
  II. János Pál pápa örömmel értesült Boldog Faustina Kowalska
Lelki Naplójának magyar nyelvű kiadásáról.
  Őszintén örül annak, hogy a magyar hívek ily módon is
megismerkedhetnek Faustina nővér lelkiségével, és kívánja, hogy
Isten irgalmasságáról való elmélkedés üdvüket szolgálja.
  A Lelki Napló magyar nyelven való megjelenésének alkalmából
szívből adja apostoli áldását a kötet szerkesztőire és olvasóira
egyaránt.

  II. János Pál pápa Fausztina nővér Naplójának jóváhagyásában,
közzétételében és az Isteni Irgalmasság üzenetének világméretű
elterjedésében meghatározó szerepet játszott. Hatodik
lengyelországi látogatása alkalmával – 1997. június 7-én –
elzarándokolt Boldog Faustyna Kowalska nővér sírjához is.
(Minderről részletesebben lásd: A vetés első hajtásai – Utószó
c. fejezetet)
 
  A Szentatya ezt írja: ,,Meneküljünk Istenhez Krisztus által,
megemlékezvén a Magnificat énekéről, melyben Mária magasztalja a
‘nemzedékről nemzedékre’ szóló irgalmat. Könyörögjünk Istenhez az
Irgalomért századunk embere számára! Az Egyház, amely Mária
példája szerint arra törekszik, hogy Istenben az emberek Anyja
legyen, ebben az imádságban fejezze ki gondoskodását és hűséges
szeretetét, amely szeretetből a könyörgés súlyos kötelezettsége
származik.'' (Dives in misericordia 98)
========================================================================
Lectori Salutem – Üdvözlet az Olvasónak
 
 
Seregély István érsek, MKPK elnöke
 
  Köszöntöm az Olvasót. – Maria Faustyna Kowalska nővér Naplója
a különböző fordítások jóvoltából szélesedő körben válik ismertté
a világon. Az ügyben éppen öt évvel ezelőtt fejeződött be a
huszonnyolc éven át tartó hivatalos vizsgálat. A Szentatya, a
Hittani- és a Szenttéavatási Kongregáció hivatalos állásfoglalása
és a sokasodó jelek nyomán bíborosok, püspökök, papok és a hívek
növekvő tábora ismeri el a Napló értékeit, s tanúskodik a
nyomában fakadó lelki gyümölcsökről. Örömömre szolgál, hogy
Faustyna Kowalska Naplója – immár a tizenkettedik idegen nyelven
– magyarul is megjelenik.
  II. János Pál pápa 1993. április 18-án, húsvét második
vasárnapján avatta boldoggá Faustyna Kowalska lengyel nővért, az
Irgalmasság Anyja Nővérei Kongregációjának tagját. A Szentatya
többek között így méltatta az új boldog érdemeit és küldetését:
  ,,Köszöntelek téged, Fausztina nővér. Mától az Egyház boldognak
hisz téged, különösképpen is lengyel és litván földön. Ó,
Fausztina, mennyire csodálatraméltó volt a te utad! Vajon lehet
nem gondolni arra, hogy éppen téged – a mazowiecki lengyel nép
szegény és egyszerű leányát – választott ki Krisztus, hogy
eszükbe juttassa az embereknek az Isten Irgalmasságának nagy
titkát... Ez a titok prófétai kiáltássá lett a világhoz,
Európához...
  Magasztaljuk Istent nagy műveiért, melyeket a nővér lelkében
végbevitt, és állandóan végbevisz az emberi lelkekben, melyek a
boldog nővér tanúságának és szózatának köszönhetően fedezik fel
az Isten Irgalmasságának végtelen mélységeit.''
  A Szenttéavatási Kongregáció Dekrétuma röviden tájékoztat Maria
Faustyna Kowalska életútjáról, buzgóságáról, hősiesen gyakorolt
erényeiről, nagy lelki nyugalmáról és erejéről, a türelemmel
viselt súlyos betegségéről. Ezt követően a dokumentum ismerteti
Maureen Cahill asszony Faustyna Kowalska nővér közbenjárására
történt csodálatos gyógyulását, amelyről a Szenttéavatási
Kongregáció Orvosi Tanácsa 1992. május 12-én kijelentette: a
gyógyulás ,,rendkívül gyors, tökéletes és maradandó, tudományunk
alapján megmagyarázhatatlan.'' A Szentatya az ügy kapcsán így
nyilatkozott: ,,Bizonyos, hogy Maureen Cahill úrnő igen ‘gyors,
tökéletes és maradandó gyógyulása’ tiszteletreméltó Maria
Faustyna Kowalska közbenjárására Istentől művelt csoda.''
  Andrzej M. Deskur bíboros e könyvben is közzétett előszavában
pedig így fogalmaz: ,,Amikor Faustyna Kowalska nővér Naplójának
jelen kiadását az olvasók figyelmébe ajánlom, annak biztos
tudatában teszem ezt, hogy a katolikus misztika egy olyan
dokumentumáról írok, mely különleges értéket képvisel nem csak a
lengyel, de az egyetemes Egyház számára is.''
  Szívesen, és abban a reményben ajánlom tehát Testvéreimnek a
Napló olvasását, hogy az Isten magyar népünk körében is nagy
dolgokat művel általa, s ily módon hasznos eszköze lesz az
evangelizációnak. Az egyszerű, mindössze két és fél osztályt
végzett nővér szavai, gondolatainak mélysége Isten akaratából nem
csupán olvasási élményt nyújt, de az Isteni Irgalmasság üzenete
új lendületet adhat keresztényi életünknek. Mint láttuk, a
legilletékesebb egyházi vezetők is tanúsítják ezt. Induljon hát
útjára hazánkban is, és szívből kívánom, teremjen gazdag
gyümölcsöket magyar földön.
  Ajánlásomat a Szentatya szavaival zárom: ,,Az Egyház soha,
egyetlen történeti korszakban – különösen egy olyan időszakban,
mint a mi korunk – sem feledkezhet meg arról, hogy könyörögve
imádkozzék Isten irgalmáért a rossz sok fajtája ellen, amelyek
szorongatják és fenyegetik az emberi nemet. Ez egyébként a Jézus
Krisztusban élő Egyház elsődleges joga és kötelessége: joga és
kötelessége Isten és az emberek iránt. Minél inkább eltávolodik
az ember Istentől és az irgalom misztériumától..., az Egyháznak
annál inkább joga és kötelessége, hogy ‘hathatós kiáltással’
forduljon az isteni irgalomhoz. Ez a hathatós kiáltás különösen
is sajátja korunk Egyházának...'' (Dives in misericordia 96)
 
Eger, 1998. április 19-én, Húsvét második vasárnapján
 
dr. Seregély István
érsek,
MKPK elnöke
========================================================================
Előszó a Napló első lengyel kiadáshoz
 
 
Andrzej M. Deskur bíboros
 
  Amikor Faustyna Kowalska[*] nővér Naplójának jelen kiadását az
olvasók figyelmébe ajánlom, annak biztos tudatában teszem ezt,
hogy a katolikus misztika egy olyan dokumentumáról írok, mely
különleges értéket képvisel nemcsak a lengyel, de az egyetemes
Egyház számára is. Ez a kritikai és hiteles kiadás a Fausztina
nővér boldoggá avatását előkészítő bizottság által a területileg
illetékes Krakkói Érsekség irányítása alatt készült.
  Az Isteni Irgalmasság tiszteletét tartalmazó Napló az utóbbi
időben két okból kifolyólag is igen időszerűvé vált:
  Először is, a Hittani Kongregáció két évvel ezelőtti
nyilatkozatával véglegesen visszavonta azokat a kifogásokat és
fenntartásokat, melyeket a Szent Offícium Kongregáció emelt
korábban Fausztina nővér írásaival szemben. Az Indexről való
törlés következtében az említett Naplóban foglalt Isteni
Irgalmasság tisztelete (kultusza) újra felélénkült minden
kontinensen; ezt bizonyítják azok a tanúságtételek, melyek
folyamatosan érkeznek a boldoggá avatást előkészítő bizottsághoz
és a Rendbe, melynek Fausztina nővér tagja volt.
  Másrészt II. János Pál pápa legutóbb kiadott enciklikája, a
Dives in misericordia szerencsésen irányította rá az Egyház, sőt
a laikus világ figyelmét is Istennek erre a rendkívüli
tulajdonságára és egyúttal a megváltás ökonómiájának különleges
aspektusára, amit Isten irgalmassága jelent.
  Beható tanulmányozásra lenne szükség, mely feltárná Fausztina
nővér Naplójának és az idézett enciklikának közös pontjait, nem
beszélve az esetleges összefüggésekről. Ilyen érintkezési
pontokat valószínűleg nagy számban találnánk az idézett művekben,
mivel mindkettőt ugyanaz a forrás ihlette, nevezetesen az Isteni
kinyilatkoztatás és Krisztus tanítása. Ezenkívül ugyanabból a
lelki környezetből származnak, Krakkóból, tudomásom szerint az
egyetlen városból, melyben az Isteni Irgalmasságnak szentelt
legrégebbi templom áll. Azt is ki kell még emelni, hogy maga
Karol Wojtyla bíboros volt az, aki mint Krakkó érseke Faustyna
Kowalska nővér boldoggá avatási eljárását kezdeményezte, és ezt
az eljárást elindította.
  Mindezek fényében Fausztina nővér Naplója óriási jelentőségre
tett szert a katolikus lelkiségen belül, és ezért fontossá vált
hiteles kiadásának elkészítése, hogy ily módon elejét vegyük a
szöveg elferdítéseinek, ami gyakran megesik, akkor is, ha
jóhiszemű, ám kellő felkészültséggel nem rendelkező emberek
végzik egy szöveg kiadását. Így elkerülhetővé válik, hogy eltérő,
sőt egymásnak ellentmondó kiadások jelenjenek meg, amint ez
megtörtént pl. a Gyermek Jézusról nevezett Szent Teréz
lelkinaplójának – az Egy lélek történetének – esetében.
  A Napló felületes átolvasása során az olvasót megdöbbentheti
nyelvének egyszerűsége, sőt az előforduló nyelvtani és
stilisztikai hibák, de ne felejtsük el, hogy a Napló szerzője még
befejezett általános iskolai végzettséggel sem rendelkezett. A
Naplóban foglalt teológiai tanítás önmagában is éreztetheti az
olvasóval annak rendkívüliségét, ha pedig figyelembe vesszük a
Fausztina nővér végzettsége és teológiai tanítása közötti
kontrasztot, ez mindenképpen igazolja Isten kegyelmének különös
befolyását.
  Szeretném itt felidézni találkozásomat napjaink egyik jól
ismert misztikusával, Speranza nővérrel, aki Colle Valenzaban,
nem messze Toditól létrehozta az Amore Misericordioso néven
ismert, sokak által látogatott zarándokhelyet. Megkérdeztem
Speranza nővért, ismeri-e Fausztina nővér írásait, és mi a
véleménye róluk. Nagy egyszerűséggel válaszolt: ,,Ezek az írások
csodálatos tanítást tartalmaznak, de amikor olvassuk, nem szabad
elfeledkeznünk arról, hogy Isten a filozófusokhoz a filozófusok
nyelvén szól, az egyszerű lelkekhez pedig az egyszerű emberek
nyelvén, és csak ezek előtt az utóbbiak előtt tárja fel azokat az
igazságokat, melyek e világ tudósai és bölcsei előtt rejtve
vannak.''
  Ennek az előszónak a végén szabad legyen még egy személyes
élményemet felidéznem 1952-ből, amikor először vettem részt
ünnepélyes boldoggá avatáson a Szent Péter bazilikában. Az
ünnepség után a résztvevők közül néhányan megkérdezték: ki is
volt tulajdonképpen az illető férfi vagy nő, akit boldoggá
avattak? A kérdés nagyon zavarba hozott, mivel abban a
pillanatban nem tudtam pontosan, kik is voltak ezek az emberek,
bár tudtam, hogy a boldoggá avatás lényege az, hogy példaképeket
állítson Isten népe elé, akiket követhet, akiknek életén
elmélkedhet.
  A boldogok és boldoggá avatásra várók között Lengyelországnak
jelenleg két olyan embere van, akiket az egész világ ismer, és
tudja, kik voltak, mit tettek életükben, és milyen küldetést
hordoz az életük. Ez a két személy: Boldog Maximilian Kolbe, a
szeretet vértanúja, valamint Faustyna Kowalska nővér, az Isteni
Irgalmasság apostola.
 
Róma, 1980. dec. 20.
+ Andrzej M. Deskur
c. érsek (Tene)
 
* Fausztina nővér teljes lengyel neve: Maria Faustyna Helena
  Kowalska. A keresztségben a Helena, a rendben a beöltözés
  alkalmával a Maria Faustyna nevet kapta. A vonatkozó irodalom
  a legtöbb esetben csupán Faustyna Kowalska néven emlegeti.
  Magyarországon Fausztina nővérnek mondják és írják.
  Kiadványunkban mi is Fausztina nővérnek nevezzük, de ha a
  családi névvel együtt kell leírnunk nevét, akkor minden
  esetben lengyeles formában írjuk a keresztnevet is: Faustyna
  Kowalska – a szerk.
========================================================================
Bevezető a Napló harmadik lengyel kiadásához
 
 
s.M. Elzbieta Siepak Irgalmasság Anyja Nővérei Kongregció tagja
 
1. Faustyna M. Kowalska nővér, Isten Irgalmasságának ma már
világszerte ismert apostola, a teológusok véleménye szerint az
Egyház legjelentősebb misztikusai közé számít.
  Egy tízgyerekes, szegény, vallásos parasztcsalád harmadik
gyermekeként született Glogowiecben, és Helén névre keresztelték
a Swinice Warckie plébánia templomában. Gyermekkorától kezdve
mély vallásos lelkület, az ima szeretete, szorgalom,
engedelmesség és az emberi nyomor iránti érzékenység jellemezte.
Az iskolát csak két és fél évig látogathatta: tizenhat éves,
mikor Aleksandrówban és Lódzban szolgálóleány lesz, hogy szülein
segítsen.
  A hivatás hangja már hétéves korában megszólal lelkében (két
évvel első Szentáldozása előtt), de szülei nem akarják, hogy
kolostorba lépjen. Ebben a helyzetben Helén megpróbálta elnyomni
magában az Isten hívó szavát. Az egyik látomásában megjelenő
szenvedő Krisztus szemrehányó szavai – (Napló 9) – azonban arra
kényszerítették, hogy helyet keressen magának egy kolostorban.
Több kolostor kapuján is bekopogott, de sehová sem vették fel.
1925. augusztus 1-én lépte át az Irgalmasság Anyjáról nevezett
kongregáció küszöbét Varsóban a Zytnia utcában. Naplójában írja:
,,Az volt a benyomásom, mintha a paradicsomi életbe léptem volna
be. Szívem egyetlen hálaima volt.'' (Napló 17)
  Néhány hét múlva erős kísértést érzett, hogy egy másik
kongregációba lépjen, ahol több ideje maradna az imára. Ekkor
megjelent előtte Krisztus sebekkel borítva, és így szólt: ,,Te
okozol nekem ekkora fájdalmat, ha kilépsz ebből a rendből. Ide
hívtalak, nem máshová, és sok kegyelmet készítettem számodra.''
(Napló 19)
  A rendben Fausztina Mária nővér nevet kapta. Újoncidejét
Krakkóban töltötte és itt tette le első, majd öt évvel később
örök fogadalmát – a tisztaságra, a szegénységre és az
engedelmességre, St. Rospond püspök jelenlétében. A kongregáció
több házában is dolgozott, legtovább Krakkóban, Plockban és
Vilniusban, ahol szakács, kertész és portás munkakörben
tevékenykedett.
  Kívülről semmi sem árulta el rendkívül gazdag misztikus életét.
Buzgón teljesítette kötelességeit, hűségesen követte rendje
szabályait, áhítatos, hallgatag volt, de derűs, tele jóindulatú
és önzetlen felebaráti szeretettel.
  Egész életében következetesen törekedett az Istennel való mind
bensőségesebb egyesülésre, és igyekezett áldozatosan
együttműködni Jézussal a lelkek megmentése ügyében: ,,Jézusom, te
tudod, hogy egészen fiatal éveimtől kezdve nagy szent akartam
lenni, azaz oly bensőségesen akartalak szeretni, ahogy eddig egy
lélek sem szeretett Téged.'' (Napló 1372)
  Naplója feltárja lelki élete mélységeit. Az olvasó
megismerkedhet lelkének Istennel való mély egyesülésével,
erőfeszítéseivel, harcaival a keresztény tökéletességre vezető
zton. Isten gazdagon megajándékozta kegyelmekkel: a kontempláció
adományával, az Isteni Irgalmasság titkának mélységes
megismerésével, látomásokkal, kinyilatkoztatásokkal, rejtett
stigmákkal, a prófétálás adományával, az emberi lelkekben való
olvasás tudományával és a ritkán előforduló misztikus eljegyzés
rendkívüli kegyelmével. Ily gazdag adományok mellett mégis azt
írja: ,,Sem a kegyelmek, sem a sugallatok, sem az elragadtatások,
sem sok adomány nem teszik a lelket tökéletessé, csak a lelkemnek
benső egyesülése Istennel. Szentségem és tökéletességem
akaratomnak az Isten akaratával való szoros egyesülésén
alapszik.'' (Napló 1107)
  A szigorú életmód és a kimerítő böjtök – melyeket még a rendbe
való belépés előtt magára kényszerített – annyira legyengítették
szervezetét, hogy már a posztulátus alatt el kellett küldeni a
Varsó melletti Skolimówba, hogy javítsanak egészségi állapotán.
Első novíciátusi éve után átélte az ún. ,,sötét éjszaka''
rendkívüli fájdalmas misztikus tapasztalatait, ezt követően a
küldetéséből adódó sok megalázó szenvedést és lelki gyötrelmet
kellett elviselnie. Fausztina nővér felajánlotta életét a
bűnösökért, a lelkek megmentéséért, emiatt is különböző
szenvedések érték. Élete utolsó éveiben megerősödtek belső
szenvedései, az ún. ,,lélek passzív éjszakája'', valamint testi
fájdalmai: előrehaladott állapotba került tuberkulózisa, mely
megtámadta tüdejét és az emésztő-rendszerét. Emiatt két
alkalommal néhány hónapos kórházi kezelésen is volt Krakkóban, a
Pradnikon.
  Fizikailag egészen felemésztődve, de lelkileg teljesen éretten,
Istennel való misztikus egyesültségben, a szentség hírében halt
meg 1938. október 5-én, alig harminchárom évesen, melyből
tizenhárom évet töltött a rendben. Testét Krakkó-Lagiewnikiben, a
kolostori temető sírboltjában helyezték örök nyugalomra, amely
1966-ban a boldoggá avatás információs pere folyamán átkerült a
kápolnába.
  Erre az egyszerű, képzetlen, de bátor és Istent határtalanul
szerető szerzetesnőre az Úr Jézus olyan missziót bízott, ami az
egész világnak szól: az Irgalmasság üzenetét. ,,Ma téged küldelek
az egész emberiséghez irgalmasságom üzenetével – mondta Jézus.
Nem büntetni akarom a sérült emberiséget, inkább meg akarom
gyógyítani és irgalmas Szívemre szorítani.'' (Napló 1588) ,,Te
vagy irgalmasságom titkárnője, erre a tisztségre jelöltelek ki a
jelen és az eljövendő életben (Napló 1605), ... hogy közöld a
lelkekkel nagy irgalmamat, melyet irántuk érzek, és bátorítsd
őket: bízzanak irgalmam mélységében.'' (Napló 1567)
 
2. Fausztina nővér küldetése. Ez a küldetés röviden összefoglalva
azon alapszik, hogy a mindenki által öröktől fogva ismert, de
feledésbe merült igazságot, Isten irgalmas szeretetét újra az
emberek emlékezetébe idézze, és az Isteni Irgalmasság kultuszának
újabb formáit ismertesse meg, melynek gyakorlata a vallásos élet
megújulására vezet a keresztényi bizalom és irgalom szellemében.
  A Naplót (lelki önéletrajz) Fausztina nővér Jézus világos
parancsára életének négy utolsó évében írta. Benne a nővér
lelkének aktuális és korábbi, Istennel való találkozásait
jegyezte le. Ahhoz, hogy feljegyzéseiből küldetésének lényegét
megérthessük, tudományos elemzésre is szükség volt, amit az
ismert és nagyra becsült teológus, Prof. Ignacy Rózycki atya
végzett el. Ennek a munkának rövidített változatát tartalmazza Az
Isteni Irgalom, az Isteni Irgalom kultuszának alapvonásai című
referátum. A Fausztina nővér által ismertetett Isteni Irgalmasság
kultuszáról szóló korábbi munkák csak néhány elemet tartalmaznak,
s néha lényegtelen dolgokkal foglalkoznak, pl. a litániával és
kilenceddel, meg sem említvén az Irgalmasság óráját. Ugyanazt
emeli ki Rózycki atya is: ,,Mielőtt megismerkednénk az Isteni
Irgalmasság kultuszának konkrét formáival, figyelembe kell
vennünk, hogy nincs közöttük ismert és kedvelt litánia vagy
kilenced.''
  Az Isteni Irgalmasság kultuszának új, konkrét formáit az Úr
Jézus hozzájuk fűzött ígéretei alapján kell kiválasztanunk. Ezen
ígéretek beteljesedésének feltételei: az Isten jóságába és
irgalmába vetett bizalom és a felebarátainkkal szembeni szeretet.
Prof. Rózycki az Isten Irgalmához szóló áhítat öt formáját
sorolja fel:
  a.) Az Irgalmas Jézus képe. Rajzát Plockban, 1931. február 22-
én kapott látomás alapján jegyezte fel a nővér. ,,Este, amikor a
cellámban voltam, megpillantottam az Úr Jézust fehér ruhában.
Egyik kezét áldásra emelte, a másikkal megérintette mellén a
ruháját. Melléből a ruha nyílásán két hatalmas sugár tört elő,
egy piros és egy halvány. ... Kis idő múlva azt mondta Jézus:
‘Fess egy képet annak alapján, amit látsz, ezzel az aláírással:
Jézusom, bízom Benned.’'' (Napló 47) ,,Azt kívánom, hogy a
képet... húsvét után az első vasárnapon ünnepélyesen áldják meg.
Ez a vasárnap legyen az Irgalmasság ünnepe!'' (Napló 49)
  A kép mondanivalója szorosan kapcsolódik ennek a vasárnapnak
liturgiájához. Az Egyház ezen a napon János Evangéliumát olvassa
fel, amikor a feltámadt Jézus megjelent az utolsó vacsora
termében, s megalapította a bűnbánat szentségét (Jn 20,19-29).
Mint feltámadt Üdvözítőt ábrázolja Őt a kép, aki szenvedése és
kereszthalála árán megváltott minket. A vér és víz sugarai,
melyek a lándzsa által megnyitott szívéből (nem látható a képen)
törnek elő, és a keresztre feszítés sebei a Nagypéntek
eseményeire emlékeztetnek (Jn 19,17-18; 33,37). Tehát az Irgalmas
Jézus képe az Evangélium e két eseményéhez kapcsolódik, melyek a
legtökéletesebben fejezik ki Isten szeretetét az emberek iránt.
  Krisztusnak ezen a képén jellemző a két sugár. Jelentőségéről
kérdezve így válaszol az Úr: ,,A halvány sugár a vizet jelenti,
ami a lelket tisztítja meg, a piros a vért, amely a lélek élete.
... Boldog, aki ezek árnyékában él.'' (Napló 299) A lelket a
keresztség és bűnbánat szentsége tisztítja meg, és
legbőségesebben az Oltáriszentség táplálja. A két sugár tehát a
szentségeket és a Szentlélek összes kegyelmét jelenti – amelynek
bibliai jelképe a víz –, valamint az új szövetséget Isten és
ember között, amelyet Jézus az Ő vére által kötött.
  Az Irgalmas Jézus képét gyakran az ,,Isteni Irgalmasság''
képének is mondják, ami helyes, mert épp Krisztus húsvéti
misztériumában nyilvánul meg legjobban Istennek az emberek iránti
végtelen szeretete.
  A kép nemcsak az Isteni Irgalmasságot ábrázolja, de
emlékezetünkbe idézi az Isten iránti bizalom és a felebarátaink
iránt tettekben megnyilvánuló szeretet kötelességét. A kép
aláírása Jézus akaratából: ,,Jézusom, bízom Benned.'' ,,A kép
emlékeztessen irgalmam követelményeire, mert a legerősebb hit sem
segít semmit cselekedetek nélkül.'' (Napló 742)
  A kép így értelmezett kultuszához, mely alapvetően a keresztény
bizalmon és irgalmasságon nyugszik, az Úr különböző ígéreteket
fűzött: örök üdvösséget, a keresztény tökéletesség útján nagy
előrehaladást, a boldog halál kegyelmét és minden más kegyelmet,
melyet az emberek bizalommal kérnek. ,,A kép által sok kegyelmet
fogok kiosztani a lelkeknek, ezért hozzáférhetővé kell tenni
minden lélek számára.'' (Napló 570)
  b.) Az Irgalmasság ünnepe. Isten Irgalmasságának tiszteletében
ez áll első helyen. Jézus első alkalommal 1931-ben, Plockban
beszélt Fausztina nővérnek arról a kívánságáról, hogy ünnepet
szenteljenek az Isten Irgalmasságának: ,,Azt kívánom, hogy legyen
az Irgalmasságának ünnepe. Azt kívánom, hogy a képet, melyet
ecsettel fogsz megfesteni, húsvét után az első vasárnapon
ünnepélyesen áldják meg! Ez a vasárnap legyen az Irgalmasság
ünnepe!'' (Napló 49)
  Az Irgalmasság ünnepének Húsvét utáni első vasárnapra történő
helyezése mély teológiai értelemmel bír, amely a megváltás
húsvéti titka és az Isteni Irgalmasság titka között fennálló
szoros összefüggésre utal. Ezt az összefüggést hangsúlyozza az
ünnepet előkészítő Isteni Irgalmassághoz végzett kilenced, amit
Nagypénteken kell elkezdeni.
  Az ünnep nemcsak egy nap, melyen Istent különösképpen
tiszteljük irgalmasságának titkában, hanem állandó kegyelem
forrása minden ember számára: ,,Azt kívánom – mondta Jézus –
hogy az Irgalmasság ünnepe menedék és menekvés legyen minden
lélek, de főleg a szegény bűnösök részére.'' (Napló 699)
,,Keserves szenvedéseim ellenére elvesznek [egyes] lelkek. Utolsó
mentőövet adok nekik, ez Irgalmasságom ünnepe. Ha nem dicsőítik
irgalmamat, örökre elvesznek.'' (Napló 965)
  Ennek az ünnepnek nagyságát a hozzáfűzött ígéretek nagyságával
lehet lemérni, melyeket Jézus ígért: ,,Aki ezen a napon az Élet
Forrásához járul, bűnei és az értük járó büntetés teljes
elengedését nyeri el.'' (Napló 300) ,,Ezen a napon megnyílik
irgalmam mélysége: a kegyelmek tengerét árasztom minden lélekre,
aki irgalmam forrásához közelít. Egy lélek se féljen közeledni
hozzám, még ha bűnei skarlátpirosak lennének is.'' (Napló 699)
  Eme nagy kegyelmek elnyeréséhez teljesíteni kell az Isten
irgalma iránti tisztelet feltételeit, melyek: a bizalom Isten
jóságában, a felebaráti szeretet gyakorlása, a megszentelő
kegyelem állapotában (szentgyónás után) méltó Szentáldozás. Jézus
mondta: ,,Egyetlen lélek sem nyerhet megigazulást, amíg nem
fordul bizalommal irgalmasságomhoz. Ezért kell a Húsvét utáni
első vasárnapot Irgalmasságomnak szentelni. A papok ezen a napon
hirdessék a lelkeknek nagy és végtelen irgalmamat.'' (Napló 570)
 
  c.) Az Isteni Irgalmasság rózsafüzére. Ezt a rózsafüzért Jézus
Vilniusban, 1935. szeptember 13-14-én diktálta Fausztina nővérnek
bocsánatért könyörgő, Isten haragját lecsillapító imaként (vö.
Napló 474-476).
  Ebben az imában az imádkozó felajánlja az Atyaistennek Jézus
Krisztus Testét, Vérét, Lelkét és Istenségét saját maga,
felebarátai és az egész világ bűneinek bocsánatáért. Mialatt
egyesül Jézus áldozatával, hivatkozik arra a szeretetre, mellyel
a Mennyei Atya Fiában megajándékozott minden embert.
  Ebben az imában irgalmat kérünk magunknak, és az egész
világnak. Ezzel az irgalmasság cselekedetét gyakoroljuk. Az
alapvető bizalom és minden jó ima feltétele mellett (alázat,
kitartás, Isten akaratával való egyesülés) a hívők elnyerhetik
Krisztus ígéretét, mely főleg haláluk óráját illeti: a megtérés
kegyelmét és a békés halált. Nemcsak azok, akik ezt a rózsafüzért
imádkozzák, hanem a haldoklók is, akik mellett ezt mások mondják.
Jézus mondta: ,,Ha ezt az imát haldokló mellett mondják,
mérséklődik Isten haragja és mérhetetlen irgalom veszi körül a
lelket.'' (Napló 811) Az általános ígéret így hangzik: ,,Úgy
tetszik nekem, hogy ez által az ima által mindent megadjak, amire
engem kértek (Napló 1541), ... ha ez megegyezik akaratommal.''
(Napló 1731) Mindaz, ami nem egyezik Isten akaratával, nem jó az
embernek sem, főleg örök boldogságára vonatkozóan.
  Más helyen ezt mondta Jézus: ,,E rózsafüzér imádkozásával
közelebb hozod hozzám az emberiséget.'' (Napló 929) ,,Azokat a
lelkeket, akik ezt a rózsafüzért imádkozzák, már életükben
körülöleli irgalmam, különösen pedig haláluk óráján.'' (Napló
754)
  d.) Az Irgalmasság órája. 1937. októberében Krakkóban Fausztina
nővér figyelmét az Úr Jézus halála órájának tiszteletére hívta
fel: ,,Valahányszor hallod, hogy hármat üt az óra, merülj el
teljesen irgalmasságomban, dicsőítsd és magasztald; hívd le az
egész világra hatalmát, főleg a szegény bűnösökre, mert az
irgalom ebben az órában nyílt meg teljesen a lelkek számára.''
(Napló 1572) Az Úr Jézus elég pontosan megadta azt az imamódot
is, ami Isten Irgalmasságának kultuszában ennek a formának
legjobban megfelel: ,,Igyekezz ebben az órában elvégezni a
keresztutat! – mondta Fausztinának – Ha ez nem lehetséges, kis
időre térj be a kápolnába, tiszteld irgalommal teli Szívemet a
Legméltóságosabb Oltáriszentségben. Ha ez sem lehetséges, akkor
merülj el imádságban – ha röviden is – ott, ahol éppen vagy.''
(Napló 1572)
  Rózycki professzor három feltételt sorol fel, melyek
szükségesek az ebben az órában mondott ima meghallgatásához:
  1.) Az imát Jézushoz intézzük.
  2.) Délután háromkor történjék.
  3.) Jézus kínszenvedéseinek értékére hivatkozzon.
  ,,Ebben az órában – mondta Jézus – kéréseddel mindent
elnyersz magad és mások számára. Ebben az órában lépett a
kegyelem a világba: az irgalom legyőzte az igazságosságot.''
(Napló 1572)
 
  e.) Az Irgalmasság tiszteletének terjesztése. Ezt azért emelte
ki Rózycki atya, mert ehhez is ígéretek fűződnek. Jézus: ,,Azokat
a lelkeket, akik irgalmasságom tiszteletét terjesztik, egész
életükben megoltalmazom, mint gyengéd anya óvja csecsemőjét.
Haláluk óráján pedig nem bírájuk, hanem irgalmas Megváltójuk
leszek.'' (Napló 1075)
  Az Isten Irgalmassága iránti kultusz lényege: az Isten iránti
keresztény bizalom és a felebarát tettekben megnyilvánuló
szeretete. Az Úr Jézus ,,teremtményeitől bizalmat'' (Napló 1059)
követel, valamint az irgalmasság cselekedeteinek végrehajtását
tettel, szóval vagy imádsággal. ,,Felebarátaid iránt mindig és
mindenhol irgalmasságot kell tanúsítanod. Ez elől nem térhetsz ki
sem kényszerre hivatkozva, sem kifogással, sem
bocsánatkéréssel.'' (Napló 742) Jézus azt kívánja tisztelőitől,
hogy a nap folyamán legalább egy jó cselekedetet végezzenek
felebarátaikért.
  Az Isteni Irgalmasság tiszteletének terjesztése nem kíván
feltétlenül sok szót, hanem a hit keresztény alapját, az Isten
iránti bizalmat követeli meg, és azt, hogy minél irgalmasabbak
legyünk. Az apostoli küldetés ezen példáját adta életével
Fausztina nővér.
 
  f.) Az Isteni Irgalmasság kultusza a vallásos élet megújítására
törekszik az Egyházban a keresztényi bizalom és irgalmasság
szellemében. Így kell értelmeznünk az ,,új kongregáció''
fogalmát, mellyel találkozhatunk a Napló lapjain. Fausztinában
fokozatosan érlelődött meg Krisztus óhajtása, és bizonyos
fejlődésen ment keresztül; egy szigorúan szemlélődő rendtől
eljutott egy olyan mozgalomig, melybe a (női és férfi) apostoli
rendek, valamint a világi emberek is belekapcsolódhatnak. Ez a
hatalmas, nemzetek fölötti közösség egy nagy család, melyet Isten
irgalmasságának titkában egyesít, s mely azt akarja, hogy Isten
ezen tulajdonsága visszatükröződjék a szívekben és a tettekben,
valamint Őt kívánja dicsőíteni. Ez egy olyan közösség, mely
különböző módon, állapottól és hivatástól függően (papi,
szerzetesi hivatás vagy elhivatottság a világi életre) a bizalom
és irgalom evangéliumi ideáljával él. Életével és szavaival Isten
Irgalmasságának felfoghatatlan titkát terjeszti, és Isten
irgalmáért esedezik a világ számára.
  Fausztina nővér küldetésének mély megalapozottságát találhatjuk
a Szentírásban és az egyházi dokumentumokban, kiváltképp a
Szentatya, II. János Pál Dives in misericordia című
enciklikájában.
 
  3. A Napló harmadik kiadásának előzményei. Fausztina nővér
Naplójának első, kritikai kiadása 1981-ben jelent meg az
Irgalmasság Anyja Nővéreinek Kongregációja és a Máriás Papok
(Ksieza Marianie) – Kosztka Szent Szaniszlóról elnevezett
amerikai rendtartományának – kiadója együttműködésével. A Napló
hat, kézzel írott füzetét, valamint a Felkészülésem a
Szentáldozásra c. füzetet tartalmazza. A kiadványt Andrzej M.
Deskur érsek előszavával, Jerzy Mrówczynski atya főként a művet
érintő részletes bevezetőjével, Fausztina nővér életének
kalendáriumával, a Napló tartalmát magyarázó jegyzetekkel,
valamint személy-, hely- és tárgymutatókkal látták el.
  A Napló második kiadását az Imaapostolság Kiadója (Wydawnictwo
Apostolstwa Modlitwy) készítette el 1987-ben. A népszerűsítő
jellegű kiadásban részben eltekintettek a zárójelek
használatától, melyekben a kéziratból hiányzó betűket vagy a
rövidítések magyarázatát tüntették föl. Ugyancsak
átszerkesztették a jegyzeteket, a mutatókat, valamint a
kalendáriumot.
  A Napló harmadik kiadása a Máriás Papok lengyel tartományának
kiadójánál (Wydawnictwo Ksiezy Marianów) jelent meg az
Irgalmasság Anyja Nővérei Kongregációjának együttműködésével. A
második kiadást veszi alapul. Az új kiadványhoz Andrzej M. Deskur
Kardinális atya írt előszót, Jerzy Mrówczynski atya bevezetőjének
helyére pedig a jelen szöveg került. Fontosnak tartjuk ugyanis,
hogy a mű soron következő kiadásánál közelebb kerüljön az
olvasóhoz a Napló Szerzőjének alakja és az ő küldetése, s ezáltal
olvashatóbb legyen a könyv. Némely nyelvi hibát ugyancsak
kijavítottak, valamint az aktuális adatokat bevezették a
jegyzetekbe.
 
Az Isteni Irgalmasság nagyobb dicsőségére!
 
Krakkó, 1991. december
 
s. M. Elzbieta Siepak

  Kincset tart kezében az Olvasó. Boldog Faustyna Kowalska –
ahogy Magyarországon nevezik: Fausztina nővér – Naplóját, amit a
teológusok, a papok és a szerzetesek egyre szélesebb körben
sorolnak a misztikus irodalom legjelentősebb alkotásai közé. A
Napló századunk harmincas éveinek közepén – mondhatni az atomkor
küszöbén – íródott. A világ már javában szenved az elhatalmasodó
bűn nyomában járó pusztítástól (vö. Jak 1,15). Sorra teljesednek
az Isteni Irgalom Anyjának La Salette-i és fatimai szavai. Az
emberiséget néhány év választja el a második világháborútól. A
háborút követően a technika csodái kápráztatnak, az erőszakos
ateizmus nyomában pedig mindent tarolni igyekszik a kozmopolita,
liberális szemlélet. Látszólag minden erő az Isten és az istenhit
ellen szerveződik. Egyházunk statisztikai adatai valamennyi
kontinensen komolyan figyelmeztetnek erre a jelenségre.
  Szentatyánk a tendenciával szemben meghirdette az
újraevangelizálást. Ennek megvalósításához egyházunk a
hagyományos lelkipásztori módszerek mellett új és hatékonyabb
evangelizációs eszközöket keres. Útkeresésünk jelenlegi
helyzetében biztató, hogy híveink egyre nagyobb felelősséggel és
egyre szélesebb körben vállalnak részt az evangelizációs
munkából.
  Ebben a válságosnak tűnő környezetben új fény tűnik fel az
Egyház egén, az Isteni Irgalmasság üzenete (vö. Napló 378). Ez a
fény a megtestesült Ige Szívéből árad, és beragyogja az egész
világot. (,,Amikor azonban elhatalmasodott a bűn, túláradt a
kegyelem...'' Róm 5,20b) Az irgalom végighúzódik az
üdvtörténeten, hiszen az istenfélők nemzedékről nemzedékre (vö.
Lk 1,50) részesei lehetnek, most azonban a derengő, a szunnyadó
fény meg akarja világítani lelkünk valamennyi rejtekét, az Isteni
Irgalom vonzó szeretetével megszólít minden embert. Megszólít és
új életre hív. A szeretet civilizációjának felépítésére és
megélésére. Még javában szerveződik a bűn, amikor egy kolostor
cellájában már mentőöv adatik minden lélek számára. Olyan üzenet
érkezik hozzánk a két és fél osztályt végzett Fausztina nővér
közvetítésével, amely láthatóan az újraevangelizálás egyedül
hatékony eszköze az egyház mai életében. Bármilyen legyen is az
ember múltja, az Isten a szeretet találékonyságával nagyszerű
esélyt ad a rendezésre. ,,Ha a lélek már oszló hulla lenne, s
emberi értelemben képtelen az újjáéledésre, s már minden el volna
veszve, nem így az Istennél! Az irgalmasság csodája teljesen
életre kelti a lelket.'' (Napló 1448)
  Az Isten irgalma erősebb mint a nép bűnei (Dives in
misericordia 20). ''Nem tudom megbüntetni, még ha a legnagyobb
bűnös is lenne, azt, aki irgalmamra hivatkozik, hanem felmentem
őt mérhetetlen és kifürkészhetetlen irgalmamban.'' (Napló 1146)
Ez a szelíd biztatás azonban figyelmeztet is. Válaszolni kell rá.
Az iménti idézet így folytatódik: ,,Mielőtt eljövök mint
igazságos Bíró, előbb szélesre kitárom irgalmam kapuját. Aki nem
akar az irgalom kapuján átmenni, annak igazságosságom kapuján
kell áthaladnia.'' (Napló 1146)
  Nem új tanításról van szó. Az ,,irgalmasságában gazdag Isten''
(Ef 2,4), a tékozló fiú atyja, aki ,,hűséges marad atyaságához,
és hűséges a szeretethez, melyet ő a maga részéről soha nem vont
meg a fiától'' (Dives in misericordia 37), feltárja irgalmának
mélységét és gazdagságát, s felajánlja azt az atyai házból
eltévedt gyermekeinek. Aki elfogadja és megismeri ezt a túláradó
lehetőséget, gazdagon tudja gyümölcsöztetni önmaga lelki életében
és az evangelizációs munkában. ,,Mondd meg papjaimnak, hogy a
megrögzött bűnösök szavaikra bűnbánatra indulnak, ha a szívemben
lévő végtelen irgalomról beszélnek nekik. Minden papnak, aki
irgalmamat hirdeti, rendkívüli kegyelmet adok, szavaik gyógyítóan
hatnak, s meg fogják indítani a szíveket, akikhez szólnak.''
(Napló 1521)
  Az Eger, Kisboldogasszony Plébánia és az Egri Főegyházmegyei
Könyvtár igen nehéz feladatot vállalt a több mint ötszáz oldalas
munka lefordíttatásával és kiadásával. A könyv megjelenésében
szerepet játszó szakemberek fáradságos és kiváló munkát végeztek.
Valamennyiüket hála és köszönet illeti.
  A kiadó tisztelettel megköszöni az Irgalmasság Anyja Nővérei
Kongregációja, s.M. Paulina Helena Slomka generális anya és s.M.
Elzbieta Siepak anya közreműködését, segítségét, a fordítási és
megjelenési engedély díjtalan megadását. Köszönetet mondunk dr.
Stanislaw Swidzinski úrnak (Coesfeld–Lette, Németország), hogy
lehetővé tette az általa kiadott fotók díjtalan felhasználását.
  A két fordító, Koncz Éva (Bp.) és Trojan Márta (Füzesabony)
áldozatos és nehéz munkáját a kiadó megköszöni, de hisszük, hogy
valódi jutalmukat az Isten fogja kimérni. Megköszönjük Trojan
Marian Józef nyelvi kérdésekben adott tanácsait is.
  A fordítási munkát megnehezítette a lengyel eredeti szöveg igen
egyszerű, sokszor azonban szövevényes mondatfűzése. A fordítók
mindenben követték az Irgalmasság Anyja Nővérei Kongregációjának
(Zgromadzenie Sióstr Matki Bozej Milosierdzia, Kraków) kérését, s
hűen törekedtek visszaadni a Napló egészét. Ezért fordul elő a
magyar szövegben is olykor az igeidők, a tegezés-magázás váltása
egy-egy epizódon vagy akár egy mondaton belül is, és helyenként
nem lehetett kiküszöbölni a szóismétléseket sem. A nagy és kis
kezdőbetűk váltako-zásában is követtük a lengyel kiadás
gyakorlatát akkor is, ha az ellenkezik a magyar helyesírás
szabályaival. A versek – bár ihletettségből fakadtak –,
egyszerű alkotások. Ezek átültetése során is a gondolat
visszaadására törekedtünk.
  A fordítás az első lengyel (kritikai) kiadás alapján készült,
de a kronológia, a jegyzet apparátus és a mutatók a krakkói zárda
engedélyével az 5. (átszerkesztett) lengyel kiadásból kerültek
átvételre. A kiadó úgy gondolja, hogy a nehézségek ellenére is a
teljes Napló magyar nyelvű kiadása forrás értékű.
  Kiadványunk tipográfiai tekintetben is követi a lengyel eredeti
módszerét. Figyeltünk az apróságokra is, noha ezeknek nincs
jelentőségük. Mi is feltüntettük pl. a JMJ (= Jézus, Mária,
József), és a + jeleket, amelyek Fausztina nővértől származnak. A
dátumok jelölésénél a római számok helyett arab számokat
használunk. Fausztina nővér gyóntatójának kérésére Jézus szavait
aláhúzta a kéziratban. Mi is, mint a különféle fordítások, pl. a
német, dőlt betűvel és idézőjelben közöljük ezeket, de csak
ezeket a kijelentéseket. Csupán Andrzej M. Deskur bíboros úr,
ill. s.M. Elzbieta Siepak anya bevezetőjében alkalmaztunk néhány
tipográfiai kiemelést. A lengyel kritikai kiadás 833 jelzetet
használ, az ötödik kiadás pedig (ezt vettük át mi is) 421-et. A
hiányzó 412 jelzet tartalom tekintetében nem jelent információ
veszteséget. A fejezetszámozást természetesen megőriztük.
  Nem csupán a könyveknek, de a fordításoknak is megvan a maguk
története. A kiadási szándék felvállalásában fontos szerepet
játszottak dr. Tátrai Kálmánnénak a Naplóval kapcsolatosan
megjelent és kéziratban maradt fordításai, amit ez alkalommal is
megköszönök. Köszönetemet fejezem ki Ft. Szenes Józsefnek, Begyik
Tibornak és Bálint Gábornak is minden biztatásért és
támogatásért.
  Köszönet illeti a sok türelmet igénylő gépelési és javítási
munka elvégzőit: Ft. dr. Linczenbold Leventét, Ligeti Gabriellát,
Horváth Mártát, Barta Róbertnét, Pap Pétert; a nyomdai
előkészítésért Péderi Attilát.
  Köszönettel tartozom munkatársaimnak, Gyimesi Alajosnak, Szabó
Dénesnek, Pozsgay Lászlónénak, Kiss Lászlónénak és Vágó Imrénének
a Főegyházmegyei Könyvtárban, ill. az Eger, Kisboldogasszony
Plébánián, akik készségesen vállaltak komoly áldozatot a kiadvány
formálásában és terjesztésében.
  Befejezésül fiúi tisztelettel mondok köszönetet főpásztoromnak,
dr. Seregély István érsek úrnak, a MKPK elnökének az erkölcsi
támogatásért, valamint dr. Katona István egri segédpüspök úrnak
az áldozatos segítségért és tanácsokért.
  Végezetül álljon itt két idézet a Naplóból: ,,Megnyitom
szívemet mint az irgalom élő forrását, hogy minden lélek életet
merítsen belőle. Közeledjenek nagy bizalommal az irgalom
tengeréhez. A bűnösök megigazulást, az igazak a jóban való
megerősödést találnak benne. Aki bizalmát irgalmasságomba
helyezte, azt halála óráján isteni békém tölti el.'' (Napló 1520)
,,Ma téged küldelek az egész emberiséghez Irgalmasságom
üzenetével. Nem büntetni akarom a sérült emberiséget, inkább meg
akarom gyógyítani, és irgalmas szívemre szorítani. A büntetést
csak akkor alkalmazom, ha ők maguk kényszerítenek erre... Az
igazság napja előtt az irgalmasság napját küldöm.'' (Napló 1588)
  Ezen igék jegyében s maradandó gyümölcsök reményében bocsátjuk
útjára kiadványunkat.
 
Eger, 1998. Húsvét
 
dr. Antalóczi Lajos
pp. prelátus, plébános,
érseki könyvtárigazgató

Kronológia
 
 
Boldog Maria Faustyna Helena Kowalska
az Irgalmasság Anyja Nővérei Kongregációjának tagja
 
1905.8.25.            Ezen a napon született Helena Kowalska,
                      Glogowiec faluban. (Jelenleg konini
                      vajdaság Lengyelországban).
1905.8.27.            Megkeresztelték a Szent Kázmér
                      egyházközségben, Swinice Warckie-ben.
                      (Wroclawi egyházmegye.)
1912.                 Helena első ízben hallja a hívást a zárdai
                      életre.
1914.                 Helena első áldozása.
1917.9.               Megkezdi tanulmányait az általános
                      iskolában.
1921.                 Munkába lép egy ismerős családnál a lódzi
                      Aleksandrówban. Nevük: Bryszewski.
1922.                 Hazatér a szülői házba. Kijelenti, hogy
                      zárdába szeretne lépni. A szülők ellenzik.
1922. ősze            Helena Lódzba utazik munkát keresni. Többek
                      között dolgozott Marcjanna Sadowska
                      boltjában is (ul. Abramowskiego, 29) egy
                      évig. (1923.2.2.–1924.7.1)
1924.7.               Varsóba utazik, ahol kolostorba szeretne
                      lépni. Helena jelentkezik az Irgalmasság
                      Anyja Nővéreinek Kongregációjába, a Zytnia
                      u. 3/9-be. A főnöknő megígéri neki, hogy
                      fölveszi, előtte azonban azt ajánlja
                      Helenának, hogy dolgozzon, s készítse elő
                      szerény hozományát.
1925.8.               Egy évig háztartási kisegítőként dolgozik,
                      majd újból jelentkezik a Zytnia-utcai
                      kolostor főnöknőjénél, aki most már végleg
                      felveszi, s így Helena elkezdheti a
                      postulatust (Rendi próba).
1926.1.23.            Helena a krakkói újoncházba megy.
1926.4.30.            Beöltözéskor rendi ruhát és rendi nevet
                      kap: Maria Faustyna.
1927.3-4.             Fausztina nővér lelki sötétséget él át. Ez
                      a megpróbáltatás másfél évig tart.
1928.4.16.            Nagypénteken a szenvedő újoncot Isten
                      szeretetének lángja keríti hatalmába.
                      Elfelejti a kiállt kínokat, s világosan
                      látja, mennyit szenvedett érte Krisztus.
1928.4.30.            Miután befejezi a novíciátust és a
                      nyolcnapos lelkigyakorlatot, Fausztina
                      nővér leteszi első ideiglenes fogadalmát.
1928.10.6–10.        Az Irgalmasság Anyja Nővérei Kongregációban
                      általános konventet tartanak. Michaela
                      Moraczewska anya lesz az általános főnöknő.
                      Ő marad Fausztina nővér elöljárója élete
                      végéig. Nehéz pillanataiban ő lesz
                      segítsége és vigasza.
1928.10.31.           Fausztina nővér varsói rendházba utazik
                      (Zytnia u. 3/9), hogy ott a konyhán
                      dolgozzék.
1929.2.21–6.11.      Fausztina nővér Vilniusban tartózkodik,
                      hogy ott az egyik nővért helyettesítse, aki
                      a harmadik próbatételre készül.
1929.6.               Fausztina nővérnek Varsóban az újonnan
                      alapított, Hetmanska utcai házba kell
                      mennie dolgozni.
1929.7.7.             Fausztina nővért rövid időre áthelyezik a
                      Poznan melletti Kiekrzbe, hogy konyhán
                      helyettesítsen egy beteg nővért.
1929.10.              Fausztina nővér a Kongregáció varsói
                      házában tartózkodik (Zytnia u.).
1930.5–6.            A kongregáció plocki házába küldik. Ott
                      egymást követő sorrendben a sütödében, a
                      konyhában, majd a péküzletben dolgozik.
1931.2.22.            Fausztina nővérnek megjelent az Úr Jézus.
                      Azt az utasítást adja, hogy fessenek róla
                      egy képet úgy, ahogyan a nővér látta.
1932.11.              Fausztina nővér Varsóba megy a harmadik
                      próbatételre, mely öt hónapig tart. Ezután
                      teszik le örök fogadalmukat a nővérek az
                      Irgalmasság Anyja Nővérei Kongregációban.
1933.4.18.            Fausztina nővér Krakkóba utazik nyolcnapos
                      lelkigyakorlatra az örök fogadalom előtt.
1933.5.1.             Fausztina nővér leteszi örök fogadalmát. (A
                      szertartást Stanislaw Rospond püspök
                      vezeti).
1933.5.25.            Fausztina nővér Vilniusba utazik.
1934.1.2.             Fausztina nővér első alkalommal megy el
                      Eugeniusz Kazimirowski festőművészhez,
                      akinek meg kell festenie az Isteni
                      Irgalmasság képét.
1934.3.29.            Fausztina nővér felajánlja magát a
                      bűnösökért, főleg azokért a lelkekért, akik
                      elvesztették Isten irgalmában való
                      bizalmukat.
1934.6.               Isten Irgalmasságának a képe elkészült.
                      Fausztina nővér sírt a kép láttán, mert
                      azon az Úr Jézus nem olyan szép, ahogy ő
                      látta.
1934.8.12.            Fausztina nővérnél gyors gyengülés
                      észlelhető. Sopocko páter feladja neki az
                      utolsó kenetet.
1934.8.13.            Fausztina nővér egészségi állapota jobbra
                      fordul.
1934.10.26.           Fausztina nővér 17 óra 50 perckor a
                      tanulókkal a kertből vacsorázni indul,
                      amikor megpillantja a vilniusi kápolna
                      felett az Úr Jézust olyan alakban, ahogyan
                      Őt Plockban látta, azaz a sugarakkal – a
                      halvánnyal és a pirossal. – A sugarak
                      körülfogták a Kongregáció kápolnáját, a
                      növendékek betegszobáját, s végül
                      elárasztották az egész világot.
1935.2.15.            Fausztina nővér meghallja, hogy édesanyja
                      súlyos beteg, hazautazik falujába,
                      Glogowiecbe. Visszaútban megszakítja
                      utazását Varsóban, hogy lássa általános
                      főnöknőjét, Michaela Moraczewska, és
                      egykori mesternőjét, Maria Józefa Brzoza
                      nővéreket. Néhány nap múlva visszatér
                      Vilniusba.
1935.10.19.           Fausztina nővér nyolcnapos lelkigyakorlatra
                      Krakkóba utazik.
1936.1.8.             F. nővér meglátogatja Romuald Jalbrzykowski
                      érseket, vilniusi metropolitát, s elmondja
                      neki, hogy Jézus egy új kongregáció
                      alapítását kívánja.
1936.3.21.            Fausztina nővér elutazik Vilniusból
                      Varsóba.
1936.3.25.            Fausztina nővért áthelyezik a Kongregáció
                      walendówi rendházába.
1936.4.               Fausztina nővért Derdybe helyezték.
                      (Walendówtól 2 km-re van.)
1936.5.11.            Derdyből állandó tartózkodásra Krakkóba
                      utazik.
1936.9.14.            Találkozás Jalbrzykowski érsek úrral, aki
                      átutazóban felkereste Krakkóban a
                      rendházat.
1936.9.19.            Fausztina nővér orvosi kivizsgálás végett a
                      pradniki kórházban tartózkodik. (Ma: II.
                      János Pál Kórház)
1936.12.9–1937.3.27  Fausztina nővért a pradniki kórházban
                      ápolják.
1937.7.29–1937.8.10  Fausztina nővér Rabkában tartózkodik.
1938.4.21.            Fausztina nővér egészségi állapota annyira
                      romlik, hogy másodszor is elküldik a
                      pradniki kórházba.
1938.8.               Fausztina nővér utolsó levelét küldi az
                      ált. főnöknőnek, melyben életének minden
                      vétségéért bocsánatot kér. ,,Viszontlátásra
                      az égben!'' szavakkal zárja a levelét.
1938.8.25.            Feladják Fausztina nővérnek az utolsó
                      kenetet.
1938.9.2.             Sopocko atya a pradniki kórházi látogatása
                      alatt meglátja Fausztina nővért extázisban.
1938.9.17.            Fausztina nővért a kórházból visszahozzák a
                      kolostorba.
1938.10.5.            22 óra 45 perckor nagy kitartással elviselt
                      hosszú szenvedés után Maria Faustyna
                      Kowalska nővér hazatér az Úrhoz, hogy örök
                      jutalmát elnyerje.
1938.10.7.            Fausztina nővért a kolostor temetőjében a
                      nővérek közös sírboltjába temették, ami az
                      Irgalmasság Anyja Nővérei Kongregáció
                      krakkói rendházának kertjében található.
                      (Krakkó – Lagiewniki)
 
Halála utáni események
 
1965.10.21.           A Krakkói Érsekségen elkezdődik az
                      információs eljárás Fausztina nővér
                      boldoggá avatása ügyében.
1966.11.25.           Fausztina nővér földi maradványait a
                      kolostor temetőjéből áthelyezik az
                      Irgalmasság Anyja Nővérei Kongregáció
                      kápolnájába. (Krakkó-Lagiewniki)
1967.9.20.            Karol Wojtyla bíboros ünnepélyes üléssel
                      zárta le krakkói egyházmegyében a Fausztina
                      nővérre vonatkozó információs eljárást.
1968.1.31.            A Szenttéavatási Kongregáció megkezdte
                      Isten Szolgálólányának, Fausztina nővérnek
                      boldoggá avatási eljárását.
1993.4.18.            (Irgalmasság Vasárnapja) II. János Pál pápa
                      a Vatikánban boldoggá avatja Fausztina
                      nővért.

A Legméltóságosabb Oltáriszentségről nevezett
 
Boldog
FAUSZTINA
nővér
(Faustyna Kowalska)
Az Irgalmasság Anyja Nővérei Kongregációjának tagja
 
NAPLÓ
1. füzet
 
Az Úr Irgalmát fogom dicsérni
 
1   (1)[*]
  Ó, Örök Szeretet, szent képed[1] megfestését kéred,
  S feltárul előttünk irgalmad forrásának mélye.
  Ki e sugarakhoz járul, azt megáldod,
  Az éjfekete lelket hófehérre váltod.
     Ó, édes Jézus, irgalmad trónusát állítottad itt[2] fel,
     Hogy vigasztald és gyámolítsd a bűnös embert.
     Megnyitott Szíved tiszta forrás – belőle
     Vigasz árad a megtört szív sebére.
  E kép iránti tisztelet és dicsőítés
  Az emberi lelkekben soha meg ne szűnjék!
  Isten irgalmasságát minden szív dicsérje,
  Most és mindenkor, örökkön-örökké.
 
2   Ó, Istenem!
 
  A jövőbe pillantás félelemmel tölt el.
  De miért is kellene elmélyednem a jövőben?
  Csak a jelen pillanat drága nekem,
  Hisz lehet, a jövő nem is látogatja meg lelkem.
     Az elmúlt időn nincs hatalmam,
     Hogy megváltoztassam, javítsam, vagy bármit hozzáadjak.
     Ezt sem a bölcsek, sem a próféták nem tudták megtenni.
     Istenre bízom hát mindazt, amit a múlt magával vitt.
  Ó, jelen pillanat, csak te vagy egészen az enyém,
  Minden erőmmel óhajtok is veled élni.
  Bár kicsi és gyenge vagyok én,
  Mindenhatóságod kegyelmét adod nekem mégis.
     Bízva tehát irgalmadban,
     Az élet útját kisgyermekként járom.
     Szívem, mely a Te nagyobb dicsőségedet óhajtja,
     Néked mindennap újra felajánlom.
 
3   (2)
 +
JMJ
Isten és a lelkek
Irgalmasság Királya, vezesd a lelkem!
A Legszentebb Oltáriszentségről nevezett
Fausztina nővér
 
Vilnius, 1934.7.28.
4
  Ó, Jézusom! Irántad érzett bizalomból
  ezer koszorút fonok Néked,
  És tudom, mind kivirágzik.
  És tudom, mind kivirágzik,
  ha az isteni Nap rájuk ragyog.
     Ó, hatalmas Isteni Szentség,
     Ki Istenemet elrejted.
     Jézus, légy velem minden pillanatomban,
     S szívemen nem lesz úrrá soha félelem.
 
(3)
 +
JMJ
Vilnius, 1934.7.28.
+ Első füzet
 
Isten és a lelkek
 
5   Légy dicsőítve, ó, Magasságos Szentháromság, most és minden
időben. Dicsőítsen minden műved és teremtményed. Csodálják és
hirdessék irgalmasságod nagyságát, ó, Istenem.
 
6   Le kell írnom[3] lelkem Veled való találkozásait látogatásaid
különös pillanatában, ó, Istenem. Rólad kell írnom, ki
felfoghatatlan vagy az én szegény lelkem iránti irgalmasságodban.
A Te szent akaratod a lelkem élete. Attól kaptam az írásra
utasítást, aki itt a földön, ó, Istenem, a Te helyettesed, aki
szent akaratodat tolmácsolja nekem. Jézusom, Te látod, mily
nehezemre esik az írás, hogy nem tudom világosan kifejezni azt,
amit lelkemben átélek. Ó, Istenem, leírhatja-e mindazt a toll,
amire nemegyszer szavak sincsenek? De Te parancsoltad meg az
írást, ó, Istenem, és ez elég nekem.
 
7
Varsó, 1925.8.1.
Belépés a kolostorba
 
  Isten hívását, a szerzetesi hivatás kegyelmét hétéves koromtól
éreztem. Hétéves voltam, amikor először hallottam meg Isten
hangját a lelkemben, mely meghívás volt egy tökéletesebb életre,
de nem mindig engedelmeskedtem a kegyelem szavának. Nem
találkoztam senkivel, aki megmagyarázta volna nekem ezeket a
dolgokat.
 
8   Tizennyolcadik évemben szüleim határozottan elutasították
nyomatékos kérésemet, hogy engedjenek kolostorba lépni. A
visszautasítás után átadtam magam az élet hiúságainak.[4] Nem
hallgattam a kegyelem szavára – bár a lelkem semmiben (4) sem
talált megelégedést. A szüntelenül hangzó kegyelmi hívások óriási
szenvedést okoztak, melyeket szórakozásokkal törekedtem elnyomni.
Bensőmben kerülni próbáltam Istent, és egész lelkemmel a
teremtményekhez fordultam. Az isteni kegyelem mégis győzött a
lelkemben.
 
9   Egy alkalommal az egyik nővéremmel bálban[5] voltam. Mikor
mindenki a legjobban szórakozott, az én lelkem nagy benső kínokat
állt ki. Abban a pillanatban, amikor táncolni kezdtem,
megpillantottam magam mellett Jézust, az ereje vesztett, ruháitól
megfosztott, sebekkel borított Jézust, aki így szólt hozzám:
,,Meddig fogok még szenvedni miattad, és te meddig vezetsz még
félre engem?'' Ebben a pillanatban elnémult a kedves zene, eltűnt
szemeim elől a társaság, csak ketten maradtunk: Jézus és én.
Kedves nővérem mellé ültem, és megpróbáltam fejfájás ürügyével
palástolni mindazt, ami a lelkemben zajlott. Nemsokára titokban
elhagytam a társaságot és nővéremet, és elmentem a Kosztka Szent
Szaniszló katedrálisba. Már látszott a hajnali órák szürkülete. A
templomban kevesen voltak. Nem törődve semmivel, ami körülöttem
történt, levetettem magam kereszt alakban az Oltáriszentség
előtt, és arra kértem az Urat, hogy mutassa meg, mit kell tennem
a továbbiakban.
 
10   Hirtelen meghallottam e szavakat: ,,Azonnal utazz Varsóba,
ott fogsz belépni egy zárdába.'' Felemelkedtem az imádságból,
hazamentem, s elintéztem a legszükségesebb dolgokat. Ahogy
tudtam, elmondtam nővéremnek, mi történt a lelkemben, és kértem,
búcsúzzon el nevemben a szüleimtől, s így, egyetlen ruhámban,
semmi nélkül érkeztem meg Varsóba.
 
11   Midőn kiszálltam a vonatból, s láttam, hogy mindenki
igyekszik valahová, elfogott a félelem: mitévő legyek? Nincs
senki ismerősöm. Kihez forduljak? – Azt mondtam a Szűzanyának:
Mária, vezess kérlek, Te irányíts! – Azonnal meghallottam
lelkemben e szavakat: ,,Menj el a városon túlra, egy bizonyos
faluba,[6] ahol majd biztos menedéket találsz éjszakára.'' Így is
tettem, s minden úgy történt, ahogy a Szűzanya mondta.
 
12   A következő reggel jó korán bementem a városba, felkerestem
az első templomot,[7] melyet megpillantottam, és imádságomban
kértem Istent, mutassa meg akaratát. Egyik mise folyt a másik
után, aztán az egyik alatt ezeket a szavakat hallottam: ,,Menj
oda ehhez a paphoz,[8] és mondj el neki mindent. Ő majd
megmondja, mit kell tenned a továbbiakban.'' A mise végeztével
(5) bementem a sekrestyébe, és elmondtam ennek a papnak mindazt,
amit a lelkemben átéltem. A tanácsát kértem, hogy melyik zárdába
lépjek be.
 
13   A pap első pillanatban csodálkozott, de aztán azt
tanácsolta, hogy bízzam erősen, Isten a továbbiakban is
megmutatja nekem az utat. – ,,Egyelőre – mondta – míg be nem
vonulsz a zárdába, elküldelek egy istenfélő jámbor asszonyhoz,
akinél ott maradhatsz.''[9] Mikor jelentkeztem ennél az
asszonynál, nagyon barátságosan fogadott. Ezután elindultam
zárdát keresni, de akármelyik kolostorba kopogtattam be,
mindenütt elutasítottak.[10] Szívemet összeszorította a fájdalom,
és Jézushoz fordultam: ,,Segíts meg! Ne hagyj magamra!'' Végül a
mi kolostorunk kapuján[11] zörgettem.
 
14   Amikor [kijött] a főnöknő,[12] Michaela anya, a jelenlegi
generális anya, rövid beszélgetés után elküldött a ház Urához,
hogy kérdezzem meg, Ő felvesz-e engem? Azonnal megértettem, hogy
Jézust kell megkérdeznem. Nagy örömmel mentem a kápolnába, és
megkérdeztem Jézust: ,,Ház Ura, felveszel-e ide engem? – Egy
nővér mondta, hogy kérdezzem meg ezt.''
Azonnal hallottam a választ: ,,Felveszlek. A szívemben vagy!''
Midőn visszatértem a kápolnából, először megkérdezte tőlem a
főnöknő: ,,Na, felvett az Úr?'' – Azt válaszoltam: ,,Igen.'' –
,,Ha az Úr felvett, én is felveszlek.''
 
15   Így történt a felvételem. Mégis különféle okok miatt még
több mint egy évig a világban kellett maradnom annál a jámbor
asszonynál,[13] de haza már nem tértem.
 
16   Ebben az időben sok nehézséggel kellett megküzdenem, de
Isten nem szűkölködött kegyelmével; bennem pedig nőttön-nőtt a
vágyódás Isten után. Az asszony, akinél laktam, nagyon istenfélő
volt, bár mégsem fogta fel, mily nagy boldogság zárdában élni, és
másféle életterveket kezdett el kovácsolni részemre, de én úgy
éreztem, olyan nagy a szívem, hogy semmi sem tudná betölteni.
Egész vágyódó lelkemmel Istenhez fordultam. Úrnapja nyolcada
volt.[14] Isten benső világossággal töltötte el lelkemet, hogy
Őt, a legfőbb jót és szépséget mélyebben megismerjem.
Felismertem, mennyire szeret engem Isten. Öröktől fogva szeret.
Mindez a vecsernye idején történt. – Egyszerű, szívből jövő
szavakkal örök tisztaságot fogadtam Istennek. (6) Ettől kezdve
bensőségesebb kapcsolatot éreztem Istennel, az én Jegyesemmel.
Berendeztem szívemben egy kis cellát, ahol mindig együtt voltam
Jézussal.
 
17   Végre elérkezett a pillanat, melyben megnyílt előttem a
kolostor ajtaja. Augusztus elseje[15] volt, az Angyalos
Boldogasszony vigíliája. Határtalanul boldognak éreztem magam. Az
volt a benyomásom, mintha a paradicsomi életbe léptem volna be.
Szívem egyetlen hálaima volt.
 
18   Három hét után észrevettem, hogy itt kevés idő jut az imára,
és sok más dolog is arra késztetett, hogy egy szigorúbb rendbe
lépjek. Ez a gondolat megerősödött lelkemben, de mégsem ez volt
az Isten akarata. A gondolat, ill. kísértés azonban állandóan
fokozódott bennem olyannyira, hogy egy nap elhatároztam: beszélek
a főnöknővel, és kilépek innen. Isten azonban úgy irányította a
körülményeket, hogy nem tudtam a főnöknő[16] elé kerülni. Elalvás
előtt bementem a kis kápolnába,[17] s kértem Istent, világosítson
meg ebben a helyzetben. Nem kaptam meg, amit kértem, sőt valami
különös nyugtalanság fogott el, amit sehogyan sem értettem.
Mindezek ellenére elhatároztam, hogy reggel a mise után rögtön
felkeresem a főnöknőt, és közlöm vele elhatározásomat.
 
19   Bementem a cellámba, a nővérek már mind lefeküdtek – a
villanyt eloltották. Tele voltam kínnal és elégedetlenséggel, s
nem tudtam, mit kezdjek magammal. Leborultam a földre, és
elkezdtem buzgón imádkozni, hogy felismerjem Isten akaratát.
Mindenütt csend volt, akár a tabernákulumban. Minden nővér kis
fehér ostyaként pihent Jézus kelyhében, csak az én cellámból
hallotta Isten egy lélek sóhajait. Nem tudtam, hogy este 9 óra
után nem szabad engedély nélkül imádkozni a cellában.[18] Kis idő
múlva világosság támadt a cellámban, s a függönyön
megpillantottam Jézus igen fájdalmas arcát. Nyílt sebek
borították az egész arcát, s nagy könnyek hulltak róla az
ágytakarómra. Nem tudtam, mit jelent ez, s megkérdeztem Jézust:
,,Jézus, ki okozott Neked ekkora fájdalmat?'' – Jézus így
válaszolt: ,,Te okozol nekem ekkora fájdalmat, ha kilépsz ebből a
Rendből. Ide hívtalak, nem máshová, és sok kegyelmet készítettem
számodra.'' Bocsánatot kértem az Úrtól, és azonnal
megváltoztattam elhatározásomat.
  (7) A következő napon gyóntatás volt nálunk. Mindent elmondtam,
ami lelkemben lejátszódott. A gyóntatóm[19] azt mondta,
egyértelműen az az Isten akarata, hogy maradjak ebben a
Kongregációban. Más zárdára nem is szabad gondolnom. Ettől a
pillanattól kezdve mindig boldognak és elégedettnek érzem magam.
 
20   Rövidesen megbetegedtem.[20] A drága főnöknő két másik
nővérrel[21] együtt elküldött vakációra Skolimówba, nem messze
Varsótól. Ebben az időben megkérdeztem Jézustól, kiért kell még
imádkoznom? Jézus azt válaszolta, hogy majd a következő éjjel
megmondja, kiért kell imádkoznom.
  Megpillantottam Őrangyalomat, aki utasított, hogy kövessem őt.
Hirtelen ködös, tűzzel teli helyiségben találtam magam, melyben
sok szenvedő lélek volt. Ezek a lelkek szívből imádkoznak, de ez
nem használ nekik. Csak mi tudunk rajtuk segíteni. Az őket égető
lángok engem nem érintettek. Őrangyalom egy pillanatra sem
hagyott el. Megkérdeztem a lelkeket, hogy mi az, ami a legnagyobb
szenvedést okozza nekik. Egyöntetűen azt válaszolták, hogy
legnagyobb szenvedés számukra az Isten utáni vágyódásuk. Láttam a
Szűzanyát, amint meglátogatta ezeket a lelkeket a tisztítótűzben.
A lelkek Tenger Csillagának nevezik Máriát. Enyhülést visz nekik.
Még többet is szerettem volna velük beszélni, de őrangyalom
jelezte, hogy mennünk kell. Kiléptünk ebből a szenvedésekkel teli
börtönből. [Egy belső hangot hallottam], mely azt mondta:
,,Irgalmam nem akarja ezt, de az igazság megköveteli.'' Ettől az
időtől kezdve szorosabb kapcsolatba kerültem a szenvedő
lelkekkel.
 
21   [1926. április 29.] A jelöltidőnek vége. Elöljáróim[22]
Krakkóba küldtek a novíciátusba.[23] Kimondhatatlan öröm töltötte
el a lelkemet. Midőn a novíciátusba érkeztünk, épp haldoklott egy
nővér.[24] Néhány nap múlva eljött hozzám ez a nővér, s elküldött
az újoncmesternőhöz,[25] hogy mondjam meg neki, menjen el a nővér
lelkiatyjához, Rospond páterhez,[26] s kérje meg őt, mondjon el
érte egy szentmisét és három röpimát. Az első pillanatban
beleegyeztem, de másnap mégsem tettem meg, mert arra gondoltam,
talán csak álmodtam az egészet. (8) Ezért nem is szóltam semmit.
A következő éjjel ugyanez sokkal világosabban megismétlődött, s
már egyáltalán nem kételkedtem. Reggel mégis úgy döntöttem, hogy
nem megyek el az újoncmesternőhöz, csak akkor szólok neki, ha
napközben is meglátom. Azonnal találkoztam vele a folyosón.
Szemrehányást tett, hogy nem szóltam rögtön. Nyugtalanság fogta
el a lelkem, nyomban elmentem a mesternőhöz, s elmeséltem neki a
történteket. Azt mondta, hogy mindent elintéz. Nagy nyugalom
szállt ezután a lelkembe. Harmadik nap újra eljött a nővér, s azt
mondta: ,,Isten fizesse meg!''
 
22   A beöltözéskor[27] Isten tudomásomra adta, hogy mily sokat
fogok szenvedni. Tisztán láttam, mire köteleztem el magam. Egy
percig éreztem ezt a nagy fájdalmat, aztán Isten újból nagy
örömmel öntötte el lelkemet.
 
23   Az első novíciátusi év vége felé kezdett elsötétedni a
lelkem. Az imában nem találok vigaszt, az elmélkedés nagy
erőfeszítésbe kerül, félelem kezd úrrá lenni rajtam. Mélyebben
magamba szállok, de semmi mást nem látok, csak nagy nyomorúságot.
Világosan látom Isten hatalmas szentségét is. Nem merem felemelni
Hozzá a szememet. Lábának porához vetem magamat, s irgalomért
esedezem. Jó fél évig nem változott meg ez a lelkiállapotom.
Ebben a nehéz időszakban szeretett újoncmesternőm[28] bátorított.
Kínjaim azonban mind hevesebbek lettek. Közeledik a második
novíciátusi év. Elborzad a lelkem, ha arra gondolok, hogy le kell
tennem a fogadalmam. Bármit olvasok, nem értem, elmélkedni nem
tudok. Úgy gondolom, hogy Istennek nem kedves az imám. Ha a
szentségekhez járulok, arra gondolok, hogy Istent ezzel még
jobban megsértem. Gyóntatóm[29] mégsem engedte meg, hogy egyetlen
Szentáldozást is kihagyjak. Isten furcsán működött lelkemben.
Semmit nem értettem abból, amit a gyóntatóm mondott. (9) A hit
egyszerű igazságai felfoghatatlanokká váltak számomra, lelkem
kínlódott, sehol sem talált megelégedésre. – Az jutott eszembe,
hogy Isten eltaszított magától. Ez a szörnyű gondolat átjárta
egész lelkemet. Ebben a szenvedésben haldokolni kezdett a lelkem.
Meg akartam halni, de nem tudtam. Felötlött bennem a kérdés –
miért törekedjek az erényekre? Miért sanyargassam magamat, ha
mindez nem kedves Istennek? Mikor elmondtam ezeket az
újoncmesternőnek, azt válaszolta: ,,Vegye tudomásul, nővér, hogy
Isten önt nagy életszentségre hívta. Mindez annak a jele, hogy
Isten önt az égben egészen közel akarja állítani magához. Legyen
nagy bizalommal Jézushoz.''
  Az a rettenetes gondolat, hogy Isten eltaszított magától,
hasonló a kárhozottak szenvedéséhez. Jézus sebeihez menekültem, a
bizalom szavait ismételgettem, ám ezek a szavak még nagyobb kínná
váltak. Az Oltáriszentség elé mentem, és így beszéltem Jézushoz:
,,Jézusom, Te mondtad, előbb feledi el az anya csecsemőjét,
mintsem Isten megfeledkezne teremtményeiről, s ha még az anya el
is hagyná gyermekét, Én, az Isten, nem feledkezem el
teremtményeimről. Jézusom, hallod-e, hogy jajgat a lelkem? Halld
meg gyermeked fájdalmas nyögdécseléseit! Bízom Benned, ó,
Istenem, mert ég és föld elmúlnak, de a Te szavad örökre
megmarad.'' Mindezek ellenére nem éreztem megkönnyebbülést, egy
pillanatra sem.
 
24   Egyik nap, mindjárt ébredéskor, mikor Isten jelenlétébe
helyeztem magam, elfogott a kétségbeesés. A lélek utolsó
sötétsége. Délig harcoltam, ahogy tudtam. Délután valóságos
halálfélelem fogott el, fizikai erőm kezdett elhagyni. Sietve
bementem a cellámba, térdre estem a feszület előtt, és kezdtem
Isten irgalmáért esedezni. De Jézus nem hallgatja meg
kiáltásomat. Erőm teljesen elhagy, lerogyok a földre,
kétségbeesés tölti el egész lelkemet, valósággal pokoli kínokat
állok ki, melyek semmiben sem különböznek az igaziaktól. Ebben az
állapotban töltöttem háromnegyed órát. El akartam menni az
újoncmesternőhöz – nem volt hozzá erőm. Kiáltani akartam – a
hangom elhalt. Szerencsére azonban bejött a cellámba az egyik
nővér.[30] Mikor meglátott ebben a rendkívüli állapotban, azonnal
az újoncmesternőhöz sietett. Az anya rögtön jött. Alig lépett be
a cellámba, máris rám szólt: ,,A szent engedelmesség nevében[31]
keljen fel a földről!'' Azonnal felemelt valamilyen erő, és ott
álltam a kedves mesternő mellett. (10) Szívélyes beszélgetésünk
során elmondta, hogy ez a megpróbáltatás Istentől van: ,,Nővér,
legyen mindig nagy bizalommal! Isten mindig Atyánk, akkor is,
amikor próbára tesz bennünket.'' Visszatértem a kötelességemhez,
mintha a sírból támadtam volna fel. Érzékeimet átjárta mindaz,
amit a lelkem megtapasztalt. Az esti áhítat alatt lelkem
félelmetes sötétségben halódni kezdett; úgy éreztem, hogy az
igazságos Isten hatalmában vagyok, s én vagyok haragjának tárgya.
Ebben a szörnyű pillanatban így szóltam Istenhez: ,,Jézus, aki
magadat a szent Evangéliumban a leggyengédebb anyához hasonlítod,
bízom szavaidban, mert Te vagy az igazság és az élet. Jézus,
bízom Benned minden reménytelenség és reménytelenséget tükröző
benső érzésem ellenére. Tégy velem amit akarsz, nem hagylak el,
mert Te vagy életem forrása.'' – Hogy milyen rettenetesek az
ilyen lelki szenvedések, csak az értheti meg, aki maga is
elszenvedett már hasonló perceket.
 
25   Éjjel meglátogatott a Szűzanya a kis Jézussal a karján. Öröm
töltötte el a lelkemet, s azt mondtam: ,,Mária, Anyám, tudod-e,
milyen rettenetesen szenvedek?'' – Azt válaszolta: ,,Tudom,
mennyit szenvedsz, de ne félj, én részvétet érzek irántad, s
mindig részvétet fogok érezni.'' Szeretettel mosolygott és
eltűnt. Azonnal erő és nagy bátorság szállt a lelkembe. De ez
csak egy napig tartott. Mintha a pokol esküdt volna ellenem.
Irtózatos gyűlölet kezdte elárasztani a lelkemet minden ellen,
ami szent és isteni. Úgy éreztem, hogy ezeknek a lelki kínoknak
létezésem örök részévé kell válniuk. A Legszentebb
Oltáriszentséghez fordultam, s így fohászkodtam Jézushoz:
,,Jézus, lelkem Jegyese, nem látod, hogy lelkem meghal az Utánad
való vágyakozástól? Hogy tudsz így elrejtőzni az elől a Szív
elől, aki Téged ily őszintén szeret? Bocsáss meg, Jézusom,
teljesedjék bennem a Te szent akaratod. Csendben fogok szenvedni,
akár egy galamb, panasz nélkül. Szívem egyetlen panaszos sóhajt
sem fog megengedni magának.''
 
26   Vége az újoncidőnek. A szenvedés semmit nem csökken. Fizikai
erőtlenség, felmentés minden lelki kötelezettség alól,[32]
illetve azoknak röpimákkal[33] való helyettesítése.
Nagypéntek[34] – Jézus hirtelen elragadta szívemet a szeretet
izzásába. Ez az esti Szentségimádás alatt történt. Hirtelen
átéreztem Isten jelenlétét. Mindenről elfeledkeztem. Jézus
értésemre adja, mennyit szenvedett (11) értem. Ez nagyon rövid
ideig tartott. Óriási vágy fogott el: Istent akarom szeretni.
 
27   Az első fogadalomtétel.[35] Izzó vágy ébred lelkemben:
megsemmisülni Istenért tevékeny szeretetben, mely azonban
észrevétlen marad még a közvetlen nővértársak előtt is.
Még a fogadalomtétel után is, hozzávetőleg fél éven át, sötétség
uralkodott a lelkemben. Imádság alatt Jézus egészen átjárta
lelkemet. A sötétség felengedett. Lelkemben ezeket a szavakat
hallottam: ,,Te vagy az én örömem, te vagy szívem gyönyörűsége.''
Ettől a pillanattól kezdve szívemben – vagyis bensőmben –
éreztem a Legszentebb Szentháromságot. Érezhetően elárasztott
Isten világossága. Ettől a perctől kezdve úgy beszél a lelkem
Istennel, mint a gyermek szeretett Atyjával.
 
28   Egy alkalommal azt mondta nekem Jézus: ,,Menj a
főnöknőhöz,[36] s kérd meg: adjon engedélyt, hogy hét napon át
vezeklőövet[37] hordhass, és éjszakánként egyszer felkelj és
eljöjj a kápolnába.'' Beleegyeztem, de nehezemre esett elmenni a
főnöknőhöz. Este megkérdezte Jézus: ,,Mennyi ideig fogod
halogatni?'' Erre elhatároztam, hogy amint találkozom a
főnöknővel, megkérdezem tőle a dolgot. A következő nap délelőtt
megláttam, amint a refektóriumba megy, s mivel a konyha, a
refektórium és Aloisia nővér szobája majdnem egy helyen van,
megkértem a főnöknőt, hogy menjünk be Aloisia nővér szobájába, s
előadtam Jézus kívánságát. Erre a főnöknő azt válaszolta, hogy
nem engedi meg a vezeklőöv viselését. Ez szóba sem jöhet. Ha
Jézus akkora erőt ad önnek, mint egy óriásé, akkor engedélyezem
ezeket az önmegtagadásokat. Bocsánatot kértem az anyától, hogy
feltartottam, és elhagytam a szobát. Ekkor megpillantottam
Jézust, aki ott állt a konyhaajtóban. Így szóltam Hozzá: ,,Azt
kívánod tőlem, hogy kérjem ezeket az önmegtagadásokat, de a
főnöknő nem engedélyezi azokat.'' Erre Jézus így szólt hozzám:
,,Itt voltam ennél a beszélgetésednél a főnöknővel, és mindent
tudok. Nem a vezeklést kívánom tőled, hanem az engedelmességet.
Ezzel nagy tiszteletet tanúsítasz irántam, magadnak pedig érdemet
szerzel.''
 
29   Mikor az egyik anya tudomást szerzett benső viszonyomról
Jézussal, azt mondta, ez csak képzelődés. Azt mondta nekem:
,,Ilyen módon Jézus csak szentekkel érintkezik, nem pedig bűnös
lelkekkel, mint ön, nővér.'' (12) Ettől kezdve nem tudtam egészen
őszintén hinni Jézusnak. Reggeli beszélgetésünkkor azt mondtam
neki: ,,Jézus, nem vagy Te képzelődés?'' [A kérdés értelme:
Jézus, a veled való beszélgetés nem csupán képzelődés a
részemről? – a szerk.] Jézus azt válaszolta: ,,Az én szeretetem
senkit sem vezet félre.''
 
30   + Egy alkalommal a Szentháromságról és Isten lényegéről
gondolkodtam. Mindenképpen ki akartam kutatni és felismerni, ki
is az Isten... Az egyik pillanatban mintha a túlvilágra
ragadtatott volna el a lelkem. Megközelíthetetlen világosságot
láttam, s benne három felfoghatatlan fényforrást. Ebből a
világosságból mennydörgés formájában szavak törtek elő, melyek
körülkerítették a földet és az eget. Mivel nem értettem ebből
semmit, nagyon szomorú lettem. Hirtelen ebből a
megközelíthetetlen fénytengerből kilépett szeretett Megváltónk
felfoghatatlan szépségben, tündöklő sebhelyekkel. A fényből egy
hang hallatszott: ,,Milyen az Isten az Ő lényege szerint, azt
senki fel nem foghatja, sem az angyali, sem az emberi értelem.''
Jézus még azt mondta nekem: ,,Ismerd meg Istent az Ő
tulajdonságai felett elmélkedve.'' Kezével keresztet vetett rám,
és eltűnt.
 
31   + Egy alkalommal kápolnánkban nagy embertömeget láttam, és
az utcán is, a kápolna előtt, mert benn már nem találtak
helyet.[38] A kápolna ünnepi díszben állt. Az oltár előtt sok pap
állt, a mi nővéreink, és sok más kongregációbeli nővér. Mindenki
arra a személyre várt, akinek el kellett foglalnia a helyét az
oltáron. Hirtelen meghallottam egy hangot, hogy én vagyok az,
akinek el kell foglalnia ezt a helyet. De amint kiléptem a
lakásból, illetve a folyosóról, hogy keresztülmenjek az udvaron,
s a hívó szót követve a kápolnába jussak – mindenki elkezdett
dobálni azzal, amivel tudott: sárral, piszokkal, kővel, homokkal
és seprűvel úgy, hogy egészen elbizonytalanodtam, egyáltalán
tovább menjek-e? A hang azonban nyomatékosan hívott, úgyhogy
mindezek ellenére bátran továbbmentem. Amint átléptem a kápolna
küszöbét, az elöljárók, a nővérek, a növendékek,[39] sőt a szülők
is elkezdtek azzal, ami a kezük ügyébe esett, ütlegelni, ezért
akár akartam, akár nem, gyorsan az oltáron kijelölt helyre
kellett sietnem. (13) Rögtön ezután ugyanezek az emberek, a
növendékek, a nővérek, az elöljárók kinyújtották felém a kezüket,
és kegyelmeket kértek tőlem, én pedig nem haragudtam rájuk a
dobálásért. Furcsa módon különösen azok iránt éreztem szeretetet,
akik arra kényszerítettek, hogy a nekem kijelölt helyet
gyorsabban foglaljam el. Ebben a pillanatban felfoghatatlan
boldogságérzet árasztotta el a lelkemet, s ezeket a szavakat
hallottam: ,,Tégy, amit akarsz, ossz kegyelmeket, ahogy akarsz, s
akinek és amikor akarsz!'' Aztán hirtelen eltűnt a látomás.
 
32   Egyszer ezeket a szavakat hallottam: ,,Menj a főnöknőhöz, s
kérd meg, hogy kilenc napon át egy-egy Szentségimádási órát
tarthass! Ezalatt törekedj arra, hogy imád egyesüljön
Édesanyámmal! Szívből imádkozz Máriával egyesülve, s igyekezz ez
alatt az idő alatt elmondani a keresztutat is!'' Megkaptam az
engedélyt, bár nem egy teljes órára, csupán arra az időre, ami a
kötelességteljesítés mellett erre jutott.
 
33   Ezt a kilencedet a hazáért kellett végeznem. A novéna
hetedik napján megpillantottam a Szűzanyát, ég és föld között,
világos ruhában. Karjait a mellére téve, az égre nézve
imádkozott. Szívéből tüzes sugarak törtek elő. Egyesek az ég felé
törtek, mások befedték a földet.
 
34   Midőn ezekről a dolgokról említést tettem gyóntatómnak,[40]
azt válaszolta, hogy ezek a dolgok származhatnak Istentől is,
ugyanakkor képzelődés is lehet. Mivel gyakran változott
tartózkodási helyem, nem volt állandó lelkiatyám. Mi több,
hihetetlenül nehezemre esett ezekről a dolgokról beszélni. Buzgón
imádkoztam Istenhez, adja meg nekem azt a nagy kegyelmet, hogy
legyen lelki vezetőm. Ezt a kegyelmet azonban csak örökfogadalmam
után kaptam meg, amikor Vilniusba kerültem, Sopocko atya[41]
személyében. Isten előbb bensőmben ismertette meg velem őt,
mielőtt még Vilniusba[42] kerültem.
 
35   Ó, ha már kezdettől fogva lett volna lelki vezetőm, nem
fecséreltem volna el oly sok isteni kegyelmet. Egy lelki vezető
sokat tud segíteni a lelkeknek, de sok mindent tönkre is tehet.
Ó, mennyire kellene a lelkiatyáknak vigyázniuk a gyónók lelkében
működő isteni kegyelemre. Ez nagyon komoly dolog. A lélekben ható
kegyelmekről lehet felismerni a lélek szoros kapcsolatát
Istennel.
 
36   (14) Egy alkalommal Isten ítélőszéke előtt kellett
megjelennem. Az Úr előtt álltam szemtől szemben. Jézus olyan volt
mint szenvedése idején. Egy idő múlva eltűntek róla sebei, csak a
kéz-, láb- és oldalsebe maradt meg. Mindjárt megláttam
lelkiállapotomat úgy, ahogyan azt Isten látja. egészen világosan
felismertem mindazt, ami nem tetszik Istennek. Nem tudtam, hogy
ezekről a legapróbb árnyakról is el kell számolnunk Isten előtt.
Micsoda pillanat! Ki írhatja ezt le? – A háromszor Szent előtt
állni! – Jézus megkérdezte tőlem: ,,Ki vagy te?'' – Azt
válaszoltam: ,,A Te szolgálód, Uram.'' – ,,Egy napi
tisztítótüzet érdemelsz.'' Haladéktalanul be akartam magam vetni
a tisztítótűzbe, de Jézus visszatartott, mondván: ,,Mit akarsz?
Most szenvedni egy napig, vagy rövid ideig a földön?'' – Azt
válaszoltam: ,,Jézusom, akarok szenvedni a tisztítótűzben, és a
földön is akarok, kínok között akár a világ végéig.'' – Jézus
azt válaszolta: ,,Elég az egyik. Visszamész a földre, és sokat
fogsz szenvedni, de nem sokáig. Teljesítsd akaratomat és
kívánságaimat, s egy hűséges szolgám segítségedre lesz ebben.
  Most hajtsd fejed a keblemre, a szívemre, és meríts belőle erőt
és kitartást minden szenvedésedhez, mert máshol nem találsz
enyhülést, segítséget és vigaszt. Tudd, hogy sokat, igen sokat
fogsz szenvedni, de ez ne rémítsen meg téged, én veled vagyok!''
 
37   Nem sokkal ezután egészségem leromlott.[43] A testi
gyengélkedések a türelem iskoláját jelentették számomra. Csak
Jézus tudja, mennyi erőfeszítésembe került, hogy
kötelességeimet[44] teljesítsem.
 
38   A lélek megtisztítására Jézus olyan eszközöket használ,
amilyeneket csak akar. Lelkem a teremtmények részéről teljes
elhagyatottságot él át. Néha a legtisztább szándékomat is
rosszként értelmezik a nővérek.[45] Ez igen fájdalmas szenvedés,
de Isten megengedi ezt, és el kell fogadni, mert ezáltal jobban
fogunk Jézushoz hasonlítani. Egy dolgot sokáig nem tudtam
[megérteni]. Jézus ugyanis azt parancsolta nekem, hogy mindent
közöljek az elöljáróimmal, de ők nem hitték el szavaimat, viszont
könyörületesek voltak hozzám, mintha a fantáziám ragadott volna
el, vagy képzelődnék.
  Abból az okból, hogy képzelődöm, elhatároztam, hogy kerülni
fogom Istent, félve az érzéki csalódástól. (15) De Isten kegyelme
állandóan üldözött. Isten akkor szólt hozzám, amikor a legkevésbé
vártam.
 
39   Egy napon azt mondta nekem Jézus, hogy Hazám legszebb
városára olyan büntetést fog mérni, amilyennel Isten Szodomát és
Gomorrát sújtotta. Láttam Isten nagy haragját, és borzalom
töltötte el a szívemet. Hallgatással imádkoztam. Kis idő múlva
azt mondta Jézus: ,,Gyermekem, a szentmiseáldozat alatt szorosan
egyesülj velem, s ajánld fel a mennyei Atyának véremet és
sebeimet engesztelésül ennek a városnak a bűneiért. Megállás
nélkül hét napon át tedd ezt az egész szentmise alatt.'' A
hetedik napon megpillantottam Jézust egy fényes felhőben, s
elkezdtem kérni, hogy tekintsen a városra és egész országunkra.
Jézus kegyesen nézett le ránk. Ahogy észrevettem jóindulatát,
áldásáért kezdtem könyörögni. Jézus azt mondta: ,,Érted megáldom
ezt az egész országot.'' S nagy keresztet rajzolt Hazánk fölé.
Midőn láttam Isten jóságát, nagy öröm töltötte el lelkemet.
 
40   + 1929. Az egyik szentmisén különleges módon érzékeltem
Isten jelenlétét, Istentől való elfordulásom és ellenállásom
ellenére. Nemegyszer azért menekültem Istentől, mert nem akartam
a gonosz lélek áldozatává válni, ahogy ezt nekem többször
mondták. Ez a bizonytalanság hosszú ideig tartott. A
szentmisében, a Szentáldozás előtt volt fogadalmunk
megújítása.[46] Midőn a térdeplőtől az (oltárhoz) mentünk, és
elkezdtük mondani a fogadalom szövegét, hirtelen ott állt
mellettem Jézus, fehér ruhában, derekán arany övvel, s így szólt
hozzám: ,,Örök szeretettel ajándékozlak meg, hogy tisztaságod
érintetlen maradjon, és biztosítékul, hogy sohasem ér kísértés a
tisztaság ellen.'' – Levette arany övét, s a csípőm köré
helyezte. Attól kezdve sohasem érzek a tisztaság erénye ellen
izgalmat sem a szívemben, sem az értelmemben. Később fogtam csak
fel, hogy ez a legnagyobb kegyelmek egyike, amit a Szent Szűz
közbenjárására kaptam, akihez ezért sok éven át könyörögtem.
Azóta még nagyobb áhítattal ragaszkodom a Szent Szűzhöz. Ő
tanított meg Istent bensőségesen szeretni, és mindenben
teljesíteni az Ő szent akaratát. Te vagy az öröm, Mária, mert
általad szállt le Isten a földre, és az én szívembe.
 
41   (16) Egyszer megláttam Isten egyik szolgáját halálos bűn
veszélyében, amely azon nyomban bekövetkezett volna. Kérni
kezdtem Istent, bocsássa rám a pokol minden kínját, minden
szenvedést, amit csak akar, és ezáltal szabadítsa meg ezt a papot
a bűnös alkalomtól. Jézus meghallgatta kérésemet, s máris éreztem
homlokomon a töviskoronát. A tövisek egészen az agyamig hatoltak.
Ez három óráig tartott, s Isten szolgája megszabadult a bűn
elkövetésétől. Isten különleges kegyelemmel erősítette meg a
lelkét.
 
42   + Karácsony napján egyszerre azt érzem, hogy körülölel a
mindenhatóság – Isten jelenléte. Most is ki akarom kerülni az
Istennel való benső találkozást. Kértem a főnöknőt, engedjen
elutazni a Józefinekbe,[47] hogy ott meglátogathassam a
nővéreket. A főnöknő megadta az engedélyt, s mindjárt ebéd után
elkezdtünk készülődni az útra. A nővérek vártak már rám a portán.
Elszaladtam a cellámba, hogy hozzam a pelerinemet. Visszatérve, a
kis kápolna küszöbén megláttam az Úr Jézust, aki így szólt
hozzám: ,,Menj csak, de elveszem a szívedet.'' Hirtelen úgy
éreztem, nincs szív a mellemben. A nővérek azonban a kései órára
hivatkozva siettettek, s rögtön velük mentem. Nagy elégedetlenség
kezdett kínozni. Valamiféle vágy öntötte el a lelkemet, de erről
senki nem tudott. Egyedül csak Isten tudta, mi történt a
lelkemben.
  Midőn már egy darabig ott voltunk a ,,Józefinekben'', azt
mondtam a nővéreknek: ,,Menjünk haza!'' A nővérek kérték,
pihenjünk még egy kicsit, de lelkem nem tudott megnyugodni. Azzal
magyaráztam elhatározásomat, hogy a sötétség beállta előtt haza
kell érnünk, s jókora út áll előttünk. Így azonnal hazajöttünk. A
folyosón találkoztunk a főnöknővel, aki megkérdezte: ,,Még el sem
utaztak, nővérek, vagy talán már meg is jöttek?'' Azt
válaszoltam, hogy hazajöttünk, mert nem akartam este jönni.
Levetkőztem, s betértem a kis kápolnába. Alig léptem be, így
szólt hozzám Jézus: ,,Menj az elöljáró anyához, s mondd meg neki,
nem azért jöttél vissza, hogy sötétedés előtt hazaérj, hanem
azért, mert elvettem a szívedet!'' Bár nagyon nehezemre esett,
mégis (17) odamentem a főnöknőhöz, becsületesen megmondtam
visszatérésünk igazi okát, és kértem az Urat, bocsásson meg
mindenért, ami nem tetszik neki. Abban a pillanatban Jézus nagy
örömmel árasztotta el lelkemet. Megértettem, hogy Isten nélkül
sehol sem lehetünk elégedettek.
 
43   Egy alkalommal két nővért láttam a pokol útján.
Kimondhatatlan fájdalom szorította össze a szívemet. Imádkoztam
értük Istenhez. – Jézus így szólt hozzám: ,,Menj a főnöknőhöz, s
mondd meg neki, hogy ez a két nővér súlyos bűnalkalomban él.'' A
következő napon elmondtam ezt a főnöknőnek. Az egyik nővér azóta
újra buzgó, a másik még nagy küzdelmeket áll ki.
 
44   Egyik nap azt mondta Jézus: ,,Elhagyom ezt a házat... mert
olyan dolgok vannak benne, melyek nem tetszenek nekem.'' A Szent
Ostya kijött a tabernákulumból, s megpihent a kezeimben, én pedig
örömmel tettem vissza az oltárszekrénybe. Ez újra megismétlődött.
Én ugyanúgy tettem, mint azelőtt. Mikor harmadszor is
megismétlődött, az Ostya átváltozott az élő Úr Jézussá – és
Jézus így szólt hozzám: ,,Nem maradok itt tovább.'' Nagy szeretet
töltött el Jézus iránt, s így szóltam: ,,De én nem engedlek el
Téged ebből a házból!'' Jézus eltűnt, s az Ostya itt pihent a
kezemben. Újból visszahelyeztem a kehelybe, s becsuktam a
tabernákulumot. És Jézus itt maradt velünk. Három napig
igyekeztem jóvátételi imát mondani.
 
45   Egyszer ezt mondta nekem Jézus: ,,Mondd meg az általános
főnöknőnek, ebben a házban... olyasmi történik..., ami nem
tetszik nekem, s ami nagyon bánt!'' Ezt nem mondtam meg rögtön az
anyának. Ekkor olyan nyugtalanságot bocsátott rám az Úr, hogy nem
várhattam tovább. Írtam mindjárt a generális anyának, s nagy béke
szállt a lelkembe.
 
46   Gyakran éreztem az Úr szenvedéseit testemben, bár ez nem
volt látható külsőleg. Örültem ennek, mert Jézus így akarta. Ez
azonban nem tartott sokáig. Ezek a szenvedések szeretetre
gyújtották lelkemet Isten és a halhatatlan lelkek iránt. A
szeretet mindent elvisel, a szeretet túléli a halált, a szeretet
semmitől sem riad vissza.
 
(18)   + 1931. február 22.
 



47 Este, amikor a cellámban voltam, megpillantottam az Úr
Jézust fehér ruhában. Egyik kezét áldásra emelte, a másikkal
megérintette mellén a ruháját. Melléből a ruha nyílásán át két
hatalmas sugár tört elő, egy piros és egy halvány. Csendben
néztem az Urat, a lelkem eltelt félelemmel, de nagy örömmel is.
Kis idő múlva azt mondta Jézus: ,,Fess egy képet annak alapján,
amit látsz, ezzel az aláírással: ‘Jézusom, bízom Benned.’ Azt
kívánom, hogy tiszteljék ezt a képet, először a ti kápolnátokban,
aztán az egész világon!
 
48   Megígérem, hogy az a lélek, aki ezt a képet tisztelni fogja,
nem vész el. Megígérem azt is, hogy már itt a földön
győzedelmeskedni fog ellenségei felett, főként pedig halála
óráján. Magam fogom védeni, mint saját dicsőségemet.''
 
49   Midőn erről a gyóntató atyámmal[48] beszéltem, ezt a választ
kaptam: ,,Ez a te lelkedre vonatkozik.'' Még hozzátette: ,,A
lelkedben fesd meg Isten képét!'' Midőn kijöttem a
gyóntatószékből, e szavakat hallottam megint: ,,Lelkedben már ott
van a képem. Azt kívánom, hogy legyen az Irgalmasságnak ünnepe.
Azt kívánom, hogy a képet, melyet ecsettel fogsz megfesteni,
Húsvét után az első vasárnapon ünnepélyesen áldják meg! Ez a
vasárnap legyen az Irgalmasság ünnepe!
 
50   + Azt kívánom, hogy a papok hirdessék nagy irgalmamat a
bűnös lelkek iránt! A bűnösök ne féljenek hozzám közeledni! Az
irgalom lángjai égetnek engem, ki akarom árasztani őket az emberi
lelkekre.''
  Jézus ezekkel a szavakkal panaszkodott nekem: ,,A lelkek
bizalmatlansága szétszaggatja bensőmet. Még jobban fáj nekem a
választott lelkek bizalmatlansága; kimeríthetetlen szeretetem
ellenére nem bíznak bennem – még a halálom sem elég nekik. Jaj
annak a léleknek, aki visszaél ezekkel!''
 
51   (19) Midőn a főnöknőnek[49] elmondtam, hogy mit kíván tőlem
Jézus, azt felelte, hogy tegye Jézus valamilyen jellel
világosabbá ezt az óhaját.
Mikor a bizonyosság jelét kértem Jézustól – hogy valóban Ő az én
Istenem és Uram, és Tőle származnak-e ezek a kívánságok,
hallottam ezt a benső hangot: ,,A kép által osztott kegyelmekkel
adok jelet az elöljáróknak.''
 
52   Midőn ezektől a benső sugalmazásoktól el akartam állni,
Isten azt mondta nekem, hogy az ítélet napján nagyon sok lélekért
kell majd felelnem.
  Elfáradva a sok nehézségtől, melyek abból fakadtak, hogy Jézus
szól hozzám és ennek a képnek megfestését követeli tőlem,
elhatároztam, hogy még az örök fogadalom előtt megkérem P.
Andraszt,[50] oldjon fel a benső sugallattól, és a kép
festésétől. A gyónás meghallgatása után az atya a következő
választ adta: ,,Nem oldom fel önt semmi alól, és nem térhet ki a
benső sugallatok elől, ellenben mindent feltétlenül közölnie kell
gyóntatójával, különben Isten nagy kegyelmei ellenére tévútra
jut. Pillanatnyilag nálam gyónik, de tudnia kell, hogy állandó
gyóntatóra van szüksége, azaz lelki vezetőre.''
 
53   Mindez igen aggasztott. Azt hittem mindentől megszabadulok,
s pont az ellenkezője történt. Egyértelmű a parancs, hogy
teljesítsem Jézus akaratát. És újabb kín, hogy nincs állandó
gyóntatóm. Ha egy ideig [valakinél] gyónok, a kegyelmet illetően
nem tudom a lelkem kitárni; ettől kimondhatatlanul szenvedek.
Kérem Jézust, ossza másra ezeket a kegyelmeket, mert én nem tudom
felhasználni, csak elfecsérelem azokat. ,,Jézus, légy hozzám
irgalmas, ne bízz rám ilyen nagy dolgokat, látod, hogy én csak
tehetetlen por vagyok.''
  Jézus jósága azonban határtalan, látható segítséget ígért nekem
itt a földön, s rövid időn belül (20) meg is kaptam őt
Vilniusban. Sopocko atyában ismertem fel Isten e segítségét.
Mielőtt Vilniusba jöttem, egy benső látomás által már ismertem
őt. Láttam őt egy napon a kápolnánkban az oltár és a gyóntatószék
között, s egy hang szólalt meg lelkemben: ,,Íme a látható
segítség számodra a földön. Ő segít majd neked, hogy teljesítsd
akaratomat a földön.''
 
54   + Egy alkalommal, bizonytalanságtól elgyötörve megkérdeztem
Jézust: ,,Jézus, az én Istenem vagy-e Te, vagy valamilyen
szellem? Mert azt mondják elöljáróim, hogy sokféle képzelgés és
látomás van. Ha Te vagy az én Istenem, áldj meg engem!'' – Jézus
ekkor egy nagy keresztet rajzolt fölém, s én is keresztet
vetettem. Midőn bocsánatot kértem ezért a kérdésemért, Jézus azt
felelte, hogy kérdésemmel egyáltalán nem bántottam meg, s azt
mondta, hogy igen tetszik neki a bizalmam.
 
55   1933. + Lelki tanácsok P. Andrasz S. J.-től
 
  E l s ő: Nem térhet el a benső sugallatoktól, de a gyóntatóját
mindenről tájékoztatnia kell. Ha felismeri, hogy ez a benső
sugallat a saját lelkének vagy más lelkének hasznára szolgál,
kövesse, semmi esetre se hanyagolja el, de mindig lelkiatyjával
egyetértésben cselekedjék.
  M á s o d i k: Abban az esetben, ha ezek a sugallatok a hittel
vagy az Egyház szellemével nem egyeznek, azonnal elutasítandók,
mert a gonosz lélektől származnak.
  H a r m a d i k: Abban az esetben, ha ezek a sugallatok
semmiféle vonatkozásban nem állnak a lelkekkel, különösen azok
javával, ne foglalkozzon velük, és ne fordítson rájuk semmiféle
figyelmet.
  Nem szabad azonban ezekben önmagát irányítania, mert Isten nagy
kegyelmei ellenére így vagy úgy tévútra juthat. Alázat, alázat és
mindig csak alázat, mert saját magunktól semmire sem jutunk.
Mindez csakis Isten kegyelme.
  Azt mondod, hogy Isten nagy bizalmat kíván a lelkektől, te
tanúsítsd hát elsőként ezt a bizalmat.
  Még egy szó: – fogadd mindezt nyugodtan.
  (21) Egy lelkiatya[51] szavai: ,,Nővér, Isten sok különleges
kegyelmet készít önnek, ám igyekezzék, hogy Isten előtti élete
oly tiszta legyen, mint egy könnycsepp. Teljesen mindegy, mások
hogyan ítélik meg önt. Legyen önnek elég Isten, Ő egyedül.''
  A novíciátus végén gyóntatóatyám[52] a következőket mondta
nekem: ,,Jót cselekedve haladj át az életen, hogy életed lapjára
felírhassam, úgy élt, hogy mindig jót cselekedett. Isten
valósítsa meg ezt benned!''
  Más alkalommal azt mondta a gyóntatóm: ,,Isten előtt tégy úgy,
mint az evangéliumi özvegy, aki pár fillérjét dobta a perselybe -
- Isten előtt többet ért az ő fillérje, mint mások nagy
adományai.''
  Egyszer a következő oktatásban részesültem: ,,Törekedj arra,
hogy mindenki, aki veled találkozik, örömmel telve menjen tovább.
Áraszd szét magad körül a boldogság illatát, mert Istentől sokat
kaptál, hát adj is sokat másoknak. Hadd menjen mindenki örömmel
telve tovább, még ha csak a ruhád szegélyét[53] érintették is.
Jegyezd meg jól ezeket a szavakat, melyeket most mondok neked.''
  Máskor így szólt: ,,Engedd, hogy Isten élted hajóját a mélység
felé irányítsa. A benső élet kifürkészhetetlen mélységei felé.''
  Néhány szó az újoncmesternővel a novíciátus végén folytatott
beszélgetésből: ,,Lelkének fő tulajdonsága legyen az egyszerűség
és az alázat. Úgy haladjon át az életen, mint egy gyermek, mindig
bizalommal, egyszerűséggel és alázattal telve, mindennel
megelégedve, mindennek örülve. Ahol más lelkek aggodalmaskodnak,
ott ön haladjon nyugodtan tovább, egyszerűségének és alázatának
köszönhetően. Jegyezze meg egész életére: miként a víz a
hegyekről csak a völgy felé tud folyni, úgy Isten kegyelme is
csak az alázatos lelkekre árad.''
 
56   Ó, Istenem, megértem, hogy ezt a lelki gyermekséget
követeled tőlem, mivel helyetteseid által mindig ezt üzened.
  (22) A kolostori élet kezdetén a szenvedések és viszontagságok
megdöbbentettek és elbátortalanítottak. Állandóan azért
imádkoztam tehát, hogy erősítsen meg Jézus, s adja meg Szentlelke
erejét, hogy mindenben teljesíteni tudjam az Ő szent akaratát,
mert kezdettől fogva ismertem és ismerem is gyengeségemet. Jól
tudom, mennyit érek önmagamtól, ezért fedte fel lelki szemeim
előtt Jézus nyomorúságom mélységét, azt, amilyen vagyok.
Világosan értem, hogy lelkemben bármi jó van, az egyedül az Ő
szent kegyelme. Nyomorúságom megismerése egyúttal lehetővé teszi,
hogy megismerjem a Te irgalmad mélységét is. Benső életemben
egyik szemem nyomorúságom és hitványságom szakadékába néz,
amilyen vagyok, a másik pedig, ó Istenem, a Te irgalmad
mélységeit szemléli.
 
57   Ó, Jézusom, Te vagy életem élete. Jól tudod, hogy semmi mást
nem kívánok, csak neved dicsőítését, és hogy minden lélek ismerje
meg jóságodat. Nem értem, miért kerülnek Téged a lelkek, Jézusom.
Ó, bárcsak feldarabolhatnám apró részekre a szívemet, hogy Neked
ajándékozhassam valamennyi darabkáját, mintha azok egész szívek
lennének, s bárcsak ily módon valamelyest elégtételt nyújthatnék
Neked azokért, akik nem szeretnek Téged. Vérem minden cseppjével
szeretlek, Jézusom, és örömmel ontanám ki Érted valamennyit, hogy
bebizonyítsam igaz szeretetemet. Ó, Istenem, minél jobban
ismerlek, annál kevésbé tudlak felfogni, de ez a
felfoghatatlanság ismerteti meg velem, mily nagy is vagy Te,
Istenem! Felfoghatatlanságod új lángra gyújtja szívemet irántad,
ó, Istenem! Jézusom, amióta megengedted, hogy tekintetem
elmerüljön Benned, pihenek, s többé mást nem kívánok. Megtaláltam
az én rendeltetésemet abban a pillanatban, mikor lelkem elmerült
Benned, szeretetem egyedüli tárgyában. Veled összehasonlítva
minden semmi. A szenvedések, a kellemetlenségek, a
megaláztatások, a sikertelenségek, a vádak, amelyek érnek, csak
apró szilánkok, amelyek az irántad való szeretetemet, Jézusom,
nagyobb lángra lobbantják.
  Óriásiak és kifürkészhetetlenek a vágyaim. Szeretném eltitkolni
Előled, hogy szenvedek. Azt kívánom, (23) hogy erőfeszítéseimért
és jótetteimért soha ne kapjak jutalmazást. Jézusom, Te magad
vagy a jutalmam. Szívem Kincse, elég vagy Te nekem. Felebarátaim
fájdalmait velük együtt akarom elszenvedni, saját szenvedésemet
el szeretném rejteni, nemcsak mások előtt, de Előtted is,
Jézusom.
  A szenvedés nagy kegyelem. A szenvedés által válik a lélek az
Üdvözítőhöz hasonlóvá, a szenvedésben kristályosodik ki a
szeretet. Minél nagyobb a szenvedés, annál tisztábbá válik a
szeretet.
 
58 Egy éjjel meglátogatott egyik, két hónapja meghalt nővérünk.
Az első kórus tagja volt. Rémséges állapotban láttam, lángok
közt, fájdalmasan eltorzult arccal. Rövid ideig láttam, aztán
eltűnt. Borzalom járta át a lelkemet, mert nem tudtam, hol
szenvedhet, a tisztítótűzben-e, vagy a pokolban, mégis
megdupláztam imáimat érte. A következő éjjel újra eljött, de még
rémesebb állapotban láttam, még szörnyűbb lángok közt,
kétségbeesett arccal. Csodálkoztam, hogy az érte mondott imám
ellenére az állapota még szörnyűbb, s megkérdeztem: ,,Semmit sem
segítettek rajtad imáim?'' – Azt válaszolta, hogy semmit sem
segítettek, és nem is fognak segíteni. – Tovább kérdeztem: ,,S
az egész Kongregáció érted mondott imái sem segítettek?'' Azt
válaszolta, hogy nem. ,,Ezek az imák más lelkek javára
szolgáltak.'' – Ekkor arra kértem: ha az imáim nem segítenek a
nővérnek, akkor ne jöjjön hozzám. Azonnal eltűnt. Én azonban nem
hagytam abba érte az imát. Némi idő elteltével újra eljött egy
éjjel, de most már egészen más állapotban. Nem vették körül a
lángok, az arca ragyogott, szeme örömtől fénylett, s azt mondta,
hogy igazi felebaráti szeretet van bennem, hogy sok lélek hasznát
vette az imáimnak, s arra ösztönzött, hogy ne hagyjam abba az
imádságot a tisztítótűzben szenvedő lelkekért. Azt is mondta,
hogy ő már nem sokáig marad a tisztítótűzben. Isten ítéletei
sajátságosak.
 
59   (24) 1933. Egy alkalommal ezt hallottam lelkemben: ,,Mondj
egy kilencedet a hazáért. Ez a kilenced a Mindenszentek
litániájából álljon. Kérd ehhez gyóntatód engedélyét.'' A
következő gyónáskor megkaptam az engedélyt, s már este elkezdtem
a kilencedet.
 
60   A litánia végén nagy fényességet láttam, benne Istent, az
Atyát. E fényesség és a föld között Jézust láttam keresztre
szegezve, úgy hogy ha le akart nézni a földre, Jézus sebein
keresztül kellett néznie. Megértettem, hogy Isten Jézus miatt
áldja meg a földet.
 
61   Ó, Jézusom, köszönöm nagy kegyelmedet, azaz lelkiatyámat,
akit saját magad kegyeskedtél kiválasztani, s akit látomáson
keresztül ismertettél meg velem, mielőtt találkoztunk. Mikor
elmentem gyónni Andrasz atyához, azt gondoltam, felment a benső
sugallatok alól. Az atya azt felelte, hogy nem menthet fel ezek
alól, viszont imádkozzam lelki vezetőért.[54]
  Rövid, de buzgó ima után megláttam újból Sopocko atyát
kápolnánkban a gyóntatószék és az oltár között. Abban az időben
Krakkóban voltam. Ez a két látomás erősített meg engem lélekben,
annál is inkább, mert ugyanolyannak ismertem meg, amilyennek a
látomásban láttam Varsóban a harmadik Próbaidőn,[55] és Krakkóban
is. Jézus, köszönöm Neked ezt a nagy kegyelmet.
  Ha néha meghallom valamely lélekről, hogy nincs lelki vezetője,
aggodalom fog el, mert tudom, hogy milyen kárt okozott nekem,
amikor nélkülöztem ezt a segítséget. Lelkiatya nélkül könnyen
tévútra juthatunk.
 
62   Ó, egyhangú, szürke élet, mennyi kincs rejlik benned! Egyik
óra sem hasonlít a másikra, így a mindennapok egyhangúsága és
szürkesége eltűnik, ha mindent a hit szemével nézek. Az a
kegyelem, ami ebben az órában rejlik számomra, nem ismétlődik meg
a másikban. A következő órában is megkapom, de már nem ugyanazt.
Az idő elmúlik, soha nem tér vissza. Ami benne rejlik, sohasem
fog megváltozni; örökre lepecsételődik.
 
63   (25) + Isten nagyon szeretheti Sopocko atyát. Azért mondom
ezt, mert tapasztaltam, hogy adott pillanatokban mennyire figyel
rá a jó Isten. Ezt látva mérhetetlenül örülök, hogy Istennek
ilyen választottjai vannak.
 
1928. Kirándulás a Kálváriára[56]
 
64   Két hónapra Vilniusba küldtek, hogy egy nővért,[57] aki a
harmadik próbára utazott, helyettesítsek. Mégis kicsit tovább
maradtam, mint két hónap. Egy nap a főnöknő[58] örömet akart
okozni nekem, s megengedte, hogy az egyik nővér[59] társaságában
a Kálváriára mehessek keresztutat járni. Nagyon megörültem ennek.
Úgy volt, hogy hajóval fogunk menni, annak ellenére, hogy nem
volt messze, de ez volt a főnöknő kívánsága. Este így szólt
hozzám Jézus: ,,Azt kívánom, hogy maradj itthon.'' – Azt
válaszoltam: ,,Jézusom, már minden elő van készítve, reggel
indulunk, mitévő legyek most?'' – Az Úr így válaszolt: ,,Ez a
kirándulás lelked kárára válik.'' – Erre én azt mondtam
Jézusnak: ,,Hiszen Te meg tudod akadályozni ezt a kirándulást,
irányítsd úgy a dolgokat, hogy minden a Te akaratod szerint
történjék!'' Ebben a percben megszólalt a lefekvésre szóló
csengetés. Egy pillantással elbúcsúztam Jézustól, s a cellámba
tértem.
  Gyönyörű reggelre virradtunk. Kísérőm örült, hogy milyen
kellemesen fogjuk eltölteni a napot, mindent megnézhetünk. Én
azonban biztos voltam benne, hogy nem utazunk el, bár semmilyen
akadály nem látszott gátolni terveinket.
  Úgy volt, hogy előbb megáldozunk, és a hálaadás után indulunk.
Hirtelen azonban, az Áldozás alatt az addig szép idő teljesen
megváltozott. Nem tudni honnan, hirtelen felhők borították el az
eget. Elkezdett ömleni az eső. Mindenki csodálkozott, mert ilyen
szép idő után senki nem számított esőre, ilyen gyors
időváltozásra.
  (26) A főnöknő azt mondta nekem: ,,Mennyire sajnálom, hogy nem
utazhatnak el a nővérek.'' – Erre én azt válaszoltam: ,,Semmi
baj, anyácskám, az Isten akarata volt, hogy itt maradjunk.'' De
azt senki sem tudta, hogy Jézus kifejezett kívánsága volt, hogy
itthon maradjak. Az egész napot elmélkedéssel és gondolkodással
töltöttem el. Hálát adtam Istennek, hogy itthon tartott. Ezen a
napon Isten sok égi vigasztalással ajándékozott meg.
 
65   A novíciátusban, mikor az újoncmesternő a gyermekkonyhára
osztott be, nagyon aggódtam, mivel nem boldogultam a fazekakkal,
olyan nagyok voltak. Legnehezebb volt a vizet leönteni a
krumpliról, néha a fele kiszóródott. Midőn ezt elmondtam a
mesternőnek, azt válaszolta, hogy majd lassacskán megszokom ezt a
munkát, és jártasságra teszek szert benne. Nehézségeim azonban
nem csökkentek, mert erőm nap mint nap fogyatkozott, így inkább
elhúzódtam ettől a munkától. A nővérek észrevették húzódozásomat,
s nagyon csodálkoztak. Nem tudtak arról, hogy minden buzgóságom
és önuralmam ellenére nem vagyok képes segíteni. Délben a
lelkiismeret-vizsgálatkor panaszkodtam Istennek erőhiányomra.
Mindjárt meghallottam lelkemben a hangot: ,,A mai naptól sokkal
könnyebb lesz neked. Megerősítelek.'' Este, mikor a krumpli
leöntésére került a sor – bízva az Úr szavaiban, én siettem
elsőnek segíteni. Könnyedén kaptam fel a fazekat, s egészen jól
leöntöttem a vizet. De amikor levettem a fedőt, hogy elszálljon a
gőz, burgonya helyett egész csomó vörös rózsát pillantottam meg a
fazékban, oly szépeket, hogy nehéz azt leírni. Ilyen rózsákat még
sohasem láttam. Nagyon csodálkoztam, mivel nem értettem, hogy mit
jelentenek, de lelkemben ekkor megszólalt a hang: ,,Nehéz
munkádat a legszebb virágcsokorrá változtatom át, melynek illata
trónomig száll fel.'' Ettől kezdve azon igyekeztem, hogy ne csak
a rám eső héten[60] (27) öntsem le a krumplit, hanem más nővérek
válláról is levegyem ezt a munkát. Nemcsak ennél a munkánál, de
más nehéz tevékenységnél is igyekeztem elsőként segíteni, mert
tapasztaltam, hogy ez mily nagyon tetszik Istennek.
 
66   Ó, tiszta szándékunkban rejlő kimeríthetetlen kincs, ki
minden cselekedetünket tökéletessé és Istennek tetszővé teszed.
Ó, Jézus, Te tudod, milyen gyenge vagyok, ezért légy mindig
velem, irányítsd cselekedeteimet és egész lényemet. Legjobb
Mesterem! Jézusom, valóban félelem fog el, amikor nyomorúságos
voltomat tapasztalom, de ugyanakkor nyugalom is, mert végtelen
irgalmadat is látom, mely egy egész örökkévalósággal nagyobb,
mint az én nyomorúságom. Hatalmad beborít és megismerésed öröme
áraszt el, ó, változhatatlan Valóság!
 
67   Első fogadalmam után hamarosan megbetegedtem.[61] Elöljáróim
szívélyes és gondos ápolása, valamint a gyógykezelések ellenére
sem éreztem magam jobban, de rosszabbul sem. Ekkor fülembe jutott
a többiek véleménye, hogy csak színlelek. Ezzel elkezdődtek
szenvedéseim, amelyek megduplázódtak. Ez elég sokáig tartott. Egy
alkalommal panaszkodtam Jézusnak, hogy a nővérek részére csak
terhet jelentek. Jézus ezt válaszolta: ,,Nem magadért élsz, hanem
a lelkekért. Szenvedéseid más lelkek hasznára válnak. A te
hosszan tartó szenvedésed világosságot és erőt ad nekik, hogy
elfogadják akaratomat.''
 
68   A legnagyobb szenvedést az okozta, hogy úgy éreztem, sem
imáim, sem jó cselekedeteim nem kedvesek Isten előtt. Nem volt
bátorságom az égre nézni. Mindez olyan kínt jelentett, hogy a
főnöknő,[62] mikor a kápolnában közös lelkigyakorlaton vettünk
részt, a lelkigyakorlat végeztével magához hívott, és azt mondta:
,,Kérjen Istentől kegyelmet és vigaszt, mert ahogy magam is
látom, (28) és ahogy a nővérek is mesélik, az ön puszta látványa
is részvétet kelt. Igazán nem tudom, mit tegyek önnel.
Megparancsolom, hogy ne aggódjon semmi miatt!'' A főnöknővel
történt beszélgetések azonban nem hoztak számomra
megkönnyebbülést, s a dolgokra sem találtam semmilyen
magyarázatot. Még nagyobb sötétség rejtette el előlem Istent. A
gyóntatószékben kerestem segítséget, de ott sem találtam. A
szentéletű pap segíteni akart, de én oly szerencsétlen voltam,
hogy még a szenvedéseimet sem tudtam leírni, s ez még jobban
kínzott. Halálos szomorúság járta át a lelkemet, annyira, hogy
már elrejteni sem tudtam, s külsőleg is láthatóvá vált. Feladtam
a reményt. Az éj mind sötétebb lett. A pap, akinél gyóntam, azt
mondja: ,,Különleges kegyelmeket látok önben, teljesen nyugodt
vagyok önt illetően, miért kínozza így magát?'' De én akkor
semmit sem fogtam fel ebből, s rendkívül csodálkoztam, amikor
penitenciául a Te Deumot vagy a Magnificatot kaptam, vagy
esténként a kertben kellett szaladgálnom vagy naponta tízszer
hangosan nevetnem. Furcsának találtam ezeket a vezekléseket, de a
pap nem sokat tudott segíteni rajtam. Isten nyilván azt akarta,
hogy szenvedéseimmel imádjam Őt. A pap azzal vigasztalt, hogy
ebben az állapotban kedvesebb vagyok Istennek, mintha a
legnagyobb örömökben bővelkednék. – ,,Mily nagy kegyelem, hogy
lelkének jelen fájdalmas állapotában sem bántja meg Istent, hanem
igyekszik az erényeket gyakorolni. Belenézek a lelkébe, s látom
benne Isten nagy terveit, s különleges kegyelmeit, s én pedig
köszönetet mondok Istennek.'' Mindezek ellenére lelkem továbbra
is kimondhatatlan kínokat és szenvedéseket állt ki. Vakhoz
hasonlítottam, aki bízik vezetőjében, s görcsösen kapaszkodik
annak kezébe. Egy pillanatig sem hagytam fel az engedelmességgel,
mert úgy éreztem, ez mentőövem a tűzpróbában.
 
69   (29) + Jézus, örök Igazság, erősítsd gyenge erőmet! Te,
Uram, mindent megtehetsz. Tudom, erőfeszítéseim Nélküled mit sem
érnek. Jézusom, ne rejtsd el Magad előlem, mert Nélküled nem
tudok élni! Hallgasd meg lelkem kiáltását; hiszen nem merült ki
irgalmad, Uram, szánd meg hát nyomorúságomat! Irgalmad meghaladja
az angyalok és emberek együttes értelmét, s bár úgy tűnik, hogy
nem hallgatsz meg engem, bizalmam irgalmad tengerébe vetem, s
tudom, reményem nem fog csalódni.
 
70   Jézus tudja csak, milyen nehéz a kötelességek teljesítése,
mikor az ember lelke ilyen benső szenvedések állapotában van,
fizikai erői csökkennek, s a szellem elsötétül. Szívem csendjében
ismétlem: ,,Ó, Krisztus! Neked öröm, tisztelet, dicsőítés, nekem
pedig a szenvedés. Egyetlen lépéssel sem habozok követni Téged,
még ha talpam tövisek sebzik is.''
 
71   Midőn kúrára küldtek a plocki házból, az az öröm ért, hogy
én díszíthettem virágokkal a kápolnát. Ez Bialaban[63] történt.
Mivel Tekla nővérnek nem volt elég ideje, sokszor egyedül
díszítettem az oltárt. Egy nap letörtem a legszebb rózsákat, hogy
egy bizonyos személy szobáját díszítsem velük. Midőn a bejárathoz
értem, megpillantottam az Úr Jézust, aki ott állt, és
barátságosan megkérdezte: ,,Leányom, kinek viszed ezeket a
virágokat?'' Hallgatás volt a válaszom, mert abban a pillanatban
felismertem, hogy ahhoz a személyhez gyengéd vonzalom kötött,
amit azelőtt észre sem vettem. Jézus azonnal eltűnt. Mindjárt
ledobtam a rózsákat a földre és a Legméltóságosabb Oltáriszentség
elé siettem hálatelt szívvel az önmegismerés kegyelméért.
  Ó, Isten Napja, sugaraidban meglátja az ember a legkisebb
porszemet is, ami nem tetszik Neked.
 
72   (30) Ó, Jézus, örök Igazság, Életünk, könyörgöm és koldulom
irgalmadat a szegény bűnösök számára. Uramnak szíve,
könyörülettel és kimeríthetetlen irgalommal teljes drága Szív,
könyörgök Hozzád az árva bűnösökért. Ó, Legszentebb Szív, irgalom
forrása, amelyből felfoghatatlan kegyelmek sugarai áradnak az
egész emberiségre, könyörgök Hozzád a bűnösök megvilágosodásáért.
Ó, Jézusom, keserves kínszenvedésed emlékére ne engedd elveszni a
lelkeket, melyeket legszentebb véred árán váltottál meg. Ó,
Jézusom, ha véred hatalmas értékére gondolok, örömmel tölt el
annak nagysága, hiszen egyetlen cseppje elég lenne valamennyi
bűnösért. Bár a bűn a gonoszság és hálátlanság tátongó mélységét
jelenti, az értünk lerótt ár összehasonlíthatatlanul magasabb –
ezért bízzon minden lélek az Úr szenvedésében, reménykedjen
irgalmában. Isten senkitől sem tagadja meg irgalmát. Ég és föld
megváltozhat, de Isten irgalma soha ki nem merül. Ó, mily öröm ég
lelkemben, ha felfoghatatlan jóságodat szemlélem, ó, Jézusom.
Minden bűnöst lábaidhoz akarok vezetni, hogy örök időkön
keresztül dicsőítsék a Te irgalmadat.
 
73   Jézusom! Bár sötét éj vesz körül, és sötét felhők takarják a
horizontot, tudom, hogy a nap nem huny ki. Ó, Istenem, bár nem
tudlak felfogni, s nem értem cselekedeteidet – mégis bízom
irgalmadban. Ha az az akaratod, Uram, hogy mindig ilyen
sötétségben éljek – légy áldott! Egyet kérek, Jézusom, ne
engedd, hogy bármivel is megbántsalak. Ó, Jézus, egyedül csak Te
ismered szívem vágyait és fájdalmait. Örülök, ha egy kicsit is
szenvedhetek Érted. Ha érzem, hogy a szenvedés meghaladja erőmet,
a Legméltóságosabb Oltáriszentségben lakozó Úrhoz menekülök, és
mélységes hallgatásommal szólok Hozzá.
 
74   (31) Egy növendékünk gyónása.
  Mióta valamilyen erő siettet, hogy intézzem el ezt az ünnepet,
és foglalkozzam a kép megfestésével, nem tudok megnyugodni.
Valami átjár, mégis félelem fog el, nem képzelődöm-e? Bár ezek a
bizonytalanságok mindig kívülről jöttek, a lelkem mélyén éreztem,
hogy az Úr az, aki áthatja lelkemet. Az akkori gyóntatóm azt
mondta, hogy vannak képzelgések, és az volt az érzésem, mintha
félt volna meghallgatni a gyónásaimat. Ez nagyon gyötört. Amikor
észrevettem, hogy nem sok segítséget kapok az emberektől, még
inkább Jézushoz, a legjobb Mesterhez menekültem. Egyszer, mikor
bizonytalanságot éreztem, hogy az Úr hangját hallom-e, bensőmben
szó nélkül beszéltem Vele. Az egyik pillanatban lelkemet erő
járta át, s azt mondtam: ,,Ha Te, aki velem érintkezel, s
beszélsz hozzám, valóban az én Istenem vagy, kérlek, ez a
bizonyos tanuló[64] még ma gyónjék meg. Ez a jel megerősít
engem.'' Még abban a percben kérte a leányka, hogy gyónhasson.
 
75   Az osztályt vezető anya csodálkozott ezen a hirtelen
változáson, de azonnal gondoskodott gyóntatóról. A leányka nagy
bűnbánattal meggyónt. Lelkemben a következő hangot hallottam:
,,Most már hiszel nekem?'' – Lelkem újra átjárta valami különös
erő, s biztonsággal és erővel töltött el, annyira, hogy magam is
csodálkoztam, hogyan is kételkedhettem eddig, akár csak egy
pillanatig is. A kétségek azonban kívülről mindig jönnek, s ez
arra ösztönzött, hogy mélyebben zárkózzam magamba. Ha lelkem
valamelyik gyóntatónál bizonytalanságot vesz észre, nem tárom fel
előtte lelkemet mélyebben, hanem csak a bűneimmel vádolom
magamat. Nem ad a léleknek békességet az a pap, aki maga sincs
annak birtokában.
  Ó, papok, ti világító gyertyák, kik megvilágítjátok a lelkeket,
fényetek sohase homályosuljon el! Megértettem: hogy Istennek
akkor nem az volt az akarata, hogy egész mélységében feltárjam a
lelkem. Ezt a kegyelmet Isten csak később adta meg.
 
76   (32) Jézusom, vezesd értelmemet, vedd birtokodba egész
lényemet, zárj Szíved mélyébe, s oltalmazz az ellenség
támadásaitól! Benned van egyedüli reményem. Te beszélj ajkaimmal,
ha befolyásos és tanult emberekkel leszek, én, a legnagyobb
nyomorúság, hogy felismerjék, a Te ügyedről van szó, s Tőled
származik, amit mondok.
 
Sötétség és kísértések.
 
77   Értelmem annyira elsötétült, hogy egyetlen igazság sem volt
világos előttem. Ha Istenről beszéltek nekem, szívem mintha
sziklából lett volna. Egyetlen szeretetteljes érzést sem tudtam
szívemből előcsalni iránta. Ha akarattal igyekeztem kitartani
Isten mellett, nagy szenvedés kerített hatalmába, és úgy éreztem,
Istent még nagyobb haragra ingerlem ezzel. Elmélkedni egyáltalán
nem tudtam úgy, mint azelőtt. Lelkemben nagy üresség ébredt, amit
semmivel sem voltam képes kitölteni. Éhséget és vágyakozást
kezdtem érezni Isten után, de ugyanakkor láttam teljes
erőtlenségemet. Megpróbáltam lassan olvasni, mondatot mondat
után, s így elmélkedni, de hiába. Semmit sem értettem abból, amit
olvastam. Lelki szemeim előtt állandóan nyomorúságom mélysége
tátongott. Ha valamilyen áhítatgyakorlat alkalmával beléptem a
kápolnába, mind nagyobb kínok és kísértések fogtak el. Néha az
egész szentmise alatt istenkáromló gondolatokkal küszködtem,
melyek ajkamra szöktek. Idegenkedtem a szentségektől, s úgy tűnt,
semmi hasznot nem nyerek általuk. Csak gyóntatóm iránti
engedelmességből járultam a szentségekhez, és ez a vak
engedelmesség volt az egyetlen út, amelyen haladhattam, ez volt
egyetlen mentőövem. Gyóntatóm elmagyarázta, hogy mindez a sok
kísértés Isten próbatétele, és hogy – ,,abban a helyzetben,
amelyben most vagy, nemcsak hogy nem bántod meg Istent, de épp
ellenkezőleg, nagyon kedves vagy előtte. (33) Ez annak a jele,
hogy Isten határtalanul szeret, s nagyon bízik benned. Ezért
érnek ezek a megpróbáltatások.'' – Szavai azonban nem
vigasztaltak meg, úgy véltem, egyáltalán nem illenek rám. Egy
dolgon csodálkoztam, hogy amint nagy kínjaim közepette a
gyóntatószékhez közeledtem, a kínok hirtelen eltűntek; de amint
eltávolodtam onnan, még dühösebben törtek rám. A földre borultam
az Oltáriszentség előtt e szavakat ismételve: ,,Ha meg is ölnél,
én bízom Benned!''[65] Úgy éreztem, haldoklom fájdalmaimban. Az
volt a legszörnyűbb gondolatom, hogy Isten eltaszított magától.
Erre még más gondolatok is következtek: Mért törekedjem az
erényekre és jó cselekedetekre? Miért kell megtagadnom és
sanyargatnom magam? Miért tegyek fogadalmat? Miért imádkozzam?
Miért áldozzam fel, és tegyem tönkre magam? Miért hozzak
áldozatot minden alkalommal? Miért – ha már Isten úgyis
eltaszított? Mire jók ezek az erőfeszítések? – Csak Isten tudja,
mi zajlott le a szívemben.
 
78   Midőn a szenvedések már egészen összetörtek, bementem a
kápolnába, s lelkem mélyéből ezeket a szavakat mondtam:
,,Jézusom, tégy velem, amit csak akarsz. Én mindenhol imádni
foglak. Valósuljon meg bennem teljesen a Te akaratod, én Uram és
Istenem, én pedig hirdetni fogom végtelen irgalmadat.'' Ezzel az
Istenre hagyatkozással megszűntek szörnyű kínjaim.
Megpillantottam Jézust, aki így szólt hozzám: ,,Én mindig a
szívedben vagyok.'' Felfoghatatlan öröm árasztotta el a lelkemet,
s nagy istenszeretet töltötte be, melytől fellángolt árva szívem.
Tudom, hogy Isten sohasem enged többet szenvednünk, mint amennyit
el bírunk viselni. Ó, semmitől sem félek: ha Isten a lélekre nagy
fájdalmat küld, még nagyobb kegyelemmel segíti, bár egyáltalán
nem érezzük ezt. Egy ilyen pillanatban tanúsított bizalmi
megnyilvánulás nagyobb dicsőítést jelent Istennek, mint többórás
vigasszal teli ima. Most látom, hogy ha Isten egy lelket
sötétségben akar tartani, akkor semmilyen könyv, sem a lelkiatya
nem tud világosságot adni neki.
 
79   (34) Mária, Anyám és Úrnőm! Odaadom Neked lelkemet és
testemet, életemet és halálomat, s azt, ami aztán következik.
Mindent kezedbe helyezek, ó, Anyám; takard be lelkemet szűzi
palástoddal, és részesíts a szív, a lélek és a test tisztaságának
kegyelmeiben. Oltalmazz meg hatalmaddal minden ellenségtől, főleg
azoktól, akik az erények álarca mögé rejtik el gonoszságukat. Ó,
csodálatos Liliom, Te vagy a tükör számomra, ó, Anyám.
 
80   Ó, Jézusom, a szeretet isteni Foglya! Ha az irántam való
szeretetedre és önmegsemmisítésedre gondolok, érzékeim elállnak.
Elrejted felfoghatatlan méltóságodat, és lehajolsz hozzám,
nyomorulthoz, ó, dicsőség Királya! Elrejted ugyan szépségedet, de
lelkem pillantása széttépi a függönyt. Látom az angyalok karát,
akik szünet nélkül dicsőítenek Téged, s minden égi Hatalmat, akik
szünet nélkül imádnak, és szünet nélkül mondják: Szent, Szent,
Szent!
  Ó, ki érti meg irántunk való szeretetedet és végtelen
irgalmadat? Ó, Szeretet Foglya! Bezárom ebbe a tabernákulumba
árva szívemet, hogy éjjel és nappal szünet nélkül Téged imádjon.
Nem ismerek akadályt imádásodban, s bár testileg távol leszek
Tőled, de szívem mindig Veled van. Semmi sem állíthat gátat
Irántad érzett szeretetem elé. Nem létezik számomra akadály. Ó,
Jézusom, vigasztalni foglak Téged minden hálátlanságért,
istenkáromlásért, közönyért, az istentelenek gyűlöletéért, a
szentségtörésekért. Ó, Jézusom, mint tiszta, megsemmisülő áldozat
akarok égni a Te rejtettséged trónja előtt. Szünet nélkül
könyörgök Hozzád a haldokló bűnösökért.
 
81   Ó, Szentséges Háromság, áldott légy – oszthatatlan,
egyedüli Isten – az irgalmasság eme hatalmas adományáért és
testamentumáért! Jézusom, engesztelésül a káromlókért, hallgatni
fogok, amikor ártatlanul vádolnak, hogy legalább így, részben
kárpótoljalak Téged. Lelkemben szünet nélkül zengem dicséreted
himnuszát. Senki sem sejti és érti ezt. Lelkem dalát csak Te
ismered, ó, Teremtőm és Uram!
 
82   (35) Nem hagyom, hogy a munka forgataga úgy elragadjon, hogy
megfeledkezzem Istenről. Minden szabad pillanatomat az
Oltáriszentségben rejtőző Mester lábainál fogom tölteni. Ő tanít
engem egészen fiatal korom óta.
 
83   ,,Írd a következőket: Mielőtt igazságos Bíróként
megjelennék, először eljövök mint az irgalmasság Királya. Mielőtt
az igazság napja elérkezik, az embereknek a következő jel adatik
az égen:
  Kialszik minden fény az égen, és nagy sötétség lesz az egész
földön. Akkor megjelenik az égen a kereszt jele, és az Üdvözítő
kezeinek és lábainak sebhelyeiből hatalmas fénysugarak áradnak
ki, melyek egy ideig bevilágítják a földet. Ez röviddel a végső
nap előtt történik.''
 
84   Ó, Jézus Szívéből előtörő Vér és Víz, irgalmunk forrása,
bízom Benned.
 
  Vilnius, 1934.8.2.
 
85   Pénteken a Szentáldozás után lélekben elragadtattam Isten
trónja elé. Az Isten trónja előtt az égi Hatalmak szünet nélkül
dicsérik Istent. Az égi trónuson kívül nagy fényességet láttam,
amely hozzáférhetetlen a teremtmények részére; csak a
Megtestesült Ige mehet át oda, mint közvetítő. Midőn Jézus
belépett ebbe a fényességbe, ezeket a szavakat hallottam: ,,Írd
le azonnal, amit hallasz: létezésemből eredően Úr vagyok, és nem
ismerek sem parancsot, sem szükséget. Ha teremtményeket hívok
életre – ez irgalmam mélysége.'' Ebben a pillanatban
kápolnánkban láttam magamat. Imazsámolyomon térdeltem, mint
azelőtt. A szentmise véget ért. A szavakat már felírtam.
 
86   + Midőn megpillantottam a gyóntatómat,[66] s láttam, mennyit
kell szenvednie a műért, melyet Isten általa kíván megvalósítani,
egy pillanatig félelmet éreztem, s azt mondtam az Úrnak:
,,Jézusom, hiszen ez a Te ügyed, (36) miért bánsz hát úgy vele,
mintha nehezíteni akarnád a dolgát, ha azt akarod, hogy elvégezze
azt?''
  ,,Írd le, hogy éjjel-nappal rajta tartom a szememet, és hogy
megengedem ezeket a nehézségeket, ez azért van, mert meg akarom
sokszorozni az érdemeit. Nem a jó eredményt jutalmazom, hanem az
értem vállalt türelmet és fáradságot.''
 
  Vilnius, 1934.10.26.
 
87   Pénteken, amikor a növendékekkel[67] a kertből vacsorázni
mentem, hat óra előtt tíz perccel a kápolnánk felett megláttam
Jézust olyan alakban, ahogyan először láttam Őt. Úgy, ahogy ezen
a képen látható. A Szívéből előtörő két sugár beragyogta a
kápolnát meg a betegszobát, aztán az egész várost, végül
szétterült az egész világra. Ez kb. négy percig tarthatott, aztán
eltűnt. Az egyik gyermek [lány], aki velem együtt jött a többiek
mögött, szintén látta a sugarakat, azonban Jézust nem látta, és
azt sem, honnan jönnek a sugarak. Nagyon izgatott lett, s
elmondta a többi kislánynak, amit látott. A lányok nevetni
kezdtek rajta, és azt mondták, képzelődik, vagy hogy egy
repülőgép fényeit látta. De a kislány kitartott állítása mellett,
és azt mondta, soha életében még nem látott ilyen sugarakat.
Mikor a lányok azt akarták neki bebizonyítani, hogy csak
valamilyen reflektorfény volt, azt válaszolta, hogy ismeri a
reflektor fényét, de ilyen sugarakat még nem látott. A kislány
vacsora után hozzám jött, s elmesélte, mennyire hatása alatt áll
ezeknek a sugaraknak, és nem tud megnyugodni, állandóan erről
beszélne – Jézust azonban nem látta. Állandóan emlékeztetett
azokra a sugarakra, s ezzel némi nehézséget okozott nekem, mert
nem mondhattam meg neki, hogy én Jézust is láttam. Imádkoztam
ezért a kis lélekért, s kértem az Urat, részesítse azon
kegyelmekben, melyekre oly nagy szüksége volt. A szívem
örvendett, hogy Jézus maga nyilatkozik meg művében. Emiatt ugyan
sok kellemetlenségem támadt, de Jézusért mindent el lehet
viselni.
 
88   (37) + Midőn a szentségimádásra mentem, megéreztem Jézus
közelségét. Hamarosan megpillantottam Jézust és Máriát. A látomás
örömmel töltötte el lelkemet, s megkérdeztem az Urat: ,,Mi az
akaratod, Jézus, abban az ügyben, mellyel kapcsolatban gyóntatóm
utasítására érdeklődnöm kell?'' – Jézus válasza: ,,Azt akarom,
hogy maradjon itt, ne hagyja el a helyét.'' – Még azt is
megkérdeztem, lehet-e ez a kép felirata: ,,Krisztus az
Irgalmasság Királya?'' – Jézus válasza: ,,Én vagyok az
Irgalmasság Királya.'' De nem mondta hozzá, hogy – ,,Krisztus''.
,,Kívánom, hogy ez a kép a Húsvét utáni első vasárnap legyen
kiállítva nyilvánosan! Ez a vasárnap az Irgalmasság ünnepe. A
Megtestesült Ige által ismertetem meg irgalmam mélységét.''
 
89   + Különös, de minden úgy következett be, ahogy az Úr
kívánta. A hívők seregének első nyilvános tiszteletadása a kép
előtt[68] Húsvét utáni első vasárnap történt. Három napig volt a
kép a nyilvánosság részére kiállítva. Nyilvános helyen az Ostra
Braman (,,Éles Kapu''-ban) volt elhelyezve az ablakban, így
távolról is lehetett látni. Ez alatt a három nap alatt a Világ
Megváltásának Jubileumát, az Úr szenvedésének 1900. évfordulóját,
ill. annak lezárását ünnepelték Ostra Bramaban. Most látom csak,
hogy a megváltás és az Úr által kívánt irgalmasság műve
összekapcsolódik.
 
90   Egyik napon megpillantottam gyóntatómat, s láttam bensőmben,
mennyit fog szenvedni. – Barátaid elhagynak, mindenki ellened
lesz, s fizikai erőnléted megfogyatkozik. Úgy láttalak Téged,
mint egy szőlőfürtöt, melyet az Úr kiválaszt, és a szenvedések
présébe vet. Lelked, atyám, bizonyos pillanatokban kétellyel
telik meg a műre és rám vonatkozólag.
  Úgy láttam, mintha Isten maga is ellened lenne, s megkérdeztem
az Úrtól, miért jár így el veled, mintha meg akarná nehezíteni
azt, amit ő rendelt el. Az Úr azt válaszolta: ,,Azért bánok így
vele, hogy tanúsítsam, ez a mű az én művem. Mondd meg neki, hogy
(38) ne féljen semmitől, szemem éjjel-nappal rajta tartom. Annyi
diadém ékesíti majd koronáját, ahány lélek e mű révén megmenekül.
Nem az eredményes munkát jutalmazom, hanem a szenvedést.''
 
91   Jézusom, Te magad is tudod, mennyi üldözést szenvedek csak
azért, mert hű vagyok Hozzád, és szilárdan tartom magam
követeléseidhez. Te vagy az én erőm – támogass, hogy mindig
hűségesen teljesítsem, amit kérsz tőlem. Magamtól nem tudok
semmit sem tenni, de ha Te támogatsz, minden nehézség semmivé
válik. Ó, Uram, jól látom, hogy egész életem állandó harc attól a
pillanattól fogva, midőn lelkem képessé lett felismerni Téged, és
ez a harc mind keservesebb lesz. Minden reggel az elmélkedéskor
felkészülök az egész napi harcra, a Szentáldozás pedig a
biztosíték, hogy győzni fogok, és ez így is szokott lenni.
Félelem tölt el azokon a napokon, amikor nincs Szentáldozás. Ez a
Kenyér, az erősek Kenyere ad meg nekem minden erőt a mű
végrehajtásához, és bátorságot ahhoz, hogy mindent megtegyek,
amit az Úr kíván tőlem. Az erő és bátorság, mely bennem van, nem
az enyém, hanem Azé, aki bennem lakik – az Eucharisztia által.
  Jézusom! Mily nagyok a meg nem értések; Ha nem lenne az
Oltáriszentség, gyakran nem lenne bátorságom továbbhaladni azon
az úton, melyet Te jelöltél ki nekem.
 
92   A megaláztatás mindennapi táplálék. Megértem, hogy a
menyasszony részese Jegyese sorsának, így az Ő gyalázatának
ruháját nekem is magamra kell vennem. Ha nagyon szenvedek,
igyekszem hallgatni, mert nem bízom a nyelvemben, ami hajlamos
ilyenkor saját magáról beszélni, pedig csak Isten dicsőítésére
hivatott a sok jótettért és adományért, melyeket nekem juttatott.
Mikor Jézust a Szentáldozásban magamhoz veszem, bensőségesen
kérem Őt, gyógyítsa meg a nyelvemet, hogy vele sem az Istent, sem
az embereket meg ne bántsam. Azt szeretném, hogy a nyelvem
állandóan csak Istent dicsőítse. Egy lélek sem jut el a
szentségre, ha nem vigyáz a nyelvére.
 
93   (39)
+ A szerzetesi fogadalmakról szóló katekézis rövid
összefoglalása[69]
 
  K: (Kérdés) Mi a fogadalom?
  F: (Felelet) A fogadalom Istennek önként tett ígéret egy
tökéletesebb tett véghezvitelére.
  K: A fogadalom kötelez-e a parancsolt dolgok esetében is?
  F: Igen. A parancsolatoknak megfelelő cselekedet dupla érdemű,
elmulasztása viszont dupla vétséget és gonoszságot jelent, mert
vétünk a parancsolat ellen, s ehhez járul még a fogadalom
megszegése következtében a szentségtörés bűne.
  K: Miért van ilyen nagy értéke a szerzetesi fogadalomnak?
  F: Mert a fogadalom a szerzetesi élet alapját képezi, amit az
Egyház megerősített, s amelyben a szerzetesi közösséghez tartozó
tagok kötelezik magukat, hogy szünet nélkül törekednek a
tökéletességre, a szabályzat szerint a három szerzetesi
fogadalom: a szegénység, tisztaság és az engedelmesség által.
  K: Mit jelent tökéletességre törekedni?
  F: A tökéletességre való törekvés azt jelenti, hogy a rendi
állapot önmagában nem kívánja meg a már elért tökéletességet,
viszont bűn terhe mellett kötelez a tökéletesség megszerzéséért
végzett mindennapi munkára. Az a szerzetes tehát, aki nem akar
tökéletesedni, elhanyagolja legfőbb állapotbeli kötelességét.
  K: Mi az (ünnepélyes) szerzetesi fogadalomtétel?
  F: Ez a fogadalomtétel abszolút dolog. Csak a Szentatya
oldhatja fel, különleges esetekben.
  K: Mi az egyszerű fogadalom?
  F: Kevésbé abszolút értékű: Az egyéveset, s az örökre szólót is
a Szentszék oldhatja fel.
  (40) K: Mi a különbség fogadalom és erény közt?
  F: A fogadalom csak arra terjed ki, ami a bűn terhe alatt
kötelez, az erény nagyobb értékű, megkönnyíti a fogadalom
véghezvitelét, aki viszont megszegi a fogadalmat, összeütközésbe
kerül az erénnyel is, megsérti azt.
  K: Mire köteleznek a szerzetesi fogadalmak?
  F: A szerzetesi fogadalmak az erények utáni törekvésre
köteleznek, és teljes alárendeltségre az elöljárókkal és a
szabályokkal szemben, minek értelmében a szerzetes átadja
személyét a rendnek, s lemond minden személyes jogáról és
cselekedetéről, s Isten szolgálatára rendeli őket.
 
A szegénységi fogadalomról
 
  A szegénységi fogadalom a saját tulajdonról vagy annak
használati jogáról való önkéntes lemondást jelent Isten kedvéért.
  K: Milyen tárgyakra vonatkozik a szegénységi fogadalom?
  F: A Kongregáció minden tárgyára és javára. Mindahhoz, amit a
tagok beadtak, tárgyakat és pénzeket egyaránt – ha azokat
elfogadták – nincs többé joguk a tagoknak. Minden adomány és
ajándék, amit hálából vagy más célból kapnak, jog szerint a
Kongregációt illeti meg. Munkadíjat, sőt nyugdíjat sem
használhatnak a fogadalom megszegése nélkül.
  K: Ki szegi meg a fogadalmat a hetedik parancs szellemében?
  F: Aki engedély nélkül elvesz egy dolgot, ami a házé, saját
vagy más részére. Aki valamit engedély nélkül megtart,
eltulajdonít. Aki meghatalmazás nélkül a Kongregáció valamely
tárgyát eladja vagy elcseréli. Aki másra használ egy tárgyat,
mint amire az elöljáró engedélyezte. Aki engedély nélkül ad vagy
elfogad valamit. Aki figyelmetlenségből tönkretesz vagy elront
valamit. Aki egy másik házba való átköltözéskor engedély nélkül
elvisz valamit. A szegénységi fogadalom megsértése esetén (41)
köteles a szerzetes a Kongregációt kártalanítani.
 
A szegénység erényéről
 
  A szegénység evangéliumi erény, mely arra készteti a szívet,
hogy a földi javakhoz való ragaszkodástól megszabaduljon, amire a
szerzetes fogadalma alapján szigorúan kötelezi magát.
  K: Mikor vétünk a szegénység erénye ellen?
  F: Ha olyan dolgot kívánunk, ami ennek az erénynek ellentmond.
Ha ragaszkodunk valamely dologhoz, s ha fölösleges dolgokat
használunk.
  K: Hányféle, és milyen fokozatai vannak a szegénységnek?
  F: Gyakorlatilag a fogadalomban a szegénységnek négy fokozata
van: az elöljáróktól függetlenül nem rendelkezni semmivel. (A
fogadalom szigorúan vett tárgya.) Kerülni a felesleget, beérni
azzal, ami nélkülözhetetlen, már az erényhez tartozik; belső
megelégedéssel vonzódni a legszerényebb dolgokhoz, mint például a
cella, ruházat, étkezés stb. tekintetében; örülni a
nélkülözésnek.
 
A tisztaság fogadalmáról
 
  K: Mire kötelez ez a fogadalom?
  F: A házasságról való lemondásra, és mindannak kerülésére, amit
a hatodik és a kilencedik parancs tilt.
  K: A tisztaság erénye elleni vétség sérti-e magát a fogadalmat?
  F: Minden hiba ezen erény ellen a fogadalom megsértése is
egyben, mert itt nincs különbség az erény és a fogadalom között,
mint a szegénység és engedelmesség esetében.
  (42) K: Bűnös-e minden rossz gondolat?
  F: Nem minden rossz gondolat bűnös, csak akkor lesz azzá, ha az
értelem döntése összekapcsolódik az akarat tetszésével és
hozzájárulásával.
  K: A tisztaság ellen fellépő bűnökön kívül van-e valami, ami az
erényt csorbítja?
  F: A tisztaság erényét csorbítják az érzékek, a képzelet és az
érzelmek szabadsága, bizalmaskodás és a gyengéd barátkozások.
  K: Hogyan őrizhető meg ez az erény?
  F: A belső kísértéseket Isten jelenlétével, félelem nélküli
harccal le kell győzni. A külső kísértéseket ellenben – a bűnre
vezető alkalmak kerülésével. Általánosságban hét fő módszer
létezik. Az első az érzékek őrsége, a bűnös alkalmak kerülése, a
tunyaság, a kísértések kerülése, azonnali eltávolítása, az örömet
okozó személyes barátságok kerülése, az önmegtagadás lelkületének
ápolása, a kísértések közlése a gyóntatóval.
  Ezenkívül van még öt mód az erény biztosítására: az alázat, az
imádságos lelkület, a szerénység megtartása, a kolostori
szabályokhoz való hűség, a Szűzanya őszinte tisztelete.
 
Az engedelmesség fogadalmáról
 
  Ez a fogadalom magasabb szintű, mint a két előző, mert ez
jelenti a tulajdonképpeni égő áldozatot. Ez a legszükségesebb
fogadalom is, mert ez alakítja ki és élteti az egész szerzetesi
közösséget.
  K: Mire kötelez az engedelmesség fogadalma?
  F: Ezzel a fogadalommal a szerzetes megígéri Istennek, hogy jog
szerinti elöljáróinak mindenben engedelmeskedik, amit a rendi
szabályok alapján parancsolnak neki. Az engedelmességi fogadalom
a szerzetest függővé teszi elöljáróitól a szabályok értelmében
egész életében és mindenféle ügyében. – A szerzetes súlyosan
vétkezik fogadalma ellen minden egyes alkalommal, ha a szabályzat
értelmében vagy az engedelmesség nevében (43) kiadott parancsnak
nem engedelmeskedik.
 
Az engedelmesség erényéről
 
Az engedelmesség erénye több, mint a fogadalom. Magában foglalja
a szabályokat, törvényeket, sőt az elöljárók tanácsait is.
  K: Nélkülözhetetlen-e a szerzetesek számára az engedelmesség
erénye?
  F: Ez az erény a szerzetesek részére olyannyira
nélkülözhetetlen, hogy még a jó cselekedet is, ha
engedetlenséggel párosul, rosszá változik, vagy érdemtelen lesz.
  K: Lehet-e súlyosan vétkezni az engedelmesség erénye ellen?
  F: Súlyosan vétkezünk, ha az elöljáró hatalmát és parancsát
semmibe vesszük; ha engedetlenségünk a Kongregációnak szellemi
vagy egyéb kárt okoz.
  K: Milyen vétségek veszélyeztetik a fogadalmat?
  F: Az elöljárók iránti fenntartás, ellenszenv, zúgolódás,
kritika, hanyagság és figyelmetlenség.
 
Az engedelmesség fokozatai
 
  A parancs gyors és hiánytalan teljesítése. – Az akarat
engedelmessége, mivel az akarat bírja rá az értelmet, hogy
rendelje alá magát az elöljáró véleményének. Szent Ignác három
segédeszközt ajánl az engedelmességhez: az elöljárókban, mindegy
milyenek, mindig Istent lássuk; parancsukat, véleményüket
igazoljuk önmagunkban; minden parancsukat úgy fogadjuk mintha
Istentől származna, gondolkozás, mérlegelés nélkül. A fő tényező
azonban – az alázat. Az alázatosaknak semmi sem nehéz.
 
94   (44) Ó, Uram, gyújtsd lángra szeretetemet Irántad, hogy a
viharok, szenvedések és megpróbáltatások közepette ne fáradjon el
a lelkem. Látod, milyen gyenge vagyok. De a szeretet mindent
megtehet.
 
95
+ Isten mélyebb megismerése és a lélek rémülete
 
  Kezdetben Isten úgy ismerteti meg magát, mint a szentség,
igazságosság, jóság, vagyis, mint az irgalmasság. A lélek azonban
nem egyszerre ismeri fel mindezt, hanem külön-külön
felvillanásokban, vagyis Isten közeledéseiben. Ez nem tart
sokáig, mert ezt a fényt nem lehetne elviselni. Az imádság alatt
tapasztalja meg a lélek ennek a fénynek egy-egy villanását, mely
képtelenné teszi úgy imádkozni, mint azelőtt. Erőlködhet, ahogyan
csak akar, és rákényszerítheti magára az egykori imamódot, mindez
hiábavaló és felesleges. Lehetetlen dolog továbbra is úgy
imádkoznia, mint a fény megtapasztalása előtt. A fény, mely
megérintette a lelket, benne él, nem tudja sem elhomályosítani,
sem elsötétíteni. Isten felismerésének ez a fénye vonzza a
lelket, és fellobbantja benne az Isten iránti szeretetet. De
ugyanez a villanás egyúttal azt is megismerteti a lélekkel, hogy
mi is ő valójában; egész bensejét magasabb megvilágításban látja
általa, s ez félelemmel és rémülettel tölti el. Nem marad meg
azonban ebben a félelemben, hanem elkezdi megtisztítani magát,
megalázkodik és lealacsonyodik az Úr előtt, ezek a fények pedig
egyre erősebbek és gyakoribbak lesznek; minél jobban
kikristályosodik a lélek, annál áthatóbbak lesznek ezek a fények.
Ha a lélek mégis bátran és hűségesen válaszolt az első
kegyelmekre, Isten eltölti vigasszal, s érezhető módon érintkezik
vele. Egyes pillanatokban a lélek rendkívül örül, mert mintegy
bensőséges érintkezésbe lép Istennel; úgy gondolja, hogy már
elérte a tökéletesség megadott fokát, mert hibái és hiányosságai
elszunnyadtak, és azt hiszi, már nincsenek is benne. Mindenre
kész, semmi sem tűnik számára nehéznek. Kezd elmerülni Istenben,
s belekóstol az isteni gyönyörűségbe. Hordozza őt a kegyelem, s
egyáltalán nincs tisztában azzal, hogy még elkövetkezhet a
próbatétel és a megpróbáltatások ideje. S valóban, ez az állapot
nem tart sokáig. Jönnek más pillanatok is, de meg kell említenem,
hogy a lélek hűségesebben tud válaszolni Isten kegyelmére, ha van
egy intelligens gyóntatója, akire mindent rábízhat.
 
96   (45) + Isten próbatételei az Isten által különösen szeretett
lélekben. Kísértések és sötétség, a sátán.
  A lélek szeretete még nem olyan, amit Isten kíván. A lélek
hirtelen elveszíti Isten jelenlétét. Különféle hibák és
hiányosságok keletkeznek benne, melyek ellen keserves harcot kell
folytatnia. Minden hiba felüti benne a fejét, de a lélek ébersége
nagy. Isten egykori jelenlétének helyét a szárazság és lelki
aszály foglalja el. A lélek nem talál kedvet a
lelkigyakorlatokban, nem tud imádkozni sem, mint korábban, sem
mint utoljára. Mindenfelé vergődik, nem lel sehol megelégedést.
Isten elrejtőzött előle, a teremtményekben nem talál vigaszt, és
semmilyen teremtmény sem tudja megvígasztalni. A lélek
szenvedélyesen vágyik Istenre, de látja saját nyomorúságát, s
érezni kezdi Isten igazságosságát. Úgy látja, elvesztette Isten
összes kegyelmét, értelme mintha elhomályosult volna, lelkét
sötétség borítja, s felfoghatatlan kínt érez. A lélek megpróbál
beszámolni lelkiatyjának állapotáról, de nem értik meg. Így még
nagyobb nyugtalanság fogja el. A sátán elkezdi működését.
 
97   A hit tűzbe jut, nagy itt a harc, a lélek erőfeszítéseket
tesz, akarata erejével tart ki Isten mellett. A sátán Isten
engedélyével még közelebb merészkedik, a remény és szeretet
próbatétele következik. Ezek a kísértések rémesek, Isten mintegy
titokban támogatja a lelket. Ő azonban mit sem tud erről, mivel
másképp nem állhatná ki a próbatételt. Isten tudja, mennyit
bocsáthat a lélekre. A lelket hitetlenség kísérti meg a
kinyilatkoztatott igazságokat illetően, és a gyóntató iránti
őszinteségben. A sátán így szól hozzá: ,,Látod, senki sem ért
meg. Miért beszélnél erről mindenkinek?'' Olyan szavakat hall
füleiben, melyek megrémítik, s úgy érzi, mintha ő mondta volna ki
Isten ellen azokat. Azt hallja, amit nem akar hallani, azt látja,
amit nem szeretne látni. Szörnyű, ha ilyen pillanatokban nincs az
embernek tapasztalt lelki vezetője. Egyedül viseli az egész
terhet. Mégis, amennyire erejéből telik, mindenképpen keresnie
kell egy világosan ítélő lelki vezetőt, különben összeroppanhat
terhe alatt a szakadék felett. (46) Ezek a megpróbáltatások
nehezek és fárasztóak. Isten egy lélekre sem engedi gyakran
rászakadni azokat, ha előtte nem tapasztaltatta meg a lélekkel a
Vele való mélységes egyesülést, éreztetve vele az isteni
örömöket. Istennek mindezekkel a megpróbáltatásokkal számunkra
ismeretlen célja van. Sokszor Isten így készíti fel a lelket
jövendő terveire és nagy művekre. Isten meg akarja próbálni a
lelket, mint a tiszta aranyat, de ez még nem a próba vége. Hátra
van még a próbák próbája – az Istentől való teljes
eltaszítottság.
 
98
+ A próbák próbája,
a teljes elhagyatottság – kétségbeesés
 
  Amikor az előző megpróbáltatásokból győztesen kerül ki a lélek,
bár talán botladozva, mégis eltökélten harcol. Mélységes
alázattal kiált az Úrhoz: ,,Ments meg, mert elveszek!'' – Ekkor
még képes harcolni.
  Most aztán rettentő sötétség borítja el a lelket. Csak bűnöket
lát magában. Borzalmasak az érzései. Istentől teljesen elhagyva
látja magát, úgy érzi, mintha Isten gyűlöletének tárgya lenne, s
csak egy lépés választja el a kétségbeeséstől. Védekezik ahogy
tud, próbál bízni, de az ima még nagyobb kínt jelent neki. Azt
hiszi, hogy Istent még nagyobb haragra ingerli, égig érő csúcson
áll, mely alatt mély szakadék tátong.
  A lélek Isten felé tör, de úgy érzi, eltaszítják. A föld minden
szenvedése és kínja sem hasonlítható össze ezzel az érzéssel,
amelybe most elmerült a lélek – ez az érzés az Istentől való
eltaszítottság érzése. Senki sem tud enyhet adni neki. Látja,
hogy egyes-egyedül van, senki sincs, aki megvédje. Feltekint az
égre, de tudja, hogy az nem neki rendeltetett – minden elveszett
számára. Sötétségből még nagyobb sötétségbe jut, úgy érzi, örökre
elvesztette Istent, azt az Istent, akit annyira szeretett. Ez az
érzés leírhatatlan kínt jelent számára. Nem akar ebbe
beletörődni, megpróbál felnézni az égre, de hiába – ez még
nagyobb szenvedést okoz neki.
 
99   (47) Senki sem tud világosságot deríteni ebbe a lélekbe, ha
Isten sötétségben akarja tartani. A lélek ezt az Istentől való
eltaszítottságot elevenen és borzalmasan érzi. Szívéből fájdalmas
kiáltások szakadnak fel, oly kínosak, hogy egyetlen pap sem tudja
megérteni őket, hacsak saját maga át nem élte ugyanezt. Ekkor még
a gonosz lélek is okoz szenvedéseket. Gúnyolódik: ,,Látod, mi
lett veled? Továbbra is hűséges leszel? Megkaptad fizetséged,
hatalmunkban vagy.'' – Bár a sátánnak csak annyi hatalma van a
lélek felett, amennyit Isten megenged; Isten tudja, mennyit
bírunk ki. – ,,Mi hasznod származott neked abból, ha megtagadtad
magadat? S abból, hogy hűségesen megtartottad a szabályokat? Mire
jó a sok erőfeszítésed? Isten eltaszított magától.'' – Az
,,eltaszított'' szó olyanná válik, mint a tűz, mely minden ideget
átjár, áthatja az ember egész lényét csontja velejéig. Elérkezik
a próba legnagyobb pillanata. A lélek már sehol sem keres
segítséget, önmagába zárkózik, mindent elveszít a szeme elől,
mintha beleegyezne az eltaszítottság kínjába. Ez az a pillanat,
amelyre nem találok szavakat. A lélek agóniája. Midőn ez az
állapot először közeledett felém, a szent engedelmesség erejével
szakadtam ki belőle. Az újoncmesternő annyira megrettent
állapotomtól, hogy azonnal gyónni küldött, a gyóntató azonban nem
értett meg, s egy hajszálnyi enyhülésben sem volt részem. Ó,
Jézus, adj nekünk tapasztalt gyóntatókat!
  Amikor elmondtam, hogy pokoli kínokat állok ki lelkemben, az
atya azt felelte, hogy ő nem nyugtalan a lelkem felől, mert Isten
nagy kegyelmét látja benne. Én azonban nem értettem ebből semmit,
s a legcsekélyebb fénysugár sem hatolt a lelkembe.
 
100   Most már kezdem érezni a fizikai erő hiányát, és már nem
tudom kötelességeimet sem elvégezni. Szenvedéseimet képtelen
vagyok elrejteni, s bár szót sem szólok arról, amit szenvedek,
mégis, a fájdalom, ami tükröződik az arcomon, elárul. A főnöknő
azt mondta, hogy a nővérek jelentették neki: a kápolnában puszta
látványom részvétet keltett bennük, oly rémesen néztem ki. Minden
erőfeszítés ellenére a lélek nem tudja kínjait elrejteni.
========================================================================

101   Jézusom, Te tudod egyedül, hogyan jajgat a lelkem e kínok
között, sötétségbe merülten, mégis vágyódik Isten után, s úgy
eped érte, mint a megégetett ajak a víz után. Haldoklik és
kiszárad. Halál nélküli halállal haldoklik, ami azt jelenti, hogy
nem tud meghalni. Erőfeszítései semmit sem érnek, egy hatalmas
kéz tartja fogva. (48) A lélek most az Igazságos hatalmába kerül.
Minden külső kísértés megszűnik, körülötte minden elhallgat; akár
egy haldokló, elveszít mindent maga körül – egész lelke az
igazságos, háromszor szent Isten hatalma alatt összpontosul. –
Örökre eltaszítva. Ez a legnagyobb pillanat, és csak Isten tudja
ily módon próbára tenni a lelket, mert csak Ő tudja egyedül, hogy
kibírja-e ezt a lélek. Midőn a lélek átitatódott e pokoli tűzzel,
szinte kétségbeesik. Az én lelkem akkor élte át ezt a pillanatot,
mikor egyes-egyedül voltam a cellámban. Amint a lelkem kezdett a
kétségbeesésbe süllyedni, éreztem hogy haldoklom, mégis
megragadtam a keresztet, és görcsösen szorongattam kezemben; most
azt érzem, hogy testem elválik a lelkemtől, s bár az
elöljáróimhoz akartam menni, nem volt hozzá erőm. Még utoljára
kimondtam e szavakat: ,,Bízom irgalmadban!'' Úgy tűnt, ezzel még
nagyobb haragra ingereltem Istent, magam pedig kétségbeestem, és
már csak időről-időre szakadt fel egy fájdalmas jajszó a
lelkemből. A lélek halálküzdelmet vív. Már azt hittem, ebben az
állapotban maradok, mert saját erőmből nem tudtam volna
kiszabadulni belőle. Bár minden Istenre irányuló gondolat a
szenvedés leírhatatlan tengerét jelenti, mégis van valami a
lélekben, ami Isten felé törekedik, noha úgy tűnik, mindez csak
arra jó, hogy még többet szenvedjen. Mindarra a szeretetre való
visszaemlékezés, mellyel azelőtt Isten körülvette a lelket, a
szenvedés újabb formáját jelenti. Isten szeme áthatol a lelken,
és pillantására minden elég benne.
 
102   Ez az állapot elég sokáig tartott, amikor is az egyik nővér
belépett a cellámba, és szinte halva talált. Megrémült, s az
újoncmesternőhöz sietett, aki a szent engedelmesség nevében
megparancsolta nekem, hogy keljek fel a földről. Azonnal erő
szállt belém, s egész testemben reszketve felálltam. Mesternőm
azonnal felismerte lelkiállapotomat, és Isten felfoghatatlan
irgalmáról kezdett beszélni. Azt mondta: ,,Ne aggódjon, nővér!
Megparancsolom önnek az engedelmesség nevében!'' – Majd
hozzátette: ,,Most látom, hogy Isten nagy életszentségre hívta
önt, azt akarja az Úr, hogy az Ő közelében legyen, ha ilyen
dolgokat, és ilyen korán megenged. Maradjon csak hűséges Hozzá,
mert ez annak a jele, hogy Isten magasra akarja Önt állítani az
égben.'' – Én azonban semmit nem fogtam fel szavaiból.
 
103   (49) Midőn beléptem a kápolnába, úgy éreztem, mintha minden
lehullott volna lelkemről, mintha most léptem volna ki Isten
kezéből. Érzem lelkem érintetlenségét, érzem, hogy kisgyermek
vagyok. Bensőmben megláttam Jézust, aki így szólt hozzám: ,,Ne
félj, leányom, én veled vagyok.'' Ebben a pillanatban minden kín
és sötétség eloszlott a lelkemből, érzékeimet felfoghatatlan öröm
járta át, lelkem erővel és fénnyel telt meg.
 
104   Még meg akarom említeni azt, hogy bár lelkem már Isten
szeretetének sugaraiban fürdött, testemen még két napig
megmaradtak az átélt kínok nyomai. Arcomat halálos sápadtság
borította, szemeim véraláfutásosak maradtak. Csak Jézus tudja,
mennyit szenvedtem. Leírásom elhalványul a valóság mellett. Nem
is tudom kifejezni mindezt, úgy tűnik, mintha a másvilágból tértem
volna vissza. Minden teremtmény iránt ellenszenvet éreztem. Isten
Szívéhez simulok, akár a gyermek anyja melléhez. Mindent más
szemmel nézek. Tudatában vagyok annak, mit tett lelkemben az
Isten egyetlen szavával – ez éltet. Elborzadok, ha
visszaemlékezem átélt kínjaimra. Ha magam nem éltem volna át
mindezt, el se hinném, hogy így lehet szenvedni. – Van teljesen
lelki szenvedés.
 
105   Mindezen szenvedés és harc közepette sem mulasztottam el a
Szentáldozást. Midőn úgy gondoltam, hogy nem kellene áldoznom,
odamentem mesternőmhöz, s megmondtam, hogy úgy érzem, nem
járulhatok a Szentáldozáshoz. Ő azonban nem engedte meg, hogy
elmulasszam a Szentáldozást, így megáldoztam, s felismertem, hogy
csak az engedelmesség mentett meg akkor.
  Maga az újoncmesternő később azt mondta nekem, hogy ezek a
megpróbáltatások csak azért múltak el viszonylag gyorsan, mert
engedelmes voltam. ,,Az engedelmesség erejével tudott ilyen
bátran kitartani, nővér!'' Igaz, hogy az Úr maga vezetett ki
ezekből a kínokból, viszont az engedelmességhez való hűségem
tetszett Neki.
 
106   Ezek rémísztő dolgok, de ne rémítsenek el egyetlen lelket
sem, mert Isten nem ró ránk többet, mint amennyit el bírunk
viselni. Másrészt talán sohase bocsát hasonló szenvedéseket
ránk. Csak azért írom le mindezt, mert ha Istennek úgy tetszene,
hogy valamely lelket ilyen szenvedéseken átvezessen, (50) ne
féljen ez a lélek, hanem amennyiben tőle telik, maradjon hűséges
Istenhez. Isten egy lélekben sem okoz kárt, hiszen Ő maga a
szeretet, és ebben a felfoghatatlan szeretetében hívta életre a
lelket. Bár, mikor ezek között a kínok között vergődtem, nem
értettem ezt.
 
107   Ó, Istenem, felismertem, hogy nem erről a földről való
vagyok, ezt erősen a lelkembe vésted. Több kapcsolatom van az
éggel, mint a földdel, annak ellenére, hogy kötelességeimet
semmiben sem hanyagolom el.
 
108   Ebben az időben nem volt lelki vezetőm, semmiféle lelki
vezetést nem kaptam. Kértem az Urat – de Ő nem adott vezetőt.
Gyermekkorom óta mostanáig Jézus a Mesterem. Ő vezetett át minden
rengetegen és veszélyen; tisztán látom, hogy csak Isten tudott
engem ezeken a nagy veszélyeken átsegíteni minden baj nélkül úgy,
hogy lelkem érintetlen maradt, s mindig győztesen került ki a
felfoghatatlan nehézségek közül. Kijött [...][70] Aztán mégis
adott az Úr egy lelkiatyát, de csak később.
 
109   Ezen szenvedések után a lélek nagy szellemi tisztaságban,
egészen Isten közelében érzi magát, bár hozzá kell tennem, hogy a
lelki szenvedések idején is közel van Istenhez, de akkor egészen
vak. Tekintetét sötétség árnyékolja be. Isten közel van a
szenvedő lélekhez, de – s ebben éppen ez a titok – a lélek nem
tud róla. Azt állítja, hogy Isten nemcsak elhagyta őt, de
haragszik is rá. Mily súlyos szembaja ez a léleknek, aki Isten
világosságától elvakítva azt állítja, nincs is fény, pedig ez a
fény oly erős, hogy egészen elvakítja. Később mégis felismertem,
hogy Isten ezekben a pillanatokban közelebb van a lélekhez, mint
egyébként, mert a kegyelem különleges segítsége nélkül a lélek
nem tudná kiállni ezt a próbatételt. Isten Mindenhatósága működik
itt, és rendkívüli kegyelme, különben a lélek már az első csapás
súlya alatt összeroppanna.
 
110   Ó, Isteni Mester! Egyedül a Te műved mindez a lelkemben!
Te, Uram, nem félsz a lelket a rettenetes szakadék szélére
állítani, ahol megijed, félelem járja át. Aztán újra visszahívod
magadhoz őt. Ezek a Te felfoghatatlan titkaid.
 
111   (51) Mikor nagy lelki kínjaim közepette gyónásom alkalmával
megpróbáltam magam a legkisebb hibákkal is vádolni, az atya
csodálkozott, hogy nagyobb vétséget nem követtem el, és ezt
mondta: ,,Ha ön, nővér, ezen kínok között ilyen hűséges Istenhez,
már ez is tanúsítja számomra, hogy Isten különleges kegyelemmel
támogatja önt, s talán jó is, hogy ön nem érti ezt.'' Különös,
hogy ebben a helyzetben a gyóntatók se megérteni, se megnyugtatni
nem tudtak egészen addig, amíg nem találkoztam P. Andrasz-sal,
majd később Sopocko atyával.
 
112   + Néhány szó a gyónásról és a gyóntatókról. Csak arról
akarok beszélni, amit saját lelkemben éltem át, és tapasztaltam.
 
Ezek között a különleges körülmények között három esetben nem
segít a gyónás a léleknek:
  Először – ha a gyóntató nem nagyon ismeri a rendkívüli utakat,
s a nagy titkok feltárásánál, melyet az Isten a lélekben
végbevisz, csodálkozást mutat. Ez a csodálkozás megijeszti az
érzékeny lelket, s ha a lélek észreveszi, hogy a lelkiatya
habozik elmondani véleményét, nem talál megnyugvást, hanem még
több kétsége marad gyónás után, mint amennyi azelőtt volt, mert
megérzi: a lelkiatya, aki meg akarja nyugtatni, maga sem biztos a
dolgában. Vagy – ahogy az velem megesett – lelkem néhány titkát
nem tudta megérteni gyóntatóm, s megtagadta a gyóntatásomat, mert
bizonyos félelmet érzett egy ilyen lélekkel való találkozásnál.
Hogyan találhatna ilyen helyzetben megnyugvást a lélek a
gyóntatószékben, hiszen a pap minden szavára különös finomsággal
reagál? Véleményem szerint az a pap, aki nem érti meg a lelket
Isten látogatásának különleges pillanataiban, köteles lenne ezt a
lelket egy tapasztalt, világosan látó lelki vezetőhöz irányítani,
vagy saját magában világosságot teremteni, hogy meg tudja adni
azt a léleknek, amire szüksége van, és nem lenne szabad
megtagadnia a gyónást, mert ezzel nagy veszélynek teszi ki a
lelket, aki így némely esetben elhagyhatja azt az utat, amit
Isten kijelölt számára. Komoly dolog ez, mert magam is átéltem,
hogy Isten rendkívüli kegyelmei ellenére már-már habozni kezdtem,
s bár Isten maga nyugtatott meg, mindig vágytam az Egyház
megerősítésére is.
 
  (52) Másodszor – ha a gyóntató nem hagyja a lelket nyíltan
kitárulkozni, ha türelmetlenséget mutat. A lélek ekkor elnémul,
nem mond el mindent, s nem merít hasznot a gyónásból, még
kevésbé, ha a gyóntató, aki – nem ismerve gyónója lelkét –
próbának akarja alávetni, így inkább árt, mint segít neki. Ez
azért van, mert a lélek tudja, hogy a gyóntató nem ismeri őt,
mivel nem engedte meg, hogy teljesen megnyíljon a kapott
kegyelmek és nyomorúsága terén. Vagyis a próbatétel nem lesz
megfelelő. Olyan próbáim is voltak, melyeken nevetnem kellett.
Szemléletesebb a dolog, ha azt mondom, hogy a gyóntató a lélek
orvosa. Hogy tud egy orvos a betegség ismerete nélkül megfelelő
orvosságot rendelni? Soha. Mert vagy nem következik be a kívánt
hatás, vagy ha túl erős a gyógyszer, rosszabbodást. vagy, amitől
Isten óvjon, halált okoz. Ezt tapasztalatból mondom, hogy
bizonyos esetekben maga az Úr tartott vissza engem.
 
Harmadszor – előfordul, hogy a gyóntató a csekély dolgokat nem
veszi figyelembe. A lelki életben azonban nincs csekélység. Néha
a láthatólag kis dolgok igen fontosakat takarnak, a lelkiatya
részére pedig ezek fénysugarakat jelentenek a lélek
megismeréséhez. Sok lelki színárnyalat rejlik az apró dolgokban.
  Sohasem épül fel egy csodálatos épület, ha a kis téglákat
eldobjuk. Isten egyes lelkektől nagy tisztaságot kíván, ezért
adja nekik nyomorúságuk mélyebb felismerését. Az égi fényben
jobban fel lehet ismerni, mi tetszik Istennek, s mi nem. A bűn és
a gyarlóságok felismeréséhez szükséges a lélek világossága, bár a
lélek tudja, hogy konkrétan a bűn az, ami a gyóntatószékbe
tartozik, de a kisebb dolgok megemlítése is fontos, mert ezek
nagy szerepet játszanak a szentségre való törekvésben. Nem szabad
tehát a lelkiatyának ezeket figyelmen kívül hagynia. A lelkiatya
türelme és kedvessége megnyitja az utat a lélek legmélyebb
titkaihoz. A lélek szinte öntudatlanul feltárja a benne tátongó
mélységeket, s a gyónás után erősebbnek, ellenállóbbnak érzi
magát, bátrabban harcol, jobban igyekszik, mert tudja, hogy
mindenről számot kell adnia.
 
  (53) Még valamit megemlítek a gyóntatóról. Néha próbára kell
tennie a gyónóját, gyakoroltatni szükséges, fel kell ismernie,
hogy szalmával, vassal vagy színtiszta arannyal van-e dolga.
Mindhárom lélek más elbánást igényel. A gyóntatónak minden
lélekről feltétlenül tiszta képet kell alkotnia, hogy tudja, a
lélek mit bír ki egyes pillanatokban, bizonyos körülmények
között, és adott esetekben. Ami engem illet, később, több
tapasztalat után, mikor felismertem, hogy nem értenek meg, akkor
nem tártam fel lelkem, és így békém zavartalan maradt. De csak
azóta van így, mióta ezeket a kegyelmeket egy okos, művelt és
tapasztalt gyóntató elbírálta. Most tudom, némely esetben hogyan
kell eljárni.
 
113   És még szeretnék három szót mondani annak a léleknek, aki
elhatározta, hogy életszentségre törekszik, és azt akarja, hogy a
gyónásai gyümölcsözőek, vagyis hasznosak legyenek számára.
  Első a teljes őszinteség és nyíltság. A legszentebb és
legbölcsebb lelkiatya sem adhatja a léleknek erőszakkal azt, amit
akar, ha a lélek nem nyílt és őszinte. Az őszinteség hiánya és a
lelki elzárkózás nagy veszélybe sodorhatja a lelket. Az ilyen
lélekkel maga Jézus sem érintkezik magasabb szinten, mert tudja,
hogy ez a lélek ezekből a különleges kegyelmekből semmi hasznot
sem merítene.
  Második szavam – az alázat. A gyónás szentsége nem használ
kellőképp a léleknek, ha nem alázatos. A gőg sötétségben tartja a
lelket. Nem tud és nem akar alaposan elmélyedni nyomorúságos
voltában, álarcot ölt, s elkerüli mindazt, ami meggyógyíthatná.
  A harmadik szavam – az engedelmesség. Semmilyen győzelmet nem
arathat az engedetlen lélek, még ha közvetlenül Jézus maga
gyóntatná is. A legtapasztaltabb gyóntató sem tud segíteni az
ilyen léleknek. Az engedetlen lélek vesztébe rohan, nem halad
előre a tökéletesedés útján, s nem igazodik el a lelki életben.
Isten bőségesen elárasztja kegyelmeivel a lelket, de csak akkor,
ha engedelmes.
 
114   (54) + Ó, milyen kedvesek a szenvedő lélekből felszálló
himnuszok! Az ilyen lélek ámulatba ejti az egész eget, különösen
akkor, ha Isten érinti meg őt. Énekli az Úr után vágyódó panaszos
dalait. Az ilyen lélek szépsége leírhatatlan, mert Istenből
fakad. A lélek megy az élet vadonán keresztül, Isten szeretetétől
megsebzetten. A földet csak fél lábbal érinti.
 
115   + Mély alázat jellemzi azt a lelket, amely átélte ezt a
szenvedést. Nagy az ő lelkének tisztasága. Adott pillanatokban
töprengés nélkül jobban tudja, mit kell tennie, és mit elhagynia.
Megérzi a kegyelem legfinomabb érintését, s nagyon hűséges
Istenhez. Messziről felismeri Istent, és szüntelenül örvendezik
Neki. Mások lelkében s általában a környezetében nagyon hamar
felfedezi Istent. Maga Isten tisztította meg őt. Isten, aki
tisztán Lélek, a lelket elvezeti a tiszta lelki életre. Előzőleg
maga Isten készítette fel és tisztította meg ezt a lelket, vagyis
tette képessé a Vele való bensőséges érintkezésre. Lélekben
egyesül az Úrral szerető megnyugvásban. Érzékelhető kifejezések
nélkül beszél az Úrral. Isten eltölti világosságával a lelket.
Megvilágosult értelme tisztán lát, és megkülönbözteti ennek a
lelki életnek fokozatait. Látja, mikor egyesült tökéletlen módon
Istennel, amikor az érzékek még jelen voltak, és a lelkiség össze
volt kapcsolva az érzékekkel, bár már magasabb szinten,
különleges módon – de még nem tökéletesen. Az Istennel való
egyesülésnek van egy magasabb és tökéletesebb módja – a szellemi
egyesülés. A lélek itt már kevésbé van kitéve a képzelgések
veszélyének, lelkisége mélyebb és tisztább. Az olyan lélekben,
ahol az érzékek is jelen vannak, nagyobb a képzelgés veszélye. A
lélek- és a gyóntató elővigyázatosságának is nagyobbnak kell
lennie. Vannak olyan pillanatok, amikor Isten tisztán lelki
állapotba vezeti a lelket. Az érzékek elalszanak, mintha halottak
lennének. A lélek a lehető legszorosabban egyesül Istennel,
elmerül az Istenségben, ismerete teljes és tökéletes, nem
részleges, mint azelőtt, hanem általános és teljes. Örül ennek,
de – szeretnék még a próbák pillanatairól szólni. Ilyenkor
szükséges, hogy a gyóntató türelmes legyen az ilyen lélekkel. De
a legnagyobb türelmet magának a léleknek kell tanúsítania.
 
116   (55) Jézusom, Te tudod, mit érez a lelkem, mikor ezekre a
szenvedésekre emlékezik. Nemegyszer csodálkoztam azon, hogy az
angyalok és szentek csendben ülnek ilyen lelki szenvedés láttán.
Mégis, ők ezekben a pillanatokban különösen is szeretnek minket.
Lelkem néha teljes erőből sírt Isten után, mint egy kisgyermek,
aki elől az anyja eltakarta arcát, s így a gyermek nem ismeri fel
őt, és teljes erőből kiabál. Jézusom, tisztelet és dicsőség Néked
a szeretet ezen megpróbáltatásaiért. Hatalmas és felfoghatatlan a
Te irgalmad. Mindent áthat irgalmad, amit lelkemmel kapcsolatban
cselekszel.
 
117   Itt említem meg, hogy a környezetnek nem kellene ezekhez a
szenvedésekhez külső szenvedéseket hozzátennie. A léleknek
ugyanis, akinek kelyhe már csordultig telt, néha az az egy csepp,
amit mi teszünk hozzá, túl sok lesz, és kicsordul a keserűség
kelyhe. Ki felel majd az ilyen lélekért? Őrizkedjünk attól, hogy
fájdalmat okozzunk másnak, mert ez nem tetszik az Úrnak. Ha az
elöljárók és a nővérek tudnák, vagy gyanítanák, hogy a lélek
próbát áll ki, s maguk mégis szenvedéssel terhelnék, halálos bűnt
követnének el, és maga Isten kérné ezt számon a lélekért. Most
nem azokról az esetekről beszélek, amelyek önmagukban is bűnnek
számítanak, hanem azokról, melyek más esetekben nem számítanának
annak. Vigyázzunk, hogy ne terhelje ilyesmi a lelkiismeretünket.
Nagy és elterjedt hibája a kolostori életnek, hogy a szenvedő
lelkekre még több szenvedést akar mérni. Nem állítom mindenkiről
ezt, de akadnak ilyen személyek. Megengedjük magunknak, hogy
különbözőképpen ítélkezzünk, s néha éppen ott nyilatkozunk meg,
ahol a legkevésbé kellene.
 
118   Kicsiny szerv a nyelv, de nagy dolgokra képes. Az az apáca,
aki nem tud hallgatni, sohase fog szent életet élni, vagyis soha
nem lesz szent. Ne áltassa magát – hacsak nem Isten Lelke szól
általa, akkor viszont nem hallgathat. De ahhoz, hogy Isten szavát
meghallhassuk magunkban, csendnek kell uralkodni a lelkünkben,
hallgatni kell, de nem szomorúan, hanem a lélek csendjével
Istenre összpontosítva, összeszedettségben. Beszélhetünk sokat
anélkül, hogy megtörnénk a csendet, ugyanakkor lehet keveset
mondani és mégis folyton megtörni a csendet. Ó, milyen
jóvátehetetlen károkat okozhat, ha nem tartjuk be a (56) csendet.
Sok sérelem érheti ezáltal felebarátainkat, de a legtöbb kárt a
saját lelkünknek okozzuk.
 
119   Véleményem és tapasztalatom alapján a hallgatásról szóló
szabályzatnak az első helyen kellene szerepelnie. Isten nem
nyilatkoztatja ki magát a fecsegő lelkeknek. Olyanok ezek, mint a
herék a méhkasban, akik sokat zümmögnek, de mézet nem termelnek.
A fecsegő lélek üres saját bensőjében. Nincsenek meg az alapvető
erények benne, sem az Istennel való bizalmasság. Szóba sem jöhet
nála a mélyebb élet, az édes béke és csend, amelyben Isten
lakozik. Az a lélek, aki nem tapasztalta meg a belső csend
édességét, nyugtalan szellem, aki zavarja mások csendjét is. A
pokol torkában sok olyan lelket láttam, akik nem tudták
megtartani a csendet. Ők maguk mondták el ezt, amikor
megkérdeztem tőlük, mi az oka elkárhozásuknak. Ezek szerzetesi
lelkek voltak. Ó, Jézusom, micsoda fájdalom, hiszen ezek a lelkek
nemcsak az égben lehetnének, de akár szentekké is formálódhattak
volna. Ó, irgalmas Jézusom, remegek, ha arra gondolok, hogy
számot kell adnom nyelvemről. A nyelvben élet rejtőzik, de halál
is; nemegyszer ölünk is a nyelvvel, valódi gyilkosságot követünk
el vele. Tarthatjuk-e hát kis dolognak a nyelv szerepét? Igazán
nem értem az ilyen lelkiismeretet. Ismertem valakit, aki
megtudván, mit beszélnek róla a többiek, súlyosan megbetegedett,
nagy vérveszteséget szenvedett, és sok könnyet ejtett, majd pedig
elérkezett a szomorú következmény. Mindezt pedig nem kard, hanem
a nyelv okozta. Ó, hallgatag Jézusom, légy irgalmas hozzánk!
 
120   Rátértem a hallgatás témájára, pedig nem erről akartam
beszélni, hanem a lélek életéről Istennel, s a kegyelemmel való
együttműködéséről. Amikor a lélek megtisztult, s az Úr bizalmasan érintkezik vele, elkezd minden erejével Isten felé törekedni. De saját magától semmit sem tud tenni. Itt Isten rendez mindent, és a lélek tudatában van ennek. Számkivetésben él még, és jól tudja: jöhetnek még borús, esős napok, de másképpen kell látnia ezeket, mint eddig. Nem ringatja magát hamis nyugalomban, hanem felkészül a harcra. Tudja, hogy lovagi ágból származik. Most már jobban tisztában van mindennel. Tudja, hogy királyi módon él; és minden érinti, ami csak nagy és szent.
 

121   (57) + Isten a kegyelem áradatát árasztja azokra, akik
kiállták ezt a tűzpróbát. A lélek Istennel való bensőséges
egyesülésnek örvend. Sok érzéki és szellemi látomásban részesül,
sok természetfeletti hangot hall, s néhányszor világos parancsot
is, de mindezen kegyelmek ellenére nem elég önmagának. Annál
kevésbé, mert amikor Isten megajándékozza őt ezekkel a
kegyelmekkel, nagy veszélyeknek is ki van téve, és nagyon könnyen
káprázat áldozata lehet. – Ezért kérnie kell Istentől egy lelki
vezetőt, de nem elég, ha csak imádkozik érte, magának is
fáradoznia kell a keresésén. Olyan vezetőt kell keresnie, aki jól
kiismeri magát a lelkek területén, mint a vezérnek is ismernie
kell az utat, amelyen harcba vezeti a seregét. Azt a lelket, aki
Istennel egyesült, nagy és elkeseredett küzdelmekre kell
felkészíteni.
  + Ezen tisztítások és próbatételek után Isten különleges
kapcsolatba lép a lélekkel, de az nem mindig működik együtt
ezekkel a kegyelmekkel. Nem mintha magától nem akarna a lélek
dolgozni, de olyan nagy külső és belső akadályokba ütközik, hogy
valóban csodára van szüksége ahhoz, hogy ilyen magasságokban meg
tudjon maradni. Itt mindenképpen szüksége van lelki vezetőre. Az
én lelkemet is sokszor töltötték el kétségekkel, néha magam is
féltem, mert azt gondoltam, hogy tudatlan vagyok, és sok dologban
nem ismerem ki magamat, főleg lelki dolgokban. Ha kétségeim igen
elszaporodtak, a gyóntatómnál vagy elöljáróimnál kerestem
megvilágosodást. De amit kívántam, nem kaptam meg.
 
122   Amikor elöljáróim előtt feltártam lelkemet, egyik
főnöknőm[71] felismerte lelkem állapotát és azt az utat, amelyen
Isten szándékozott vezetni engem. Útmutatásai alapján gyorsan
megindultam a tökéletesség útján. Ez azonban nem tartott sokáig.
Midőn még mélyebben feltártam a lelkemet, már nem kaptam meg azt,
amit óhajtottam. A főnöknő valószínűtlennek tartotta ezeket a
kegyelmeket, ezért nem számíthattam segítségére. Azt mondta,
lehetetlen, hogy Isten egy teremtménnyel ilyen kapcsolatban
legyen. – ,,Féltem magát, nővér, nem valamiféle képzelgés-e
mindez? (58) Kérjen tanácsot egy paptól!'' – De a gyóntatóm sem
értett meg, s azt mondta: ,,Jobb lenne, ha a főnöknőjével
beszélné meg ezeket a dolgokat.'' Így járkáltam elöljáróimtól a
gyóntatómig, gyóntatómtól meg az elöljáróimig, és nem találtam
nyugalmat. Isten kegyelmei nagy kínná váltak számomra. Néha
egyenesen azt mondtam az Úrnak: ,,Jézus, félek Tőled, nem vagy Te
kísértet?'' Jézus minden alkalommal megnyugtatott, de én soha nem hittem Neki. Különös volt, hogy minél kevésbé hittem, Jézus annál több bizonyítékát adta, hogy ezeknek a dolgoknak ő a szerzője.
 
123   + Midőn felismertem, hogy a főnöknőimnél semmi megnyugvást
nem találok, elhatároztam, hogy benső dolgaimról hallgatni fogok.
Kifelé arra törekedtem, hogy mint egy jó apáca, mindenről
beszélgessek főnöknőimmel, de lelki szükségleteimről csak a
gyóntatószékben beszéltem. Sok és jogos ok miatt rájöttem: a nők
nem hivatottak arra, hogy ilyesfajta titkokat fel tudjanak
ismerni. Fölösleges szenvedéseken kellett keresztülmennem. Hosszú
ideig azzal gyanúsítottak, hogy a gonosz lélek szállt meg.
Részvéttel néztek rám, a főnöknő pedig néhány óvintézkedést is
tett velem kapcsolatban. Fülembe jutott, hogy a nővérek is így
gondolkodtak rólam. Elsötétült körülöttem a látóhatár. Kerülni
kezdtem Isten kegyelmeit, de hát ez nem tőlem függött. Váratlanul
törtek rám azok az elmélyült percek, mikor akaratom ellenére
elmerültem Istenben és az Úr magánál tartott ilyenkor.
 
124   Az első pillanatokban lelkemet mindig elfogja valamilyen
aggodalom, de aztán sajátságos béke és erő tölt el.
 
125   + Mindez még elviselhető volt így. De amikor az Úr azt
kívánta, hogy fessem meg ezt a képet, akkor már tényleg úgy
kezdtek beszélni rólam, úgy néztek rám, mint valami hisztériás,
fantáziáló személyre, és ez már egy hangosabb ügy lett. Egyik
nővér odajött, hogy bizalmasan beszéljen velem. Kezdett
sajnálkozni felettem. Azt mondta: ,,Hallom, azt beszélik önről,
hogy fantáziál, hogy valamiféle látomásai vannak. Szegény nővér!
Óvakodjon ezektől!'' – (59) Őszinte volt ez a lélek, és őszintén
elmondta, amit hallott. Hasonló dolgokat naponta kellett
hallgatnom.
 
126   Csak Isten tudja, mennyire meggyötört ez engem.
Elhatároztam mégis, hogy mindent csendben elviselek, a feltett
kérdésekkel kapcsolatban nem fogok magyarázkodni. Egyeseket
bosszantott hallgatásom, különösen a kíváncsiabbakat. Mások, akik
mélyebben gondolkodtak, azt mondták: ,,Fausztina nővér mégiscsak
nagyon közel állhat Istenhez, különben nem lenne ereje annyi
szenvedést elviselni.'' Így mintha két bíráló csoportot láttam
volna magam előtt. Külső és belső csendre törekedtem. Magamról
nem mondtam semmit, bár néhány nővér egyenesen engem kérdezett.
Ajkaim nem szólaltak meg. Szenvedtem, mint a galamb, panasz
nélkül. Néhány nővér azonban mintha jól mulatott volna azon, hogy
engem valami módon gyötörhet. Bosszantotta őket türelmem, Isten
azonban annyi benső erőt adott, hogy mindezt nyugodtan
elviseltem.
 
127   + Felismertem, hogy ebben a helyzetben senkitől sem
várhatok segítséget, és elkezdtem imádkozni, s kértem az Úrtól
egy gyóntatót. Szerettem volna, ha legalább egy szóval hallom egy
paptól, hogy ,,Légy nyugodt, jó úton vagy!'' – vagy pedig:
,,Mindez nem Istentől van, utasítsd el!'' De nem találtam olyan
határozott papra, aki Isten nevében kimondta volna ezeket az
egyértelmű szavakat. Maradt tehát továbbra is a bizonytalanság.
Ó, Jézus, ha az az akaratod, hogy ilyen kétségek között éljek,
légy áldott! Kérlek, Uram, Te magad vezesd a lelkemet, maradj
velem, mert magamtól semmi vagyok.
 
128   Most már minden oldalról elítéltek, semmi sincs bennem, ami
elkerülte volna a nővérek bírálatát; de lassanként minden
elcsendesült, s kezdtek békében hagyni. Megkínzott lelkem
valamennyire megpihenhetett, de rájöttem, hogy az üldözések alatt
volt az Úr legközelebb hozzám. Ez rövid ideig tartott. Újra
fellángolt a heves vihar. Most az előző gyanúsítások
bizonyossággá értek, s újból a régi nótát kell hallgatnom. Így
tetszik ez az Úrnak. Különös, hogy külső dolgokban is (60)
különböző sikertelenségek[72] értek. Mindez sok szenvedéssel
járt, melyekről csak Isten tudott. Minden erőmből igyekeztem
mégis a legtisztább szándékkal végezni a dolgaimat. Észrevettem,
hogy mint valami tolvajt, állandóan ellenőriznek. Figyelnek a
kápolnában, a kötelességteljesítés alatt és a cellámban[73] is.
Most már tudom, hogy az isteni jelenlét mellett mindenhol ott van
az emberi jelenlét is, mely gyakran megkínzott. Voltak
pillanatok, hogy azon gondolkodtam, levetkőzzem-e a mosakodáshoz,
vagy ne. Igazán, még szegény ágyamat is sokszor ellenőrizték.
Sokszor már igazán nevetnem kellett, hogy még az ágyat sem
hagyják békén. Egyik nővér maga mondta nekem, hogy minden este
benézett a cellámba, hogy lássa, miként viselem magamat.
  Az elöljárók azonban mégiscsak mindig elöljárók maradnak. Bár
személy szerint gyakran megaláztak, s különböző kétségeket
ébresztettek bennem, mégis mindig megengedték, amit az Úr kívánt,
bár nem úgy, ahogyan kértem, hanem más módon, de teljesítették
utasításait, és engedélyezték részemre a bűnbánat és önmegtagadás
gyakorlását.
 
129   Egy alkalommal úgy megharagudott rám az egyik anya, s
annyira megalázott, hogy azt gondoltam, ezt nem bírom már
elviselni. Így szólt hozzám: ,,Te különc, hisztérika, te
képzelgő, tűnj el a szobából, nem akarok tudni önről!'' – Minden
lehetséges dolgot a fejemhez vágott. Mikor a cellámba értem,
arcra borultam a kereszt előtt, felnéztem Jézusra, s egy szót sem
tudtam mondani. Mások előtt mégis titokban tartottam a dolgot, s
úgy tettem, mintha mi sem történt volna közöttünk. A sátán mindig
kihasználja az ilyen pillanatokat. Kiábrándító gondolatok kezdtek
keringeni a fejemben. ,,Lám, hűséged és őszinteséged megkapta a
jutalmát.'' Hogy maradhat valaki őszinte, ha ennyire nem értik
meg? Jézus, Jézus! Nem bírom tovább! E nagy teher alatt újra a
földre estem, kivert az izzadság, s valamilyen félelem fogott el.
Nincs senkim, akire támaszkodhatnék lélekben. Ebben a pillanatban
lelkemben egy hangot hallottam: ,,Ne félj, én veled vagyok'' –
és valami különleges fény világította meg értelmemet, és
megértettem, hogy nem szabad ilyen szomorúságoknak átadni
magamat. Erő töltött el, a szenvedéshez szükséges új bátorsággal
eltelve hagytam el a cellámat.
 
130   (61) Mindezek ellenére elkezdtem hanyagolni[74] az Úr
ügyeit. Nem figyeltem a benső sugallatokra, igyekeztem szétszórt
lenni. A lárma és szétszórtság ellenére mégis láttam, mi megy
végbe a lelkemben. Isten szava világos, és semmi sem nyomhatja
el. Kezdtem kerülni lelkemben a találkozást az Úrral, mert nem
akartam képzelődés áldozata lenni. De Isten nyomon követ
adományaival, s valóban váltakozva éltem át örömet és szenvedést.
A különféle látomásokat és kegyelmeket, melyeknek ebben az időben
részese lehettem Isten akaratából, nem akarom itt megemlíteni,
mert ezeket más helyen[75] már feljegyeztem, de el kell mondanom,
hogy a különféle szenvedésekben elértem már a csúcspontot, és
elhatároztam: még az örök fogadalmam előtt minden kétségtől
megszabadulok. Egész próbaidőm alatt világosságért imádkoztam a pap részére, aki előtt fenntartás nélkül ki fogom tárni egészen a
lelkemet. Kértem Istent, segítsen, s adja kegyelmét, hogy
világosan ki tudjam fejezni a legrejtettebb dolgokat, melyek
Isten és közöttem fennállnak, s tegyen készségessé, hogy a pap
döntését Jézus döntéseként tudjam fogadni, bármi legyen is az.
Teljesen mindegy, milyen lesz az ítélet, amit rólam mond, csak az
igazságra vágyom, és egyértelmű válaszra bizonyos kérdésekben.
Teljesen Istenre hagyatkozom, és lelkem az igazságra vágyik. Nem
élhetek tovább kétségek között; bár lelkemben teljesen bizonyos
voltam afelől, hogy mindezek a dolgok Istentől valók, olyannyira,
hogy életemet is kész lennék feláldozni értük, mégis
elhatároztam, hogy elfogadom a gyóntató véleményét, és utasítása
szerint fogok cselekedni. Úgy látom ezt a percet, mint ami
eldönti egész életemet, mit kell tennem. Tudom, hogy minden ettől
függ majd. Lényegtelen, hogy döntése egyezik-e benső
sugallataimmal vagy nem, ez már nem érdekel. Az igazságot akarom megismerni és követni.
 
131   Jézusom, Te segíthetsz nekem. Ettől a pillanattól kezdve
lelkemben elrejtettem minden kegyelmet, s vártam arra, akit az Úr
elküld nekem. Minden kétség nélkül kértem az Urat szívemben, hogy
Ő maga álljon mellettem ebben az időben, s bizonyos bátorság
fogta el a lelkemet.
 
132   (62) Meg kell még említenem, hogy vannak gyóntatók, akik
segítenek a lelkeknek, és látszólag jó lelkiatyák, de csak addig,
amíg minden jól megy. Amikor azonban a lélek szorult helyzetbe
kerül, tanácstalanokká válnak, s nem tudnak, vagy nem akarnak
megértést tanúsítani. Azon fáradoznak, hogy minél előbb
megszabaduljanak ettől a lélektől, de ha alázatos a lélek, valami
kis hasznot mégis nyer tőlük. Maga Isten küld időnként a lélek
mélyére világosságot jutalmul alázatáért és hitéért. Néha olyat
mond a gyóntató, amit nem is akart mondani, s ő maga nincs is
tudatában. Ó, a léleknek hinnie kell, hogy ezek Isten szavai.
Egyébként is hinnünk kell, hogy a gyóntatószékben minden szó az
Úr szava, de amit itt fenn említettem, valami olyan, ami
egyenesen Istentől jön. A lélek érzi, hogy itt nem maga a pap
nyilatkozik, hanem olyat mond, amit maga nem mondana. Így
jutalmazza Isten a hitet. Ezt sokszor tapasztaltam magamon. Egy
nagyon becsült és tanult pap – néha úgy esett, hogy nála gyóntam
– mindig nagyon szigorú volt, és ellentmondott a dolgaimra.
Egyszer mégis azt mondta: ,,Tudnod kell, nővér, ha Isten azt
kívánja, hogy ezt tedd meg, akkor nem szabad ellenkezned. Az Úr
néha azt akarja, hogy ily módon dicsőítsék Őt. Légy nyugodt, amit
Isten megkezdett – azt be is fejezi, de mondom neked: a
legfontosabb a hűség Istenhez, és az alázat, és még egyszer az
alázat. Jegyezd meg jól, amit ma mondtam neked.'' Megörültem, s
azt gondoltam, hogy ez az atya talán megértett engem. A
körülmények azonban úgy alakultak, hogy többé nem gyónhattam
nála.
 
133   + Egy alkalommal egyik idősebb anya magához hívatott, és
úgy támadt rám, mint a derült égből jött villámcsapás. Hirtelen
azt sem tudtam, miről van szó. Később rájöttem, olyan dologról
volt szó, ami nem is függött tőlem. Azt mondta nekem: ,,Verje ki
a fejéből, nővér, hogy Isten ilyen bizalmasan érintkezik magával,
egy ilyen nyomorúságos és tökéletlen teremtéssel! Isten csak
szent lelkekkel társalog – jól jegyezze ezt meg magának!'' –
Elismertem, hogy tökéletesen igaza van, mert nyomorult vagyok,
mégis bízom Isten irgalmasságában. Mikor újra találkoztam az
Úrral, alázatosan így szóltam Hozzá: ,,Jézusom, állítólag nem


szoktál ilyen nyomorúságos lelkekkel érintkezni.'' – ,,Légy
nyugodt, leányom, éppen egy ilyen nyomorúságos lélek által akarom
kinyilatkoztatni irgalmam erejét.'' Megértettem, hogy az anya
inkább csak meg akart alázni.
 
134   (63) + Ó, Jézusom, rövid életem során sok megpróbáltatásban
részesítettél, sok dolgot megértettem, még olyanokat is, amin
most magam is csodálkozom. Ó, milyen jó is mindenben Istenre
hagyatkozni, s engedni, hogy teljesen Ő működjék lelkünkben.
 
135   A harmadik próbaidőben Isten értésemre adta, hogy neki kell
szentelnem magamat azért, hogy azt tehesse velem, ami Neki
tetszik. Mindig áldozatként kell Előtte állnom. Először
megrémültem, mivel végtelenül nyomorúságosnak éreztem magam, s
jól ismerve magamat, újra azt válaszoltam az Úrnak: ,,Teljes
nyomorúság vagyok, hogy lehetnék a túszod?'' – ,,Ma nem érted
még ezt. Holnap a szentségimádás alatt megértetem veled.''
Szívem, lelkem reszketett, oly mélyen hatoltak lelkembe ezek a
szavak. Isten szava eleven. Midőn beléptem a kápolnába imádásra,
úgy éreztem, hogy az élő Isten templomába lépek, akinek nagy és
felfoghatatlan a hatalma. Isten tudomásomra hozta, hogy Hozzá
képest mennyit érnek még a legtisztább lelkek is. Bár látni
semmit nem láttam, egészen áthatott Isten jelenléte. Ebben a
pillanatban értelmem sajátságos módon megvilágosodott. Lelki
szemeim előtt megjelent egy látomás, mint Jézusnál az Olajfák
hegyén. Először a testi szenvedések jelentek meg előttem, s
minden olyan körülmény, mely növeli azokat: azután a lelki
szenvedések egész terjedelmükben és azok, amelyekről senki sem
fog tudni. Ez a látomás mindent átfogott: az ártatlanul viselt
gyanúsítgatásokat, a jó hírnév elvesztését. Röviden írtam le
mindezt, de felismerésem oly világos volt, hogy amit később
átéltem, semmiben sem különbözött attól, amit akkor láttam. A
nevem ,,áldozat” lesz. Midőn a látomás véget ért, hideg verejték
folyt a homlokomról.
 
136   Jézus tudomásomra hozta, hogy üdvösségemet akkor is
elérhetem, ha az áldozatra nemet mondok, és nem csökkenti a
kegyelmeket, melyeket eddig kaptam, sőt ugyanolyan bizalommal fog
viseltetni irántam, vagyis ha nem vállalom az áldozatot, ettől
nem lesz kisebb isteni nagylelkűsége irántam. Azt is tudtomra
adta Isten, hogy az egész titok tőlem függ, attól, hogy értelmem
teljes tudatában, önszántamból beleegyezek-e ebbe az áldozatba.
Ebben, az önkéntes és tudatos vállalásban rejlik minden erő és
érték az Ő szent Fölsége előtt. Ha azt, amiért magamat
felajánlottam, nem is érném el, az Úr előtt (64) úgy számít,
mintha mindent teljesítettem volna. Ebben a pillanatban
megértettem, hogy felfoghatatlan Felséggel lépek kapcsolatba.
Érzem, hogy Isten vár a válaszomra, a beleegyezésemre. Lelkem
elmerült az Úrban, s azt mondtam: ,,Tégy velem, ahogy Neked
tetszik, átadom magam a Te szent akaratodnak A mai naptól a Te
Szent akaratod az én eledelem. Hű leszek kívánságaidhoz a Te
kegyelmed segítségével. Tégy velem tetszésed szerint. Könyörgök
Hozzád, ó, Uram, légy velem életem minden pillanatában.''
 
137   Ekkor – midőn akaratommal és szívemmel beleegyeztem az
áldozatba – átjárt Isten jelenléte. Lelkem elmerült Istenben, s
oly nagy boldogsággal telt el, hogy ezt még részben sem tudom
leírni. Éreztem, hogy átölel az Ő fensége, és sajátságosan
egyesültem Vele. Láttam Isten nagy tetszését irántam, s az én
lelkem pedig teljesen elmerült Benne. Az Istennel való egyesülés
tudatában érzem, hogy Isten különösen szeret engem, és viszont –
én is lelkem teljes erejével szeretem. Nagy titok járta át ezt az
imádást; nagy titok Isten és közöttem; s úgy éreztem, hogy az Ő
tekintete előtt haldoklom a szeretettől. Bár sokat beszéltem az
Úrral, de szavak nélkül. Az Úr ezt mondta: ,,Szívem gyönyörűsége
vagy, mától minden tettedben, még a legapróbban is tetszésemet
lelem.'' Ebben a percben úgy éreztem, átlényegültem. Testem
burkolata nem változott, de más lett a lelkem, benne lakik Isten
teljes szeretetével. Nem puszta érzés volt ez, hanem tudatos
valóság, amit semmi sem képes beárnyékolni. Nagy titok szövődött
köztem és Isten között. Bátorság és erő maradt a lelkemben. Mikor
kijöttem a szentségimádásról, nyugodtan néztem szembe mindazzal,
ami máskor oly sok félelmet keltett bennem.
 
138   Midőn kiléptem a folyosóra, máris nagy szenvedést és
megaláztatást okozott egy személy. Ezt egy magasabb akaratnak
való alárendeléssel fogadtam, szorosan az Úr Jézus Szentséges
Szívéhez simultam, tudtára adva, hogy kész vagyok mindarra,
amiért felajánlottam magamat. A szenvedések szinte a földből
nőttek ki, maga Margit anya is csodálkozott ezen. Másoktól sok
mindent eltűrtek, mert valóban nem érdemes figyelmet szentelni
bizonyos dolgokra, de nálam nem így volt; minden szavamat
elemezték, minden lépésemet figyelték. Az egyik nővér azt mondta
nekem: (65) ,,Készüljön fel arra a megpróbáltatásra, ami vár
magára a főnöknőnél. Nagyon sajnálom önt, nővér!'' – Én azonban
lelkemben örültem ennek, és már régen felkészültem rá. Midőn a
nővér látta bátorságomat, elcsodálkozott. Most látom, hogy a
lélek magától nem sokra képes, de Istennel mindent kibír. Íme,
erre képes az isteni kegyelem. Kevés olyan lélek van, aki mindig
éberen ügyel Isten sugallataira, és még kevesebb, aki hűségesen követné is azokat.
 
139   Egy Istenhez hű lélek sem képes azonban maga megítélni
sugallatait, alá kell rendelnie azokat egy okos és képzett pap
ítéletének, s míg bizonyosságot nem nyer, legyen bizalmatlan.
Saját megítélése alapján sem sugallataiban, sem a kapott magasabb
kegyelmekben ne bízzon, mert nagy veszteség érheti.
  Bár a lélek azonnal különbséget tud tenni a hamis és az isteni
sugallatok közt, mégis óvatosnak kell lennie, mert sok
bizonytalan dolog van. Az Isten szereti és örül annak, ha a lélek
Isten miatt még Istennek sem hisz; mivel szereti Istent, azért óvatos, kérdez, és segítség után néz, hogy megállapítsa, valóban Isten működik-e benne. Megnyugodhat, ha egy világos értelmű gyóntató által bizonyosságot nyer, s a gyóntató utasítása szerint átadhatja magát Isten akaratának.
 
140   A tiszta szeretet nagy tettekre képes, és sem a nehézségek,
sem az ellenállások nem törik meg. Amennyire erős a szeretet a
nagy nehézségekben, annyira állhatatos a szürke, mindennapi nehéz
életben is. Tudja, hogy egy dolog szükséges ahhoz, hogy Isten
szeretetét elnyerjük, mégpedig az, hogy a legapróbb dolgokat is
nagy szeretettel végezzük – szeretet, mindig csak szeretet.
  A tiszta szeretet nem téved, különösen sok fény van benne, és
nem tesz semmi olyat, ami Istennek nem tetszene. Találékony annak
felismerésében, mely tettek kedvesebbek Isten előtt, és senki sem
tudja ebben felülmúlni. Boldog, ha felemésztheti magát, s ha
tiszta áldozatként éghet el. Minél jobban elemészti magát, annál
boldogabb, és senki sem tudja megérezni a veszélyt olyan
távolról, mint ő. Képes lerántani az álarcokat, s mindig tudja,
kivel van dolga.
 
141   (66) + De kínlódásaim végük felé jártak. Az Úr megadja
nekem a megígért segítséget. Két papban látom ezt – Andrasz
atyában és Sopocko atyában. Az örök fogadalmam[76] előtti
lelkigyakorlaton először nyugtattak meg teljesen.[77] Később
Sopocko atya ugyanebben az irányban vezetett – itt valósult meg
az Úr ígérete.
 
142   Midőn megnyugtattak és megtanítottak arra, hogyan kell
járnom Istennek ezen útjain, örvendezett a lelkem Istenben, és
úgy éreztem, hogy már nem is járok, hanem futok; szárnyaim
kibontva a repüléshez, és egyenesen a Nap izzása felé kezdtem
szállni; addig nem is ereszkedem le, míg meg nem pihenek abban,
akiben elmerült a lelkem örökre. Teljesen átadtam magamat a
kegyelem hatásának; Isten mélységesen leereszkedik lelkemhez. Nem
húzódok el ettől, s nem magyarázkodom, hanem elmerülök Benne,
mint egyedüli kincsemben. Egy vagyok az Úrral, eltűnik a szakadék
közöttünk, Teremtő és a teremtmény között. Néhány napig lelkem
mintha állandó extázisban lett volna. Isten jelenléte egy
pillanatra sem hagyott el. Lelkem állandó szeretetteljes
egyesülésben élt az Úrral. Mindez nem akadályozott kötelességeim
teljesítésében. Éreztem, hogy átváltoztam szeretetté, egész
testem lángolt, de nem ért [kár]. Szünet nélkül Istenbe merültem,
Isten oly erősen és olyan hatalommal vonzott magához, hogy
időnként annak sem voltam tudatában, hogy a földön vagyok. Annyi
ideig elnyomtam magamban Isten kegyelmét, és féltem Tőle, most,
P. Andrasz révén maga Isten távolította el előlem a nehézségeket.
Lelkem a Nap felé fordult, s kivirágzott az Ő sugaraiban, egyedül
az Ő részére, már nem ért – [félbeszakítja a gondolatot, és új
sorral új gondolatot kezd]...
 
143   + A képzelgéstől való félelmemben Isten sok kegyelmét
elfecséreltem. Bár Isten annyira erőteljesen vonzott magához,
hogy sokszor nem volt hatalmam ellenállni kegyelmének, amikor
hirtelen elmerültem Benne. Jézus ekkor annyira eltöltött
békéjével, hogy utána, bár akartam nyugtalankodni, mégsem tudtam.
Lelkemben pedig e szavakat hallottam: ,,Azért, hogy nyugodt légy
afelől, hogy Tőlem származnak a hozzád intézett parancsok, olyan mélységes békességgel töltelek el, (67) hogy ha akarnál is aggályoskodni és nyugtalankodni, ma nem leszel rá képes. Ehelyett megtelik a lelked szeretettel olyannyira, hogy elfeledkezel önmagadról is.''
 
144   Később Jézus egy másik papot[78] is adott nekem, aki előtt
fel kellett tárnom a lelkem. Először némi habozással tettem ezt,
de Jézus szigorú figyelmeztetésére mély alázat járta át a
bensőmet. Ennek a papnak vezetésével lelkem gyors fejlődésnek
indult Isten szeretetében, s az Úr sok kívánsága teljesült
külsőleg is.[79] Sokszor elgondolkodtam az atya bátorságán és
mély alázatosságán.
 
145   Ó, mily nyomorúságos a lelkem, s mennyi sok kegyelmet
elfecsérelt! Futottam Isten elől, Ő azonban követett
kegyelmeivel. Leggyakrabban olyankor tapasztaltam meg az isteni
kegyelmeket, amikor a legkevésbé vártam őket. Attól a perctől
kezdve, hogy Isten lelki vezetőt adott nekem, hűségesebb vagyok a
kegyelem iránt. Ezt ennek a vezetőnek, az ő lelkem feletti
éberségének köszönhetem, megértettem, mi is a lelki vezetés, és
mit jelent Jézus szemében. Jézus a legkisebb hibáimat is szóvá
tette, és hangsúlyozta, hogy Ő maga bírál el minden ügyet, melyet
gyóntatómnak elmondok – ,,és minden, a gyóntató ellen elkövetett
hiba engem érint személyesen.''
  Midőn vezetése alatt lelkem mély összpontosítást és békét
kezdett élvezni, sokszor hallottam lelkemben ezeket a szavakat:
,,Erősítsd meg magad a harcra!'' Ez többször is megismétlődött.
  + Jézus sokszor tudtomra adja, mi nem tetszik Neki a lelkemben.
Néha látszólag csekélységekért dorgált meg, de ezeknek valójában
nagy jelentőségük volt. Úgy figyelmeztetett, és oktatott, mint
Mesterem. Éveken át maga nevelt egészen addig, amíg lelki vezetőt
nem adott nekem. Régebben maga értette meg velem, amit nem tudtam
felfogni, most pedig arra utasít, hogy mindenben kérdezzem meg a
lelkiatyámat. Gyakran mondja nekem: ,,Én fogok felelni neked a
lelkiatya szájával. Légy nyugodt!'' (68) Még soha nem történt meg
velem, hogy tiltó választ kaptam volna vezetőmtől[80] arra, amit
Isten kért tőlem. Néha megesik, hogy Jézus elrendel nekem
valamit, amiről persze nem tud senki, s aztán, amikor gyónni
megyek, a lelkiatyám ugyanazt mondja, de ez nem gyakori eset.
  + Ha a lélek hosszú időn keresztül sok megvilágosodásban
részesült, és sok sugallatot kapott, s mikor a gyóntatók
megerősítették a lélek nyugalmát, s a kapott adományok eredetét,
és ha a szeretete is nagy, Jézus tudtul adja neki, hogy itt az
idő a kapott kegyelmeket tettre változtatni. A lélek felismeri,
hogy az Úr számít rá, ez a tudat erőt ad neki. Tisztában van
azzal, hogy ha hű akar maradni, különböző nehézséget kell
vállalnia, de ő bízik Istenben, s hála ennek a bizalomnak, eljut
oda, ahová Isten szólítja. A nehézségektől nem fél, olyanok ezek
számára, mint a mindennapi kenyér – nem ijesztik és nem rémítik
meg, olyan mint egy lovag, aki szüntelenül csatában van, az ágyúk
dörgésétől nem fél, távol áll a rettegéstől, viszont éberen
figyel arra, honnan támad az ellenség, hogy győzni tudjon. Semmit
sem tesz vaktában, hanem megfontoltan, behatóan átgondolja a
dolgokat, és nem hagyatkozik saját magára, hanem bensőségesen
imádkozik, s az okos, tapasztalt lovagoktól kér tanácsot, s ily
módon majdnem mindig győz.
  Vannak támadások, amikor a léleknek nincs ideje a
fontolgatásra, tanácskérésre, egyáltalán semmire; ilyenkor életre-
halálra kell harcolni. Időnként ajánlatos Jézus Szívének Szent
sebéhez menekülni úgy, hogy egy szót sem szólunk – ezzel már le
is győztük az ellenséget.
  A lélek béke idején is megteszi ugyanazokat az erőfeszítéseket,
mint a harc idején. Gyakorolnia kell, éspedig erősen, mert
máskülönben szó sem lehet a győzelemről. A béke idejét a
győzelemre való felkészülés idejének tartom. A léleknek mindig
résen kell lennie – éberség és újra csak éberség. Az a lélek,
aki átgondolja a dolgokat, nagy világosságot nyer. A szétszórt
lélek vesztébe sodorja magát, s ne csodálkozzék, ha elesik. Ó,
Isten Lelke, lelkek vezetője! Bölcs az, akit Te nevelsz. De Isten
Lelke csak akkor működik a lélekben, ha csendre és
összeszedettségre talál.
 
146   (69) Az imádság. A lélek az ima által vértezi fel magát
mindenféle küzdelemre. A léleknek mindig imádkoznia kell,
bármilyen állapotban is legyen. Egy szép és tiszta léleknek, aki
tisztává akar válni, azért kell imádkoznia, hogy ne veszítse el
szépségét; mert másképp nem érné ezt el. Imádkozni kell az épp
megtért léleknek, mert másképp visszaesne bűnébe. A bűnökben
elmerült, bűnös léleknek is imádkozni kell, hogy fel tudjon
állni. Nincs olyan lélek, aki ne lenne imára kötelezve, mert
minden kegyelem csak az imán keresztül áramlik.
 
147   Emlékszem, hogy a legtöbb fényt azon imádások alatt kaptam,
amikor Nagyböjt idején naponta fél órát az Oltáriszentség előtt
leborulva fekve töltöttem. Ebben az időben mélyebben megismertem
magamat és Istent. Annak ellenére, hogy sok nehézségbe ütközött
ezt az imát elvégeznem, noha elöljáróimtól engedélyt kaptam rá. A
léleknek tudnia kell, hogy ahhoz, hogy imádkozni tudjon, és
kitartson az imádságban, türelmesnek kell lennie, s bátran le
kell győznie a külső és belső nehézségeket – belső nehézségek:
kedvetlenség, érzéketlenség, nehézkesség, kísértések; külső
nehézségek: az emberek véleménye – és tisztelni kell az imára
szánt pillanatokat. Saját tapasztalatomból tudom, hogy ha az imát
a kijelölt időben nem mondtam el, később már nem tudtam
elmondani, mert egyéb kötelességeim megakadályoztak benne, a ha
el is végeztem, nagy nehézségek árán, mert gondolataim állandóan
kötelességeimen jártak. Történt olyan nehézség velem, hogy lelkem
jól imádkozott, s bensőmben mélyen tudtam összpontosítani, s
ekkor mások elkezdtek ellenkezni vele. Ilyenkor türelemre van
szüksége a léleknek, hogy ki tudjon tartani a lelkületében.
Megtörtént velem nemegyszer, hogy lelkem mélyebben merült el
Istenben, és az imádságom így gyümölcsözőbb volt, s Isten
jelenléte egész nap elkísért, a munkában pedig jobban tudtam
összpontosítani és pontosabban dolgoztam. – Mégis megtörtént
velem, hogy éppen ilyenkor kaptam a legtöbb figyelmeztetést, hogy
nem vagyok kötelességtudó, hogy minden iránt közömbös vagyok,
mert a kevésbé összpontosító lelkek azt akarják, hogy mások
hasonlóak legyenek hozzájuk, mivel azok állandó szemrehányást
jelentenek számukra.
 
148   (70) + A legegyszerűbb lélek is lehet nemes, gyengéd
érzésű, ha finom érzésekkel rendelkezik. Az ilyen lélek mindenben
Istent látja, mindenütt megtalálja Őt, még a legelrejtettebb
dolgokban is felfedezi Istent. Mindennek meglátja a jelentőségét,
mindent magasra értékel, mindenért hálát ad Istennek. Mindenből
hasznot merít lelke számára, s minden tiszteletet, dicsőséget
megad Istennek. Benne bízik, s nem zavarodik össze, ha elérkezik
a megpróbáltatások ideje. Tudja, hogy Isten mindig a legjobb
Atya, s az emberi szempontokra nem sokat ad. Követi a Szentlélek
legkisebb sugallatát is. Örvend a Lélek látogatásának, erősen
ragaszkodik Hozzá, mint a gyermek az anyjához. Ahol más lelkek
fennakadnak és aggodalmaskodnak, ott ő minden félelem és nehézség
nélkül továbbhalad.
 
149   Ha az Úr maga kíván ügyelni a lélekre, s Ő akarja vezetni,
eltávolít mindent, ami külsődleges. Mikor megbetegedtem, s
áthelyeztek a betegszobába, sok kellemetlenségem adódott ebből.
Ketten feküdtünk ott. N... nővérhez sorban jöttek a látogatók,
hozzám senki sem nézett be. Igaz, hogy egy betegszoba van, de
mindenkinek van külön cellája. A téli esték hosszúak voltak. N...
nővérnél volt világítás és rádió. Én a sötétben sokszor még az
elmélkedésemet sem tudtam elvégezni.
  Midőn majd két hét telt el így, egy este panaszkodtam az Úrnak,
hogy sokat szenvedek és a világosság hiánya miatt nem tudom
elkészíteni még az elmélkedéseimet sem – az Úr azt válaszolta,
hogy minden este eljön, s megadja a pontokat a másnapi
elmélkedésemhez. Ezek a pontok mindig az Ő fájdalmas
szenvedéséről szóltak. Így szólt: ,,Elmélkedd át szenvedéseimet
Pilátus előtt.'' – Így sorjában, egész héten fájdalmas
szenvedésein elmélkedtem. Ettől fogva lelkemet öröm árasztotta
el, s már nem kívánkoztam sem a látogatók, sem a világosság után,
Jézus elég volt nekem minden más helyett. Az elöljáróknak nagy
gondjuk volt a betegekre, mégis úgy rendelte az Úr, hogy én
elhagyatottnak érezzem magam. De Ő, a legjobb Mester, hogy maga
működhessen, eltávolít minden teremtményt. Néha oly sok
szenvedést és félelmet éltem át, hogy maga M.[81] anya azt
mondta: ,,Nővér, az ön útján a szenvedések valósággal kinőnek a
földből.'' Azt is mondta: ,,Úgy nézek önre, (71) mint egy
keresztre feszítettre, de mégis megfigyeltem, hogy az Úr Jézusnak
valami szándéka van önnel. Legyen hűséges az Úrhoz.''
 
150   + Le szeretném írni egy álmomat, amelyet a Kisded Jézusról
nevezett Szent Terézről álmodtam. Még újonc voltam, s olyan
nehézségeim voltak, amelyekkel nem bírtam megbirkózni. Ezek
benső, lelki természetű nehézségek voltak, és külső nehézségekhez
kapcsolódtak. Sok kilencedet mondtam el különböző szentekhez, de
a helyzet mind nehezebbé vált. Szenvedéseim emiatt oly nagyok
voltak, hogy már nem tudtam, hogyan éljek tovább; de hirtelen az
jutott eszembe, hogy Kis Szent Terézhez kell imádkoznom.
Elkezdtem egy kilencedet ehhez a szenthez, akit már a kolostorba
lépésem előtt nagyon tiszteltem. Időközben kissé lecsökkent ez a
lelkesedésem, de most a szükségben újra nagy buzgalommal kezdtem
imádkozni hozzá. A kilenced ötödik napján álmomban megláttam
Szent Terézt úgy, mintha még a földön élne. Elrejtette előttem
szentségét, s vigasztalni kezdett, hogy ne szomorkodjam annyit
ezeken a dolgokon, inkább hagyatkozzam jobban Istenre. Azt mondta
nekem: ,,Én is sokat szenvedtem.'' – De én nem nagyon hittem el
neki, hogy sokat szenvedett, s így szóltam: ,,Véleményem szerint
te egyáltalán nem szenvedtél.'' De szent Teréz meggyőzött arról,
hogy valóban sokat szenvedett. Még hozzátette: ,,Tudja meg,
nővér, három nap múlva az a dolog, ami most bántja, szerencsésen
fog végződni.'' Mikor ebben kételkedtem, tudomásomra hozta, hogy
ő egy szent. Ebben a pillanatban lelkemet öröm töltötte el: ,,Te
szent vagy?!'' Azt válaszolta: ,,Igen, szent vagyok. Bízzál
benne, hogy ügyed három nap múlva jóra fordul.'' Még azt is
megkérdeztem: ,,Szent Terézke, mondd meg, az égbe jutok-e?'' Azt
felelte: ,,Igen, nővér, a mennybe jutsz.'' – ,,Szent leszek-e?''
,,Igen, nővér, szent leszel!'' – ,,De Terézke, olyan szent
leszek-e, mint te? Felkerülök-e az oltárokra?'' Ő pedig így
válaszolt: ,,Igen, szent leszel, mint én, de bíznod kell
Jézusban.'' Még megkérdeztem, hogy az apám, anyám is a mennybe
jut-e, és (72) [befejezetlen mondat] – ,,Oda jutnak.'' – ,,Hát
a testvéreim az égben lesznek-e?'' – ,,Nagyon sokat kell
imádkoznod értük'' – de nem adott határozott választ.
Megértettem, hogy sok imára van szükségük.
  Mindez csak álom volt, s ahogy a közmondás tartja: ,,Az álom –
csalfa kép, de Isten – hit.'' Harmadnapra mégis, ahogy Szent
Teréz megmondta, megoldódott – és pedig nagyon könnyen – ez a
nehéz ügyem. Minden szóról-szóra úgy teljesült, ahogy megmondta.
Bár álom volt az egész, de jelentőségteljes.
 
151   + Egyszer, mikor N.[82] nővérrel a konyhába voltam
beosztva, valamiért megharagudott rám, s megparancsolta, hogy
vezeklésül üljek az asztalra, ezalatt ő maga keményen dolgozott,
takarított és súrolt, én pedig csak ott ültem. A konyhába jövő
nővérek csodálkoztak azon, hogy én ott ülök az asztalon.
Mindegyik mondta a magáét. Az egyik, hogy lusta vagyok, mások,
hogy különc. Akkoriban még jelölt voltam, némelyek azt
kérdezgették – micsoda nővér lesz ebből? Azonban nem szállhattam
le, mert a nővér az engedelmesség nevében[83] tartott ott
mindaddig, amíg azt nem mondja, hogy leszállhatok. Csak Isten
tudja, mennyi önmegtagadást gyakoroltam azon az asztalon. Úgy
éreztem, elégek a szégyentől. Isten néha maga is megengedett
ilyesmit, hogy alakítsa lelkemet, de ezt a megaláztatást nagy
vigasszal jutalmazta az Úr. Az esti áldásnál nagy szépségben
megláttam Jézust. Rám nézett, s azt mondta: ,,Leányom, ne félj a
szenvedésektől, én Veled vagyok.''
 
152   Midőn egy alkalommal éjjeli szolgálatban[84] voltam, lelkem
a kép megfestése miatt annyira elkínzott volt, hogy már azt sem
tudtam, mitévő legyek. Egyrészt hallgatnom kellett az örökös
győzködést, hogy csak képzelődöm, másrészt egy pap azt mondta,
lehet, hogy Isten a kép révén akar tiszteletben részesülni, tehát
törődnöm kell a megfestésével. Kimerült a lelkem ezekben a
tépelődésekben. Mikor bementem a kápolnába, fejem a
tabernákulumhoz hajtottam, bekopogtam, s ezt mondtam: (73)
,,Jézus, nézd, milyen nagy nehézségeim vannak ennek a képnek a
festése miatt.'' A tabernákulumból hangot hallottam: ,,Leányom,
szenvedéseid nem tartanak már sokáig.''
 
153   Az egyik nap két utat láttam: az egyik széles, homokkal és
virágokkal teleszórva, tele örömmel, zenével, s más kellemes
dolgokkal. Az emberek táncolva, szórakozva mentek ezen az úton –
úgy értek az Út végére, hogy észre sem vették. De ott egy
rémséges mélység tátongott előttük, nevezetesen a pokol torka. A
lelkek vakon hullottak a mélységbe; ahogyan mentek, úgy estek is
bele. Oly sokan voltak, hogy nem lehetett megszámlálni őket.
Láttam egy másik utat is, vagy inkább ösvényt, mert keskeny volt.
Tövisek és kövek borították, az emberek könnyes szemmel haladtak
rajta, sok szenvedésben volt részük. Egyesek megbotlottak a
köveken, de rögtön felkeltek és tovább mentek. Az út végén csodás
kert virult, mely a boldogság minden fajtájával volt beterítve.
Minden ide igyekvő lélek bejutott a kertbe. Már az első
pillanatban elfelejtették minden szenvedésüket.
 
154   Mikor a ferences nővéreknél[85] szentségimádási óra volt,
este az egyik nővérrel elmentem erre az ájtatosságra. Amint
beléptem a kápolnába, lelkemet azonnal betöltötte Isten
jelenléte. Szavak nélkül imádkoztam, mint néha máskor is.
Hirtelen megpillantottam az Urat, aki így szólt hozzám: ,,Tudd
meg, hogy ha ennek a képnek a megfestését, s az irgalmasság egész
művét elhanyagolod, az ítélet napján nagyszámú lélekért kell
felelned.'' Lelkemet az Úr e szavai után nagy félelem és
aggodalom fogta el. Nem tudtam megnyugodni. Fülemben csengtek a
szavak, hogy az isteni ítélet napján nemcsak magamról, hanem más
lelkekről is számot kell adnom. Ezek a szavak mélyen a szívembe
vésődtek. Amint hazaértem, bementem a kis kápolnába[86] Jézushoz,
arcra borultam a Legméltóságosabb Oltáriszentség előtt, s így
szóltam az Úrhoz: ,,Mindent megteszek, ami erőmből telik, de
kérlek, maradj mindig velem, és adj erőt, hogy a Te szent
akaratodat teljesíteni tudjam, mert Te mindent megtehetsz, de én
semmit sem magamtól.”
 
155   (74) + Egy idő óta megesik velem, hogy azonnal megérzem
lelkemben, ha valaki imádkozik értem, s ugyanúgy megérzem azt is,
ha valamilyen lélek tőlem kér imát, annak ellenére, hogy nem mond
erről semmit, úgy érzem meg, hogy elfog valamilyen nyugtalanság,
mintha valaki hívna; s ha imádkozom, nyugalom száll rám.
 
156   + Egy alkalommal nagyon vágytam a Szentáldozásra, de
kétségem támadt, s ezért nem mentem áldozni. Emiatt nagyon
szenvedtem. Azt hittem, megszakad a szívem a bánattól. Mikor
keserű szívvel dolgozni kezdtem, hirtelen megállt mellettem
Jézus, s így szólt: ,,Lányom, ne hagyd el a Szentáldozást,
esetleg akkor, ha tudod, hogy komolyan vétkeztél. Ezenkívül
semmilyen kétség ne tartson vissza a velem való egyesüléstől
szeretetem titkában. Szeretetemben apró kis hibáid úgy
elenyésznek, mint a nagy tűzbe dobott szalmaszál. Tudd meg,
nagyon megszomorítasz, mikor elhagysz engem Szentáldozáskor.''
 
157   + Este, ahogy betértem a kis kápolnába, lelkemben a
következő szavakat hallottam: ,,Leányom, gondolkozz el ezeken a
szavakon: a bajban hosszabban imádkozott.'' Mikor jobban
elgondolkodtam ezen, nagy világosság gyúlt a lelkemben.
Megértettem, hogy az imádságban milyen nagy szükségünk van a
kitartásra, s nemegyszer az ilyen fáradságos imától függ az
üdvösségünk.
 
158   + Midőn Kiekrzben[87] voltam, hogy egy nővért[88] rövid
ideig helyettesítsek, egy délután átmentem a kerten, s megálltam
a tó partján. Hosszabb ideig eltűnődtem a vízen, mint éltető
elemen. Hirtelen megláttam magam mellett Jézust, aki nagy
szeretettel így szólt: ,,Jegyesem, mindezt neked teremtettem, s
tudnod kell, hogy mindez a szépség nem hasonlítható ahhoz, amit
részedre az örökkévalóságban készítettem elő.'' Lelkem oly nagy
örömmel telt el, hogy ott maradtam egészen estig, s mégis úgy
tűnt, mintha csak egy pillanatot töltöttem volna ott. Ez a napom
szabad volt, s egynapos lelkigyakorlatot[89] jelöltek ki
számomra, (75) tehát szabadon átadhattam magam az imának. Ó,
milyen végtelenül jó az Isten; jóságával minduntalan követ
minket. Legtöbbször akkor ajándékoz meg a legnagyobb kegyelemmel,
mikor egyáltalán nem várom.
 
159
Ó, Szent Ostya, ki értem vagy bezárva aranyos kehelybe,
Adja meg nekem a Te szereteted ereje,
Hogy a száműzetés nagy vadonán
Tisztán, szeplőtlenül, érintetlenül jussak át.
 
Ó, Szent Ostya! Lakj lelkemben,
Szívemnek legtisztább szeretete,
S a Te fényességed űzze el a sötétséget –
Te nem utasítod el az alázatos szívtől kegyelmed.
 
Ó, Szent Ostya – ég gyönyöre,
Bár elrejted előttem szépséged,
S kis kenyérmorzsában jelensz meg,
De az erős hit áthatol e leplen.
 
160   + Engesztelő napom[90] a hónap ötödik napja, ami első
péntekre esett. Nekem kell ma díszőrséget állnom az Úr előtt.
Ezen a napon elégtételt kell adnom minden megbántásért,
megvetésért, s imádkoznom kell, hogy ezen a napon ne történjék
semmiféle szentségtörés. Ezen a napon lelkem különleges
szeretettől izzott az Oltáriszentség iránt. Úgy éreztem, parázzsá
váltam. Midőn a Szentáldozáshoz járultam, észrevettem, hogy a
pap, aki az Úr Jézust adta nekem, ruhája ujjához odaragadt egy
másik Ostya. Nem tudtam, melyiket vegyem el. Mikor így egy
pillanatig fontolgattam, a pap türelmetlen lett, s intett a
kezével, áldozzam már. Amikor a kezéből magamhoz vettem az Urat -
- ugyanakkor a másik Ostya leesett a kezembe. A pap a korlát
végéhez ment áldoztatni, én pedig ezalatt végig a kezemben
tartottam az Úr Jézust. Midőn a pap újra közeledett felém,
odaadtam neki az Ostyát, hogy visszatehesse a kehelybe, hiszen
amíg áldoztam, nem szólhattam neki, hogy kiesett az Ostya, csak
most, hogy már megáldoztam. Az alatt az idő alatt, amíg a Szent
Ostyát (76) a kezemben tartottam, a szeretet oly nagy erejét
éreztem, hogy egész nap semmit sem tudtam enni, s nem tudtam
magamhoz térni. A Szent Ostyából ezeket a szavakat hallottam:
,,Kezedben akartam pihenni, nemcsak a szívedben.'' Ebben a
pillanatban megláttam a kis Jézust. Később, ahogy a pap
közeledett – újból az Ostyát láttam.
 
161
Ó, Szeplőtelen Szűz Mária!
Tiszta kristály szívem számára.
Ó, erős horgony, az én erőm Te vagy,
Gyenge szívek oltalma és pajzsa.
 
Ó, Mária, Te felülmúlhatatlan és tiszta vagy,
Szűz és Anya egy személyben.
Szeplőtlen vagy, szép mint a Nap,
És semmi sem hasonlítható a Te lelked képéhez.
 
Szépséged elbűvölte a háromszor Szent tekintetét,
Hogy leszállott az égből – elhagyta örök birodalmát.
A Te Szívedből öltött magára testet és vért,
És szűzi Szívedben rejtőzött kilenc hónapon át.
 
Ó, Anya és Szűz! Senki se érti meg,
Hogy a végtelen Isten emberré lesz.
Ez szeretetének és végtelen irgalmának jele.
Ó, Anyánk, általad élhetünk örökké Vele.
 
Ó, Mária, Szűzanya, égi Kapu,
Általad jött el hozzánk a megváltás.
Minden kegyelmet kezeidből kapunk,
S a Te hűséges követésed tesz szentté egyedül.
 
Ó, Szűz Mária – leggyönyörűbb Liliom!
Szíved volt Jézus számára az első tabernákulum.
Mert a Te alázatod volt legnagyobb az emberek között,
Kijelölték a helyed szentek és angyalok fölött.
 
Ó Mária, drága jó Anyám,
Odaadom Neked lelkem, testem és szegény szívem.
Légy életem oltalmazója,
Legfőképp halálom óráján, a végső küzdelemben.
 
162   (77) JMJ Jézusom, bízom Benned. 1937.1.hónap 1. nap
 
  A lélek belső ellenőrzésének lapja. Részletes lelkiismeret-
vizsgálat – egyesülni az irgalmas Jézussal. Gyakorlat – belső
csend, a hallgatás szigorú megtartása.
 
A lelkiismeret
 
Január:     Isten és a lélek. Hallgatás. Győzelem – 41, vereség – 4.
            Fohász: ,,De Jézus hallgatott.''
Február:    Isten és a lélek. Hallgatás. Győzelem – 36, vereség – 3.
            Fohász: ,,Jézusom, bízom Benned!''
Március:    Isten és a lélek. Hallgatás. Győzelem – 51, vereség – 2.
            Fohász: ,,Jézus, gyújtsd szeretetre szívemet!''
Április:    Isten és a lélek. Hallgatás. Győzelem – 61, vereség – 4.
            Fohász: ,,Mindent elbírok Istennel.''
Május:      Isten és a lélek. Hallgatás. Győzelem – 92, vereség – 3.
            Fohász: ,,Az Ő nevében van az én erőm.''
Június:     Isten és a lélek. Hallgatás. Győzelem – 64, vereség – 1.
            Fohász: ,,Mindent Jézusért!''
Július:     Isten és a lélek. Hallgatás. Győzelem – 62, vereség – 8.
            Fohász: ,,Jézus, pihenj meg szívemben!''
Augusztus:  Isten és a lélek. Hallgatás. Győzelem – 88, vereség – 7.
            Fohász: ,,Jézus, Te tudod...''
Szeptember: Isten és a lélek. Hallgatás. Győzelem – 99, vereség – 1.
            Fohász: ,,Jézus, rejts el Szívedben!''
Október:    Isten és a lélek. Hallgatás. Győzelem – 41, vereség – 3.
            Fohász: ,,Mária, egyesíts Jézussal!''
November:   Isten és a lélek. Hallgatás. Győzelem, vereség.
            Fohász: ,,Ó, Jézusom, irgalom!''
December:   Isten és a lélek. Hallgatás. Győzelem, vereség.
            Fohász: ,,Üdvöz légy, élő Ostya!''
 
 
163   (78)     JMJ       1937.
 
Általános gyakorlat
 
  + Ahányszor lélegzik a keblem, ahányszor dobban a szívem,
ahányszor lüktet a vérem testemben, annyi ezerszer kívánom
dicsérni a Te irgalmadat, ó, Legszentebb Szentháromság!
  + Szeretnék egészen irgalmaddá változni, s élő képmásod lenni,
Uram; Isten e legfelségesebb tulajdonsága, végtelen irgalma
jusson el szívemen és lelkemen keresztül embertársaimhoz.
  Segíts meg, Uram abban, hogy szemeim irgalmasan nézzenek, hogy
sohase gyanakodjak, s ne ítéljek külső látszat alapján, hanem
lássam meg azt, ami felebarátaim lelkében szép, és legyek
segítségükre.
  Segíts meg, hogy irgalmas legyen a hallásom, hogy figyeljek
mindig felebarátaim szükségleteire, hogy füleim ne legyenek
közömbösek szenvedéseik és panaszaik hallatán.
  Segíts meg, Uram, hogy irgalmas legyen a nyelvem, hogy sohase
szóljak felebarátaimról lenézően, s negatívan, de mindenki
számára legyen vigasztaló és megbocsátó szavam.
  Segíts meg, Uram, hogy irgalmasak legyenek a kezeim, telve jó
cselekedetekkel, hogy felebarátaimnak csak jót tegyek, s a nehéz,
fáradságos munkákat magamra vállaljam.
  Segíts, hogy lábaim is irgalmasak legyenek, hogy siessek mindig
felebarátaim segítségére, legyőzve saját kimerültségemet és
fáradtságomat. Valódi pihenésem a felebarátaim szolgálata legyen.
  Segíts meg, Uram, hogy irgalmas legyen a szívem, hogy együtt
érezzek felebarátaim minden szenvedésével. Szívem nem zárom el
senki elől. Őszintén fogok barátkozni, még azokkal is, akikről
tudom, hogy jóságommal vissza fognak élni, én pedig bezárkózom
Jézus legirgalmasabb Szívébe. Hallgatok saját szenvedéseimről.
Irgalmad pihenjen bennem, ó, Uram!
  + Magad parancsolod meg nekem, hogy az irgalom három fokozatát
gyakoroljam; első: irgalmas tett – bármilyen módon; második:
irgalmas szó – amit nem tudok cselekedettel elérni, azt
szavakkal fejezzem ki; harmadik: az ima. Amit sem tettel, sem
szavakkal nem tudok elérni, azt mindig megtehetem még imádsággal.
Imám elér oda is, ahova testileg nem juthatok el.
  Ó, Jézus, alakíts magaddá, hiszen Te mindent megtehetsz!
 
164   (83)     + JMJ          Varsó, 1933.
 
Örök fogadalom előtti próbaidő (Probáció)[91]
 
  Midőn megtudtam, hogy probációra kell mennem, arra gondolva,
mily felfoghatatlan kegyelem is az örök fogadalom, szívem megtelt
örömmel. A Legszentebb Oltáriszentség elé siettem, s amint
hálaadásba merültem, lelkemben a következő szavakat hallottam:
,,Gyermekem, te vagy az én örömem, enyhülés vagy te szívem
számára. Annyi kegyelmet kapsz, amennyit csak el tudsz viselni.
Valahányszor örömet akarsz nekem szerezni, hirdesd a világnak
nagy és felfoghatatlan irgalmamat.''
 
165   Néhány héttel a próba kihirdetése előtt, midőn egy
pillanatra betértem a kápolnába, Jézus azt mondta nekem: ,,Ebben
a pillanatban jelentik be elöljáróid, kik tehetnek örök
fogadalmat a nővérek közül. Nem mind nyeri el ezt a kegyelmet, de
ezért ők a hibásak. Aki a kis kegyelmeket nem használja fel –
nem nyer nagyobbakat. De te, gyermekem, megkapod ezt a
kegyelmet.'' Örömteli csodálkozás töltötte el a lelkemet, mert
még néhány napja az egyik nővér azt mondta, hogy nem mehetek
harmadik próbára. Azt mondta, maga fog arról gondoskodni, hogy ne
tehessem le a fogadalmat. – Nem feleltem semmit, pedig nagyon
rosszul esett, amit mondott, mégis mindent elkövettem, hogy
elrejtsem fájdalmamat.
  Ó, Jézusom, milyen különösek a Te szándékaid! Most látom, hogy
önmaguktól az emberek nem sokat tehetnek, hiszen meglett a
próbatétel, ahogy Jézus megmondotta.
 
166   Az imában mindig világosságra és lelkierőre találok, még ha
néha nehéz és kellemetlen pillanatokat élek is át, olyannyira,
hogy az ember alig tudja elhinni: ilyesmi megtörténhet egy
kolostorban. Isten megenged néha egészen különös dolgokat is, de
ezek azzal a céllal történnek, hogy a lélekben megnyilvánuljon az
erény, vagy pedig az kifejlődjön. Ezért vannak a
kellemetlenségek.
 
167   (84) Ma [1932. november] Varsóba jöttem, a harmadik
próbára. A kedves anyák szívélyes köszöntése után bementem egy
időre a kis kápolnába. Hirtelen elöntötte lelkem Isten jelenléte,
s e szavakat hallottam: ,,Leányom, az a kívánságom, hogy szíved
az én irgalmas szívem képmásává alakuljon. Itasson át teljesen
irgalmam.''
  A kedves mesternő anya[92] azonnal megkérdezte tőlem, tartottam-
e ebben az évben lelkigyakorlatot. – Azt válaszoltam, hogy nem -
- ,,Akkor előbb legkevesebb háromnapi lelkigyakorlatot kell
tartania.''
  Istennek hála, Walendówban[93] épp nyolcnapos lelkigyakorlat
volt, s részt vehettem rajta. Odautazásommal kapcsolatban viszont
nehézségek merültek fel. Egy illető nagyon ellene volt a
dolognak, s már úgy volt, hogy nem utazhatok. Ebéd után ötperces
szentségimádásra mentem. Ekkor megpillantottam Jézust, aki azt
mondta: ,,Leányom, sok kegyelmet készítek elő számodra a holnap
kezdődő lelkigyakorlatodon.'' – Azt feleltem: ,,Jézusom, hiszen
a lelkigyakorlatot már megkezdték, s én nem mehetek oda.'' – De
Jézus megnyugtatott: ,,Készülj fel rá, hogy holnap elkezded a
lelkigyakorlatot, én rendezem el odautazásodat elöljáróiddal.''
Aztán hirtelen eltűnt. Fontolgatni kezdtem, miként is lehetséges
ez? A következő pillanatban félresöpörtem ezeket a gondolatokat,
s csak az imával foglalkoztam. A Szentlélektől megvilágosítást
kértem, hogy felismerjem saját nyomorúságomat, s azt: milyen
nyomorult is vagyok valójában. Ezután kimentem a kápolnából, s
munkám elvégzéséhez láttam. Hamarosan hívatott az általános
főnöknő,[94] s közölte: ,,Nővér, még ma elutazik Walendówba
Valéria anyával, hogy mindjárt holnap megkezdhesse a
lelkigyakorlatot. Jó, hogy itt van Valéria anya, így együtt
utazhatnak.'' –Rövid két óra múlva már Walendówban voltam. Egy
pillanatra magamba szálltam, s megértettem, hogy egy ügyet így
csak Jézus tud elintézni.
 
168   (85) Midőn az a személy, aki oly erősen ellenezte
részvételemet a lelkigyakorlaton, megpillantott, csodálkozott, s
elégedetlenség tükröződött az arcán. Én azonban ezt figyelembe
sem véve szívélyesen üdvözöltem, és elmentem az Úrhoz, hogy
utasításokat kérjek Tőle, miképpen viselkedjem a lelkigyakorlat
alatt.
 
169
Beszélgetésem az Úrral a lelkigyakorlat megkezdése előtt.
 
  Jézus azt mondta nekem, hogy ez a lelkigyakorlat a többitől
valamelyest különbözni fog. ,,Igyekezz, hogy mély békében légy
együtt velem. E tekintetben minden bizonytalanságot eltávolítok
előled. Tudom, hogy most, míg veled beszélek, nyugodt vagy, de ha
hallgatok, elkezdesz kétségeket keresni. De tudd: hogy úgy
megerősítem a lelkedet, hogy nem leszel képes nyugtalankodni, még
ha akarnál sem. Annak igazolására, hogy én beszélek veled, a
lelkigyakorlat második napján meg fogsz gyónni annál a papnál,
aki a lelkigyakorlatot vezeti. Mindjárt az elmélkedés után menj
oda hozzá, és számolj be neki félelmeidről, melyeket velem
szemben érzel. Akkor majd én fogok neked feleletet adni az ő
szájával, s megszűnnek félelmeid. A lelkigyakorlat alatt őrizd
meg a szigorú hallgatást, mintha semmi sem létezne körülötted.
Beszélni csak velem és a gyóntatóval fogsz, elöljáróiddal csak
azért, hogy vezeklési feladatokat kérj.'' Rendkívül örültem, hogy
Jézus ennyire jó, s ilyen mélyen lehajol hozzám.
 
170   Első lelkigyakorlatos nap: Reggel arra törekedtem, hogy
első legyek a kápolnában, s így az elmélkedés előtt volt egy kis
időm, hogy imádkozzam a Szentlélekhez és a Szentséges
Szűzanyához. Buzgón kértem az Istenanyát, esdje ki részemre a
hűség kegyelmét ezekben a benső sugallatokban, s arra, hogy Isten
minden akaratát hűen teljesítsem. Különleges bátorsággal kezdtem
meg ezt a lelkigyakorlatot.
 
171   (86) Harc a hallgatás megtartásáért. A lelkigyakorlatra,
mint mindig, különböző házakból érkeznek a nővérek. Az egyik
nővér, akit már rég nem láttam, bejött a cellámba, s azt mondja,
hogy valamit el kell nekem mondania. Nem válaszoltam, mire ő
észrevette, hogy nem akarom megtörni a hallgatást. Azt mondta:
,,Nem is tudtam, hogy ön ilyen különc, nővér'' – s kiment.
Megértettem, hogy ennek a személynek semmi más szándéka nem volt,
mint kíváncsi önszeretetét kielégíteni. Ó, Istenem, tarts meg a
hűségben!
 
172   A lelkigyakorlatot vezető pap[95] Amerikából jött. Rövid
ideig tartózkodott Lengyelországban, s épp úgy adódott, hogy
lelkigyakorlatot tartott nálunk. Ebben az emberben mély benső
élet tükröződött. Lénye lelki nagyságról árulkodott; önmegtagadás
és összeszedettség jellemezte. Nagy erényei ellenére, melyekkel
ez a pap rendelkezett, nagyon nehezemre esett kitárni előtte a
lelkemet. Főleg, ami a kegyelmeket illeti. A vétkeket mindig
egyszerű bevallani, de beszámolni a kegyelmekről mindig nagy
erőfeszítésembe kerül, s nem is mondok el mindent.
 
173–174   A sátán kísértései zavarták elmélkedéseimet. Különös
félelem fogott el, hogy a pap nem fog megérteni, vagy hogy nem
lesz ideje mindent meghallgatni. Hogyan számoljak be neki
mindenről? Bukowski atyánál sokkal könnyebben menne minden, de
ezt a jezsuitát csak most látom először. Ekkor eszembe jutott
Bukowski[96] atya tanácsa, aki azt javasolta, hogy mindazokat a
fénysugarakat, melyeket Istentől kapok a lelkigyakorlat alatt,
jegyezzem fel, s így számoljak be neki róluk, ha röviden is.
Istenem, a másfél nap oly könnyen eltelt. – Most kezdődik a
harc, életre, halálra. Fél óra múlva kezdődnek az elmélkedések, s
utána gyónnom kell. A sátán bebeszéli nekem, hogy ha az
elöljáróim szerint a benső életem csak képzelődés, miért
kérdezzem a gyóntatómat, (87) miért fárasszam ezzel őt? – X.
anya[97] megmondta már neked: Jézus nem érintkezik ily módon egy
olyan nyomorúságos lélekkel, mint te. Ugyanezt fogja mondani a
gyóntató atya is. Miért akarsz ezekről a dolgokról beszélni,
hiszen ezek nem bűnök. X. anya világosan megmondta neked, hogy
beszélgetéseid az Úr Jézussal csak álmodozások, tiszta hisztéria,
miért is kellene ezt elmondani ennek a gyóntatónak? Okosabban
teszed, ha mind elveted, mint képzelgéseket. Nézd, mennyi
megaláztatást kellett már elviselned, s még sok vár rád, s a
nővérek is tudják, hogy te egy hisztérika vagy.'' – ,,Jézus!'' -
-kiáltottam lelkem teljes erejével. Ebben a pillanatban jött be a
páter, s megkezdte az előadást. Röviden beszélt, mintha sietős
lett volna a dolga. Az előadás végeztével beült a gyóntatószékbe.
Odanéztem – egy nővér se ment be. Gyorsan felkeltem a
térdeplőmről, s máris a rácsnál voltam. Nem volt időm
gondolkodni. Ahelyett, hogy kételyeimet felsoroltam volna, melyek
az Úr Jézussal kapcsolatban zaklattak, elkezdtem felsorolni a
fent leírt kísértéseket. A gyóntató azonnal felfogta helyzetemet,
s azt mondta: ,,Ön azért táplál kételyt Jézus iránt, mert oly
jóságosan társalog önnel. De legyen tökéletesen nyugodt, nővér.
Jézus az ön Mestere, s a Vele való érintkezése nem hisztéria, nem
álmodozás, s nem is képzelődés. Tudja meg, hogy helyes úton jár.
Legyen hű ezekhez a kegyelmekhez. Nem szabad kitérnie előlük. Az
elöljáróknak egyáltalán nem kell ezekről a kegyelmekről szólnia,
csak abban az esetben, ha Jézus ezt kifejezetten megparancsolja,
de akkor is előre beszélje meg a gyóntatójával. Ám ha az Úr
valami olyat kíván, ami a kívülállókra vonatkozik, miután
lelkiatyjával megbeszélte a dolgot, meg kell tennie, amit az Úr
kíván, még ha oly nehezére is esne önnek. Mindenről be kell
azonban számolnia gyóntatójának. Semmilyen más út nem áll ön
előtt. Imádkozzék (88) lelki vezetőért, különben Isten nagy
adományait elpazarolja. Újra ismétlem, legyen nyugodt – jó úton
halad. Kérem, ne törődjék semmi mással, maradjon mindig hűséges
az Úr Jézushoz. Nem fontos, mit beszélnek önről. Éppen ilyen
esendő lelkekkel tart fenn Jézus ilyen kapcsolatot, s minél
jobban megalázza magát, nővér, annál bensőségesebben egyesül
önnel az Úr.''
 
175   Midőn elhagytam a gyóntatószéket, kimondhatatlan öröm
szállt a lelkembe. Kinn a kertben kerestem egy elhagyott helyet,
hogy elrejtőzzem a nővérek elől, s hogy egész szívemet
zavartalanul kiönthessem Isten előtt. Isten jelenléte át- meg
átjárt, semmiségem egyetlen pillanat alatt elmerült Istenben, s
ebben a pillanatban megértettem, vagyis megkülönböztettem a
bennem lakozó Három Isteni Személyt, lelki békém pedig oly nagy
volt, hogy magam is csodálkoztam azon, hogyan tudtam azelőtt
annyira nyugtalankodni.
 
176   + E l h a t á r o z á s: Hűség a benső sugallatokhoz,
bármibe is fog kerülni. Semmit sem kezdek el önkényesen anélkül,
hogy meg ne beszélném előbb a gyóntatómmal.
 
177   + A fogadalmak megújítása. Reggel, rögtön a felébredés után
egész lelkem elmerült Istenben – a szeretetnek ebben az
óceánjában. Éreztem, hogy teljesen elveszek Benne. A szentmise
alatt iránta érzett szeretetem eluralkodott rajtam. A fogadalmak
megújítása és a Szentáldozás után hirtelen megpillantottam
Jézust, aki jóságosan azt mondta nékem: ,,Leányom, tekints
irgalmas szívembe!'' Midőn bepillantottam ebbe a Szentséges
Szívbe, ugyanazok a sugarak törtek elő belőle, mint amelyek a
képen lefestve láthatók. Ezek a sugarak a vér és víz jelei.
Megértettem, milyen nagy az Úr irgalma. Jézus jóságosan újra azt
mondta: ,,Leányom, beszélj a papoknak felfoghatatlan irgalmamról.
Irgalmam sugarai égetnek, ki akarom árasztani őket a lelkekre, ám
a lelkek nem akarnak hinni jóságomban.'' Jézus hirtelen eltűnt.
Mégis egész nap megmaradt lelkemben (89) Isten érezhető
közelsége, még a lelkigyakorlatot követő lárma és beszélgetés
ellenére is. Mindez cseppet sem zavart, lelkem Istenben volt
annak ellenére, hogy külsőleg részt vettem a beszélgetésekben,
sőt ellátogattam még Derdybe is.[98]
 
178   Ma kezdjük el a harmadik próbaidőt.[99] Malgorzata anyánál
gyűltünk össze hárman, mert a többi nővér novíciátusban volt
próbán. Malgorzata anya imával kezdte, és annak elmagyarázásával,
mi a harmadik próba lényege, majd emlékeztetett rá, milyen nagy
kegyelem az örök fogadalom. Hirtelen hangos sírásban törtem ki.
Abban a pillanatban lelki szemeim előtt megjelent Isten minden
kegyelme, nyomorúságosnak és hálátlannak éreztem magam Istennel
szemben. A nővérek elkezdtek korholni, amiért sírva fakadtam, de
a mesternő pártomat fogta, mondván, nem csodálkozik rajtam.
  Az óra elteltével bementem a Legméltóságosabb
Oltáriszentséghez, és mint a legnagyobb nyomorúság és semmiség,
kértem az Úr irgalmát, gyógyítsa és tisztítsa meg szegény
lelkemet. Mindjárt meghallottam a választ is: ,,Leányom,
valamennyi nyomorúságod elégett szeretetem tüzében, mint egy
szalmaszál, melyet leírhatatlan izzásba vetettek.
Megalázkodásoddal irgalmasságom egész tengerét vonzod le magad és
más lelkek számára.'' Azt válaszoltam: ,,Jézusom, alakítsd
szegény szívemet a Te isteni tetszésed szerint.''
 
179   Az egész próbaidő alatt az volt a feladatom, hogy segítsek
a nővérnek a ruhatárban.[100] Ez a tevékenység sok alkalmat adott
az erények gyakorlására. Néha háromszor is el kellett mennem
egyes nővérekhez a fehérneművel, s így sem tudtam kedvükre tenni.
De megismerhettem egyes nővérek nagy erényeit is, akik mindig
arra kértek, hogy a legszegényesebb dolgokat adjam nekik (90) a
ruhatárból. Csodáltam az alázatnak és önmegtagadásnak ezt a
szellemét.
 
180   +Advent idején lelkemben nagy vágy támadt Isten után.
Lelkem minden létező erejével sóvárgott Isten után. Ebben az
időben Isten sok megvilágosítást adott tulajdonságainak
megismeréséhez.
 
  Első tulajdonsága, amelyet az Úr megismertetett velem – az Ő
szentsége. Szentsége oly nagy, hogy remegnek előtte az összes
mennyei Erők és Hatalmasságok. A tiszta lelkek eltakarják Előtte
arcukat, s szünet nélkül imádják Őt, végtelen tiszteletük
kifejezésére egyetlen szavuk van – ,,Szent!''... Isten Szentsége
kiárad az Egyházra, s minden benne élő lélekre – bár nem egyenlő
mértékben. Vannak egészen megistenült lelkek, s olyanok is, akik
alig élnek.
 
  Isten második megismert tulajdonsága – az Ő igazságossága.
Igazságossága oly nagy és átható, hogy a dolgok lényegének
mélyéig hatol, minden a leplezetlen valóságában áll Előtte, és
semmi sem kerülheti el.
 
  Harmadik tulajdonsága a szeretet és az irgalmasság.
Megértettem, hogy ez a kettő a legfőbb tulajdonsága. Ezek kötik
össze a teremtményeket Teremtőjükkel. A legnagyobb szeretetet és
az irgalom legnagyobb mélységét az Ige Megtestesülésében és a
Megváltásban ismerem fel. Felismertem, hogy ez a tulajdonság a
legnagyobb Istenben.
 
181   Ma az egyik nővér szobáját takarítottam. Bár igyekeztem ezt
a lehető leggondosabban végezni, a nővér állandóan a sarkamban
volt, s mondogatta: ,,Itt még van egy kis por, ott meg egy
foltocska a padlón.'' Megjegyzéseire mindent kijavítottam, néha
tízszer is (91) ugyanazt, hogy megelégedjék. Nem a munka esik
nehezemre, hanem a mértéktelen beszéd, és elvárások. Egész napi
kínzásom nem volt neki elég, még panasszal is járult az
újoncmesternő elé: –,,Anyám, micsoda felületes nővér ez, nem tud
sietni.'' – Másnap egyetlen mentegetődző szó nélkül ugyanezt a
munkát végeztem. Midőn újra szekírozni kezdett, azt gondoltam:
,,Jézusom, lehet csendes mártírnak lenni – nem magától a
munkától fogy el az ember ereje, hanem ettől a mártíromságtól.''
 
182   Rájöttem, hogy némelyik ember rendkívüli képességgel
rendelkezik mások gyötrésére. Ott gyakorolnak, ahol csak tudnak.
Szegény lélek, aki kezeik közé kerül! Semmi nem segít. A legjobb
dolgokat is visszájukra fordítják.
 
+ Szenteste
 
Ma bensőségesen egyesültem az Istenanyával, átéltem benső
pillanatait. Este ostyatörés előtt bementem a kápolnába, hogy
lélekben a hozzám közel álló személyekkel megosszam az ostyát, s
kértem részükre a Szűzanya kegyelmét. Egész lelkem elmélyedt
Istenben. Az éjféli misén megláttam az ostyában a kisded Jézust,
s lelkem elmélyedt Benne. Bár kis Gyermek, de fensége átjárta
lelkemet. Mélyen megérintett ez a titok, Istennek ez a nagy
leereszkedése, megfoghatatlan önkifosztása. Mindez az egész Ünnep
alatt elevenen élt bennem. Ó, mi sohasem fogjuk megérteni
Istennek ezt a nagy leereszkedését – minél jobban elgondolkozom
ezen [itt megszakad a gondolat.]
 
183   Egy nap a Szentáldozás után a következőket hallottam:
,,Szeretném, ha elkísérnél, amikor a betegekhez megyek!''
Beleegyeztem, ám kis gondolkodás után azt kérdeztem: hogyan is
fogom ezt megtenni, hiszen a második kar[101] nővérei nem szokták
kísérni az Oltáriszentséget, csak az igazgató nővérek. (92) Azt
gondoltam, Jézus majd talál megoldást. Kis idő múltán értem
küldött Rafaela anya, s közölte: ,,Nővér, ön fogja kísérni az Úr
Jézust, mikor a pap a betegekhez megy.'' Egész próbaidőm alatt én
kísértem gyertyával az Urat, s mint Jézus lovagja, igyekeztem
mindig vasövet[102] viselni, hiszen nem lenne illendő csak úgy
egyszerűen vonulni a Király mellett. Ezt az önmegtagadást
felajánlottam a betegekért.
 
184   + Szent óra. Ez alatt az idő alatt az Úr szenvedéséről
próbáltam elmélkedni. De lelkemet elöntötte az öröm, s hirtelen
megpillantottam a kis Jézust. Fensége annyira átjárt, hogy ezt
mondtam: ,,Jézus, oly pici vagy, de én tudom, hogy Te vagy az én
Teremtőm és Uram.'' – Jézus azt felelte: ,,Az vagyok, de mint
gyermek beszélek veled, hogy megtanítsalak az alázatra és az
egyszerűségre.''
  Örökös egybekelésünk napjára minden szenvedést és nehézséget
koszorúba fontam Jézus számára.   Semmi sem esett nehezemre, ha
arra gondoltam, hogy Jegyesemért teszem ezt, Iránta való
szeretetem jeléül.
 
185   A csendem Jézusért. Nagy csendességre törekedtem Jézusért.
A legnagyobb lármában is mindig csendre talált szívemben Jézus,
bár ez néha sokba került nekem. De mi is lehet sok Jézusért,
Azért, akit lelkem minden erejével szeretek?
 
186   + Ma azt mondta nekem Jézus: ,,Azt akarom, hogy ismerd meg
mélyebben szeretetemet, mellyel szívem a lelkekért lángol, s
mindezt akkor érted majd meg, amikor szenvedésemen elmélkedsz.
Kérd irgalmasságomat a bűnösök számára; (93) vágyom az ő
üdvösségükre. Ha egy bűnösért megtört szívvel és hittel elmondod
ezt az imát, megadom neki a megtérés kegyelmét. Így szól ez a
rövid kis ima:
 
187   Ó, Vér és Víz, mely Jézus Szívéből törtél elő, mint
irgalmunk forrása – bízom Benned.''
 
188   Midőn a karnevál utolsó napjaiban szent órát tartottam,
megpillantottam az Úr Jézust, amint ostorozták. Ó, felfoghatatlan
ez a kínzás! Milyen borzalmasan szenvedett Jézus az ostorozás
alatt. Ó, ti szegény bűnösök, hogyan fogtok majd az ítélet napján
ezzel a Jézussal találkozni, akit most úgy kínoztok? Vére lefolyt
a földre, s néhány helyen kiszakadt a teste. A hátán több helyen
a hústól lecsupaszított csontját láttam ... Jézus halkan
jajgatott és sóhajtott.
 
189   Egy alkalommal Jézus tudomásomra hozta, mennyire kedves
neki az a lélek, aki hűen betartja a szabályzatot. Nagyobb
jutalmat kap a lélek a szabályzat betartásáért, mint a
vezeklésekért és nagy önmegtagadásokért. De ha az
önmegtagadásokat a szabályzaton túl vállalja a lélek, melyek
elégtételt nyújtanak Istennek, ezek is elnyerik ugyan jutalmukat
– de mégsem helyezhetők semmiképpen a szabályzat fölé.
 
190   Egy imádás alatt azt kívánta tőlem az Úr, hogy ajánljam fel
magam áldozatul bizonyos szenvedések elviselésével, nemcsak
általában a világ bűneiért, hanem főleg ennek a háznak a
mulasztásaiért. Erre azt mondtam, jól van, készen vagyok. Jézus
azonban azt is tudtomra adta, mit kell szenvednem. Lelki szemeim
előtt megjelent az egész szenvedés, minden elvonult előttem
sorban. Először nem ismerik el jó szándékaimat, különböző vádak,
bizalmatlanságok, sokféle megalázás és ellenségeskedés ér majd –
itt most nem is sorolok fel mindent. (94) Mindez sötét
viharfelhőként tornyosult lelki szemeim előtt, melyből rögtön
kitörni készültek a villámok, csak az én beleegyezésemet várták.
Kis ideig félelem fogta el egész lényemet. Ekkor megszólalt az
ebédre hívó csengő. Reszketve és bizonytalanul hagytam el a
kápolnát. Az egész áldozat szünet nélkül előttem lebegett, mert
még nem adtam beleegyezésemet az Úrnak, ugyanakkor nem is
utasítottam vissza. Az Ő akaratára akartam hagyatkozni. Ha Jézus
maga méri rám ezt az áldozatvállalást, már most kész vagyok rá.
De Jézus tudomásomra hozta, hogy önként, teljes tudattal kell ezt
az áldozatot vállalnom, különben ebben az esetben semmi értelme
sem lenne. Az áldozat egész ereje az én önkéntes döntésemben
rejlik, de egyúttal azt is tudatta velem az Úr, hogy képes vagyok
az áldozatra. Vállalhatom azt, de vissza is utasíthatom. Azonnal
válaszoltam: ,,Jézus, mindent elfogadok, amit rám mérsz: bízom a
Te jóságodban.'' Azonnal éreztem, hogy ezzel az elhatározásommal
nagy dicsőséget szereztem Istennek. Türelemmel vérteztem fel
magam. Amint elhagytam a kápolnát, szembe találtam magam a
valósággal. Nem akarom egyenként ecsetelni ezt, de épp annyi
dolog történt velem, amennyit el tudtam viselni. Ha egy cseppel
több lett volna, már nem bírtam volna ki.
 
191   Egy reggel lelkemben a következő szavakat hallottam: ,,Menj
az általános főnöknőhöz,[103] és mondd meg neki, hogy ez a dolog
ebben és ebben a házatokban nem tetszik nekem.'' Ezt az ügyet és
az illető házat nem nevezhetem meg, de akkor az általános
főnöknőnek megmondtam, bár nagyon nehezemre esett.
 
192   Egy alkalommal magamra vállaltam egy szörnyű kísértést,
mely miatt varsói házunk egyik növendéke szenvedett. Ez
öngyilkosságra késztető sugalmazás volt. Hét napig szenvedtem
tőle. Hét nap múlva Jézus kegyelemben részesítette a növendéket,
s én sem kínlódtam többé. Ez igen nagy szenvedés. Gyakran
vállalom magamra a növendékek gyötrelmeit. Jézus megengedi ezt
nekem – és a gyóntatóim is.[104]
 
193   (95) Szívem Jézus állandó lakhelye. Rajta kívül senki sem
léphet be oda. Minden ellenkezés és nehézség elleni harcban
Belőle merítek erőt. Az a vágyam, hogy beleolvadjak Jézusba, hogy
teljesen oda tudjam adni magam a lelkeknek. Nélküle nem is
közelednék hozzájuk, mert tudom, mi vagyok magamban. Magamba
iszom Istent, hogy oda tudjam adni a lelkeknek.
 
194   + 3.27. Dolgozni akarok, erőfeszítéseket tenni, s
elemészteni magam a művünkért – a halhatatlan lelkek
megmentéséért. Nem fontos, ha megrövidíti is ez az erőfeszítés az
életemet, hiszen ez már nem a sajátom, hanem Közösségünk
tulajdona. A Kongregációhoz való hűség által az egész Egyház
hasznára akarok válni.
 
195   Ó, Jézus, ma a szenvedés sötétségbe borítja lelkemet. Nincs
körülöttem egyetlen fénysugár sem. A vihar tombol, Jézus pedig
alszik. Ó, Mesterem, nem akarlak felkelteni, édes álmod nem
akarom zavarni. Hiszem, hogy tudtomon kívül is megerősítesz
engem.
  Van úgy, hogy órákon keresztül imádlak – ó, élő kenyér – nagy
lelki szárazságban. Ó, Jézusom, tiszta szeretet, nincs szükségem
semmiféle vigaszra, akaratoddal táplálkozom – ó, Hatalmas. A Te
akaratod létezésem célja. Úgy érzem, az egész világ engem
szolgál, s tőlem függ. Te, Uram, megérted lelkemet, s annak
minden igyekezetét.
  Jézusom, mikor magam nem is tudok szerelmi himnuszt énekelni
Neked, csodálom a Szeráfok dalát – akiket Te annyira szeretsz.
Ahogyan ők, úgy szeretnék én is elmerülni Benned. Ilyen
szeretetet semmi sem akadályozhat meg, mert semmilyen erőnek
nincs fölötte hatalma. Villámhoz hasonló, mely megvilágítja a
sötétséget, (96) de nem marad meg benne. Ó, Mesterem, Te formáld
lelkemet akaratod és örök szándékaid szerint!
 
196   Egy illető mintha azt tűzte volna ki feladatául, hogy
gyakoroltassa velem különböző módon az erényeket. Egy alkalommal
megállított a folyosón, s azzal kezdte, hogy nincs semmi alapja,
hogy figyelmeztessen, mégis megparancsolja, hogy félóra hosszat
álljak a kis kápolna[105] előtt a folyosón, és várjam meg a
főnöknőt, és amikor jön a rekreációról,[106] álljak elébe, és
vádoljam magam különböző dolgokkal, melyeket nekem megparancsolt.
Bár lelkemben sejtelmem sem volt ilyenféle mulasztásokról,
engedelmeskedtem, és félóra hosszat vártam a főnöknőre. Minden
arra haladó nővér mosolygott rajtam. Mikor a főnöknő előtt[107]
vádoltam magam, ő elküldött a gyóntatóhoz; mikor a gyónáshoz
járultam, a pap azonnal észrevette, hogy mindez nem az én
lelkemből fakadt, s nekem sejtelmem sincs ezekről a dolgokról.
Nagyon csodálkozott, hogy merészelt ez a személy ilyen parancsot
adni.
 
197   Ó, Isten Egyháza, te vagy a legjobb Anya. Egyedül te tudod
nevelni, s te tudod elősegíteni a lelkek gyarapodását. Ó,
mennyire szeretem és tisztelem az Egyházat, ezt a legjobb Anyát!
 
198   Egyszer azt mondta nekem az Úr: ,,Leányom, bizalmad és
szereteted megköti igazságosságomat, és nem tudok büntetni, mert
megakadályozol ebben.'' Lám, mily nagy az ereje a bizalomteljes
léleknek.
 
199   Ha az örök fogadalomra gondolok, s Arra, aki egyesülni akar
velem, gondolataim órákon át Rá irányulnak. Hogyan történhet meg
ez? Hiszen Te Isten vagy, én pedig a Te teremtményed, Te
halhatatlan Király vagy, én pedig egy koldus, csupa nyomorúság.
De most már minden világos előttem. – Uram, ezt a szakadékot a
Te kegyelmed és szereteted tölti ki. A szakadékot, Jézusom, amely
Közted, s köztem tátong, ez a szeretet tölti ki.
 
200   Ó, Jézus! Mennyire megsebzi a lelket, ha állandóan őszinteségre törekszik, de minduntalan képmutatással vádolják, s bizalmatlansággal nézik. Jézusom, Te is kiálltad ezt a szenvedést, hogy engesztelést nyújts Atyádnak.

201   Úgy szeretnék elrejtőzni, hogy senki se ismerje a szívemet.
Jézus, egyedül Te ismered szívemet, s Tiéd egészen. Titkunkat
senki sem ismeri; egyetlen pillantással megértjük egymást. Boldog
vagyok egymásra találásunk első pillanatától kezdve. Nagyságod az
én teljességem. Ó, Jézusom, ha a legutolsó helyen vagyok, a
legfiatalabb jelöltjeink alatt, akkor érzem igazán magamat a
helyemen. Nem sejtettem, hogy Isten ezekbe a kis szürke zugokba
ennyi boldogságot rejtett el. Most látom csak, hogy egy tiszta
kebelből még a börtönben is előtörhet az Irántad való szeretetnek
egész teljessége. A tiszta szeretet számára nincs jelentősége a
külső dolgoknak, a tiszta szeretet mindent áthat. Sem a fogság
kapujának, sem az ég kapujának nincs hatalma felette. Eljut
magához Istenhez, és semmi sem tudja megszüntetni. Számára nem
léteznek korlátok, s szabad, mint egy királynő, mindenhová
beléphet. Előtte még a halálnak is fejet kell hajtania...
 
202   Ma meglátogatott a húgom.[108] Midőn elmondta szándékát,
elborzadtam a rémülettől, hogy lehetséges ilyesmi. Ez a kis lélek
– bár Isten előtt gyönyörű, de olyan nagy sötétség borította el,
hogy nem tudott magán segíteni. Mindent sötéten látott. A Jó
Isten oltalmamba helyezte, két hétig dolgozhattam rajta. Hogy
mennyi áldozatomba került ez a lélek, azt csak Isten tudja.
Egyetlen más lélekért sem vittem Isten trónja elé annyi
áldozatot, szenvedést és imát, mint érte. (98) Úgy éreztem, hogy
szinte kikényszerítettem Istentől számára a kegyelmet. Ha
végiggondolom az egészet, valódi csodának érzem. Most látom,
milyen nagy ereje van Istennél a közbenjáró imának.
 
203   Most, a Böjti időben, gyakran érzem testemben az Úr Jézus
szenvedéseit; szívemben mélyen átélem mindazt, amit Jézus
szenvedett, bár kívülről semmi sem árulja el a szenvedéseimet –
csak a gyóntatóm tud róluk.
 
204   Rövid beszélgetés az újoncmesternővel.[109] – Ha
megkérdeztem bizonyos részletek felől, hogyan viselkedjem a benső
életben, ez a szent életű anya mindenre világos választ adott.
Azt mondta nekem: ,,Ha továbbra is így működik együtt Isten
kegyelmével, csak egy lépés választja már el az Istennel való
tökéletes egyesüléstől. Nővér, bizonyára érti, milyen értelemben
mondom ezt. Fő tulajdonsága a hűség legyen Isten kegyelméhez.
Isten nem vezet minden lelket ezen az úton.''
 
205   + A feltámadás ünnepe. Ma a feltámadási mise alatt nagy
fényben láttam Jézust, aki felém közeledett, s így szólt: ,,Béke
veletek, gyermekeim!'' Felemelte kezét és áldást adott. A sebek
kezén, lábán és oldalán nem voltak letörölve, de fénylettek.
Amint ily jóságosan és szeretettel nézett rám, hogy lelkem
egészen elmerült Benne, ezt mondta: ,,Szenvedéseimből nagy részt
vállaltál, ezért adom neked ezt a nagy részt dicsőségemből és
örömemből.'' Az egész feltámadási ünnep egyetlen pillanatnak tűnt
fel nekem. Különös elmélyültség járta át a lelkemet, s ez az
egész ünnep alatt megmaradt bennem. Jézus kegyelme oly nagy, hogy
le sem lehet írni.
 
206   (99) Második nap, a Szentáldozás után hallottam ezt a
hangot: ,,Leányom – tekints irgalmam mélységébe, dicsérd és
tiszteld, és ezt a következőképpen tedd: gyűjtsd össze a világ
valamennyi bűnösét, s merítsd mind irgalmam mélységébe. Oda
akarom adni magamat a lelkeknek; lelkekre vágyódom, leányom.
Ünnepemen – az Irgalom Ünnepén – végigjárod az egész világot, s
a béna lelkeket irgalmasságom forrásához vezeted. Én meggyógyítom
és megerősítem őket.''
 
207   Ma egy haldokló lélekért imádkoztam, aki szentségek nélkül
várta a halált, pedig ezeket forrón óhajtotta. De már késő volt.
Ez egy rokonom volt, egy nagynéném. Lelke kedves volt Isten
előtt. Ebben a pillanatban nem volt köztünk távolság.
 
208   Ó, napi apró áldozatok, olyanok vagytok nekem, mint a mezei
virágok, melyeket szeretett Jézusom lábaira hintek. Néha ezeket a
kicsi dolgokat a hősies erényekhez hasonlónak látom, állandó
gyakorlásuk kíván hősiességet.
 
209   Szenvedéseimben nem keresek a teremtményeknél vigaszt,
Isten a mindenem, bár néha úgy tűnik, mintha az Úr sem hallgatna
meg; ekkor türelemmel és hallgatással vértezem fel magam, mint
egy galamb, amely se nem panaszkodik, se nem gyászol, ha egy
fiókáját elveszti. A nap tüzéhez akarok felemelkedni, és nem
akarok lenn maradni a ködben. Nem fáradok el, mert Rád
támaszkodom – ó, én Erősségem.
 
210   Buzgón kérem az Urat, erősítse meg hitemet, hogy a szürke
hétköznapokon ne az emberi hangulatok vezessenek, hanem a lélek.
Ó, mennyire a földre húzza minden az embert, de az élő hit a
lelket magasabb szférákban tartja, s az önszeretetet az őt
megillető helyre teszi – ez pedig a legutolsó hely.
 
211   (100) + Lelkemre újra szörnyű sötétség borult. Úgy érzem,
képzelődöm. Amikor gyónni mentem, hogy világosságot, s békét
találjak – egyikre se leltem. A gyóntató[110] több kétséget
keltett bennem, mint amennyi azelőtt volt bennem. Azt mondta:
,,Nem látom, miféle erő működik önben – talán Isten, de lehet,
hogy a gonosz lélek.'' – Midőn kijöttem a gyóntatószékből,
elkezdtem szavain gondolkodni. Minél jobban fontolgattam őket,
annál mélyebb sötétségbe merült a lelkem. ,,Mit tegyek, Jézus?''
Féltem, amikor Jézus jóságosan közeledett felém. ,,Te vagy,
Jézus, valóban?'' Egyrészt vonzott a szeretet, másrészt megmaradt
bennem a félelem. Nem tudom leírni, milyen nagy kín ez.
 
212   Más alkalommal gyónásomban ezt a választ kaptam: ,,Nem
értem meg magát, jobb lenne, ha nem nálam gyónna.'' – Ó,
Istenem, mennyire kényszerítenem kell magam, hogy valamit is
elmondjak benső életemből, s erre azt kell hallanom: ,,Nem értem
önt.''
 
213   A gyóntatószékből kilépve teljesen hatalmába ejtett a
kínlódás. A Legméltóságosabb Oltáriszentséghez mentem, és így
szóltam: ,,Jézusom, ments meg! – Hiszen látod, milyen gyenge
vagyok!'' Azonnal hallottam a választ: ,,A fogadalmad előtti
lelkigyakorlaton megadom neked a segítséget.'' Felbátorodva
ezektől a szavaktól, megindultam előre, senkitől sem kérve többé
tanácsot. Azonban annyira nem bíztam önmagamban, hogy
elhatároztam: egyszer s mindenkorra kiirtom magamból ezeket a
kételkedéseket. Különösen vártam tehát az örök fogadalom előtti
lelkigyakorlatra. Már előtte néhány nappal kértem Istent,
világosítsa meg a papot, akinél gyónni fogok, hogy határozottan
eldöntse – igen vagy nem – s gondoltam, akkor végre
megnyugszom. De kételyeim tovább is kínoztak, egyáltalán meg
akarja-e hallgatni valaki ezeket a dolgokat. De elhatároztam,
hogy nem gondolok többé erre, teljesen rábízom magamat az Úrra.
Állandóan a fülemben csengtek ezek a szavak: ,,a
lelkigyakorlaton.''
 
214   (101) Minden előkészítve. Holnap reggel utazunk Krakkóba a
lelkigyakorlatra. Ma bementem a kápolnába, hogy megköszönjem
Istennek számtalan kegyelmét, melyeket az utolsó öt hónapban
adott nekem. Szívem nagyon meghatódott ennyi kegyelem és az
elöljárók gondossága láttán.
 
215   ,,Légy nyugodt, leányom, minden ügyedet magamra vállalom.
Magam fogok elintézni mindent elöljáróiddal és a gyóntatóval. P.
Andrasz-sal éppoly egyszerűen és őszintén beszélj, mint velem.''
 
216   Ma [1933.4.18.] érkeztünk meg Krakkóba. Milyen öröm újra
itt lenni, ahol a lelki élet első lépéseit tanulta az ember. A
kedves újoncmesternő[111] még mindig ugyanolyan vidám, telve
felebaráti szeretettel. Rövid időre a kápolnába siettem, s öröm
árasztotta el a lelkemet. Eszembe jutott a kegyelmek egész
tengere, melyeket mint novícia kaptam itt.
 
217   Ma mindannyian összegyűltünk, hogy egy órára a novíciátusba
menjünk. Józefa anya, az újoncmesternő szólt hozzánk néhány
szóval, és előkészítette a lelkigyakorlat menetét. Mialatt
beszélt, minden lepergett lelki szemeim előtt, amit értünk tett.
Nagy hálát éreztem lelkemben iránta. Fájdalom szorította össze a
szívemet, hogy utoljára vagyok a novíciátusban. Most már Jézussal
kell harcolnom, Jézussal kell dolgoznom, és Jézussal kell
szenvednem, egyszóval – élnem, s halnom kell Jézussal. Az
újoncmesternő már nem kísérheti tovább lépteimet, hogy tanítson,
óvjon, figyelmeztessen, bátorítson vagy feddjen. Olyan furcsán
félek egyedül. Jézusom, találj ki valamit ez ellen! Lesz ugyan
elöljáróm, ez igaz, de az ember most már jobban egyedül lesz.
 
  (102)        Krakkó, 1933.4.21.
 
218
+ Isten nagyobb dicsőségére!
Az örök fogadalom előtti nyolcnapos lelkigyakorlat
 
  Ma kezdem el a lelkigyakorlatot. ,,Jézus, Mesterem, vezess
engem, tégy velem akaratod szerint, tisztítsd meg szeretetemet,
hogy méltó legyen Hozzád, tedd velem, amit irgalmas Szíved kíván!
Jézusom, ezekben a napokban négyszemközt maradunk, egészen az
egyesülés pillanatáig – tarts meg, Jézus, a lélek
összeszedettségében!''
 
219   Este azt mondta az Úr: ,,Leányom, semmi se rémítsen el, és
meg se zavarjon, őrizd meg mély békédet, minden az én kezemben
van, P. Andrasz szavai által értésedre adok mindent. Légy hozzá
gyermeki bizalommal!''
 
220   Egy pillanat az Oltáriszentség előtt
  ,,Ó, Uram és örök Teremtőm, milyen hálával tartozom Neked azért
a hatalmas kegyelemért, hogy engem, nyomorultat, menyasszonyodnak
választottál, s örök kötelékkel magadhoz fűzöl. Szívem legdrágább
Kincse, leteszem eléd a szent lelkek, s valamennyi angyali kar
minden háláját és imádatát, különösen egyesülve Édesanyáddal. –
Ó, Mária, Édesanyám, alázatosan kérlek, takard be lelkemet szűzi
palástoddal életemnek ebben a fontos pillanatában, hogy így
kedvesebb legyek Fiad előtt, s hogy méltóképpen dicsérhessem
Szent Fiad irgalmasságát az egész világ előtt és a teljes
örökkévalóságon át.''
 
221   (103) Ma nem értettem meg az elmélkedést. Lelkem különös
módon elmerült Istenben. Nem tudtam rákényszeríteni magam, hogy a
lelkigyakorlaton odafigyeljek a pap szavára. Gyakran képtelen
vagyok pontokban gondolkodni. Lelkem az Úrral van, és ez az én
elmélkedésem.
 
222   Néhány szó a beszélgetésünkből M. Józefa újoncmesternő
anyával. Az anya sok mindent megmagyarázott, s megnyugtatott
benső életemről, mondván, hogy helyes úton járok. Hálát adtam
Jézusnak ezért a nagy kegyelemért, mert főnöknőim közül ő volt az
első, aki ebből a szempontból semmi kétséget nem támasztott
bennem. Ó, mily végtelenül jó az Isten!
 
223   Élő Ostya, egyetlen Erőm, szeretet és irgalom Forrása, fogd
át az egész világot, erősítsd meg az erőtlen lelkeket. Ó, áldott
az a pillanat és perc, amikor Jézus itt hagyta legirgalmasabb
Szívét!
 
224   Szenvedni – panasz nélkül, másokat vigasztalni, a saját
szenvedéseket pedig Jézus Szentséges Szívébe zárni.
  Minden szabad pillanatomat kötelességeimen túl az
Oltáriszentség lábainál fogom eltölteni. Az Úr lábainál keresek
majd fényt, vigaszt és erőt. Szüntelenül hálás leszek Istennek
hozzám való nagy irgalmáért, nem feledkezve meg jótéteményeiről,
[melyekben] részesített, legfőképpen hivatásom kegyelméért.
  Elrejtőzöm a nővérek közt, mint egy kis ibolya a liliomok közt.
Teremtőm, Uram számára akarok nyílni, s el akarok feledkezni
önmagamról, majd egészen elemésztődni a halhatatlan lelkek javára
– ez jelent számomra gyönyörűséget.
 
225   (104)
+ Néhány gondolatom.
 
  Ami a szentgyónást illeti, azt fogom választani, ami a legtöbbe
kerül nekem, és ami a legjobban megaláz. Néha többe kerül egy
apróság, mint valami nagyobb dolog. Minden gyónásban az Úr Jézus
szenvedésére gondolok, s ezzel felébresztem szívemben a
bűnbánatot. Amennyire Isten kegyelmével lehetséges – mindig
tökéletes bánatot akarok gyakorolni. Erre a bűnbánatra több időt
fogok fordítani. Mielőtt a gyóntatószékbe lépnék, belépek a
Megváltó kitárt és irgalmas Szívébe. Mikor elhagyom a
gyóntatószéket, felébresztem lelkemben a Szentháromság iránt
érzett nagy hálámat mindazért a felfoghatatlan csodáért, amely
végbemegy a lélekben. Minél nyomorúságosabb a lelkem, annál
inkább érzem, hogy elnyel az Isteni Irgalom tengere, s nagy erőt
önt belém.
 
226   Szabályok, melyekben leggyakrabban elbukom: néha megtöröm a
hallgatást, engedetlenség a figyelmeztető csengőszó iránt, néha
beleavatkozom mások kötelességébe – a legnagyobb erőfeszítést
fogom kifejteni, hogy megjavuljak.
  Ki kell térni a morgolódó nővérek elől, ha pedig ez nem
lehetséges, akkor hallgatással kell válaszolni, mellyel
tudomásukra hozzuk, mily nehezünkre esik őket hallgatni.
  Nem kell figyelembe venni az emberek véleményét, hanem saját
lelkiismeretünkre kell hallgatni, hogy milyen tanácsot ad, Isten
legyen a tanúja minden cselekedetünknek. Úgy kell viselkedni, s
minden ügyet úgy kell intézni, ahogy azt halálom pillanatában
tenném. Ezért mindenben figyeljünk Istenre.
  Kerülni kell a feltételezett engedélyeket.[112] A főnöknőket
kis dolgokról lehetőleg részletesen kell tájékoztatni. Hűségesen
kövessük a gyakorlatokat. Ne kérjünk könnyedén felmentést a
gyakorlatok alól. Pihenőidőn kívül hallgatni kell. Kerülni kell a
vicceket és mulatságos szavakat, melyek másokat nevetésre
ingerelnek, és megtörik a csendet. (105) A legkisebb előírásokat
is rendkívüli becsben tartsuk. Ne hagyjuk magunkat elmerülni a
munka forgatagában, hanem szakítsuk azt félbe egy-egy pillanatra,
és tekintsünk az égre; kevesebbet beszéljünk az emberekkel –
annál többet Istennel. Bizalmaskodást kerülni; nem kell azzal
törődni, ki van velünk, ki ellenünk. Benső élményeinkről ne
beszéljünk. Kerüljük munka közben a hangos beszélgetést. A
szenvedésekben őrizzük meg a nyugalmat és az egyensúlyt. Nehéz
órákban meneküljünk Jézus sebeihez – Jézus sebeiben keressünk
vigaszt, világosságot, könnyebbséget, megerősítést.
 
227   + Megpróbáltatásokban igyekezni fogok meglátni Isten
szerető kezének érintését. Semmi sem olyan állandó, mint a
szenvedés – hűséges társa ez a léleknek. Ó, Jézus, nem engedem,
hogy bárki is felülmúlja Irántad érzett szeretetemet.
 
228   + Jézus, ki elrejtőzöl az Oltáriszentségben, látod,
elhagyom ma a novíciátust,[113] és leteszem az örök fogadalmat.
Jézus, Te ismered gyengeségemet és törékenységemet, így mától
kezdve különösképpen átlépek a Te novíciátusodba. Továbbra is
újonc maradok, de a Te újoncod, s Te leszel az én Mesterem életem
utolsó napjáig. Mindennap lábaidnál fogom hallgatni előadásaidat.
A legkisebb dolgot se teszem anélkül, hogy kikérném tanácsodat. -
- Mesterem! Úgy örülök, Jézusom, hogy magad vonzottál, s
felvettél novíciátusodba, ami nem más, mint a tabernákulum. Az
örök fogadalom letételével még egyáltalán nem vagyok tökéletes
apáca – nem, nem. – Én továbbra is Jézus kis és gyenge
novíciája vagyok, és úgy fogok törekedni a tökéletességre, mint
újoncidőm első napjaiban, s olyan lelkiállapotra fogok törekedni,
amilyenben azon a napon voltam, mikor először nyílt meg előttem a
kolostor kapuja.
  Gyermeki bizalommal és egyszerűséggel Néked adom ma magam,
Jézusom – Mesterem; teljes szabadságot adok Neked lelkem
vezetését illetően. Vezess olyan utakon, amilyenen akarsz, nem
fogom azokat kutatni. Bizalommal követlek. Irgalmas Szíved
mindent megtehet.
 
Jézus kis novíciája – Fausztina nővér
 
229   (106) + A lelkigyakorlat kezdetén mondta nekem Jézus: ,,A
lelkigyakorlat alatt én magam fogom vezetni a lelked; meg akarlak
erősíteni a békében és a szeretetben.'' – Így múltak el az első
napok. A negyedik napon azonban bizonytalanságok kezdtek kínozni,
hogy nem valami hamis béke van-e bennem. – Ekkor ezeket a
szavakat hallottam: ,,Leányom, képzeld azt, hogy az egész világ
uralkodónője vagy, és módodban áll, hogy mindent akaratod szerint
intézz; minden hatalmad megvan, hogy annyi jót tégy, amennyit
csak akarsz, és ekkor bekopogtat ajtódon könnyes szemmel
reszketve egy kisgyermek, aki jóságodban bízva egy kis kenyeret
kér, hogy éhen ne haljon. – Mit tennél ezzel a gyermekkel? –
Válaszolj, leányom!'' – Azt feleltem: ,,Jézus, mindent megadnék
neki, amit csak kér, de még ezerszer is többet.'' – Az Úr erre
azt mondta: ,,Így teszek én is a lelkeddel. Ezen a
lelkigyakorlaton nemcsak békét adok neked, de olyan
lelkiállapotot, hogy nem tudsz majd nyugtalankodni, még ha
akarnál sem. Szeretetem hatalmába kerítette lelkedet, és azt
akarom, hogy erősödj meg benne. Hajtsd füled a Szívemre, felejts
el mindent, s elmélkedj felfoghatatlan irgalmamon. Szeretetem
eltölt azzal az erővel és bátorsággal, amire ezekben az ügyekben
szükséged van.''
 
230   Jézus – élő Ostya, Te vagy az én Anyám és a mindenem.
Egyszerűen, szeretettel, hittel és bizalommal fogok jönni Hozzád.
Mindent megosztok Veled, mint gyermek az őt szerető anyjával –
örömet, szenvedést, egyszóval – mindent.
 
231   Ha arra gondolok, hogy Isten a fogadalmon keresztül egyesül
velem, vagyis én Ővele, senki sem képes megérteni, mit érez a
szívem. Már most megismerteti velem Isten hallatlan szeretetének
nagyságát, mellyel az örökkévalóság óta szeretett engem, s én Őt
szeretni kezdtem később, az időben. Szeretete nagy, tiszta és
önzetlen volt, az én szeretetem pedig az Ő megismeréséből
származik. Minél jobban megismerem Őt, (107) annál erősebben és
bensőségesebben szeretem, s cselekedeteim annál tökéletesebbek.
Ha azonban elgondolom, hogy néhány nap múlva örök fogadalmam
által egy leszek az Úrral, lelkemet olyan felfoghatatlan öröm
tölti el, amit sehogy sem tudok leírni. Az Úrral való első
találkozásomkor lelkem tekintete örökre elmerült Benne. Az Urat
minden közeledésével mélyebben megismerhetem, s ezáltal mind
tökéletesebb szeretet növekszik lelkemben.
 
232   + Gyónás előtt lelkemben a következő szavakat hallottam:
,,Leányom, mindent mondj el neki, tárd fel előtte a lelked, ahogy
előttem. Ne félj semmitől; megnyugtatásodra ezt a papot közém és
a lelked közé helyezem, s a szavak, amelyekkel válaszol, az én
szavaim lesznek. Lelked legtitkosabb gondolatait is tárd fel
előtte. Én világosságot adok neki lelked helyes megítéléséhez.''
 
233   Midőn a gyóntatószékhez közeledtem, lelkemet oly könnyűnek
éreztem, hogy semmi nehézséget nem jelentett mindenről
tájékoztatnom az atyát, olyannyira, hogy később magam is
csodálkoztam ezen. Válaszai mély békét teremtettek lelkemben.
Szavai tűzoszlopok voltak, ahogyan most is azok, és lesznek is
mindörökre, melyek megvilágosították és megvilágosítják lelkemet
a legnagyobb szentségre való törekvéseiben.
  Azokat az utasításokat, melyeket P. Andrasztól kaptam, ennek a
füzetnek egy másik lapjára jegyeztem fel.[114]
 
234   A gyónás után lelkem elmerült Istenben, s a három óra,
melyet imában töltöttem, csak pár percnek tűnt fel előttem. Ettől
kezdve semmi akadályt sem gördítek a lelkemben működő kegyelem
útjába. Jézus tudta, hogy miért féltem a Vele való
találkozástól,[115] s ez egyáltalán nem bántotta Őt. Attól a
pillanattól kezdve, amikor a páter biztosított, hogy mindez nem
képzelődés, hanem Isten kegyelme, igyekszem Istenhez mindenben
hűségesnek lenni. Most látom, mennyire kevés az olyan pap, aki
teljes mélységében megérti Isten működését a lelkekben. Ettől
kezdve kibontakoztak szárnyaim a repüléshez, (108) hogy
felemelkedjek a Nap izzásához. Szárnyalásom meg nem szűnik, amíg
örökre meg nem pihenek Benne. Ha magasan szárnyalunk, akkor
minden pára, köd és felhő lábunk alatt van, s egész érzéki
lényünknek alá kell rendelnie magát a szellemnek.
 
235   Ó, Jézusom, vágyódom a halhatatlan lelkek megmentésére.
Szabad utat adok szívemnek áldozatomban, melyet senki sem sejt.
Elemésztem magam, s elégek észrevétlenül az Istenszeretet szent
izzásában. Isten jelenléte segít, hogy áldozatom tökéletes és
tiszta legyen.
 
236   Ó, mily megtévesztők a látszatok és az emberek igazságtalan
ítéletei. Ó, mily gyakran szenved az erény elnyomást, mert
csendben van. Nagy önuralom szükséges ahhoz, hogy őszintén
tudjunk érintkezni azokkal, akik állandóan megsebeznek bennünket.
Az ember érzi, hogy fogy a vére, pedig nincsenek rajta látható
sebek. Ó, Jézus, mennyi minden van, amire majd csak az utolsó
ítéletkor derül fény. Mily öröm – törekvéseinkből semmi nem vész
el!
 
237   Szent óra. Ebben az órában felismertem nyomorúságom egész
mélységét. Tiéd, Uram, minden, ami jó bennem, de mivel ennyire
kicsiny és nyomorult vagyok, jogom van a Te végtelen irgalmadra
számítani.
 
238   E s t e. Jézusom, holnap reggel kell letennem az örök
fogadalmat.[116] Kértem az egész eget és földet, s mindent, ami
él, hogy adjanak hálát Istennek nagy és felfoghatatlan
kegyelméért – ekkor meghallottam e szavakat: ,,Leányom, szíved
mennyország számomra.'' Még egy kis ima, és el kell mennem,
mindenhonnan elzavarják ilyenkor az embert, mivel a holnapi napra
készítenek elő mindent – a kápolnát, az ebédlőt, a nagytermet és
a konyhát, nekünk pedig (109) le kell feküdnünk aludni.
Elalvásról azonban szó sem lehet. Az öröm elűzte az álmot. Arra
gondoltam, mi lesz az égben, ha már itt, ebben a száműzetésben
Isten ennyire betölti a lelkemet.
 
239   Ima a szentmisén örök fogadalmam napján. Ma ráteszem szívem
a paténára, melyen ott a Te Szíved, Jézus – és Veled együtt
ajánlom fel magamat Istennek, a Te Atyádnak és az én Atyámnak,
mint a szeretet és imádás áldozatát. Irgalom Atyja, nézz le Jézus
Szívének sebein keresztül az én szívem áldozatára!
 
  1933.5.1.
 
  Egyesülés Jézussal örök fogadalmam napján. Jézusom, Szíved
mától az én tulajdonom, az én szívem pedig a Te kizárólagos
tulajdonod. Neved puszta említése, Jézusom, gyönyör a szívemnek.
Igazán, egyetlen percig nem tudnék élni Nélküled, Jézusom. Ma
lelkem elmerült Benned, mint egyedüli kincsemben. Nem ismerek
akadályt, hogy szeretetem bizonyítson előtted, Szeretett Jézusom!
  Jézus szavai az örök fogadalomkor: ,,Jegyesem, szívünk örökre
egyesült. Emlékezz arra, hogy kinek tettél fogadalmat!''... Nem
lehet mindent szavakkal kifejezni.
  Kérésem, míg leborulva feküdtem a szemfedő[117] alatt. Kértem
az Urat, adja meg azt a kegyelmet, hogy sohase bántsam meg Őt
önszántamból és tudatosan még a legcsekélyebb bűnnel sem, még
gyarlósággal sem.
  Jézusom, bízom Benned. Jézusom, egész szívemből szeretlek
Téged. Legnehezebb pillanataimban anyám vagy.
  Irántad való szeretetből, Jézus, ma teljesen meghalok magamnak,
s elkezdek élni a Te szent neved nagyobb dicsőítésére.
  (110) + Szeretet! Ó, Szentháromság! Szeretetből áldozatul adom
magam Neked, mint az imádat áldozatát, a teljes önmegsemmisítés
égő áldozatát, s ezáltal az önmegsemmisítés által akarom
magasztalni nevedet, Uram! Kis rózsabimbóként vetem lábaidhoz
magamat, melynek illatát csak Te ismerheted.
 
240   Három kérés az örök fogadalom napján. Jézus, tudom, hogy a
mai napon nem tagadsz meg tőlem semmit.
  Első kérésem: Jézus, szeretett Jegyesem, kérem Tőled az Egyház
győzelmét, főleg Oroszországban és Spanyolországban; áldásodat a
Szentatyára, XI. Piusra és az egész papságra; kérem a megrögzött
bűnösök megtérését, és különös áldásodat és világosságodat,
Jézusom, azoknak a papoknak, akiknél életem során gyónni fogok!
  Második kérésem: Kongregációnk részére áldást, s nagy
buzgóságot kérek. Áldd meg, Jézus, az általános főnöknőt, az
újoncmesternőt, az egész novíciátust és minden elöljárót, áldd
meg legdrágább szüleimet; áraszd kegyelmedet növendékeinkre,
erősítsd meg őket kegyelmeddel oly mértékben, hogy azok, akik
elhagyják házainkat, soha többé bűnnel ne bántsanak meg Téged.
Jézus, kérlek oltalmazd Hazánkat, óvd meg ellenségeitől!
  Harmadik kérésem: Azokért a lelkekért esedezem Hozzád, akiknek
a legtöbb imára van szükségük. Kérlek a haldoklókért, légy
irgalmas hozzájuk! Könyörgök, Jézus, szabadítsd ki a
tisztítótűzben szenvedő lelkeket!
  Jézus, külön gondjaidra bízom a következő személyeket:
gyóntatóimat, azokat, akik imáimba ajánlották magukat, egy
bizonyos személyt ... P.Andraszt, Czaputa lelkészt, s azt a
papot, akit Vilniusban megismertem,[118] s aki majd gyóntatóm
lesz, egy lelket... (111) és még egy bizonyos papot, s egy
szerzetest, akinek – Te tudod, Jézusom – mennyit köszönhetek.
Jézusom, ezen a napon mindent megtehetsz azokért, akikért most
imádkozom. Magam részére azt kérem, Uram, formálj át egészen
magadhoz hasonlóvá, őrizz meg engem a Te dicsőségedért égő szent
buzgóságban, add meg a kegyelmet és a lelkierőt ahhoz, hogy
mindenben szent akaratod szerint cselekedjem. Köszönöm Neked,
Legkedvesebb Jegyesem, a nekem adott méltóságot, főleg királyi
címereimet, melyek mától ékesítenek, s melyekkel még az angyalok
sem rendelkeznek; a keresztet, a kardot és a töviskoronát. De
mindenekelőtt Szentséges Szívedet köszönöm Neked, Jézusom. Ez
mindennel felér számomra.
  Isten Anyja, legszentebb Szűz Mária, Édesanyám! Most
különösképpen Anyám vagy nekem, éspedig azért, mert szeretett
Fiad az én jegyesem, így mind a ketten gyermekeid vagyunk. Fiadra
való tekintettel szeretned kell engem. Mária, legdrágább Anyám,
irányítsd benső életem, hogy az kedves legyen Fiad előtt.
  + Szent, mindenható Isten! A nagy kegyelmek ezen pillanatában,
melyekkel örökre egyesítesz engem Magaddal – én, kis senki, a
legnagyobb hálával lábaidhoz vetem magam, mint valami kis
ismeretlen virág, s a szeretet eme virágának illata felszáll
trónodhoz nap mint nap.
A nehéz megpróbáltatások óráján, a sötétség, viharok, vágyódás és
szomorúság idején, amikor semmilyen teremtmény sem ért majd meg,
sőt mindenki elítél és megvet, rágondolok majd örök fogadalmam
napjára, Isten felfoghatatlan kegyelmének napjára.
 
  (112)        1933.5.1.
        +
241    JMJ
A lelkigyakorlat különleges elhatározásai.
 
  Felebaráti szeretet. – Először: szolgálatkészség a nővérek
iránt; másodszor: a távollévőkről nem beszélek, felebarátom
becsületét megvédem; harmadszor: felebarátaim eredményeinek
örülök.
 
242   + Ó, Istenem, mennyire szeretnék kisgyermek lenni! Te,
Atyám, tudod, mily kicsiny és gyenge vagyok. Ezért könyörgök,
tarts magadnál engem életem minden pillanatában, főleg halálom
óráján! Jézusom, tudom, hogy jóságod felülmúlja a leggyengédebb
anya jóságát.
 
243   Minden megaláztatást megköszönök az Úr Jézusnak, különösen
is fogok azokért a személyekért imádkozni, akik alkalmat adtak
megaláztatásomra. El akarok emésztődni a lelkek javára. Semmilyen
áldozattal sem törődve, mint egy kis szőnyeg, szeretnék a nővérek
lába elé terülni, amelyen nemcsak járhatnak, de lábaikat is
beletörölhetik. Nővértársaim lába alatt van a helyem. Emberi
szemek előtt észrevétlenül fogok törekedni a gyakorlatban erre a
helyre. Elég, ha Isten látja, mit teszek.
 
244   Ma egy szürke hétköznap kezdődött. Elmúltak az örök
fogadalom ünnepélyes pillanatai, lelkemben azonban megmaradt az
Isten nagy kegyelme. Érzem, hogy egészen Hozzá tartozom, érzem,
hogy a gyermeke vagyok, érzem, hogy az Ő tulajdona vagyok. Ezt
fizikailag is érezhetően tapasztalom. Minden szempontból nyugodt
vagyok, mert tudom, hogy Jegyesem dolga törődni velem. Magamat
teljesen elfelejtettem. Határtalanul bízom irgalmas Szívében.
Állandó egyesülésben vagyok Vele. Úgy látom, mintha Jézus sem
tudna boldog lenni nélkülem, s én sem Nélküle. Bár jól tudom,
hogy Ő, mint Isten, önmagában boldog, s boldogságához egyetlen
teremtményre sincs szüksége, jósága mégis rákényszeríti, hogy
érintkezzék a teremtményekkel – és hozzá ily bőkezűséggel.
 
245   (113) Jézusom, íme most Neved tiszteletére és dicsőségére
fogok törekedni, s küzdeni addig a napig, amíg Te magad azt nem
mondod – elég. Minden lelket, akit rám bíztál, imával és
áldozattal igyekszem majd támogatni, hogy kegyelmed működhessen
bennük. Ó, lelkek nagy barátja, Jézusom, köszönöm nagy bizalmad,
mellyel e lelkeket oltalmunk alá helyezted. Ó, ti munkás, szürke
napok! Egyáltalán nem vagytok egyhangúak, mert minden pillanat új
kegyelmet teremt számomra, s új lehetőséget nyújt jót cselekedni.
 
+ 1933.4.25.
 
246
A hónap engedélyei[119]
 
A kápolna mellett elhaladva beléphetek oda.
Szabadidőmben imádkozhatom.
Valami csekélységet elfogadhatok, odaadhatok, kölcsönözhetek.
Engedély tízóraira és uzsonnára.
Néha nem vehetek majd részt a rekreáción.
A közös gyakorlatokon sem vehetek mindig részt.
Néha a reggeli ill. esti imán sem tudok részt venni.
Esetenként 9 óra után még egy kis ideig a kötelességeim mellett
maradhatok, és 9 óra után elvégezhetem az imagyakorlatokat.
Amennyiben van szabad időm, írhatok vagy jegyzetelhetek.
Telefonbeszélgetések.
Távozás a házból.
Városi tartózkodás alatt betérhetek a templomba.
Beteg nővéreket látogathatok.
Ha szükséges, más nővérek cellájába léphetek.
Néha, rendkívüli időben vizet inni.
 
Kis önmegtagadások
 
Az Isteni Irgalmasság rózsafüzérét széttárt karral imádkozni.
Szombaton egy tized rózsafüzért széttárt karral elmondani.
Néha egy ima földön fekve.
Csütörtökön szent óra.
Pénteken nagyobb önmegtagadás haldokló bűnösökért.
 
247   (114) Jézus, magányos Szívek Barátja, Te vagy az én
felüdülésem, Te vagy a békém, Te vagy egyedüli megmentőm, Te vagy
a harc és kétségbeesések tengerén a megnyugvás. Te vagy a
fénysugár, mely életutamat megvilágítja. A magányos lelkeknek Te
vagy mindene. Megérted a lelket, még ha hallgat is. Ismered
gyengeségünket, s mint jó orvos – vigasztalsz és gyógyítasz,
óvsz a sok szenvedéstől – mint az igazi szakértő.
 
248   A püspök[120] szavai az örök fogadalmasokhoz a szertartás
alatt: ,,Vedd ezt a gyertyát a kezedbe az égi megvilágosodás és a
fellángoló szeretet jeleként.''
A gyűrű átnyújtásakor: ,,Eljegyezlek Jézus Krisztussal, a
Fenséges Atya Fiával. Ő tartson meg téged tisztán. Vedd e gyűrűt,
mint az örök szövetség jelét, melyet Krisztussal a szüzek
Jegyesével megkötsz. Legyen részedre a hit gyűrűje, a Szentlélek
jele, hogy Krisztus jegyesének nevezzenek. Szolgáld hűséggel,
hogy örök koronádat elnyerhesd."
 
249   + Jézusom, bízom Benned. Bízom irgalmad tengerében. Mint
anyám, olyan vagy nékem.
 
250   + Számomra ez az 1933-as év különösen ünnepélyes, mert az
Úr szenvedésének ebben a jubileumi évében tettem le az örök
fogadalmat ma. Áldozatomat különleges módon egyesítettem a
keresztre feszített Jézuséval, hogy így kedvesebb legyek Isten
előtt. Minden ügyemet Jézussal, Jézus által, Jézusban intézem.
 
251   Az örök fogadalom után még egész májusban Krakkóban
maradtam, mert nem döntötték el, Rabkába vagy Vilniusba kerülök-
e. Egy nap megkérdezett az általános főnöknő[121]: ,,Miért ül itt
olyan csendesen, nővér, miért nem készülődik?'' – Azt feleltem:
,,Tisztán szeretném látni és követni Isten akaratát. Ahová ön
irányít, anyám, ott lesz a helyem. Tudni fogom, ez Isten akarata
saját kívánságom nélkül.''
  (115) Az általános főnöknő azt válaszolta erre: ,,Nagyon
helyes.'' – A következő napon magához hívott, s azt mondta:
,,Mivel Isten tiszta akaratát akarta tudni, közlöm önnel, hogy
Vilniusba utazik.'' – Megköszöntem, s várok, melyik napra
rendelik el az utazásomat. Valamiféle öröm, de félelem is átjárta
a lelkem. Éreztem, hogy Isten ott nagy kegyelmeket, de nagy
szenvedéseket is előkészített lelkemnek. Május 27-ig azonban még
Krakkóban maradtam. Mivel itt nem volt állandó kötelességem, a
kertben segítettem csak, s mivel úgy adódott, hogy egyedül
dolgoztam, módom volt elvégezni egész hónapban a Szent Ignác-i
lelkigyakorlatot. A közösen töltött rekreációkon ugyan részt
vettem, ennek ellenére is el tudtam végezni a jezsuita
lelkigyakorlatot. Ezáltal sok isteni megvilágosítást nyertem.
 
252   + Négy nap múlt el a fogadalomtétel óta. Igyekeztem
megtartani a szent órát. Ez volt a hó első csütörtökje. Ahogy
beléptem a kápolnába, azonnal átjárt Isten jelenléte. Egész
határozottan éreztem, hogy Isten velem van. Kis idő múlva
megpillantottam a sebekkel borított Urat – aki azt mondta:
,,Nézd, kivel jegyezted el magad!'' Megértettem e szavak
jelentését, s azt válaszoltam: ,,Jézusom, ahogy így sebesen és
elgyötörve látlak, jobban szeretlek, mintha dicsőségben
látnálak.'' – Jézus azt kérdezi: ,,Miért?'' – Azt válaszoltam:
,,A nagy dicsőség megrémít engem, a kis semmiséget, de sebeid
Szívedhez vonzanak, s az irántam érzett nagy szeretetedről
beszélnek.'' E beszélgetés után hallgatás következett. Néztem
szent sebeit, s boldognak éreztem magam, hogy Vele szenvedhetek.
– Ez a szenvedés nem is jelentett számomra valódi szenvedést,
mert boldoggá tett, hogy megismerhettem az Ő szeretetének
mélységét, s az óra oly gyorsan elszaladt, mintha csak egy perc
lett volna.
 
253   + Soha, senkit sem szabad elítélni. Másokra elnéző szemmel
kell nézni, magunkra azonban szigorúan. Mindent Istenhez kell
viszonyítani. Saját szememben annak lássam magam, ami valóban
vagyok. – Nagy nyomorúság, a legteljesebb semmiség. A szenvedést
nyugodtan és türelmesen fogadjuk, abban a biztos tudatban, hogy
idővel minden elmúlik.
 
254   (116) + Azokról a pillanatokról, melyeket a fogadalomkor
éltem át – nem illik beszélni.
  Én Őbenne vagyok, Ő pedig énbennem. Abban a pillanatban, amikor
a püspök az ujjamra húzta a gyűrűt, Isten átjárta egész lényemet,
s mivel ezt kifejezni nem tudom, inkább hallgatok erről a
pillanatról. Fogadalmam óta oly bensőséges kapcsolatom az
Istennel, mint soha azelőtt. Érzem, hogy szeretem Istent, s
érzem, hogy Ő is szeret engem. Miután lelkem megízlelte Istent,
nem tudna Nélküle élni. Az oltár előtt eltöltött óra a legnagyobb
lelki szárazságban kedvesebb nekem, mint százévi földi
gyönyörűség. Inkább akarok egy zárda jelentéktelen hamupipőkéje
lenni, mint királynő kinn a világban.
 
255   + Az emberek szeme elől el fogok rejtőzni, bármilyen jót is
teszek majd, hogy Isten legyen egyedüli jutalmam. Olyan leszek
majd, mint a fűben megbúvó kis ibolya, amely nem sérti meg azt a
lábat, mely eltapossa, hanem önfeledten árasztja illatát, hogy az
őt taposó személy kellemesen érezze magát. Bár az emberi
természet számára nehéz ez, de Isten segítségünkre siet.
 
256   + Köszönöm neked, Jézus, azt a hatalmas kegyelmet, hogy
felismertetted velem nyomorúságom mélységét. Tudom, a semmiség
mélysége vagyok, s ha nem oltalmazna a Te szent kegyelmed,
egyetlen pillanat alatt visszahullanék a semmibe. Ezért szívem
minden dobbanásával köszönöm Neked, Istenem, irántam való nagy
irgalmadat.
 
257   Holnap kell Vilniusba utaznom. Ma P. Andrasznál gyóntam,
annál a papnál, aki nagy isteni szellem birtokosa, aki
szárnyaimat kibontotta, s megtanított nagy magasságok felé
szárnyalni. Mindenben megnyugtatott, s azt mondta, higgyek az
Isteni Gondviselésben. – ,,Bízz, és haladj bátor léptekkel!'' –
Ezután a gyónás után eltöltött Isten sajátságos ereje. (117) Az
atya hangsúlyozta, hogy hűnek kell maradnom az isteni
kegyelemhez, és ezt mondta: ,,Ha továbbra is megőrzöd ezt az
egyszerűséget és engedelmességet, nem történik semmi rossz veled.
Bízz Istenben, jó úton vagy, és jó kezekben vagy – Isten
kezeiben.''
 
258   + Este kissé tovább maradtam a kápolnában. Egy bizonyos
lélekről beszéltem az Úrral. Felbátorított az Úr jósága, s azt
mondtam: ,,Jézusom, Te adtad nekem ezt az atyát, aki megértette
sugallataimat, s most újra elveszed tőlem. Mit fogok kezdeni
Vilniusban? Nem ismerek ott senkit, még az ottaniak beszédét sem
értem.'' Az Úr ezt válaszolta: ,,Ne aggódj, nem hagylak
egyedül.'' Lelkem hálaimába merült minden kegyelemért, amit az Úr
P. Andrasz révén adott.
  Hirtelen eszembe jutott a látomás, amelyben láttam azt a
bizonyos papot a gyóntatószék és az oltár között, bízva abban,
hogy egyszer megismerem őt, és füleimben csengtek ezek a szavak:
,,Ő fog segíteni neked teljesíteni akaratomat a földön.''
 
259   Ma, 27-én [1933. május] utazom Vilniusba. Midőn a ház elé
értem, s rátekintettem a ház és kert együttesére, s ránéztem a
novíciátusra, hirtelen előtörtek a könnyeim. Rágondoltam minden
jóra és kegyelemre, amiben Isten itt részesített. Akkor hirtelen
megláttam az Urat egy virágágynál. ,,Ne sírj! Én mindig veled
vagyok.'' Míg Jézus beszélt, körülvett Isten jelenléte, és ez az
érzés egész utazásom alatt elkísért.
 
260   Engedélyt kaptam, hogy Czestochowába is betérjek. Most
láttam meg először itt az Istenanyát, midőn reggel 5 órakor
felfedték a képet. Szünet nélkül imádkoztam 11 óráig, s úgy
éreztem, mintha csak akkor érkeztem volna. Az ottani főnöknő[122]
elküldött értem egy nővért, hogy reggelizni hívjon, (118) s fél,
hogy lekésem a vonatot. Az Isten Anyja sok mindent mondott nekem.
Felajánlottam Neki örök fogadalmam; úgy éreztem, Ő az én Anyám,
én pedig az Ő gyermeke vagyok. Semmit sem tagadott meg tőlem,
amire kértem Őt.
 
261   + Ma már Vilniusban vagyok. Kis szétszórt házak alkotják a
zárdát. Furcsának tűnt a Józefów-i nagy épületek után. Csak 18
nővér él itt. Kis ház, de erős a közösségi élet. Minden nővér
nagyon szívélyesen fogadott, ami részemre nagy bátorítást
jelentett a terhek elviselésére vonatkozólag, melyek itt várnak
rám. Jusztina nővér[123] még a padlót is felmosta fogadásomra.
 
262   + Mikor áldásért mentem, Jézus felvilágosított, hogyan
viselkedjem bizonyos személyekkel. Minden erőmmel odasimultam
Jézus legédesebb Szívéhez, mert éreztem, milyen nagy külső
veszély fenyeget a kerti munkánál a szétszórtság terén, valamint
amiatt, hogy világi személyekkel is érintkeznem kell.
 
263   + Elérkezett a gyónás hete, és örömömre azt a papot láttam
meg, akit már azelőtt megismertem, hogy Vilniusba jöttem volna.
Látomásban ismertem meg először. Hirtelen ezeket a szavakat
hallottam lelkemben: ,,Ez az én hűséges szolgám, ő segít majd,
hogy akaratomat teljesítsd itt a földön.'' Magamat azonban nem
ismertettem meg vele, úgy ahogy azt az Úr kívánta. Egy ideig
harcoltam a kegyelem ellen. Minden gyónáskor furcsamód átjárt
Isten kegyelme, de nem nyitottam meg lelkemet ez előtt a pap
előtt, s nem akartam nála gyónni. Ez után a döntés után aggasztó
nyugtalanság fogott el. Isten erősen megrótt. Miután viszont
teljesen feltártam a lelkemet ez előtt az atya előtt, Jézus a
kegyelem egész tengerét árasztotta rám. Most értettem meg, milyen
fontos az egyes kegyelmekhez való hűség is, mert ez egész sor
további kegyelmet hoz maga után.
 
264   (119) + Ó, Jézusom, maradj velem, nézd, mily gyenge vagyok,
egyedül egyetlen lépést sem tudok előre tenni. Így hát mindig
velem kell maradnod, Jézusom, mint egy anyának a gyenge gyermeke
mellett – vagy még jobban.
 
265   Megkezdődtek a munka, a harc és a szenvedés napjai, a
zárdai élet mindennapjai. Az ember mindig novícia marad, sok
dolgot meg kell ismernie, és sokat kell tanulnia, mert bár a
szabályzat mindenhol ugyanaz, mégis minden háznak megvannak a
maga sajátos szokásai is, így hát minden változás egy új
novíciátust is jelent egyben.
 
266
1933.8.5. Az Irgalmasság Anyjának ünnepe[124]
 
  Ma egy nagy, felfoghatatlan kegyelmet kaptam, tisztán benső
kegyelmet, amelyért hálás vagyok Istennek ebben az életben és az
egész örökkévalóságban...
 
267   Jézus azt mondta nekem, hogy leginkább akkor tetszem neki, ha fájdalmas kínszenvedéseiről elmélkedem, s ez által az
elmélkedés által nagy megvilágosodást kap a lelkem. Aki igazi
alázatot akar tanulni, az elmélkedjen Jézus szenvedésein. Ha
szemlélem Jézus szenvedéseit, világossá válik előttem sok dolog, amelyeket azelőtt nem tudtam megérteni. Hasonló akarok lenni Hozzád, Jézus. Hozzád, a megfeszítetthez, a megkínzotthoz, a megalázotthoz. Jézus, vésd szívembe és lelkembe alázatodat! Őrülten szeretlek, Jézusom. Téged, akit halálra kínoztak, olyannak szeretlek, ahogy a próféta[125] (Iz 53 2-9) lefest, aki szinte képtelen volt felismerni Benned az emberi alakot végtelen szenvedésed láttán. Ebben az állapotban szeretlek ily őrülten. Örök, mérhetetlen Isten! Mit tett Veled a szeretet...?
 
268   1933.10.11. – Csütörtök. Igyekeztem megtartani a szent
órát, de ez nagy nehézségekkel kezdődött. Valami különös sóvárgás
zavarta meg szívemet. Értelmem úgy elhomályosult, hogy az egészen
egyszerű imaformákat sem értettem meg. Így múlt el az imádság –
vagy inkább harc egy egész órája. 
 
Elhatároztam, hogy egy további órán át imádkozom, de a benső szenvedések csak fokozódtak. – Nagy (120) érzéketlenség és kedvetlenség. – 
 
Eldöntöttem, hogy még egy harmadik órán át is imádkozom. Úgy döntöttem, hogy ezt a
harmadik órát térdepelve, támasz nélkül fogom végigimádkozni.
Testem lankadni kezdett. Mégsem adtam fel. Széttártam karjaimat,
s bár nem szóltam egy szót sem, akaratom segítségével
kitartottam. Kis idő múlva lehúztam ujjamról a gyűrűmet, s kértem
Jézust, nézzen erre a gyűrűre, mely örök egyesülésünk jele.
Felajánlottam Neki mindazokat az érzéseket, melyeket az örök
fogadalom alatt éreztem. Nemsokára érzem, hogy szívemet átjárja a
szeretet hulláma, lelkembe hirtelen áhítat költözött, érzékeim
elnémulnak, s Isten jelenléte tölti el a lelkemet. Csak annyit
tudok, hogy Jézus van itt és én. Olyan alakban láttam meg őt,
mint az örök fogadalom utáni első pillanatban, amikor szintén
szent órát tartottam. Hirtelen előttem állt Jézus megfosztva
ruhájától, teste sebekkel fedve, szemei vérrel és könnyel telve,
egész arca eltorzulva, köpésekkel fedve. Ezt mondta az Úr: ,,A
menyasszony legyen hasonló Vőlegényéhez". Egész mélységükben
megértettem ezeket a szavakat. Itt nincs helye semmiféle
kételynek. Jézushoz való hasonlóságomat a szenvedés és az alázat
adja. ,,Nézd, mit tett velem az emberi lelkek iránti szeretet,
leányom; a te szívedben találok meg mindent, amit a lelkek nagy
sokasága megtagad tőlem. Szívedben megpihenek; sokszor őrzök meg
nagy kegyelmeket az ima végére.''

 
269   Midőn egy alkalommal kilencedet imádkoztam a Szentlélekhez,
a gyóntatómat illetően az Úr így felelt: ,,Megismertettem veled
őt,[126] mielőtt még elöljáróid ideküldtek volna; ahogy
gyóntatóddal fogsz viselkedni, úgy fogok én is viselkedni veled.
Ha elrejted előtte akár a legkisebb tőlem kapott kegyelmet is, én
is elrejtőzöm előled, s egyedül maradsz.'' Isten kívánsága
szerint cselekedtem, s mély béke járta át lelkemet. Most már
értem, mennyire védi Isten a gyóntató atyákat, s hogy mindig
mögöttük áll.
 
270   (121)
Dr. Sopocko atya tanácsa.
 
  Alázat nélkül nem tetszhetünk Istennek. Gyakorold az alázat
harmadik fokozatát! Azaz ne csupán a magyarázkodástól tartózkodj,
de ne bizonygasd ártatlanságodat sem, ha valamit szemedre vetnek,
hanem örülj a megaláztatásoknak.
 
  Ha valóban Istentől származnak azok a dolgok, amelyekről
beszélsz nekem, akkor készítsd fel lelked nagy szenvedésekre. Nem
ismernek el majd, és üldözni fognak, úgy néznek majd rád, mint
egy hisztérikus, különc személyre, de Isten nem szűkölködik
kegyelmével. Isten valódi művei mindig nehézségekbe ütköznek, és
szenvedés az ismertetőjelük. Ha Isten keresztül akar vinni
valamit, a nehézségek ellenére is előbb vagy utóbb véghezviszi
azt. Te azonban csak páncélozd fel magad nagy türelemmel.
 
271   Midőn Sopocko atya elutazott a Szentföldre, páter Dabrowski
S.J.[127] vette át itt a Kongregációban egy időre a gyóntatás
feladatát. Egyik gyónásomban megkérdezte tőlem, tudatában vagyok-
e annak a magasabb rendű életnek, mely a lelkemben rendkívül nagy
mértékben van jelen. Azt feleltem, hogy tudatában vagyok, és
tudom, mi történik a bensőmben. Erre azt mondta az atya: ,,Nővér,
nem szabad ezt tönkretennie a lelkében, sem megváltoztatnia. Nem
minden lélekben jelentkezik a magasabb rendű élet e nagy
boldogsága, mely az ön esetében szemmel látható, mivel hatalmas
mértékben van jelen. Ügyeljen arra, hogy Istennek ezt a nagy
kegyelmeit el ne fecsérelje, [egy nagy félbeszakadt gondolat]
 
272   Ez az atya azelőtt gyakran próbára tett engem. Mikor
elmondtam neki, hogy az Úr ezeket a dolgokat[128] kívánja tőlem,
egyszerűen kinevetett, majd este 8 órára hívott gyónni. Midőn
nyolcra odaértem, a testvér éppen bezárni készült a templomot.
Mondtam neki, értesítse a pátert, hogy megjöttem, (122) mert ő
hívott mostanra. A becsületes fráter szólt is, de az atya azt
üzente vissza, hogy a páterek ebben az órában nem gyóntatnak.
Hazamentem hát, és többé nem gyóntam nála, viszont felajánlottam
érte egy teljes óra imádást, és önmegtagadásokat is gyakoroltam
érte, hogy kiesdjem számára Isten világosságát a lelkek
megismerésében. Midőn Sopocko atya elutazott, s ő
helyettesítette, kénytelen voltam újra hozzá menni gyónni. Amit
azelőtt el sem ismert, arra most már kötelez engem, vagyis, hogy
kövessem hűségesen azokat a benső sugallatokat. Néha megenged
Isten ilyen dolgokat, de mindenben dicsőítés illeti Őt. Mégis
nagy kegyelmekre van szükségünk, hogy el ne bizonytalanodjunk.
 
273
Évi lelkigyakorlat 1934.1.10.
 
  Jézusom, közeledik újra az az idő, amikor egészen egyedül
lehetek Veled. Teljes szívemből kérlek, Jézusom, add felismernem,
mi az, ami nem tetszik Neked bennem! Ugyanakkor add, hogy
felismerjem, mit kell tennem, hogy kedvesebb legyek Előtted! Ne
tagadd meg tőlem ezt a kegyelmet, és maradj velem! Tudom, Uram,
hogy erőfeszítésem nélküled nem sokat ér. Ó, hogy örülök
nagyságodnak, Uram! Minél jobban megismerlek, annál
bensőségesebben sóvárgok utánad, s kívánlak Téged.
 
274   Jézus önmegismerésben részesített. Ebben az isteni fényben
látom fő hibámat – ez a gőg, s annak árnyalata – a
zárkózottság, a főnöknővel[129] szembeni egyszerűség hiánya.
  Második fénysugár – a beszédet illetően. Néha túl sokat
beszélek. Néha 2-3 szóval el lehetne mondani a dolgokat, én erre
mégis túl sok időt használok fel. Jézus azt kívánja, hogy ezt az
időt kis bűnbocsánati fohászokkal töltsem ki a tisztítótűzben
szenvedő lelkekért. Az Úr azt is elmondja, mennyire megmérettetik
majd minden szó az utolsó ítélet napján.
 
  (123) A harmadik világító sugár szabályzatunkat érinti. Nem
eléggé kerülöm azokat az alkalmakat, amelyek a szabályzattal való
összeütközéshez vezetnek, főleg a hallgatásra vonatkozóan. Úgy
fogok ezentúl viselkedni, mintha a szabályt csak az én számomra
írták volna. Nem érdekel, hogy mások hogyan viselkednek, csak én
úgy viselkedjem, ahogy azt Isten kívánja.
Elhatározás. Teljesen mindegy, mit kíván tőlem Jézus, ha külső
dolgokról van szó, mindjárt az elöljárók tudomására kell hoznom;
a főnöknővel való viselkedésemben gyermeki nyíltságra, s
őszinteségre törekszem.
 
275   Jézus szereti az elrejtőzött lelkeket. Az elrejtett
virágoknak van a legjobb illatuk. Bensőmben igyekszem készíteni
egy csendes zugot Jézus Szívének. Nehéz, fájdalmas órákban a
bizalom himnuszát dúdolom Neked, ó, Teremtőm, mivel mélységes az
Irántad és Irgalmasságod iránt érzett bizalmam.
 
276   Attól a pillanattól fogva, hogy megszerettem a szenvedést,
megszűnt számomra a szenvedés. A szenvedés lelkem állandó
tápláléka.
 
277   Egy bizonyos illetővel nem fogok beszélni, mert tudom, hogy
ez nem tetszik Jézusnak, s ennek a személynek úgysincs haszna
belőle.
 
278   Az Úr lábánál. Ó, rejtőző Jézus, örök Szeretet, Életünk,
Isteni Mértéktelenség, ki megfeledkeztél saját magadról, s csak
minket látsz. Mielőtt megteremtetted az eget és a földet, már
Szívedben hordoztál minket. Ó, Szeretet! Ó, Alázatod mélysége!
Boldogság titka! Miért csak oly kevesen ismernek Téged? Miért nem
találsz viszonzást? Ó, Isteni Szeretet, miért rejted el
szépségedet? Ó, Megfoghatatlan! Ó, Mérhetetlen! Minél jobban
megismerlek – annál kevésbé tudlak felfogni, de mivel nem tudlak
felfogni – annál jobban érzékelem nagyságodat. Nem irigyelem a
szeráfokat, mert lángjuknál nagyobb ajándékot adtál szívemnek.
(124) Ők elragadtatva csodálnak Téged, de véred az enyémmel
egyesül. Szeretet – ez önmaga már itt a földön a nekünk
ajándékozott mennyország. Miért burkolódzol be a hitbe? A
szeretet széttépi a fátylat. Lelkem tekintete előtt nincs fátyol,
mert magad vontál örökre titokzatos szereteted ölébe. Tisztelet
és dicsőség Neked, oszthatatlan Szentháromság – egyedüli Isten,
örökkön-örökké!
 
279   Isten tudatta velem, min alapszik az igaz szeretet, és
megvilágosított, miként mutassam ki ezt Istennek a gyakorlatban.
Az Isten iránti igaz szeretet az Ő akaratának teljesítésén
nyugszik. Hogy Isten iránti szeretetünket tettekkel bizonyítsuk,
minden, még a legkisebb cselekedetünknek is az Isten iránti
szeretetből kell fakadnia. Azt mondta nekem az Úr: ,,Gyermekem,
legjobban szenvedéseidben tetszel nekem. Fizikai vagy erkölcsi
szenvedéseidben ne keresd a teremtmények részvétét, leányom. Azt
akarom, hogy szenvedéseid illata tiszta maradjon, ne vegyüljön
bele semmi más. Azt akarom, hogy ne csak a teremtményektől
szakadj el, de saját magadtól is. Leányom, gyönyörködni akarok
szíved szeretetében – abban a tiszta, szűzi, sértetlen
szeretetben, melyet semmi sem homályosít el. Leányom, minél
jobban megszereted a szenvedést, annál tisztább lesz szereteted
irántam.''
 
280   Jézus azt kívánja, hogy a Húsvét utáni első vasárnap
tartsuk meg Isten Irgalmasságának ünnepét benső áhítattal, s
külső önmegtagadásokkal. Három óra hosszáig hordtam a vezeklő
övet, közben állandóan a bűnösökért imádkoztam, s az egész világ
számára irgalomért esedeztem. Jézus azt mondta: ,,Tekintetem
megelégedettséggel pihen ma ezen a házon.''
 
281   Érzem, hogy halálommal nem ér véget küldetésem, hanem az akkor fog kezdődni. 
 
Ó, ti kétkedő lelkek! Meglibbentem előttetek
az ég függönyét, hogy meggyőzzelek benneteket Isten jóságáról, s
hogy ne sértsétek tovább bizalmatlanságotokkal Jézus legédesebb
Szívét. Isten Szeretet és Irgalom.
 
282   (125) Egyszer így szólt hozzám az Úr: ,,Szívemben nagy
irgalom ébredt irántad, legdrágább gyermekem, amikor megláttalak
darabokra tépetten a nagy fájdalomtól, amellyel vétkeidet
sirattad. Oly tisztának s őszintének látom szenvedésed, hogy
megadom néked a szüzek közti elsőséget. Te vagy szenvedésem
megtiszteltetése és dicsősége. Látom lelked minden megalázását,
semmi sem kerüli el figyelmemet. – Az alázatosokat felemelem
egészen a trónomig, mert így akarom.''
 
283   Szentháromság Egy Isten, úgy akarlak szeretni, ahogy még
egyetlen emberi lélek sem szeretett Téged, és bár szokatlanul
kicsi és nyomorúságos vagyok, mégis mélyen leeresztettem
irgalmasságod mélyébe bizalmam horgonyát – Istenem és Teremtőm!
Nagy nyomorúságom ellenére sem félek semmitől, de reménykedem,
hogy örökké hálaéneket énekelhetek Neked. Egy lélek se
kételkedjék, még ha mindenkinél nyomorultabb is lenne, amíg csak
él – nagy szent válhat mindegyikből, mert nagy az Isten
kegyelmeinek ereje. Rajtunk csak az múlik, hogy ne álljunk ellen
Isten működésének.
 
284   Ó, Jézus, bárcsak köddé válhatnék Előtted, hogy befedjem a
földet, hogy ne lássa tekinteted a szörnyű vétkeket. Ó, Jézusom,
ha a világ Veled szembeni közömbösségére nézek, szünet nélkül
ömlenek a könnyeim, de ha egy hűvös zárdai lélekre nézek – a
szívem vérzik.
 
285   1934. Midőn egy alkalommal beléptem a cellámba, annyira
kimerült voltam, hogy mielőtt levetkőztem volna, egy kicsit
pihennem kellett. Már levetkőztem, amikor megkért egy nővér,
hozzak neki meleg vizet. Kimerültségem ellenére gyorsan
felöltöztem, s meghoztam a vizet, amit kért, (126) bár a
konyhától a celláig jó darab utat kellett megtennem, a sár pedig
egészen a bokámig ért. Midőn a cellámba értem, megpillantottam
egy dobozt a legszentebb Oltáriszentséggel, s ezt a hangot
hallottam: ,,Fogd a cibóriumot, s vidd a tabernákulumba!'' Az
első pillanatban haboztam, de ahogy megérintettem a cibóriumot, e
szavakat hallottam: ,,Olyan szeretettel közelíts minden nővérhez,
amilyennel hozzám közeledsz! Minden, amit nekik teszel – nekem
teszed.'' Ezután magam maradtam.
 
286   + Egy alkalommal az imádási órán, amikor a Hazáért
könyörögtünk, lelkemet fájdalmak fogták el, s így fohászkodtam:
,,Legirgalmasabb Jézusom, szentjeid közbenjárására, főleg azonban
legkedvesebb Édesanyád közbenjárására, aki kisgyermekkorodtól
nevelt Téged, könyörgök Hozzád, áldd meg Hazámat! Jézusom, ne
nézd bűneinket, hanem tekints a kisgyermekek könnyeire, éhségére,
s a hidegre, amelytől szenvednek! Uram, ezek miatt az ártatlanok
miatt részesíts a kegyelemben, melyet a Hazámnak kérek.'' Erre
megpillantottam Jézust könnyben ázó szemekkel, aki ezt mondta:
,,Látod, leányom, mennyire sajnálom őket. Tudnod kell, hogy ők
tartják fenn a világot.''
 
287   + Jézusom, ha a lelkek életét nézem, látom, hogy közülük
sokan bizalmatlansággal szolgálnak Téged. Néha, éppen amikor
alkalmuk lenne kimutatni Isten iránt érzett szeretetüket, látom,

miként menekülnek ezek a lelkek a csatatérről. – Jézus azt

mondta: ,,Gyermekem, Te is így akarsz viselkedni?'' – Azt
válaszoltam: ,,Ó, nem, Jézusom, én nem menekülök el a
harcmezőről. Ha halálos verejték borítja is homlokom, akkor sem
adom ki kezemből a kardot, mindaddig, míg a Szentháromság
lábainál meg nem pihenek." – Mindabban, amit teszek, nem saját
erőmre, hanem Isten kegyelmére számítok. Isten kegyelmével a
legnagyobb nehézségeken is győzelmesen tud áthaladni a lélek.
 
288   (127) + Midőn egy alkalommal hosszasan beszélgettem
Jézussal növendékeinkről, jóságától felbátorodva megkérdeztem
Tőle: vannak-e növendékeink között olyan lelkek, akik Szívének
örömet okoznak? S ezt választotta az Úr: ,,Igen, de szeretetük
gyenge, ezért különösen is oltalmadba helyezem őket. Imádkozz
értük!''
  Ó, nagy Isten, csodálom jóságodat! Te az égi seregek Ura vagy,
mégis leereszkedsz egy nyomorúságos teremtményhez. Ó, mily
bensőségesen akarlak szívem minden dobbanásával szeretni! Nem
elég nekem a földkerekség, az ég is túl kicsi, s a tér semmi.
Egyedül Te elégítesz ki engem – örök Isten! Egyedül Te tudod
kitölteni lelkem mélységét.
 
289   Legboldogabb pillanataim azok, amikor egyedül maradok az
Úrral. Ezekben a pillanatokban felismerem Isten nagyságát és az
én nyomorúságomat.
  Egyszer azt mondta nekem Jézus: ,,Ne csodálkozz, ha néha
ártatlanul meggyanúsítanak. Irántad való szeretetből én ittam ki
először az ártatlanul szenvedők kelyhét.''
 
290   Egy alkalommal, amikor az örökkévalósággal és annak
titkaival foglalkoztam, lelkemet félelem fogta el, majd tovább
gondolkodva, különféle bizonytalanságok kezdtek kínozni. Ekkor
így szólt hozzám Jézus: ,,Gyermekem, ne félj Atyád házától. A
hiábavaló kutatásokat hagyd a világ bölcseire, én téged mindig
kisgyermeknek akarlak látni. Egyszerűen tedd fel kérdéseidet a
gyóntatódnak, szájával majd én válaszolok rájuk.''
 
291   Egyszer megismertem egy személyt, aki súlyos bűnt készült
elkövetni. Kértem az Urat, bocsássa rám a legnagyobb kínokat,
hogy megmeneküljön ez a lélek. (128) Hirtelen megéreztem a
fejemen a töviskorona szörnyű fájdalmát. Ez elég sokáig tartott,
de az illető személy megmaradt Isten kegyelmében. Ó, Istenem,
milyen könnyű szentnek lenni – csak egy kis jóakarat kell hozzá.
Ha Jézus egy lélekben észreveszi a jóakaratnak ezt a kis
szikráját, siet, hogy odaadja magát a léleknek, és semmi sem
tudja visszatartani Őt; sem a hibák, sem a bukások, semmi sem.
Jézus segítségére siet az ilyen léleknek, s ha ez a lélek hű
marad Isten kegyelméhez, rövid időn belül eljut a legnagyobb
szentségre, melyre egy teremtmény eljutni képes itt a földön.
Isten nagyon adakozó, s kegyelmét senkitől sem vonja meg –
többet is ad, mint amire kérjük. A Szentlélek sugalmazásának hű
követése – ez a legrövidebb út Istenhez.
 
292   + Ha egy lélek őszintén szereti Istent, nem kellene félnie
a lelki életben semmitől. Rendelje csak alá magát a kegyelemnek,
s ne szabjon korlátokat az Úrral való egyesülésben.
 
293   + Midőn Jézus szépségével fellelkesített, s magához vont,
megláttam, mi az, ami nem tetszik Neki a lelkemben, s
elhatároztam, hogy mindenáron legyőzöm ezt. Isten kegyelmével
azonnal sikerült is. Tetszett Istennek ez a nagylelkűség, s ettől
fogva kezdett magasabb rendű kegyelmekkel is megajándékozni.
Benső életemre vonatkozólag nem értelmezem, nem elemzem az
utakat, amelyeken Isten Lelke vezet – elég nekem az, hogy tudom:
szeretnek, és én is szeretek. A tiszta szeretet lehetővé teszi
Isten megismerését és sok titok megértését. Lelkiismeretem
részére a gyóntató a mérvadó, s a szava szent – itt a lelki
vezetőmről beszélek[130].
 
294   + Egy alkalommal ezt mondta az Úr: ,,Viselkedj úgy, mint a
koldus, aki nem mentegetőzik, ha nagyobb alamizsnát kap, hanem
azt annál szívélyesebben megköszöni; így te is, ha nagyobb
kegyelmet kapsz tőlem, ne magyarázkodj, hogy nem vagy méltó rá.
Ezt úgyis tudom. Hanem örülj és örvendezz, s végy szívemből (129)
oly sok kincset, amennyit csak el tudsz viselni, mert így jobban
tetszel nekem. Még valamit akarok mondani neked. – Ezeket a
kegyelmeket ne csak a magad részére vedd, hanem felebarátaid
részére is, ami azt jelenti, hogy bátorítsd a veled találkozó
lelkeket az én végtelen irgalmamban való bizalomra. Ó, mennyire
szeretem azokat a lelkeket, akik tökéletesen bíznak bennem, mindent megteszek nekik.''
 
295   + Ekkor azt kérdezte tőlem Jézus: ,,Gyermekem, hogy megy a
lelkigyakorlat?'' Azt válaszoltam: ,,De hát tudod, Jézus, hogy
megy.'' ,,Igen, tudom, de a te szádból és szívedből akarom
hallani.'' – ,,Ó, Mesterem, ha Te vezetsz engem, minden
egyszerű. Kérlek, Uram, soha ne hagyj el engem.'' – Jézus azt
mondta: ,,Igen, mindig veled leszek, ha mindig kisgyermek
maradsz. És ne félj semmitől. Ahogy itt a kezdet voltam részedre,
úgy leszek a befejezés is. A legkisebb dolgokban se támaszkodj
teremtményekre, mert ez nem tetszik nekem. Lelkedben én magam
akarok lakni. Lelkierőt és világosságot adok neked. Helyettesem
ajkáról megtudod, hogy én vagyok benned, s minden félelmed
eloszlik, mint a köd a nap sugarainak hatására.''
 
296   + Legfőbb Jó! Úgy akarlak szeretni, mint még senki a
világon. Éltem minden pillanatával dicsérni akarlak Téged, s
akaratomat tökéletesen egyesíteni a Te szent akaratoddal. 
 

	Életem nem egyhangú és szürke, hanem sokszínű, mint egy illatos virágoskert, melyből nem tudom, melyik virágot szakítsam le elsőnek: a szenvedés liliomát, a felebaráti szeretet rózsáját vagy az alázatosság ibolyáját? Nem fogom felsorolni összes kincsemet, melyekkel mindennap özönnel rendelkezem. Nagy dolog az adott pillanatot kihasználni.




 



 
297   + Jézus, legfőbb Világosság, add, hogy megismerjem önmagam,
s hatolj világosságoddal sötét lelkembe. Töltsd be magaddal
lelkem mélységét, mert Te vagy egyedül [...]
 
298   Ó, Jézusom! Élet, Út, Igazság! Kérlek, tarts magadnál, mint
édesanya tartja keblén csecsemőjét, mert én nemcsak gyámoltalan
gyermek, hanem egy halom nyomorúság és semmiség vagyok.
 
299   (130)         + A lélek titka          Vilnius, 1934.
 
  Midőn egy alkalommal a gyóntatóm megparancsolta, hogy kérdezzem
meg Jézustól, mit jelent az a két sugár, melyek a képen
láthatók,[131] – megígértem, hogy megkérdezem.
  Imám alatt ezeket a szavakat hallottam bensőmben: ,,A két sugár
a vért és a vizet jelenti. – A halvány sugár a vizet, mely a
lelkeket tisztítja meg; a piros a vért, ami a lelkek élete...
  E két sugár irgalmam bensejéből tört elő, midőn a lándzsa
haldokló szívemet megnyitotta a kereszten.
  Ezen sugarak elrejtik a lelkeket Atyám haragja elől. Boldog,
aki ezek árnyékában fog élni, mert Isten igazságos keze nem éri
el. Azt kívánom, hogy a Húsvét utáni első vasárnap az Irgalmasság
ünnepe legyen.
 
300   + Kérd meg hűséges szolgámat,[132] hogy ezen a napon
hirdesse az egész világnak ama nagy irgalmasságomat, hogy aki
ezen a napon az Élet Forrásához járul, bűnei és az értük járó
büntetés teljes elengedését nyeri el.
  + Az emberiség mindaddig nem talál békét, míg nem fordul
bizalommal irgalmamhoz.
  + Ó, hogy megsebez a lélek bizalmatlansága! Az ilyen lélek
megvallja ugyan, hogy szent és igazságos vagyok, de nem hiszi el,
hogy én vagyok az irgalom, nem bízik jóságomban. A gonosz lelkek
is dicsérik igazságosságomat, de nem hisznek jóságomban.
  Szívem örül az irgalmasság címének.
 

Oh, how much I am hurt by a soul's distrust! Such a soul professes (megvall) that I am Holy and Just, but does not believe that I am Mercy and does not trust in My Goodness. Even the devils glorify My Justice but do not believe in My Goodness. 
My Heart rejoices in this title of Mercy.

 
========================================================================

301   Hirdesd, hogy Isten legfőbb tulajdonsága az irgalom. Kezem
minden művét irgalmasságom koronázza meg.''
 
302   (131) + Ó, örök Szeretet! Azt kívánom, hogy minden
teremtett lélek ismerjen meg Téged. Szeretnék pap lenni, s a
kétségbeesett, bűnös lelkeknek szünet nélkül hirdetném
irgalmadat. Szívesen lennék misszionárius, és elvinném vad
országokba a hit fényét, hogy ott is megismerjenek Téged a
lelkek, s értük elemésztődve mártírhalált halhassak, mellyel Te
is meghaltál értem és értük. Ó, Jézus, tudom jól, hogy pap,
misszionárius, prédikátor is lehetek, s mint mártír halhatok
önmagam kiüresítése és az önmegtagadás által, az Irántad és a
halhatatlan lelkek iránti szeretetből. 
 
A nagy szeretet a kis dolgokat is naggyá tudja változtatni, és csak a szeretet teszi
értékessé cselekedeteinket. Minél tisztább lesz szeretetünk,
annál kevesebb marad bennünk, amit elégethet a szenvedés tüze, s
így a szenvedés nem is lesz már számunkra szenvedés. A szenvedés
gyönyörűségünkké válik. Isten kegyelme által most elértem egy
olyan szívbéli állapotot, melyben érzem, soha boldogabb nem
vagyok, mint amikor Jézusért szenvedek, akit szívem minden
rezdülésével szeretek.
 
303   Midőn egy nap nagy szenvedést kellett elviselnem,
kötelességeimtől Jézushoz menekültem, s kértem, adjon erejéből.
Rövid ima után örömmel és buzgalommal telve tértem vissza
munkámhoz. Egyik nővértársam ekkor megjegyezte: ,,Nővér, ma
biztosan sok öröm érte, mert csak úgy ragyog. Isten bizonyára nem
is ad semmilyen szenvedést önnek, csak örömet.'' Azt válaszoltam:
,,Téved, nővér, éppen akkor, amikor sokat szenvedek, nagyobb az
örömem is – s ha kevesebbet szenvedek, örömem is csekélyebb.''
Ez a lélek azonban elárulta, hogy nem ért engem. Próbáltam
megmagyarázni neki: ,,Ha sokat szenvedünk, sok alkalmunk van
bebizonyítani Istennek, mennyire szeretjük Őt. Ha kevesebb a
szenvedés, kevesebb alkalmunk van erre. Ha pedig egyáltalán nem
szenvedünk szeretetünk se nem nagy, se nem tiszta. Isten
kegyelmével eljuthatunk aztán odáig, hogy a szenvedés gyönyörré
változik részünkre, mert a szeretet előidézheti ezt a tiszta
lelkekben.''
 
304   (132) + Jézusom, egyetlen reményem! Köszönöm Neked ezt a
könyvet, melyet felnyitottál lelki szemeim előtt. Ez a könyv a Te
irántam való szeretetedből származó szenvedésed. Ebből a könyvből
tanultam meg, hogyan kell szeretni Istent és a lelkeket. Ebben a
könyvben mérhetetlen kincsek rejlenek számunkra. Ó, Jézus, mily
kevés lélek ért meg Téged szeretetből fakadó szenvedésedben! Mily
nagy a Te Szentséges Szívedben égő legtisztább szeretet tüze!
Boldog az a lélek, amely megértette Jézus Szívének szeretetét!
 
305   Legfőbb kívánságom, hogy a lelkek mint örök boldogságukat
ismerjenek fel Téged. Higgyenek jóságodban, s magasztalják
végtelen irgalmadat.
 
306   Kértem Istent, részesítsen abban a kegyelemben, hogy
természetem ellenálló és erős legyen azokkal a hatásokkal
szemben, melyek néha el akarnak téríteni a szabályzat szellemétől
és az apróbb rendelkezésektől. Kis molyok ezek, amelyek lelki
életünket szét akarják rágni, és ez biztosan sikerül is nekik, ha
a lélek, bár tudatában van ezeknek az apró vétségeknek, ennek
ellenére elhanyagolja, mert jelentéktelen dolgoknak tartja őket.
A szerzetesrendben én semmit sem tartok csekélységnek. Nem
fontos, hogy néha kellemetlenségekbe és megjegyzésekbe ütközöm,
fontos az, hogy lelkem harmonikus egységben éljen a szabályzat,
fogadalmaim és a rendi előírások szellemével.
  Ó, Jézusom! Szívem gyönyörűsége, Te ismered vágyaimat. El
szeretnék rejtőzni az emberi tekintetek elől. Úgy élni, mintha
nem élnék. Tisztán szeretnék élni, mint a mező virágai. Azt
akarom, hogy szeretetem mindig Feléd irányuljon, mint egy virág,
mely mindig a nap felé fordul. Azt akarom, hogy szívem virágának
illatát és üdeségét Neked őrizzem. Isteni tekinteted előtt akarok
élni, mert Te egyedül elég vagy nekem. Ha Veled vagyok, Jézus,
semmitől sem félek, mert semmi sem árthat nekem.
 
307   (133) + 1934. Nagyböjt idején házunk és kápolnánk felett
nagy világosságot és nagy sötétséget pillantottam meg. Láttam e
két hatalom harcát.
 
308   1934. Nagycsütörtök. Jézus ezt mondta: ,,Azt akarom, hogy
áldozatul ajánld fel magad a bűnösökért, különösen azokért, akik
elvesztették reményüket Isten irgalmában.''
 
Isten és a lelkek – A felajánlás aktusa
 
309   Az ég és föld jelenlétében, az angyalok minden kara, a
Szentséges Szűz Mária és minden égi Hatalom előtt kijelentem a
Szentháromság Egy Istennek, hogy ma egyesülve Jézus Krisztussal,
a lelkek Megváltójával, önként áldozatul ajánlom fel magam a
bűnösök megtéréséért, különösen azokért, akik elvesztették
reményüket Isten irgalmában. 
 
Ez az áldozat abban áll, hogy
tökéletesen alárendelem magamat Isten akaratának, s magamra
vállalom a bűnösök lelkében élő összes szenvedést, félelmet és
aggodalmat; viszonzásul átengedem nekik lelkem minden vigaszát,
melyet az Istennel való érintkezésből nyerek. Egyszóval mindent
felajánlok értük: a szentmiséket, a Szentáldozásokat, a
bűnbánatot, az önmegtagadásokat és imákat. Nem félek a
csapásoktól – az isteni igazságosság büntetéseitől – mert
egyesültem Jézussal. Ó, Istenem, elégtételt akarok adni Néked ily
módon azokért a lelkekért, akik nem bíznak jóságodban.
 
Teljes reménnyel bízom irgalmad tengerében. Uram, Istenem, ki részem
vagy örökre, ezt a felajánlást nem saját erőmre támaszkodva
teszem, hanem Jézus Krisztus érdemeire alapozva. Ezt a
felajánlást mindennap meg fogom ismételni azzal az imádsággal,
melyet Te magad tanítottál nekem, Jézusom:
  ,,Ó, Jézus Szívéből az irgalom forrásaként fakadó Vér és Víz,
bízom Benned.''
  A Legszentebb Oltáriszentségről nevezett Fausztina nővér
Nagycsütörtökön, a szentmise alatt. [1934. Március 29.]
 
310   (134) – ,,Részt adok neked az emberi nem megváltásából.
Enyhülésem vagy haláltusám percében.''
 
311   Midőn megkaptam gyóntatómtól[133] az engedélyt, hogy a
fenti felajánlást megtegyem, hamarosan felismertem, hogy Istennek
kedves volt ez az aktus, mert mindjárt érezni kezdtem
következményeit. Egy pillanat alatt lelkem mintha sziklává vált
volna: közömbös lett, tele kínnal és nyugtalansággal. Különböző
káromlások és átkozódások hatoltak fülembe. Szívemben
kétségbeesés és bizalmatlanság vert tanyát. Ez azoknak a
szegényeknek a lelkiállapota, amelyet magamra vettem. Az első
pillanatban nagyon megrémültem ezektől a szörnyűségektől, de az
első szentgyónásnál megnyugodtam.
 
312   + Midőn egy nap a kolostoron kívülre mentem gyónni, úgy
adódott, hogy éppen a lelkiatyám[134] mondta a szentmisét. Kis
idő múlva megláttam az oltáron a kis Jézust, aki kedvesen és
örömmel nyújtotta kezecskéjét a pap felé, de a pap kezeibe vette
ezt a bájos Gyermeket, összetörte, és elevenen megette. Az első
pillanatban ellenérzés támadt bennem a pappal szemben. Hogy
bánhat így a kis Jézussal? De ugyanebben a pillanatban világossá
vált előttem, hogy ez a pap igen kedves Isten előtt.
 
313   + Midőn a képet festő művésznél[135] voltam, és láttam,
hogy Jézus képe nem olyan szép, mint amilyen Ő a valóságban, ez
nagyon elszomorított, de bánatomat mélyen elrejtettem a szívembe.
Amikor eljöttünk a festőtől, a főnöknő anya[136] benn maradt a
városban, hogy elintézzen néhány dolgot. Én pedig hazamentem
egyedül. Otthon azonnal bementem a kápolnába, és keserves sírásra
fakadtam. Azt mondtam az Úrnak: ,,Ki tud Téged olyan szépre
lefesteni, mint amilyen vagy?'' Erre ezeket a szavakat hallottam:
,,Nem a színek és az ecsetvonások szépségében van ennek a képnek
a nagysága, hanem az én kegyelmemben.''
 
314   + Midőn egy délután kinn jártam a kertben, ezt mondta az
Őrangyalom: ,,Imádkozz a haldoklókért!'' Rögtön elkezdtem a
kertésznővérekkel együtt a rózsafüzért imádkozni. Aztán egyéb
imákat mondtunk a haldoklókért. Ima után a tanulók vidáman
beszélgetni kezdtek egymás közt. (135) Hangos szavaik ellenére
lelkemben a következőket hallottam: ,,Imádkozz értem!'' A
szavakat nem értettem pontosan, ezért néhány lépéssel odébb
mentem a tanulóktól, s elgondolkodtam, ki kéri az imámat?
Hirtelen meghallottam: ,,Én vagyok ... nővér.''[137] Ez a nővér
Varsóban volt, én pedig jelenleg Vilniusban vagyok. ,,Imádkozz
értem, míg csak azt nem mondom, hagyd abba. Haldoklom.'' Azonnal
elkezdtem bensőségesen imádkozni érte a haldokló Jézus Szívéhez.
Háromtól ötig egyfolytában imádkoztam érte. Ötkor hallottam, hogy
így szól: ,,Köszönöm'' – Megértettem, hogy meghalt. A következő
nap a szentmisén is buzgón imádkoztam a lelkéért. Délután kaptunk
egy lapot, amelyen közölték, hogy ...nővér meghalt ebben és ebben
az órában. Megértettem, hogy ez volt az az idő, amikor kérte,
hogy imádkozzam érte.
 
315   + Szűzanyám! A Te lelked elmerült a keserűség tengerében.
Nézz gyermekedre, taníts meg szenvedni és szeretni a
szenvedésben. Erősítsd meg a lelkemet, ne törje meg a fájdalom.
Kegyelmek Anyja – taníts meg engem Istennel élni.
 
316   Egy alkalommal meglátogatott a Szűzanya. Szomorú volt,
szemeit a földre szegezte. Megértette velem, hogy valami
mondanivalója lenne számomra, ugyanakkor azt is értésemre adta,
hogy nem szívesen beszél erről. Mikor ezt megértettem, kértem a
Szűzanyát, mondja csak amit akar, és nézzen rám. Jóságos
mosollyal rám nézett, s ezt mondta: ,,Szenvedésben lesz részed
betegséged és az orvosok miatt. A képpel kapcsolatban is sok
szenvedés ér majd, de ne aggódj!'' Másnap megbetegedtem, és sokat
szenvedtem, ahogy a Szűzanya megmondta, de lelkem felkészült a
szenvedésre. A szenvedés életem állandó kísérője.
 
317   Ó, Istenem, egyetlen reményem! Beléd helyeztem minden
bizodalmamat, s tudom, nem fogok csalódni.
 
318   (136) Szentáldozás után néha különös módon érzem Isten
jelenlétét. Érzem, hogy Isten a szívemben van. De ez az érzés nem
akadályoz kötelességeim teljesítésében. Még akkor is, ha fontos,
több figyelmet igénylő munkát végzek, megmarad ez a bensőséges
kapcsolatom Istennel. Vele megyek dolgozni, vele a rekreációra,
vele szenvedek, vele osztom meg örömömet, Benne élek, és Ő pedig
bennem. Sohase vagyok egyedül, mert Ő állandó társam. Minden
pillanatban jelen van bennem. Bizalmasságunk szoros, vér- és
életkapcsolatunkból fakad.
 
319   1934.8.9. A csütörtöki éjszakai imádás.[138] 23 órától 24
óráig végeztem imádási órámat. E szentségimádást a megrögzött
bűnösök megtéréséért ajánlottam fel, főleg azokért, akik
elvesztették reményüket Isten irgalmasságában. Azon elmélkedtem,
mily sokat szenvedett értünk Isten, mily sok szeretetet mutatott
irántunk, s mi mégsem hisszük el, hogy ennyire szeret minket. Ó,
Jézus, ki érti ezt? Mily fájdalmat jelent ez az Üdvözítőnek!
Mivel győzzön meg minket szeretetéről, ha maga a halála sem tud
meggyőzni? Az egész mennyországot hívtam, hogy velem együtt
nyújtsanak elégtételt a hálátlan lelkekért az Úrnak.
 
320   Jézus tudatta velem, milyen kedves Előtte az engesztelő
ima. Azt mondta: ,,Egy alázatos és szerető lélek imája
lefegyverzi Atyám haragját, s levonja az áldások tengerét.'' Az
imaóra után a cellámba vezető út felénél körülvett egy sereg
óriási fekete kutya. Ugráltak, üvöltöttek, s darabokra akartak
szaggatni. Észrevettem, hogy ezek nem kutyák, hanem ördögök. Egy
közülük dühösen ezt mondta: ,,Amiért ezen az éjszakán annyi
lelket elvettél tőlünk, darabokra fogunk szaggatni.'' – Azt
válaszoltam: ,,Ha ez a legirgalmasabb Isten akarata, szaggassatok
darabokra, megérdemlem, mert minden bűnös közül a legnyomorultabb
vagyok, Isten pedig minden időben szent, igazságos és végtelenül
irgalmas.'' E szavakra így kiáltottak: ,,Meneküljünk innen, mert
nincs egyedül! Vele van a Mindenható!'' Eltűntek, mint a por és
az utcazaj. Én pedig nyugodtan bementem a cellámba, Te Deumot
mondtam, s elgondolkodtam Isten végtelen és mélységes irgalmán.
 
(137)     1934.8.12.
 
321   Hirtelen gyengeség – halálkín. Ez még nem az igazi halál
volt, a valódi életbe való távozás, csak kínjának
megtapasztalása. Borzalmas a halál, bár az örök életet adja
nekünk. Hirtelen rosszul lettem, nem kaptam levegőt, minden
elfeketedett a szemem előtt, s éreztem, elhalnak a tagjaim. A
fulladás érzése szörnyű. Ennek az érzésnek egyetlen pillanata is
mérhetetlenül hosszú... A bizalom ellenére egy különös félelem is
társul vele. A végső szentségekhez akartam járulni. De a
vágyakozás ellenére a szentgyónás most nehezemre esik. Nem tudja
az ember, mit mond, valamit elkezd, mást meg nem tud befejezni. -
- Ó, Isten őrizzen meg minden lelket attól, hogy a gyónást az
utolsó órára halassza. Felismertem a pap szavainak nagy erejét,
mely ilyenkor a beteg lelkére hat. Midőn lelkiatyámtól
megkérdeztem, hogy kész vagyok-e Isten elé állni, és nyugodt
lehetek-e, azt felelte: ,,Tökéletesen nyugodt lehetsz, nemcsak
most, de minden heti gyónás után is.'' – Isten kegyelme, mely a
papnak e szavait kíséri, óriási. A lélek erőt és bátorságot érez
a harcra.
 
322   Ó, anyám, te rendi közösség! – Mily édes benned élni, de
még jobb itt meghalni.
 
323   Miután részesültem a végső szentségekben, tökéletes javulás
következett be állapotomban. Egyedül maradtam. Fél óra múlva
megismétlődött a roham, de már nem olyan erősen, mivel az orvosi
beavatkozás enyhítette.
  Szenvedéseimet összekötöttem Jézus szenvedéseivel, s
felajánlottam magamért s azon lelkek megtéréséért, akik
kételkednek Isten jóságában. Hirtelen megtelt a cellám fekete
alakokkal, akik telve voltak irántam dühös indulattal és
gyűlölettel. Egyikük azt mondta: ,,Átkozott vagy, s Az is, aki
benned van, mert már kezdesz kínozni bennünket a pokolban is.''
Amint kimondtam: ,,És az Ige testté lett, és miköztünk lakozik''
– a sötét alakok nagy zaj közepette eltűntek.
 
324   Következő napon nagyon gyengének éreztem magamat, de
fájdalmakat nem éreztem. A Szentáldozás után megpillantottam az
Úr Jézust úgy, ahogy egyik imádási órán láttam. Tekintete átjárta
lelkemet, a legkisebb porszem sem maradt rejtve Előtte. Azt
mondtam: ,,Azt hittem, Jézus, hogy magadhoz veszel.'' Jézus azt
válaszolta: ,,Akaratom még nem teljesült benned egészen, még a
földön kell maradnod, de már nem sokáig. Bizalmad nagyon tetszik
nekem, de szereteted legyen erősebb. (138) A tiszta szeretet erőt
ad a léleknek a haláltusában is. Mikor a kereszten haldokoltam,
nem magamra gondoltam, hanem a szegény bűnösökre, s értük az
Atyához imádkoztam. Azt akarom, hogy az utolsó pillanataid is
teljesen hasonlóak legyenek az én utolsó pillanataimhoz a
kereszten. Egyetlen ár van, amiért megvehetjük a lelkeket – ez
az ár: az én kereszthalálom szenvedéseivel egyesített szenvedés.
A tiszta szeretet megérti ezeket a szavakat, a testi szeretet nem
fogja fel őket soha.''
 
 
325   1934. Mária Mennybevételének ünnepén nem voltam szentmisén.
– Nem engedte meg a doktornő.[139] Így a cellámban imádkoztam
bensőségesen. Kis idő múlva megpillantottam a Szűzanyát
kimondhatatlan szépségben. – Azt mondta: ,,Leányom, imát, imát
és újra csak imát kérek tőled a világért és főleg Hazádért.
Kilenc napig végezz engesztelő Szentáldozást, s kapcsolódj
bensőségesen a szentmise áldozatba. A kilenc nap alatt
áldozatként fogsz állni Isten előtt. Mindenhol, mindig és minden
időben, akár nappal, akár éjjel, ahányszor felébredsz, imádkozz
lelkedben. Lélekben mindig lehet imádkozni.''
 
326   Egyszer azt mondta nekem Jézus: ,,Tekintetem ezen a képen
olyan, mint tekintetem a kereszten.''
 
327   A gyóntatóm[140] egyszer megkérdezte, hogyan legyen
elhelyezve a felirat a képen? A teljes szöveg ugyanis nem fér el
rajta. Azt válaszoltam, hogy imádkozom, és a következő héten
válaszolok. Midőn kiléptem a gyóntatószékből, s elhaladtam a
Legszentebb Oltáriszentség mellett, bensőleg megvilágosodott
előttem, mi legyen a felirat. Jézus emlékeztetett arra, amit az
első alkalommal mondott; hogy ennek a három szónak kell
szerepelnie: ,,Jézusom, bízom Benned.'' Megértettem, hogy Jézus
szeretné, ha az egész szöveg szerepelne a képen, de nem kívánja
kifejezetten ezt az említett szavakon kívül.
  ,,Átadok az embereknek egy edényt, mellyel az irgalmasság
forrásához jöhetnek kegyelmet meríteni. Ez az edény nem más, mint
ez a kép a következő felírással: ‘Jézusom, bízom Benned.’''
 
328   Ó, legtisztább Szeretet, tölts el, s teljességgel uralkodj
szívemben és segíts a lehető leghűségesebben teljesíteni szent
akaratodat.
 
329   (139) A háromnapos lelkigyakorlat vége előtt láttam egyszer
magam, amint botladozva, göröngyös úton járok. Látom, hogy jön
mögöttem egy alak, aki állandóan támogat, én azonban nem örülök
ennek, és kérem, hogy menjen el, mert egyedül akarok menni. De ez
az alak nem hagyott el egyetlen pillanatra sem. Nem tudtam
felismerni. Türelmetlen lettem, megfordultam, és eltoltam
magamtól. Akkor láttam meg, hogy ez a főnöknő anya.[141]
Ugyanekkor felismertem hogy nem is ő, hanem maga Jézus az. Az Úr
mélyen a szemembe nézett, s tudtomra adta, milyen fájdalmat okoz
neki, ha akár a legcsekélyebb dologban is nem követem a főnöknő
anya akaratát. – ,,Az ő akarata az én akaratom.'' Nagyon kértem,
bocsásson meg, s igen szívemre vettem ezt az intelmet.
 
330   + Egyszer megkért a gyóntatóm, imádkozzam a szándékáért. –
Elkezdtem a Szűzanyához egy kilencedet. Ez kilencszer elmondott
Üdvöz légy, Királynőből állt. A kilenced végén megpillantottam a
Szűzanyát a kis Jézussal a karján s a gyóntatómat, aki a Szűzanya
előtt térdelt, s beszélt Vele. Nem tudtam megérteni, mit [miről]
beszél a Szűzanyával, mert ezalatt a kis Jézussal beszéltem, aki
Anyja karjából lejött hozzám, s közeledett felém. Szépsége
csodálatba ejtett. Ekkor meghallottam a Szűzanya néhány szavát,
melyet a paphoz intézett. Valamennyit azonban nem hallhattam.
Amit hallottam: ,,Én nemcsak a mennyország Királynője vagyok,
hanem az Irgalom Anyja, és a te Édesanyád is.'' Kinyújtotta jobb
kezét, mellyel a palástját fogta, s betakarta vele ezt a papot.
Ezután eltűnt a jelenés.
 
331   Mily nagy kegyelem, ha az embernek van lelki vezetője!
Gyorsabban haladhatunk előre az erényekben, világosabban
felismerjük Isten akaratát, s hűségesebben követhetjük azt. Így
biztosan, veszélytelen úton haladunk. A lelkiatya átsegít a
zátonyokon, amelyeken a lélek szétzúzódnék. Isten, bár elég
későn, de megadta nekem ezt a kegyelmet, melynek nagyon örülök,
mert látom, hogy támogatja Isten a lelki vezető kívánságát.
Elmondok egy példát a számtalan esetből, melyek velem történtek
meg. Minden este kérni szoktam az Úrtól a másnapi elmélkedési
pontokat.[142] Most azt mondta: ,,Gondolkozz el Jónás prófétán és
küldetésén.'' Megköszöntem az Úrnak, de lelkemben gondolkodni
kezdtem: (140) ,,Mi ez a szokatlan, az eddigiektől oly eltérő
elmélkedés?'' Lelkem egész buzgóságával kezdtem elmélkedni, s
rájöttem, hogy ebben a prófétában magamra ismerhetek. Én is
gyakran igyekszem kibújni a feladat alól, mint ő, mondván, hogy
más jobban tudná teljesíteni Isten akaratát, és nem értem meg,
hogy Ő mindent megtehet, s Mindenhatósága annál szembetűnőbb
lesz, minél hitványabb eszközt használ fel. Ezt Isten tette ilyen
világossá előttem. Délután gyónás volt a Kongregációban. Midőn
előadtam lelkiatyámnak a küldetésre[143] vonatkozó aggodalmamat,
aminek véghezviteléhez Isten engem, mint alkalmatlan eszközt akar
felhasználni, az atya azt mondta, hogy akár akarjuk, akár nem,
teljesítenünk kell Isten akaratát, és példának Jónás prófétát
hozta fel. Gyónás után arra gondoltam, vajon honnan tudhatta a
gyóntató atya, hogy Isten épp azt mondta, hogy Jónás prófétáról
elmélkedjem, hiszen nem említettem ezt a gyónásomban. Azonnal
meghallottam a hangot: ,,Amikor a pap engem helyettesít, nem ő
működik, hanem én működöm általa. Az ő kívánságai az enyémek.''
Látom, miként védi Jézus helyetteseit. Maga működik bennük.
 
332   + Csütörtök. Mikor elkezdtem a szent órát, el akartam
mélyedni Jézus szenvedéseiben az Olajfák hegyén. De meghallottam
lelkemben: ,,Elmélkedj a Megtestesülés titkain!'' Hirtelen
megjelent előttem sugárzó szépségében a kis Jézus, aki arról
beszélt, mennyire tetszik Istennek a lélek egyszerűsége. ,,Bár
felfoghatatlan a nagyságom, mégis csak a kicsinyekkel érintkezem
– tőled is a lelki gyermekséget kívánom.''
 
333   Most látom világosan, hogyan működik Isten a lelkiatyán
keresztül, és milyen hű az ígéreteihez. Két hete utasított a
lelkiatyám, hogy gondolkozzam el erről a lelki gyermekségről.
Eleinte nehezemre esett, de a lelkiatya nem volt tekintettel
nehézségeimre, s utasított, hogy a továbbiakban is gondolkozzam
ezen. ,,A gyakorlatban ez a gyermekség a következőkben
nyilvánuljon meg: egy gyermek nem foglalkozik sem a múlttal, sem
a jövővel, csak a jelen pillanatban él. Önnél, nővér, ki akarom
emelni ezt a lelki gyermekséget, de nagyon nyomatékosan.''
 
334   S látom, hogy a gyóntatóm véleményét támogatja az Úr Jézus,
azáltal, hogy ebben az időben nem tanítóként, felnőtt férfiként
jelenik meg előttem, hanem kisgyermek képében. A felfoghatatlan
Isten leereszkedik hozzám egy kisgyermek alakjában. Lelki szemeim
azonban nem maradnak meg ezen a felszíni síkon. Bár kisgyermek
alakját vetted fel, én mégis a halhatatlan, határtalan Urat, az
urak Urát látom Benned, akit a tiszta lelkek (141) éjjel-nappal
dicsérnek, akiért a szeráfok szíve a legtisztább szeretet
izzásában ég. Ó, Jézus Krisztusom! Az Irántad való szeretetben
szeretném túlszárnyalni őket. Kérlek benneteket, tiszta lelkek,
bocsássátok meg nekem a bátorságot, hogy veletek hasonlítom össze
magamat. Én – a nyomorúság mélysége vagyok, de Te, Istenem, aki
az irgalom felfoghatatlan mélysége vagy, szívj fel engem, mint
ahogyan a nap tüze felszívja a csepp harmatot. Szerető
pillantásod betölt minden szakadékot. Kimondhatatlan boldognak
érzem magam Isten nagyságának láttán. Isten nagyságát látni – ez
tökéletesen elég nekem ahhoz, hogy az egész örökkévalóságon át
boldog legyek.
 
335   Egyszer, amikor Jézust kisgyermek alakjában láttam meg, ezt
kérdeztem: ,,Jézus, miért kisgyermek alakjában beszélsz most
velem? Hiszen én Benned mégis csak a határtalan Istent látom,
Teremtőmet és Uramat.'' Jézus azt válaszolta, hogy amíg meg nem
tanulom az egyszerűséget és alázatosságot, kisgyermekként fog
velem beszélni.
 
336   + 1934. Az egyik szentmise alatt, melyen az Úr Jézus ki
volt helyezve a Szentségtartóban, a Szentáldozás előtt
megpillantottam a Legszentebb Ostyából sugárzó két sugarat, úgy,
ahogyan az a képen látható: az egyik piros, a másik halvány.
Visszatükröződtek minden nővéren és tanulón, de nem mindegyiken
egyformán. Néhányukon alig lehetett látni. Ez a gyermekek
lelkigyakorlatának utolsó napján történt.
 
337   + 1934.11.22. Egyszer azt mondta a lelkiatyám,[144] hogy
jól gondolkodjam el magamról, s vizsgáljam meg, nincs-e bennem
kötődés valamely tárgyhoz, teremtményhez, esetleg magamhoz, s
nincs-e bennem haszontalan fecsegés – mivel mindez zavarja Jézus
háboríthatatlan működését lelkemben. Isten féltékeny a szívünkre,
s azt akarja, hogy egyedül csak Őt szeressük.
 
338   Midőn utánagondoltam ennek a dolognak, megállapítottam,
hogy nincs olyan, amihez túlzottan ragaszkodnék. De mint minden
másban, itt is félek önmagamtól, és nem bízom magamban. Az
aprólékos vizsgálódástól kimerülve bementem a Legméltóságosabb
Oltáriszentséghez, s lelkem egész erejével kértem Jézust:
,,Jézusom, Jegyesem, szívem Kincse, (142) Te tudod, hogy csak
Téged ismerlek, és Rajtad kívül nem ismerek más szeretetet, de ha
bármihez is kötődnék Rajtad kívül, kérlek, könyörgök Hozzád,
Jézus, irgalmad hatalma küldje rám a halált azonnal, mert
ezerszer inkább meghalnék, mintsem hogy egyszer a legkisebb
dologban is hűtlen legyek Hozzád.''
 
339   Akkor nem tudom honnan, elém állt Jézus, túlvilági
szépségben, fehér ruhában, felemelt kezekkel – s a következő
szavakat intézte hozzám: ,,Leányom, szívedben megpihenek, benne
tetszésem találom. Mindent megtalálok benne, amit sok lélek
megtagad tőlem. Mondd meg ezt helyettesemnek.'' – S ekkor semmit
sem láttam – de lelkemet elárasztotta a vigasztalás tengere.
 
340   Megértettem, Jézus, hogy Irántad való szeretetemet semmi
sem tudja megakadályozni, se szenvedés, se kellemetlenségek, se
tűz, se kard, de még a halál sem. Erősebbnek érzem magam, mint
ezek valamennyien. Semmi sem hasonlítható a szeretethez. Látom,
hogy a legkisebb dolgok is, amelyeket az Istent őszintén szerető
lélek teljesít, nagy értékkel bírnak az Ő szent szemeiben.
 
341   1934.5.11. Egyik napon kora reggel, amikor kinyitottam
embereink[145] előtt a kaput, hogy kiengedjem őket, rövid időre
betértem a kápolnába, hogy egyperces látogatást tegyek Jézusnál,
s megújítsam napi szándékaimat. ,,Jézusom, ma felajánlom Neked
minden fájdalmamat, önmegtagadásomat és imámat a Szentatya
szándékára, hogy jóváhagyja az Irgalmasság ünnepét. Szeretnék még
egy dolgot is szóvá tenni. Nagyon csodálkozom, hogy nekem az
Irgalmasság ünnepéről kell beszélnem, hiszen azt mondják, hogy
van már ilyen ünnep.[146] Miért kell akkor erről szólni?''
  Jézus válasza: ,,Ki tud az emberek közül erről? – Senki.
Sokszor még azok se, akiknek ezt az irgalmat hirdetni és tanítani
kellene az embereknek. Ezért akarom, hogy ezt a képet Húsvét
utáni első vasárnapon ünnepélyesen megáldják, és nyilvánosan
tiszteljék, hogy minden lélek ismerje.
  Mondj el a Szentatyáért egy kilencedet. Ez 33 részből álljon.
Ennyiszer ismételd meg azt az imát az Irgalmassághoz, amit neked
tanítottam.''
 
342   (143) A szenvedés a legnagyobb kincs a földön. – Ez
tisztítja meg a lelket. A szenvedésben ismerjük meg az igaz
barátot. Az igazi szeretetet a szenvedés hőmérőjével mérik.
 
343   Jézusom, köszönöm Neked a napi apró kereszteket, szándékaim
megakadályozását, a közösségi élet terhét, szándékaim rossz
értelmezését, a mások által okozott megaláztatásokat, az
elszenvedett rideg bánásmódot, az alaptalan vádaskodást, a gyenge
egészséget és a kimerültséget, a saját akaratomról való
lemondást, az énem megtagadását, az elismerés hiányát mindenben,
s minden tervem megakadályozását.
  Köszönöm Neked, Jézus, a benső kínokat, a lélek
érzéketlenségét, a félelmet és bizonytalanságot, a sötétséget és
belső homályt, a kísértéseket és különféle megpróbáltatásokat,
azokat a kínokat, amelyeket nehéz kifejezni, főleg azokat,
melyeket senki sem ért meg, a halál óráját, benne a harc
nehézségét és keserűségét.
  Köszönöm, Jézusom, hogy Te ittad ki először a keserűség
kelyhét, mielőtt azt enyhébb formában nekem nyújtottad. Ezt a
kelyhet most a Te szent akaratodból emelem ajkaimhoz. Legyen meg
a Te akaratod. Történjék meg velem, amit bölcsességed még az idők
kezdete előtt elhatározott. A rendelésed kelyhét utolsó cseppig
ki akarom inni, anélkül, hogy keresném az okokat. Örömöm a
keserűségben lelem, s reménytelenségben van a bizalmam. Benned,
Uram, jó minden, amit atyai szíved ad; nem helyezem a vigaszt a
keserűség fölé, sem a keserűséget a vigasz fölé. Köszönet Néked
mindenért, Jézus. Gyönyörűség szemlélni Téged, felfoghatatlan
Isten! Lelkem ebben a titokzatos létben él, itt érzem otthon
magam. Jól ismerem Jegyesem lakását. Érzem, hogy nincs egyetlen
csepp vérem sem, mely ne lángolna a szeretettől Érted!
  Ó, teremtetlen Szépség! Aki egyszer Téged megismert, nem tud
mást szeretni. Érzem lelkem feneketlen mélységét – és semmi sem
tudja kitölteni azt, egyedül csak Isten. Érzem, hogy elmerülök
Benne, mint egyetlen homokszem a feneketlen tengerben.
 
(144)     1934.12.20.
 
344   Egy este, amint bementem a cellámba, megláttam az Úr Jézust
mintegy a szabad ég alatt kitéve a monstranciában. Lábainál ott
volt a gyóntatóm, mögötte meg sok magas rangú pap, akiknek
öltözékét még sohasem láttam, csak látomásban. Távolabb különböző
rangú papok s áttekinthetetlen embertömeg állt, amit szemeim nem
tudtak befogadni. Az Ostyából előtört a két sugár, ahogy a képen
látni. Szorosan összekapcsolódtak, de nem vegyültek össze.
Gyóntatóm kezeibe áramlottak, majd a többi pap kezeibe, s onnan
az emberekhez, majd vissza az Ostyába. Végül újra a cellámban
találtam magam, amint oda bementem.
 
345   1934.12.22. Midőn a heti gyónásra mentem, lelkiatyámat
misézés közben találtam. A mise harmadik részében megpillantottam
a kis Jézust, aki valamivel kisebb volt, mint általában, és azzal
a különbséggel, hogy violaszínű ruhában volt, és nem fehérben
mint máskor.
 
346   1934.12.24. Szenteste. Reggel a szentmisén éreztem Isten
közelségét. Lelkem öntudatlanul elmerült Benne. Ezt hallottam:
,,Kedves lakhely vagy számomra. Benned pihen az én Lelkem.'' E
szavaknál Isten pillantása szívem legmélyéig hatolt. S látván
saját nyomorúságomat, lélekben megalázkodtam, s csodáltam Isten
nagy irgalmát, hogy egy ilyen nyomorúsághoz közeledik a
leghatalmasabb Úr.
  A Szentáldozás alatt öröm árasztotta el a lelkemet. Éreztem
bensőséges egyesülésemet az Istenséggel. Mindenhatósága átjárta
teljes lényemet. Egész nap különös módon éreztem Isten
közelségét, s bár kötelességeim a nap folyamán nem engedték, hogy
akár csak egy percre is betérjek a kápolnába, mégsem volt
egyetlen pillanatom sem, amikor ne lettem volna együtt Istennel.
Jelenlétét erősebben éreztem, mint bármikor. (145) Szüntelen
köszöntöttem a Szűzanyát beleélve magam az Ő lelkületébe, és
kértem, tanítson meg az Isten iránt igaz szeretetre. Hallottam
válaszát: ,,Éjjel a szentmisén megosztom veled boldogságom
titkát.''
  A vacsora hat óra előtt volt; a közös örvendezés és ostyatörés
közben a jellemző külső zaj ellenére, mely a jókívánságokat
kíséri, egy pillanatra sem vesztettem el Isten jelenlétét.
Vacsora után gyorsan elvégeztük a munkákat, s kilencre már az
imádáson lehettem a kápolnában. Engedélyt kaptam, hogy ébren
várhassam meg az éjféli misét. Kimondhatatlanul örültem: kilenc
órától tizenkét óráig volt szabad időm. 9 órától 10-ig szent órát
tartottam a szüleimért és az egész család szándékára. 10-től 11-
ig imádást tartottam lelki vezetőm szándékára. Először is hálát
adok, hogy ezt a látható segítséget megkaptam Istentől ígérete
szerint. Ezután világosságot kértem Istentől lelkiatyám részére,
hogy tisztán lássa lelkiállapotomat, s így vezessen Isten akarata
szerint. 11-től 12-ig az Anyaszentegyházért imádkoztam, a
papságért, a bűnösökért, a missziókért és házainkért. A búcsúkat
felajánlottam a tisztítótűzben szenvedő lelkekért.
 
347   1934.12.24. 12 óra.
  Éjféli mise. Midőn elkezdődött a szentmise, benső áhítat fogott
el. Lelkemben túláradt az öröm. A felajánláskor megláttam Jézust
az oltáron. Kimondhatatlanul szép volt. A kisgyermek egész idő
alatt nézett minket. Kiterjesztette karocskáit. Átváltozáskor –
nem a kápolnára nézett, hanem fel az égre. Átváltozás után újra
ránk pillantott, de már nem sokáig, mert a pap, mint mindig,
megtörte és lenyelte. De a ruhácskája most már fehér volt. A
második és harmadik napon ugyanígy láttam. Nehéz a lelkemben
uralkodó örömet kifejezni. (146) Ez a látomás ezenkívül még három
misén megismétlődött.
 
348   1934.
  Karácsony utáni első csütörtök. Teljesen elfelejtkeztem róla,
hogy ma csütörtök van, s így nem végeztem el az imádási órát. A
többi nővérrel együtt 9 órakor a hálóterembe mentem. Különös, de
sehogy sem tudtam elaludni. Úgy éreztem, mintha valamit még nem
teljesítettem volna. Gondolatban végigfutottam a kötelességeimen,
de nem tudtam rájönni, mi az. Ez eltartott 10 óráig. Akkor
megpillantottam Jézus elgyötört arcát, aki így szólt: ,,Vártalak,
hogy megosszam veled szenvedésemet, mert ki értheti meg ezt
jobban, mint a menyasszonyom.'' Bocsánatot kértem ridegségemért.
Szégyenkeztem, s nem mertem az Úrra nézni. Megtört szívvel arra
kértem Jézust, adjon egy tövist a koronájából. Jézus azt felelte,
hogy megosztja ezt a kegyelmet, de csak holnap, és a látomás
azonnal eltűnt.
 
349   Másnap reggel az elmélkedés alatt megéreztem fejem bal
oldalán a fájdalmas tövist; a fájdalom egész nap tartott.
Szüntelenül arra gondoltam, hogyan bírhatta ki Jézus az egész
töviskoszorú sok kínját. Szenvedésemet egyesítettem Jézuséval, s
felajánlottam a bűnösökért. Négy órakor, amikor imádkozni jöttem,
láttam egyik növendékünket, aki tisztátalan gondolatok bűnével
szörnyen megbántotta Istent. Láttam azt a személyt is, aki miatt
vétkezett. Aggodalom járta át a lelkemet, s kértem Istent, Jézus
fájdalmáért szakítsa ki ezt a lelket szörnyű nyomorúságából.
Jézus azt felelte, hogy megadja neki ezt a kegyelmet, nem miatta,
hanem énmiattam; most értettem meg, mennyire fontos a bűnösökért
imádkozni, főleg növendékeinkért.
 
350   Életünk valódi apostoli élet. Nem tudok elképzelni
házunkban, vagyis Kongregációnkban olyan apácát, akiben nem volna
meg ez a lelkület. A lélekmentés buzgalmának kellene égni
szívünkben.
 
351   (147) Ó, Istenem, mily édes Érted szenvedni. Szenvedni a
szív legtitkosabb zugában, a legrejtettebb helyen. Rejtve égni,
mint észrevétlen áldozat, mely tiszta, mint a kristály, vigasz és
részvét nélkül. Lelkem tevékeny szeretetben ég, időmet nem
tékozlom el álmodozásokkal. Minden pillanatot kihasználok, mert
ez hatalmamban áll. A múlt már nem tartozik hozzám, a jövő nem az
enyém. Egész lelkemmel a jelent akarom kihasználni.
 
352
1935.1.4. Borgia anya első rendi káptalanja[147]
 
  Ezen a káptalanon az anya[148] a hitéletet és a kis dolgokban
való hűséget hangsúlyozta. A káptalan felénél a következő
szavakat hallottam: ,,Kívánom, hogy nagyobb legyen a hitetek az
adott pillanatokban. Menyasszonyomnak a legkisebb dolgokban való
hűsége nagy örömömre szolgál!'' Ránéztem a keresztre, s láttam,
hogy Jézus fejét a refektórium felé fordította, s ajkai mozogtak.
 
353   Elmondtam ezeket a főnöknőnek, aki így felelt: ,,Látja,
nővér, Jézus mennyire akarja, hogy életünk a hitből fakadjon.'' -
- Amikor a főnöknő elment a kápolnába, s én magamra maradtam,
hogy kitakarítsam a szobát, ezeket a szavakat hallottam: ,,Mondd
meg minden nővérnek: azt kívánom, hogy az elöljárókhoz való
viszonyukat a hit szellemében éljék.'' Megkértem gyóntatómat,
oldjon fel e kötelesség alól.
 
354   Midőn egy személlyel beszéltem, akinek a képet kellett
volna megfestenie, de bizonyos okok miatt mégsem tette – ezt
hallottam a lelkemben: ,,Azt kívánom, hogy ez az illető legyen
engedelmesebb!'' Megértettem, hogy ha a legnagyobbak is az
erőfeszítéseink, de nincs rajtuk az engedelmesség pecsétje, nem
tetszenek Istennek – a szerzetesi lélekről beszélek. Ó, Istenem,
mily könnyű a szerzetben felismerni akaratodat! Nekünk,
szerzetesi lelkeknek reggeltől éjszakáig világosan elő van írva
Isten akarata. Azokban a percekben pedig, amikor bizonytalanok
vagyunk, ott vannak elöljáróink, akik által Isten szól hozzánk.
 
355   (148) 1934–1935. Az újév vigíliája. Engedélyt kaptam a
virrasztásra és a kápolnában való imára. Egyik nővér megkért,
hogy egy óra szentségimádást ajánljak fel érte. – Megígértem
neki, s egy álló óráig érte imádkoztam. Az imaóra alatt Isten
tudomásomra adta, mily kedves Előtte ez a lélek.
  A második órát a bűnösök megtéréséért ajánlottam fel,
különösképpen engeszteltem Istent az épp most történt
megbántásokért. Mennyi sértés éri Istent!
  A harmadik órát lelkiatyám szándékára ajánlottam fel, buzgón
fohászkodtam, hogy kapjon megvilágosodást egy bizonyos ügyben.
  Végül ütött a tizenkettedik óra, az év utolsó órája. – A
Szentháromság nevében fejeztem be, s az újév első óráját is a
Szentháromság nevében kezdtem el. Mindhárom Személytől áldást
kértem, s bizalommal néztem az új esztendő elé, amely bizonyosan
nem fog szűkölködni a szenvedésekben.
 
356   Szent Ostya! Melyben benne foglaltatik az Isteni Irgalom
testamentuma számunkra, de különösen a szegény bűnösök számára.
  Szent Ostya! [Melyben] jelen van Jézus Teste és Vére, mint
végtelen irgalmad jele irántunk, de legfőképpen a szegény bűnösök
iránt.
  Szent Ostya! Örök élet forrása, melyet végtelen irgalmad
bőségesen áraszt ránk, de különösen a szegény bűnösökre.
  Szent Ostya! Mely magában rejti az Atya, a Fiú és a Szentlélek
irgalmasságát irántunk, de legfőképpen a szegény bűnösök iránt.
  (149) Szent Ostya! Benned van az irgalom végtelen ára, mely
lerója minden tartozásunkat, de legfőképpen a szegény bűnösök
tartozásait.
  Szent Ostya! Az élővizek forrása, mely végtelen irgalmadból
fakad számunkra, de különösen a szegény bűnösök számára.
  Szent Ostya! Mely magában rejti a legtisztább szeretet tüzét,
amely az Örök Atya ölén, az irgalom végtelen mélységében ég
érettünk, de főleg a szegény bűnösökért.
  Szent Ostya! Melyben rejtve van minden gyengeségünk gyógyszere,
[a gyógyszer], amely végtelen irgalmadból, mint éltető forrásból
fakad értünk, de főként a szegény bűnösökért.
  Szent Ostya! Melyben elrejtve van az Isten és köztünk lévő
kapcsolat – az Isten végtelen irgalma irántunk, de különösen a
szegény bűnösök iránt.
  Szent Ostya! Melyben rejtve van Jézus legédesebb Szívének
minden érzése irántunk, de különösen a szegény bűnösök iránt.
  Szent Ostya! Egyetlen reményünk, az élet minden szenvedésében
és viszontagságában.
  Szent Ostya! Egyetlen reményünk a sötétségben, benső és külső
harcainkban.
  Szent Ostya! Egyetlen reményünk életünkben és halálunk óráján.
  Szent Ostya! Egyetlen reményünk a sikertelenség és a kétségek
örvényében.
  Szent Ostya! Egyetlen reményünk a hamisságok és árulások
között.
  Szent Ostya! Egyetlen reményünk a földet elárasztó sötétségben
és istentelenségben.
  Szent Ostya! Egyetlen reményünk, senki által meg nem értett
vágyódásunkban és fájdalmunkban.
  (150) Szent Ostya! Egyetlen reményünk a hétköznapok
fáradozásaiban és szürkeségében.
  Szent Ostya! Egyetlen reményünk reményeink és törekvéseink
összeomlásakor.
  Szent Ostya! Egyetlen reményünk ellenséges nyilak és a pokol
erőfeszítései ellen.
  Szent Ostya! Bízom Benned, ha a nehézségek meghaladják erőimet,
s ha látom, hogy erőfeszítéseim eredménytelenek.
  Szent Ostya! Bízom Benned, ha szívemet viharok ide-oda tépik, s
aggódó lelkem már a kétségek felé hajlik.
  Szent Ostya! Bízom Benned, ha szívem reszket, s homlokom
halálverítékben fürdik.
  Szent Ostya! Bízom Benned, ha minden összeesküszik is ellenem,
is sötét kétségbeesés hatol a lelkembe.
  Szent Ostya! Bízom benned, ha szemeim világa kihuny minden
földi dolog látására, s lelkem először pillantja meg az
ismeretlen világokat.
  Szent Ostya! Bízom Benned, ha a munka meghaladja erőimet, és a
sikertelenség lesz állandó osztályrészem.
  Szent Ostya! Bízom Benned, amikor nehezemre esik az erények
gyakorlása, s emberi természetem fellázad ellenük.
  Szent Ostya! Bízom Benned, ha ellenséges csapások sújtanak.
  Szent Ostya! Bízom Benned, ha az emberek elítélik
fáradozásaimat és erőfeszítéseimet.
  Szent Ostya! Bízom Benned, ha elhangzik felettem az ítéleted.
Akkor majd irgalmasságod tengerében fogok bízni.
 
357   + Ó, Szentséges Háromság! Bízom végtelen irgalmadban. Mivel
Isten nekem Atyám, gyermeke lévén jogom van Isteni Szívére, s
minél nagyobb sötétség vesz körül bennünket, annál
tökéletesebbnek kell lenni bizodalmunknak.
 
358   Nem értem meg, hogyan nem lehet bízni Benne, aki mindent
megtehet? Vele mindent megtehetünk, Nélküle semmit. Ő, az Úr, nem
engedi meg, hogy megszégyenüljön az, aki minden bizodalmát Beléje
helyezi.
 
359   (151) 1935.1.10. + Csütörtök. Az esti áldás[149] alatt a
következő gondolatok kezdtek kínozni: ,,Vajon mindaz, amit Isten
nagy irgalmasságáról mondok, nem hazugság vagy képzelgés-e?'' Egy
darabig el akartam gondolkozni ezen, amikor lelkemben egy erős,
világos hangot hallottam: ,,Igaz minden, amit jóságomról mondasz,
és nincs elég szó jóságom dicséretére.'' Ezek a szavak oly erősek
és világosak voltak, hogy életemet adtam volna, hogy Istentől
erednek. Arról a békéről ismerem fel Isten szavait, melyek azokat
kísérik és bennem maradnak. Ez a béke olyan nagy erőt ad, hogy
minden nehézség, kellemetlenség és szenvedés, s maga a halál is
semmiségnek tűnik. Ez a világosság feltárta előttem, hogy a
lelkekért vállalt valamennyi erőfeszítésem Isten irgalmának
megismertetésére nagyon kedves Isten előtt. Lelkemben olyan nagy
öröm él, hogy nem is tudom, lehetséges-e ennél nagyobb öröm a
Mennyországban? Bárcsak hallgatnának – akár csak egy kicsit is -
- az emberek lelkiismeretük hangjára, és a Szentlélek hangjára,
azaz sugalmazására! Azt mondom: egy kicsit is – hiszen ha Isten
Lelkének működésére bízzuk magunkat egyszer, Ő maga fejezi be
mindazt, amire mi nem vagyunk képesek.
 
360
+ 1935. Újév
 
  Jézus szereti, ha életünk legkisebb dolgaiban is részt vehet,
és néha még a legtitkosabb kívánságaimat is teljesíti, melyeket
még Előtte is rejtegetek, pedig tudom, hogy Előle nem lehet
semmit sem eltitkolni.
  Szokásban van nálunk, hogy Újévkor egy különleges
védőszentet[150] sorsolunk magunknak egész évre. Reggel a
szemlélődéskor feltámadt bennem a titkolt vágy, bárcsak az
Eucharisztikus Jézus lenne ez évi különleges patrónusom, akár az
előző évben. Elrejtettem Jegyesem elől ezt a vágyamat, mindenről
beszéltem Vele, csak arról nem, hogy Őt akarom oltalmazómnak.
Amikor reggelizni mentünk az étterembe, az áldás után mindjárt
elkezdtük kihúzogatni a védőszentek képecskéit. Amint közeledtem
a képekhez, melyeken fel voltak tüntetve a patrónusok, habozás
nélkül kihúztam egyet, (152) de önmegtagadásból nem olvastam el
rögtön a feliratot. Ekkor már hallottam is lelkemben: ,,Én vagyok
a védőszented, olvasd!'' Rögtön megnéztem a feliratot:
,,Védőszent az 1935. évre: – A Legszentebb Oltáriszentség.''
Szívem megremegett az örömtől. Észrevétlenül eltávolodtam a
nővérek csoportjától, s rövid időre az Oltáriszentséghez mentem,
hogy szabad folyást engedjek szívem érzelmeinek. Jézus azonban
gyengéden figyelmeztetett, hogy most a nővérek közt van a helyem.
Azonnal visszamentem a szabályzatnak megfelelően.
 
361   Szentháromság Egy Isten, felfoghatatlan irgalmad nagysága a
teremtmények, de különösen a szegény bűnösök iránt. Feltártad
irgalmad mélységét, mely sem emberi, sem angyali értelemmel fel
nem fogható. Semmiségünk és nyomorúságunk egészen elmerül a Te
nagyságodban, ó, végtelen Jóság! Ki tud Téged méltón dicsérni?
Van-e olyan lélek, aki megért Téged szeretetedben? Ó, Jézusom,
akadnak ilyen lelkek, de nagyon kevesen.
 
362   + Egy nap a reggeli elmélkedésnél a következő szavakat
hallottam: ,,Én magam vagyok lelki vezetőd, én voltam, én vagyok,
és én leszek; mivel látható segítséget kértél tőlem – megadtam
néked és kiválasztottam őt, még mielőtt kérted volna, mert ezt
követeli meg ügyem. Tudd meg, ha vétesz ellene, az én szívemet
sérted meg. Különösen óvakodj saját önfejűségedtől. Legyen az
engedelmesség pecsétje a legkisebb dolgodon is.''
  Összetört, megalázott szívvel kértem bocsánatot Jézustól
ezekért a hibáimért. Lelkiatyámat is megkövettem. Elhatároztam,
hogy inkább semmit sem fogok tenni, mintsem hogy sok dolgot
műveljek, de rosszul.
 
363   Ó, jóságos Jézus! Köszönöm azt a nagy kegyelmet, hogy
felismerteted velem, mi vagyok magamtól – nyomorúság és bűn,
semmi több. Magamtól csak egyet tudok: Téged megbántani, ó,
Istenem, mert nyomorúság magától nem tud mást tenni, csak
megsérteni Téged, ó, végtelen Jóság!
 
364   (153) + Egy nap imámat kérték egy bizonyos lélekért.
Azonnal elhatároztam, hogy tartok érte egy kilencedet az Isteni
Irgalmassághoz, és hozzátettem még egy önmegtagadást, hogy a
szentmise alatt mindkét lábamon láncot viselek.[151] Három napig
gyakoroltam már az önmegtagadásnak ezt a formáját, mikor is
gyónni mentem, és megmondtam lelkiatyámnak, hogy feltételezett
beleegyezésével kezdtem el azt gondolva, nem lesz ellenére. De
épp az ellenkezőjét hallottam meg, hogy engedély nélkül semmit se
tegyek magamtól. Ó, Jézusom! Megint csak az önfejűségem! De nem
hagyom elbátortalanítani magam bukásaim miatt. Tudom jól, hogy
csak egy nyomorúság vagyok. Egészségem miatt nem kaphattam meg az
engedélyt, és lelkiatyám nagyon csodálkozott, hogy beleegyezése
nélkül hogy vállalkozhattam ilyen nagy önmegtagadásra.
Önfejűségemért bocsánatot kértem, illetve azért, hogy egy
feltételezett engedélyre kezdtem el a vezeklést. Kértem tőle,
adjon ehelyett valami mást. Lelkiatyám ezt a külső önmegtagadást
egy bensőre változtatta. Arra, hogy az egész szentmise alatt azon
elmélkedjem, miért keresztelkedett meg Jézus? Ez az elmélkedés
nem volt önmegtagadás számomra, mert Istenre gondolni
gyönyörűség, és nem önmegtagadás. De ebben az önmegtagadás az
akarat megtagadása volt: nem azt tettem, ami nekem tetszett,
hanem, amire utasítottak, s ezen alapszik a benső önmegtagadás.
 
365   Elhagyva a gyóntatószéket elkezdtem a bánatimát, s ekkor
Jézus így szólt hozzám: ,,Az illető léleknek megadtam a
kegyelmet, amit kértél tőlem. Nem az általad választott vezeklés
miatt, hanem helyettesemhez való tökéletes engedelmességed miatt
adtam kegyelmet annak a léleknek, akiért imádkoztál hozzám, s
akinek irgalmat koldultál. Tudj róla, hogy ha saját akaratodat
megtagadod, az én akaratom uralkodik benned.''
 
366   Ó, Jézusom, légy velem türelmes, a jövőben figyelmesebb
leszek. Nem akarok magamra támaszkodni, hanem a Te kegyelmedre és
jóságodra, amely hozzám, nyomorulthoz, oly nagy.
 
367   (154) + Egyszer Jézus tudatta velem, hogy Ő mindig kész
kegyelmeket adni, ha a rám bízott szándékokra kérem, de ezek a
lelkek nem mindig akarják elfogadni a kegyelmet. Jézus szavai:
,,Szívem telve van irgalommal a lelkek iránt, de főleg a szegény
bűnösök iránt. Bárcsak megértenék, hogy én az ő legjobb Atyjuk
vagyok, értük ömlött szívemből mint irgalommal teli forrásból a
vér és víz; értük lakom a tabernákulumban. Az Irgalmasság
Királyaként kegyelmekkel akarom megajándékozni a lelkeket, de nem
akarják elfogadni azokat. Legalább te jöjj hozzám oly gyakran,
ahogy csak lehetséges. Fogadd el a kegyelmeket, melyeket mások
nem akarnak elfogadni, s ezzel megvigasztalod a szívemet. Mily
közömbösek a lelkek ennyi jósággal s a szeretet ennyi
bizonyítékával szemben; szívemet mérhetetlenül sérti a világban
élő lelkek hálátlansága és feledékenysége: akik mindenre találnak
időt, csak arra nem, hogy hozzám jöjjenek, és kegyelmet kérjenek.
  Így hozzátok fordulok, kiválasztott lelkek – vagy ti sem
értitek meg szívem szeretetét? Szívem itt is csalódott. Nem
találok szeretetem iránti tökéletes odaadást. Mennyi elővigyázat,
mennyi óvatosság, mennyi bizalmatlanság! Vigasztalásodra
elmondom, élnek a világban lelkek, akik őszintén szeretnek engem.
Örömmel lakozom szívükben. De ezek nincsenek sokan. A zárdákban
is vannak lelkek, akik örömmel töltik el szívemet, mert vonásaim
beléjük vésődtek. Ezért a mennyei Atya különös tetszéssel néz
rájuk. Csodálni fogják őket az angyalok és az emberek. Nagyon
kevesen vannak. Ők védik meg a világot az Égi Atya
igazságszolgáltatásától. Ők fogják kérni az irgalmasságot a világ
számára. Az ő szeretetük és áldozatuk tartja fenn a világot.
Legfájóbb, ha egy általam különösképpen kiválasztott lélek sebzi
meg szívemet hűtlenségével. Ezek a hűtlenségek pengeként
hasítanak szívembe.''
 
368   (155) 1935.1.29. Ezen a kedden a reggeli elmélkedésen
lelkemben megpillantottam a Szentatyát, amint épp a szentmisét
mondta. A Pater noster után az Úr Jézussal beszélt arról az
ügyről, melyet Jézus megparancsolt nekem, hogy tudassam vele. Bár
nem személyesen beszéltem neki erről, de másvalaki[152] révén
tudomást szerzett róla. Egy benső sugallatnak köszönhetően
azonban tudom, hogy a Szentatya gondolkodik ezen a dolgon, amely
rövidesen Jézus kívánsága szerint rendeződik el.
 
369   A nyolcnapos lelkigyakorlatom előtt lelki vezetőmhöz
mentem, s kértem bizonyos önmegtagadások engedélyezését a
lelkigyakorlat alatt – de nem kaptam engedélyt mindarra, amire
kértem, csak egypárra. Engedélyt kaptam egyórás elmélkedésre az
Úr Jézus szenvedéseiről, valamint bizonyos megaláztatásokra.
Kissé elégedetlen voltam, hogy nem kaptam engedélyt mindenre,
amit kértem. Mikor hazajöttünk, bementem egy pillanatra a
kápolnába, ahol meghallottam a választ lelkemben: ,,Egy órán át
szenvedéseimről elmélkedni nagyobb érdem, mint ha egy éven át
véresre ostoroznád magadat. A fájdalmas sebeimről való elmélkedés
részedre nagy haszonnal jár, s nekem nagy örömet okoz. Csodálom,
hogy még mindig nem mondtál le teljesen saját akaratodról, de
rendkívül örülök annak, hogy ez a fordulat a lelkigyakorlaton
bekövetkezik.”
 
370   Még aznap, amikor a templomban a gyónásra várakoztam,
megpillantottam ugyanazokat a sugarakat, melyek a monstranciából
törtek elő, s az egész templomban szétosztódtak. Ez eltartott az
egész áhítat ideje alatt. Az áldás után visszahúzódtak a
monstranciába. Világosak és olyan átlátszóak voltak, mint a
kristály. Kértem Jézust, gyújtsa fel szeretetének tüzét az
elhidegült lelkekben. E sugarak alatt felmelegszik a szív, még ha
oly hideg is volt, mint a jég, és ha oly kemény is volt, mint a
szikla, porrá válik.
 
                +
371   (156)    JMJ       Vilnius, 1935.2.4.
 
Nyolcnapos lelkigyakorlat
 
  Jézus, irgalom Királya! Újra egy kis idő, amikor egyedül
lehetek Veled. Isteni Szívedben égő szeretetedre kérlek,
semmisítsd meg egészen önszeretetemet s gyújtsd lángra a szívemet
a Te legtisztább szereteted tüzével.
 
372   Este, az előadások után hallottam e szavakat: ,,Én veled
vagyok. E lelkigyakorlat alatt megerősítelek békében és
bátorságban, hogy erőid meg ne fogyatkozzanak szándékaim
megvalósítására. Ezért ezen a lelkigyakorlaton teljesen lemondasz
saját akaratodról, s az én akaratom fog teljesülni benned. Tudj
róla, hogy ez sokba fog kerülni neked, ezért írd fel egy tiszta
lapra ezeket a szavakat: mától fogva nem létezik saját akaratom,
s húzd át azt. A másik oldalra írd fel a következő szavakat:
mától fogva Isten akaratát teljesítem mindenben, mindig és
mindenhol. Ne félj semmitől, a szeretet erőt ad, s megkönnyíti a
végrehajtást.''
 
373   A végső célról, vagyis a szeretet választásáról szóló
alapelmélkedésben arról volt szó, hogy a léleknek szeretnie kell.
Szüksége van arra, hogy szeressen. Ezt a szeretetet ki kell
árasztania, de nem a sárba vagy a semmibe, hanem Istenbe. Ó, hogy
örülök, amikor erről elmélkedem, mert világosan érzem, hogy csak
Ő, egyedül Jézus van a szívemben. A teremtményeket csak annyiban
szeretem, amennyire segítségemre vannak Istennel való
egyesülésemben. Minden embert azért szeretek, mert bennük Isten
képét látom.
 
374
        +                                             +
(157)  JMJ          Vilnius, 1935.2.4.     (158)     JMJ
                                           Vilnius, 1935.2.4.
      \                  /
        \              /
          \          /
            \      /
              \  /                         Mától fogva Isten akaratát
Mától fogva nem létezik saját akaratom.    teljesítem mindenhol, mindig
              /  \                         és mindenben.[153]
            /      \
          /          \
        /              \
      /                  \
 
  Abban a pillanatban, amint
letérdeltem, hogy áthúzzam saját
akaratomat, ahogy azt az Úr
megparancsolta, ezt a hangot
hallottam a lelkemben: ,,Mától fogva
ne félj Isten ítéletétől, mert te
nem leszel megítélve.''
 
        +
(159)  JMJ          Vilnius, 1935.2.8.
 
375
Különös lelki ténykedés, azaz lelkiismeret-vizsgálat
Magam és saját akaratom megtagadása.
 
  I. Értelmem megtagadása, mely azt jelenti, hogy alávetem
értelmemet azok értelmének, akik Isten földi helytartói számomra.
  II. Akaratom megtagadása – Isten akaratának teljesítése által,
amely Isten helyetteseinek akaratában s a rendi szabályzatban
nyilvánul meg.
  III. Az ítélkezés megtagadása – Isten helyettesei parancsának
azonnali elfogadásával, anélkül, hogy fontolgatnám, analizálnám
vagy megérteném őket.


  IV. A nyelv megtagadása. Nem engedem meg neki a legkisebb
szabadságot sem, csak abban az esetben, ha Isten dicsőségét
hirdeti. Minden Szentáldozáskor kérem Jézust, erősítse és
tisztítsa meg nyelvemet, hogy ne sértsem meg vele felebarátaimat.
A legnagyobb tiszteletben tartom a szabályzat hallgatásra
vonatkozó rendelkezését.
 
376   Jézusom, bízom kegyelmedben, hogy segíteni fog végbevinni
ezen elhatározásaimat. Bár ezeket a pontokat az engedelmességi
fogadalom is tartalmazza, mégis az egészet rendkívüli buzgósággal
akarom gyakorolni, mert ez a zárdai élet lényege. Irgalmas Jézus,
kérlek, világosítsd meg értelmemet, hogy jobban megismerjelek
Téged, aki a végtelen lét vagy, s hogy meg tudjam ismerni
magamat, a semmiséget.
 
377   (160) A szentgyónásról. A gyónásból kétféle előnyünknek
kell származnia:
  1. A gyónáshoz azért járulunk, hogy meggyógyuljunk;
  2. Hogy neveljen bennünket. Lelkünk, akár egy kisgyermek,
igényli az állandó oktatást.
  Ó, Jézusom, mélységesen megértem ezeket a szavakat.
Tapasztalatból tudom, hogy saját erőnkből nem sokat haladunk
előre. Lelkünk sokat fáradozhat, mégsem tesz semmit Isten
dicsőségére; állandóan tévelyeg, mert értelmünk elsötétedett, és
képtelen saját helyzetének felismerésére. Két dologra akarok
különösen figyelmet fordítani: egy – a gyónásnál azt fogom
kiválasztani, ami különösen megaláz, még ha csekélység is, de
nekem sokba került, ezért gyónom meg; kettő – gyakorolni fogom a
bűnbánatot. Nemcsak a gyónásnál, de minden lelkiismeret-
vizsgálatnál felébresztem magamban a tökéletes bánatot, főleg,
mielőtt pihenőre térek. Még valami: az a lélek, aki előre kíván
haladni a tökéletességben, tartsa be pontosan a lelki vezető
tanácsait. Annyi szentség – amennyi függőség.
 
378   Egy alkalommal, amikor lelki vezetőmmel beszélgettem,
feltárult előttem – gyorsabban, mint a villám – az ő lelkére
nehezedő nagy lelki nyomás, oly nagy szenvedés, melynek tüzével
Isten csak nagyon ritkán érinti a lelket. Ez a szenvedés abból a
bizonyos műből adódott. Lesz idő, amikor ez az Istentől annyira
kívánt mű szinte teljesen megsemmisülni látszik majd. De követni
fogja ezt Isten nagy erejű beavatkozása, ami bizonyítani fogja e
mű valódiságát. Új fény lesz az Egyház számára, amely ugyan már
régóta benne szunnyad. Isten végtelen irgalmát senki sem
vitathatja. Isten azt akarja, hogy mindenki számára teljesen
világos legyen: mielőtt mint igazságos Bíró újra eljön, azt
akarja, hogy úgy ismerjék meg a lelkek, mint az irgalmasság
Királyát. Mikor ez a győzelem bekövetkezik, mi már új életben
leszünk, ahol már nincs szenvedés, de előtte lelkedet keserűség
járja át fáradozásaid megsemmisülése láttán. Ez a megsemmisülés
azonban csak látszólagos, mert amit Isten egyszer elhatározott,
azt nem másítja meg. (161) A megsemmisülés ugyan látszólagos, de
a szenvedés valódi. Mikor következik ez be – nem tudom; meddig
tart – nem tudom.[154] Isten nagy kegyelmeket ígért –
,,különösen neked és mindazoknak,[155] akik hirdetni fogják nagy
irgalmasságomat. Haláluk óráján magam oltalmazom meg őket, mint
saját dicsőségemet. Ha a lélek bűnei éjsötétek lennének is, de ha
a bűnös irgalmasságomhoz folyamodik, ezzel a legnagyobb
dicsőítést adja meg nekem, és keserves szenvedéseimet dicsőíti.
Ha valamely lélek jóságomat hirdeti, remeg előtte a sátán, s
elmenekül a pokol mélyére.''
 
379   Egy imaórán megígérte nekem Jézus: ,,Haláluk óráján
végtelen irgalommal fogok bánni azon lelkekkel, akik
irgalmasságomhoz menekülnek, s azokkal is, akik másoknak hirdetik
nagy irgalmamat.
  Szenved a szívem amiatt – mondta Jézus –, hogy még a
választott lelkek sem értik meg, mily nagy az én irgalmam.
Viselkedésük egyfajta bizalmatlanság. Ó, mily nagyon megsebzi ez
szívemet! Emlékezzetek fájdalmas szenvedéseimre, és ha már nem
hisztek szavaimnak, higgyetek legalább sebeimnek.''
 
380   Nem teszek egyetlen mozdulatot, egyetlen gesztust sem
tetszésem szerint, mert engem köt a kegyelem. Állandóan arra
ügyelek, mi tetszik jobban Jézusnak.
 
381   Egy, az engedelmességről szóló elmélkedés alatt e szavakat
hallottam: ,,Ezen az elmélkedésen a pap[156] kivételesen csak
neked beszél. Tudd meg, hogy rajta keresztül én szólok.''
Igyekeztem a legnagyobb figyelemmel hallgatni, s mindent szívembe
fogadni. A pap azt mondta, hogy az engedelmes lelket Isten ereje
tölti be. – ,,Igen,[157] ha engedelmeskedsz, elveszem
gyengeségedet, s neked adom az én erőmet. Nagyon csodálkozom,
hogy a lelkek nem akarják elfogadni ezt a cserét.'' Azt mondtam
az Úrnak: ,,Uram, világosítsd meg lelkemet, különben én sem értek
meg sokat ezekből a szavakból.''
 
382   (162) Tudom, hogy nem magamért élek, hanem sok más
lélekért. Tudom, hogy a nekem juttatott sok kegyelem nemcsak
részemre adatott – hanem a lelkekért is. Ó, Jézus, irgalmad
mélysége elöntötte a lelkemet, aki a nyomorúság mélysége vagyok.
Köszönöm, Jézus, minden kegyelmedet és részesedést keresztedből,
amit éltem minden pillanatában adsz nekem.
 
383   A lelkigyakorlat kezdetén a kápolna mennyezetén megláttam
Jézust keresztre feszítve. Nagy szeretettel tekintett le a
nővérekre, de nem mindre. Három nővérre szigorúan nézett. Nem
tudom, miért, csak azt tudom, szörnyű lehet ezzel a pillantással
találkozni, mely a szigorú Bíró pillantása. Ez a tekintet nem
engem sújtott, mégis megdermedtem a rémülettől. Most, hogy ezt
írom, még mindig reszketek. Nem mertem egy szót sem szólni
Jézusnak, elhagyott az erőm, s azt hittem, nem bírom
végighallgatni az előadást. Másnap újra láttam ugyanezt. Most már
ki mertem mondani: ,,Jézusom, milyen nagy a Te irgalmad!'' –
Harmadik nap is megismétlődött a látomás. Jézus pillantása csupa
jósággal telve nézett a nővérekre, kivéve ezt a hármat. Erőt
merítve a felebaráti szeretetből azt mondtam az Úrnak: ,,Te, aki
magad vagy az irgalom, amint nekem mondtad, kérlek irgalmad nagy
erejére, hogy tekints erre a három nővérre is kegyesen. Ha ez
mégsem egyeztethető össze bölcsességeddel, kérek Tőled egy
cserét. Legyen rám irányuló gyengéd tekinteted az övék, s a rájuk
vetett szigorú pillantásod az enyém.'' Erre Jézus azt felelte:
,,Lányom, a te őszinte, nagylelkű szeretetedért sok kegyelemmel
árasztom el őket. Bár ők nem kérik ezt tőlem, a neked adott
ígéret miatt teszem.'' Ebben a pillanatban Jézus irgalmas
tekintete ezen a három nővéren is megpihent. Látva Isten jóságát
nagy öröm árasztotta el szívemet.
 
384   (163) Amikor 9-10 óráig ott maradtam az imaórán, rajtam
kívül még négy nővér is jelen volt. Közelebb mentem az oltárhoz,
s elkezdtem az Úr Jézus szenvedésein elmélkedni. Hirtelen
rettenetes szenvedés fogta el a lelkemet a világban élő számtalan
lélek hálátlansága miatt. De főleg az Istentől kiválasztott
lelkek hálátlansága okozott kimondhatatlanul nagy, minden
képzeletet felülmúló szenvedést. Szörnyű hálátlanságukat látva
elhagytak testi erőim, úgy éreztem, megszakad a szívem. Arcra
estem. Nem tudtam elrejteni hangos sírásom. Valahányszor Isten
nagy irgalmasságára s a lelkek hálátlanságára gondoltam, szívemet
átjárta a fájdalom, mert megértettem, hogy mennyire bántja ez
Jézus legédesebb Szívét. Égő szívvel újítottam meg önfelajánlásomat a bűnösökért.
 
385   Örömmel és készséggel érintettem ajkaimmal a kehely
keserűségét, amit a szentmisén naponta átélek. Azt a részt, amit
Jézus részemre elrendelt, s amit senkinek sem engedek át. A
legédesebb Eucharisztikus Szívét állandóan vigasztalni fogom,
háladalt fogok játszani szívem húrjain – a szenvedés a
leghálásabb tónus. Buzgón fogom keresni, mivel tudnám ma
megörvendeztetni szent Szívedet.
  Az élet napjai nem egyhangúak: ha sötét felhők takarják el a
napot, megpróbálom sasként áttörni őket, hogy tudassam a
lelkekkel, nem hunyt ki a nap.
 
386   Az az érzésem, Isten megengedi nekem, hogy kissé
föllebbenthessem a fátylat, hogy a föld ne kételkedjék jóságában.
Isten nincs alávetve a sötétségnek és a változásnak. Egyedüli és
ugyanaz mindenkor. Akaratának nem állhat ellen semmi. Az átlagos
emberi erőnél nagyobb erőt és bátorságot érzek magamban a
kegyelem révén, amely bennem lakozik. Megértem azokat a lelkeket,
akik a remény ellenére szenvednek, mert magam is megtapasztaltam
ezt a tüzet. Isten azonban semmit sem ad, ami meghaladja erőnket.
Minden remény ellenére sokszor csak a való remény éltetett.
Reményem így az Istenben való teljes bizalomig fokozódott.
Történjék meg velem mindaz, amit öröktől fogva részemre
elhatározott.
 
(164) Általános alapelv
 
387   Nagyon nem szép lenne, ha egy szerzetesnővér könnyítést
keresne a szenvedésben.
 
388   Mit tett a kegyelem és szemlélődés a legnagyobb bűnössel! A
haldoklónak megtelik a szíve szeretettel: – ,,Emlékezz meg rólam
a paradicsomban!'' Bűnbánata azonnal átalakítja a lelkét. A lelki
életet komolyan és őszintén kell élni.
 
389–390   A szeretetnek kölcsönösségen kell alapulnia. Ha Jézus
értem kiitta a keserűség kelyhét, nekem, az Ő menyasszonyának,
hogy bizonyítsam szerelmemet Iránta, szintén el kell fogadnom
minden keserűséget. Aki meg tud bocsátani, sok kegyelmet nyer
Istentől. Valahányszor felnézek a keresztre, szívből megbocsátok.
 
391   A lelkekkel való közösséget a szent keresztségben
megkaptuk. A halál szorosabbra fűzi a szeretetet. Mindig
segítségére kellene lennem másoknak. Ha jó szerzetesnő leszek,
nemcsak saját Rendemnek leszek hasznára, hanem egész Hazámnak is.
 
392   Isten kétféle módon adja kegyelmét: sugalmazás és
megvilágosodás révén. Ha kegyelmet kérünk, Isten megadja, de
akarnunk is kell elfogadni azt. De ahhoz, hogy el tudjuk fogadni,
szükségünk van önmegtagadásra. A szeretet nem szavakon és
érzelmeken alapul, hanem tetteken. Ez akarati cselekedet,
ajándék, illetve adományozás. Az értelem, az akarat és a szív –
ez a három képességünk az, melyeket az ima során edzenünk kell.
Krisztusban fel fogok támadni, de előbb élnem kell Vele. Ha nem
szakadok el a kereszttől, megmutatkozik bennem az Evangélium.
Minden hiányosságot pótol bennem Jézus, akinek kegyelme
szüntelenül működik bennem. A Szentháromság saját életét oltja
belém a Szentlélek ajándéka által. Bennem lakik a Három Isteni
Személy. Isten egész lényével, lényének minden erejével szeret.
Ha Isten ennyire szeret, mit kell nekem tennem – nekem, a
menyasszonyának?
 
393   (165) Egy szentbeszéd alatt így szólt hozzám Jézus: ,,A
kiválasztott áfonyafürtben te egy édes szem vagy. Azt akarom,
hogy ebből a nedvből, mely benned kering, mások is
részesüljenek.''
 
394   A renováció[158] alkalmával megpillantottam Jézust a
felolvasó pult mellett fehér ruhában, aranyövvel, kezében
félelmet keltő karddal. Ez addig tartott, amíg a nővérek
elkezdték mondani a fogadalom megújítását. Erre felfoghatatlan
fényt láttam, előtte fehér felhőket, melyek mérlegserpenyőket
alkottak. Jézus közelebb lépett, s a kardot az egyik serpenyőbe
tette, ami ennek súlya alatt csaknem a földig hajolt. Közben
befejezték a nővérek fogadalmuk megújítását. Erre angyalok
jelentek meg, s minden nővértől elvettek valamit, amit
tömjéntartóhoz hasonló aranyedénybe tettek. Az edényt betették a
másik serpenyőbe, mely azonnal lehúzta, s túlhaladta azt,
amelyikre a kard volt elhelyezve. Azonnal láng csapott ki a
tömjéntartóból, s átalakult ragyogó fénnyé. Ekkor hangot
hallottam a fényességből: ,,Tegyétek helyére a kardot, mert az
áldozat nagyobb!'' Jézus áldást osztott, s a látomás eltűnt. A
nővérek már a Szentáldozáshoz járultak. Mikor én járultam a
Szentáldozáshoz, olyan nagy öröm támadt a lelkemben, hogy le sem
tudom írni.
 
395–396   1935.2.15. Utazás a szülői házba néhány napra a
haldokló anyámhoz.
  Midőn megtudtam, hogy édesanyám hívatott engem, mert súlyos
beteg, sőt halálán van, s még egyszer látni szeretne –
feléledtek szívem összes gyermeki érzései. Mint anyját igazán
szerető gyermek, forró vágy fogott el, hogy kívánságának eleget
tegyek. De szabad kezet adtam Istennek, s teljesen rábíztam magam
akaratára. Nem törődve szívem fájdalmával, Isten kívánsága
szerint akartam eljárni. Névnapomon, február 15-én (166) korán
reggel megkaptam a főnöknőtől családom második levelét. Megadta
az engedélyt hazautazásomra, hogy teljesítsem haldokló anyám
kérését. Azonnal felkészültem az útra, s már este elhagytam
Vilniust. Az éjszakát felajánlottam súlyos beteg édesanyámért, s
kértem Istentől, hogy szenvedései kegyelemmel járjanak. Az úton
nagyon kedves társaságban utaztam, mert a kupéban Mária-
kongregációs asszonyok ültek. Megéreztem, hogy egyikük nagyon
szenved, s lelke elkeseredett harcot vív. Lélekben elkezdtem érte
imádkozni. 11 óra felé az asszonyok átmentek egy másik kupéba
beszélgetni, s mi ketten maradtunk a vagonban. Éreztem, hogy imám
ebben a lélekben még nagyobb harcot idéz elő. Nem vigasztaltam,
de még bensőségesebben imádkoztam érte. Végül hozzám fordult, s
megkérdezte, köteles-e megtartani egy régebben Istennek tett
ígéretét. Bensőmben felismertem, milyen ígéretet tett, s azt
mondtam neki, hogy ezt az esküt abszolút állnia kell, különben
egész életében boldogtalan lesz. Ez a gondolat majd nem hagyja
nyugodni. Válaszomra elcsodálkozott, s feltárta egész lelkét.
  Tanítónő volt. Midőn vizsgáját le kellett tennie, megígérte
Istennek, ha sikerül a vizsgája, szolgálni fogja Őt, vagyis belép
egy zárdába. Miután kitűnő eredménnyel végzett, elkapta a világ
forgataga – már nem kívánt belépni a zárdába. ,,A lelkiismeretem
azonban nem hagy nyugodni. A szórakozások ellenére állandóan
elégedetlen vagyok.''
  A hosszú beszélgetés után ez a személy egészen megváltozott, s
azt mondta, azonnal elkezd fáradozni valamely zárdába való
felvételéért. Imát kért tőlem. Éreztem, hogy Isten nem fogja
megtagadni tőle kegyelmét.
 
397   Reggel érkeztem meg Varsóba, s már este 8 órára otthon
voltam. Nehéz leírni, mennyire örültek a szülők és az egész
család. (167) Anyám kicsit jobban volt, de az orvos semmi reményt
nem hagyott, hogy komoly lesz a javulás. Az üdvözlések után
valamennyien letérdeltünk, s hálát adtunk Istennek a kegyelemért,
hogy az életben még egyszer mindnyájan láthattuk egymást.
 
398   Midőn láttam, hogyan imádkozik apám, elszégyelltem magam,
hogy én oly sok kolostori év után sem tudtam olyan őszintén és
forrón imádkozni, mint ő. Hálát adok Istennek, hogy ilyen
szülőket adott.
 
399   Tíz év alatt mennyire megváltozott itt minden! Nem lehet
ráismerni az otthonra. Oly kicsi volt a kert, s most annyira más.
Megnőttek a fivéreim, nővéreim; mikor elváltunk, még oly kicsik
voltak, s most alig ismerem meg őket, mind felnőttek, én meg azon
csodálkoztam egyfolytában, hogy nem olyannak látom őket, mint
amikor elváltunk.
 
400   Stanislaw minden reggel elkísért a templomba. Éreztem, hogy
ez a lélek nagyon kedves Isten előtt. Utolsó nap, mikor már
mindenki kiment a templomból, odamentem vele a Legméltóságosabb
Oltáriszentség elé, s közösen elmondtuk a Te Deumot. Egy kis
hallgatás után felajánlottam ezt a lelket Jézus legédesebb
Szívének. Milyen jól tudtam imádkozni ebben a kis templomban!
Visszaemlékeztem arra a sok kegyelemre, melyeket ebben a
templomban kaptam, de akkor még nem értettem meg, és sokszor
visszaéltem velük; magam is csodáltam, hogy lehettem olyan vak.
Ahogy így elgondolkoztam, s bánkódtam vakságom miatt, hirtelen
megláttam az Úr Jézust, fénylőn, kimondhatatlan szépségben.
Jóságosan azt mondta: ,,Választottam! Még nagyobb kegyelmeket
adok neked, hogy az egész örökkévalóságon át végtelen irgalmam
tanúja legyél.''

401   Ezek az otthoni napok nagy társaság közepette teltek el,
mert mindenki látni akart, s váltani velem pár szót. Gyakran 25
személyt is megszámoltam. Kíváncsiak voltak a szentekről szóló
történeteimre. Elképzeltem, hogy a házunk valóságos Isten háza,
mert minden este itt csak Istenről beszélünk. Ha kimerültem a
beszédtől, s már magányra vágytam, este kiszöktem a kertbe, hogy
egyedül csak Istennel beszéljek. Sajnos nem sikerült ott
maradnom, mert rögtön utánam jött az egyik fivérem vagy nővérem,
s behívtak a házba. Újra beszélnem kellett, s eltűrnöm a sok
figyelő (168) tekintetet. Végül megkértem fivéreimet, énekeljenek
valamit, mivel szép hangjuk volt, ráadásul egyikük hegedült, a
másik pedig mandolinon játszott, így egy kis ideig átadhattam
magam a belső imának, anélkül, hogy elhagytam volna a társaságot.
Sok önlegyőzést jelentett nekem a gyermekek csókolgatása. Az
ismerősök elhozták gyermekeiket, s kérték, legalább egy kis időre
vegyem fel, s csókoljam meg őket. Nagy kegynek tartották ezt,
nekem pedig alkalmat adtak az erények gyakorlására, mivel némely
gyermek nagyon piszkos volt, de hogy önmegtagadást gyakoroljak, s
ne mutassak undort, az ilyen gyermeket kétszer is megcsókoltam.
Egy ismerős gyermekének valami szembaja volt, szemei egészen
gennyesek voltak. Az anyja így szólt hozzám: ,,Nővér, vedd fel a
karodba egy pillanatra!'' –Természetem undorodott, de nem
törődve semmivel karomba vettem, s kétszer megcsókoltam gennyes
szemeit. Gyógyulást kértem részére Istentől. Elég sok alkalmam
adódott az erények gyakorlására. Mindenkinek meghallgattam
panaszait. Hamarosan feltűnt, hogy azért nincs örömteli szív,
mert nincs olyan lélek, aki őszintén szeretné Istent. Nem
csodálkoztam hát a sok panaszon. Nagyon aggasztott, hogy két
nővéremet nem láthattam. Megéreztem, mily nagy veszélyben van a
lelkük. Fájdalmasan elszorult a szívem, ha rájuk gondoltam. Midőn
egyszer egészen közel éreztem magam Istenhez, bensőségesen kértem
az Úr kegyelmét részükre. Az Úr azt válaszolta: ,,Nemcsak a
szükséges kegyelmeket adom meg nekik, de különlegeseket is.'' –
Megértettem, hogy az Úr közelebb vonja őket magához.
Kimondhatatlanul örülök a családunkban uralkodó nagy szeretetnek.
 
402   Midőn elbúcsúztam szüleimtől, és áldásukat kértem, éreztem
Isten kegyelmének erejét, ami elöntötte lelkemet. Apám, anyám,
keresztanyám könnyek között áldottak meg, s azt kívánták, hogy a
lehető legnagyobb mértékben legyek hű Isten kegyelméhez. Arra
kértek, hogy soha ne felejtsem el, milyen sok kegyelmet kaptam
Istentől a szerzetesi hivatással. Kérték imáimat. (169) Bár
mindenki sírt, én nem ejtettem egyetlen könnyet sem. Igyekeztem
bátran viselkedni, s ahogy tudtam, mindenkit vigasztaltam.
Figyelmüket ráirányítottam az égre, mondván, hogy ott nem lesz
többé elválás. Stanislaw elkísért az autóhoz. Mondtam neki,
mennyire szereti Isten a tiszta lelkeket, s biztosítottam, hogy
Isten meg van vele elégedve. Midőn Isten gondoskodó jóságáról
beszéltem, s arról, hogy gondol ránk, elkezdett sírni, mint egy
kisgyermek. Nem csodálkoztam, mert ő tiszta lélek, így hát
könnyen felismeri Istent.
 
403   Midőn helyet foglaltam az autóban, én is szabad folyást
engedtem érzelmeimnek. Sírtam az örömtől én is, mint egy gyermek,
s hálaimába merültem, amiért Isten oly sok kegyelemmel árasztotta
el a családomat.
 
404   Este már Varsóban voltam. Először a ház Urát[159]
üdvözöltem, utána az egész Kongregációt. Amikor lefekvés előtt
betértem az Úrhoz ,,jó éjszakát'' köszöntésre, és bocsánatot
kértem Tőle, hogy a szülői házban oly keveset beszélgettem Vele,
ezt a választ hallottam lelkemben: ,,Nagyon elégedett vagyok,
hogy nem velem beszélgettél, de megismertetted a lelkeket
jóságommal, s szeretetemre buzdítottad őket.''
 
405–407   A főnöknő[160] közölte velem, hogy holnap mindketten a
Józefinekbe[161] utazunk, s alkalmam lesz a generális
anyával[162] beszélni. Rendkívül örültem ennek. Az általános
főnöknő, mint mindig, tele volt jósággal, nyugalommal, s Isten
Lelke töltötte el. Hosszan beszélgettem vele. Délután litániára
mentünk. Jézus legédesebb Szívének litániáját énekeltük. Jézust
kitették a monstranciában, s nemsokára megláttam a kis Úr Jézust,
ahogy előjött az ostyából, s megpihent a kezeimben. Mindez csak
rövid ideig tartott, de lelkemet mérhetetlen boldogsággal
töltötte el. A kis Jézus épp úgy nézett ki, mint amikor a főnöknő
anyával, előző újoncmesternőmmel, Mária Jozefával beléptünk a
kápolnába. A következő napon már szeretett Vilniusomban voltam.
Ó, milyen boldog voltam, hogy kedves zárdámban lehetek. Úgy
éreztem, mintha másodjára léptem volna be, nem tudtam eléggé
örülni a csendnek és hallgatásnak, melynek köszönhetően a lélek
könnyebben tud elmerülni Istenben. Mindenki segíti ebben, és
senki sem zavarja.
 
(170)     Nagyböjt
 
408   Ha imádságom alatt elmélyedek az Úr kínszenvedésében,
gyakran látom így az Úr Jézust: az ostorozás után a hóhérok
fogták, s letépték az ostorozás alatt sebeibe ragadt ruháját,
azután felszakadt sebeire rávetettek egy piszkos, szakadt, piros
köpönyeget, mely csak némely helyen ért le a térdéig.
Ráparancsoltak, üljön le egy darab gerendára. Ezalatt
töviskoronát fontak, amelyet szent fejére tettek, s kezébe nádat
adtak. Kinevették míg hajladoztak előtte, mint király előtt.
Arcába köpködtek, mások náddarabokat vettek kezükbe, s azzal
ütötték a fejét. Megint mások ökölcsapásokkal okoztak Neki
fájdalmat. Egyesek eltakarták arcát, s öklükkel verték. Jézus
mindezt türelmesen viselte. Ki érti meg Őt – az Ő fájdalmát?
Jézus szemeit a földre sütötte, átéreztem, mi megy végbe
legédesebb Szívében. Gondolja végig minden lélek, mennyit
szenvedett ezalatt Jézus. Az emberek egymással versenyezve
gyalázták az Urat. Elgondolkodtam azon, hogyan lehet egy emberben
ennyi gonoszság; a bűn okozta ezt, így találkozott a Szeretet és
a bűn.
 
409   Mikor egyik nővérrel valamelyik templomban szentmisét
hallgattam, megéreztem Isten nagyságát és fenségét. Éreztem, hogy
Isten betölti a templomot. Fensége hatalmába kerített; bár
megrémített, mégis örömmel és békével töltött el; felismertem,
hogy az Ő akaratának semmi sem tud ellenállni. Ó, ha minden lélek
[tudná], ki lakik templomainkban, nem lenne annyi megbántás, és
nem hiányozna annyira a tiszteletadás ezeken a szent helyeken.
 
410   Ó, felfoghatatlan, örök Szeretet! Kérem Tőled azt a
kegyelmet, hogy értelmemet világosítsd meg égi világosságoddal.
Add, hogy felismerjem minden dolog igazi értékét, s eszerint
becsüljem őket. Lelkem legnagyobb öröme az igazság megismerése.
 
411   (171) 1935.3.21. A szentmise alatt gyakran látom az Urat
lelkemben, érzem az Ő jelenlétét, amely teljesen átjár. Érzem
isteni pillantását, sokat beszélek Vele egyetlen szó nélkül,
tudom, mi után vágyódik Isteni Szíve, s mindig teljesítem azt,
ami legjobban tetszik Neki. Az őrülésig szeretem, s érzem, hogy
Isten is szeret engem. Azokban a pillanatokban, mikor Istennel
bensőmben találkozom, oly boldognak érzem magam, hogy ezt nem
tudom elmondani. Rövid pillanatok ezek, mert a lélek nem bírná
hosszabban elviselni őket, el kellene válnia a testtől. Bár ezek
a pillanatok igen rövidek, de az erejük, melyből részesül a
lélek, nagyon sokáig megmarad. A legkisebb erőfeszítés nélkül is
érzem azt a mély áhítatot, mely ilyenkor eltölt, s ez nem
csökken, ha emberekkel beszélek, s nem zavar a munkámban.
Állandóan érzem az Ő jelenlétét magamban, s érzem, hogy lelkem
bármely erőfeszítése nélkül Istennel olyan bensőségesen
egyesültem, mint egy vízcsepp a feneketlen óceánnal.
  Ezen csütörtökön az imádság vége felé kaptam meg ezt a
kegyelmet, s rendkívül sokáig tartott – az egész szentmise
alatt. Azt hittem, meghalok az örömtől. Az ilyen pillanatokban
jobban megismerem Istent és tulajdonságait, de saját magamat, az
én nyomorúságomat is, és csodálom Isten nagy leereszkedését ilyen
szánalmas lényhez, mint amilyen én vagyok. A szentmise után is
Istenbe merülve éreztem magam, s tudatában voltam szívem mélyébe
vetett minden pillantásának.
 
412   Dél felé (újra) bementem a kápolnába, s újra szíven ütött a
kegyelem ereje. Mikor teljesen elmerültem ájtatosságomban, a
sátán felkapott egy cserép virágot, s teljes erőből a földhöz
vágta. Láttam egész elkeseredését és féltékenységét. A kápolnában
nem volt senki, így felemelkedtem az imádságból, összeszedtem a
cserepeket, átültettem a virágot. Gyorsan a helyére akartam
tenni, mielőtt bejön valaki a kápolnába. De nem sikerült, mert
bejött a főnöknő,[163] a sekrestyés nővér[164] és néhány apáca. A
főnöknő csodálkozott, mit csinálok az oltárnál, (172) s miért
esett le a virág. A sekrestyés nővér nem rejtette el
elégedetlenségét. Nem akartam magyarázkodni és bizonygatni
ártatlanságomat. Estefelé igen kimerültnek éreztem magam, s nem
tudtam megtartani a szent órát. Engedélyt kértem a főnöknőtől,
hogy korábban lefekhessem. Hamar elaludtam, de 11 óra körül a
sátán megrázta az ágyamat. Azonnal felébredtem, és nyugodtan
elkezdtem imádkozni az Őrangyalomhoz. Ekkor megláttam több,
tisztítótűzben szenvedő lelket, s köztük sok ördögöt. A lelkek
árnyszerűek voltak. Az egyik ördög zaklatni próbált. Macska
alakban ráugrott az ágyamra, s a lábamra feküdt. Nehéz volt, mint
néhány pud. [Régebbi orosz mérték, kb. 16,38 kg]
  Egész idő alatt a rózsafüzért imádkoztam. Hajnal felé eltűntek
ezek az alakok, s el tudtam aludni. Reggel, midőn a kápolnába
mentem, ezt a hangot hallottam: ,,Te hozzám tartozol, és ne félj
semmitől, de tudd, gyermekem, hogy a sátán gyűlöl téged; bár ő
minden lelket gyűlöl, de irántad egészen rendkívüli gyűlölet ég
benne, mert sok lelket elszakítottál uralma alól.''
 
Nagycsütörtök, 4.18.
 
413   Reggel e szavakat hallottam: ,,Mától fogva egészen a
feltámadásig nem fogod jelenlétemet érezhető módon észlelni, de
nagy vágyakozással telik meg a lelked.'' – Ebben a pillanatban
nagy sóvárgás öntötte el a lelkemet. Éreztem az elválást
szeretett Jézusomtól; ahogy pedig közeledett az Áldozás
pillanata, a kehelyben és minden Ostyában az Úr Jézus szenvedő
arcát láttam. Ettől kezdve még nagyobb vágyat éreztem a
szívemben.
 
414   Nagypéntek. Délután három órakor, amint a kápolnába léptem,
a következő szavakat hallottam: ,,Azt kívánom, hogy ezt a képet
nyilvánosan (173) tiszteljék.'' – Láttam a haldokló Jézust nagy
fájdalmak közt a kereszten. Szívéből ugyanolyan két sugár tört
elő, mint a képen.
 
415   Szombat. A vecsernye alatt láttam az Úr Jézust fényes
öltözetben. Úgy ragyogott, mint a nap. Így szólt hozzám:
,,Örüljön a szíved!'' Nagy öröm töltött el, és tökéletesen átjárt
Isten jelenléte. Kimondhatatlan kincs ez a lélek számára.
 
416   Midőn a képet[165] kiállították, láttam Jézus kezének
eleven mozdulatát, amint nagy keresztet írt le. Ugyanezen a napon
este, ahogy lepihentem, láttam a képet elhaladni a város felett.
A várost hálók fedték. Ahogy Jézus tovahaladt, átvágta a hálókat,
végül egy nagy keresztet rajzolt a város fölé, és eltűnt. Sok
rosszindulatú alak közt láttam magamat, akik nagy gyűlöletet
éreztek irántam. Szájukból különböző fenyegetések szálltak felém,
de egyikük sem ért hozzám. Hamarosan eltűnt előlem ez a kép, de
még sokáig nem tudtam elaludni.
 
417   4.26. Pénteken az Ostra Brama-i ünnepségeken, amikor a
képet felállították, jelen voltam egy prédikáción, amit a
gyóntatóm[166] mondott. A szentbeszéd Isten irgalmasságáról
szólt, ez volt az első, amit Jézus már oly régóta kívánt. Mikor
az atya Isten nagy irgalmáról szólt, megelevenedett a kép, s a
sugarak behatoltak a jelenlévők szívébe. De nem egyenlő
mértékben. Egyesek többet, mások kevesebbet kaptak belőle.
Lelkem, amint Isten kegyelmét szemlélte, nagy örömmel telt el.
  Hirtelen meghallottam ezeket a szavakat: ,,Te irgalmam tanúja
vagy. Örökké úgy fogsz trónom előtt állni, mint irgalmam élő
tanúja.''
 
418   A prédikáció után nem vártam meg az ájtatosság végét, mert
sietnem kellett haza. Néhány lépés után nagyon sok ördög zárta el
előlem az utat, és szörnyű kínokkal fenyegettek, s ezt mondták:
,,Mindent elvett tőlünk, amin annyi évig dolgoztunk!'' Mikor
megkérdeztem tőlük, honnan vannak olyan sokan? – Azt felelték
ezek a gonosz alakok: ,,Az emberi szívekből – ne kínozz
bennünket!''
 
419   Látva szörnyű gyűlöletüket irántam, azonnal őrangyalom
segítségét kértem. Abban a pillanatban mellettem állt fényes és
sugárzó alakja, és így szólt: ,,Ne félj semmitől, Uram
menyasszonya, ezek a lelkek az Ő engedélye nélkül semmit sem
tehetnek veled.'' Rögtön eltűntek a gonosz lelkek, s hűséges
Őrangyalom elkísért látható alakban egészen a házunkig. Tekintete
alázatos és nyugodt volt, homlokáról tűzsugár szikrázott.
  Ó, Jézusom! Egész életemen át szívesen fáradnék és szenvednék
azért az egy pillanatért, melyben megláthattam dicsőségedet,
Uram, és a lelkek hasznát.
 
1935.[4.] 28. Vasárnap
 
420   Fehérvasárnap. – Az Úr Irgalmának az ünnepe. A Megváltás
Jubileumának lezárása. Mikor az ünnepségre mentünk, szívem
örömtől áradozott, hogy ez a két ünnep oly szorosan
összekapcsolódik. Kértem Jézus irgalmát a bűnös lelkek számára.
Az ájtatosság végén, amikor a pap kezébe vette a Legszentebb
Oltáriszentséget, hogy áldást adjon, hirtelen megláttam Jézust
úgy, ahogy a képen van. Áldást adott, a sugarak pedig az egész
világra kiterjedtek. Ezután csodálatos fényességet láttam.
Számtalan fényhullámból font (175) kristályszerű lakhelyet,
melybe nem léphettek be sem a teremtmények, sem a lelkek. A
fényességen három ajtót láttam. Jézus abban az alakban, ahogy a
képen láttam, bement a második ajtón ebbe a fényszentélybe, a
Szentháromság hajlékába. Egyidejűleg egy szózatot is hallottam:
,,Ez az ünnep irgalmam belsejéből fakadt, s könyörületességem
mélységében van megerősítve. Minden lélek, aki hisz és bízik
irgalmamban, részesülni fog abban.'' Végtelenül örültem Isten
jóságának és nagyságának.
 
1935.4.29.
 
421   A kép felállítása előtti napon főnöknőmmel voltam
gyóntatómnál.[167] Midőn elkezdtünk beszélni a képről, a gyóntató
megkért minket, hogy egyik nővérünk segítsen koszorúkat fonni. A
főnöknő azt mondta: ,,Fausztina nővér fog segíteni.'' –
Végtelenül örültem ennek. Amint hazaértem, mindjárt kezdtem
előkészíteni a zöldet, s egy tanulóval vittük el azt; segített
még egy ismerősünk, aki a templomban szokott tevékenykedni. Este
7 órára minden elkészült. A kép is fel volt már függesztve.
Néhány asszony észrevette, hogy én is ott sürgölődtem, mert
biztos inkább útban lehettem,[168] mint segítettem. Másnap
megkérdezték hát nővéreinket, mi ez a szép kép, és mi a
jelentése? ,,Biztosan tudják – felelték ők –, mert tegnap
egyikük díszítette a képet.'' A nővérek nagyon csodálkoztak, mert
semmiről sem tudtak. Mindegyikük látni akarta a képet. Közben a
gyanú rám terelődött. ,,Fausztina nővér biztosan mindenről többet
tud!'' – mondogatták.
  Midőn megkérdeztek, hallgattam, mert nem mondhattam meg az
igazat. Hallgatásom még nagyobb kíváncsiságra ingerelte őket. Meg
kellett kétszereznem elővigyázatosságomat, hogy ne hazudjak, de
az igazat se áruljam el, mert erre nem volt engedélyem. A nővérek
hangot adtak nemtetszésüknek, és nyíltan a szememre vetették:
,,Miként lehet az, (176) hogy idegenek tudnak a képről, mi pedig
semmit?'' Különböző dolgokkal kezdtek el vádolni. Három napig
szenvedtem, de valami különös erő szállt a lelkembe. Örülök, hogy
szenvedhetek Istenért, s a lelkekért, akik ezekben a napokban
részesültek Isten irgalmasságában. Ha látom azt a sok lelket,
akik a napokban elnyerték Isten irgalmát, fáradozásaimat és
szenvedéseimet semminek sem tartom. Ha ezek a szenvedések a
legnagyobbak lennének is, s eltartanának a világ végéig, akkor se
bánnám őket, hiszen ezeknek egyszer végük lesz, de a lelkek, akik
ezáltal megtértek, soha nem szűnő kínoktól menekültek meg.
Boldogan láttam, miként térnek vissza mások minden boldogság
forrásához, az Isteni Irgalmasság ölére.
 
422   Midőn dr. Sopocko fáradozásait és áldozatait látom ezzel az
üggyel kapcsolatban, csodálnom kell alázatát és türelmét. Ez az
ügy sok fáradságába és kellemetlenségbe, valamint sok pénzébe is
került. De dr. Sopocko mindezeket állta. Látom, hogy az Isteni
Gondviselés előbb felkészítette az irgalmasság ezen művének a
teljesítésére, mint ahogy azt én kértem Istentől. Mily
csodálatosak útjaid, ó, Istenem, s mily boldogok azok a lelkek,
akik követik az isteni kegyelem hangját.
 
423   Dicsérd, lelkem, az Urat mindenért, s hirdesd irgalmát,
mert az Ő jósága végtelen. Minden elmúlik, de irgalmának nincs
sem határa, sem vége. A gonoszság töltsön be bár minden mértéket,
az irgalom mértéktelen.
  Ó, Istenem, még a büntetésben is, mellyel a földet sújtod,
látom irgalmad mélységét, mert amíg minket itt a földön büntetsz,
megmentesz az örök kárhozattól. Örüljetek, teremtmények, mert
Isten végtelen irgalmával közelebb van hozzátok, mint gyermek
anyja szívéhez. Ó, Istenem, ki maga vagy az irgalom a legnagyobb
bűnösök számára, akik őszintén megbánják bűneiket; minél bűnösebb
valaki, annál nagyobb joga van (177) Isten irgalmára.
 
424
1935.5.12. Egy különös pillanat
 
  Este, ahogy lefeküdtem, azonnal elaludtam, de amilyen hamar
elaludtam, olyan hamar fel is ébredtem. Eljött hozzám egy
Kisgyermek, és felébresztett. Egyéves lehetett. Csodálkoztam,
milyen szépen tud már beszélni, mert ebben a korban a gyerekek
még vagy egyáltalán nem beszélnek, vagy igen érthetetlenül.
Csodálatosan szép volt, s hasonlított a kis Jézusra. Így szólt
hozzám: ,,Nézz fel az égre!'' Ahogy felnéztem, láttam világítani
a csillagokat és a holdat. Ekkor megkérdezte a Gyermek: ,,Látod a
holdat és a csillagokat?'' Azt feleltem, igen, mire ő ezt mondta:
,,A csillagok hűséges keresztény lelkek, a hold pedig a
szerzetesek lelke. Látod, milyen különbség van a hold és a
csillagok fénye közt? Ugyanilyen a különbség a mennyországban a
szerzetesi lélek és a hű keresztény között.'' – És így
folytatta: ,,Az igazi nagyság az Isten iránti szeretetben és az
alázatban mutatkozik meg.''
 
425   Ebben a pillanatban megláttam egy lelket, aki iszonyú kínok
között vált el a testétől. Ó, Jézusom! Mialatt ezt írom,
reszketek attól a sok szörnyűségtől, melyek őt vádolják. Láttam,
amint egy mocsár mélyéből kis és nagyobb gyermekek lelkei jöttek
elő. Olyan kilenc év körüliek lehettek. Csúfak és undort keltőek
voltak, félelmetes szörnyekhez hasonlóak, mint oszló hullák. De
ezek a hullák éltek, és tanúskodtak az említett lélek ellen, aki
haldoklott. A világban ez a lélek, akit haldokolni láttam, nagy
tiszteletnek és elismerésnek örvendett, melyek végül is ürességbe
és bűnbe torkollottak. Utoljára egy asszony jött elő, aki mintegy
kötényében könnyeit hozta. Ő is az illető ellen tanúskodott.
 
426   Ó, borzalmas óra, (178) amikor cselekedeteinket teljes
nyomorúságukban és leplezetlenül kell látnunk. Egyetlen tettünk
sem vész el, elkísérnek bennünket Isten ítélőszékéig. Nincsenek
szavak és hasonlatok, melyekkel ezeket a szörnyű dolgokat
kifejezhetném, s bár az volt a benyomásom, hogy az a lélek nem
kárhozott el, kínjai mégsem különböznek a pokol kínjaitól, csupán
abban, hogy egyszer elmúlnak.
 
427   Kis idő múlva újra megláttam a Kisgyermeket, aki
felébresztett. Csodaszép volt. Megismételte szavait: ,,Egy lélek
igazi nagysága az Isten iránti szeretetben és az alázatosságban
mutatkozik meg.'' Megkérdeztem a gyermeket: ,,Honnan tudod te
ezt, amiről csak a teológusok tudnak? Te még csupán egy
kisgyermek vagy, aki még a katekizmust sem tanulta – hogy
tudhatsz hát erről?'' Azt felelte: ,,Tudom, és mindent tudok.''
Abban a pillanatban eltűnt.
 
428   Nem tudtam elaludni. Kifárasztották értelmemet a
gondolatok, s az, amit láttam. Ó, emberi lelkek! Mily későn
ismeritek fel az igazságot! Ó, Isten irgalmának mélysége, áradj
ki minél előbb az egész világra, amint megígérted!
 
Egy különös pillanat, 1935. Május
 
429   Midőn Isten rám vonatkozó szándékát megismertem, megrémültem
ennek nagyságától. Teljesen alkalmatlannak éreztem magam
teljesítésére. Így kezdtem kerülni minden Vele való beszélgetést.
Ezt az időt szóbeli imával helyettesítettem. Alázatból tettem
ezt, hamarosan rájöttem azonban, hogy ez nem valódi alázat, hanem
a sátán nagy kísértése volt. Midőn a belső ima helyett egy
alkalommal elkezdtem egy lelki könyvet olvasni, tisztán és
egyértelműen ezeket a szavakat hallottam: ,,Előkészíted a világot
végső visszatérésemre!'' Ezek a szavak lelkem mélyéig hatoltak.
(179) Úgy tettem ugyan, mintha nem is hallottam volna, mégis jól
értem őket, és semmi kétségem sincs felőlük. Midőn egyszer Isten
szeretete és kifogásaim (ti. hogy képtelen vagyok teljesíteni ezt
a küldetést) közti harcban teljesen kimerültem, s el akartam
hagyni a kápolnát, valamilyen erő visszatartott, és teljesen
tehetetlennek éreztem magam – ekkor ezeket a szavakat hallottam:
,,Ki akarsz menni a kápolnából? De előlem nem tudsz kitérni, mert
mindenütt jelen vagyok. Magadtól tényleg semmit sem tudsz tenni,
de velem mindenre képes vagy.''
 
430   Midőn a héten gyónni mentem, és feltártam lelkem állapotát
a gyóntatóm[169] előtt, különösen, hogy kerülöm az Istennel való
belső beszélgetéseket, azt a választ kaptam, hogy nem szabad
kitérnem az Istennel való beszélgetések elől, hanem meg kell
hallgatnom szavait, melyekkel hozzám szól.
 
431   Követtem gyóntatóm utasításait, s mindjárt az első
találkozásnál az Úr lábaihoz borultam, s megtört szívvel
bocsánatát kértem mindenért. Jézus felemelt a földről, s maga
mellé ültetett. Megengedte, hogy fejem a keblére hajtsam, hogy
legédesebb Szíve kívánságait megértsem, s jobban átérezzem. Jézus
így szólt: ,,Leányom, ne félj semmitől, én mindig veled vagyok;
minden ellenséged csak annyi kárt okozhat neked, amennyit én
megengedek. Te vagy lakhelyem, s állandó pihenőm, miattad
parancsolok megállást büntető kezemnek, miattad áldom meg a
földet.''
 
432   Ugyanebben a pillanatban szívemben különös tűz gyúlt,
érzem, hogy érzékeim nem működnek. Nem tudom, mi történik
körülöttem, csak azt érzem, hogy átjár az Úr tekintete. Látom
Isten nagyságát és saját nyomorúságomat. Sajátságos fájdalom
járja át a lelkemet, de ugyanakkor semmihez sem hasonlítható
öröm. Minden erőm elhagy Isten ölelésében. Érzem, hogy Vele
vagyok, s elmerülök Benne, mint egy csepp víz az óceánban. Nem
tudom kifejezni, mit élek át; az ilyen belső ima után erőt és
képességet érzek magamban a legnehezebb erények teljesítésére, s
megvetem mindazokat a dolgokat, melyeket a világ tiszteletben
tart. Egész lelkemmel csupán magányra és csendre vágyom.
 
433   (180) 1935.5.[május]. A negyven órás ima[170] alatt a
monstranciában kitett Szent Ostyában megláttam Jézus arcát.
Jóságosan tekintett mindnyájunkra.
 
434   Szentmise alatt gyakran látom a Kisded Jézust. Rendkívül
szép, korát egyévesre lehetne becsülni. Midőn egy alkalommal a
kápolnánkban is így láttam az egyik mise alatt, őrült vágyat
éreztem, hogy az oltárhoz menjek, s magamhoz vegyem a Gyermek
Jézust. Ebben a pillanatban a Gyermek Jézus imazsámolyom
párkányán termett, s mindkét karocskájával a vállamba
kapaszkodott – kedves és örömteli volt. Mély és átható
tekintettel nézett rám. Ám amikor az oltárnál a pap megtörte az
Ostyát, már az oltáron volt, s a pap Őt is eltörte, magához
vette.
A Szentáldozás után ugyanezt a kis Jézust egész nap fizikailag is
valóságosan a szívemben éreztem. Öntudatlanul mély
összeszedettség fogott el. Senkivel sem váltottam egyetlen szót
sem, ahol csak lehetett, elkerültem az embereket. A
kötelességekre vonatkozó kérdésekre feleltem csak, ezenkívül egy
szót sem szóltam.
 
1935.6.9. A Szentlélek eljövetele
 
435   Este, amint átmentem a kerten, a következő szavakat
hallottam: ,,Nővértársaiddal együtt irgalomért fogsz könyörögni
magad és a világ részére.'' Megértettem, hogy nem maradok ebben a
Kongregációban, ahol most vagyok.[171] Világosan látom, hogy
Istennek más az akarata velem, mégis állandóan vonakodom Isten
előtt, hogy nem vagyok képes e mű teljesítésére. – Jézusom! Te
tudod legjobban, mi vagyok én. – S elkezdtem felsorolni
gyengeségeimet az Úrnak, s ezek mögé bújtam, hogy elismerje
kifogásaimat, s lássa be, hogy tényleg képtelen vagyok a (181)
kívánságait teljesíteni. Erre e szavakat hallom: ,,Ne félj, én
magam egészítem majd ki mindazt, ami belőled hiányzik.'' E szavak
mélyen behatoltak a lelkembe, s még jobban felismertem
nyomorúságomat. Éreztem, hogy Isten szava eleven és mélyreható.
Megértettem, hogy Isten tökéletesebb életmódot kíván tőlem, én
pedig folyton tehetségtelen voltommal mentegetőztem.
 
436–437   1935.6.29. Midőn lelki vezetőmmel[172] az Úr által
kívánt dolgokról beszéltem, azt gondoltam, hogy majd azt mondja,
tényleg nem vagyok képes ilyen dolgokra, s hogy az Úr Jézus
semmilyen művének keresztülvitelére nem fog felhasználni ilyen
nyomorult lelket, mint én. De azt hallottam, hogy Isten
leggyakrabban éppen ilyen lelkeket választ szándékai
kivitelezéséhez. Ezt a papot mégiscsak Isten Lelke vezeti,
átlátta lelkem legtitkosabb, legelrejtettebb dolgait is, melyek
Isten és köztem voltak, s melyekről még soha nem beszéltem vele,
mert magam sem értettem egészen őket, s az Úr még kifejezetten
nem parancsolta meg, hogy beszéljek róluk. A titok a következő:
Isten egy rendi közösséget kíván, amely irgalmát hirdesse az
egész világnak, s könyörögje is ki azt a világ részére. Mikor a
pap megkérdezte, nem volt-e valamilyen sugallatom erre
vonatkozólag, azt feleltem, semmilyen egyértelmű utasítást nem
kaptam, ám abban a pillanatban sajátságos fény járta át a lelkem,
s megértettem, hogy az Úr szól hozzám ez által a pap által. Hiába
mentegettem magam, hogy nem kaptam egyértelmű utasítást, ugyanis
a beszélgetés végén a küszöbön megpillantottam az Úr Jézust olyan
alakban, ahogyan a képen le van festve, és így szólt hozzám:
,,Kívánom, hogy legyen ilyen szerzetes közösség.''[173] Ez csak
egy pillanatig tartott. (182) Nem közöltem ezt rögtön, hanem
siettem haza. Állandóan ismételgettem az Úrnak: ,,Nem vagyok
képes megvalósítani szándékaidat, ó, Istenem.'' Különös, hogy
Jézus nem figyelt a szavaimra, hanem világos felismerést adott,
milyen kedves számára ez a mű. Egyáltalán nem számolt
gyengeségemmel. Rámutatott, mily sok nehézséget kell legyőznöm.
Én, Isten szegény teremtménye, nem tudtam mást mondani erre, csak
ezt: ,,Ó, Istenem, nem vagyok rá képes!''
 
438   1935.6.30. Másnap rögtön a szentmise elején megpillantottam
Jézust kimondhatatlan szépségben. Azt mondta, hogy ,,ezt a
szerzetesi közösséget minél előbb meg kell alapítani, te is benne
leszel nővértársaiddal. Lelkem lesz életetek szabályzata.
Életeteknek én leszek a példaképe, bölcsőmtől kereszthalálomig.
Merülj el titkaimban, akkor majd megérted teremtményeim iránti
irgalmam mélységét és végtelen jóságomat – és megismerteted azt
a világgal. Ima által fogsz közvetíteni ég és föld között.''
 
439   Elérkezett a Szentáldozás ideje. Jézus eltűnt – s nagy
fényességet láttam. Akkor e szavakat hallottam: ,,Áldásunkban
részesítünk.'' – Ebben a pillanatban előtört egy sugár a
fényből, s átjárta szívemet. Sajátságos tűz gyúlt a lelkemben –
azt hittem, meghalok az örömtől és boldogságtól. Éreztem, hogy
lelkem elválik testemtől, tökéletesen elmerültem Istenben.
Éreztem, hogy a Mindenható, mint egy porszemet, elragad egy
ismeretlen tartományba.
A Teremtő karjában a boldogságtól remegve éreztem, hogy Ő maga
tartott fenn, hogy elbírjam a boldogság nagyságát, s fenségének
látását. Most már tudom, ha előzőleg (183) kegyelmével meg nem
erősít, lelkem nem bírta volna elviselni ezt a boldogságot, és
pillanatok alatt bekövetkezett volna a halálom. Véget ért a
szentmise. Nem tudom mikor, mert nem voltam képes figyelni arra,
mi történik a kápolnában. Midőn magamhoz tértem, erőt és
bátorságot éreztem Isten akaratának teljesítésére. Semmi sem tűnt
nehéznek, s ahogy korábban vonakodtam, most éreztem, hogy az Úr
ereje és bátorsága van bennem. Így szóltam az Úrhoz: ,,Készen
állok akaratod minden jelzésére.'' – Bensőmben mindent átéltem,
amit át fogok élni a jövőben.
 
440   Ó, Uram, Teremtőm! Egész lényemet Neked adom. Rendelkezz
velem isteni akaratod, örök szándékaid és végtelen irgalmasságod
szerint. Ismerje fel minden lélek, milyen jó az Úr. Egyetlen
lélek se féljen a Vele való érintkezéstől. Ne említse senki azt a
kifogást, hogy méltatlan rá! Isten hívását soha ne halogassa
követni, mert ez nem tetszik Néki. Ha igazán ismerem magam,
beláthatom, nincs nálam nyomorultabb lélek, és csodálom Isten
felségét, hogy így leereszkedik hozzám. Ó, örökkévalóság, úgy
tűnik, még te is kevés leszel, hogy Isten végtelen irgalmát
dicsőítsem!
 
441   Egyszer, amikor a képet az Úrnapi körmenetben felállították
az oltárra,[174] s a pap a Legméltóságosabb Oltáriszentséget
kitette az oltárra, és a kórus pedig elkezdett énekelni, a kép
sugarai áthatoltak a Szent Ostyán, s szétterjedtek az egész
világra. Én pedig ezeket a szavakat hallottam: ,,Általad fognak
az irgalom sugarai – (184) úgy, ahogy ezen az Ostyán át –
kiáradni az egész világra.'' – E szavak hallatán mélységes öröm
töltötte el a lelkemet.
 
442   Egy nap, midőn gyóntatóm[175] éppen misézett, a
felajánlástól kezdve láttam a kis Jézust az oltáron, amint máskor
is. Röviddel az átváltoztatás előtt azonban eltűnt a pap, s csak
a kis Jézus maradt, aki átváltoztatáskor a kelyhet és az ostyát
kis kezeibe vette, mindkettőt felemelve az égre nézett. Azután
újra megláttam a gyóntatómat. Megkérdeztem a kis Jézust, hol volt
a pap ez idő alatt, míg nem láttam. Azt válaszolta : ,,Az én
szívemben.'' De nem értettem meg többet Jézus szavaiból.
 
443   Egyszer a következő szavakat hallottam: ,,Azt kívánom, hogy
lelked legmélyén is élj akaratom szerint.'' Elgondolkodtam ezeken
a különösen szívemhez szóló szavakon. E napon szerzetesi
közösségünkben[176] gyónás volt. Gyónásomkor mindjárt bűneim
megvallása után ugyanazt mondta a pap is, amit előzőleg az Úr
mondott nekem.
 
444   Ez a pap azt mondta, hogy 
 
Isten akaratának teljesítésében három fokozat van: 
 
az első abban áll, hogy a lélek mindazt megteszi, amit a külső szabályok és parancsok előírnak; 
 
a második fokozat az, amikor a lélek figyel a benső sugallatokra, és követi azokat; 
 
a harmadik fokozat pedig, amikor átadja magát Isten akaratának, s meghagyja Istennek a szabadságot, hogy tetszése szerint cselekedjék vele, és készséges eszközzé válik az Ő
kezében. 
 
Ez a pap azt is mondta, hogy én Isten akaratának
teljesítésében a második fokozaton állok. Még nem értem el a
harmadikat, (185) de igyekeznem kellene eszerint teljesíteni
Isten akaratát. Ezek a szavak átjárták lelkemet, s egészen
világosan látom, hogy Isten ennek a papnak gyakran enged
bepillantást a lelkem mélységébe. Ezen nem csodálkozom, inkább
hálás vagyok Istennek, hogy ilyen választott papjai vannak.
 
445
Csütörtök. Éjszakai imádás
 
Midőn imádásra jöttem, rögtön mély áhítat fogott el. Megláttam az
ostorozás előtt a ruháitól megfosztott Jézust egy oszlophoz
kötözve. Láttam négy férfit, akik felváltva ostorcsapásokkal
sújtották az Urat. Szenvedései láttán ledermedt a szívem. Az Úr
ekkor azt mondta: ,,Még nagyobb fájdalmakat szenvedek el, mint
amit itt látsz.'' Tudtomra adta, mely bűnökért szenvedi az
ostorozást. Ezek a tisztátalanság bűnei. Ó, mily szörnyű volt
Jézus morális szenvedése, míg ostorozták. Majd így szólt: ,,Nézd,
és lásd az emberi nemet jelen állapotában!'' Abban a pillanatban
iszonyú dolgokat láttam. A hóhérok abbahagyták az ostorozást, s
mások jöttek helyükbe folytatni. Megragadták az ostorokat, s
irgalmatlanul verték az Urat. Ezek papok, szerzetesek, apácák s
magas rangú egyházi személyek voltak. Ezen nagyon csodálkoztam.
Majd különböző korú és rangú világiak csatlakoztak hozzájuk –
valamennyi kitombolta dühét az ártatlan Jézuson. Ezt látván
szívemet agónia fogta el. A hóhérok ostorozása alatt Jézus
hallgatott, s a messzeségbe nézett, de amikor a fent említett
lelkek verték, lehunyta szemeit, s halk, de nagyon fájdalmas
sóhaj szakadt fel a Szívéből. Az Úr megismertette velem
részletesen, mily hatalmas a gonoszsága ezeknek a hálátlan
lelkeknek: ,,Nézd, íme a kínszenvedés, amely meghaladja halálom
fájdalmát.'' Elnémultak ajkaim, s érezni kezdtem (186) magamban
is az agóniát. Éreztem, hogy senki sem tud megvigasztalni, s
kiragadni ebből az állapotból, csak Az, Aki idejuttatott. Ekkor
így szólt az Úr: ,,Látom szíved őszinte fájdalmát, mely
rendkívüli enyhülést szerzett szívemnek. Nézz, s vigasztalódj
meg!''
 
446   Ezután a kereszten láttam az Úr Jézust. Midőn Jézus a
kereszten függött, egy sereg más lelket is megpillantottam
körülötte, kik éppúgy keresztre voltak feszítve, mint Ő. És
megláttam a lelkek második és harmadik csoportját is. A második
csoport nem volt keresztre feszítve, hanem a lelkek szorosan
kezükben tartották a keresztet; a harmadik csoport se keresztre
nem volt feszítve, se nem szorították kezükben keresztjüket,
hanem magukkal vonszolták azt, s elégedetlenek voltak. Jézus azt
mondta: ,,Nézd a szenvedésben és a megvetésben hozzám hasonló
lelkeket! Ezek a dicsőségben is hasonlók lesznek hozzám. Akik
kevésbé hasonlítanak rám a szenvedésben és a megvetésben, azok a
dicsőségben is kevésbé fognak hasonlítani.''
  A legtöbb megfeszített személy a papi rendből volt. A
megfeszítettek közt általam ismert személyek is voltak. Ennek
nagyon örültem. Jézus végül azt mondta: ,,Holnap a reggeli
elmélkedésben gondolkozz el azon, amit most láttál.'' S Jézus
azonnal eltűnt.
 
447   Péntek. Beteg voltam, és nem mehettem szentmisére. Reggel 7
órakor láttam a gyóntatómat, amint misézett. A kis Jézust is
láttam. A mise végén eltűnt a látomás, s újra – mint azelőtt –
a cellámban voltam. Kimondhatatlan öröm töltött el, hogy bár nem
lehettem jelen a kápolnai misénken, egy messzi templomban mégis
részt vehettem rajta. Jézus mindent el tud intézni.
 
  (187) 1935. július 30.
 
448   Szent Ignác ünnepe. Buzgón imádkoztam ehhez a szenthez és
szemrehányást tettem neki, amiért nem figyel rám, s fontos
dolgokban nem segít rajtam, nevezetesen Isten akaratának
teljesítésében. Így szóltam hozzá: ,,Te, aki a mi védőszentünk
vagy, s aki mindig az Isten iránti szeretetnek s annak a
buzgalomnak tüzében égtél, hogy Isten nagyobb dicsőségét
szolgálhasd, alázatosan kérlek, segíts meg engem Isten
szándékainak végbevitelében.'' Ez a szentmise alatt történt.
Hirtelen megpillantottam Szent Ignácot az oltár bal oldalán egy
nagy könyvvel a kezében. Azt mondta: ,,Leányom, nem vagyok
közömbös ügyeddel szemben. Ezt a szabályzatot ebben a közösségben
is lehet alkalmazni". – Rámutatott a könyvre, és eltűnt. Nagyon
megörültem, hogy ennyire törődnek velünk a szentek, hogy oly
szoros a velük való kapcsolatunk. Ó, Isten jósága! Mily szép a
lelki világ, hogy már itt a földön érintkezhetünk a szentekkel.
Egész nap éreztem a nekem oly drága Védőszent közelségét.
 
449   1935. augusztus 5. – Az Irgalmasság Anyjának ünnepe. Az
idén nagyobb buzgalommal készültem erre az ünnepre, mint az előző
években. Már reggel belső harcot éltem át arra a gondolatra, hogy
el kell hagynom ezt a Kongregációt, mely Mária különleges oltalma
alatt áll. Ez a belső harc az egész elmélkedés és az első
szentmise alatt folytatódott. A második szentmisén elmondtam a
Szűzanyának: nehezemre esik elhagyni ezt a Kongregációt, mely a
Te különleges oltalmad alatt áll, ó, Mária! – Akkor megláttam a
Szentséges Szüzet elmondhatatlan szépségben, aki az oltártól a
térdeplőmhöz jött, magához ölelt, és azt mondta: ,,Isten
kimondhatatlan irgalmából az Anyátok vagyok. Az a lélek a
legkedvesebb nekem, aki Isten akaratát hűségesen teljesíti.'' –
Megértette velem, hogy Isten minden kívánságát hűségesen
teljesítettem, (188) ezért kegyelmet találtam Nála. – ,,Légy
bátor, ne félj a megtévesztő akadályoktól, inkább szemléld Fiam
szenvedéseit, így győzelmet aratsz.''
 
450
Éjjeli imádás
 
  Nagyon nyomorultul éreztem magam, s azt gondoltam, nem tudok
imaórát tartani, mégis minden akaraterőmet összeszedtem, s bár
cellámban összeestem, nem törődtem fájdalmammal, Jézus
szenvedésére gondoltam. Ahogy beléptem a kápolnába, megértettem
lelkemben, hogy Isten nemcsak a jó cselekedeteinkért készít
részünkre nagy jutalmat, de már őszinte akaratunkért is, hogy
megtegyük a jót. Mily nagy kegyelme ez Istennek !
  Mily édes fáradozni Istenért és a lelkekért. A harcban nem
kívánok semmi pihenőt. Utolsó leheletemig fogok küzdeni Uram és
Királyom dicsőségéért. Nem teszem le a kardot, míg csak trónjához
nem szólít; nem félek a csapásoktól, mert Isten a pajzsom. Az
ellenségnek kell félnie tőlünk, nem fordítva. A sátán csak a
gőgösöket és gyávákat győzi le, az alázatosaknak erejük van. Az
alázatos lélek nem zavarodik meg, s nem aggódik semmi miatt.
Semmi sem térítheti el a Nap izzásához tartó szárnyalásomat. A
szeretetet semmi sem kötheti meg. A szeretet szabad, mint egy 
királynő, a szeretet eléri Istent.
 
451   Egyszer Szentáldozás után e szavakat hallottam lelkemben:
,,Lakóhely vagy Te számunkra.'' Ebben a pillanatban megéreztem a
Szentháromság – az Atya, a Fiú és a Szentlélek jelenlétét a
lelkemben. Isten templomának s az Atya gyermekének éreztem magam.
Ezt nem tudom megmagyarázni, de a lélek jól érti. Ó, végtelen
Jóság! Milyen mélyen leereszkedsz egy nyomorúságos teremtményhez!
 
452   Ha a lelkek magukba szállnának, Isten azonnal szólna
hozzájuk. Szétszórtságuk azonban elnyomja az Úr szavát.
 
453   (189) Egyszer azt mondta nekem az Úr: ,,Miért félsz és
reszketsz, mikor hozzám tartozol? Nem tetszik nekem a lélek,
amikor felesleges aggodalmaknak adja át magát. Ki mer hozzád
érni, ha velem vagy? Az a lélek a legkedvesebb nekem, aki erősen
hisz jóságomban, és tökéletesen bízik bennem: őt én is
megajándékozom bizalmammal, s megadok neki mindent, amit kér tőlem.''
 
454   Máskor így szólt az Úr: ,,Leányom, vedd a kegyelmeket,
melyeket az emberek visszautasítanak; végy annyit, amennyit
elbírsz.'' Ebben a pillanatban lelkemet elárasztotta Isten
szeretete. Oly bensőséges összetartozást érzek Vele, hogy nem
találok kellő kifejezést ennek a kapcsolatnak a jellemzésére. Úgy
érzem, hogy minden, ami az Istené – minden jósága, minden kincse
– az enyém is, bár nem nagyon törődöm ezekkel, mert elég nekem Ő
egyedül. Benne látok mindent, Rajta kívül – semmit.
  Sehol sem keresek boldogságot bensőmön kívül, ahol Isten lakik. Lelkemben örvendek Istennek. Itt állandóan együtt vagyok Vele, itt folynak le legbizalmasabb beszélgetéseink, itt vagyok Vele biztonságban. Ide be nem hatol egyetlen emberi tekintet sem. A legszentebb Szűzanya bátorít erre a kapcsolatra.

 
455   Ha szenvedés ér, már nem okoz keserűséget, s a nagy öröm
sem ragad el. Telve vagyok békével, a lélek
kiegyensúlyozottságával, ami az igazság felismeréséből fakad.
Mit törődöm azzal, hogy kedvetlen szívek vesznek körül, ha
lelkemben a boldogság teljessége lakozik. Vagy mit használna más
szívek jóindulata, ha bensőmben nem lenne enyém Isten. Ha
lelkemben van Isten, ki árthat nekem?
           +
  (190)   JMJ       Vilnius, 1935.8.12.
 
456
Háromnapos lelkigyakorlat
 
  A lelkigyakorlat előestéjén, az elmélkedési pontokat ismertető
beszéd alatt a következő szavakat hallottam: ,,Ezen a
lelkigyakorlaton a pap ajkával hozzád szólok, hogy a lelked
mélyén hozzád intézett szavaim igazságát megerősítsem, s biztossá
tegyem. Bár minden nővér részt vesz ezen a lelkigyakorlaton, rád
vagyok figyelemmel, hogy megerősítselek, s a rád váró nehézségek
elviseléséhez bátorságot adjak. Ezért buzgón hallgasd meg a pap
szavait, s lelked mélyén gondolkozz el rajtuk.''
 
457   Ó, mily nagy csodálkozás fogott el, hiszen mindazt, amit a
páter mondott az Istennel való egyesülésről, s ennek
akadályairól, lelkemben szó szerint átéltem, s hallottam már
Jézustól, aki a lelkem mélyén beszélt így hozzám. A tökéletesség
az Istennel való szoros kapcsolaton nyugszik.
 
458   A 10 órai elmélkedésen az atya[177] Isten irántunk való
irgalmáról és jóságáról beszélt. Azt mondta, ha áttekintjük az
emberiség történelmét, lépten-nyomon Isten e nagy jóságát látjuk.
Isten minden tulajdonsága, így mindenhatósága és bölcsessége azon
fáradozik, hogy legfőbb tulajdonságát, nevezetesen a jóságát,
nekünk kinyilvánítsa. Isten jósága az Ő legfőbb tulajdonsága. Sok
lélek azonban, aki a tökéletességre törekszik, nem ismeri Isten
nagy jóságát. Mindaz, amit az atya Isten jóságáról mondott ezen
az elmélkedésen, megegyezik azzal, amit Jézus nekem erről
elmondott, s mindez szorosan összefügg az Isten irgalmasságának
ünnepével (191). Most értettem meg igazán azt, amit az Úr
megígért, semmi kétség sincs bennem. Isten szavai világosak és
érthetőek.
 
459   Az egész elmélkedés alatt láttam Jézust fehér ruhában az
oltáron. Kezében tartotta ezt a füzetemet, amibe mindezt írom.
Egész idő alatt oldalról oldalra lapozott a füzetben és
hallgatott. Szívem nem bírta elviselni a lelkemben lángra lobbant
izzást. Uralkodni akartam magamon, hogy környezetem ne vegye
észre, mi megy végbe a lelkemben, az elmélkedés végére mégis úgy
éreztem, nem vagyok ura önmagamnak. Jézus ekkor ezt mondta:
,,Ebbe a füzetbe nem írtál le mindent az emberek iránti
jóságomról. Azt kívánom, ne hagyj ki semmit! Óhajtom, hogy szíved tökéletes békében erősödjék meg.''
 
460   Ó, Jézusom! Szívem megáll, ha meggondolom, mi mindent
teszel értem. Csodállak, hogy leereszkedsz nyomorult lelkemhez, s
mily felfoghatatlan módszereket alkalmazol meggyőzésemhez.
 
461   Ilyen lelkigyakorlatot most tartok először életemben: a pap
minden szavát világosan értem, mert ezeket előzőleg már lelkemben
átéltem. Most látom, hogy Jézus azt a lelket, aki Őt igazán
szereti, nem hagyja bizonytalanságban. Jézus azt kívánja, hogy az a lélek, aki Vele bensőséges kapcsolatban áll, minden szenvedés és kellemetlenség ellenére teljes békét élvezzen.
 
462   Most értem meg, hogy a lélek az önmegtagadás által egyesül a legszorosabban Istennel, ami azt jelenti, hogy akaratunkat összekapcsoljuk Isten akaratával. Ez teszi a lelket igazán szabaddá, és mély összeszedettségre segíti lelkünket. Ez által könnyűvé válik az élet minden terhe, s édessé lesz a halál.
 
463   (192) Jézus azt mondta nekem, ha az ünnep vagy a
Kongregáció alapításával kapcsolatban bármi bizonytalanságot
éreznék – ,,vagy bármivel kapcsolatban, amit a lelked mélyén én
mondtam neked, a pap szájával azonnal választ adok.''
 
464   Az alázatosságról szóló elmélkedés alatt feltámadt bennem a
régi kétség, hogy olyan nyomorult lélek, mint én, az Úrtól kapott
feladatot nem tudja teljesíteni. Midőn erre gondoltam, a
lelkigyakorlatot tartó pap megszakítván gondolatát arról kezdett
beszélni, ami a kétségemre vonatkozott, azaz hogy Isten
legtöbbször épp a leggyengébb és legegyszerűbb lelkek közül választja ki eszközeit, hogy a legnagyobb műveit megvalósítsák –és ez megdönthetetlen igazság. Nézzük az Apostolok kiválasztását vagy az egyháztörténelem eseményeit! Látjuk, hogy a nagy műveket olyan lelkek valósították meg, akik erre a legkevésbé voltak
alkalmasak. Ezáltal válik nyilvánvalóvá, hogy ezek a dolgok
tényleg Istentől valók. – Ahogy teljesen szétoszlottak
kétségeim, a pap újra visszatért eredeti témájához, az
alázatossághoz.
  Jézus szokása szerint, mint minden elmélkedés alatt, az
oltárnál állt. Nem szólt hozzám, de jóságos tekintete átjárta
szegény lelkemet, mely már nem talált semmiféle kibúvót.
 
465   Jézusom, Életem, lelkem legtitkosabb zugában érzem, ahol az
érzékek már nem működnek, hogy engem magadhoz hasonlóvá formálsz.
Ó, Üdvözítőm! Rejts el engem Szíved mélyébe, sugaraiddal takarj
el mindent előlem, ami nem Te vagy. Kérlek, Jézus, hogy a két
sugár, mely legirgalmasabb Szívedből tört elő, szüntelenül
erősítse lelkemet.
 
466  (193)          A gyónás
 
  Lelkiatyám[178] megkérdezte, jelen van-e az Úr Jézus, látom-e
Őt most? – Igen, jelen van, látom. Erre megkért, kérdezzem meg
bizonyos személyek felől. Jézus nem válaszolt, de tekintete
megpihent rajta. Mégis, gyónás után, mikor a bánatimát elmondtam,
így szólt hozzám Jézus: ,,Menj, és vigasztald meg a nevemben!''
Nem értettem e szavak jelentését, de rögtön megismételtem neki,
amit Jézus mondott.
 
467   Az egész lelkigyakorlat alatt töretlen kapcsolatban voltam
Jézussal, s egyesültem Vele szívem minden erejével.
 
468   A fogadalmak megújításának napja. A szentmise kezdetén,
mint mindig, láttam Jézust, aki megáldott minket, s bement a
tabernákulumba. Akkor megláttam a Szűzanyát is, fehér ruhában,
kék köpenyben. A feje fedetlen volt. Odajött hozzám az oltártól.
Kezeivel megérintett, beburkolt a palástjával, s azt mondta:
,,Ajánld fel ezeket a fogadalmakat Lengyelországért! Imádkozz
érte!'' 8.15.
 
469   Még ezen a napon este lelkemben erős vágyat éreztem Isten
után. Most nem látom úgy, mint régen, testi szemeimmel, hanem
érzem Őt, de fel nem foghatom. Ez okozza vágyódásomat, s
kimondhatatlan fájdalmamat. Meghalok a vágytól, hogy enyém
legyen, hogy örökre elmerüljek Benne. Lelkem egész erejével
törekszik Utána, s nincs semmi a világon, ami megvigasztalhatna.
Ó, Örök Szeretet, csak most fogom fel, szívemnek mily bensőséges
volt a kapcsolata Veled, mert Rajtad kívül mi adhatna az égben
vagy a földön békét nekem, ó, Istenem, kiben elmerült a lelkem!
 
470   (194) Midőn egy este cellámból az égre néztem, s
megpillantottam a pompás csillagokkal teleszórt égboltot a
holddal együtt, Teremtőm iránt elképzelhetetlen szeretettűz gyúlt
ki a lelkemben. Elfogott Iránta a vágy, mely nőttön-nőtt a
lelkemben, szinte már el sem tudtam viselni. Ezért megalázkodtam,
s porba hullva arcomra borultam. Dicsőítettem Őt minden
teremtményéért. Mikor már szívem nem bírta tovább azt, ami benne
zajlott, hangosan sírva fakadtam. Ebben a pillanatban megérintett
Őrangyalom, s azt mondta: ,,Azt üzeni az Úr, emelkedj fel a
földről!'' – Azonnal megtettem, de lelkem nem talált vigaszt.
Még erősebben fogott el Isten után a vágy.
 
471   Egy napon, mikor imádáson voltam, s lelkem Isten utáni
vágyódásában szinte haldoklott, nem bírtam visszatartani a
könnyeimet. Ekkor megláttam egy nagyon szép lelket, aki így szólt
hozzám: ,,Azt üzeni az Úr, ne sírj!'' – ,,Ki vagy te?'' –
kérdeztem. – Ő azt válaszolta: ,,A hét lélek egyike vagyok, akik
éjjel-nappal Isten trónja előtt állnak, s szünet nélkül dicsérik
Őt.'' Ez a lélek sem csillapította azonban szomjúságom Isten
után, hanem még nagyobb vágyakozást keltett bennem. Ez a lélek
nagyon szép. Szépsége Istennel való bensőséges kapcsolatából
fakad. Ez a lélek nem hagy el egy pillanatra sem, mindenhová
elkísér.
 
472   Következő nap a szentmisén az átváltoztatás előtt ez a
lélek elkezdte énekelni: ,,Szent, szent, szent!'' – Hangja,
olyan, mint ezreké, lehetetlen leírni azt. Lelkem egyesült
Istennel. Egyetlen pillanat alatt megláttam Isten felfoghatatlan
nagyságát és szentségét. Egyúttal felismertem (195) semmiségemet,
ami saját magamtól vagyok. Világosabban, mint bármikor,
felismertem a Három Isteni Személyt, az Atyát, a Fiút és a
Szentlelket. Egy a létezésük, egyenlőek, egy a méltóságuk. Lelkem
kapcsolatban van mind a Három Személlyel. Szavakkal nem tudom ezt
kifejezni, de a lélek jól megérti ezt. Aki e Három Személy közül
eggyel már egyesült, az már a teljes Szentháromsággal is
kapcsolatban van, mert az Ő egységük oszthatatlan. Ez a látomás,
illetve felismerés felfoghatatlan boldogsággal töltött el, mert
Isten ily hatalmas. Amit most itt leírtam, nem szemeimmel láttam,
mint azelőtt, hanem tisztán bensőleg, lélekben, teljesen
függetlenül az érzékektől. Ez a szentmise végéig tartott.
  Ez egyre gyakrabban esik meg velem, nemcsak a kápolnában, hanem
munkám közben is, s olyankor, amikor a legkevésbé várom.
 
473   Amikor gyóntatónk[179] elutazott, az érseknél[180] gyóntam.
Kitártam előtte a lelkem, s a következő választ kaptam:
,,Leányom, vértezd fel magad nagy türelemmel. Ha ezek a dolgok
Istentől vannak, előbb vagy utóbb célba érnek. Kérlek, maradj
teljesen nyugodt. Jól megértettelek ezeket a dolgokat illetően.
Ami a Rend elhagyását s egy másik rendre vonatkozó gondolataidat
illeti, erre ne is gondolj, mert ez egy súlyos belső kísértés.''
A gyónás után azt mondtam az Úr Jézusnak: ,,Miért mondod, hogy
teljesítsem ezeket a dolgokat, ha nem adsz módot
végrehajtásukra?'' Akkor megpillantottam Jézust Szentáldozás
után, ugyanabban a kápolnában, ahol meggyóntam, olyan alakban,
ahogy a képen van, s azt mondta: ,,Ne szomorkodj! Megértetem vele
azokat a dolgokat, amelyeket tőled kívánok.'' Amikor kifelé
mentünk, (196) az érsek igen elfoglalt volt, de visszahívott
bennünket, s azt mondta, várjunk egy kicsit. Mikor újra beléptünk
a kápolnába, ezt hallottam lelkemben: ,,Mondd el, amit ebben a
kápolnában láttál!'' Ebben a pillanatban bejött az érsek, és
megkérdezte, van-e valami mondanivalónk számára? A kapott
egyértelmű utasítás ellenére se tudtam semmit sem mondani, mert
egy nővértársam kíséretében voltam.
  Még egy szó a gyónásból: ,,Nagy és szép gondolat irgalomért
esedezni a világ számára. Imádkozzék, nővér, sokat irgalomért a
bűnösök részére, de ezt saját zárdájában tegye.''
 
474
A következő nap: [35.] 9.13. Péntek
  Este a cellámban megpillantottam egy angyalt, Isten haragjának
végrehajtóját. Világos ruhája volt, az arca lángolt. Lába alatt
egy felhő volt, melyből villámok és mennydörgések törtek elő.
Ezek először az angyal kezét érték, s csak aztán sújtottak a
földre. Amikor megpillantottam Isten haragjának eme jelét,
melynek sújtania kellett a földet, s főként egy bizonyos helyet -
- melyet érthető okból nem nevezhetek meg –, kértem az angyalt,
egy ideig tartsa vissza ezt a büntetést, s a világ bűnbánatot fog
tartani. Kérésem azonban Isten haragjával szemben semmit sem ért.
Akkor megpillantottam a Legszentebb Háromságot. Felségének
nagysága lelkem legmélyére hatolt, s nem mertem megismételni a
kérésemet. Ugyanakkor Jézus kegyelmének erejét is megéreztem
lelkemben, mely bennem lakik. Amint ennek a kegyelemnek a
tudatára ébredtem, azonnal elragadtattam Isten trónja elé. Ó,
milyen hatalmas a mi Urunk és Istenünk, és milyen felfoghatatlan
az Ő szentsége! Nem akarok belekezdeni nagyságának leírásába,
mert hamarosan úgyis mindnyájan meglátjuk Őt olyannak, amilyen
valójában. Lelkemből fakadó szavakkal könyörögni kezdtem (197)
Istenhez a világért.
 
475   Ahogy így imádkoztam, megláttam az angyal tehetetlenségét,
aki a bűnökért járó igazságos ítéletet nem tudta végrehajtani.
Soha még ilyen benső erővel nem imádkoztam, mint akkor. A
következő szavakkal kértem Istent: ,,Örök Atya! Felajánlom Neked
szeretett Fiadnak, a mi Urunk, Jézus Krisztusnak Testét és Vérét,
Lelkét és Istenségét engesztelésül bűneinkért és az egész világ
bűneiért. Az Ő fájdalmas kínszenvedéséért irgalmazz nekünk!''
 
476   Másnap reggel, ahogy beléptem a kápolnánkba, e szavakat
hallottam bensőmben: ,,Valahányszor belépsz a kápolnába, azonnal
imádkozd el azt az imát, melyet tegnap tanítottam neked.'' Amint
elmondtam az imát, e szavakat hallottam: ,,Ez az ima haragom
enyhítésére szolgál. Imádkozd kilenc napig a rendes olvasón a
következőképpen: Először egy Miatyánkot, Üdvözlégyet és
Hiszekegyet imádkozz, ezután a nagy szemekre a következőket
ismételd: Örök Atya! Felajánlom Neked szeretett Fiadnak, a mi
Urunk, Jézus Krisztusnak Testét és Vérét, Lelkét és Istenségét
engesztelésül bűneinkért és az egész világ bűneiért; majd a kis
szemekre: Az Ő fájdalmas kínszenvedéséért irgalmazz nekünk és az
egész világnak! Végén háromszor ismételd e szavakat: Szent Isten,
Szent Erős, Szent Halhatatlan, irgalmazz nekünk és az egész
világnak!''[181]
 
477   A hallgatás kard a lelki harcban. A fecsegő lélek soha nem
jut el az életszentségre. A hallgatás kardja lemetsz mindent, ami
a lélekhez akar tapadni. Érzékenyek vagyunk a szavakra, és úgy
érezzük, azonnal válaszolnunk kell rájuk, s nem törődünk azzal,
hogy Isten akarja-e, hogy beszéljünk. A hallgatag lélek erős. Ha
kitart a hallgatásban, semmiféle kellemetlenség nem árthat neki.
(198) Képes Istennel a legbensőségesebben egyesülni, s majdnem
mindig a Szentlélek sugalmazásai alatt él. A hallgatag lélekben
akadály nélkül működik az Isten.
 
478   Ó, Jézusom, Te tudod, egyedül Te tudod, hogy szívem nem
ismer más szeretetet, csak a Tiédet. Egész szűzi szeretetem
elmerült Benned örökre, ó, Jézus! Teljesen világosan érzem, hogy
Isteni Véred szívemben kering. Nem fér kétség ahhoz, hogy Isteni
Véreddel legtisztább szereteted tért a szívembe. Érzem, hogy az
Atyával és a Szentlélekkel, bennem laksz, vagy inkább én élek
Benned, ó, felfoghatatlan Isten! Érzem, hogy elvegyülök Benned,
mint egyetlen csepp az óceánban. Érzem, hogy körülöttem vagy, és
a bensőmben. Érzem, hogy mindenben ott vagy, ami körülvesz engem,
s ami történik velem. Ó, Istenem, szívem belsejében ismertelek
meg, és jobban szeretlek mindennél, ami a földön és az égben
létezik. Szívünk kölcsönösen megérti egymást, s ezt nem tudja
felfogni senki az emberek közül.
 
479   Második gyónásom az érseknél:[182] ,,Tudd meg, leányom, ha
ez az Isten akarata, előbb vagy utóbb meg fog történni, mert
Isten akaratának teljesülnie kell. Szeresd Istent szívedben,
legyen...'' [megszakadt a gondolat]
 
480   [9.] 29. Szent Mihály Arkangyal ünnepe.[183] Istennel
bensőleg egyesültem. Jelenléte mélységesen átjár, békével,
örömmel és csodálattal tölt el. Az ima ilyen pillanatai után tele
vagyok erővel, rendkívüli bátorsággal a szenvedésre és a harcra.
Semmi sem rettenthet el, még ha az egész világ jönne is ellenem.
A kellemetlenségek csak a felszínt érintik, (199) bensőmbe nincs
belépésük, mert ott Isten lakik, aki megerősít és betölt engem.
Zsámolyánál szétzúzódik az ellenség minden álnoksága. Az
egyesülés e pillanataiban Isten tart meg az Ő erejével.
Részesülök erejéből, mely képessé tesz szeretni Őt. Saját
igyekezetéből sohase jut el idáig a lélek. Eleinte féltem ettől a
benső kegyelemtől, hagytam, hogy ez a félelem vezessen, de rövid
idő múltán Isten felismertette velem, mennyire nem tetszik ez
Néki. Megnyugvásomat is Neki köszönhetem.
 
481   Az Egyház majdnem minden ünnepe Isten mélyebb megismerését
és különleges kegyelmét adja nekem. Ezért felkészülök minden
ünnepre, s bensőleg egyesülök az Egyház lelkével. Mily öröm az
Egyház hű gyermekének lenni! Ó, hogy szeretem a Szent Egyházat s
mindazokat, akik benne élnek! Úgy nézek rájuk, mint Krisztus élő
tagjaira, aki az ő fejük. Égek a szeretettől a szerető lelkekkel,
s szenvedek a szenvedőkkel. Fájdalom jár át a ridegek és
hálátlanok láttán. Ugyanakkor olyan Isten iránti szeretetre
törekszem, ami jóvátételt nyújtana azokért, akik Őt nem szeretik,
s Megváltójukat hálátlansággal sértik.
 
482   Ó, Istenem, tudatában vagyok küldetésemnek a Szent
Egyházban. Minden igyekezetemmel irgalomért esedezem a világ
számára. Szorosan egyesülök Jézussal, és a világért könyörgő
áldozat leszek. 

 
Isten nem tagad meg tőlem semmit, ha Fia
hangjával könyörgök Hozzá. Áldozatom önmagában semmi, amikor azonban Jézus Krisztus áldozatával egyesítem, mindenhatóvá válik, s ereje lesz kiengesztelni Isten haragját. Isten Fiában szeret bennünket, s az Ő fájdalmas kínszenvedése csillapítja állandóan haragját irántunk.
 


483   (200) Ó, Istenem! Mennyire kívánom, hogy a lelkek
megismerjenek Téged, és megértsék, hogy határtalan szeretetből
hívtad őket életre. Uram és Teremtőm, érzem, hogy egy kissé fel
fogom lebbenteni az ég függönyét, hogy ne kételkedjék a föld
jóságodban.
 
484   Jézusom! Tégy engem Atyád előtt kedves és tiszta áldozattá!
Jézus! Olvassz engem, nyomorult bűnöst önmagadba, mert Te
megtehetsz mindent, s adj át Örök Atyádnak. Feláldozott szent
ostya kívánok lenni Előtted, az emberek előtt viszont csak egy
egyszerű ostya. Azt akarom, hogy csak Te ismerd áldozatom
illatát. Ó, Örök Isten! Olthatatlan tűzzel ég bennem a könyörgés
irgalmadért. Érzem és értem, ez az én feladatom itt és az
örökkévalóságban. Te magad parancsoltad meg nekem, hogy erről a
nagy irgalmadról és jóságodról beszéljek.
 
485   Egyik pillanatban megértettem, mennyire nem tetszik
Istennek az olyan tett, ami bármennyire is dicséretreméltónak
látszik, de hiányzik róla a tiszta szándék pecsétje. Az ilyen
cselekedet Istent inkább büntetésre, s nem dicséretre ösztönzi.
Bárcsak a lehető legkevesebb ilyen tett lenne életünkben, a
szerzetesi életben pedig egyáltalán nem volna szabad elő sem
fordulnia!
  Egyformán fogadom az örömet vagy a fájdalmat, dicséretet vagy a
megaláztatást, mert tudom, hogy mindegyik múlandó. 

 
Mit törődöm vele, mit beszélnek rólam. Már rég lemondtam mindenről, ami személyemet illeti. Nevem – ostya – azaz áldozat, de nem szóban, hanem cselekedetben. Önmagam megsemmisítésében, hogy hasonló legyek Hozzád a kereszten, ó, jóságos Jézus, én Mesterem!
 

486   (201) Jézus, ha a Szentáldozásban hozzám jössz, Te, aki
arra méltattál, hogy az Atyával és a Szentlélekkel együtt, szívem
kis mennyországában lakj, egész nap azon fáradozom, hogy
társaságul szolgáljak Neked. Egyetlen pillanatra sem hagylak
egyedül. Bár emberek közt vagyok, vagy a tanítványokkal, szívem
mindig Hozzá kapcsolódik. Elalvás előtt felajánlom Neki szívem
minden dobbanását, ébredéskor egy szót sem szólva elmélyedek
Benne. Amikor felébredek, egy percig dicsérem a Szentháromságot,
s megköszönöm, hogy újra nekem ajándékozott egy napot – hogy még
egyszer végbemehet bennem Fiad Megtestesülésének titka,
megismétlődhet szemeim előtt keserves szenvedésed. Ekkor arra
törekszem, hogy rajtam keresztül megkönnyítsem Jézus útját a
lelkekhez. Mindenhová Jézussal együtt megyek. Jelenléte
mindenhová elkísér.
 
487   A lélek és test szenvedései alatt igyekszem hallgatni, mert
ilyenkor Jézus szenvedései révén erővel telik meg a lelkem.
Állandóan szemem előtt van fájdalmas, meggyalázott, eltorzított
arca, s a bűneink, különösen a kiválasztott lelkek hálátlansága
által átvert Isteni Szíve.
 
488   Kétszeri figyelmeztetés készített fel azokra a
szenvedésekre, melyek Varsóban várnak rám. Az első egy bensőmben
észlelt hang volt, a második a szentmise alatt ért. Az átváltozás
előtt láttam a keresztre feszített Úr Jézust, aki azt mondta
nekem: ,,Készülj fel a szenvedésekre!'' Megköszöntem az Úrnak
előzékeny kegyelmét, s azt válaszoltam: ,,Biztosan nem szenvedek
majd többet, mint Te, Üdvözítőm.'' Mégis szíven ütött a hír, s
imával és kisebb szenvedésekkel erősítettem magam, hogy el tudjam
viselni majd a nagyobbakat.
 
  (202)        1935.10.19.
 
489
Utazás Vilniusból Krakkóba a nyolcnapos lelkigyakorlatra.
 
  Péntek este, a rózsafüzér imádkozása alatt, midőn a holnapi
útra, s arra a fontos ügyre gondoltam, melyet P. Andrasz-sal[184]
kellett megbeszélnem, elfogott a félelem, látván Isten művének
nagyságát, s hozzá az én nyomorúságomat és gyarlóságomat. A
kínoktól összezúzva átadtam magam Isten akaratának. Ebben a
pillanatban megláttam Jézust imazsámolyom mellett. Világos
ruhában volt, s így szólt hozzám: ,,Miért aggaszt akaratom
teljesítése? Talán azt hiszed, nem segítelek meg, mint eddig?
Földi helyetteseim előtt ismételd meg minden kívánságomat, s csak
azt tedd, amit ők mondanak.'' – Abban a pillanatban lelkem
megtelt erővel.
 
490   Másnap reggel megláttam Őrangyalomat, aki egészen Varsóig
kísért az úton. Ahogy bementünk a kapun – eltűnt. Amikor
elmentünk a kis kápolna mellett, hogy üdvözöljük az elöljárókat,
azonnal átjárt Isten jelenléte. Az Úr eltöltött szeretetének
tüzével. Ilyen pillanatokban fenségének nagyságát mindig jobban
felismerem.
 
491   Varsóban, amikor felszálltunk a krakkói vonatra, újra
megláttam Őrangyalomat, aki mellettem állt. Istent szemlélve
imádkozott. Gondolataim csatlakoztak hozzá. Amikor beléptünk a
kolostor kapuján, eltűnt.
  Amikor beléptem a kápolnába, újra megragadott Isten fensége.
Éreztem, hogy teljesen beleolvadtam Istenbe, egészen elmerültem
Benne. Láttam, mennyire szeret minket a mennyei Atya. Ó, mily
nagy öröm járja át lelkemet, amikor felismerem Istent s az isteni
életet. Szeretném megosztani ezt a boldogságot minden emberrel,
mert képtelen vagyok elzárni saját szívemben. Hiszen a boldogság
sugarai valósággal égetnek, szét akarják vetni keblemet s egész
bensőmet. Az egész földet szeretném bejárni, hirdetve az
embereknek Isten irgalmasságát. Papok, segítsetek nekem ebben!
Használjátok a legerőteljesebb szavakat Isten irgalmának
kifejezésére, mert minden szó gyenge az Ő irgalmasságának
kifejezésére.
 
           +
  (203)   JMJ        Krakkó, 1935.10.20.
 
492
Nyolcnapos lelkigyakorlat
 
  Örök Isten, a Jóság maga! Az emberi, de még az angyali értelem
részére is felfoghatatlan Irgalom! Segíts engem, gyenge
gyermeket, szent akaratodat teljesíteni, ahogy ezt velem
megismertetted. Nincs más kívánságom, csak Isten vágyait
teljesíteni. Vedd, Uram, testemet, lelkemet, értelmemet,
akaratomat, szívemet, minden szeretetemet, és rendelkezz velem
örök terveid szerint!
 
493   A Szentáldozás után újra eltelt a lelkem Isten
szeretetével. Örülök nagyságának. Világosan látom akaratát, amit
teljesítenem kell, de látom saját gyengeségemet is, és
nyomorúságomat. Látom, segítsége nélkül semmit sem tudok
végbevinni.
 
494
A lelkigyakorlat második napja
 
  Midőn Andrasz atyához a beszélőbe kellett mennem, félelem
fogott el. Úgy gondoltam, egy titkot csak a gyóntatószékben lehet
elmondani. Ez megalapozatlan félelem volt. A főnöknő egyetlen
szava megnyugtatott. De amikor a kápolnába bementem, a következő
szavakat hallottam lelkemben: ,,Azt kívánom, hogy a
helyettesemhez légy olyan őszinte és egyszerű, mint egy gyermek. Úgy viselkedj vele, ahogy velem, különben elhagylak, s többé nem érintkezem veled.''
  Isten valóban megajándékozott a teljes bizalom nagy
kegyelmével. Az atyával való beszélgetés után pedig ezekkel az
ügyekkel kapcsolatban mélységes békét és megvilágosodást adott
lelkembe az Úr.
 
495   Jézus, örök Világosság! Világosítsd meg értelmemet,
erősítsd akaratomat, gyújtsd lángra szívemet, maradj velem, amint
megígérted, mert Nélküled semmi vagyok! Te tudod, Jézusom, milyen
gyenge vagyok. Mondanom sem kell, Te magad tudod legjobban, mily
nyomorult vagyok. Benned van minden erőm.
 
496   (204)         A gyónás napja
 
  Már reggel megkezdődött bennem egy lelki harc. Oly erős,
amilyent még nem tapasztaltam. Istentől teljesen elhagyatva
átéreztem egész lényem gyengeségét. A következő gondolatok
nyomasztottak: Miért kellene elhagynom ezt a zárdát, ahol
szeretnek a nővérek és az elöljárók, ahová az örök fogadalmam
köt, a nyugodt életet, ahol könnyen teljesítem kötelességeimet?
Miért kell lelkiismeretem szavára hallgatnom és hűségesen követni
sugallataimat? Ki tudja, kitől származnak ezek? Nem jobb-e úgy
élni, mint a többi nővér? Talán sikerül elnyomnom az Úr hangját,
egyszerűen nem figyelni rá? Talán az ítélet napján nem is kéri
számon az Úr? Hová vezet ez a benső hang? Ha követem, szörnyű
nehézségek, szenvedések és kellemetlenségek várnak rám. Félek a
jövőtől, s a jelenben haldoklom.
  Ezek a kínok egész nap, szünet nélkül gyötörtek. Midőn este a
szentgyónásra mentem, a felkészülés ellenére sem tudtam
tökéletesen gyónni. Megkaptam a feloldozást, s elmentem anélkül,
hogy tudtam volna, mi történik velem. Pihenőre térve még
fokozódtak kínjaim, sőt tűzzé váltak, melynek ereje villámként
hatolt lelkembe, csontom velejéig, szívem legtitkosabb zugáig
átjárt. E kínok alatt mindenre képtelenné váltam. Uram, legyen
meg a Te akaratod! Néha még erre sem tudtam gondolni. Valóban,
halálos rémület fogott el, s a pokol tüze égetett. Reggel felé
minden elcsendesült bennem. Pillanat alatt megszűntek a kínok, de
annyira kimerültem, hogy mozdulni sem bírtam. A főnöknő anyával
beszélgetve lassan visszatért az erőm, de csak Isten tudja,
miként éreztem magam egész nap.
 
497   Ó, örök Igazság! Megtestesült Ige, aki a legtökéletesebb
módon teljesítetted Atyád akaratát. Nézd, ma sugallataid
vértanújává leszek, mert azokat nem bírom végrehajtani, mivel
nincs saját akaratom. Bensőleg világosan felismerem szent
akaratodat, (205) de alávetem magam feletteseim és gyóntatóim
utasításainak. Úgy fogom végbevinni akaratodat, ahogy azt
helyettesed által megengeded. Jézusom, nehezemre esik, de az
Egyház szavát fölébe helyezem a Te hozzám intézett szavaidnak.
 
498
A Szentáldozás után
 
  Megláttam Jézust, mint mindig. Így szólt hozzám: ,,Hajtsd
vállamra fejed, nyugodj meg, és meríts erőt. Én mindig veled
vagyok. Mondd meg szívem barátjának, hogy művem keresztülvitelére
ilyen gyenge teremtményeket választok.'' – Később valamilyen
sajátságos erő megerősítette lelkemet. – ,,Mondd meg neki, hogy
a gyónásban felismertettem vele gyengeségedet, megmutattam neki,
mi vagy magadtól.''
 
499   Minden bátran folytatott harc örömet, békét, világosságot,
tapasztalatot, a jövőhöz való bátorságot hoz, Istennek pedig
dicsőséget és tiszteletet, végül nekem jutalmat.
 
Ma: Krisztus Király ünnepe[185]
 
500   A szentmise alatt buzgón imádkoztam, hogy Jézus legyen
minden szív Királya, hogy Isten kegyelme világítson minden
lélekben. Ekkor megpillantottam Jézust úgy, ahogyan a képen van
lefestve. Így szólt hozzám: ,,Lányom, akkor tanúsítod irántam a
legnagyobb tiszteletet, ha kívánságaimat hűségesen teljesíted.''
 
501   Jézusom, Jegyesem! Mily nagy a Te szépséged! Te élő, s
éltető Virág, melyben a szomjazó lélek éltető harmata rejtőzik!
Beléd merült el a lelkem. Te vagy egyedül igyekezeteim és vágyaim
tárgya. A lehető legbensőségesebben egyesíts Magaddal, az Atyával
és a Szentlélekkel! Veled akarok élni és halni!
 
502   Csak a szeretet számít. Legkisebb tettünket is a végtelenbe
emeli.
 
503   Jézusom, valóban nem tudnék élni Nélküled. Lelkem a Tiédbe
olvadt. Senki sem tudja ezt igazán megérteni. Előbb Veled kell
élni, hogy meg lehessen ismerni Téged, másokban is.
 
  (206)        Krakkó, 1935.10.25.
 
504
A lelkigyakorlat elhatározásai:
 
  Mindenben, de különösen a sugallatok esetén és az Úr
kívánságainak teljesítésénél a gyóntatóra és az elöljárókra kell
hallgatni. Beleegyezésük nélkül semmit sem szabad tenni.
  Minden szabad időmet a lelkemben élő Isteni Vendéggel töltöm,
vigyázok a belső és külső csendre, hogy Jézus kipihenhesse magát
a szívemben.
  Legkedvesebb pihenésem a nővérek szolgálata és a
szolgálatkészség legyen. Saját magamat el akarom felejteni, s
arra gondolok, hogy a nővérek kedvében járjak.
  Intéseknél nem fogok szabadkozni vagy ártatlanságomat
bizonygatni, hagyom, hadd ítélkezzenek felettem, ahogy nekik
tetszik.
  Csak egyetlen bizalmasom van, akivel mindent közlök, s ez Jézus
az Oltáriszentségben, és Jézus helyettese – a gyóntató.
  A lélek vagy a test minden szenvedésében, lelki sötétségben és
elhagyatottságban hallgatni fogok, akár egy galamb, panasz
nélkül.
  Áldozatul elemésztem magam minden pillanatban az Ő lábainál,
hogy kieszközöljem a bűnösök részére az irgalmat.
 
505   Egész semmiségem elmerül irgalmad tengerében, és egy
gyermek bizalmával vetem karjaidba magamat, Irgalom Atyja.
Szeretnélek kiengesztelni Téged sok lélek bizalmatlanságáért,
akik félnek bizalmukkal megajándékozni Téged. Ó, mily kevés lélek
ismer Téged igazán! Ó, mennyire vágyom, hogy ismerjék meg a
lelkek az Irgalom ünnepét! Műved koronája az irgalom. Mindent egy
gyengéd anya érzésével kezelsz!
                +
506   (207)    JMJ       Krakkó, 1935.10.27.
 
Andrasz atya – lelki tanács
 
  Semmit sem szabad tenni a felettesek beleegyezése nélkül.
Alaposan meg kell fontolni ezt az ügyet, és sokat kell imádkozni.
Ezeknél a dolgoknál nagy elővigyázatosságot kell gyakorolni, mert
ön, nővér, itt Isten világos és biztos akaratát követheti, mivel
fogadalommal van ehhez a Rendhez kötve, éspedig örök
fogadalommal, tehát semmi kétsége nem lehet. Az pedig, ami az ön
lelkében van, egyelőre csak egy jelenés. Isten előidézhet egy
változást, de az ilyen dolgok nagyon ritkák. Mindaddig, nővér,
amíg valamilyen világosabb felismerést nem kap, ne siessen. Isten
művei lassan haladnak. Abban az esetben, ha ezek Istentől valók,
ezt világosan fel fogja ismerni, de ha nem, el fognak tűnni; ön
azáltal, ha engedelmeskedik, nem tévedhet. Csak mindent közöljön
őszintén a gyóntatójával, és vakon kövesse őt.
  Most az ön részére nem marad más hátra, egyezzen bele a
szenvedésbe mindaddig, míg elérkezik ezen dolgok
megvilágosodásának, vagyis megoldásának az ideje. Ön, nővér,
helyesen viszonyul ezekhez a dolgokhoz. Kérem, maradjon továbbra
is ilyen egyszerű és engedelmes lélek – ez jó jel. Ha ön, nővér,
továbbra is így fog viszonyulni a dolgokhoz, Isten nem fogja
megengedni, hogy téves útra lépjen. Lehetőleg tartsa távol magát
ezektől a dolgoktól, de ha ennek ellenére mégis bekövetkeznek,
fogadja őket nyugalommal, és semmitől se féljen. Jó kezekben
vagy, a jóságos Istenében. Mindabban, amit elmondtál nekem, nem
látok semmi képzelgést vagy hittel ellenkező dolgot. Olyan dolgok
ezek, amelyek önmagukban jók, sőt jó lenne, ha lenne egy csoport,
akik a világért imádkoznának, mert mindnyájunknak szükségünk van
az imádságra. Jó lelki vezetőd van. Kérlek, hallgass rá! Légy
nyugodt! Maradj hű Isten akaratához, és teljesítsd azokat. Ami a
munkát illeti, teljesítsd, amit parancsolnak, és ahogy
parancsolják, még ha megalázó és fáradságos lenne is. Válaszd
mindig az utolsó helyet, akkor maguktól fogják mondani: ,,Menj
feljebb!'' Lélekben és teljes viselkedésedben az egész ház és az
egész Kongregáció utolsó tagjának kell tartanod magad. Mindig,
mindenben a legnagyobb hűséget kell tanúsítanod Isten iránt.
 
507   (208) Az a kívánságom, ó, Jézus, hogy szenvedjek, és az
élet minden helyzetében szeretetlánggal égjek. Egészen a Tiéd
vagyok, és el akarok tűnni Benned. Ó, Jézus, teljesen el akarok
veszni a Te isteni szépségedben. Szereteteddel, ó, Uram, mindig
követsz engem. Áthatod egészen a bensőmet mint a napsugár, és
saját fényességeddé változtatod lelkem sötétségét. Érzem, hogy
kis szikraként élek Benned, magához ragadott a hatalmas izzás,
melyben Te égsz, felfoghatatlan Szentháromság! Nincs nagyobb öröm
Isten szereteténél. Az Istennel való szoros egyesülés révén már
itt a földön megtapasztalhatjuk az ég lakóinak boldogságát – ami
számunkra oly csodálatos, és néha felfoghatatlan. A lélek
egyszerű hűsége révén is eljuthat hasonló kegyelemre.
 
508   Ha kötelességeimmel szemben kedvetlenség vagy az
egyhangúság érzése fog el, arra gondolok, hogy az Úr házában
vagyok, ahol nincs csekélység, ahol a legkisebb cselekedetemtől
is, amit Istennek tetsző módon hajtok végre, függ az Egyház
dicsősége és nem egy lélek előrehaladása. Tehát a szerzetesi
életben nincs csekélység.
 
509   A viszontagságok közepette, melyeket megtapasztalok,
ráeszmélek arra, hogy a harc még nem ért véget. Türelemmel
vértezem fel magam, és így legyőzöm támadómat.
 
510   Sehol nem keresem kíváncsian a tökéletességet, hanem Jézus
lelkületébe merülök bele, az Ő cselekedeteit szemlélem, melyeket
az Evangélium foglal össze. Ha ezer évig is kellene élnem, akkor
sem tudnám kimeríteni ennek gazdagságát.
 
511   Amikor szándékaimat nem méltányolják, vagy éppen elítélik
azokat, nem bánkódom túlságosan, mert tudom, hogy szívemet
egyedül Isten ismeri. Az igazság nem vész el, a megsebzett szív
idővel megnyugszik, lelkem pedig megedződik a viszontagságok
révén. Nem mindig figyelek arra, amit a szívem mond, hanem kérem
Istent, világosítson meg. Csak ha lehiggadtam, akkor beszélek
többet.
 
512   (209) A fogadalom megújításának napja. Isten jelenléte
eltöltötte a lelkemet. A szentmise alatt láttam Jézust, aki a
következőket mondta: ,,Nagy örömöm vagy. Szereteted és alázatod
miatt hagyom el mennyei trónomat, s egyesülök veled. A szeretet
kiegyenlíti azt a mélységet, amely az én nagyságom és a te
semmiséged közt fennáll.''
 
513   A szeretet betölti a lelkemet. Elmerültem a szeretet
óceánjában, érzem, hogy elalélok, és megszűnök Benne.
 
514   Jézusom, alakítsd szívemet a Te Szíved szerint, vagy inkább
változtasd saját szíveddé, hogy meg tudjam érezni más szívek
szükségletét, főleg a szenvedőkét, és szomorúakét. Az irgalmasság
sugarai nyugodjanak szívemben!
 
515   Este, amikor a kertben sétáltam, a rózsafüzért imádkoztam,
s amikor a temetőhöz[186] értem, résnyire kinyitottam a kaput, s
egy kis imádkozás után megkérdeztem bensőmben a holtakat:
,,Bizonyára nagyon boldogok vagytok?'' Erre ezt a választ
hallottam: ,,Annyira vagyunk boldogok, amennyiben teljesítettük
Isten akaratát.'' – Majd ismét csend, mint azelőtt. Magamba
néztem, és hosszasan elgondolkodtam azon, én hogyan teljesítem
Isten akaratát, s hogyan használom ki az Istentől kapott időt.
 
516   Még aznap éjjel, ahogy nyugovóra tértem, bejött hozzám egy
lélek. Kopogott a szekrényemen, hogy felébresszen. Imát kért. Meg
akartam kérdezni, ki ő, de megfékeztem kíváncsiságomat, s
összekapcsoltam ezt a kis önmegtagadást az imámmal, és
felajánlottam érte.
 
517   Egy alkalommal meglátogattam egy 84 éves, beteg
nővért,[187] aki sok erénnyel tűnt ki, és megkérdeztem tőle:
,,Bizonyára készen áll már, nővér, az Úr színe elé lépni?'' –
Azt felelte, hogy egész életében erre az utolsó órára készült, s
még hozzátette, hogy a kor nem mentesít a harctól.
 
518   (210) + Halottak napja előtt, a szürkületi órákban a
temetőhöz mentem. Zárva találtam, mégis beszóltam a lelkekhez: –
,,Ha valamit kívánnátok, kész vagyok megtenni értetek a
szabályzat lehetőségein belül.'' Azt a választ hallottam:
,,Teljesítsd Isten akaratát! Mi annyira vagyunk boldogok,
amennyire teljesítettük az Isten akaratát.''
 
519   Az esti órákban ezek a lelkek eljöttek hozzám, és imát
kértek. Sokat imádkoztam értük. Este a temetőből visszatérő
körmenettel sok lelket láttam velünk együtt jönni. Velünk jöttek
a kápolnába, és együtt imádkoztak velünk. Ezen a napon sokat
imádkoztam, mert megkaptam hozzá az engedélyt elöljáróimtól.[188]
 
520   Éjjel újból meglátogatott egy lélek, akit egyszer már
láttam. Nem kért tőlem imát, hanem szemrehányást tett, hogy
valamikor nagyon hiú és büszke voltam. – Most meg másokért jársz
közbe, pedig magadnak is vannak hibáid. Azt válaszoltam: ,,Igaz,
nagyon hiú és büszke voltam, de ezt már meggyóntam, és vezekeltem
ostobaságaimért. Bízom Isten jóságában. Ha most elesem, az inkább
akaratomtól függetlenül esik meg velem, még a legkisebb dologban
is.'' A lélek azonban szemrehányásokkal kezdett elárasztani.
Azzal vádolt, hogy nem ismerem el nagyságát, ahogy mindenki teszi
nagy tettei miatt. Egyedül én nem adom meg neki a tiszteletet.
Ebben a pillanatban felismertem, hogy ez a sátán, s azt mondtam
neki: ,,Egyedül Istent illeti a dicsőség, távozz, sátán!''
Azonnal lebukott egy rémületes, megfoghatatlan, leírhatatlan
mélységbe. Azt mondtam a nyomorultnak, az egész Egyháznak
elmondom mindezt.
 
521   Szombaton visszautaztunk Krakkóból Vilniusba. Útközben
meglátogattuk Czestochowát. Midőn a kegykép előtt imádkoztam,
éreztem hogy kedvesek... [Itt megszakadt a gondolat.]

  Az Úr irgalmát éneklem örökre
  Minden nép előtt,
  Mely Isten legfőbb tulajdonsága,
  S számunkra örök csoda mindenek fölött.
     Forrásod az Isteni Háromság,
     Mely szerető kebel –
     Az Úr irgalma feltárul számunkra,
     Ha majd lehull a lepel.
  A Te irgalmad forrásából fakad, Uram,
  Minden boldogság és élet.
  Ezért hát valamennyi teremtményed és műved ajkán
  Irgalmadról zengjen az ének.
     Isten irgalmát feltárta előttünk
     Jézus élete és a kereszt,
     Ne kételkedj hát, bűnös lélek, kétségbe ne ess.
     Bízz az irgalomban, mert te is szent lehetsz.
  Jézus Szívéből
  Két forrás fakadt fénylő sugárként,
  Nem angyalok, Kerubok és Szeráfok számára –
  A bűnös ember üdvösségét munkálja.
 
  (2) +
     JMJ
 
523
Ó, Isten akarata,
Légy az én szerelmem!
 
Jézusom, Te tudod, hogy magamtól egyetlen betűt sem írnék.
Ha mégis írok, azt csak a szent engedelmesség egyértelmű
parancsára teszem.[189]
 
Isten és a lelkek
 
A Legszentebb Oltáriszentségről nevezett[190]
M. Fausztina nővér
 
524    + Ó, Jézus, elrejtett Isten,
     Szívem megérez Téged,
     Bár még takar egy lepel.
     Te tudod, szeretlek Téged!
 
525   (3)   +       Vilnius, 1935. 11. 24.
           JMJ      + Második füzet
 
Dicsőség Istennek!
 
  Ó, Szentháromság, aki az Isten, az Atya, a Fiú és a
Szentlélek benső életét magadban rejted; örök öröm, a
szeretet felfoghatatlan mélysége, amely kiárad minden
teremtményre, s boldogítja őket. Nevednek tisztelet,
dicsőség mindörökkön-örökké. – Ámen.
  Ó, Istenem! Ahogy nagyságod és szépséged felismerem,
kimondhatatlan öröm tölt el, hogy ily hatalmas az Úr, akinek
szolgálok. Szeretettel és örömmel teljesítem szent akaratát.
Minél jobban felismerem Őt, annál bensőségesebben akarom
szeretni. Éget a vágy, hogy egyre jobban szerethessem Őt.
 
526   (4) + 14-e. Ezen a csütörtökön az éjszakai imádási
órán[191] eleinte nem tudtam imádkozni. Valamiféle szárazság
lett úrrá rajtam, nem tudtam elmélyedni Jézus szenvedésében.
Kereszt alakban feküdtem a földön, s felajánlottam a Mennyei
Atyának Jézus Krisztus keserves kínszenvedését engesztelésül
az egész világ bűneiért. Midőn ezen imádságból
felemelkedtem, és a térdeplőmhöz mentem, hirtelen
megpillantottam Jézust. Olyan volt, mint az ostorozáskor.
Kezében egy fehér köntöst és egy zsinórt tartott. A
köntössel felöltöztetett, a zsinórt pedig a derekamra
kötötte. Betakart egy piros köpennyel, amilyennel
szenvedései idején Őt is betakarták, s azonos színű fátylat
adott rám. Majd így szólt: ,,Ilyen ruhát fogtok hordani te,
és társaid; s szabályzatotok az életem lesz, bölcsőmtől a
kereszthalálomig. Szemlélj engem, s ennek megfelelően élj!
Azt kívánom, hogy merülj el mélyebben lelki világomban, (5)
szelíd vagyok és alázatos szívű.''
 
527   Egyik napon lelkemben sürgető kényszert éreztem, hogy
munkához lássak, s teljesítsem mindazt, amit Isten követel
tőlem. Besiettem a kápolnába, s ezt hallottam lelkemben:
,,Miért aggályoskodsz? Azt hiszed, nem lesz elég
mindenhatóságom a gyámolításodra?'' Lelkemben rögtön különös
erőt éreztem; semminek tűnt mindaz a nehézség, amely rám
várt Isten akaratának teljesítése során.
 
528   Pénteken a szentmise alatt, midőn lelkem eltelt Isten
boldogságával, a következőket hallottam bensőmben:
,,Irgalmam Jézus Isten-emberi szívén keresztül jutott el a
lelkekhez, mint napsugár a kristályon keresztül.''
Megéreztem lelkemben és megértettem, hogy minden közeledés
Istenhez Jézus által történik – Őbenne és Őáltala.
 
529   (6) ,,Ostra Brama''-n, a kilenced befejezésének
estéjén,[192] amikor a litánia éneklésének befejezéséhez
értünk, egy pap kihozta a Legszentebb Oltáriszentséget a
monstranciában. Amint az oltárra helyezte, azonnal megláttam
a kis Jézust. Kezecskéit először Édesanyja felé tárta, aki
élő alakban volt jelen. Majd, mikor Mária velem beszélt, a
kis Jézus a jelenlévők felé tárta karjait. A Legszentebb
Szűzanya azt tanácsolta, hogy Isten minden kívánságát
vizsgálódás nélkül, kisgyermekként kell fogadnom, mert
másként nem tetszik Istennek. Ebben a pillanatban eltűnt a
kis Jézus, majd a Szűzanya, és csak a képe maradt ott, mint
azelőtt. Lelkem azonban telve volt nagy örömmel és
boldogsággal, s azt mondtam az Úrnak: ,,Tedd velem azt, ami
Neked tetszik, mindenre kész vagyok, de Te, ó, Uram,
egyetlen pillanatra se hagyj el!''
 
530   (7)   +
           JMJ
A Szentháromság dicsőségére
 
  Kértem a főnöknő anyát,[193] hogy negyven napig
böjtölhessek napi egy szelet kenyéren és egy pohár vízen. A
főnöknő anya azonban – a gyóntatómmal[194] egyetértésben –
nem engedélyezett negyven napot, csak hetet. ,,A többi
nővérre való tekintettel nem tudom magát kötelességei alól
egészen felmenteni. Biztosan észrevennének valamit. Megadom
az engedélyt, hogy időt szenteljen imáira, és feljegyezze e
néhány dolgot. Nehezebb lesz megvédenem önt, ami a böjtöt
illeti. Nem tudom, mit gondoljak ki.'' Még hozzátette:
,,Menjen, nővér, talán kapok valamilyen megvilágosodást.'' -
- Vasárnap reggel, mikor a főnöknő a portás szolgálatra
osztott be az étkezési idő alatt, bensőmben felismertem,
hogy ezt már azzal a gondolattal tette, hogy nekem a böjtöt
lehetővé tegye. Reggel nem mentem reggelizni, hanem bementem
(8) a főnök anyához, s azt mondtam neki: ,,Ha a portán
teszek szolgálatot, minden feltűnést el tudok hárítani.'' Az
anya válasza: ,,Már erre gondoltam, mikor oda osztottam
be.''[195] Most értettem meg, hogy lélekben ezt éreztem.
 
531   1935.11.24. Vasárnap, az első nap. Bementem a
Legméltóságosabb Oltáriszentséghez, és felajánlottam magam
az Örök Atyának az Oltáriszentségben jelenlévő Jézussal.
Lelkemben azonnal ezt hallottam: ,,Célod és társaid célja az
lesz, hogy a szeretet által a lehető legbensőségesebben
egyesüljetek velem, hogy kiengeszteld az eget a földdel,
csillapítsd Isten méltó haragját, és irgalmat esdj a
világra. Rád bízok két, szívemnek igen drága gyöngyöt. Ezek
a papok és a szerzetesek lelkei. Értük különösen sokat fogsz
imádkozni. Erejük a ti önmegtagadástokból fog fakadni. Imát,
böjtöt, önmegtagadást, munkát (9) és minden szenvedést az én imámmal, böjtömmel, önmegtagadásommal, munkámmal és
szenvedésemmel fogsz egyesíteni. Így lesz erejük Atyám
előtt.''
 
532   A Szentáldozás után megláttam az Úr Jézust, aki így
szólt hozzám: ,,Ma mélyülj el szegénységem lelkületében, s
úgy rendezz el mindent, hogy a legszegényebbek se
irigyelhessenek semmit tőled. Nem az épületekben, pompás
berendezésekben találom tetszésemet, hanem a tiszta,
alázatos szívekben.''
 
533   Amikor egyedül maradtam, elkezdtem a szegénység
lelkületén gondolkodni. Világosan látom, hogy Jézusnak
semmije sem volt, pedig Ő mindenek Ura. Kölcsönvett bölcső,
s az életen úgy haladt át, hogy mindenkivel jót tett, de
neki nem volt hová lehajtania a fejét. Végül a kereszten
látom szegénységének csúcsát: még a ruháitól is
megfosztották. Ó, Jézus, a szegénység ünnepélyes
fogadalmával hasonlóvá akarok válni Hozzád. A szegénység
lesz az anyám. (10) Ahogy külsőleg nem lehet semmim, ahogy
nem rendelkezhetek tulajdonnal, úgy lélekben is le akarok
mondani minden kívánságról. Ó, mily nagy a Te szegénységed,
Jézusom, az Oltáriszentségben! Volt-e valaha is lélek oly
elhagyatott, mint Te, Jézusom, a kereszten?
 
534   Tisztaság. – Ez a fogadalom magától értetődik.
Megtilt természetesen mindent, ami a hatodik és kilencedik
isteni parancs szerint tilos – a cselekedeteket, a
gondolatokat, a szavakat az érzéseket, és... megértettem,
hogy az ünnepélyes fogadalom különbözik az egyszerűtől.
Ahogy ezen gondolkodtam, meghallottam e szavakat lelkemben:
,,Jegyesem vagy örökké! A te tisztaságod több legyen, mint
az angyalok tisztasága, mert én egy angyallal sem vagyok
ilyen szoros kötelékben, mint veled. Az én jegyesem
legkisebb cselekedetének is végtelen az értéke. A tiszta
léleknek elképzelhetetlen hatalma van Isten előtt.''
 
535   (11) Az engedelmesség. – ,,Azért jöttem, hogy Atyám
akaratát teljesítsem. Engedelmeskedtem szüleimnek,
hóhéraimnak, engedelmeskedem a papoknak.'' Ó, Jézusom,
megértem az engedelmesség szellemét, s azt, hogy min
alapszik ez; nemcsak külső cselekedetekre vonatkozik, de az
értelemre, az akaratra és az ítélőképességre is. Ha
elöljáróinkra hallgatunk, Istennek engedelmeskedünk.
Teljesen mindegy, hogy Isten helyetteseként egy angyal vagy
egy ember parancsol nekem, mindig engedelmeskednem kell. A
fogadalmakról nem fogok részletesebben írni, mert azok
világosak, és konkrétan vannak megfogalmazva. Itt csak
általánosságban szólok ezen rendi közösségre vonatkozólag.
 
536
+ Általános összefoglalás[196]
 
  Soha nem lesznek fényűző épületek, csak egy kis templom, s
mellette egy kis rendi közösség: lelkek szűk köre, nem több
tíz személynél. Ezenkívül még két külső tag, akik a közösség
részére elvégzendő (12) dolgokat látják el a külvilágban, s
gondozzák a templomot. Nekik nem lesz rendi ruhájuk. Civil
öltözetben járnak majd, egyszerű fogadalmat tesznek, s a
klauzúra mögött élő főnöknőnek lesznek alárendelve.
Részesednek a Kongregáció minden szellemi javából. Nem lehet
több ilyen tag, mint kettő, de inkább csak egy. A házak
egymástól teljesen függetlenek lesznek, de a szabályzat, a
fogadalom és szellemük révén szoros kapcsolatban állnak
egymással. Rendkívüli esetben az egyik házból a másikba át
lehet küldeni egy, illetve több nővért; vagy egy új alapítás
esetén, ha szükség van erre. Minden ház a helyi
ordináriusnak lesz alárendelve.
 
537   Minden apáca külön cellában fog lakni, de a közösségi
életforma megmarad: a nővérek imához, étkezéshez és a
rekreációra összejönnek. Az apácák, akik már letették a
fogadalmat, (13) nem láthatják többé a világot még a rácson
keresztül sem, mert az sötét függönnyel lesz ellátva.
Szigorúan korlátozott lesz a beszéd is. Az apácák olyanok
lesznek, mintha meghaltak volna. A világ nem érti őket, ők
sem értik a világot. Ég és föld között a helyük. Szüntelenül
Isten irgalmát kell kérniük a világra. A papok részére pedig
erőért könyörögnek, hogy szavuk ne hangozzék
meghallgatatlanul, s hogy meg tudjanak maradni – a nagy
veszélyeztetettség ellenére – e felfoghatatlan
méltóságukban makula nélkül... Bár nem lesz sok ilyen lélek,
de akik lesznek, azok hősi lelkek lesznek. Gyáva, finomkodó
lelkeknek nem lesz itt helyük.
 
538   A közösségben nem lesznek karok. Nem lesznek anyák és
anyácskák.[197] Sem tisztelendő, nagyon tisztelendő
megszólítás. Mindenki egyenlő lesz, még ha származásilag
nagy különbség is lenne köztük. Tudjuk, ki volt Jézus, s
hogy mennyire megalázkodott, és kikkel volt kapcsolatban. Az
apácák olyan öltözetet viselnek majd, amilyen az Övé volt
szenvedése alatt. Nemcsak ruházatuk lesz azonban azonos,
(14) Krisztus bélyegeit hordani fogják magukon, nevezetesen
a szenvedést és megvetettséget. Minden nővér törekedni fog a
legnagyobb önmegtagadásra és az alázat szeretetére. Aki
ebben az erényben kitűnik, az lesz alkalmas a többiek
irányítására.
 
539   Ha Isten bennünket irgalmassága munkatársainak, sőt
sáfárjainak tett meg, szeretetünknek minden lélek iránt
nagynak kell lennie, kezdve a választottaktól egészen
azokig, akik még nem is ismerik Istent. Imáinkkal és
önmegtagadásainkkal eljutunk a legvadabb országokba is, s
így előkészítjük a misszionáriusok útját. Gondoljuk meg, a
fronton lévő katona sem tud sokáig kitartani, ha nem
támogatja az, aki bár nincs vele, de a háttérből minden
szükségesről gondoskodik. – Ezt a szerepet tölti be
imádságunk. Tehát valamennyiünket az apostoli lelkület
töltsön el!
 
540   (15) Este, amint írtam, egy hangot hallottam a
cellámban: ,,Ne hagyd el a Kongregációt, könyörülj magadon,
nagy szenvedések várnak rád!'' Midőn a hang irányába néztem,
nem láttam senkit. Így tovább írtam. Ekkor valami zajt
hallottam s a következő szavakat: ,,Ha elmész, elpusztítunk.
Ne kínozz bennünket!'' – Amint felnéztem, sok szörnyet
láttam. Gondolatban keresztet vetettem, s erre
szétszóródtak. Mily szörnyen rút a sátán! Ó, szegény
kárhozott lelkek, akiknek a sátán társaságában kell élniük!
Már csak rája pillantani is undorítóbb, mint a pokol összes
kínja.
 
541   Kis idő múlva e hangot hallottam lelkemben: ,,Ne félj
semmitől. Akaratom nélkül semmi sem érhet.” Az Úr szavára
sajátságos erő költözött belém. Kimondhatatlanul örülök
Isten jóságának.
 
542   (16) Jelöltidő. (Postulatus.) Felvételi kor. Minden
személy 15 éves kortól 30 éves korig felvehető. Elsősorban
arra kell ügyelni, milyen lelkületű a jelentkező. Azonkívül
fontos a jelleme is, erős akaratú-e, van-e bátorsága Jézus
nyomában járni, mégpedig örömmel, boldogan, hiszen Isten az
örömteli adakozót kedveli. Meg kell vetnie önmagát és a
világot. A hozomány hiánya soha nem lehet akadálya a
felvételnek. Minden formaságnak rendben kell lennie, a
komplikációkat kerülni kell.
Nem szabad azonban felvenni melankolikus, szomorúságra hajló
egyéneket, olyanokat, akik fertőző betegségben szenvednek,
kiismerhetetlen jelleműek vagy más miatt nem alkalmasak a
kolostori életre. Nagy gonddal kell eljárni a tagok
kiválasztásánál, mert elég egy alkalmatlan személy is, hogy
az egész zárdában zavart keltsen.
 
543   A jelöltidő tartama. A posztulátus egy évig tart. (17)
Ebben az időben megvizsgálja magát az illető személy, vajon
megfelel-e neki ez az életmód, elfogadja-e vagy sem? Az
újoncmesternőnek is gondosan meg kell vizsgálnia, alkalmas-e
az illető személy erre a szerzetesi életre, vagy sem. Ha egy
év alatt eldől, hogy megvan az illetőben a jóakarat és
őszinte készség Istent szolgálni, fel kell őt venni a
novíciátusba.
 
544   A novíciátus. Megszakítás nélkül egy évig tart. Az
újoncnőt ezalatt a fogadalmak fontosságáról és az ezekhez
tartozó erényekről kell oktatni. Az újoncmesternő
gondoskodjék az oktatás alaposságáról. Gyakoroltassa az
újoncokkal az alázatot, mert csak az alázatos szív tudja
könnyen megőrizni a fogadalmát, s tudja örömmel tapasztalni
Isten kegyelmeit, melyeket a hűséges lelkekre áraszt.
Az újoncokat nem terhelik felelősségteljes munkával, hogy
szabadabbak legyenek önmaguk tökéletesítésében. A
szabályzatot és a rendelkezéseket a jelölteknek is szigorúan
be kell tartaniuk.
 
545   (18) Egyévi novíciátus után engedhető meg – feltéve,
ha az újoncnő hűségesnek bizonyul –, hogy egy évre szóló
fogadalmát letegye. Ezt három éven át ismételnie kell. Ekkor
már felelősségteljes feladatokat vállalhat, de még a
novíciátushoz tartozik. Hetenként egyszer meg kell
hallgatnia az újoncmesternő előadásait. Az utolsó hat
hónapot egészen a novíciátusban tölti, hogy az ünnepélyes
fogadalomra jól fel tudjon készülni.
 
546   Ami a táplálkozást illeti, nem eszünk húst: az étel
legyen olyan, hogy bennünket a szegények se irigyelhessenek.
Ünnepnapokon azonban valamivel különbözhet a táplálék a
hétköznapitól. Három étkezés lesz naponta. Szigorúan tartjuk
magunkat a böjt eredeti szelleméhez, főleg a két nagy
böjtidőben. A táplálék kivétel nélkül (19) minden nővér
részére ugyanaz, hogy a közös élet tisztaságát fenn tudjuk
tartani. Ugyanez a helyzet ruházatban és a cellák
berendezésében. Ha azonban egy nővér megbetegszik, minden
szükséges engedményt megkaphat.
 
547   Az imádságról. Egy óra elmélkedés, szentmise és
Szentáldozás, napi ima, két lelkiismeret-vizsgálat,
zsoltározás[198] és rózsafüzér, lelki olvasmány, egy óra
éjszakai imádás. A napi időbeosztást ajánlatosabb akkor
elkészíteni, ha már megkezdjük az új életet.
 
548   Ebben a pillanatban a következő hangokat hallottam a
lelkemben: "Leányom, gondoskodom majd biztos megélhetésedről. A te kötelességed tökéletesen megbízni jóságomban, az enyém pedig az, hogy mindent megadjak, amire szükséged van. Bizalmadtól teszem függővé magamat; ha nagy lesz a bizalmad, határtalan lesz nagylelkűségem.”
 
549   (20) A munkáról. Mint a szegénység gyermekei, a
kolostorban minden munkát maguk végeznek. Örülni kell a
nővéreknek, ha a kolostorban megalázó munkát osztanak ki
részükre, vagy olyat, ami természetükkel ellenkezik, mert ez
segítséget nyújt bensőjük nevelésében. A főnöknő gyakran
fogja változtatni a nővérek kötelességeit, ezzel elősegíti,
hogy ne ragaszkodjanak a kis dolgokhoz, mert a nők jó része
hajlamos erre. Valóban, gyakran nevetségesnek tartom, amikor
saját szememmel látom, hogy ti. egyes nővérek igazán nagy
dolgokat elhagytak, és most limlomokhoz, vagyis apró
dolgokhoz ragaszkodnak. Minden nővér dolgozni fog egy
hónapig a konyhán, még a főnöknő sem kivétel ez alól. A
kolostorban adódó valamennyi fáradságos munkában vegyen
részt minden nővér. Mindenkinek mindenben állandóan legyen
tiszta a szándéka, mert a felemásság nem tetszik Istennek.
 
550   Külső hibájáért mindenki maga vádolja magát, (21) s
kérjen büntetést értük a főnöknőtől. Mindezt az alázat
szellemében kell végrehajtaniuk. Egymással magasabb rendű,
tiszta szeretetben kell élniük, minden társukban lássák
Isten képét. E kis társaságnak különleges ismertetőjele lesz
a szeretet. Ezért szívüket ne zárják szűkre, hanem öleljék
át vele az egész világot, s minden lélekkel szemben
tanúsítsanak irgalmasságot imáik által, ahogy ezt hivatásuk
is megköveteli. Ha ilyen szellemben irgalmasak leszünk, mi
is irgalmasságot fogunk nyerni.
 
551    Érezzen minden nővér nagy szeretetet az Egyház iránt!
Akár egy jó gyermeknek, aki szereti az anyját, és imádkozik
érte, úgy kell minden keresztény léleknek imádkoznia az
Egyházért, amely mindnyájunk Anyja. Ez ránk, nővérekre még
jobban vonatkozik, hiszen mi különösen arra köteleztük el
magunkat, hogy imádkozzunk az Egyházért. Mily nagy tehát –
ha rejtett is – a mi apostoli küldetésünk. E mindennapi
csekélységeket Jézus lábai elé helyezzük, mint könyörgő
áldozatokat a világért; (22) de ahhoz, hogy az áldozat
kedves legyen Isten előtt, tisztának kell lennie. Ahhoz,
hogy tiszta legyen az áldozat, szívünknek meg kell
szabadulnia minden természetes köteléktől, és minden
érzésével Teremtőjéhez kell fordulnia. Benne kell szeretnünk
az Ő szent akarata szerint minden teremtményt. Ha mindnyájan
így, e buzgóság szellemében járunk el, örömére válunk az
Egyháznak.
 
552   A fogadalmon kívül legfőbb szabálynak tekintem – bár
mind fontos – a hallgatást. Ezt teszem az első helyre. Ha
ezt a szabályt pontosan betartják, akkor a többi miatt nem
nyugtalankodom. A nőknek nagy hajlamuk van a beszélgetésre.
A Szentlélek azonban nem szól a szétszórt, fecsegő
lelkekhez. Halk sugallataival az áhítatos, hallgatag
lelkekhez beszél. Ha a hallgatást szigorúan betartanák, nem
lenne zúgolódás, elkeseredés, rossz megjegyzés, pletyka, a
felebaráti szeretet (23) megsértése. Röviden: sok hiba
elmaradna. A hallgatag ajak tiszta arany, s a benső szentség
jele.
 
553   Rögtön ezután a második szabályról szólnék,
nevezetesen a beszédről. Hallgatni akkor, amikor beszélni
kellene, nem a tökéletesség jele, sőt néha bűnnek számít. A
rekreáción mindenkinek részt kell tehát vennie, és a főnöknő
– fontos ügy kivételével – egy nővért sem menthet fel
alóla. A rekreációk Isten szellemében legyenek vidámak. Itt
van alkalmunk egymást megismerni. Mindenki mondja el
véleményét egyszerűen, a többiek épülésére, de soha ne
fölényesen vagy, Isten óvjon, vitatkozva. Ez ugyanis nem
egyeztethető össze a tökéletességgel és hivatásunk
szellemével, melyet a szeretetnek kell jellemeznie. A
rekreációk naponta kétszer fél-fél óráig tartsanak. Ha
azonban valamelyik nővér megsérti a hallgatást, (24) köteles
azonnal jelenteni ezt a főnöknőnek, s büntetést kérni. A
főnöknő ezért a hibáért nyilvános büntetést köteles adni. Ha
másként tenne, maga tartozik felelősséggel az Úrnak.
 
554   A klauzúráról.[199] A helyi püspök különleges
engedélye nélkül – és csak rendkívüli esetben – senki se
léphet be a klauzúrába. Rendkívüli eset lehet: betegek
részére szentség kiszolgáltatása, haldoklók ellátása,
temetési szertartások. Az is előfordulhat, hogy az
iparosoknak kell megjavítani valamit a kolostorban, de itt
kifejezett engedély szükséges. A klauzúra ajtajának
állandóan zárva kell lennie. Kulcs csak a főnöknőnél lehet.
 
555   Belépés a beszélő szobába. Egy nővér se léphet be a
beszélő szobába a főnöknő különleges engedélye nélkül.
Viszont a főnöknő sem adhat könnyen, gyakran belépési
engedélyt. (25) Aki meghalt a világnak, ne térjen vissza
hozzá még beszélgetés révén sem. Ha egy főnöknő helyesnek
tartja, hogy egy nővér belépjen a beszélőbe, a következő
irányvonalat tartsa be: személyesen kísérje a nővért. Ha
akadályozva van, helyettest kell megneveznie, aki
diszkrécióra van kötelezve. Nem szabad továbbadnia a
hallottakat, de a főnöknőt mindenről értesítenie kell. A
beszélgetés legyen rövid, ha csak a személy ügye nem kíván
hosszabb beszélgetést. A függönyt sohasem szabad elhúzni,
csak kivételes esetekben, ha az apa vagy vér szerinti anya
nyomatékosan kéri ezt.
 
556   Levelekről. Minden nővér írhat lepecsételt levelet
annak a püspöknek, akinek fennhatósága alá tartozik a
Kongregáció. Egyébként minden levélíráshoz engedélyt kell
kérni. A levelet kinyitva át kell adni a főnöknőnek. A
főnöknő a szeretet (26) és megfontoltság szellemében járjon
el. Jogában áll elküldeni vagy visszatartani a levelet,
ahogy Isten nagyobb dicsőségére szolgál. Nagyon szeretném
azonban, hogy a nővérek minél ritkábban írjanak levelet.
Inkább imával és önmegtagadással segítsük a lelkeket, és ne
levéllel.
 
557   A gyónásról. A Kongregáció rendes és rendkívüli
gyóntatóját egyaránt a püspök jelöli ki. Egy állandó
gyóntató lesz, aki hetente egyszer gyóntatja meg az egész
közösséget. A rendkívüli gyóntató negyedévenként jöjjön.
Minden nővér jelenjen meg előtte, még ha nem is végezne
valódi gyónást. A gyóntató három évig gyakorolhatja
hivatalát. A három év elmúltával titkos szavazást tartsanak
személyéről, s a főnöknő közölje az eredményt a püspökkel.
Ugyanaz a lelkiatya megerősítést kaphat a második, sőt a
harmadik (27) három évre is. A nővérek zárt rács mögött
gyónnak. A lelki előadásokat is a rácsok elé akasztott sötét
függönyök mögött hallgathatják. A gyónásról és a gyóntatóról
egymás közt sohasem beszélhetnek. Imádkozzanak inkább a
gyóntatóért, hogy Isten adjon néki világosságot lelkük
vezetésére.
 
558   A Szentáldozásról. A testvérek ne beszéljenek egymás
közt arról, ki áldozik közülük ritkábban, ki gyakrabban.
Ebben a dologban ne ítélkezzenek, mert nincs joguk hozzá.
Minden ítélet erre vonatkozóan kizárólag a gyóntató atyára
tartozik. A főnöknő megkérdezheti az illető nővért, de nem
azért, hogy megtudja, miért nem áldozik, csak azért, hogy a
gyónási lehetőséget elintézze számára. A főnöknők ne
merjenek behatolni a nővérek lelkiismeretének területére. A
főnöknő néha meghatározhatja, milyen szándékra ajánlja fel a
közösség (28) a Szentáldozást. Mindenki törekedjék lelke
legnagyobb tisztaságára, hogy mindennap magához fogadhassa
Isteni Vendégét.
 
559   Egy alkalommal a kápolnába lépve megláttam egy épület
megrongált falait.[200] Az ablakokon nem voltak üvegtáblák,
az ajtókeretek ajtó nélkül, hogy azt szavakkal nem lehet
kifejezni. Erre egy hangot hallottam lelkemben: ,,Itt kell a
kolostornak állnia!'' – Nem nagyon tetszett, hogy ezeken a
romokon kell állnia az új zárdának.
 
560   Csütörtök. Éreztem, hogy amilyen hamar csak lehet, az
Úr kívánságára dologhoz kell látnom. A gyónás alatt egy
dologban a saját véleményemet a gyóntatómé fölé helyeztem.
Az első pillanatban nem voltam ennek tudatában. Később
azonban, amikor a szent órát tartottam, megláttam az Úr
Jézust (29) a kép szerinti alakban, aki azt mondta, hogy
mindent, amit mond, s követel tőlem, közöljem a gyóntatómmal
és az elöljáróimmal s, ,,csak azt tedd, amire engedélyt
kapsz!'' Jézus tudtomra adta, mennyire nem tetszik neki az
önfejű lélek. Ebben saját magamra ismertem. Észrevettem
magamban az önfejűség árnyékát. A porba vetettem magam
felsége előtt. Megtört szívvel kértem bocsánatát. Jézus
azonban nem engedte, hogy sokáig ebben az állapotban
maradjak. Isteni tekintete oly nagy örömmel töltötte el a
lelkemet, hogy azt szavakkal nem lehet kifejezni. Jézus
közölte, hogy többet kérdezzek tőle, s gyakran kérjem a
tanácsát. Valóban édes az Úr; tekintete, pillantása átjárja
lelkem legtitkosabb zugát is. Lelkem szó nélkül megérti
magát Istennel. Érzem, hogy Ő bennem él, és én Őbenne.
 
561   (30) Egyszerre megláttam a képet,[201] egy kis
kápolnában. Azt is láttam, hogy ebből a kis kápolnából
egyszerre egy pompás templom lett, s ebben a templomban
láttam a Szűzanyát, karján a kis Jézussal. Hirtelen eltűnt a
kis Jézus, s megláttam helyette az élő, keresztre feszített
Jézust. A Szűzanya arra buzdított, hogy én is viselkedjem
úgy, ahogyan Ő: örömei ellenére tekintete mindig a keresztre
irányult. Azt is mondta, hogy Isten a nekem adott
kegyelmeket nemcsak nekem szánja, hanem más lelkeknek is.
 
562   Szentmisék alatt nem láttam mindig egyformának a kis
Jézust. Néha vidám, máskor alig néz a kápolnára. Most,
amikor gyóntatónk[202] mondja a misét, akkor a legvidámabb.
Csodáltam, mennyire szereti Őt a kis Jézus. Néha tarka
ruhácskában[203] látom Őt.
 
563   (31) Mielőtt Vilniusba jöttem, s itt megismertem
gyóntatómat, láttam egyszer egy kisebb templomot, s mellette
egy rendházat. A kolostorban tizenkét cella volt, minden
nővér egyedül lakott. Láttam azt a papot, aki segített nekem
berendezni ezt a kolostort, akit csak néhány évvel később
ismertem meg, a látomásban viszont már ismertem. Láttam,
hogy mindent nagy odaadással rendezett el a kolostorban. Egy
másik pap is segített neki, akit még eddig nem ismertem meg.
Láttam a vasrácsot, sötét szövettel elfüggönyözve. Ebbe a
templomba nem jártak ki a nővérek.
 
564   A Szűzanya Szeplőtelen Fogantatásának ünnepe. A
szentmise alatt ruhasuhogást hallottam, s megláttam a
Szűzanyát különös, csodálatos fényességben. Fehér ruhában
volt, kék övvel. (32) Azt mondta: ,,Nagy örömet szerzel
nekem, amikor a Szentháromságot a nékem adott kegyelmekért
és kiváltságokért dicsőíted.'' – És eltűnt.
 
565
A bűnbánatról és önmegtagadásról
 
  Első helyen állnak a belső önmegtagadások, de ezeken kívül
külső önmegtagadásokat is fogunk gyakorolni. Ezeket pontosan
meg kell határozni, hogy mindenki elvégezhesse őket. Ezek: a
hét három napján – pénteken, szombaton és szerdán –
szigorú böjtöt tartunk. Pénteken a saját cellájában – az
50. zsoltár alatt – mindenki ostorozza[204] magát. Az erre
előirányzott idő: du. 3 óra. Szándék: a haldokló bűnösökért.
A két fő böjtidő alatt,[205] kántorböjtben[206] és a
főünnepek előestéjén[207] egyszeri étkezés lesz, mely egy
darab kenyérből és kevés vízből fog állni.
  Törekedjék mindenki ezeket az önmegtagadásokat
teljesíteni, melyek valamennyiünk részére elő vannak írva.
(33) Ha valamelyik nővér többre vágyik, engedélyt kell
kérnie a főnöknőtől. Még egy általános önmegtagadás: egy
nővér sem léphet be a főnöknő különleges engedélye nélkül
egy másik nővér cellájába. Ezzel szemben a főnöknő bármikor,
feltűnés nélkül beléphet bármelyik nővér cellájába – nem
leselkedésképpen – hanem a szeretet és felelősség
szellemében, mellyel Istennek tartozik. A nővéreknek semmit
sem szabad bezárniuk; a szabályzat lesz a közös kulcs
mindenhez.
 
566   Az egyik napon a Szentáldozás után hirtelen megláttam
a kis Jézust. Térdeplőm mellett állt, két kezével szorosan
fogta azt. Bár csak kicsi gyermeknek láttam, lelkemet mégis
félelem és aggodalom fogta el. Bírámat, Uramat, Teremtőmet
láttam Benne, akinek szentségétől még az angyalok is
remegnek. Másrészt felfoghatatlan öröm (34) árasztja el a
lelkemet. Úgy érzem, haldoklom ettől az érzéstől. Látom,
hogy Jézus előbb megerősíti lelkemet, hogy képes legyek a
Vele való érintkezésre, különben nem tudnám elviselni azt,
amit az adott pillanatban átélek.
 
567
A nővérek viszonya a főnöknőhöz
 
  Minden nővérnek úgy kell tisztelnie főnöknőjét, mint magát
az Úr Jézust, ahogy ezt már az engedelmességi fogadalomnál
elmondtam. Legyenek iránta gyermeki bizalommal, sohase
zúgolódjanak, rendelkezéseit ne kritizálják, mert az ilyesmi
nagyon nem tetszik az Úrnak. Minden nővér a hit szellemében
viselkedjen elöljáróival. Egyszerűen kérje, amire szüksége
van. Egyáltalán elő se adódjon – és Isten óvjon az
ismétlődéstől –, hogy valamelyikük okot adjon a főnöknőnek
szomorúságra vagy könnyekre. Minden nővérnek tudnia kell:
miként a negyedik parancs értelmében a gyermeknek tisztelnie
kell szüleit, ugyanígy kell tisztelni egy apácának a
főnöknőt is. Nem jó nővér (35) az, aki elöljárói felett
ítélkezni merészkedik. Őszinték legyenek főnöknőjükhöz,
gyermeki egyszerűséggel beszéljenek mindenről, minden
szükségükről.
  A nővérek a főnöknőt így fogják szólítani: ,,Főnöknő,
kérem.'' Soha nem csókolnak neki kezet. A folyosón való
találkozáskor vagy cellájába lépve ,,Dicsértessék a Jézus
Krisztus!''-sal köszöntsék, és enyhe főhajtással.
  Egymást ,,Nővér, kérem!''-mel fogják szólítani, s
hozzáteszik az illető nevét. A főnöknővel való viszonyt a
hit szelleme hassa át, s nem az érzelgősség vagy a hízelgés,
mert ez nem méltó egy nővérhez, s lealacsonyítja őt. A
nővérnek szabadnak kell lennie, mint egy királynő, s ilyen
csak úgy lehet, ha a hit szellemében él. Nekünk szót kell
fogadnunk, tisztelni kell a főnöknőt, de nem azért, mert jó,
okos vagy szent, hanem azért, mert Isten helyét tölti be. Ha
rá hallgatunk, magának Istennek engedelmeskedünk.
 
568   (36)
A főnöknő viszonya a nővérekhez
 
  A főnöknő legyen alázatos, szeretetteljes, kivétel nélkül
minden nővérhez. Nem vezetheti szimpátia vagy antipátia,
hanem Krisztus szelleme. Tudnia kell, hogy Istennek
felelősséggel tartozik minden nővérért. Ne tartson a
nővéreknek erkölcsi prédikációkat, hanem mély alázatosságból
és önmegtagadásból adjon példát. Ez lesz alárendeltjei
részére a leghatásosabb tanítás. Legyen határozott, de soha
ne rideg. Legyen türelmes, ha unja is ugyanazt a kérdést, ha
százszor is el kell mondania ugyanazt. Mindig egyformán,
higgadtan cselekedjék. Igyekezzék megérezni a nővérek
szükségleteit, ne várja meg, hogy erre vagy arra megkérjék,
mert a lelkek beállítottsága különböző. Ha meglátja, hogy
valamelyik nővére szomorú, vagy szenved, meg kell próbálnia
segíteni vagy megvigasztalni őt. Sokat kell imádkoznia, és
világosságért kell esedeznie azért, hogy tudjon bánni minden
egyes nővérrel, (37) mert minden lélek egy külön világ.
Isten különféleképpen találkozik a lelkekkel, s ez részünkre
néha érthetetlen és felfoghatatlan. Ezért kell óvatosnak
lenni a főnöknőnek, nehogy megakadályozza Isten
munkálkodását az egyes lelkekben. Sohase utasítson rendre
egy nővért, amikor izgatott. Az intésnek mindig bátorító
jellegűnek kell lennie. Meg kell értetni a lelkekkel, hogy
lássák be hibájukat, de nem szabad letörni őket. Tanúsítson
a főnöknő a nővérek iránt aktív szeretetet, az adódó
gondokat saját vállaira kell vennie, hogy tehermentesítse
őket. A nővérektől nem kívánhat semmiféle szolgáltatást.
Jézus menyasszonyaiként tisztelje őket, éjjel és nappal kell
őket szolgálnia. Inkább kérjen, mint parancsoljon. Nyílt
szívvel fogadja a nővérek szenvedéseit. Neki magának abból a
nyitott könyvből kell olvasnia, és ahhoz tartania magát,
mely a megfeszített Jézus. Buzgón esedezzen mindig
világosságért, főleg akkor, ha valamelyik nővérrel fontos
ügyet kell intéznie. (38) Óvakodjék attól, hogy behatoljon a
lelkiismeretük területére, mert ehhez csak a pap részére
adatott meg a szükséges kegyelem. Megtörténik azonban, hogy
egy nővér szükségét érzi annak, hogy bizalmasan beszéljen a
főnöknővel. Ilyenkor bele lehet egyezni a beszélgetésbe, de
szigorúan meg kell őriznie a titkot, mert a léleknek semmi
sem bántóbb, mint ha visszaélnek bizalmával, azaz a
titkával. A nőknek általában gyengébb az ítélőképességük
ilyen esetben. Ritka az olyan nő, akinek férfias értelme
van. A főnöknő törekedjék mélységes egyesülésre Istennel,
így majd rajta keresztül Isten fog kormányozni. Ennek a
kolostornak a Szűzanya legyen a főnöknője,[208] s mi az Ő
hűséges leányai leszünk.
 
569   [35.]12.15. Ma már kora reggel óta valamilyen furcsa
hatalom űz cselekvésre. Egy pillanatra se hagy nyugton.
Különös, cselekvésre késztető tűz gyúlt a szívemben, nem
tudom megfékezni. Ez egy csendes vértanúság, amit csak Isten
ismer, (39) de rendelkezzék velem akarata szerint. Szívem
mindenre kész. Ó, Jézus, legdrágább Mesterem, ne hagyj
magamra egy pillanatra se, hiszen jól tudod, Jézus, milyen
gyenge vagyok magamban. S tudom, hogy ez a gyengeség késztet
Téged arra, ó, Jézusom, hogy mindig velem légy.
 
570   Egy alkalommal a télikertben[209] láttam meg Jézust.
Világos ruhában volt. – ,,Írd, amit mondok: Gyönyörűség
nekem veled egyesülni. Vágyva várok arra a pillanatra,
amikor szentségi színeim alatt zárdádba költözöm. Lelkem
ebben a zárdában megpihen. A kolostor környékét különleges
áldásban fogom részesíteni. Irántatok való szeretetből
minden büntetést elhárítok, amit Atyám igazságossága jogosan
elrendel. Leányom, szívem lehajolt kéréseidhez. A te
feladatod és kötelességed itt a földön, hogy az egész
világnak (40) irgalomért könyörögj. Egyetlen lélek sem
nyerhet megigazulást, amíg nem fordul bizalommal
irgalmasságomhoz. Ezért kell a Húsvét utáni első vasárnapot
irgalmasságomnak szentelni. A papok ezen a napon hirdessék a
lelkeknek nagy és végtelen irgalmamat! Kinevezlek
irgalmasságom sáfárjának. Mondd meg a gyóntatódnak, hogy
képemet a templomban állítsák ki, ne a klauzúra mögött a
kolostorban! E kép által sok kegyelmet fogok kiosztani a
lelkeknek, ezért hozzáférhetővé kell tenni minden lélek
számára.''
 
571   Ó, Jézusom, örök Igazság! Nem félek semmi nehézségtől,
semmi szenvedéstől – csak egytől félek – megbántani Téged.
Jézusom, jobban szeretnék nem létezni, mint Téged
elszomorítani. Te tudod, Jézus, hogy szeretetem senkit sem
ismer, csak Téged, Benned merült el a lelkem.
 
572   (41) Ó, mily nagy buzgalomnak kell élnie e kolostor
minden lakójában, ha Isten velünk kíván lakni. Gondolja át
mindenki: ha mi, szerzetes lelkek, nem engeszteljük Istent,
ki fogja Őt engesztelni? Mindenki a szeretet tiszta
áldozataként égjen Isten fölsége előtt, de hogy Istennek
valóban kedves legyen, bensőségesen egyesülnie kell
Jézussal. Csak Ővele, Őbenne és Őáltala tetszhetünk
Istennek.
 
573   1935.12.21. Egy alkalommal azt mondta a
gyóntatóm,[210] nézzem meg ezt a házat,[211] vajon arról van-
e szó, amit látomásomban láttam? Midőn elmentem vele
megnézni az épületet vagy inkább a romokat, már az első
pillanatban felismertem, hogy minden ugyanolyan, ahogy a
jelenésben volt. Amint megérintettem az ajtónak használt
összeszegezett deszkákat, villámként ismeretlen hatalom
járta át lelkemet, ami rendíthetetlen (42) bizonyosságot
adott. Gyorsan elhagytam ezt a helyet, örömmel telt
lélekkel. Az volt az érzésem, egy erő szinte odaláncolt
ehhez a helyhez. Nagyon örülök, hogy a dolgok ilyen
tökéletesen megegyeznek a látomásban tapasztaltakkal. Midőn
a gyóntatóm a cellák elrendezéséről kezdett beszélni, s
egyéb dolgokról, felismertem, hogy ebben is minden
megegyezik azzal, amit Jézus mondott. Nagyon örülök, hogy
Isten lelkiatyámon keresztül működik, de egy cseppet sem
csodálkozom azon, hogy Isten ennyire megvilágosította őt,
mert a tiszta és alázatos szívekben lakik Isten, aki maga a
világosság. Minden szenvedés és kellemetlenség pedig azért
van, hogy megmutatkozzék a lélek szentsége. Midőn hazaértem,
rögtön a kápolnába siettem, hogy kissé kipihenjem magam.
Akkor lelkemben meghallottam e szavakat: ,,Ne félj semmitől,
én veled vagyok, ezek az ügyek az én kezemben vannak, és
irgalmasságom szerint fogom megvalósítani őket. Akaratomnak
semmi sem állhat ellen.”
 
574   (43)
1935. év Szenteste
 
Már kora reggel óta lelkem elmerült Istenben. Jelenléte át-
meg átjárt. Este, étkezés előtt rövid időre a kápolnába
siettem, hogy Jézus lábainál ostyát törjek azokkal, akik
tőlem távol voltak, de akiket Jézus nagyon szeret, s akiknek
nagyon sokat köszönhetek. Midőn az ostyát lélekben egy
bizonyos személlyel együtt törtem meg, bensőmben hallottam a
hangot: ,,Szíve mennyország nekem itt a földön.” A
kápolnából távozva egyszerre körülfogott az Isten
mindenhatósága. Felismertem, mennyire szeret minket Ő. Ó,
bárcsak a lelkek legalább részben képesek lennének ezt
felfogni és megérteni!
 
575
Karácsony napja
 
  Éjféli mise. A szentmise alatt újra megláttam a kis
Jézust, aki rendkívül szép volt, és kis kezeit örvendezve
felém tárta. (44) A Szentáldozás után hallottam e szavakat:
,,Mindig benn vagyok a szívedben, nemcsak akkor, amikor a
Szentáldozásban magadhoz veszel, hanem mindig.'' – Nagy
örömben éltem át ezeket az Ünnepeket.
 
576   Ó, Szentháromság! Örök Isten! Lelkem elmerül
szépségedben. Előtted mit sem számítanak századok, Te mindig
ugyanaz vagy. Ó, mily nagy a Te fenséged! Jézusom, mi az
oka, hogy elrejted fenségedet? Hogy elhagytad égi
trónusodat, s köztünk lakozol? Az Úr azt felelte: –
,,Leányom, a szeretet vezetett, és a szeretet tart itt.
Leányom, ha tudnád, mily nagy érdeme és jutalma van az
irántam tanúsított egyetlen tiszta szeretetaktusnak,
meghalnál az örömtől. Ezt azért mondom, hogy szüntelenül
egyesülj velem a szeretet által, mert ez lelked életcélja.
Ez az aktus akarati cselekedeteken nyugszik. Tudd meg, hogy
a tiszta lélek alázatos. (45) Ha meghajolsz és megsemmisülsz fenségem előtt, kegyelmem követni fog, s mindenhatóságom felemel téged.''
 
577   Egy alkalommal, mikor a gyóntatóm ,,Dicsőség az
Atyának, a Fiúnak és a Szentléleknek...'' imát adta
elégtételként, ez igen sok időmet vette igénybe. Sokszor
elkezdtem ugyanis, de nem tudtam befejezni, mert lelkem
egyesült Istennel, s képtelen voltam folytatni. Néha
akaratlanul is elfog Isten mindenhatósága, teljesen
elmerülök Benne a szeretet által, s akkor nem tudom, mi
történik körülöttem. Midőn a gyóntatómnak mondtam, hogy ez a
rövid ima néha túl sok időmbe kerül, s néha nem is tudom
végigmondani, azt mondta, hogy még ott a gyóntatószékben
mondjam el ezt az imát. Lelkem azonban rögtön elmerült
Istenben, s minden erőfeszítésem ellenére sem tudok arra
gondolni, amire szeretnék. Erre azt mondta a gyóntatóm:
,,Kérem, mondja utánam!'' (46) Minden szavát utána mondtam,
de amint kimondtam, lelkem elmerült abban a Személyben,
akinek a nevét épp kiejtettem.
 
578   Egy alkalommal Jézus egy bizonyos papi személyről azt
mondta, hogy ezek az évek papi éveinek díszei lesznek. A
szenvedés napjai mindig hosszúnak tűnnek, de elmúlnak, bár
oly lassan, hogy néha úgy érezzük, mintha visszafelé
folynának. Mégis gyorsan véget érnek, s aztán következik az
örök, felfoghatatlan öröm. Örökkévalóság! Ki érti, ki fogja
fel akárcsak ezt az egy szót, mely Tőled származik, ó,
felfoghatatlan Isten – örökkévalóság!
 
579   Tudom, hogy azok a kegyelmek, melyeket Istentől kapok,
olykor kizárólag meghatározott lelkeknek szólnak. Ez a tudat
nagy örömmel tölt el. Mindig örülök más lelkek javának.
Mintha csak sajátom lenne.
 
580   (47) Egyszer így szólt hozzám az Úr: ,,Jobban
megsebeznek a kiválasztott lelkek apró gyarlóságai, mint a
világban élő lelkek bűnei.'' – Nagyon fájt nekem, hogy
Jézusnak a kiválasztott lelkek miatt kell szenvednie, Jézus
pedig azt mondta: – ,,Az apró gyarlóságokkal még nem ért
véget szenvedésem. Leleplezem előtted szívem titkát; lásd,
mennyit szenvedek ezektől a választott lelkektől! – A nekik
adott kegyelmekért sok hálátlanságot kapok, ezzel táplálják
állandóan szívemet ezek a választott lelkek. Szeretetük
langyos. Szívem nem bírja ezt elviselni. Rákényszerítenek,
hogy eltaszítsam őket magamtól. Mások nem bíznak jóságomban,
nem akarják megismerni a velem való édes bizalmasságot
szívük mélyén; valahol a távolban; keresnek engem, ahol nem
találnak rám. Ez a jóságom iránti bizalmatlanság bánt
legjobban. Ha halálom nem győzött meg benneteket
szeretetemről, akkor mi győzhet meg? Gyakran halálosan
megsebez egy lélek, s ilyenkor senki sem tud megvigasztalni.
(48) Arra használják fel kegyelmeimet, hogy megsértsenek.
Vannak lelkek, akik megvetik kegyelmeimet, s szeretetem
többi jelét. Nem akarják meghallani hívásomat, s a pokol
szakadékába rohannak. A lelkek ily elvesztése halálos
szomorúságba süllyeszt. Ebben az esetben nem tudok segíteni
a lelkeken, bár Isten vagyok, mert megvetnek engem. Szabad
akarattal vannak felruházva, s így megvethetnek vagy
szerethetnek engem. Te, irgalmasságom sáfárja, hirdesd az
egész világnak jóságomat! Ezzel megvigasztalhatod szívemet.''
 
581   ,,Legtöbbet akkor közlök veled, amikor szíved mélyén
beszélgetsz velem. Itt zavartalanul munkálkodhatok, itt
megpihenhetek, mint egy zárt kertben.”
 
582   Lelkem benseje olyan, mint egy nagy, csodálatos világ,
melyben csak Isten lakik és én. Istenen kívül nem léphet be
ide senki. Az Istennel való élet kezdetén (49) félelem és
vakság uralkodott el bennem. Világossága elvakított, s azt
hittem, hogy Ő nincs ott a szívemben. Pedig akkor Isten
működött a lelkemben, s a szeretetem tisztábbá és erősebbé
vált. Így alakította az Úr akaratomat az Ő szent akaratával
szorosan eggyé. Nem tudja senki megérteni, mit élek át
lelkem pompás palotájában, ahol állandóan Kedvesemmel
tartózkodom. Külső dolgok nem zavarnak az Istennel való
kapcsolatomban. Még ha a legerőteljesebb szavakat használom
is, nem tudom visszaadni még a látszatát sem annak, hogy
lelkemet milyen felfoghatatlan boldogság és szeretet járja
át – amely nagy és tiszta, mint a forrás, amelyből
táplálkozik, s ez maga az Isten. Hogy a lelkemet át- és
átjárja Isten, ezt fizikailag is érzem, testem is részesül
ebben az örömben. Előfordulhat, hogy Isten sugalmazásai
ugyanabban a lélekben különbözőek, mégis ugyanabból a
forrásból fakadnak.
 
583   (50) Egy alkalommal Jézust láttam, amint szinte
összeesett a szomjúságtól. Így szólt hozzám: ,,Szomjazom!''
– Vizet nyújtottam Néki. Elfogadta, de nem ivott belőle,
hanem eltűnt. Úgy volt öltözve, mint szenvedéseiben.
 
584   ,,Ha elgondolkozol arról, amit neked a lelked
legmélyén mondok, ebből sokkal több hasznot nyersz, mint ha sok könyvet olvasnál. Ó, ha a lelkek hallgatnának arra, amit szívük mélyén mondok nekik, rövid időn belül a szentség magaslataira emelkednének.”
 
585   1936.1.8. Midőn a főpásztornál[212] voltam, s
elmondtam néki, mit kíván tőlem Jézus; hogy imádkozzam, s
irgalmasságért esedezzek a világ számára, s legyen egy
kongregáció, amely állandóan Isten irgalmáért esedezik a
világ számára, és kértem engedélyét mindahhoz, amit az Úr
Jézus kíván tőlem, a főpásztor (51) következőképpen felelt:
,,Ami az imát illeti, engedélyezem, sőt bátorítom.
Imádkozzék oly sokat a világért, amennyire csak lehetséges,
hogy elnyerje részére Isten irgalmát, mert valamennyiünknek
szüksége van irgalomra. A gyóntatója bizonyára szintén nem
tiltja meg, hogy erre a szándékra imádkozzék. A Kongregáció
ügyével azonban várjon még egy ideig, nővér. Hadd alakuljon
minden kedvezőbben. Az ügy önmagában jó, de nem szabad
elsietni. Ha ez az Isten akarata, előbb vagy utóbb meg fog
valósulni. Miért ne legyen meg ez a Kongregáció is? Annyi
rend van már! Ez is megalakul, ha Isten úgy akarja. Kérem,
legyen tökéletesen nyugodt. Jézus mindent megtehet.
Igyekezzék bensőségesen egyesülni Istennel! Bizakodjon!” –
Szavaira nagy öröm töltött el.
 
586   Midőn kijöttem a főpásztortól, a következő szavakat
hallottam lelkemben: ,,Lelked megerősítésére (52)
helyetteseim által ugyanazt hozom tudomásodra, amit én
kívánok tőled. De tudd meg, ez nem lesz mindig így. Sok
dologban ellenkezni fognak veled. Ezáltal válik láthatóvá
benned az én kegyelmem, s az is, hogy ez az én művem. De
azért ne félj, én mindig veled vagyok. Tudd azt is, leányom,
hogy minden teremtmény, tudatosan vagy nem, akár akarja,
akár nem, mindig az én akaratomat teljesíti.''
 

587   Egy alkalommal megpillantottam az Úr Jézust nagy
méltóságban. Így szólt hozzám: ,,Leányom, ha akarod, ebben a
pillanatban egy új világot teremtek. Szebb lesz mint ez, s
további napjaidat benne töltheted el.'' – Azt feleltem:
,,Nem akarok új világokat, csak Terád vágyódom, Jézusom. És
olyan szeretettel akarlak szeretni, mint ahogy Te szeretsz
engem. Arra kérlek, tedd képessé szívemet, hogy Téged
szeressen. (53) Csodálkozom, Jézusom, hogy ilyen kérdést
teszel fel nekem, mert mit jelentenek nekem a világok, még
ha ezret is adnál nekem? Mi hasznom lenne belőlük? Tudod
jól, Jézusom, szívem meghal az Utánad való vágyakozástól.
Minden, ami nem Te vagy, semmi előttem.'' – Ebben a
pillanatban nem láttam már semmit, valami erő elragadta
lelkemet, s egy sajátságos tűz lángolt fel szívemben.
Valamilyen halálos állapotba kerültem az Utána való vágytól,
s e szavakat hallottam: ,,Egyetlen lélekkel sem egyesülök
ilyen bensőséges módon, ahogy veled. Ez alázatodért, s
irántam égő, forró szeretetedért van.”
 


588   Egy más alkalommal ezt hallottam lelkemben: ,,Szíved
minden rezdülését ismerem. Tudd meg, leányom, hogy egyetlen
tekinteted, melyet másra vetnél, jobban megsebezne, (54)
mint más lelkek sok vétke.''
 
589   A szeretet elűzi a lélekből a félelmet. Attól fogva,
hogy egész lényemmel, szívem minden erejével szeretem az
Urat, egy szempillantás alatt megszűnt a félelmem. Ha
akármennyit beszélnének is nekem igazságosságáról, akkor sem
félnék Tőle, mert jól ismerem Őt. Isten a Szeretet, s az Ő
Lelke – a béke. És most látom csak, hogy azok a
cselekedeteim, melyeket szeretetből tettem, tökéletesebbek,
mint azok, melyeket félelemből. Istenbe vetettem bizalmamat,
s nem félek semmitől. Szentséges akaratára hagyatkozom; azt
teheti velem, amit akar. Mindenek ellenére szeretni fogom
Őt.
 
590   Mikor a Szentáldozáshoz járulok, könyörögve kérem
Megváltómat, gyógyítsa meg nyelvemet, hogy soha ne sértsem
meg a felebaráti szeretetet.
 
591–592   (55) Jézusom, tudod, mennyire szeretnék
elrejtőzni, hogy senki se ismerjen, csak a Te édes Szíved.
Kis, fűben rejtőző ibolya szeretnék lenni, ismeretlenül a
pompás, zárt kertben, hol gyönyörű rózsák és liliomok
nyílnak. Már messziről meglátni a pompás rózsát és gyönyörű
liliomot, de ahhoz, hogy az ibolyát is meglássák, mélyen le
kell hajolni – csak az illata árulja el. Ó, mennyire
örülök, hogy így el tudok rejtőzni! Ó, Isteni Jegyesem! Tiéd
szívem virága és tiszta szeretetének illata. Lelkem elmerült
Benned, ó, örök Isten, attól a pillanattól kezdve, hogy
magadhoz vontál. Ó, Jézusom, annál jobban kívánlak, minél
jobban megismerlek. Jézus Szívében tudtam meg, hogy az égben
van egy külön mennyország is, ahová – nem mindenki – csak a választottak juthatnak be. Felfoghatatlan az a boldogság, amibe ezek a lelkek fognak merülni. Ó, Istenem, nincs szó, amivel ennek a boldogságnak legkisebb töredékét is leírhatnám! (56) A lelkeket átjárja az Úr Istensége. Fényből fénybe jutnak, változhatatlan ragyogás, ami sohasem válik egyhangúvá. Mindig új, és mégis változhatatlan. Ó, Szentséges Háromság, hadd ismerjenek meg a lelkek!
 
593   Ó, Jézusom! Semmi sem jobb a lélek részére, mint a
megaláztatások. A megvetettségben rejlik a boldogság titka; ha egy lélek rájön arra, hogy önmagától csak semmi, és csupa nyomorúság, s minden, ami benne jó, Isten ajándéka; mikor a lélek mindazt, ami benne van, ingyenes adománynak érzi, csak a hiábavalóságot és a nyomorúságot tulajdonítja magának, nyomorúsága állandóan alázatban tartja Isten méltósága előtt; Isten pedig, aki látja a léleknek ezt az állapotát, további kegyelmekkel fogja elhalmozni. Ha egy lélek elmélyed nyomorúsága mélységében, Isten mindenhatóságával fel fogja emelni. Ha valamely lélek itt a földön igazán boldog – nos, ez csupán a valóban (57) alázatos lélek lehet. Eleinte ettől nagyon szenved az önszeretet, de bátor kitartással elnyeri Istentől a belátás kegyelmét, s fel tudja ismerni saját nyomorúságát és a világ csalóka voltát. Egyedül csak Isten van a szívében. Az alázatos lélek nem bízik önmagában, hanem minden bizalmát Istenbe helyezi. Isten megvédi őt, s maga avatkozik be az ügyeibe. Akkor a lélek eljut a legmagasabb boldogságra, amit senki sem tud megérteni.
 
594   Egyik este megjelent előttem egy meghalt nővér, aki
már több ízben is meglátogatott. Mikor először láttam,
nagyon szenvedett. Később fokozatosan csökkentek a
szenvedései. Ezen az estén sugárzott a boldogságtól. Azt
mondta, hogy már az égben van. Azt is közölte, hogy Isten
(58) azért engedte meg, hogy ezt a házat egy csapás érje,
mert az általános főnöknő nem akarta elhinni, amit erről a
lélekről mondtam neki. Most azonban annak jeléül, hogy még
csak most van az égben, Isten meg fogja áldani ezt a házat.
Ezután hozzám lépett, kedvesen megölelt, s azt mondta: ,,Már
mennem kell!'' – Megértettem, mily szoros kapcsolat van a
lelkek életének e három szakasza közt: föld, tisztítótűz,
mennyország.
 
595   Többször észrevettem, hogy Isten némely személyt, aki
kételkedett a nékem adott utasításokat illetőleg, próbára
tett, mert nem szereti, ha kételkednek Benne. Midőn
megtudtam, hogy egy magas rangú papi személyt súlyos
megpróbáltatással sújtott, mert Isten ügyével[213] szemben
kedvetlenséget, kételkedést tanúsított, részvétet éreztem
iránta, s közbenjártam érte Istennél. Az Úr pedig enyhülést
adott neki. Nagyon nem tetszik Istennek, ha kételkednek
Benne, és némely lélek sok kegyelmet veszít ezzel. A lélek
kételkedése (59) megsebzi Jézus legédesebb, jósággal teli,
minket végtelenül szerető Szívét. Mert nagy különbség van
egy pap azon kötelezettségei között, ahol néha kételkednie
kell, mert meg kell győződnie valamely léleknek adott
adományok és kegyelmek valódiságáról; ha azzal a szándékkal
kételkedik, hogy még jobban tudja vezetni a lelket, s azt
Istennel való mélyebb egyesülésre vezesse, ezért nagy és
felfoghatatlan jutalmat érdemel. Ha azonban lebecsüli a
lélek Istentől kapott kegyelmeit, s kételkedik azokban, csak
mert eszével ezt nem tudja elhinni és felfogni, ez már nem
tetszik az Úrnak. Nagyon sajnálom azokat a lelkeket, akik
ilyen tapasztalatlan papok kezei közé kerülnek.
 
596   Egy alkalommal megkért egy pap,[214] hogy imádkozzam
érte. Megígértem, s kértem, hadd gyakoroljak valami
önmegtagadást is érte. Midőn megkaptam az engedélyt bizonyos
önmegtagadásra, (60) lelkemben késztetést éreztem, hogy ezen
a napon minden kegyelmet, melyet Isten jósága nekem szánt,
érte ajánljam fel, s kértem az Úr Jézust, hogy minden
szenvedést, külső, benső kínt, melyet ennek a papnak ma el
kell viselnie, én vállalhassam el. Isten részben elfogadta
kérésemet, s nyomban – nem tudni honnan – elkezdtek rám
zúdulni a különböző nehézségek és kellemetlenségek olyan
mértékben, hogy az egyik nővér hangosan meg is jegyezte:
,,Bizonyára az Úr Jézus keze van abban, hogy ma mindenki
Fausztina nővért bántja.'' – Az okok oly alaptalanok
voltak, hogy némely nővér támogatta azokat, mások meg ellene
voltak. Hallgatva felajánlottam magam ezért a papért, de
mindez még nem volt elég. Benső szenvedéseket is éreztem.
Először általános kedvetlenség fogott el a nővérekkel
szemben. Aztán bizonytalanság kezdett el kínozni annyira,
(61) hogy nem tudtam imádkozni. Fejemben különböző dolgok
keringtek. Mikor kimerülve a kápolnába mentem, lelkemet
valamilyen sajátságos fájdalom nyomasztotta, s elkezdtem
csendesen sírni. Akkor meghallottam lelkemben a következő
szavakat: ,,Leányom, miért sírsz, hiszen magad ajánlkoztál
erre a szenvedésre. Tudd meg, ez csak kis része annak, amit
attól a lélektől átvállaltál. Ő még többet szenved.'' –
Erre megkérdeztem az Urat: ,,Miért bánsz így vele?'' Az Úr
így felelt: ,,Ez a háromszoros korona miatt van, ami rá vár.
A tisztaság, a papság és a vértanúság koronája.'' Erre
lelkem nagy örömet érzett. Örültem annak a nagy dicsőségnek,
ami az égben vár erre a lélekre. Elmondtam a Te Deumot[215]
azért a különleges isteni kegyelemért, amiről most tudomást
szereztem, hogy így bánik Isten azokkal, akiket maga mellett
akar tudni; az összes szenvedés is semmi ahhoz képest, ami
az égben vár ránk.
 
597   (62) Egyik napon a szentmisénk után hirtelen megláttam
a gyóntatómat,[216] aki a Szent Mihály templomban a Szűzanya
képe előtt misézett. Éppen felajánlás volt. Láttam a kis
Jézust, ahogy a pap felé ment, mintha menekülne, s nála
keresne oltalmat. Midőn a Szentáldozás következett, eltűnt,
mint mindig. Ekkor megláttam a Szűzanyát, aki betakarta
köpenyével, s azt mondta: ,,Bátorság, fiam, csak bátorság!''
Még valamit mondott, de azt én nem hallottam.
 
598   Ó, milyen nagyon kívánom, hogy minden lélek dicsérje a
Te irgalmadat. Boldogok, akik az Úr irgalmasságához
folyamodnak, mert meg fogják tapasztalni, amit az Úr
mondott, hogy megvédi őket, mint saját dicsőségét, és ki
merne harcba szállni Istennel! Minden lelkek! Az irgalomba
vetett bizalmatok által dicsőítsétek az Úr (63) irgalmát
egész életetekben, de főként halálotok óráján! Ne félj
semmitől, drága lélek, bárki is vagy, mert minél nagyobb a
bűnöd, annál több jogod van az Úr irgalmára. Ó,
felfoghatatlan jóság! Isten elsőnek hajol le a bűnöshöz. Ó,
Jézus! A lelkek ezreiért akarom dicsőíteni irgalmadat. Tudom
jól, Jézusom, hogy hirdetnem kell jóságodat és
felfoghatatlan irgalmadat a lelkeknek.
 
599   Egyszer egy bizonyos személy imát kért tőlem. Amint az
Úrral találkoztam, következőképp szóltam Hozzá: ,,Jézusom,
különösen szeretem azokat, akiket Te szeretsz.'' Erre Jézus
így felelt: ,,Én pedig különös kegyelmekben részesítem a
lelkeket, akikért közbenjársz nálam.''
 
600   Jézus egész különlegesen oltalmaz engem. Valóban nagy
isteni kegyelem ez, melyet régóta tapasztalok.
========================================================================
Napló – 2. füzet                                               601–700
 
 
601   (64) Amikor egyik nővérünk[217] halálos beteg lett,
összegyűlt köréje az egész Kongregáció,[218] a pap is jelen
volt, hogy feloldozza. Megpillantottam a beteg körül egy
nagy csapat sötét lelket. Megfeledkeztem róla, hogy a
nővérek közt vagyok, fogtam a szenteltvíztartót,
meghintettem a lelkeket, s azok azonnal eltűntek. Mikor a
nővérek bejöttek az ebédlőbe, a főnöknő[219] szóvá tette,
hogy nem kellett volna a pap jelenlétében meghintenem a
beteget, mert ez az ő dolga. A figyelmeztetést vezeklésnek
fogtam fel, de a szenteltvíz nagy megkönnyebbülést szerez a
haldoklóknak.
 
602   Jézusom, látod, magamtól milyen gyenge vagyok. Ezért
kérlek, Te irányítsd minden ügyemet. Tudd meg, Jézus, hogy
Nélküled nem merek semmihez sem kezdeni, de Veled a
legnehezebb dolgokra is vállalkozom.
 
603   (65) 1936.1.29. Este a cellámban tartózkodva nagy
fényességet pillantottam meg. A nagy fényességben magasan
egy sötétszürke keresztet láttam. Hirtelen a kereszt
közelében találtam magam, de szemlélve nem értettem meg
semmit. Imádkoztam a helyes felismerésért. Ekkor
megpillantottam az Úr Jézust, s eltűnt a kereszt. Az Úr
Jézus nagy fényességben ült, mely lábait térdig eltakarta.
Lehajolt hozzám, jóságosan tekintett rám, s a mennyei Atya
akaratáról beszélt nekem. Azt mondta, hogy az a
legtökéletesebb és szent lélek, aki teljesíti az Atya
akaratát, de kevés ilyen lélek akad. Az Atya különös
szeretettel néz az olyan lélekre, aki az Ő akarata szerint
él. Jézus hozzátette, hogy én tökéletes módon, azaz teljesen
megteszem az Isten akaratát. ,,Ezért tartok kapcsolatot, s
egyesülök ily különösen bensőséges módon veled.'' Isten
kimondhatatlan szeretettel öleli át azt a lelket, (66) aki
az Ő akarata szerint él. Megértettem, mily nagyon szeret
bennünket Isten, hogy milyen egyszerű Ő, bár felfoghatatlan,
s hogy mily könnyű Vele érintkezni, annak ellenére, hogy oly
nagy a méltósága. Oly zavartalanul és szabadon érzem magam
Vele, mint senki mással. Még egy gyermek sem érti meg magát
így édesanyja iránt, akit őszintén szeret, mint ahogy lelkem
Istennel. Midőn bensőleg egyesülve voltam Istennel,
megláttam két lelket, kiknek állapota nem maradt rejtve
előttem. Nagyon szomorú volt a helyzetük, de bízom benne,
hogy ők is Isten irgalmát fogják dicsérni.
 
604   Ezzel egyidejűleg láttam egy másik személyt[220] is,
és az ő lelkének állapotát, valamint a nagy
megpróbáltatásokat, melyeket Isten bocsátott rá. Ezek a
szenvedések az értelmét érték, de oly erősek voltak, hogy
elöntött a részvét, s megkérdeztem az Urat: ,,Miért bánsz
így vele?'' Az Úr azt válaszolta: ,,Hármas koronája miatt.''
Tudomásomra hozta azt is, mily felfoghatatlan dicsőség vár
arra a lélekre, aki itt a földön a szenvedő Jézusra (67)
hasonlít. Dicsőségében is hasonló lesz Jézus dicsőségéhez. A
mennyei Atya annyiban dicsőíti meg és ismeri el a mi
lelkünket, amennyiben meglátja bennünk a szent Fiához való
hasonlatosságot. Felfogtam, hogy ez a Jézussal való
azonosulás itt a földön adatott meg nekünk. Tiszta, ártatlan
lelkeket látok, akiken kitölti Isten igazságosságát. Ezek
áldozati lelkek, akik fenntartják a világot. Kiegészítik,
ami még hiányzik Jézus szenvedéséből. Ritkák az ilyen
lelkek. Rendkívül örülök, hogy Isten megengedte nekem, hogy
megismerhettem ilyeneket.
 
605   Ó, Szentháromság, Örök Isten! Köszönöm Neked, hogy
felismertetted velem a dicsőség fokozatai közti különbséget,
ami elválasztja a lelkeket. Ó, mily nagy különbség van Isten
megismerésének egyetlen mélységi fokozata között is. Ó, ha
tudnák ezt a lelkek! Ó, Istenem, ha eggyel többet érhetnék
el közülük! Minden mártír összes szenvedését magamra
vállalnám érte. (68) Valóban semminek tűnnek ezek a
szenvedések, ha összehasonlítjuk az örök életben ránk váró
dicsőséggel. Ó, Uram, merítsd el lelkem Istenséged
óceánjába. Adj kegyelmet, hogy egészen megismerjelek Téged,
mert minél jobban megismerlek, annál forróbban vágyódom
Utánad. Végtelen mélységet érzek lelkemben, melyet csak
Isten tud betölteni. Szétolvadok Benne, mint egy csepp víz
az óceánban. Az Úr lehajolt nyomorúságomhoz, mint a napsugár
a puszta, sziklás földre. Sugarai hatására lelkem zölddel,
virágokkal, gyümölcsökkel lett tele, s pompás kertté
változott, az Ő pihenőjévé.
 
606   Jézusom, kegyelmeid ellenére érzem és látom egész
nyomorúságomat. A napot harccal kezdem és végzem. Alig
végzek valami nehézséggel, helyébe legalább tíz újabb nő,
(69) melyekkel szintén meg kell küzdenem. De nem aggódom
emiatt, mert tudom, hogy most a harc ideje van, és nem a
békéé. Ha a harc súlya meghaladja erőmet, mint egy gyermek,
mennyei Atyám karjaiba vetem magam, s bízom, hogy nem fogok
elveszni. Ó, Jézusom! Mennyire hajlok a rosszra! Ez állandó
éberségre késztet. Nem hagyom magam semmitől sem elrémíteni.
Bízom Isten kegyelmében, amely a legnagyobb nyomorúságban
virul bőségesen.
 
607   A legnagyobb nehézségek és viszontagságok közt sem
vesztem el lelkem belső békéjét, de a külső egyensúlyt sem.
Ez elbátortalanítja ellenségeimet. A viszontagságok idején
tanúsított türelem erőt ad a léleknek.
 
608–609   1936.2.2. Reggel, amint a harangszóra
felébredtem, nagyon fáradtnak éreztem magam. Nem tudtam
magamhoz térni, ezért a hideg vízbe ugrottam. Két perc alatt
elmúlt az álmosságom. Mikor az elmélkedésre mentem, (70) egy
egész sereg értelmetlen gondolat tódult az agyamba. Egész
elmélkedésem alatt ezekkel harcoltam. Így ment ez az ima
alatt is. Amikor azonban a szentmise elkezdődött, sajátságos
öröm és csend költözött a lelkembe. Láttam a szent Szüzet a
kis Jézussal, s a szent Öreget,[221] aki a Szűzanya mögött
állt. A Szűzanya azt mondta nekem: ,,Íme, itt a legdrágább
Kincs!'' – s átadta a kis Jézust. Ahogy a karomba fogtam,
eltűnt a Szűzanya és szent József, s egyedül maradtam a kis
Jézussal. Azt mondtam Neki: ,,Bár ilyen kicsi vagy, tudom,
hogy Uram és Teremtőm vagy!'' Kitárta felém karocskáit, s
mosolyogva nézett rám. Lelkem semmihez nem hasonlítható öröm
töltötte el. Majd eltűnt a kis Jézus. A Szentáldozás ideje
következett. A többi nővérrel együtt hálatelt lélekkel
járultam a Szentáldozáshoz. (71) Utána e szavakat hallottam
a lelkemben: ,,Ugyanaz vagyok a szívedben, akit az előbb a
karodban tartottál.'' Ekkor egy lélekért[222] kértem az
Urat, adjon neki kegyelmet a küzdelemhez, s hogy vegye le
válláról ezt a megpróbáltatást. – ,,Legyen meg, amire
kérsz, de érdeme így sem fog csökkenni.'' Lelkemben
eluralkodott az öröm, amiért ilyen jó és irgalmas az Isten.
Megad nekünk mindent, amire bizalommal kérjük.
 
610   Az Úrral folytatott minden beszélgetés után rendkívül
megerősödik a lelkem. Mély békesség honol bennem, s úgy
felbátorodom, hogy a világon semmitől sem félek, csak attól,
nehogy Jézust megszomorítsam.
 
611   Ó, Jézusom, legédesebb Szíved jóságára könyörgöm,
csillapodjék haragod, s légy irgalmas hozzánk. Oltalmazzanak
a Te sebeid Atyád igazságossága ellen. (72) Ó, Istenem, úgy
ismertelek meg, mint az irgalmasság forrását, aki minden
lelket éltet és fenntart. Ó, mily nagy az Úr irgalma! Ez
minden tulajdonsága közül a legnagyobb. Isten legfőbb
tulajdonsága az irgalom. Minden, ami körülvesz, csak erről
beszél. Az irgalom a lélek élete. Isten könyörületessége
kimeríthetetlen. Ó, Uram, nézz le ránk, s bánj velünk
könyörülettel, nagy irgalmad szerint.
 
612   Egy alkalommal kétségeim támadtak, hogy az a dolog,
mely velem megesett, nem bántotta-e meg súlyosan Jézust. Nem
láttam tisztán, s elhatároztam, addig nem áldozom, amíg meg
nem gyóntam. A bűnbánatot azonban rögtön felkeltettem.
Szokásommá vált a legkisebb vétség miatt mindjárt
felindítani a bánatot. Azokon a napokon, amikor nem
áldoztam, (73) nem éreztem Isten jelenlétét. Ettől
kimondhatatlanul szenvedtem. Ezt mint a bűn büntetését
értelmeztem. A szentgyónásban azonban megdorgáltak, hogy
áldoznom kellett volna, mert amin fennakadtam, nem volt
akadálya a Szentáldozásnak. A gyónás után megáldoztam.
Rögtön megpillantottam Jézust, aki azt mondta: ,,Tudd meg,
leányom, nagyobb szomorúságot okoztál azzal, hogy nem
egyesültél velem a Szentáldozásban, mint ezzel a kis
vétséggel.''
 
613   Egyik napon láttam egy kápolnát, benne hat nővért,
akik éppen áldoztak. Gyóntatónk karingben és stólában[223]
osztotta nekik az Úr testét. Ebben a kápolnában nem volt
dísz, sem imazsámolyok. A Szentáldozás után megpillantottam
az Úr Jézust úgy, ahogy a képen van. Továbbhaladt, de én
Utána kiáltottam: ,,Hogy tudsz továbbmenni, Uram, anélkül,
hogy valamit mondanál nekem? Nélküled semmit sem tudok
tenni. (74) Velem kell maradnod! Áldj meg, s ezt a
Kongregációt és Hazámat!'' Jézus keresztet rajzolt fölém és
azt mondta: ,,Ne félj semmitől, én mindig veled vagyok.''
 
614   A Nagyböjt előtti utolsó két napon
növendékeinkkel[224] együtt engesztelő órát tartottunk.
Mindkét alkalommal úgy láttam Jézust, mint az ostorozáskor.
Lelkem annyira szenvedett, hogy azt hiszem, összes kínját
saját testemben és lelkemben érzem.
 
615   1936.3.1. Ezen a napon a szentmise alatt sajátságos
erőt és késztetést éreztem, hogy Isten kívánságait[225]
tettekre váltsam. Oly tisztán láttam magam előtt mindazt,
amit az Úr kívánt tőlem, hogy semmiképp nem élhettem azzal a
kifogással, (75) hogy nem értem az Úr óhaját. Ha ezt
állítanám, hazudnék, mert tisztán és világosan megértette
velem akaratát az Úr. A kétség legkisebb lehelete sem érint.
Felismertem, hogy nagy hálátlanság lenne tovább halogatni
ezt az ügyet, melyet az Úr saját dicsőségére és a lelkek
hasznára kíván véghezvinni, engem pedig mint nyomorúságos
eszközt használ fel irgalmassága örök tervének
véghezvitelére. Mily hálátlan lenne lelkem, ha továbbra is
ellenállna Isten akaratának. Semmi sem tud már
visszatartani: sem üldözés, sem szenvedés, gúny, fenyegetés,
kérés; sem éhség, sem hideg, de hízelgés, barátság,
kellemetlenségek, barátok vagy ellenségek sem. Azok a dolgok
sem, melyeket épp átélek vagy át fogok élni. Még a pokol
gyűlölete sem! – Semmi sem téríthet el Isten akaratának
teljesítésétől. (76) Nem saját erőmre támaszkodom, hanem az
Úr mindenhatóságára. Ha ugyanis Isten megadta szent
akaratának felismerését, a kivitelezés kegyelmével is meg
fog ajándékozni. Nem hallgathatom el, hogy alacsonyabb rendű
természetem, mely gyakran lép fel saját követeléseivel,
ezekkel a törekvésekkel szemben ellenállást fejt ki, s
ezáltal néha olyan harc keletkezik lelkemben, hogy úgy
kiáltok én is az Örök Atyához, mint Jézus az Olajfák hegyén:
,,Ha lehetséges, múljék el tőlem ez a kehely, de nem az én,
hanem a Te akaratod legyen meg.'' Nincs rejtve előttem
mindaz, amit át fogok élni, de teljes öntudattal elfogadok
mindent, amit az Úr rám küld. Bízom Benned, irgalmas
Istenem. Elsőként akarom kimutatni a bizalmat, amit elvársz
a lelkektől. Ó, örök Igazság, segíts engem, világosítsd az
élet és az ügyek útjait, s add, hogy teljesüljön bennem a Te
akaratod!
  (77) Nem kívánok semmi mást, csak a Te akaratodat akarom
teljesíteni, Uram. Nem fontos, hogy ez könnyű-e vagy
nehezemre esik. Érzem, hogy valami különös hatalom tettre
sarkall. Csak egy dolog tart még vissza, a szent
engedelmesség. Ó, Jézusom, egyfelől ösztökélsz, másrészt
fenntartasz és visszatartasz. Ó, Jézusom, ebben is legyen
meg a Te akaratod. Ilyen állapotban voltam megszakítás
nélkül néhány napig. Testi erőim csökkentek, s bár nem
beszéltem erről senkivel, a főnöknő[226] észrevette
szenvedéseimet, s azt mondta: ,,Megállapítottam, hogy
megváltozott, nővér, s nagyon sápadt.'' Megparancsolta,
feküdjek le korábban, s aludjak tovább. Rendeletére
esténként egy bögre meleg tejet hoztak be nekem. Gondos
anyai szíve valóban segíteni kívánt, de külső dolgok (78)
nem tudnak a lelki szenvedésekre hatást gyakorolni, és nem
sok enyhülést adnak. A gyóntatószékből merítettem erőt és
vigaszt, hogy már nem sokáig kell várnom, s munkához
láthatok.
 
616   Csütörtökön, ahogy a cellámba mentem, nagy fényben
megláttam magam felett egy Szent Ostyát. Meghallottam egy
hangot is, ami úgy tűnt, az Ostya felett szólalt meg: ,,A
Szent Ostyában van a te erőd, ő fog megvédeni.'' – Itt
eltűnt a látomás, de lelkemet csodálatos erő és
megvilágosodás töltötte be: Isten iránti szeretetünk az Ő
akaratának megvalósításán alapszik.
 
617   Ó, Szentháromság, Örök Isten! Irgalmasságod
koronájában mint apró kövecske szeretnék csillogni, melynek
szépségét fényességed (79) sugarai és felfoghatatlan
irgalmad adják. Minden, ami szép a lelkemben, a Tiéd,
Istenem, ami pedig engem illet, mindig csak semmi vagyok
magamban.
 
618   A Nagyböjt kezdetén kértem a gyóntatómat, adjon egy
önmegtagadást, melyet gyakorolhatok ebben az időben. Azt az
utasítást kaptam tőle, hogy ne vonjak meg magamtól semmiféle
ételt, az étkezés alatt azonban elmélkedjem arról, miként
fogadta Jézus a kereszten az epét és az ecetet. Ez lesz az
önmegtagadásom. Nem tudtam, hogy ez ily nagy mértékben
hasznára lesz a lelkemnek. Állandóan Uram fájdalmas
szenvedésein elmélkedem, s így étkezés közben nem tudom
megkülönböztetni, hogy mit eszem, csak Uram halálával
foglalkozom.
 
619   Ugyanakkor a böjtidő elején kértem a lelkiismeret-
vizsgálat szempontjainak megváltoztatását is. Változtatásul
azt kaptam, hogy mindent, amit ebben az időben tenni fogok,
az engesztelés tiszta szellemében, a bűnösökért tegyem. (80)
Ez elválaszthatatlan kapcsolatban tart Istennel. Ez a
szándék tökéletesíti cselekedeteimet, mert mindaz, amit
teszek, a halhatatlan lelkeket szolgálja. Az adódó
nehézségek és kimerültségek már nem jelentenek nekem semmit,
ha azt veszem fontolóra, hogy általuk a bűnös lelkek
kiengesztelődnek Istennel.
 
620   Szűz Mária a Mesternőm. Ő tanít minden időben, hogyan
éljek Istenért. Lelkem felfénylik hallgatásodban, s
alázatodban, ó, Mária.
 
621   Egy alkalommal, amikor ötperces imádásra betértem a
kápolnába, s egy bizonyos lélekért imádkoztam, megértettem,
hogy Isten nem mindig azért a lélekért fogadja imáinkat,
akiért éppen fohászkodunk, hanem valaki másért. Így a lélek
tisztítótűzben elszenvedett kínjaira nem szerzünk enyhülést,
de imánk azért nem vész el.
 
622   (81) A lélek bizalmas kapcsolata Istennel. Isten
különleges módon közeledik a lélekhez, s ez csak Isten és a
lélek számára ismert. Senki sem észleli ezt a tiszta
kapcsolatot, melyben a szereteté a vezető szerep, s mindent
a szeretet visz végbe. Jézus gyengéd, édes módon adja magát
a léleknek, s az Ő mélyén béke honol. Jézus sok kegyelemmel
gazdagítja a lelket, s képessé teszi az Ő örök gondolatainak
befogadására, s nemegyszer isteni terveit is felfedi a lélek
előtt.
 
623   Egy alkalommal, mikor azt mondta nekem P. Andrasz: jó
lenne, ha Isten Egyházában lenne egy csoport, akik Isten
irgalmáért állandóan könyörögnének, mert erre mindnyájunknak
szükségünk van,[227] – ezekre a szavakra különös világosság
gyúlt a lelkemben. Milyen jó is az Úr!
 
624   (82) 1936.3.18. Egyik napon kértem az Úr Jézust, hogy
tegye meg az első lépést egy változás vagy külső cselekedet
révén, vagy engem távolítsanak el, mert én magam képtelen
vagyok arra, hogy elhagyjam ezt a Kongregációt. Több mint
három órán át küszködtem így haldokolva. Nem tudtam
imádkozni, de akaratomat az Úr akarata alá rendeltem. Másnap
reggel azt mondta nekem a főnöknő,[228] hogy az általános
főnöknő[229] Varsóba helyez. Erre így válaszoltam:
,,Elképzelhető, hogy már nem fogok elutazni, hanem most
azonnal, itt hagyom el a Rendet.'' Azt gondoltam, megkaptam
a külső jelet, amit Istentől kértem. A főnöknő [nem]
válaszolt, hanem kis idő múlva újra magához rendelt, s így
szólt: ,,Tudja mit, nővér? Utazzék csak, s ne törődjön az
utazás hiábavalóságával még akkor sem, ha azonnal vissza
kellene jönnie.'' Azt mondtam: ,,Jó, megyek'', pedig
fájdalom járta át a lelkemet, (83) mert tudtam, hogy az
utazás miatt elhalasztódik az ügyem. De mint mindig,
mindenek ellenére, igyekeztem engedelmes lenni.
 
625   Este az imánál azt mondta a Szűzanya: ,,Életeteknek
hasonlónak kell lennie az enyémhez, csendesnek,
elrejtettnek; mindig egyesüljetek Istennel, kérjétek Őt az
emberekért, s készítsétek elő a világot Isten második
eljövetelére.''
 
626   Este az áldás[230] alatt lelkem egy ideig az
Atyaistennel érintkezett. Úgy éreztem, a karjaiban vagyok,
mint egy kisgyermek. Lelkemben a következő szavakat
hallottam: ,,Ne félj semmitől, leányom, minden ellenség
szétzúzódik a lábaimnál.'' – E szavakra mélységes béke tért
vissza a lelkembe, s egy különös belső csend.
 
627   (84) Mikor panaszkodtam az Úrnak, hogy megvonja tőlem
segítségét, s újra egyedül leszek, s most nem tudom, hogyan
viselkedjem, ezt hallottam: Ne félj, én mindig veled
vagyok.'' E szavakra újra béke tért a lelkembe. Isten
jelenléte érezhetően újra át- meg átjárt. Lelkemet fény
árasztotta el, s ebből testem is részesült.
 
628   Utolsó este, mielőtt Vilniusból elutaztam volna, egy
idős nővér[231] feltárta előttem a lelkét. Elmondta, hogy
már évek óta bensőleg szenved, mert úgy érzi, rosszul gyónt,
s kételkedik abban, hogy megbocsát-e néki az Úr.
Megkérdeztem, elmondta-e ezt a gyóntatójának? Azt
válaszolta, hogy ő már sokszor (85) elmondta
gyóntatóatyjának – s mindig azt a választ kapta, nyugodt
lehet. Mégis nagyon szenvedek, senki sem hoz enyhülést,
állandóan úgy érzem, Isten nem bocsátott meg. Azt
válaszoltam: ,,Engedelmeskedjék, nővér, a gyóntatójának, s
tökéletesen nyugodt lesz. Ez biztos csak egy kísértés.''
Könnyes szemmel kért, kérdezzem meg Jézust, megbocsátott-e
neki, s gyónása megfelelő volt-e, vagy sem? Erőteljesen
válaszoltam: ,,Kérdezze meg maga, nővér, ha nem hisz a
gyóntatóinak!'' Erre megragadta a kezemet, s nem akart
elengedni, míg bele nem egyeztem kérésébe. Imát kért, s azt
is, majd mondjam meg neki, mit mondott Jézus. Közben
keservesen sírt, és nem akart elengedni. Azt mondta:
,,Tudom, hogy Jézus beszél önnel, nővér.'' Nem tudtam
szabadulni tőle, mert szorosan fogta a kezemet, végül is
megígértem, (86) hogy imádkozni fogok érte. Este az áldás
után hallottam lelkemben: ,,Mondd meg neki, hogy a
bizalmatlansága jobban sérti a szívemet, mint a vétkek,
melyeket elkövetett.'' Mikor ezt megmondtam, sírt mint egy
gyermek, és a lelkébe nagy öröm költözött. Megértettem, hogy
Isten általam akarta megvigasztalni ezt a lelket, Isten
kívánságát teljesítettem, bár ez igen sokba került nekem.
 
629   Mikor ugyanaznap este rövid időre bementem a
kápolnába, hogy köszönetet mondjak Isten minden kegyelméért,
melyeket ebben a házban juttatott nekem, hirtelen elfogott
Isten jelenlétének érzése. Úgy érzem magam, mint egy gyermek
a legjobb Atya karjaiban. Szavait is hallottam: ,,Ne félj
semmitől, én mindig veled vagyok!'' Szeretete teljesen
átjárt. Éreztem, (87) hogy oly szoros kötelék fűz Hozzá,
amit szavakkal nem lehet kifejezni.
 
630   Akkor megláttam magam mellett a hét lélek egyikét,
láttam,[232] mint korábban, ragyogó fény-alakban állandóan
mellettem állt, ahogy vonaton utaztam. Amint elhaladtunk egy-
egy templom mellett, mindegyiken állt egy-egy angyal, de
ezek kevésbé voltak fényesek, mint az én kísérőm. A
templomokat őrző angyalok mindegyike meghajolt az előtt, aki
velem volt.
Amint Varsóban beléptem a ház kapuján, eltűnt ez a lélek.
Hálát adtam Istennek jóságáért, hogy angyalokat ad nekünk
kísérőül. Ó, milyen keveset gondolnak arra az emberek, hogy
állandóan velük van egy ilyen lélek, aki egyúttal az
események tanúja is. Ti bűnösök, gondoljatok arra, hogy
minden tetteteknek szemtanúja van.
 
631   Ó, Jézusom, jóságod felülmúl minden értelmet. Irgalmad
pedig senki sem tudja kimeríteni. A kárhozat (88) azokra a
lelkekre vár, akik el akarnak veszni, mert aki törekszik az
üdvösségre, annak az Úr rendelkezésre bocsátja az irgalom
tengerét. Hogy tudna befogadni egy kis edény egy végtelen
tengert?...
 
632   Midőn elbúcsúztam a nővérektől, mert már el kellett
indulnom, egy nővér nagyon kérte, bocsássak meg neki, mert a
munkában oly keveset segített nekem, de nemcsak hogy nem
segített, de igyekezett mindig megnehezíteni azt. Lelkemben
azonban nagy jótevőmnek láttam őt, mert gyakoroltatta velem
a türelmet. Oly annyira próbára tett engem, hogy egy idősebb
nővér megjegyezte: ,,Fausztina nővér vagy ostoba vagy szent,
mert egy átlagos ember sem tudná elviselni, hogy valaki
állandóan ellene tegyen.'' Én azonban mindig jó szívvel
közeledtem feléje. Ez a nővér annyira igyekezett
megnehezíteni a munkámat, (89) hogy erőfeszítéseim ellenére
néha sikerült szétrombolnia, amit már jól elvégeztem –
ahogy azt most búcsúzáskor elárulta és bocsánatomat kérte.
Nem akartam kideríteni a szándékát. Viselkedését isteni
megpróbáltatásnak fogtam fel.
 
633   Roppant csodálkozom, hogy létezik ilyen nagy
féltékenység. Én, ha látom mások jóságát, úgy örülök neki,
mintha sajátom lenne. Mások öröme az én örömöm, mások
szenvedése az én szenvedésem. Ha ez másképp lenne, nem
mernék kapcsolatban lenni az Úr Jézussal. Jézus lelke mindig
egyszerű, gyengéd, őszinte. Minden jóindulatú mosollyal
álcázott gonoszság, féltékenység, rosszindulat egy
intelligens kis ördög, míg az őszinte szeretetből fakadó
kemény szó nem sebzi meg a szívet.
 
634   (90) 1936.3.22. Varsóba megérkezve bementem egy percre
a kis kápolnába, hogy megköszönjem az Úrnak a szerencsés
utat. Kértem kegyelmét és segítségét mindahhoz, ami itt vár
rám – de mindenben alávetem magam szent akaratának. Ekkor e
szavakat hallottam: ,,Ne félj semmitől, minden nehézség azt
szolgálja, hogy megvalósuljon az akaratom.''
 
635   Március 25. Reggel az elmélkedés alatt különös módon
elfogott Isten jelenlétének érzése, látva az Ő rendkívüli
nagyságát, s egyidejűleg lehajlását teremtményeihez. Akkor
megláttam a Szűzanyát is, aki így szólt hozzám: ,,Ó, mily
kedves Istennek az a lélek, aki hűségesen követi az Ő
kegyelmének sugallatát. Én adtam a világnak a Megváltót,
neked pedig nagy irgalmáról kell beszélned a világ előtt, s
felkészítened a világot újbóli eljövetelére, (91) amikor nem
mint irgalmas Megváltó, hanem mint igazságos Bíró fog
eljönni. Ez a nap rettenetes lesz, ki van jelölve az igazság
napja, Isten haragjának napja, mely előtt megremegnek az
angyalok. Hirdesd Isten irgalmasságát a lelkeknek, amíg tart
az irgalom ideje! Ha most hallgatsz, felelned kell azon a
rettenetes napon nagyon sok lélekért. Ne félj semmitől!
Maradj mindvégig hűséges! Veled érzek.''
 
636   Midőn Walendówba értem, az üdvözléskor azt mondta az
egyik nővér:[233] ,,Most, hogy hozzánk jött, nővér, minden
jóra fordul.'' Megkérdeztem: ,,Miért mondja ezt, nővér?" Azt
válaszolta, hogy így érzi ezt lelkében. Ez a lélek csupa
egyszerűség. Igen kedves Jézus Szívének. A ház valóban
rendívül nagy szükségben szenvedett.[234] Nem akarok itt
most mindent megemlíteni.
 
637   (92) Gyónás. Amint a gyónásra készültem, azt mondtam a
Legméltóságosabb Oltáriszentségben elrejtőzött Jézusnak.
,,Jézusom, szólj hozzám ennek a papnak [235] szájával! A jel
az lesz nekem, ha ő, aki nem tudja, hogy Te tőlem az
irgalmasság művének megalapítását kívánod, mond nekem
valamit erről az irgalmasságról!'' Midőn beléptem a
gyóntatószékbe, s elkezdtem gyónni, a pap félbeszakítja
gyónásomat, s nagy nyomatékkal elkezd beszélni Isten
irgalmáról úgy, ahogy még nem hallottam erről beszélni
senkit. Megkérdezte, tudom-e, hogy Isten irgalma minden más
műve felett áll, megkoronázása az összes többinek.
Figyelmesen hallgattam e szavakat, melyeket az Úr a papon
keresztül hozzám intézett. Bár hiszek abban, hogy a
gyóntatószékben mindig Isten szól a pap által, most mégis
egész különös módon tapasztaltam ezt. (93) Bár nem beszéltem
a lelkemben uralkodó Istennel egyesült életemről, csupán
hibáimat soroltam fel, mégis sok olyan dologról beszélt
magától a pap, ami a lelkemben van. Kötelezett, hogy
kövessem hűségesen Isten sugallatait. Azt mondta: ,,Az
életben együtt haladsz a Szűzanyával, aki Isten minden
sugalmazását hűségesen követte.'' – Ó, Jézusom! Ki fogja
fel jóságodat?
 
638   Ó, Jézusom! Háríts el tőlem minden gondolatot, ami
akaratoddal nem egyezik. Felismertem, hogy az irgalmasság
ügyén kívül már semmi sem köt a földhöz.
 
639   Csütörtök. Az esti imádási óra alatt megpillantottam a
megostorozott, megkínzott Úr Jézust, aki azt mondta nekem:
,,Leányom, azt kívánom, hogy a legkisebb dolgokban is függj
a gyóntatódtól. A legnagyobb áldozataid sem tetszenek nekem,
ha nem (94) kapod meg rá a gyóntatód jóváhagyását, s
fordítva, a legkisebb dolognak is nagy értéke van előttem,
ha ezt gyóntatód engedélyével viszed végbe. A legnagyobb
tettek is jelentéktelenek az én szememben, ha önfejűen
végzik őket, mivel gyakran nem egyeznek meg az én
akaratommal, inkább büntetést érdemelnek, mint dicséretet.
De legkisebb tetted is kedves és rendkívül drága nekem, ha
gyóntatód hozzájárulásával teszed. Jegyezd ezt meg
mindenkorra! Állandóan ügyelj rá, mert a mű miatt az egész
pokol ellened tör! Ugyanis sok lélek fog általa
visszafordulni a pokol kapujától, és irgalmamat dicsérni. De
ne félj semmitől, én veled vagyok. Tudd, hogy magadtól
semmit sem tehetsz!''
 
640   A hónap első péntekén a Szentáldozás előtt
megpillantottam egy óriási edényt (95) telve Szent
Ostyákkal. Egy kéz elém helyezte, s én kezembe vettem ezt az
edényt. Ezer élő Ostya volt benne. Akkor meghallottam ezt a
hangot: ,,Ezeket az Ostyákat azok a lelkek vették magukhoz,
akik számára az őszinte megtérés kegyelmét elnyerted ebben a
Nagyböjtben.'' Ez Nagypéntek előtt egy héttel történt. Ezt a
napot nagy belső áhítatban töltöttem, kiüresítettem magam a
lelkek javára.
 
641   Ó, milyen öröm megsemmisülni a halhatatlan lelkekért!
Tudom, hogy az étkezésre szolgáló búzaszemet el kell
pusztítani, kövek közt szét kell morzsolni. Így engem is
szét kell zúzni, hogy az Egyháznak és a lelkeknek hasznára
válhassak, bár külsőleg senki sem veszi észre áldozatomat.
Jézusom! Külsőleg rejtve leszek, akár ez az ostya, amelyben
a szem mit se lát, én mégis Neked szentelt szent ostya
vagyok.
 
642   (96) Virágvasárnap. Ezen a napon rendkívüli módon
átéltem Jézus legédesebb Szívének érzéseit. Ott járt a
lelkem, ahol Jézus tartózkodott. Láttam Őt szamáron ülve, s
azt, hogy a tanítványok és a hatalmas tömeg örvendezve
együtt vonult az Úr Jézussal. Kezükben ágakat tartottak,
melyeket magasba emeltek, mások meg lábaihoz szórták, amerre
elvonult. Ugrándoztak, s nem tudták, örömükben mit tegyenek.
Láttam egy másik tömeget is, akik épp ilyen örömteljes
arccal, ágakkal a kezükben szembejöttek. Szüntelenül
örömkiáltásokban törtek ki; kisgyermekek is voltak köztük. -
- Jézus azonban nagyon komoly volt, s tudtomra adta az Úr,
mennyire szenvedett ez idő alatt. Ebben a pillanatban nem
láttam mást Jézuson kívül, akinek Szíve csordultig volt az
[emberek] hálátlanságával.
 
643   (97) Negyedévi gyónás. Páter Bukowskinál gyóntam.
Amikor egy belső erő újból gyors cselekvésre ösztönzött,
hogy ne halogassam tovább ezt az ügyet, nem találván békére
közöltem ezt a gyóntatómmal, s azt, hogy nem tudok tovább
várni. Erre így válaszolt: ,,Nővér, ez képzelődés. Az Úr
Jézus nem kívánhat ilyet. Ön örök fogadalmat tett. Csak
ámítja magát. Ön valami eretnekséget gondolt ki.'' –
Mindezt hangosan kiáltva mondta. Megkérdeztem: ,,Minden
ámítás lenne?'' Azt felelte: ,,Minden!'' Ezután arra kértem,
mondja meg, hogyan viselkedjem tovább? – ,,Nem szabad,
nővér, a sugallataira hallgatnia! Legyen ez irányban
szétszórt, ne figyeljen arra, amit a lelkében hall!
Törekedjék jól ellátni a kötelességeit, s egyáltalán ne
gondoljon ezekre a dolgokra! Tökéletes szétszórtságban
éljen!'' Azt válaszoltam: ,,Jól van, eddig saját
lelkiismeretem szerint cselekedtem, most az atya parancsára
nem fogok bensőmre hallgatni.'' – Erre így szólt: ,,Ha az
Úr Jézus újra mondana magának valamit, tudassa velem, de ön,
nővér, nem teljesítheti azt!'' ,,Jó – válaszoltam –
igyekezni fogok engedelmeskedni.'' – Nem tudom, miért volt
olyan szigorú az atya?
 
644   Ahogy kiléptem a gyóntatószékből, egy sor különböző
gondolat nyomasztotta lelkemet. Miért legyek őszinte? Amiket
elmondtam, azok nem bűnök, tehát nem kötelességem
tájékoztatni ezekről a gyóntatót. Másrészről milyen jó, hogy
már nem kell hallgatnom a bensőmben unszoló hangra. Elég, ha
kívül minden rendben van. Most már semmire sem kell
figyelnem. Valóban fölösleges hallgatnom a benső hangra, ami
oly sok megaláztatásomba került. Most már szabad leszek.
Lelkemet azonban különös fájdalom fogta el. (99) Többé már
nem lehetek kapcsolatban Azzal, akire oly nagyon vágyódom,
aki lelkem egész ereje. Elkezdtem szólongatni: ,,Kihez
menjek, ó, Jézus?'' A gyóntató tilalmával azonban nagy
sötétség borította el lelkemet, rettegek, nehogy valami
benső hangot halljak újra, mert ezzel megtöröm a gyóntató
parancsát. Másrészt majd elpusztulok az Isten utáni vágytól.
Bensőm szétszakítva, saját akaratomtól megfosztva, teljesen
Istenre vagyok utalva.
  Ez Nagyhét szerdáján volt. Nagycsütörtökön még hevesebbé
váltak szenvedéseim. Az elmélkedés alatt agóniaszerű
állapotba jutottam. Nem éreztem Isten jelenlétét, de Isten
egész igazságossága rám nehezedett. Úgy éreztem, elpusztulok
a világ bűneiért. A sátán elkezdett gúnyolni: ,,Látod, most
már nem fogsz törődni a lelkekkel. Nézd, mi a jutalmad!
Senki se hiszi el neked, hogy ezt Jézus kívánja (100) tőled.
Látod, hogy szenvedsz most? S hogy fogsz még szenvedni! A
lelkiatyád már felmentett minden alól.'' – Most már úgy
élhetek, ahogy nekem tetszik, csak kívülről legyen minden
rendben. Ezek a szörnyű gondolatok egy óra hosszáig
kínoztak. Midőn a szentmise ideje közeledett, szívemet
elárasztotta a fájdalom. El kell hát hagynom a Rendet? De
hát az atya azt mondta, a dolog eretnekség. Távolodjam el
hát az Egyháztól? Fájdalommal telve az Urat hívtam. ,,Ments
meg, Jézus!'' Mégse hatolt egyetlen fénysugár sem a
lelkembe. Úgy érzem, elhagy az erőm, mintha lelkem el akarná
hagyni a testemet. Isten akaratára bízom magam, s csak azt
ismételem: ,,Történjék meg velem, ó, Istenem, amit
elrendeltél! Nincs bennem már semmi, ami az enyém lenne.''
Ekkor hirtelen körülvett Isten jelenléte, s a csontom
velejéig átjárt. (101) Ez az Áldozás ideje alatt volt.
Röviddel Áldozás után minden elveszett számomra, ami
körülöttem létezett.
 
645   Megpillantottam az Úr Jézust a képen lefestett
alakban. Így szólt: ,,Mondd meg a gyóntatódnak, hogy ez a mű
az enyém, és téged mint nyomorúságos eszközt használlak
fel.'' – Azt mondtam: ,,Jézus, nem tudom megtenni, amit
mondasz, mert a gyóntatóm szerint minden csak önámítás, s
nem szabad hallgatnom semmilyen parancsodra. Nem teszek meg
semmit, amivel most megbízol. Kérlek, bocsáss meg, Uram, nem
tehetek semmit; hallgatnom kell a gyóntatómra. Jézus, kérlek
szépen, bocsáss meg! Te tudod, hogy szenvedek ettől a
helyzettől, de gyóntatóm nem engedte meg, hogy parancsaidat
kövessem.'' Jézus kedvesen, s megelégedéssel hallgatta
panaszaimat. Úgy gondoltam, (102) most nagyon megbántom az
Urat. Ellenkezőleg, Jézus elégedett volt velem, s jóságosan
azt mondta: ,,Mondj el mindig mindent a gyóntatódnak, amit
parancsolok, s amit mondok neked, de csak azt tedd, amire
engedélyt kapsz. Ne aggódj, és ne félj semmitől, én veled
vagyok!'' – Lelkem örömmel telt meg. Minden nyomasztó
gondolatom elszállt, és bátorság tért vissza lelkembe.
 
646   Valamivel később azonban elmerültem a szenvedésben,
melyet Jézus az Olajfák hegyén átélt. Ez egész péntek
reggelig tartott. Pénteken Jézus kínjait éltem át, de most
más módon. Ezen a napon eljött hozzánk Derdyből P. Bukowski.
Egy különös erő arra késztetett, hogy menjek el gyónni
hozzá, s mondjak el mindent, ami velem történt, s amit Jézus
mondott nekem. Mikor mindenről beszámoltam, egész másként
reagált, mint a múltkor. (103) ,,Ne féljen, nővér, önnel nem
történhet semmi rossz, nem engedi meg az Úr. Ha engedelmes
marad, ilyen magatartással nem kell aggódnia. Isten talál
majd rá utat, hogy művét keresztülvigye. Kérem, tartsa magát
ehhez az egyszerűséghez és az őszinteséghez, s mondjon el
mindent az általános főnöknőnek. Amit mondtam, azért tettem,
hogy figyelmeztessem a nővért, mert még a szentek is
tévedhetnek. Néha az ördögtől jön egy-egy sugalmazás, néha
saját magunktól. Ezért kell óvatosnak lennünk. Továbbra is
úgy viselkedjék, mint azelőtt. Látja, nővér, ezért nem
haragszik az Úr. Némely dologról, ami most történt,
értesítse az állandó gyóntatóját.''
 
647   Egy dolgot megértettem. Sokat kell imádkoznom a
Szentlélek (104) világosságáért a gyóntatók részére. Ha
anélkül lépek a gyóntatószékbe, hogy előtte buzgón
imádkoztam volna a gyóntatóért, megtörténik, hogy nem ért
meg. A páter felbátorított, imádkozzam csak buzgón ezekre a
szándékokra. Kérjem Istent, ismertesse fel jobban, s értesse
meg velem, mit kíván tőlem. ,,Mondja csak az egyik
kilencedet a másik után, s Isten nem tagadja meg kegyelmét
öntől.''
 
648   Nagypéntek. Három órakor megpillantottam a keresztre
feszített Úr Jézust. Rám nézett, s azt mondta:
,,Szomjazom!'' – Ebben a pillanatban megpillantottam az
oldalán a két sugarat, ami a képen látható. Lelkemben vágyat
éreztem a lelkek megmentésére s a megsemmisülésre a szegény
bűnösökért. Felajánlottam magam a világért a haldokló
Jézussal az Örök Atyának. Jézussal, Jézus által, (105)
Jézusban egyesülök Veled, ó, Örök Atya! Nagypénteken Jézus
lélekben már másképp szenvedett, mint Nagycsütörtökön.
 
649   A Feltámadás ünnepe. [1936. Április 12.] Mikor a
kápolnába léptem, lelkem elmerült Istenben, egyetlen
Kincsemben! Jelenléte betöltött egészen.
 
650   Ó, Jézusom, Mesterem, Vezetőm! Erősíts meg, világosíts
meg életem ezen nehéz óráiban. Emberektől nem várok
segítséget. Benned van egész reményem. Egyedül állok
kívánságaiddal szemben. Természetem félelme és idegenkedése
ellenére egész életemben és halálomban teljesítem szent
akaratodat oly hűségesen, ahogyan csak bírom. Jézusom, Veled
mindent meg tudok tenni. Tégy velem, amit akarsz, nekem csak
irgalmas Szívedet ajándékozd! Ez elég nekem.
  (106) Ó, Uram, Jézusom, segíts, hogy mindaz megtörténjék
velem, amit öröktől fogva elrendeltél részemre. Kész vagyok
szent akaratodat teljesíteni. Világosítsd meg értelmemet,
hogy felismerjem, mi a Te akaratod. Ó, Istenem, aki átjárod
a lelkemet, Te tudod, hogy semmi vágyam sincs, csak a Te
dicsőítésed.
  Ó, Isten akarata, szívem gyönyörűsége, lelkem tápláléka,
értelmem világossága, akaratom mindenható ereje, mert ha a
Te akaratoddal egyesülök, ó, Uram, akkor a Te erőd hat
rajtam keresztül, és elfoglalja saját gyenge akaratom
helyét. Naponta törekszem teljesíteni Isten kívánságát.
 
651   Ó, felfoghatatlan Isten! Irgalmad nagysága felülmúlja
az emberek és angyalok együttes értelmét. Minden angyal
(107) és minden ember irgalmad bensejéből származik. Az
irgalom a szeretet virága: Isten maga a szeretet. Az irgalom
Isten műve, mely a szeretetből veszi a kezdetét, s az
irgalomban nyilvánul meg. Amire csak nézek, minden Isten
irgalmát hirdeti. Még Isten igazságossága is végtelen
irgalmáról beszél, mert az igazságosság is szeretetéből
fakad.
 
652   Egy szóra ügyelek, ezzel mindig számolok, ez mindenem,
ezzel élek és halok – s ez Isten szent akarata. Ez a
mindennapi táplálékom. Egész lelkem Isten kívánságát
hallgatja. Mindig azt teszem, amit Isten kíván tőlem. Néha
ugyan elborzad tőle természetem, és érzem, hogy kívánsága
meghaladja erőmet. Jól tudom, mi vagyok magamtól, de azzal
is tisztában vagyok, mekkora az engem támogató isteni
kegyelem.
 
653   (108) 1936.4.25. Walendów. Ezen a napon oly heves volt
lelkem szenvedése, mint ritkán azelőtt. Már kora reggel óta
úgy éreztem, mintha testem elválna a lélektől. Isten
teljesen átitatott. Érzem magamban Isten igazságosságát.
Érzem, hogy egyedül állok színe előtt. Úgy gondoltam, lelki
vezetőm egyetlen szava meg tudna nyugtatni, de ő nincs itt.
Elhatároztam, hogy mégiscsak a szentgyónásban keresek
megvilágosodást. Midőn lelkemet feltártam a pap előtt, félt
tovább hallgatni gyónásomat. Ez a tény még nagyobb
szenvedést okozott. Ha látom egy pap félelmét, nem jutok
lelki békességre. Így elhatároztam, hogy csak a lelki
vezetőm előtt tárom fel teljesen a lelkem a legnagyobbtól a
legkisebb dologig. Tanácsait pedig szigorúan követem.
 
654   Most már értem, hogy a gyónás a bűnök (109)
bevallására szolgál. A lelki vezetés azonban egészen más
dolog, de nem erről akarok beszélni. Most csak arról a
különös dologról írok, ami első alkalommal történt meg
velem. Mikor a gyóntató beszélni kezdett, s egyetlen szót
sem értettem meg, hirtelen megláttam a megfeszített Úr
Jézust. Azt mondta nekem: ,,Szenvedéseimben keress erőt és
megvilágosodást!'' A gyónás után elgondolkodtam Jézus
borzasztó szenvedéseiről, s megértettem, hogy saját
szenvedéseim a Megváltó kínszenvedéseihez képest semmik. Az
ő szörnyű szenvedéseihez minden, még a legkisebb gyarlóság
is hozzájárul. Erre lelkemet mélységes bűnbánat fogta el.
Most láttam meg igazán, hogy Isten szeretetének és végtelen
irgalmának tengerében vagyok. Ó, milyen kevés szó áll
rendelkezésemre, hogy kifejezzem, amit átélek! Úgy érzem,
mintha egy harmatcsepp lennék, amelyet felszívott Isten
irgalmának feneketlen óceánja.
 
655   (110)    + 1936.5.11. Krakkóba érkeztem, s örültem,
hogy most már mindent teljesíthetek, amit az Úr kíván tőlem.
  Midőn P. A.-val[236] találkoztam, s mindent elmondtam
neki, azt válaszolta: ,,Imádkozzék, nővér, egészen Jézus
Szíve ünnepéig. Csatoljon még hozzá valamilyen
önmegtagadást! Jézus Szíve ünnepén megadom a választ.'' Egy
nap a következő szavakat hallottam a lelkemben: ,,Ne félj
semmitől, én veled vagyok.'' E szavakra oly erős késztetés
fogta el a lelkem, hogy nem vártam Jézus Szíve ünnepéig, s a
gyónás alatt kijelentettem, hogy elhagyom a
Kongregációt.[237] A páter azt felelte: ,,Nővér, ha egyedül
dönt, minden felelősséget magára vállal. Menjen hát,
nővér!'' – Örültem, hogy elmehetek.
  A következő reggel hirtelen elhagyott (111) Isten
jelenlétének érzése. Sötétség töltötte be lelkemet, nem
tudtam imádkozni. Isten hirtelen távozása miatt úgy
gondoltam, mégis elhalasztom a végleges döntést, míg újból
meg nem beszélem az atyával.
  P. Andrasz azt válaszolta: ,,Ilyesfajta változás gyakori a
lélek életében. Ez nem akadály a cselekvésben.''
 
656   Midőn az általános főnöknővel[238] minderről
beszéltem, a következőket mondta: ,,Nővér, bezárom önt az Úr
Jézussal a tabernákulumba. Bármerre is indul onnan, nővér,
az lesz az Úr akarata.''
 
657   Június 19. Midőn elmentünk a jezsuitákhoz a Jézus
Szíve körmenetre, az ima alatt láttam a Legszentebb Ostyából
ugyanazokat a sugarakat előtörni, mint amelyek a képen
láthatók. Lelkemet nagy vágyódás fogta el Isten után.
 
658   (112)
1936. 6. Beszélgetés P. Andrasz-sal
 
  ,,Tudnod kell, hogy ezek a dogok nagyon nehezek és
súlyosak; a te igazi vezetőd a Szentlélek, mi
sugalmazásainak csupán megfelelő irányt szabhatunk, de az
igazi vezetőd a Szentlélek marad. Ha ön, nővér, magától úgy
döntött, hogy elhagyja a Rendet, nem tiltom meg ezt, s nem
rendelek el semmit, de ebben az esetben magára kell
vállalnia a felelősséget. Azt mondom, elkezdhet cselekedni,
képes is erre, azért kezdheti el. Minden valószínű, amit
most és azelőtt[239] mondott, ez tehát mellette szól ennek.
Mégis, mindenben nagyon óvatosnak kell lennie, sokat kell
imádkoznia, és kérjen megvilágosítást részemre.''
 
659   A szentmise alatt, melyet P. Andrasz celebrált, láttam
a kis Jézust. Azt mondta, hogy mindenben őtőle kell függnöm.
,,Semmilyen önkényes cselekedet nem tetszik nekem, még ha
sok fáradságot fektetsz is bele.'' (113) Megértettem ezt a
függőséget.
 
660   Ó, Jézusom, az utolsó ítéletkor számon kéred majd
tőlem, amit az irgalmasság művében tőlem kívántál. Ó,
igazságos Bíró, de egyúttal Jegyesem, segíts szent
akaratodat teljesítenem! Ó, irgalmasság, isteni erény.
  Jegyesemnek, Jézusnak legirgalmasabb Szíve! Alakítsd
szívemet a Te Szíved szerint.
 
661   Július 16. Ma az egész éjszakát imában töltöttem; az
Úr szenvedésein elmélkedtem, s lelkemre nehezedett Isten
igazságossága. Megérintett Isten keze.
 
662   Július 17. Ó, Jézusom, Te tudod, milyen nagy
viszontagságokon kell keresztülmennem ügyedben. Mennyi
szemrehányást kell elviselnem, mennyi irónikus mosolyt kell
higgadtan eltűrnöm. Ó, magamtól nem tudnám mindezt túlélni,
(114) de Veled mindenre képes vagyok, ó, Mesterem! Mennyire
megsebez egy irónikus mosoly, amikor valamit egészen
őszintén mondok.
 
663   Július 22. Ó, Jézusom, tudom, hogy egy ember nagyságát
nem a szavai, sem érzései, hanem tettei bizonyítják. A
művek, melyek tőlünk erednek, fognak igazolni minket.
Jézusom, ne engedj nekem semmi álmodozást, hanem adj erőt és
bátorságot szent akaratod teljesítésére.
  Jézusom, ha életem végéig is bizonytalanságban hagysz,
legyen áldott ebben is a Te neved!
 
Június
 
664   + Ó, Jézusom, mennyire örvendezek a bizonyosságnak,
melyet adtál, hogy ez a Kongregáció létezni fog. Nincs már
egy leheletnyi kételyem sem ebben, és látom, milyen nagy
dicsőségére lesz Istennek. Isten legfőbb tulajdonságát,
irgalmasságát fogja tükrözni. A rend tagjai (115)
szüntelenül irgalmasságért fognak esedezni a maguk és a
világ részére. Az irgalmasság valamennyi cselekedete Isten
szeretetéből fakad, mellyel a rendtagok teljesen eltelnek.
Igyekezni fognak maguk is elsajátítani Istennek ezt a
tulajdonságát, vele élni, s azon fáradozni, hogy mások is
megismerjék azt, s bízzanak Isten jóságában. Az Isteni
Irgalmasságnak ez a Kongregációja az Isten Egyházában olyan
lesz, mint elrejtett, csendes méhkas egy csodálatos kertben,
ahol a nővérek, mint kis méhek dolgoznak majd, hogy
felebarátaik lelkét mézzel táplálják, s a viasz Isten
dicsőségére folyjon.
 
+ 1936. június 29.
 
665   P. Andrasz meghagyta nekem, imádkozzam egy kilencedet,
hogy Isten akaratát jobban felismerjem. Buzgón imádkoztam, s
bizonyos testi önmegtagadást is hozzáfűztem. A kilenced
befejezése előtt megvilágosodást és bizonyosságot éreztem,
hogy meglesz ez a Kongregáció, és Istennek tetsző lesz. A
nehézségek és (116) viszontagságok ellenére felülről béke és
erő szállt a lelkembe. Felismertem, hogy lehetetlen
ellenállni Isten akaratának, s kioltani sem lehet azt.
Megértettem, hogy követnem kell Isten akaratát a
viszontagságok, üldözések, szenvedések minden fajtája
ellenére, s természetem ellenállásának és félelmének dacára
is.
 
666   Megértettem azt is, hogy a tökéletességre való minden
törekvés és a teljes szentség Isten akaratának teljesítésén
alapszik. Isten akaratának tökéletes teljesítése a
szentségben való érettségről tanúskodik. Itt nincs helye
semmiféle kételynek. Ha Istentől világosságot és felismerést
nyertünk arról, hogy mit kíván tőlünk, de nem cselekszünk
eszerint, ez Isten fölségének nagy megbántása. Az ilyen
lélek megérdemli, hogy Isten teljesen elhagyja. Hasonló lesz
Luciferhez, aki a legnagyobb fény osztályrészese volt, de
nem teljesítette Isten akaratát. Sajátságos öröm tölti el
lelkemet, ha arra gondolok, hogy a nagy nehézségek ellenére
is mindig hűségesen teljesítettem (117) Isten felismert
akaratát. Ó, Jézus, add kegyelmed, hogy ezt az akaratot
tettekre váltsam.
 
667   Július 14. Három órakor kaptam egy levelet.[240] Ó,
Jézusom, Te tudod egyedül, hogy mennyire szenvedek, de
hallgatni fogok, és nem szólok erről a teremtményről, mert
tudom, hogy senki sem tud engem megvigasztalni. Te vagy
mindenem, ó, Isten, a Te szent akaratod a táplálékom, most
abból élek, amiből az örökkévalóságban élni fogok.
  Nagyon tisztelem Szent Mihály arkangyalt, mert neki nem
volt példaképe Isten akaratának teljesítésében, s mégis
hűségesen teljesítette Isten óhajait.
 
668   + Július 15. A szentmisén Jézus legszentebb Szívén át
felajánlottam magam a mennyei Atyának. Tegyen velem, amit
akar. Magamtól semmi vagyok, s nyomorúságomban nem tudok
Hozzá méltó dolgot nyújtani, ezért, ó, Uram, belevetem magam
irgalmasságod tengerébe.
 
669   (118) Július 16. Jézustól tanulok jónak lenni, attól,
aki maga a jóság, hogy a mennyei Atya lányának hívhassanak.
Ma délelőtt egy nagy kellemetlenség kapcsán igyekeztem ebben
a szenvedésben akaratomat Isten akaratával egyesíteni, s
hallgatva dicsértem Istent. Délután ötperces imádásra
mentem, s hirtelen megláttam a keresztet, melyet a mellemen
viselek, élőként; Jézus azt mondta nekem: ,,Leányom, a
szenvedés lesz a jele, hogy veled vagyok.'' Ezekre a
szavakra igen meghatódtam.
 
670   Ó, Jézus, Mesterem és lelki Vezetőm! Csak Veled tudok
beszélni. Senkivel sem olyan egyszerű a beszélgetés, mint
Teveled, Istenem.
 
671   A lelki életben mindig szilárdan tartani fogom magam a
papi kéz vezetéséhez. Lelki életemről és szükségleteimről
csak a gyóntatómmal beszélek.
 
672   (119) + 1936. augusztus 4.
  Több mint két óráig tartó lelki kín. Haldoklás... Hirtelen
átjár Isten jelenléte. Érzem, hogy az igazságos Isten uralma
alá kerültem. Igazsága csontom velejéig hatolt. Külsőleg
elveszítettem erőmet és öntudatomat. Felismerem Isten nagy
szentségét és saját nyomorúságomat. Lelkembe szörnyű kín
hatol. A lélek előtt ott állnak mindazon tettei, amelyek nem
makulátlanok. S ekkor a lélekben feltámad a bizalom
ereje,... és minden igyekezetével Istenhez törekszik. Látja
azonban, hogy milyen nyomorult, és milyen hitvány mindaz is,
ami körülveszi. Így áll szemben ezzel a Szentséggel –
szegény lélek...
 
673–674   Augusztus 13. Egész nap szörnyű kísértések
gyötörtek. Istenkáromlások tólultak ajkamra, minden szent és
isteni dolog ellen idegenkedést éreztem. De küzdöttem ellene
egész napon át. Este fokozott szorongás fogta el értelmemet.
Miért beszéljek mindenről a gyóntatómnak? (120) Kinevet
majd! Ellenérzés és kedvetlenség fogta el lelkemet. Azt
gondoltam, ilyen állapotban semmiképpen sem szabad áldoznom.
Midőn erre gondoltam, annyira nagy fájdalom fogta el
lelkemet, hogy majdnem hangosan felkiáltottam a kápolnában.
De tudtam, hogy jelen vannak más nővérek is, és így
elhatároztam, hogy kimegyek a kertbe, s elrejtőzve legalább
hangosan jól kisírom magam. Hirtelen ott állt mellettem
Jézus, és megkérdezte: ,,Hová akarsz menni?'' Nem feleltem
erre, de kiöntöttem Előtte minden fájdalmamat. Erre a sátán
minden kísértése eltűnt. Jézus pedig ezt mondta: ,,Az a
belső béke, amely most benned van, kegyelem.'' – És
hirtelen eltűnt. Boldognak és nyugodtnak éreztem magam.
Valóban, csak Jézus hatalma tudja elérni, hogy egyetlen
pillanat alatt ilyen mértékben visszaálljon a lélek békéje.
Ő – a legfőbb Úr!
 
675   (121)         + 1936.8.7.
 
  Midőn megkaptam az Isten irgalmasságáról szóló cikket[241]
ezzel a képpel,[242] Isten jelenléte különös módon átjárt.
Ahogy elmerültem a hálaadásban, megpillantottam Jézust, nagy
fényben, ahogy a képen látható. Lábainál láttam P. Andraszt
és Sopocko atyát. Mindkettő töltőtollat tartott a kezében,
és mindkét toll hegyéből villámszerű fény lövellt ki, s
megcélzott egy nagy tömeget. A tömegben levő emberek nagy
futásban voltak, de nem tudtam, hová szaladnak. Akit
eltalált a sugár, elfordult a tömegtől, s kinyújtotta kezét
Jézus felé. Némelyek nagy örömmel tértek vissza, mások nagy
szenvedéssel és fájdalommal. Jézus nagy jósággal tekintett
egyikükre és másikukra is. Kis idő múlva egyedül maradtam
Jézussal, s azt mondtam Neki: Jézusom, vigyél most már el
engem, hiszen teljesült akaratod. Erre azt felelte Jézus:
(122) ,,Még nem teljesült egészen az akaratom benned. Még
sokat fogsz szenvedni, de én veled vagyok, ne félj!''
 
676   Sokat beszélek Jézussal P. Andraszról és Sopocko
atyáról is. Tudom, hogy az Úr semmit sem tagad meg tőlem,
hanem megadja nekik, amire csak kérem Őt. Érzem és tudom,
mennyire szereti őket Jézus, nem akarok részleteiben is írni
erről, de tudom jól, és határtalanul örülök neki.
 
+ 1936.8.15.
 
677   P. Andrasz miséje alatt – röviddel az átváltozás
előtt – lelkemet eltöltötte Isten jelenléte, s az oltárhoz
vonzotta. Megpillantottam a Szűzanyát a kis Jézussal. A kis
Jézus a Szűzanya kezét fogta, majd örömmel az oltár közepére
szaladt. A Szűzanya azt mondta nekem: ,,Nézd, milyen
nyugodtan bízom kezeire a kis Jézust. Így kell neked is a
lelkedet rábíznod, s gyermekként kell viselkedned Vele
szemben.'' Szavaira különös bizalom töltött el. A Szűzanya
fehér ruhában volt, különösen fehér, áttetsző ruhában,
vállain átlátszó kék fátyollal. A feje fedetlenül látszott,
kibontott hajjal. Rendkívül szép volt. Nagy jósággal
tekintett a páterre, de az néhány pillanat múlva megtörte a
gyönyörű Gyermeket, akiből igazi vér tört elő, a páter
föléje hajolt, s magához vette ezt az élő, igazi Jézust;
vajon megette Őt, s hogy ezt hogyan tehette, nem tudom. Ó,
Jézus, Jézus! Nem tudlak követni. Egyetlen pillanat alatt
felfoghatatlanná válsz számomra.
 
678   Az erények tartalma: Isten akarata. Aki hűségesen
teljesíti Isten akaratát, az minden erényt gyakorol. Az élet
minden helyzetében és körülményeiben dicsérem és áldom Isten
szent akaratát. Isten szent akarata az én szeretetem tárgya.
(124) Lelkem legrejtettebb zugaiban az Ő akaratával élek.
Külsőleg pedig, amennyiben felismerem ezt az akaratot,
aszerint cselekszem. Gyötrelmek, szenvedések, üldözések és
különböző kellemetlenségek Isten akarataként kedvesebbek
nekem, mint saját akaratomból a siker, dicséret, elismerés.
 
679   Jó éjszakát, Jézusom, a harang szava pihenni szólít.
Látod, hogy haldoklom a lelkek megmentése utáni vágytól. Jó
éjt, Jegyesem! Örülök, hogy újból egy nappal közelebb vagyok
az örökkévalósághoz. Ha pedig megengeded, Jézus, hogy
holnapra ébredjek, új himnusszal dicsérlek majd Téged.
 
680   + Július 13. Ma az elmélkedés alatt arra a belátásra
jutottam, hogy benső élményeimről senkivel sem beszélek, de
lelki vezetőm elől semmit se rejtek el. Egész lelkemből
kérek Istentől kellő világosságot neki. (125) Nagyobb súlyt
helyezek a gyóntató szavára, mint összes benső sugallatomra.
 
681   + Legnagyobb fájdalmaimban tekintetem a megfeszített
Jézusra emelem. Nem várok segítséget az emberektől,
bizalmamat csak az Istenbe helyezem. Végtelen irgalma
egyetlen reményem.
 
682   + Minél jobban érzem, hogy Isten átalakít engem, annál
inkább hallgatásba burkolózom. Isten szeretete kezdi
bevégezni művét a lelkemben. Látom, hogy az Úrtól rám bízott
küldetés teljesítése elkezdődik.
 
683   + Midőn egy alkalommal buzgón imádkoztam a jezsuita
szentekhez, hirtelen megpillantottam Őrangyalomat, aki Isten
trónja elé vezetett. A szentek serege közt haladtam át.
(126) Sok, a képeikről ismert szentet találtam, köztük sok
jezsuitát, akik megkérdezték: melyik rendből jött ez a
lélek? Midőn válaszoltam, megkérdezték: ki a lelki vezetőd?
P. Andrasz, mondtam. Midőn többet akartak mondani,
Őrangyalom jelt adott a hallgatásra. Eljutottunk Isten
trónja elé. Megközelíthetetlen nagy fényességet láttam, s
megláttam kijelölt helyemet is Isten közelében. De nem
tudtam megnézni milyen, mert egy felhő eltakarta előlem. Az
Őrangyalom azt mondta: ,,Itt van trónod, az isteni akarat
hűséges teljesítéséért.''
 
684   + Szent óra. – Csütörtök. Ezen az imaórán megengedte
Jézus, hogy belépjek az Utolsó Vacsora termébe, s átéljem,
ami ott történt. Legjobban az a pillanat hatott meg,[243]
amikor az átváltoztatás előtt Jézus égre emelte (127) a
szemét, s Atyjával titokzatos párbeszédbe merült. Ezt a
pillanatot teljesen csak az örökkévalóságban fogjuk
megérteni. Szemei lángoltak, arca fénylett, s fehér volt,
mint a hó, egész alakja fenséget, lelke vágyakozást
sugárzott. Az átváltozás pillanatában megpihent, eltöltötte
a szeretet – az áldozat beteljesedett. Most már csak a
halál külső szertartásának kell végbemennie – a külső
pusztításnak. A lényeg itt történt meg, az utolsó vacsora
termében. Egész életemben nem éltem át ilyen mélységben ezt
a titkot, mint ebben az esti imádási órában. Ó, hogy
vágyódom arra, hogy az egész világ ismerje meg ezt a titkot!
 
685   Az imaóra végén, amikor a cellámba értem, felismertem,
hogy egy, a szívemhez közelálló személy nagyon megbántja
Istent. Lelkemet fájdalom járta át. Levetettem magam a porba
az Úr előtt, s irgalomért könyörögtem. Két órán át
könnyekkel, imával, ostorozással (128) igyekeztem
megakadályozni a vétek elkövetését, mire éreztem, hogy Isten
irgalma megindította a lelket. Ó, mibe kerül egyetlenegy
bűn!
 
686   + Szeptember. Első péntek. Este megpillantottam a
Szűzanyát keblén szétvont ruhában, s szívébe egy tőr hatolt.
Keservesen sírt, s elrejtett bennünket Isten szörnyű
büntetése elől. Isten borzasztó büntetést akar ránk mérni,
de nem tud, mert a Szűzanya eltakar bennünket. Iszonyú
rémület futott át lelkemen. Szüntelenül imádkozom
Lengyelországért, az én drága Lengyelországomért, amelyben
oly kevés a hála a Szűzanya iránt. Ha nem lenne velünk a
Szent Szűz, a mi igyekezetünk igen kevés hasznot hajtana.
Megsokszoroztam imáimat és áldozati erőfeszítéseimet drága
Hazámért, de látom, csak egy csepp vagyok a gonoszság
árjával szemben. Hogy tarthatna fel egy csepp egy egész
hullámhegyet?! Ó, valóban! Magában tényleg semmi egy csepp,
de Veled, Jézusom, a gonosz egész árjával szembeszállok
bátran, sőt az egész pokollal is. (129) Mindenhatóságod
megtehet mindent.
 
687–688   Amikor egy nap a folyosón a konyhába mentem, e
szavakat hallottam lelkemben: ,,Szüntelenül imádkozd azt a
rózsafüzért, amit megtanítottam neked. Bárki, aki imádkozni
fogja, halála óráján tapasztalni fogja nagy irgalmamat. A
papok úgy fogják a bűnösöknek nyújtani, mint az utolsó
mentőövet.[*] Ha csak egyszer is elimádkozza valaki, legyen
bár a legmegátalkodottabb bűnös, elnyeri végtelen irgalmam
kegyelmét. Azt akarom, hogy az egész világ megismerje
irgalmamat. Felfoghatatlan kegyelmekben részesítem azokat a
lelkeket, akik bizalommal vannak irgalmasságom iránt.''
Jézus, Igazság és Élet, Mesterem, vezesd életem minden
lépését a Te szent akaratod szerint.
 
689   (130) + Egy alkalommal láttam Isten Bárányának
trónusát, és trónja előtt három szentet: Kosztka Szent
Szaniszlót, Bobola Szent Andrást és Szent Kázmér királyfit,
akik Lengyelországért jártak közben. Akkor megláttam egy
óriási könyvet, amely a trón előtt volt. Odanyújtották
nekem, hogy olvassam. Vérrel volt megírva, de nem tudtam
belőle olvasni, csak Jézus nevét. Akkor hallottam egy
hangot, amely azt mondta: ,,A te órád még nem érkezett el.''
Elvették előlem a könyvet, s hallottam: ,,Te az én végtelen
irgalmamról fogsz tanúskodni. Ebben a könyvben azok a lelkek
vannak feljegyezve, akik irgalmamat dicsőítették.'' Ó, hogy
örülök Isten nagy jóságának!
 
690   + Egyik napon megláttam két szerzetesnővér
lelkiállapotát, akik bensőleg zúgolódtak a főnöknő kiadott
parancsa ellen. Ezért Isten visszatartotta a részükre szánt
különleges kegyelmeket. (131) Fájdalom járta át szívemet,
mikor ezt láttam. Ó, Jézusom, milyen szomorú, mikor mi
magunk vagyunk az okai a kegyelmek elvesztésének. Ki érti
ezt? Ki tud mindig hűséges lenni?
 
691   + Csütörtök. Ma, bár nagyon kimerült vagyok,
elhatároztam, hogy megtartom a szent órát. Nem tudtam
imádkozni, térdelni sem, de végig kitartottam az egész
imaórán át, s lélekben csatlakoztam azokhoz a lelkekhez,
akik már tökéletes módon dicsérik Istent. Az óra végén
hirtelen megpillantottam Jézust. Mélyen szemembe nézett, s
kimondhatatlan jósággal így szólt hozzám: ,,Imád rendkívül
kedves nekem.'' E szavakra lelkembe különös erő és öröm
költözött. Isten jelenléte teljesen áthatott. Ó, mi történik
egy lélekkel, aki szemtől szembe találkozik az Úrral! Nincs
toll, amely ezt valaha is leírhatná...
 
692   (132) + Ó, Jézusom, tudom, hogy a Te irgalmad
felfoghatatlan, ezért kérlek, tedd oly naggyá szívemet, hogy
az egész világon élő összes lélek szükségeit felfoghassa. Ó,
Jézusom, szeretetem kiterjed a világon túl, egészen a
tisztítótűzben szenvedő lelkekig. Számukra is el akarom
nyerni az irgalmasságot búcsúimák által. Isten irgalma
végtelen és kimeríthetetlen, mint maga Isten. Ha a
leghatásosabb szavakat használnám Isten irgalmának
kifejezésére, meg se közelítenék a valóságot. Jézusom, tedd
fogékonnyá szívemet felebarátaim minden testi, lelki
szenvedése iránt! Jézusom, tudom, hogy úgy bánsz velünk,
ahogy mi bánunk a felebarátainkkal.
  Jézusom, alakítsd szívemet a Te irgalmas Szíved szerint!
Segíts, hogy mindenkivel jót cselekedve haladjak át az
életen!
 
693   (133) 1936.9.14. A vilniusi érsek eljött hozzánk. Bár
látogatása rövid volt, alkalmam volt ezzel a
tiszteletreméltó pappal az irgalmasság művéről beszélni.
Nagy jóakaratot mutatott a mű iránt. – ,,Legyen tökéletesen
nyugodt, nővér, ha ez az Isteni Gondviselés rendelése, meg
fog történni. Közben imádkozzék egyértelmű külső jelért,
hogy adja meg önnek Jézus a világos felismerést. Kérem,
várjon még egy kicsit, az Úr úgy fogja elrendezni a
körülményeket, hogy minden jó legyen."
 
694   1936.9.19. Midőn eljöttünk az orvostól,[244] s egy
rövid időre felkerestük a kápolnát, amely itt a
szanatóriumban volt, lelkemben meghallottam a következő
szavakat: ,,Gyermekem, még pár csepp a kehelybe – nem tart
már soká!'' (134) Öröm töltötte el a lelkem. Ez volt
Jegyesem és Mesterem első hívása. Szívem meghatódott. Volt
egy pillanat, amikor lelkem Isten irgalmának egész tengerébe
merült. Úgy éreztem, küldetésem egész terjedelmében
megkezdődött. A halál nem pusztít el semmit, ami jó.
Legtöbbet azokért a lelkekért imádkozom, akik bensőleg
szenvednek.
 
695   Egy alkalommal két nővérre vonatkozó belső felismerést
nyertem. Láttam, hogy nem lehet mindenkivel szemben
egyformán viselkedni. Vannak, akik ügyesen tudnak mások
barátságába férkőzni. Enyhülést ígérve egyik szót a másik
után csalják ki belőlük, majd adott idő múlva ezeket a
szavakat arra használják, hogy kárt okozzanak. Ó, Jézusom,
mily különös az emberi gyengeség! De a Te szereteted
segítheti az embereket, miként viselkedjenek helyesen
másokkal.
 
696   (135)         + 1936. szeptember 24.
 
  A főnöknő elrendelte,[245] hogy minden más gyakorlat
helyett imádkozzam egy tized rózsafüzért, s azután rögtön
feküdjek le. Amint lefeküdtem, azonnal elaludtam, mert
nagyon ki voltam merülve. Kis idő múltán azonban
felébresztett a fájdalom. Oly erős volt, hogy a legkisebb
mozdulatot sem tudtam tenni, még a nyálat se tudtam
lenyelni. Ez az állapot kb. 3 óra hosszat tartott. Arra
gondoltam, hogy felébresztem a novíciát, akivel együtt
laktam, de aztán eszembe jutott, hogy úgysem tud rajtam
segíteni – aludjon csak tovább, kár lenne felkelteni.
Teljesen átadtam magam Isten akaratának, s azt gondoltam,
hogy már elérkezett halálom napja, melyre annyira vágyódtam.
Most alkalmam volt egyesülni a kereszten szenvedő Jézussal.
Másképp nem is tudtam imádkozni. A fájdalmak csillapodása
után (136) elkezdtem izzadni, de nem tudtam megmozdulni,
mert visszatértek az előző fájdalmaim. Reggel nagyon
kimerült voltam, de testileg már nem szenvedtem. A
szentmisére azonban nem tudtam felkelni. Azt gondoltam, ha
ilyen nagy szenvedés után nem következik a halál, milyen
nagy lehet a halálos kín?
 
697   Jézusom, Te tudod, hogy szeretem a szenvedést, s ki
akarom üríteni a kelyhét az utolsó cseppig, most azonban a
természetem mégis elborzadt, s félelem töltött el. – De
rögtön feléledt bennem Isten végtelen irgalmába vetett
bizalmam, de oly hatalmas erővel, hogy előle mindennek
menekülnie kellett, mint árnyéknak a nap sugarai elől. Ó,
Jézus, mily nagy a Te jóságod! Ó, ez a végtelen jóság,
melyet jól ismerek, azt is megengedi nekem, hogy bátran
nézzek a halál szemébe. Tudom, hogy beleegyezésed nélkül
semmi sem történhet velem. Dicsérni akarom végtelen irgalmad
életemben s a halál óráján, a feltámadásban s az
örökkévalóságban.
  (137) + Ó, Jézusom! Erőm, békém és pihenésem! Naponta
irgalmad sugaraiban fürdik a lelkem. Nincs életemnek
egyetlen pillanata sem, amelyben nem éreztem volna
irgalmadat. Ó, Istenem, egész életemben semmi másra nem
hagyatkozom, csak végtelen irgalmadra. Uram! Ez életem
vezérgondolata. Lelkemet teljesen betölti Isten irgalma.
 
698   + Ó, mily mélységesen meg tudja sebezni egy
kiválasztott lélek hálátlansága az Urat. Felfoghatatlan
szeretete vértanúságot szenved. Isten végtelen Lényének
teljességével szeret minket. S itt a nyomorult por pedig
megveti ezt a szeretetet. Szívem megszakad a fájdalomtól,
látva az ilyen hálátlanságot.
 
699   Egyszer ezeket a szavakat hallottam: ,,Leányom,
hirdesd az egész világnak felfoghatatlan (138) irgalmamat!
Kívánom, hogy az Irgalmasság ünnepe menedék és menekvés
legyen minden lélek, főleg a szegény bűnösök részére. Ezen a
napon megnyílik irgalmam mélysége; a kegyelmek egész
tengerét árasztom minden lélekre, aki irgalmam forrásához
közelít. Az a lélek, amely gyónáshoz és Szentáldozáshoz
járul, teljes bűnbocsánatot nyer, és mentesül a büntetés
alól. Ezen a napon nyitva állnak Isten zsilipjei, melyeken
keresztül a kegyelmek folynak. Egy lélek se féljen közeledni
hozzám, még ha a bűnei skarlátpirosak lennének is. Irgalmam
oly nagy, hogy sem az angyali, sem az emberi értelem nem
bírja kikutatni az egész örökkévalóságon át. Minden, ami
csak létezik, irgalmamból származik. Az örökkévalóságban
minden lélek irgalmamról és szeretetemről fog gondolkodni.
Az Irgalmasság ünnepe bensőmből származik. (139) Azt
kívánom, hogy ünnepélyesen tartsák meg a Húsvét utáni első
vasárnapon. Az emberiség nem talál békét, míg irgalmam
forrásához nem folyamodik.''
 
700   + Egy alkalommal nagyon szenvedtem, és nagyon kimerült
voltam. Megmondtam ezt a főnöknőnek, aki azt válaszolta,
hogy meg kell szoknom a szenvedést. Meghallgattam szavait,
aztán elmentem tőle. Főnöknőnk nagy felebaráti szeretettel
rendelkezik, főleg a beteg nővérekkel szemben. Közismert ez
a tulajdonsága. De ami engem illet, Isten különös módon
megengedte, hogy ne értsen meg, s gyakran próbára tett.

701   Ezen a napon különösen rosszul éreztem magam. Elmentem
dolgozni, de állandóan rosszul éreztem magam. Ráadásul
annyira meleg volt, hogy már munka nélkül is lehetetlenül
(140) érezte magát az ember. Mit mondjon akkor az, aki
dolgozik, s még szenved is hozzá. Délelőtt munka közben az
égre tekintettem nagy bizalommal, s így szóltam az Úrhoz:
,,Jézus, takard el a napot, mert már nem bírom tovább
elviselni a hőséget.'' Különös dolog történt ebben a
pillanatban. Egy fehér felhőcske úszott a nap elé, s ettől
fogva mérséklődött a hőség. Mikor aztán szemrehányást tettem
magamnak, amiért nem bírtam elviselni a nagy hőséget, és
enyhülésért imádkoztam, Jézus maga nyugtatott meg.
 
702   1936. augusztus 13. Ma este átjár Isten jelenléte.
Egyszerre felismerem Isten nagy szentségét. Ó, mennyire
nyomaszt Isten nagysága, hiszen ilyenkor ismerem fel a
bennem tátongó szakadékot, és hogy mennyire semmi vagyok. Ez
nagy kín, mert a felismerést mindjárt a szeretet követi. A
lélek hevesen Istenhez tör, és szembekerül a kétféle
szeretet: a Teremtőé és a teremtményé; (141) egyetlen csepp
próbál mérkőzni az óceánnal. Az első pillanatban a csepp
magába szeretné zárni a hatalmas óceánt, de ugyanebben a
pillanatban belátja, hogy ő csak egy csepp, s legyőzve
elmerül magában az Istenben, mint csepp az óceánban... Ez a
pillanat először kín, de oly édes, hogy a lélek végtelenül
boldog ebben a tapasztalatban.
 
703   Most részletes lelkiismeret-vizsgálatot tartok:
egyesülni az irgalmas Jézussal. Ez a gyakorlat különleges
erőt ad. A szív mindig Azzal egyesül, akit kíván, és tetteit
a szeretetből fakadó irgalmasság szabályozza.
 
704   Minden szabad pillanatomat az elrejtett Isten lábainál
töltöm. Ő az én Mesterem, megkérdezek Tőle mindent, s
mindent elmondok Néki. Belőle merítek erőt és világosságot,
itt tanulok meg mindent, itt kapom meg a megvilágosodásokat,
hogyan viselkedjem felebarátaimmal. Attól a pillanattól
fogva, hogy (142) kikerültem a novíciátusból, bezárkóztam
Mesteremmel, Jézusommal a tabernákulumba. Ő maga vonzott
ide, az élő szeretet tüzébe, amely körül minden
összpontosul.
 
705   9.25. Fájdalmat érzek kezeimen, lábaimon, oldalamon –
azokon a helyeken, ahol Jézust átszúrták. Ezeket a
fájdalmakat főleg akkor érzem, ha olyan lélekkel találkozom,
aki nincs a kegyelem állapotában. Ilyenkor buzgón imádkozom,
hogy az Isteni Irgalom hassa át ezt a lelket.
 
706   9.29. Szent Mihály arkangyal ünnepén láttam őt, az égi
parancsnokot, aki megjelent nálam, és így szólt hozzám: ,,Az
Úr megparancsolta, hogy különösképpen ügyeljek rád. Tudd
meg, gyűlöl téged a gonosz, de ne félj. Ki olyan, mint az
Isten?'' – és eltűnt. De jelenlétét és segítségét továbbra
is érzem.
 
707   (143) 1936.10.2. A hónap első pénteke. A Szentáldozás
után hirtelen megpillantottam az Urat, aki így szólt hozzám:
,,Most látom, hogy nem a kegyelmek és adományok miatt
szeretsz. Akaratom drágább neked, mint az élet. Ezért
egyesülök veled olyan bensőségesen, ahogyan egyetlen
teremtménnyel sem.''
 
708   Ebben a pillanatban Jézus eltűnt. Lelkemet betöltötte
Isten jelenléte. Tudom, hogy Uralkodóm pillantása előtt
állok. Egészen elmerültem az örömben, mely Istenből árad.
Egész nap megszakítás nélkül éltem Benne. Este hirtelen
különös öntudatlanságba kerültem, a haldoklás furcsa érzése
kerített hatalmába; azt kívántam, hogy szeretetem legyen oly
nagy, mint Uralkodómé. Szeretetem oly hevesen tör Feléje,
hogy Isten különleges segítsége nélkül ezt a hatalmas
kegyelmet lehetetlen elviselni. Mindenek ellenére egészen
világosan látom, hogy Jézus maga tart fenn, megerősít, és
képessé tesz a Vele való érintkezésre. Mindebben a lélek
különösen aktív.
 
709   (144) 1936.10.3. Ma a rózsafüzér ima alatt hirtelen
megláttam a cibóriumot a Legszentebb Oltáriszentséggel. Az
edény nyitva állt, jól megtöltve Ostyákkal. Egy hang
hallatszott belőle: ,,Ezeket az Ostyákat azok a lelkek
vették magukhoz, akik a te szenvedéseid árán és imáid
segítségével tértek meg.'' Itt gyermekként éreztem meg Isten
jelenlétét – valóban úgy éreztem magam, mint egy gyermek.
 
710   Midőn az egyik napon azt éreztem, hogy 9 óráig nem
tudok fenn maradni, kértem N. nővért, adjon ennem valamit,
hogy előbb fekhessem le, mert nem érzem magam valami jól. N.
nővér ezt felelte: ,,Ön nem beteg, nővér, csak azt akarták,
hogy kipihenje magát, s ezért keltették a betegség
látszatát.'' Ó, Jézusom, betegségem már olyan előrehaladott,
hogy az orvos elkülönített a többi nővértől,[246] nehogy
megfertőzzem őket. Mégis így ítélnek meg. De jól van ez így
– mindent Teérted, Jézusom! Nem akarok sokat írni külső
dolgokról, mert nem ezek késztetnek írásra. (145)
Mindenekelőtt a kegyelmeket akarom leírni, melyeket az Úr
adott, mert ezek nemcsak az én részemre szólnak, hanem sok
léleknek.
 
711   [1936.] 10.5. Ma levelet kaptam Sopocko atyától,
amiből megtudtam, hogy szándékában van kiadni az Irgalmas
Jézusról egy képecskét. Kér, küldjek egy imát, amit a kép
hátoldalán nyomtathatna ki, feltéve ha az érsek engedélyezi.
Szívemet nagy öröm töltötte el, hogy Isten látnom engedi az
irgalmasság művét. Mily nagy műve ez a leghatalmasabb
Istennek, melynek én csupán kis eszköze vagyok. Ó, mily
forrón vágyódom az Isteni Irgalmasság ünnepére, amit Isten
altalam kívánt. De ha Isten azt kívánná, hogy csak halálom
után kerüljön az ünnep bevezetésre, én akkor is örülök neki,
s a lelkiatyám engedélyével bensőleg már most megtartom.
 
712   (146) + Ma megpillantottam P. Andraszt, amint
imádságban mélyen elmerülve térdelt. Jézus hirtelen melléje
állt, mindkét kezét a feje fölé tartotta, s ezt mondta
nekem: ,,Ne félj! Ő fog téged keresztülsegíteni a
nehézségeken.''
 
713   Október 11. Ma este, amikor Isten nagy irgalmáról
írtam, és arról, hogy milyen nagy hasznát látják a lelkek,
nagy dühösen, fúriaként berontott a sátán, megragadta a
paravánt, és elkezdte tépni, zúzni. Az első pillanatban
kissé megrémültem, de aztán kis keresztemmel a kereszt jelét
rajzoltam feléje. A bestia azonnal megnyugodott, és eltűnt.
Ma nem láttam borzalmas alakját, csupán a mérgét érzékeltem.
A sátán dühe iszonyatos. A paraván nem sérült meg. Nyugodtan
tovább írhattam. Jól tudom, hogy ez a szerencsétlen Isten
akarata nélkül nem érhet hozzám. De mire készül? Iszonyú
dühvel és gyűlölettel nyíltan rám ront (147), de egy
pillanatra sem tud kihozni a sodromból – a nyugalmam pedig
feldühíti.
 
714–715   + Ma azt mondta nekem az Úr: ,,Menj a főnöknőhöz,
s mondd meg neki, hogy minden nővér és gyerek imádkozza azt
a rózsafüzért, amit tanítottam neked. Kilenc napig
imádkozzák a kápolnában, hogy kiengeszteljék Atyámat és
könyörögjék ki Isten irgalmát Lengyelország részére.'' Azt
válaszoltam, hogy értesíteni fogom a főnöknőt, de előbb
Andrasz atyával fogom megbeszélni a dolgot. Elhatároztam,
hogy amint jön az atya, megtárgyalom vele ezt a
rendelkezést. Mikor megérkezett, úgy adódtak a dolgok, hogy
nem találkozhattam vele. Érzem, nem kellett volna
tekintettel lennem a körülményekre, hanem egyenesen hozzá
kellett volna mennem, hogy elintézzem az ügyet. No, majd a
következő alkalommal. Ó, mennyire (148) nem tetszett ez az
Úrnak. Azonnal elhagyott Isten jelenléte. – A hatalmas
isteni jelenlét, amely érezhetően folyamatosan bennem van,
most teljesen elhagyott. Sötétség borította el a lelkemet.
Ez olyan nagy volt, hogy azt se tudtam, a kegyelem
állapotában vagyok-e, vagy sem. Ezért négy napig nem is
áldoztam. Négy nap múlva találkoztam az atyával, s mindent
elmondtam neki. A páter megvigasztalt: ,,Isten kegyelmét nem
veszítetted el'' – de rögtön hozzátette – ,,légy hű
Istenhez!'' Ahogy kiléptem a gyóntatószékből, újra átölelt
Isten jelenléte, mint azelőtt. Megértettem: úgy kell
fogadnunk Isten kegyelmét, ahogy adja; s oly módon, ahogy Ő
akarja; s olyan formában, amilyenben küldi.
 
716   Ó, Jézusom, ebben a pillanatban örök és erős
elhatározást teszek a Te kegyelmed erejére és
irgalmasságodra hagyatkozva: hű leszek legkisebb
kegyelmedhez is.
 
717   (149) Egész éjszaka a Szentáldozásra készültem, mert
testi szenvedéseim miatt nem tudtam aludni. Lelkem
szeretetbe és bűnbánatba merült.
 
718   A Szentáldozás után ezeket a szavakat hallottam:
,,Látod, mi vagy magadtól, de ne rémülj meg ettől. Ha
feltárnám egész nyomorúságodat, s meglátnád, mi vagy,
meghalnál a rémülettől. Mégis tudnod kell, hogy mi is vagy.
Éppen azért, mert ilyen nyomorult vagy, tártam fel előtted
irgalmam egész tengerét. Hozzád hasonló lelkeket keresek és
kívánok, de ilyenek csak kevesen vannak. Irántam való nagy
bizalmad késztet, hogy folyamatosan kegyelmekkel halmozzalak
el. Bizalmad révén nagy és felfoghatatlan jogod van a
szívemre. Szeretetem nagyságát, amit irántad érzek, nem
bírnád elviselni, ha itt a földön teljes egészében feltárnám
előtted. Gyakran fellebbentem előtted e titok leplének
szegélyét, de tudd, hogy ez az én rendkívüli kegyelmem.
Szeretetem és irgalmam nem ismer határokat.''
 
719   (150) Ma ezeket a szavakat hallottam: ,,Tudd meg,
gyermekem, hogy miattad az egész környékre kegyelmeket
árasztok, de neked helyettük is hálát kell adnod, mert ők
nem köszönik meg a jótetteket, melyekben részesítem őket. A
te hálád miatt továbbra is áldásomban részesítem őket.''
 
720   Ó, Jézusom, Te tudod, milyen nehéz a közösségi élet.
Mennyi meg nem értés, félreértés adódik, néha még mindkét
fél őszinte jóakarata ellenére is. De ez a Te titkod, Uram,
melyet majd az örökkévalóságban ismerünk meg. – Ítéleteink
mindig legyenek enyhék.
 
721   Ha van lelki vezetőnk, az Isten nagy és mérhetetlen
kegyelme. Érzem, most nem tudnék egyedül haladni a lelki
életben. A papnak nagy a hatalma. Szünet nélkül köszönöm
Istennek, hogy adott lelki vezetőt.
 
722   (151) + Ma e szavakat hallottam: ,,Látod, milyen
gyenge vagy! Mikor is számíthatok majd rád?'' – Azt
feleltem: ,,Jézus, légy velem mindig, hiszen én a Te kicsi
gyermeked vagyok. Te tudod, hogyan viselkednek a
gyermekek.''
 
723   + Ma ezt hallottam: ,,A neked adott kegyelmek nemcsak
neked szólnak, de sok-sok léleknek... Szívedben állandó
lakhelyem van. Nyomorúságod ellenére, ami nagy, egyesülök
veled. Elveszem nyomorúságodat, s irgalmamat adom neked.
Minden lélekben végbeviszem az irgalom művét, s minél
nagyobb bűnös valaki, annál nagyobb joga van
irgalmasságomhoz. Kezem minden műve felett áll irgalmam. Aki
bízik irgalmamban, nem vész el, mert minden ügye az enyém
is, ellenségei pedig szétzúzódnak lábam zsámolyánál.''
 
724   (152) A lelkigyakorlat előtti napon imádkozni kezdtem,
hogy az Úr adjon nekem egy kis egészséget, hogy részt
vehessek a lelkigyakorlaton, mert oly rosszul érzem magam,
hogy lehet, ez lesz számomra az utolsó. Amint azonban
imádkozni kezdtem, valami különös elégedetlenséget éreztem.
Abbahagytam a kérést, s elkezdtem köszönetet mondani
mindenért, amit Isten küld részemre. Egészen szent akaratára
bíztam magam. Lelkemben hirtelen mély békét éreztem.
  + Az Isten akaratára való hűséges ráhagyatkozás mindig és
mindenütt, minden körülmény között és minden élethelyzetben
nagy dicsőséget szerez Istennek. Az Isten akaratára való
ráhagyatkozás nagyobb értéket képvisel az Ő szemében, mint a
hosszú ideig tartó böjtök, önmegtagadások és a legszigorúbb
vezeklés. Az Isten akarata iránti szerető odaadás egyetlen
aktusa is nagy jutalmat érdemel. Míg ezt írom, elragad a
gondolat, mennyire szereti lelkemet az Isten, s milyen nagy
békének örvend már itt a földön.
 
        +
(153)  JMJ          Krakkó – 1936.
 
Ó, Isten akarata, légy az én szerelmem!
725
+ Nyolcnapos lelkigyakorlat – 1936.10.20.
 
  Jézusom, ma kimegyek a pusztába, hogy egyedül csak Veled
beszélgessek, én Mesterem és Uram! Hallgasson el a föld,
egyedül Te szólj hozzám, Jézus. Te tudod, hogy nem értek meg
más szót a Tiéden kívül – jó Pásztorom. Szívem hajlékában
van ez a puszta, ahová semmilyen teremtménynek nincs
belépése. Te magad vagy benne a Király.
 
726   + Midőn ötperces imára beléptem a kápolnába,
megkérdeztem az Urat, hogyan tartsam meg ezt a
lelkigyakorlatot. Ekkor ezt a hangot hallottam lelkemben:
,,Azt akarom, válj egészen szeretetté, s lángolj a tiszta
szeretet áldozataként!''
 
727   (154) Ó, örök Igazság, ajándékozz meg engem
világosságod sugarával, hogy felismerjelek Téged, Uram, s
méltóképpen dicsérhessem végtelen irgalmadat. Ugyanakkor
add, hogy megismerjem önmagam, és nyomorúságom mélységét,
azt, ami vagyok.
 
728   + Ennek a lelkigyakorlatnak védőszentjeiül Boldog
Colombičre Kolost és Szent Gertrúdot választottam, hogy a
Szűzanyánál és az irgalmas Megváltónál szünet nélkül
közbenjárjanak értem.
 
729   A teremtésről való elmélkedésen... lelkem az egyik
pillanatban egyesült Teremtőjével, Urammal. Ebben az
egységben megláttam célomat és rendeltetésemet. Célom:
szeretet által szorosan egyesülni Istennel; rendeltetésem:
Isten irgalmát dicsőíteni és hirdetni.
Az Úr ezt világosan értésemre adta, sőt még fizikailag is
irezhetően. Nem győzök eleget álmélkodni, midőn felismerem
és tapasztalom Isten felfoghatatlan szeretetét, mellyel
engem elhalmoz. Kicsoda Isten és – ki vagyok én? Nem tudok
tovább (155) gondolkodni. Csak a szeretet érti a két lélek,
Isten – a Lélek – és a teremtmény lelke közti találkozást
és egyesülésüket. Minél jobban megismerem Őt, annál jobban
elmerülök Benne lényem minden erejével.
 
730   + ,,E lelkigyakorlat alatt folyamatosan szívemnél
tartalak, hogy jobban megismerd irgalmamat, amellyel az
emberek, és főleg a szegény bűnösök iránt viseltetem.''
 
731   A lelkigyakorlat első napján odajött hozzám egy nővér,
aki örök fogadalmának letételére jött ide, s bevallotta,
nincs semmi bizalma Isten iránt, s minden apróság kedvét
szegi. Azt válaszoltam: ,,Jó, hogy ezt megmondta, nővér,
majd imádkozom magáért." Még pár szót szóltam hozzá,
megemlítettem, milyen fájdalmat okoz az Úrnak a bizalom
hiánya, s éppen egy választott lélek részéről. Azt felelte:
majd az örök fogadalom után gyakorolni fogja a bizalmat.
Most látom, hogy még a választott lelkek is, akik a
szerzetesi és a lelki életben (156) előrehaladottabbak, nem
mernek bízni Istenben, mert csak kevés lélek ismeri Isten
végtelen irgalmát és nagy jóságát.
 
732   + Isten nagy fensége, mely ma átjárta és átjárja
lelkemet, nagy félelmet ébresztett bennem, de ez
tiszteletből adódó és nem szolgai félelem volt, ami az
előbbitől nagyon különbözik. A tiszteletteljes félelem ma
szeretetből és Isten nagyságának megismeréséből született a
szívemben, s ez nagy öröm a léleknek! A lélek fél Isten
legcsekélyebb megsértésétől, de ez nem zavarja, s nem
homályosítja el boldogságát. Ahol a szeretet a vezérelv, ott
minden jó.
 
733   Az elmélkedés[247] hallgatásakor előfordul, hogy egy
szó szorosabb egységbe forraszt Istennel, s ilyenkor nem
tudom, mit mond a pap. Tudom, hogy Jézus legirgalmasabb
Szívén vagyok, lelkem elmerül Benne, s egyetlen pillanat
alatt többet megértek, (157) mint többórás értelmező kutatás
és elmélkedés alatt. Ezek hirtelen megvilágosodások, amelyek
megengedik a dolgokat úgy meglátnom, ahogy Isten nézi őket.
Legyenek ezek benső vagy külső, világi ügyek.
 
734   Látom, hogy ez alatt a lelkigyakorlat alatt Jézus maga
működik a lelkemben. Én csupán azon fáradozom, hogy hű
legyek kegyelméhez. Egész lelkemet Isten befolyása alá
helyezem. Ez az égi Uralkodó egész lelkemet tulajdonába
vette, s érzem: ég és föld fölé emelt, Isten belső életébe,
ahol megismerem az Atyát, a Fiút és a Szentlelket, mindig
fenséges Egységben.
 
735   + Jézus vigasztalására bezárkózom az Ő szenvedéseinek
kelyhébe. Mindent meg akarok tenni a lelkek megmentéséért,
ami csak a módomban áll – imával, szenvedéssel.
(158) + Azon igyekszem, hogy mindig Jézus Betániája[248]
legyek, ahol sok fáradságát kipihenheti. A Szentáldozásban
kapcsolatom oly szoros Jézussal, s oly felfoghatatlan, hogy
ezt, ha akarnám sem tudnám leírni, mert nincs rá kifejezés.
 
736   Ma este láttam a szenvedő Úr Jézust. Szemeit felemelte
az Atyához, és imádkozott értünk.
 
737   Bár beteg vagyok, de elhatároztam, hogy ma is
megtartom a szent órát, mint máskor. Ebben az órában
megláttam az Urat, amint ostorozták az oszlop mellett. Ez
alatt a borzalmas kínzás alatt is imádkozott. Azt mondta:
,,Kevés lélek szemléli igaz érzéssel szenvedéseimet; a
legtöbb kegyelmet azoknak a lelkeknek juttatom, akik
áhítattal gondolnak kínszenvedéseimre.''

 


738   + ,,Különleges segítségem nélkül még kegyelmeimet sem tudnád elfogadni – tudod, mi vagy.''

 
739   (159) Ma, Szentáldozás után, nagyon sokat beszéltem
Jézusnak azokról a személyekről, akik fontosak számomra.
Ekkor hallottam Jézust: ,,Leányom, ne törekedj erre a
bőbeszédűségre! Azokat, akiket különösen szeretsz, én is
szeretem. Rád való tekintettel elárasztom őket
kegyelmeimmel. Kedves nekem, ha beszélsz róluk, de ne tedd
ezt túlzott törekvéssel.''
 
740   + Ó, világ Megváltója, egyesülök irgalmaddal. Jézusom,
minden szenvedésemet összekapcsolom a Tieddel, s odaadom az
Egyház kincseihez, a lelkek javára.
 
741   Ma egy angyal levitt a pokol mélyére. Ez nagy kínok
helye. Hatalmas nagy a térsége. A szenvedések fajtái,
melyeket láttam, a következők: az első kín, mely a poklot
alkotja – Isten elveszítése, a második – a szüntelen
lelkiismeret-furdalás, a harmadik az, hogy a lelkek sorsa
itt már sohasem változik meg. (160) A negyedik kín – a tűz,
amely átjárja a lelket anélkül, hogy elpusztítaná. E szörnyű
szenvedés tisztán lelki tűz, amit Isten haragja gyújtott
lángra. Az ötödik – az állandó sötétség és az iszonyú,
fullasztó szag. Bár sötét van, az ördögök és az elkárhozott
lelkek kölcsönösen látják egymást, látják mások és a maguk
gonoszságát. A hatodik fajta szenvedés – a sátán szüntelen
társasága, a hetedik – a szörnyű kétségbeesés, a gyűlölet
Isten ellen, istenkáromlások, átkok, gyalázkodások. Ezek
azok a fájdalmak, melyeket az összes kárhozott lélek közösen
szenved. De ezzel nincs vége. Különleges lelki fájdalmak is
léteznek, nevezetesen az érzékek kínjai. Amivel az egyes
lelkek vétkeztek, az által szenvednek leírhatatlanul
irtózatos módon. Rettenetes barlangjai és mélységei vannak a
gyötrelemnek, ahol az egyik fájdalom különbözik a másiktól.
Látva ezeket a szörnyű gyötrelmeket, meghaltam volna, ha
Isten mindenhatósága nem tart fenn. A bűnösöknek tudniuk
kell, hogy az egész örökkévalóságon át (161) az által az
érzékük által fognak gyötrődni, amellyel vétkeztek. Isten
parancsára írok ezekről a dolgokról, hogy egyetlen lélek se
mentegethesse magát azzal, hogy nincs pokol, és nem volt ott
senki, nem lehet tudni, mi van ott.
  Én, Fausztina nővér, Isten parancsára jártam a pokol
szakadékaiban, hogy hirdessem és tanúsítsam a lelkeknek,
létezik a pokol. Most nem beszélhetek róla, mert Istentől
azt a parancsot kaptam, hogy írásban hagyjam hátra ezeket.
Az ördögök nagyon gyűlöltek, de Isten parancsára
engedelmeskedniük kellett nekem. Amit leírtam, az csak
gyenge árnyéka a valóságnak, amit láttam. Egyet
megjegyeztem: a legtöbb ott szenvedő lélek olyan, aki nem
hitte el, hogy van pokol. Midőn magamhoz tértem, nem tudtam
a rémülettől rendbe jönni, annyira lesújtott a lelkek
szenvedése. Ezért még buzgóbban imádkozom a bűnösök
megtéréséért. Szünet nélkül könyörgök értük Isten
irgalmához. Ó, Jézusom, inkább haldokolnék a legnagyobb
kínok között a világ végezetéig, mintsem megbántsalak a
legkisebb vétséggel!
 
        +
(162)  JMJ
 
742   ,,Leányom, ha általad kívánom az emberektől irgalmam
tiszteletét, legelőször neked kell kitűnnöd irgalmam iránti
bizalmaddal. Az irántam való szeretetből fakadó irgalmasság
cselekedeteit kívánom tőled. Felebarátaid iránt mindig és
mindenhol irgalmasságot kell tanúsítanod. Ez elől nem
térhetsz ki sem kényszerre hivatkozva, sem kifogással, sem
bocsánatkéréssel.
  Három módot adok neked, hogyan tanúsíts irgalmasságot
felebarátaid iránt: első: – a cselekedet; második: – a
szó; harmadik: – az imádság. E három fokozat tartalmazza az
irgalmasság teljességét, egyúttal megdönthetetlen
bizonyítéka az irántam tanúsított szeretetnek. Ezáltal
dicséri és tiszteli a lélek irgalmamat. Igen, a Húsvét utáni
első vasárnap Irgalmasságom ünnepe, de tettekre is szükség
van. Azt akarom, hogy tiszteljék irgalmasságomat az ünnep
megtartásával és a megfestett kép tisztelete által. A kép,
amely révén sok kegyelmet adok a lelkeknek, emlékeztessen
irgalmam követelményeire, mert a legerősebb hit sem (163)
segít cselekedetek nélkül.'' Ó, Jézusom, mindenben Te
támogass engem, mert látod, milyen kicsiny vagyok. Ezért
hagyatkozom egyedül a Te jóságodra, Istenem.
 
+ Részletes lelkiismeret-vizsgálat
 
743   Egyesülés az irgalmas Jézussal. Szívembe fogadom az
egész világot, főleg a pogány és az üldözött országokat.
Számukra könyörgök irgalomért.
 
Két általános elhatározás:
 
  Első: Törekvés a belső csendre és a hallgatás szabályának
szigorú betartására.
Második: A benső sugallatokhoz való hűség; azok életre és
tettekre váltása a lelki vezető ítélete szerint.
  Betegségemben Istent akarom dicsőíteni. Amennyire erőmből
telik, minden közös gyakorlaton igyekszem részt venni.
Őszintén megköszönök Istennek minden kellemetlenséget és
szenvedést.
 
744   + Sokszor érzem, hogy Jézuson kívül senkitől sem kapok
segítséget. Pedig néha nagy szükségem lenne Jézus
kívánságainak magyarázatára.
  Ma este, valamely ügyben, Istentől hirtelen
megvilágosodást kaptam. Tizenkét évig foglalkoztam egy
bizonyos dologgal, de nem tudtam megérteni. Ma tudatta
Jézus, mennyire tetszett ez neki.
 
Krisztus Király ünnepe [1936.10.25.]
 
745   A szentmise alatt oly erősen izzott fel szívemben az
Isten iránti szeretet és a vágy a lelkek megmentése iránt,
hogy képtelen vagyok kifejezni azt. Érzem, csupa tűz vagyok,
s az irgalmasság fegyverével fel fogom venni a harcot minden
gonoszság ellen. Ég bennem a vágyakozás, hogy lelkeket
mentsek. Keresztülfutom a földet széltében-hosszában, (165)
eljutok a legvadabb helyekig, hogy megmentsem a lelkeket.
Mindezt imával és áldozattal teszem. Azt kívánom, hogy
minden lélek dicsérje Isten irgalmát, mert mindenki
megtapasztalja ennek hatását önmagán. A szentek az égben
dicsérik Isten irgalmát, én már itt a földön kívánom
magasztalni, és terjeszteni tiszteletét, ahogy Isten ezt
tőlem megkívánja.
 
746   Megértettem, hogy némely, főleg a legnehezebb
pillanatokban egyedül leszek, mindenkitől elhagyatva,
magamnak kell állnom a viharokat. Lelkem egész erejével
harcolnom kell, még azok ellen is, akiktől segítséget vártam
volna.
  De nem vagyok egyedül, mert Jézus velem van. Ha Vele
vagyok, semmitől sem félek. Teljesen tudatában vagyok annak,
mit kíván tőlem Isten. Szenvedés, megvetés, csúfolódás,
üldözés, megaláztatás lesz állandó osztályrészem. Nem
ismerek más utat: őszinte szeretetért – hálátlanság. Ilyen
az én Jézus nyomaival jelzett ösvényem.
  (166) Jézusom, erőm és egyetlen reményem! Egyedül Benned
van minden reményem, s tudom, nem csalódom ebben a
bizodalmamban.
 
747   A fogadalom megújításának napja.[249] Isten jelenléte
járja át lelkemet, de nemcsak lelkileg, testileg is érzem
ezt.
 
748   [1936.] November 2. Este, a vesperás után kimentem a
temetőbe.[250] Imádkoztam egy darabig, amikor megláttam
egyik nővérünket, aki így szólt hozzám: ,,A kápolnában
vagyunk.'' Megértettem, hogy oda kell mennem, ott kell
imádkoznom, hogy bűnbocsánatot nyerjek számukra. Másnap, a
szentmise alatt láttam, hogy három fehér galamb száll fel az
oltárról az ég felé. Megvilágosodás révén tudtam, hogy
nemcsak az a három lélek jutott az égbe, akiket láttam,
hanem sok más is, akik nem a mi intézetünkben haltak meg. Ó,
milyen irgalmas és jó az Úr!
 
749   (167) Beszélgetés Andrasz atyával a lelkigyakorlat
végén. Egy dolgon mindig nagyon csodálkoztam. P. Andrasz-sal
folytatott minden beszélgetésben, tanácsainál vagy
útmutatásainál, s minden kérdésemre az Úr kívánságaira
vonatkozóan olyan határozottan és világosan válaszolt,
mintha maga is átélte volna ezt. Ó, Jézusom, ha több ilyen
lelki vezető lenne, irányításukkal rövid idő alatt
eljuthatnának a lelkek a szentség magaslataira, s nem
fecsérelnének el nagy kegyelmeket. Szünet nélkül köszönöm
Istennek nagy kegyelmét, hogy kegyeskedett lelki életem
útjára állítani ezeket a világító oszlopokat, akik
bevilágítják utamat, nehogy eltévelyedjek, s ne habozzak
törekvéseimben bensőleg egyesülni az Úrral. Nagyon szeretem
az Egyházat, aki neveli a lelkeket, és Istenhez vezeti őket.
 
(168)     1936.10.31.
Beszélgetés az általános főnöknővel[251]
 
750   Amikor a rendből való kilépésről beszélgettem az
általános főnöknővel, a következő választ kaptam: ,,Ha az Úr
azt parancsolja, hogy a nővér hagyja el ezt a Kongregációt,
adja nekem valamilyen jelét ennek a kívánságának.
Imádkozzék, nővér, ezért a szent jelért, mert attól félek,
hogy tévedés áldozata lesz, másfelől nem szeretném Isten
akaratát keresztezni vagy hátráltatni, mert magam is Isten
akaratát akarom teljesíteni.'' – Megbeszéltük tehát, hogy
itt maradok, míg az Úr felismerteti a generális anyával,
hogy Ő az, aki akarja, hogy elhagyjam a zárdát.
 
751   Így a dolog egy ideig elhúzódott. Látod, Jézusom, most
már csak Tőled függ ez a dolog. Teljesen nyugodt vagyok a
nagy szorongatások ellenére. A magam részéről már megtettem
mindent. Rajtad a sor, Jézusom. Ezáltal válik láthatóbbá
(169) a Te ügyed. Teljesen akaratodra bízom magam, tégy
velem, amit akarsz. Add kegyelmedet, Uram, hogy egyre
bensőségesebben szeresselek! Ez a legkedvesebb nekem,
semmire se vágyom Rajtad kívül –örök Szeretet! Mindegy,
milyen úton vezetsz – fájdalom- vagy örömteljes úton.
Életem minden pillanatával Téged akarlak szeretni. Ha azt
parancsolod, Jézus, hogy menjek, s teljesítsem akaratod –
én megyek; ha azt parancsolod, maradjak – maradok. Nem
fontos, mit kell szenvednem egyik vagy másik esetben. Ó,
Jézusom, ha elmegyek, tudom, mit kell elviselnem és
szenvednem. Teljes tudattal beleegyeztem ebbe, s akaratom
máris elfogadta mindezt. Nem fontos, mit tartalmaz a kehely
számomra, elég azt tudnom, hogy Isten szerető keze nyújtotta
nekem. Ha visszahívsz erről az útról, s azt parancsolod,
hogy maradjak – minden belső sürgetés ellenére maradok. Ha
lelkemben (170) továbbra is megtartod ezeket, s ha ebben a
belső haldoklásban hagysz engem életem végéig – akaratom
teljes tudatában elfogadom azt is. Ó, Istenem, ha maradok,
elrejtőzöm irgalmadban, mégpedig oly mélyen, hogy semmiféle
tekintet nem vesz észre. Szeretnék életemben tömjénfüstölő
lenni, telve rejtett parázzsal, s azt szeretném, hogy a
Feléd felszálló tömjénfüst kedves legyen Előtted, élő Ostya.
Érzem szívemben, hogy minden apró kis áldozat feléleszti
Irántad érzett szeretetemet, bár oly halkan és rejtve, hogy
senki sem veszi észre.
 
752   Midőn elmondtam a generális főnöknőnek, hogy Isten
haragjának csillapítására az Úr eme rózsafüzér imádkozását
kívánja a Kongregációtól, a főnöknő kijelentette: egyelőre
nem szabad olyan új imádságot bevezetnie, amely egyházilag
nincs engedélyezve. –,,De adja ide, nővér, ezt a
rózsafüzért, talán egy imaórán elmondhatjuk, (171) majd
meglátjuk. Jó volna, ha dr. Sopocko kiadna egy füzetet ezzel
a rózsafüzérrel. Így egyszerűbb lenne imádkozása a
Kongregációban, mert így kissé nehézkes.''
 
753   Isten irgalmát azok a lelkek dicsőítik a mennyben,
akik azt magukon megtapasztalták. Amit ezek a lelkek
megtesznek ott fenn – azt én már itt a földön elkezdem.
Áldani fogom az Istent végtelen jóságáért, s azon fogok
fáradozni, hogy más lelkek is megismerjék és dicsőítsék
kimondhatatlan és felfoghatatlan irgalmát.
 
754   + Az Úr ígérete: ,,Azokat a lelkeket, akik ezt a
rózsafüzért imádkozzák, már életükben körülöleli irgalmam,
különösen pedig haláluk óráján.''
 
755   Ó, Jézusom, engedd feltárnom irgalmad és szereteted
bensejét azok részére, akik ezt kérik. Jézusom, Vezetőm,
taníts meg, kérlek, hogy minden imámon és cselekedetemen
legyen rajta a Te irgalmasságod pecsétje.
 
756   (172) 1936.11.18. Ma arra törekedtem, hogy áldásig
befejezzem minden gyakorlatomat, mert betegebbnek éreztem
magam, mint egyébként. Így aztán mindjárt az ájtatosság után
elmentem pihenni. Ahogy azonban beléptem a cellámba, azt
éreztem bensőmben, hogy N. nővérhez kell mennem, mert
segítségre van szüksége. Ahogy beléptem cellájába, így szólt
hozzám: ,,Ó, milyen jó, hogy Isten idevezette hozzám.'' Oly
halkan beszélt, hogy alig értettem. Azt mondta nekem:
,,Nővér, kérem, hozzon nekem egy citromos teát. Nagyon
szomjas vagyok, de mozdulni sem tudok, mert nagyon
szenvedek.'' Tényleg nagyon szenvedett, és magas láza is
volt. Elvégeztem mellette ezt a kis szolgálatot, s a tea
csillapította a szomját. Midőn visszakerültem saját
cellámba, lelkemet erősen átölelte Isten szeretete.
Rájöttem, milyen fontos dolog, hogy figyeljünk benső
sugallatainkra, s hogy hűen kövessük azokat, s hogy valamely
kegyelem iránti hűség másik kegyelmet vonz maga után.
 
757   (173) 1936.11.19. Ma a szentmisén megpillantottam
Jézust, aki azt mondta: ,,Légy nyugodt, leányom! Látom
erőfeszítéseidet, melyek nagyon kedvesek nekem.'' Ezután
eltűnt az Úr. Éppen Szentáldozás ideje volt. A Szentáldozás
után megláttam az Utolsó Vacsora termét, és benne Jézust és
az Apostolokat; láttam az Oltáriszentség megalapítását.
Jézus megengedte, hogy behatoljak bensejébe, és felismertem
nagy méltóságát, s egyúttal nagy leereszkedését is. Az a
rendkívüli fény, melyben felismerhettem az Ő fenségét,
egyúttal megvilágította azt is, ami az én lelkemben lakik.
 
758   Jézus megmutatta nekem szelídségének és alázatának
mélységét. Megértette velem, hogy kifejezetten ezt kívánja
tőlem is. Lelkemen éreztem Isten pillantását, mely
felfoghatatlan szeretettel töltött el. Megértettem, hogy az
Úr erényeimre és hősies erőfeszítéseimre nézett oly nagy
szeretettel, s felismertem, hogy ez az, ami Istent a
szívembe vonzza. Rájöttem, hogy nem elég az egyszerű
erényeket gyakorolni, (174) hősies erényekre kell
törekednem. Külsőleg egyszerű dolognak látszhat ez is, de a
mód és kivitel erősen különbözik az előbbitől. Ez csak Isten
szeme előtt lesz látható. Ó, Jézusom, amit most leírtam,
csak gyenge árnyéka annak, amit megértettem lelkemben. Ezek
tisztán lelki dolgok. De ha valamit le akarok írni abból,
amit az Úr megértetett velem, olyan szavakat kell
használnom, melyekkel egyáltalán nem vagyok megelégedve,
mert nem tudják visszaadni a valóságot.
 
759   Midőn először éreztem az Úr szenvedéseit,[252] ez így
zajlott le: egyéves fogadalmam[253] után az egyik napon az
ima alatt megpillantottam egy nagy fényességet. Ebből a
fényből sugarak törtek elő, s vettek körül. Kezeimen,
lábaimon, oldalamon szörnyű fájdalmakat, a fejemen pedig a
töviskoronát éreztem. Ezeket a kínokat pénteki napon éltem
át, a szentmise alatt, de csak nagyon rövid ideig. Néhány
pénteken megismétlődtek. Később nem éreztem ezeket a
fájdalmakat egészen mostanáig, ez év szeptember (175)
végéig. Betegségemben pénteken újra előjöttek a szentmise
alatt. Újra átjárnak ugyanazok a fájdalmak. Ez ismétlődik
minden pénteken, és néha olyan találkozások idején is,
amikor az a lélek, akivel találkozom, nincs a kegyelem
állapotában. Bár ez ritkán fordul elő, s a fájdalmak is
rövid ideig tartanak, de oly szörnyen hevesek, hogy Isten
különleges kegyelme nélkül nem tudnám elviselni őket.
Külsőleg nincs semmi jele ezeknek a fájdalmaknak. Mi lesz
ezután – nem tudom. Mindent a lelkekért...
 
760   1936.11.21. Jézusom, Te látod, hogy sem súlyos beteg,
sem egészséges nem vagyok. Lelkembe cselekvésre késztető
buzgóságot öntesz, de nincs semmi erőm. Ég bennem szereteted
tüze, s amire testi erőm képtelen, azt kiegyenlíti
szeretetem.
 
761   Jézusom, lelkem csupa vágyódás, szeretnék egyesülni
Veled, de műveid még visszatartanak. Még nem teljes a lelkek
száma, akiket Hozzád kell vezetnem. Vágyom a fáradságra és
szenvedésre, hogy teljesedjék be mindaz, amit felőlem (176)
öröktől fogva elhatároztál – ó, Uram, Teremtőm! Egyedül a
Te szavadat értem, egyedül ez ad nekem erőt. Lelked, Uram, a
békesség lelke, s lelkem mélyét semmi sem tudja megzavarni,
mert Te laksz ott, ó, Uram.
  Tudom, hogy különösen rajtam pihen tekinteted, ó, Uram. A
velem kapcsolatos terveidet nem vizsgálgatom félelemmel; az
én feladatom az, hogy kezeidből mindent elfogadjak. Nem
félek semmitől, bár tombol a vihar, és szörnyű villámok
csapkodnak körülöttem. Ilyenkor egyedül érzem magam, de
szívem megsejt Téged, és bizalmam nőttön-nő. Látom
mindenhatóságodat, ami fenntart engem. Jézusom, Veled
haladok át az életen. Szivárványon át vagy viharok közt,
örömkiáltással, irgalmad dalát énekelve. Nem némul el
szeretethimnuszom, amíg csak az angyalok kara át nem veszi
tőlem. Nincs olyan erő, ami Istenhez vezető utamon
feltarthatna engem. Látom, hogy még elöljáróim sem mindig
értik meg ezt az utat, melyen Isten vezet engem, de ezen nem
csodálkozom.
 
762   (177) Egy alkalommal megpillantottam Sopockó atyát
imádságba merülve, amint épp ezeken a dolgokon[254]
gondolkozott. Feje felett hirtelen kirajzolódott egy
fénykarika. Bár távol vagyunk egymástól, gyakran látom őt;
legtöbbször úgy, amint kimerültsége ellenére íróasztalánál
dolgozik.
 
763   1936.11.22. Ma szentgyónás alatt maga az Úr szólt
hozzám a pap szájával. Ez a pap nem ismerte a lelkemet, én
pedig csak a bűneimmel vádoltam magam, mégis a következőket
mondta: ,,Hűségesen teljesíts mindent, amit Jézus mond
neked, a nehézségek ellenére is. Tudj róla, hogy ha az
emberek haragszanak is rád, Jézus sohasem haragszik, és soha
nem is fog rád haragudni. Ne törődj az emberek
véleményével.'' – Első pillanatban csodálkoztam ezeken az
intelmeken, de aztán megértettem, hogy az Úr szólt általa
hozzám, s hogy maga a pap sem tudta ezt. Ó, szent titok!
Mily nagy kincsek vannak elrejtve benned! Ó, szent hit, te
vagy útmutatóm.
 
764   (178) 11.24. Ma levelet kaptam Sopocko atyától.[255]
Megértettem belőle, hogy maga Isten vezeti az egész ügyet, s
ahogy az Úr megkezdte, úgy Ő is vezeti tovább. Minél nagyobb
nehézségeket látok, annál nyugodtabb leszek. Ó, ha ez a mű
nem szolgálná Isten nagyobb dicsőségét, ha nem lenne oly sok
lélek hasznára, a sátán nem dolgozna oly erősen ellene, de ő
jól tudja, mit fog ezzel veszíteni. Most értettem meg, hogy
a sátán legjobban az irgalmasságot gyűlöli, számára ez a
legnagyobb kín. Az Úr szava viszont el nem múlik, elevenen
él; a nehézségek nem teszik tönkre Isten műveit, inkább
bebizonyítják, hogy ezek Istentől valók.
 
765   Egyik alkalommal megláttam az új Kongregáció zárdáját.
Ahogy körüljártam, mindent jól szemügyre vettem, hirtelen
megláttam egy csapat gyermeket, akik nem lehettek több, mint
5-11 évesek. Amint megláttak, körülvettek, s elkezdtek
hangosan kiabálni : ,,Védj meg minket a gonosztól!'' (179) -
- majd bevezettek a kolostor kápolnájába. Amint beléptem
oda, megláttam a szenvedő Urat. Jézus jóságosan rám nézett,
s azt mondta, hogy a gyermekek súlyosan megbántották Őt. –
,,Te védd meg őket a gonosztól!'' Azóta imádkozom a
gyermekekért, de érzem, hogy az ima egyedül nem elég.
 
766   Ó, Jézusom, Te tudod, milyen erőfeszítésre van
szükségünk ahhoz, hogy őszintén és egyszerűséggel
viselkedjünk azokkal, akiktől egész lényünk visszariad, vagy
azokkal, akik akarva vagy akaratlanul fájdalmat okoztak
nekünk. Emberileg ez lehetetlen. Ilyen pillanatokban jobban,
mint máskor, azon igyekszem, hogy az illetőben Jézust
lássam, s ennek a Jézusnak a kedvéért tegyek meg mindent az
illető személynek. Az ilyen cselekedetekben tiszta a
szeretet. Az ilyen szeretetgyakorlat megedzi és erősíti a
lelket. Nem várok semmit a teremtményektől, ezért nem érnek
csalódások. Tudom, hogy minden teremtmény magától nagyon
szegény (180) – tehát mit várhatok tőle? Nekem Isten a
minden, mindent Hozzá viszonyítva akarok értékelni.
 
767   + Mostanában beszélgetéseim az Úrral egészen lelkiek.
Megérintette ugyanis lelkemet az Úr, s lelkem teljesen
önfeledten merült el Benne. Egészen áthatott az Isten,
elmerülök szépségében, úgyszólván egészen Beleolvadtam. –
Nem tudom ezt leírni, mert az íráshoz használnom kell az
érzékeimet, ott az Istennel való egybeolvadásban azonban az
érzékek nem működnek. Ott Isten és a lélek egyesül, a lélek
Istenben él. Ezt a nyelv képtelen kifejezni. Amikor a lélek
visszatér a közönséges életbe, meglátja, hogy ez az élet
csak szürkület, köd, fáradt összevisszaság. Olyan, mint egy
bebugyolált csecsemő. Ebben az állapotban a lélek csak
Istenből merít, magától nem tesz semmit, semmiféle
erőfeszítést, mindent Isten művel benne. Ha a lélek újra
megszokott állapotába jut, látja, hogy nem bírna (181)
tovább megmaradni ebben az egyesülésben. Az egyesülés
pillanatai rövidek, mivel a lélek nem tud huzamosabb ideig
megmaradni az Istennel való egyesülés állapotában, mert ha
ez [az Istennel való egyesülés] tovább tartana, el kellene
válnia a testtől. Erre a rövid időre is csak Isten tudja
fenntartani csodálatos módon. Isten világosan megérteti a
lélekkel, mennyire szereti őt, mintha csak ő lenne egyedül
szeretetének tárgya. A lélek világosan felfogja ezt, s
mintegy leplezetlenül, teljes erejével Istenhez tör – de
érzi, hogy olyan, mint egy gyermek, akinek ez nem áll
hatalmában. Ezért Isten ereszkedik le hozzá, s egyesül vele
oly módon... itt el kell hallgatnom, mert nem bírom leírni,
mit érez a lélek.
 
768   Különös dolog, hogy bár a lélek, aki átéli ezt az
egyesülést Istennel, nem tudja ezt a kapcsolatot, a formáját
sem tudja meghatározni, de ha egy hasonló lélekkel
találkozik, csodálatosképpen kevés szóból is pontosan
megértik egymást. Az a lélek, aki így egyesült Istennel,
könnyen megismeri a hasonló lelket még akkor is, (182) ha ez
a lélek nem tárja fel bensőjét, csak közönséges beszélgetést
folytatnak. Ez valamiféle lelki rokonság. Kevés lélek van,
akit Istenhez ilyen kapcsolat fűz, sokkal kevesebb, mint
gondolnánk.
 
769   Megállapítottam, hogy az Úr kétféle célból adja ezt a
kegyelmet. Először: ha a léleknek valami nagy művet kell
megvalósítania, ami emberileg nézve meghaladja az erejét.
Másodszor: Isten ezt a kegyelmet – így vettem észre –
hasonló lelkek vezetéséhez és megnyugtatására adja. Bár
Isten úgy adhatja ezt a kegyelmet, ahogy akarja és akinek
akarja. Ezt a fajta kegyelmet három papi személynél
tapasztaltam meg. Egyikük egyházmegyés pap, a másik kettő
szerzetespap. Két apáca is [megkapta ezt a kegyelmet], de
nem ugyanolyan mértékben.
 
770   Ami engem illet, ezt a kegyelmet első alkalommal egy
rövid pillanatra 18 éves[256] koromban Úrnapja nyolcadán
kaptam meg, amikor a litánián Jézusnak az örök szüzességi
(183) fogadalmat tettem. Akkor még a világban éltem, de
hamarosan beléptem a zárdába. Ez a kegyelem csak rövid ideig
tartott, de ereje igen nagy. Ezután hosszú szünet
következett. Valójában e szünet idején is sok kegyelmet
kaptam az Úrtól, de másfajta kegyelmeket. Ez a tisztulás és
próbatétel ideje volt. Ezek a tapasztalatok oly fájdalmasak
voltak, hogy lelkem Istentől teljesen elhagyatottnak érezte
magát, s nagy sötétségbe merült. Éreztem és felfogtam, hogy
ezekből a kínokból engem senki nem tud kivezetni, és
megérteni sem [képes]. Két alkalommal fogta el lelkemet a
kétségbeesés. Egyszer fél órára, egyszer meg háromnegyed
óráig. Amint a kegyelmek nagyságát nem tudom leírni, úgy a
megpróbáltatásokét sem. Bármely szó csak halvány árnyéka
lenne a valóságnak. De ahogy Isten belemerített a
szenvedésekbe, ugyanúgy ki is emelt belőlük. Jó néhány évbe
beletelt mégis, mire az Istennel való egyesülés rendkívüli
kegyelmét megkaptam, (184) ami egészen a mai napig tart.
Ebben a megújított egyesülésben is voltak azonban rövid
szünetek. Most már egy idő óta nem érzek szüneteket, hanem
mindjobban elmerülök Istenben. Nagy fényében megvilágosodik
értelmem, s ennek segítségével felismerem Isten nagyságát –
nem úgy, mint azelőtt, amikor csak egyes tulajdonságait
láttam meg. – Most ez más. Egyetlen pillanat alatt meglátom
Isten teljes Lényét.
 
771   Ebben a pillanatban a lélek teljesen elmerül Benne, s
oly nagy boldogságot érez a lélek,[257] mint a választottak
az égben. A választottak ugyan szemtől szemben látják
Istent, s boldogok teljesen – istenismeretük mégsem
azonos. Ezt Isten adta tudtomra. A mélyebb megismerés a
kegyelem révén már itt a földön megkezdődik, de nagyrészt a
kegyelemhez való hűségünktől függ. Az a lélek, aki az
Istennel való egyesülés felfoghatatlan kegyelmében részesül,
nem mondhatja, hogy színről színre látja Istent. Itt még a
hit vékony leple fedi Őt, de ez a lepel már (185) egészen
vékony; úgyhogy a lélek elmondhatja: – látja Istent, s
beszél Vele. Isten egészen átjárja, tudtára adja, mennyire
szereti. A lélek látja, hogy nála jobb és szentebb lelkek
nem kapták meg ezt a kegyelmet, ettől elfogja valamilyen
szent ámulat, s megmarad mély alázatban. Elmerül saját
semmiségében, s a szent ámulatban, s minél jobban
megalázkodik, annál bensőségesebben egyesül vele Isten, s
száll le hozzá. A lélek ilyenkor mintha rejtve lenne,
érzékei kihunynak. Egyszerre felismeri Istent, s elmerül
Benne. Megismeri a Kifürkészhetetlen egész mélységét, s
minél mélyebben ismeri meg, annál erősebb lesz a vágyódása
Utána.
 
772–773   Nagy a kölcsönösség a lélek és az Isten között.
Ha a lélek előjön rejtettségéből, az érzékek is megízlelik
mindazt, amit a lélek élvezett. Ez is Isten nagy kegyelme,
de ez már nem tisztán szellemi. Az első egyesülésben az
érzékek nem vesznek részt. Minden kegyelem erőt ad a
cselekvéshez, és bátorságot a szenvedéshez. A lélek pontosan
tudja, mit kíván tőle Isten, és minden kellemetlenség
ellenére (186) teljesíti szent akaratát. Ebben a helyzetben
azonban a lélek nem cselekedhet önállóan, igazodnia kell egy
világosan látó gyóntató tanácsához, különben eltévelyedhet,
vagy semmi hasznot nem merít tapasztalatából.
 
774   + Jól értem ezt, Jézusom, hogy amint a betegséget
lázmérővel mérik, s a magas láz a betegség súlyosságáról
beszél, így a lelki életben a szenvedés az a lázmérő, amely
az Istenszeretetet mutatja a lélekben.
 
775   + Az én célom Isten... Boldogságom pedig az isteni
akarat teljesítése. A világon semmi sem tudja megzavarni ezt
a boldogságot, semmilyen hatalom vagy erő.
 
776   Ma a cellámban nálam volt az Úr, s azt mondta:
,,Leányom, nem hagylak már sokáig ebben a Kongregációban.
Azért mondom ezt, hogy még nagyobb buzgalommal használd ki a
kegyelmeket, melyeket adok neked.''
 
777   (187) 1936.11.27. Ma lélekben a mennyben voltam, s
láttam azt a felfoghatatlan szépséget és boldogságot, ami a
halál után vár ránk. Láttam, ahogy minden teremtmény szünet
nélkül tiszteletet és dicsőítést tanúsít az Úr iránt.
Láttam, mily nagy a boldogság Istenben, amely kiárad minden
teremtményre, s őket is boldogítja, majd a boldogságból
fakadó valamennyi dicsőítés és magasztalás visszaáramlik a
Forráshoz, behatol Isten mélységébe, szemlélve belső életét
– az Atya, a Fiú, és a Szentlélek életét – amit soha senki
felfogni vagy kikutatni nem tud.
 
778   A boldogságnak ez a Forrása saját lényében
változatlan, bár mindig új, minden teremtmény részére
boldogságot sugároz. Most tudom megérteni szent Pált, aki
azt mondta: ,,Szem nem látta, fül nem hallotta, emberi szív
fel nem fogta, amit Isten azoknak készített, akik szeretik
őt.'' – Isten megismertette velem azt az egyedüli dolgot,
ami végtelen értékkel bír előtte. Ez pedig Isten szeretete.
Szeretet, szeretet, még egyszer szeretet. – Semmi sem
hasonlítható a tiszta (188) szeretet egyetlen tettéhez.
Milyen felfoghatatlan kegyelemben részesíti Isten azt a
lelket, aki Őt őszintén szereti. Ó, boldog lélek, aki már
itt a földön élvezi az Ő különös kegyelmét. Ezek a kicsiny,
alázatos lelkek.
 
779   Isten általam felismert nagy fenségét rangsoruk és a
kegyelem fokozatai szerint dicsérik az égi lelkek; midőn
Istennek ezt a hatalmát és nagyságát láttam, nem borzalom
vagy félelem járta át a lelkem, nem, nem – egyáltalában
nem. Lelkemet béke és szeretet töltötte el, s minél jobban
megismerem Istent, annál jobban örvendek annak, hogy ilyen
az Isten. Annak is végtelenül örülök, hogy Ő olyan nagy, én
pedig ilyen kicsiny vagyok. Éppen azért, mert ilyen kicsiny
vagyok, hordoz a kezében, s tart a Szívén.
 
780   Ó, Istenem! Mennyire sajnálom azokat az embereket,
akik nem hisznek az örök életben. Oly erősen imádkozom
értük, hogy az irgalmasság egy sugara érje őket is, és hogy
Isten atyai keblére ölelje őket. Ó, Szeretet, ó, királynő!
 
781   A szeretet nem ismer félelmet. (189) Áthatol az Isten
trónja előtt őrködő angyali karokon. A szeretet semmitől sem
fél. Eléri Istent, elmerül Benne, mint egyetlen Kincsében. A
keruboknak, akik tüzes karddal őrzik a mennyországot, nincs
felette semmilyen hatalmuk. Isten tiszta szeretete, milyen
nagy és páratlan vagy! Ó, ha a lelkek megismernék
hatalmadat!
 
782   + Ma nagyon gyenge vagyok, nem tudom megtartani a
kápolnában az elmélkedést. Le kell feküdnöm. Ó, Jézusom,
szeretlek, s gyengeségemmel is dicsérni akarlak Téged.
Tökéletesen meghajlok, és szent akaratodra hagyatkozom.
 
783   + Nagyon vigyáznom kell magamra, mert kezdek különösen
érzékeny lenni mindenre. Olyan dolgok, melyeknek egészséges
koromban semmi jelentőséget nem tulajdonítottam, most erősen
zavarnak. Ó, Jézusom, Pajzsom és Erőm, adj kegyelmet, hogy
ebből az állapotból győztesen kerülhessek ki. Ó, Jézusom,
formálj magaddá szereteted erejével, hogy méltó eszközöd
lehessek irgalmasságod hirdetésére.
 
784   (190) + Köszönöm Istennek ezt a betegséget és testi
gyengélkedéseimet, mert így van időm Jézussal beszélgetni.
Gyönyörűség számomra hosszú időt az elrejtett Úr lábainál
eltölteni. Az órák úgy szaladnak, mint a percek, nem tudni,
hogyan. Érzem, égő izzás a bensőm, s nem értek meg más
életet, mint a szeretetből fakadó áldozatét.
 
785   1936.11.29. A Szűzanya megtanított, hogyan készüljek
fel Karácsony ünnepére. Ma a kis Jézus nélkül láttam Őt. Azt
mondta: ,,Leányom, törekedj a csendre és alázatra, hogy
Jézus, aki a szívedben lakik, kipihenhesse magát. Tiszteld
Őt a szívedben. Maradj meg lelked legbelsejében. Kérni fogom
számodra a lelki életnek ezen kegyelmét, hogy bensődet el
nem hagyva, külsőleg minden kötelességedet még pontosabban
teljesíthesd. Szívedben maradj mindig Vele, Ő lesz a te
erőd. A teremtményekkel csak annyiban érintkezz, amennyiben
szükséges, és (191) kötelességeid megkívánják. Te az élő
Isten kedves lakóhelye vagy, ahol Ő mindig szeretettel és
jóindulattal tartózkodik. Isten élő jelenléte, melyet mind
élénkebben és világosabban megérzel, meg fog abban
erősíteni, leányom, amit most mondtam neked. Karácsonyig
igyekezz így viselkedni. Később Ő maga adja majd tudtodra,
hogyan fogsz Vele érintkezni és egyesülni.''
 
786   1936.11.30. Ma a vesperásnál valamiféle fájdalom járta
át lelkemet. Látom, hogy az a mű minden szempontból
meghaladja az erőmet. E feladat nagyságához képest csak
kisgyermek vagyok, s csupán Isten kifejezett parancsára
teszem meg a kivitelezéshez szükséges lépéseket. Másrészt
még e kegyelmek súlya is rám nehezedik, melyeket alig bírok
elviselni. Látom elöljáróimban a bizalom hiányát, különböző
kétségekkel és aggályoskodással kezelnek. Jézusom, látom,
hogy ezektől a nagy kegyelmektől is lehet szenvedni. (192) A
szenvedések nemcsak lehetségesek, de, mint az isteni működés
jeleinek, lenniük is kell. Jól értem: ha Isten maga nem
erősítené meg a lelket a különböző megpróbáltatások alatt,
az magától nem boldogulna. Maga Isten a védőpajzsa. 
 


Ahogy a vesperáson a szenvedésnek és a kegyelemnek erről az 
együtteséről elgondolkodtam, hallottam Szent Anyánk szavait:
,,Tudd meg, leányom, hogy bár engem az Istenanyai méltóságra

emeltek, mégis a fájdalom hét tőre járta át szívemet. Ne

tégy semmit védelmedre, viselj el mindent alázattal. Maga
Isten fog megvédeni.''

 
787   1936.12.1.
Egynapos lelkigyakorlat
 
  Ma reggel a meditáció alatt az Úr tudtomra adta és
világosan megértette velem, hogy kívánságai
megváltoztathatatlanok. Világosan látom, hogy ez alól a
kötelességem alól, miszerint teljesítenem kell Isten
felismert akaratát, senki sem menthet fel. Egészségem és
testi erőim megfogyatkozása sem kielégítő ok, (193) hogy e
mű alól felmentést kapjak. Ezt maga az Úr viszi végbe, én
csupán eszköz vagyok a kezében. Íme, Uram, itt vagyok, hogy
teljesítsem akaratodat. Parancsolj örök terveid és tetszésed
szerint. Csupán azt a kegyelmet add, hogy mindig hűséges
maradhassak Hozzád.
 
788   Midőn az elrejtett Istennel beszéltem, tudatta velem,
ne sokat töprengjek, s ne féljek a nehézségektől, melyekkel
esetleg találkozom. ,,Tudd meg, hogy veled vagyok. Én
készítettem elő ezeket a nehézségeket, s én győzöm le őket.
Az elutasító magatartást ezzel a művel szemben egyetlen
pillanat alatt jóindulatúvá tudom változtatni.'' A mai
beszélgetésben sok mindent megmagyarázott az Úr, bár nem
mindent írok le.
 
789   Minden körülmények között elsőbbséget adni másoknak,
főleg a rekreáción. A társakat csendben meghallgatni. Nem
szólni közbe, még ha tízszer is ugyanazt mesélik. Sohasem
fogok olyan dolgok után érdeklődni, melyekre nagyon kíváncsi
vagyok.
 
790   (194) Elhatározás továbbra is ugyanaz: – az irgalmas
Krisztussal egyesülni.
  Általános elhatározás: belső csend, hallgatás.
 
791   Rejts el, Jézus, irgalmad mélyére! S azután
ítélkezzenek felettem felebarátaim, ahogy nekik tetszik.
 
792   Sohasem beszélek saját élményeimről. A szenvedésben
enyhülést csak az imában keresek. A legcsekélyebb kétség
esetén is kikérem a gyóntató, és csak az ő tanácsát. Nyitva
tartom a szívemet mások szenvedései előtt. Saját
fájdalmaimat, amennyire lehetséges, Isten Szívébe rejtem,
hogy kívülről ne lehessen látni azokat.
  Kiegyensúlyozottságra törekszem mindig, viharos
körülmények között is. Nem engedem benső békémet és a
csendet semmivel se megzavarni. Nem fogható semmi a lelki
békéhez. Nem mentegetőzöm, ha igazságtalan szemrehányás ér.
Ha a főnöknő meg akarja tudni az igazat (195) arról, hogy
helyesen vagy helytelenül cselekedtem, ezt nem feltétlenül
tőlem tudhatja meg. Az én dolgom csak az, hogy mindent belső
alázattal fogadjak.
  Ezt az adventi időt a Szűzanya utasítása alapján akarom
eltölteni – csendben és alázatosan.
 
793   A Szűzanyával töltöm perceimet. Nagy sóvárgással várom
az Úr eljövetelét. Igen nagyok a vágyaim. Azt óhajtom,
minden nép ismerje meg az Urat. Szeretnék előkészíteni
minden nemzetet a Megtestesült Ige fogadására. Ó, Jézusom,
áradjon bővebben irgalmad forrása, mert az emberiség nagyon
beteg. Most nagyobb szüksége van könyörületedre, mint
bármikor. Te vagy nekünk, bűnösöknek, az irgalmasság
kimeríthetetlen tengere. Minél nagyobb a nyomorúságunk,
annál több jogunk van irgalmadra. Te vagy az a Forrás, aki
végtelen irgalmaddal minden teremtményt boldogítasz.
 
794–795   (196) 1936.12.9. Ma Krakkó közelébe Pradnikba
utazom egy kúrára. Három hónapig kell ott maradnom.
Elöljáróim nagy gondossága rendezte el, hogy odautazhassak.
Főleg az általános főnöknő, aki különösen törődik a beteg
nővérekkel. Elfogadtam ezt a kegyelmet, hogy részt vehetek
ezen a kúrán, de teljesen átadtam magamat Isten akaratának.
Tegyen velem azt, amit akar. Nem kívánok mást, csak szent
akaratát teljesíteni. Egyesülök a Szűzanyával, elhagyom
Názáretet, s Betlehembe megyek, s ott fogom tölteni a
Karácsonyi ünnepeket idegenek között, de együtt Jézussal,
Máriával és Józseffel, mert ez az Isten akarata. Igyekszem
mindenben teljesíteni Isten akaratát. Nem kívánom jobban a
gyógyulást, mint a halált. Egészen rábízom magam Isten
végtelen irgalmára. A legteljesebb békében élek, akár egy
kisgyermek, csupán azon fáradozom, hogy Iránta való
szeretetem mindig mélyebb és tisztább legyen, s Isten
tekintete kedvét találja bennem.
 
796   (197) Azt mondta nekem az Úr, hogy az Irgalmasság
ünnepe előtt az irgalmasság olvasóját kell kilenc napon át
imádkozni. Nagypénteken kell elkezdeni. ,,Ez alatt a
kilenced alatt megadok a lelkeknek minden kegyelmet.''
 
797   Félelem fogott el, hogy oly hosszú ideig leszek
egyedül a Kongregáción kívül. Ekkor ezt mondta Jézus: ,,Nem
leszel egyedül, mert én is veled vagyok mindig és mindenütt;
ne félj semmitől az én szívemen! Én magam vagyok utazásod
szerzője. Tudnod kell, hogy szemeim nagy figyelemmel kísérik
szíved minden rezdülését. Elkülönítlek, hogy szívedet
jövendő terveimhez formáljam. Mitől félsz? Ki mer hozzád
érni, ha velem vagy? Azonban annak nagyon örülök, leányom,
hogy elmondod nekem félelmeidet. Mindent ily nyíltan mondj
el nekem, leányom, és ilyen emberien! Ezzel örömet szerzel
nekem. Megértelek, mert Istenember vagyok. (198) Szíved
egyszerű beszéde kedvesebb nekem, mint a tiszteletemre
költött fennkölt himnuszok. Tudd meg, leányom, minél
egyszerűbb a beszéded, annál jobban vonzol magadhoz. Most
azonban pihenj meg szívemen, tedd félre tolladat, s
készülődj az útra!''
 
798   1936.12.9. Ma reggel elutaztam Pradnikba. Chrisostoma
nővér kísért el. Külön szobám van, egészen olyan vagyok,
mint egy karmelita nővér. Amint Chrisostoma nővér
visszament, s egyedül maradtam, imába merültem. A Szűzanya
különös oltalmába ajánlottam magamat. Ő mindig velem van.
Figyeli, mint egy jó anya, minden élményemet,
erőfeszítéseimet.
 
799   Hirtelen megpillantottam az Urat, aki azt mondta:
,,Légy nyugodt, gyermekem! Látod, nem vagy egyedül. Szívem
őrködik feletted.'' Jézus erőt adott bizonyos személlyel
kapcsolatban. Megéreztem az erőt lelkemben.
 
800   (199)
Erkölcsi alapelv
 
  Abban az esetben, ha nem tudjuk mi a helyesebb, jól át
kell gondolnunk a dolgot, tanácsot kell kérnünk, mert
bizonytalan lelkiismerettel nem szabad cselekedni.
Bizonytalanságban ezt kell magunknak mondani: bármit teszek,
jó lesz, megvan a jó cselekedet szándéka bennem. Az Úr
elfogadja, amit jónak tartunk – elfogadja, és Ő is jónak
ítéli meg. Nem kell aggódni, ha kis idő múltán nem látszanak
már jónak ezek a dolgok. Isten a szándékot nézi, amivel
megkezdjük a dolgot, s ennek megfelelően fog jutalmazni. Ez
az alapelv, amihez tartanunk kell magunkat.
========================================================================
Napló – 2. füzet                                               801–900
 
 
801   Ma, mielőtt lefeküdtem, még egy rövid látogatást[258]
tettem az Úrnál. Lelkem elmerült Benne, egyetlen kincsemben.
Szívem kis ideig Vőlegényem szívén pihent. Tudatta velem,
miként viselkedjem környezetemmel. Ezután visszatértem
magányomba. Az orvos[259] körülvett gondoskodásával.
Körülöttem jóindulatú szíveket látok.
 
802–804   (200) 1936.12.10. Ma korán keltem, s még a
szentmise előtt megtartottam az elmélkedést. Itt a szentmise
6 órakor van. A Szentáldozás után lelkem elmerült az Úrban,
szeretetem egyetlen tárgyában. Úgy éreztem, elragadott
mindenhatósága. Midőn magányomba visszatértem, nem éreztem
jól magam. Rögtön le kellett feküdnöm. A nővér[260]
cseppeket hozott, de egész nap rosszul éreztem magam. Este
igyekeztem megtartani a szent órát, de nem tudtam, ezért
csak egyesültem a szenvedő Jézussal. Magánszobám a férfiak
terme mellett van. Nem tudtam, hogy ilyen fecsegők a
férfiak. Kora reggeltől késő éjszakáig beszélgettek
különböző témákról. A nők terme sokkal csendesebb. Mindig az
asszonyoknak tesznek e téren szemrehányásokat – de most
alkalmam volt meggyőződni, hogyan is áll ez a dolog.
Nehezemre esett ebben a viccelődésben és nevetésben
koncentrálni az imára. Ha Isten kegyelme (201) egészen
magába von, nem zavar mindez, mert akkor nem tudom, mi
történik körülöttem. Jézusom, milyen keveset beszélnek Rólad
ezek az emberek! Minden egyébről, csak Rólad nem, Jézus.
Mivel keveset beszélnek Rólad, bizonyára gondolni se
gondolnak Rád. Az egész világ érdekli őket, csak éppen
Rólad, a Teremtőről nagy a hallgatás. Szomorú vagyok,
Jézusom, ha látom a teremtményeknek ezt a közömbösségét és
hálátlanságát. Jézusom, helyettük is szeretni akarlak.
Szeretetemmel adok Néked elégtételt.
 
805
A Szűzanya Szeplőtelen Fogantatása
 
  Kora reggel óta éreztem a Szűzanya közelségét. A szentmise
alatt meg is pillantottam, és oly szép és gyönyörű volt,
hogy nincsenek szavak, melyek csak részben is kifejeznék
szépségét. Tiszta fehérben volt kék övvel. Palástja is kék
volt. A fején korona. Egész alakjából felfoghatatlan
fényesség sugárzott. – ,,Én vagyok az ég és a föld
Királynője, de mindenekelőtt a ti Édesanyátok.'' Szívére
ölelt, és ezt mondta: ,,Mindig veled érzek.'' – Éreztem
(202) szeplőtelen Szíve hatalmát, amit megosztott lelkemmel.
Most értem meg, miért is készültem már két hónapja erre a
várva várt ünnepre. Mától fogva lelkem lehető legnagyobb
tisztaságára törekszem, hogy teljes fényükben tükrözhessem
vissza Isten Kegyelmének sugarait. Kristály akarok lenni,
hogy tessek Néki.
 
806   + Ezen a napon megláttam egy papot, ragyogás vette
körül, mely a Szűzanyáról sugárzott le rá. Nyilvánvaló, hogy
ez a lélek szereti a Szeplőtelent.
 
807   Különös vágyódás fogja el a lelkem. Csodálom, hogy ez
az érzés nem választja el testemtől a lelket. Vágyom
Istenre, szeretnék Beleolvadni. Érzem, milyen szörnyű
számkivetésben vagyok. Lelkem teljes erejével Isten felé
tör. Ó, hazám lakói, gondoljatok a számkivetettre! Mikor
hullik le már részemre is a lepel? Bár látom, és (203) érzem
is, milyen vékony ez a lepel, amely elválaszt az Úrtól,
szeretném már szemtől szembe látni Őt – de legyen nekem a
Te akaratod szerint.
 
808   12.11. Ma nem tudtam részt venni az egész szentmisén.
Csak a legfontosabb részeknél voltam jelen. A Szentáldozás
után pedig azonnal visszatértem magányomba. Hirtelen
elfogott Isten jelenléte, s egyidejűleg megéreztem – rövid
időre – az Úr szenvedéseit. Ekkor mélyebben megértettem az
irgalmasság művét.
 
809   Az éjszaka hirtelen felébresztettek. Egy lélek kért
imát, akinek nagy szüksége volt erre az imára. Röviden, de
egész lelkemből kértem az Úr kegyelmét számára.
 
810   A következő napon tizenkettő után, amint beléptem a
terembe, megpillantottam egy haldoklót. Megtudtam, hogy az
éjjel kezdődött meg nála az agónia. Éppen akkor, amikor imát
kértek tőlem. (204) Hirtelen meghallottam lelkemben a
hangot: ,,Imádkozd el azt a rózsafüzért, amit tanítottam
néked!'' Szaladtam a rózsafüzéremért, letérdeltem a haldokló
mellé, s lelkem egész buzgóságával elkezdtem a rózsafüzért
imádkozni érte. Hirtelen kinyitotta a szemét, s rám nézett.
Még nem fejeztem be az imát, amikor csodálatos nyugalomban
meghalt. Buzgón kértem az Urat, teljesítse ígéretét, amit
ehhez a rózsafüzérhez fűzött. Az Úr tudatta velem, hogy ez a
lélek elnyerte az ígért kegyelmet. Ez volt az első lélek,
aki megtapasztalhatta az Úr ígéretét. Éreztem, hogyan fogja
körül őt az Úr irgalmassága.
 
811   Midőn beléptem magányomba, meghallottam ezeket a
szavakat: ,,Minden lelket, aki ezt a rózsafüzért imádkozza,
megvédem halálos óráján, mint saját dicsőségemet. Ha mások
imádkozzák egy haldokló mellett, az is elnyeri ugyanezt a
bűnbocsánatot. Ha ezt (205) az imát a haldokló mellett
mondják, mérséklődik Isten haragja, és mérhetetlen irgalom
veszi körül a lelket; – Fiam fájdalmas szenvedése
megindítja irgalmam mélységét.''
  Ó, bárcsak mindenki felismerné, milyen nagy az Úr irgalma,
mennyire szükségünk van mindnyájunknak erre az irgalomra,
főleg ebben a döntő órában.
 
812   + Ma harcot vívtam a sötétség szellemeivel egy
lélekért. Hogy gyűlöli a sátán Isten irgalmasságát! Látom,
milyen ellenállást tanúsít ezzel az egész művel szemben.
 
813   + Ó, irgalmas Jézus, keresztre feszített Jézus,
emlékezz meg halálunk órájáról! Jézus lándzsával megnyitott,
legirgalmasabb Szíve, rejts el utolsó órámban! Ó, Jézus
Szívéből előtörő Vér és Víz, kikutathatatlan irgalmad
forrása halálom óráján! – Haldokló Jézus, az irgalom
záloga[261] – enyhítsd halálom óráján Isten haragját!
 
814   (206) + 1936.12.12. Ma csupán Szentáldozáshoz
járultam, és rövid ideig vettem részt a szentmisén. Élő
Kenyér! Minden erőm Benned van. Nehezemre esik egy napot is
Szentáldozás nélkül eltölteni. Ő az én pajzsom – Nélküled,
Jézus, nem tudok élni.
 
815   Jézus – Szerelmem – ma tudomásomra hozta, milyen
nagyon szeret. Bár oly mély szakadék tátong köztünk, Teremtő
és teremtmény között, mégis, mintha egyenlők lennénk – a
szeretet kitölti ezt a szakadékot. Maga az Úr ereszkedik le
hozzám, s tesz képessé a Vele való érintkezésre. Elmerültem,
s mintegy tökéletesen elvesztem Benne. – Szerető tekintete
előtt a lelkem mégis hatalmat, erőt nyer, s tudatosul benne,
hogy szeret, s őt is nagyon szeretik. Tudja, hogy a Hatalmas
védi őt. Az ilyen ima, ha rövid is, nagyon gazdagítja a
lelket. Órákig tartó szokványos ima nem világítja meg úgy a
lelket, mint az ilyen rövid, de magasabb rendű ima egy
pillanata.
 
816   (207) + Délután volt az első verandai
[fekvőkúrám].[262] Ma meglátogatott Felicja nővér.[263]
Szükséges apróságokat hozott, meg pár szép almát. A főnöknő
és a drága nővérek üdvözletüket küldték.
 
817
1936.12.13. Gyónás Jézus előtt
 
  Sírnom kellett, ha arra gondoltam – tekintve bűnös
lelkemet és bizonyos nehézségeket – hogy már három hete nem
gyóntam. A körülmények úgy adódtak, hogy nem volt rá
lehetőségem. Először a gyónási napon ágyban kellett
maradnom. A következő héten délután volt gyóntatás, de nekem
délelőtt már a kórházba kellett jönnöm. Ma délután eljött
Andrasz atya, leült a szobámban, hogy meghallgassa
gyónásomat. Eleinte egyetlen szót sem szólt. Nagyon örültem,
mert már nagyon vágytam gyónni. Mint mindig, kitártam egész
lelkemet. Az atya minden csekélységre válaszolt. Egészen
különleges módon boldog voltam, hogy mindent elmondhattam.
(208) Vezeklésül feladta Jézus Neve litániáját. Midőn el
akartam mondani a litánia elmondásával kapcsolatos
nehézségeimet, felállt, hogy megadja a feloldozást. Hirtelen
nagy fényesség sugárzott alakjából. Ekkor láttam meg, hogy
nem P. Andrasz áll előttem, hanem Jézus. Ruhája fénylett,
mint a hó. Azonnal eltűnt. Először kissé nyugtalan lettem,
de azután valami rendkívüli béke szállt a lelkembe.
Rájöttem, hogy Jézus ugyanúgy fogadta gyónásomat, mint egy
gyóntató atya. Ez alatt a gyónás alatt lelkemet átjárta
valamiféle különleges érzés. Az első pillanatban nem is
értettem, mit jelenthet ez.
 
818   1936.12.16. A mai napot – minden szenvedésemet és
imámat – Oroszországért, ezért a szegény országért
ajánlottam fel. A Szentáldozás után azt mondta Jézus: ,,Nem
tudom már tovább elviselni ezt az országot. Ne kösd meg
kezeimet, leányom!'' (209) Megértettem, hogy az Istennek
tetsző lelkek imája nélkül már ez az egész nép elpusztult
volna. Ó, hogy szenvedek e miatt a nép miatt, amely kiűzte
Istent határai közül.
 
819   + Ó, Isten irgalmának kimeríthetetlen forrása, áradj
ránk egészen! Jóságodnak nincs határa. Nyomorúságom mélysége
fölött erősítsd meg irgalmad hatalmát, mert könyörületed
határtalan. Irgalmad felfoghatatlansága és különlegessége
ámulatba ejti az angyalok és az emberek értelmét.
 
820   Őrangyalom azt mondta, imádkozzam egy bizonyos
lélekért. – Reggel megtudtam, hogy egy olyan emberről volt
szó, aki éppen haldokolt. Isten különös módon hozza
tudomásomra, ha valakinek szüksége van az imámra. Mostanában
gyakrabban fordul ez elő, mint korábban.
 
821   (210) Jézus tudomásomra adta, milyen kedves neki az
olyan lélek, aki akarata szerint él, ezzel adja meg Neki a
legnagyobb tiszteletet...
 
822   Ma megértettem: ha semmit sem teljesítenék abból, amit
az Úr tőlem kíván, ugyanúgy jutalmazna meg, mintha mindent
véghezvittem volna. Ő csak a szándékot nézi, amivel
belekezdtem a munkába, s ha még ma magához venne, a mű nem
látná kárát, mert Jézus a műnek és a kivitelezőjének is Ura.
Rajtam csak az múlik, hogy szeressem mértéktelenül az Urat.
Minden mű csupán egy kis csepp előtte, csak a szeretetnek
van jelentősége, ereje és érdeme. Jézus lelkemben tágas
horizontot nyitott – a szeretet kiegyenlíti a szakadékokat.
 
823   1936.12.17. A mai napot a papokért ajánlottam fel.
Ezen a napon többet kellett külsőleg és bensőleg is
szenvednem, mint bármikor máskor. Nem gondoltam volna, hogy
egyetlen nap alatt (211) ennyit lehet szenvedni. Igyekeztem
megtartani a szent órát, amikor lelkem megízlelte az Olajfák
hegyének keserűségét. Egészen egyedül küzdöttem, csak Jézus
karja támogatott a nehézségekben, melyek áthatolhatatlan
falként álltak előttem. Mindezek ellenére bízom az Ő nevének
hatalmában, s nem félek semmitől.
 
824   Ebben a magányban egyedül Jézus a Mesterem, Ő maga
nevel és tanít engem. Érzem, hogy különös befolyása alatt
állok. Kifürkészhetetlen tervei miatt különleges módon
egyesül velem, s felfoghatatlan titkokba enged bepillantani.
Létezik egy titok, amely engem összeköt az Úrral. Erről
senki sem tudhat, még az angyalok sem. Ha akarnám, se tudnám
elmondani. Mégis ebből élek, s fogok élni örökké. Ez a titok
különböztet meg engem minden más lélektől itt a földön és az
örökkévalóságban.
 
825   (212) Ó, csodálatos, fénylő nap, amelyen minden
kívánságom teljesedni fog. Ó, hőn vágyott nap, amely életem
utolsó napja lesz. Örülök az utolsó jelnek, amelyet az
Isteni Művész lelkembe vés, különleges szépséggel látja el
lelkemet, amely megkülönbözteti majd minden más lélek
szépségétől. Ó, gyönyörűséges nap, amelyen megszilárdul
bennem az isteni szeretet. Ezen a napon dalolom majd először
ég és föld előtt az Úr kifürkészhetetlen irgalmának énekét.
Ez az én művem és küldetésem, amire az Úr már a világ
kezdete előtt kiválasztott. Hogy lelkem éneke kedves legyen
a legszentebb Szentháromság előtt, Isten Lelke, Te magad
irányítsd és formáld a lelkemet! Türelemmel vértezem fel
magam, s várom eljöveteled, irgalmas Istenem. A rettenetes
szenvedések és halálfélelem pillanatában még jobban akarok
bízni irgalmad mélységében, mint máskor. (213) Emlékeztetni
foglak Téged, irgalmas Jézus és édes Üdvözítő, minden
ígéretedre, melyeket nekem adtál.
 
826   Ma reggel különös élményben volt részem. Megállt az
órám, nem tudtam mikor kell felkelnem. Fájt volna
elmulasztanom a Szentáldozást. Sötét volt, nem tudtam
kitalálni, mikor kell felkelnem. Felöltöztem, elvégeztem az
elmélkedést, s elmentem a kápolnába. Minden be volt még
zárva. Csend volt. Elmélyedtem az imában, főleg a
betegekért. Most látom, mennyire szükségük van a betegeknek
az imára. Végül kinyílt a kápolna. Elfárasztott az ima, mert
nagyon kimerült voltam. Áldozás után rögtön visszatértem
magányomba. Akkor megláttam az Urat, aki azt mondta: ,,Tudd,
leányom, hogy kedves nekem szíved izzása. S ahogy te kívánsz
vágyódva egyesülni velem a Szentáldozásban, úgy akarom én is
neked adni teljesen magamat. Buzgalmad jutalmául (214)
pihenj meg a szívemen!'' Ebben a pillanatban lelkem elmerült
az Ő Lényében, egyetlen Kincsemben, mint egy csepp a
feneketlen óceánban. Ugyanakkor megláttam, hogy Isten az Ő
nagyobb dicsőségére megenged bizonyos nehézségeket.
 
827   1936.12.18. Ma fájlalni kezdtem, hogy már egy hete
senki sem látogatott meg.[264] Midőn elpanaszoltam ezt az
Úrnak, így válaszolt: ,,Nem elég neked, hogy én naponta
meglátogatlak?'' Bocsánatot kértem az Úrtól, s eltűnt a
rosszkedvem. Ó, Istenem, Erőm, Te elég vagy nekem.
 
828   Ma este megéreztem, hogy egy léleknek szüksége van az
imámra. Buzgón imádkoztam, de éreztem, ez még nem elég. Így
tovább folytattam az imát. A következő napon megtudtam, hogy
abban az órában kezdődött meg egy illető haláltusája, s
reggelig tartott. Megtudtam, mily nagy harcot élt át. (215)
Különös módon adja tudtomra az Úr, ha egy léleknek
haláltusájában szüksége van az imámra. Élénken és világosan
érzem a lelket, aki imát kér. Nem tudtam, hogy lehet ilyen
kapcsolat a lelkek közt. Gyakran az Őrangyalom mondja ezt
nekem.
 
829–830   Szentmise alatt lelkem öröme a kis Jézus. Gyakran
úgy érzem, nincs köztünk távolság. Látok egy papot, aki
lehozza Őt. Nagy vággyal várom Születésének ünnepét. Együtt
élem át a várakozást a Szűzanyával. – Ó, örök Világosság,
aki lejössz erre a világra, világosítsd meg értelmemet,
erősítsd akaratomat, hogy ne lankadjak el a nehéz
megpróbáltatások során. Űzze el fényed a kétely minden
árnyékát, s mindenhatóságod működjék rajtam keresztül. Bízom
Benned, örök Világosság. Kis Jézus, Te vagy a példaképem
Atyád akaratának teljesítésében, aki azt mondtad: ,,Íme,
elmegyek, hogy akaratodat teljesítsem.'' Add, hogy én is
mindenben (216) hűségesen teljesítsem Isten akaratát. Ó,
Isteni Gyermek, add meg nekem ezt a kegyelmet.
 
831   Jézusom! Lelkem vágyik a megpróbáltatás napjaira, de
ne hagyj egyedül lelkem sötétségében, hanem tarts erősen
magadnál engem. Állíts őrzőt ajkaimhoz, hogy szenvedésem
illatát csak Te ismerd és szeresd.
 
832   Ó, irgalmas Jézus, milyen vágyódva siettél az Utolsó
Vacsora termébe, hogy átváltoztasd az ostyát, melyet majd az
én életemben magamhoz veszek. Lakást akartál venni
lelkemben, a Te élő véred egyesül az én véremmel. Ki érti
ezt a szoros egységet? Szívem magába fogadja a Mindenhatót,
a Végtelent. – Ó, Jézusom! Add nekem isteni életed!
Lüktessen a szívemben teljes erejével a Te tiszta és nemes
véred! Neked adom egész lényemet, (217) alakíts át magaddá,
hogy mindenben szent akaratod tegyem, s viszontszeresselek
Téged. Ó, édes Vőlegényem, Te tudod, hogy az én szívem
Rajtad kívül senkit sem ismer. Szívem mélyében telhetetlen
mélységet nyitottál meg: szeretni Téged. Az első pillanattól
kezdve, ahogy megismertelek, szívem Téged szeret, elmerült
Benned, mint egyetlen tárgyában. A Te tiszta, mindenható
szereteted legyen cselekvéseim mozgatója. Ki tudja Szíved
mélyéből előtörő irgalmad mélységét megérteni?
 
833   Tapasztaltam, mennyi irigység van még a lelki életben
is. Látom, hogy kevés valóban nagy lélek van, akik mindent
megvetnek Istenen kívül. Ó, lélek, Istenen kívül nem találsz
szépséget! Milyen törékeny alap mások rovására magunkat
felmagasztalni. Milyen nagy veszteség!
 
834   (218) 1936.12.19. Ma este éreztem lelkemben, hogy egy
léleknek imámra van szüksége. Azonnal elkezdtem érte
imádkozni. Rögtön felismertem, ki az a lélek, aki engem erre
kért. Addig imádkoztam, amíg nyugalmat nem éreztem. Nagy
segítség a haldoklók részére ez a rózsafüzér. Gyakran
imádkozom az így bensőleg felismert szándékra, mindaddig,
amíg lelkem meg nem érzi, hogy hatásos volt az imám.
 
835   Főleg most, hogy itt vagyok a kórházban, érzem a benső
kapcsolatot a haldoklókkal, akik haldoklásuk kezdetén imát
kérnek. Isten különös kapcsolatot ad nekem a haldoklókkal.
Most, hogy ez többször előfordul, alkalmam nyílik az óra
ellenőrzésére is. Ma este 11 órakor hirtelen
felébresztettek, s tisztán éreztem, hogy egy lélek járt
nálam, s imát kért tőlem. Valamilyen ellenállhatatlan erő
késztet az imára. Felismerésem tisztán szellemi, hirtelen
megvilágosodásból adódik, (219) amit Isten ad az adott
pillanatban. Mindaddig imádkozom, amíg békét nem érzek a
lelkemben. Nem mindig egyformán hosszú ez az idő. Néha már
egy Üdvözlégy után megnyugszom, aztán elmondom még a
Mélységből kiáltokat..., s abbahagyom. Néha az egész
irgalmasság rózsafüzérét el kell mondanom, hogy békét
találjak. Itt megállapítottam, hogy ha hosszabb imára érzek
késztetést, vagy tovább érzek nyugtalanságot, akkor a lélek
nagyobb harcokat áll ki, és hosszabb haláltusát vív. A
következő módszerrel állapítom meg a halál óráját. Van órám,
s megnézem az imára való indíttatáskor az időpontot. Másnap,
amikor közlik velem az illető halálát, s annak időpontját,
ez mindig pontosan egyezik az imára való indíttatásom
időpontjával. Mondják, ez és ez a személy nehéz
halálküzdelmet folytatott, máskor: meghalt ez és ez,
gyorsan, békésen elaludt. Előfordul, hogy a haldokló a
második vagy harmadik barakkban fekszik, de a lélek részére
a tér nem létezik. (220) Megesik, hogy több száz km
távolságból is megérzem a segélyhívást. Ez néhányszor
megtörtént családtagjaimmal, ill. rokonaimmal,
rendtársaimmal vagy olyan lelkekkel kapcsolatban, akiket
éltükben egyáltalán nem ismertem.
  Ó, Istenem! Kikutathatatlan irgalom, aki megengeded nekem,
hogy méltatlan imámmal enyhülést nyújthassak a haldoklóknak,
légy áldott annyiszor, ahány csillag van az égen, ahány
csepp víz az összes óceánban. Irgalmadat zengje az egész
földkerekség! Emelkedjék fel trónodig legfőbb
tulajdonságodnak – az irgalomnak – a dicsérete.
  Istenem, ez a felfoghatatlan irgalom mindig új
elragadtatásra indítja a szenteket és az égi lelkeket. Ezek
a tiszta lelkek szent ámulatba esnek, s dicsérik Isten
irgalmát, ami újra és újra elragadtatást kelt bennük. Az ő
dicséretük egészen tökéletes. Ó, örök Isten, milyen forró
vággyal szeretném dicsérni legfőbb tulajdonságodat (221) –
végtelen irgalmasságodat. Látom, milyen kicsiny vagyok, s
nem mérhetem magamat az égi lakókhoz, akik szent csodálattal
dicsérnek. De én is találtam egy utat felfoghatatlan
irgalmad dicséretére.
 
836   Ó, édes Jézus, ki megengedted, hogy én, nyomorult,
megismerhessem megfejthetetlen irgalmadat, ki kegyesen
megbíztál, hogy hirdessem az egész világnak felfoghatatlan
irgalmadat. Íme, ma veszem a Te irgalmas Szívedből kiáradó
két sugarat – nevezetesen a vért és a vizet – és
szétszórom az egész földgolyóra, hogy minden lélek
megtapasztalhassa irgalmadat, és örökké dicsérje azt! Ó,
legédesebb Jézus! Felfoghatatlan jóságodban egyesítetted
nyomorúságos szívemet irgalmas Szíveddel, s így a Te saját
Szíveddel dicsérem Istent, a mi Atyánkat úgy, ahogy még
egyetlen lélek sem dicsérte Őt.
 
837   (222) 1936.12.21. Délután mindig szól a rádió, ezért
hiányzik a csend. Délelőtt hosszas beszélgetések és lárma.
Istenem, úgy örültem a várt nyugalomnak, hogy egyedül
beszélgethetek az Úrral, s íme, mindennek az ellenkezője áll
fenn. De már nem zavar sem a beszélgetés, sem a rádió.
Semmi. Isten kegyelme okozza, hogy imádkozás közben nem
tudom hol vagyok, csak azt érzem, hogy lelkem
összekapcsolódott Istennel. Így múlnak kórházi napjaim.
 
838   Csodálom a papot, aki ügyemmel kapcsolatban oly sok
megaláztatást és szenvedést vállalt magára. Adott
pillanatokban látom ezt, s támogatom őt méltatlan
imádságommal.[265] Csak Isten adhatja a szükséges
bátorságot, különben megbénulna a lélek. De örömmel látom
azt is, hogy minden kellemetlenség Isten nagyobb dicsőségét
szolgálja. – Nincs sok ilyen lélek. Ó, végtelen
Örökkévalóság! Napfényre hozod majd e hősi lelkek
erőfeszítéseit, mert a föld az ilyen erőfeszítéseket csak
hálátlansággal és gyűlölettel viszonozza. Ezek a hős lelkek
magányosak (223) – nincs barátjuk. Megerősödnek ebben a
magányban. Erőt egyedül csak Istenből merítenek. Alázatosan,
de bátran szembeszállnak minden viharral, amely őket éri.
Állhatatosak és rendíthetetlenek maradnak, mint az ég felé
törő tölgy. Íme, ebben áll a titkuk: erejüket Istenből
merítik, s így mindenük megvan, amire maguknak és másoknak
szükségük van. Viselik saját terhüket, de képesek és készek
a másokét is magukra venni. Tűzoszlopok Isten útjain. Maguk
fényben égnek, s másoknak is világítanak. Fenn élnek a
magasban, és képesek másokat, kisebb lelkeket is
felsegíteni, ezekre a magasságokra felvezetni.
 
839   + Jézusom, látod, nem elég, hogy nem tudok írni,
ráadásul nincs is elég jó tollam. Néha oly nehezemre esik az
írás, hogy betűnként kell mondatot formálnom. De ez még nem
minden – még egy nehézség áll fenn: az írást titokban kell
tartanom a nővérek előtt. Ezért néha egy pillanat alatt be
kell csukni a füzetet, és türelmesen meg kell hallgatnom az
(224) illető személyt; az írásra szánt idő elmúlt, és a
füzet hirtelen becsukása miatt szétkenődött az írás. A
főnöknők engedélyével a gyóntatóm parancsára írok. Furcsa,
hogy néha egész elviselhetően írok, máskor – valóban csak
úgy, hogy magam is alig bírom elolvasni.
 
840   1936.12.23. Egyes pillanatokat a Szűzanyával élek át,
és készülök az Úr eljövetelének ünnepélyes pillanatára. A
Szűzanya tanít az Úr Jézussal való benső életre, főleg a
Szentáldozáskor. Hogy milyen nagy titok játszódik le
ilyenkor a lelkünkben – ezt majd csak az örökkévalóságban
fogjuk megérteni. Ezek az élet legértékesebb pillanatai!
 
841   Ó, édes Teremtőm, úgy vágyom Utánad! Te megértesz,
Uram. Számomra minden földi dolog csak halvány árnyéknak
tűnik, én Téged kívánlak, és Utánad vágyódom. Bár
felfoghatatlanul sokat teszel értem, mert különös módon Te
magad keresel fel engem. Ezek a látogatások azonban nem
gyógyítják meg szívem sebét, hanem mind nagyobb (225) vágyat
keltenek bennem Utánad, Uram. Végy magadhoz engem, Uram, ha
ez az akaratod! Tudod, hogy haldoklom a vágytól Utánad, de
meghalni nem tudok. Hol vagy, halál? Istenséged mélységeibe
vonsz, és mégis sötétségbe burkolódzol. Egész lényem
elmélyedt Benned, mégis csak arra vágyom, hogy szemtől
szemben láthassalak Téged. Mikor lesz végre részem ebben?
 
842   Ma meglátogatott Chryzostoma nővér.[266] Hozott nekem
citromot, almát és egy kis karácsonyfát. Ennek nagyon
örültem. A főnöknő Chryzostoma nővér által megkérte az
orvost, hadd utazzak haza az ünnepnapokra. Az orvos[267]
szívesen engedélyezte. Örömömben úgy sírtam, mint egy
kisgyermek. Chryzostoma nővér csodálkozott, milyen rosszul
nézek ki, s hogy megváltoztam. Azt mondta: ,,Tudod,
Fausztina, biztosan meg fogsz halni, bizonyára nagyon
szenvedsz, nővér.'' – Azt mondtam: ,,Ma többet szenvedek,
mint máskor, de ez nem számít. Nem sok ez a lelkek
megmentéséért.'' Ó, irgalmas Jézus, adj nekem bűnös
lelkeket!
 
843   (226) 1936.12.24. Ma, a szentmise alatt egészen
különleges módon egyesültem Istennel és a Szűzanyával. A
Szeplőtelen Szűz alázatossága és szeretete egészen átjárta a
lelkemet. Minél buzgóbban haladok a Szűzanya nyomában, annál
mélyebben ismerem meg Istent. Ó, milyen felfoghatatlan
vágyódás ragadja meg a lelkemet! Jézusom, hogy hagyhatsz még
ebben a számkivetésben? Haldoklom a vágytól Utánad! Minden
érintésed mérhetetlenül megsebez engem. Együtt van szeretet
és a szenvedés. De semmi pénzért sem cserélném el az Általad
okozott szenvedést, mert ez a szenvedés felfoghatatlan
gyönyör. A lélek ezen sebeit szerető kéz okozza.
 
844   Délután megérkezett K. nővér,[268] hogy hazavigyen az
ünnepnapokra. Örültem, hogy együtt lehetek a
Szerzetesközösséggel. Midőn átutaztunk a városon, azt
képzeltem, Betlehemben vagyok. Láttam a siető embereket, s
arra gondoltam, vajon akad-e olyan ember, aki a mai napon a
felfoghatatlan Titkot áhítattal, csendben szemléli? Ó,
tiszta Szűz! A mai napon Te is utazol, és én is utazom.
Érzem, a mai utazásnak (227) jelentősége van. Ó, Istenben
elmerült Sugárzó Szűz, tiszta vagy mint a kristály. Neked
adom egész benső életemet. Rendezz el bennem mindent úgy,
hogy tetszésére legyek Fiadnak. Ó, Anyám! – Vágyódva
áhítom, hogy ma az éjféli misén nekem add a kis Jézust. –
Lelkem mélyén Isten olyan mély jelenlétét éreztem, hogy
tudatosan vissza kellett fognom a bennem lévő örömet, hogy
külsőleg ne látszódjék, mi megy végbe lelkemben.
 
845   Vacsora előtt rövid időre bementem a kápolnába, hogy
azokkal a lelkekkel, kik kedvesek szívemnek, megosszam az
ostyát. Név szerint az Úr elé hoztam őket, és kegyelmét
kértem számukra. Ez nem minden. Az Úrnak ajánlottam a
szenvedőket, az üldözötteket, és mindazokat, akik nem
ismerik a Te nevedet, főleg a szegény bűnösöket. Ó, kis
Jézus, buzgón kérlek, zárd felfoghatatlan irgalmad tengerébe
mindannyiukat. Ó, édes kicsi Jézus, vedd a szívemet, legyen
részedre kényelmes, kellemes szállás. Ó, mérhetetlen Felség,
milyen édes módon közeledtél hozzánk! (228) Itt nem
fenyegetnek a nagy [Jahve] villámai, itt egy édes, kicsi
Jézus van. Itt egyetlen lélek sem fél, pedig fenséged nem
csökkent, csupán elrejtőzött. – A vacsora után igen
fáradtnak és szenvedőnek éreztem magam. Le kellett feküdnöm,
de virrasztottam a legszentebb Anyával egészen a kis Jézus
érkezéséig.
 
846   1936.12.25. Éjféli mise. A szentmise alatt egészen
átjárt Isten jelenléte. Röviddel átváltoztatás előtt
megpillantottam az Anyát, a kis Jézust és a Szent
Öreget.[269] A Szűzanya így szólt hozzám: ,,Fausztina
lányom, itt van a legdrágább Kincs!'' – és felém nyújtotta
a kis Jézust. Midőn karomba vettem Jézust, lelkem olyan
felfoghatatlan örömet érzett, hogy azt leírni nem lehet. De
furcsa dolog: kis idő múltán Jézus irtózatos lett,
rettenetes, nagy és szenvedő, szörnyű! – majd eltűnt a
látomás. Nemsokára az áldozás ideje következett. Midőn
magamhoz vettem az Urat, a Szentáldozásban egész lelkem
remegett Isten jelenlétének hatására. Másnap az
átváltoztatás alatt rövid ideig újra (229) láttam az Isteni
Gyermeket.
 
847–848   Karácsony másnapján, P. Andrasz mondta nálunk a
szentmisét. Ekkor megint láttam a kis Jézust. Délután gyónni
mentem. A művel kapcsolatban egyes kérdésekre nem felelt az
atya. – Csak annyit mondott: ,,Ha meggyógyulsz, konkrétan
beszélünk erről, most azonban törekedj arra, hogy a
kegyelmeket, melyeket az Úr ad, kihasználd. Iparkodj
visszanyerni teljes egészségedet. Egyébként – tudod, hogyan
kell döntened, s mihez kell tartani magad ezekben a
dolgokban.'' Vezeklésül azt az olvasót adta fel, amire Jézus
tanított. Ima alatt ezt a hangot hallottam: ,,Ó, milyen nagy
kegyelmekben részesítem majd a lelkeket, akik ezt a
rózsafüzért imádkozzák. Irgalmam bensőjéig megindul azok
iránt, akik ezt az imát imádkozzák. Írd fel ezeket a
szavakat, leányom, hirdesd a világnak irgalmasságomat.
Ismerje meg az egész emberiség kifürkészhetetlen irgalmamat.
Ez a végső idők jele, utána eljön az (230) igazság napja.
Amíg még van idő, meneküljenek irgalmam forrásához,
használják fel az értük kifolyt vért és vizet!'' Ó, emberi
lelkek, hol találtok majd menedéket Isten haragjának napján?
Meneküljetek most az isteni irgalom forrásához. Ó, milyen
sok lelket látok, akik Isten irgalmát dicsérték, és örökké
háladalt fognak énekelni.
 
849–850   12.27. Ma visszatértem magányomba.[270] Utazásom
kellemes volt, mert velem utazott valaki,[271] aki
keresztelni vitt egy gyermeket. Elvittük egészen a podgórzei
templomig.[272] A kiszállásnál a kisgyermeket karjaimba
helyezte. Míg karomon tartottam, buzgó imádsággal Istennek
ajánlottam, hogy egyszer majd különös dicsőséget szerezzen
az Úrnak. Lelkemben éreztem, hogy Isten egész rendkívüli
módon letekintett erre a kis lélekre. Midőn Pradnikba
megérkeztünk, N. nővér[273] segített a csomagomat vinni.
Szobámba belépve megpillantottam egy csodaszép, papírból
készített angyalt ,,Gloria in...'' felirattal. Azt hiszem,
ez attól a (231) beteg nővértől van, akinek a karácsonyfát
elküldtem. Így múltak el az ünnepek. Semmi sem
csillapíthatja lelkem vágyódását. Sóvárgok Utánad, Uram,
Teremtőm, örök Isten! Sem az ünnepségek, sem a szép énekek
nem vigasztalták meg a lelkemet. Ellenkezőleg, még nagyobb
vágyat ébresztenek fel bennem. Lelkem Feléd törekszik már
neved puszta említésére is, Uram.
 
851   1936.12.28. Ma elkezdtem egy kilencedet az Isteni
Irgalmassághoz. Lélekben a kép elé állok, s úgy mondom a
rózsafüzért, amit az Úr tanított nekem. A kilenced második
napján megpillantottam a képet, amely mintha megelevenedett
volna. Számtalan fogadalmi tárgy volt körülötte. Nagy
embertömeget láttam idejönni. Sokan boldogok lettek itt. Ó,
Jézusom, milyen örömmel dobbant meg a szívem. Ezt a
kilencedet két személy szándékára imádkozom, nevezetesen az
érsekért[274] és Sopocko atyáért. Buzgón kérem Istent, adja
meg az érseknek, hogy a Néki oly kedves rózsafüzért és a kép
tiszteletét jóváhagyja. Ne halogassa ezt, és ne késleltesse
a művet.
 
852   (232) Ma villámként hatolt át rajtam az Úr tekintete.
A legkisebb porszemet is felismertem lelkemben. Mélyen
átérezve semmiségemet térdre hullottam, és kértem az Úr
bocsánatát. Nagy bizalommal vetettem bele magam végtelen
irgalmába. Egy ilyen felismerés nem nyomaszt, és nem
tántorít el az Úrtól. Sokkal inkább nagy szeretetet ébreszt
a lelkemben, és határtalan bizalmat, szívem bűnbánata pedig
szeretettel egyesül. Istennek ezek a különös villámai
alakítják a lelkemet. Ó, Isten édes fénysugara, világíts át
rejtett mélységemig. Szívem és lelkem legnagyobb tisztaságát
akarom elérni.
 
853   Este nagy vágyódás vett erőt lelkemen. Fogtam az
Irgalmas Jézus képével kiadott kis brosúrát,[275] és a
szívemre szorítottam. Lelkemből előtörtek a következő
szavak: ,,Jézus, örök Szeretet, Érted élek, Érted halok,
Veled akarok egyesülni.'' – Ekkor megláttam felfoghatatlan
szépségében az Urat. Jóságosan nézett rám, és azt mondta:
(233) ,,Leányom, én is szeretetből jöttem le hozzád az
égből. Érted éltem, érted haltam meg, s érted teremtettem az
eget.'' Szívére szorított, s ezt mondta: ,,Már nem tart
sokáig, légy nyugodt, leányom!'' Midőn magamra maradtam,
lelkem szenvedésre gyúlt, s ez mindaddig tartott, míg az Úr
azt nem mondta: ,,Elég!'' S ha még ezer évig is kellene
élnem – így látom most Isten fényében –, ez csak egy
pillanat lenne. A lelkek... [A gondolat nincs befejezve.]
 
854   1936.12.29. Ma a Szentáldozás után hallottam
lelkemben: ,,Leányom, légy éber, mert észrevétlenül jövök
el.'' – ,,Jézus, hát nem akarod megmondani az órát, melyre
oly nagyon várok?'' – ,,Leányom, saját érdekedben megtudod,
de nem most. Virrassz!'' Ó, Jézus, tégy velem, amit akarsz;
tudom, hogy irgalmas Megváltóm vagy, s tudom, hogy halálom
óráján sem változol meg irántam. Ha már most oly sok
különleges szeretetet tanúsítasz irántam, s oly kegyesen és
bizalmasan egyesülsz velem, még többet remélek halálom (234)
óráján. Uram, Istenem, Te nem tudsz megváltozni, Te mindig
ugyanaz vagy. Az ég megváltozhat, és minden, ami
teremtetett, de Te, Uram, változatlanul létezel mindörökké.
– Tehát jöjj, ahogy akarsz, s akkor, amikor akarsz.
Végtelen irgalom Atyja, én, a Te gyermeked, vágyva vágyom
eljöveteledet. Ó, Jézus, Te mondtad a szent evangéliumban:
,,Magad szájából ítéllek meg...'' – Jézus, én mindig csak
felfoghatatlan irgalmadról beszélek, így bízom abban, hogy
kikutathatatlan irgalmad szerint fogsz megítélni.
 
855   1936.12.30. Az év a végéhez közeledik. Ma végeztem a
havi lelki napomat. Lelkem elmélyült azokban a jótettekben,
melyekkel Isten elárasztott az év folyamán. Lelkem
megrendült, látva az Úr hatalmas kegyelmeit. Lelkemből
hálaének tört fel Isten felé. Egy óra hosszat elmerültem
imádásban és hálaadásban. Isten egyes jótettein s az én
hiányosságaimon is elgondolkodtam. (235) Minden, amit ez az
év magában rejtett, az örökkévalóság mélységébe jutott.
Semmi sem vész el. Örülök, hogy semmi sem vész el.
 
+ 1936.12.30. Egynapos lelkigyakorlat
 
856   A reggeli elmélkedés alatt minden teremtett dolog
iránt kedvetlenséget és undort éreztem. Minden elhalványult
előttem, lelkem elszakadt mindentől, egyedül Isten után
vágyom, s mégis élnem kell. Ez egy leírhatatlan mártíromság.
Isten szeretetreméltó módon odaadja magát a léleknek,
bevonja Istenségének felfoghatatlan mélységébe, ugyanakkor
itt hagyja a földön egyedül azért, hogy szenvedjen, s
haldokoljon az Utána való vágyakozásban. Ez az erős szeretet
annyira tiszta, hogy maga Isten is tetszését találja benne.
Tetteihez az önszeretetnek nincsen semmi köze, mert itt
mindent áthat a keserűség, s ettől lesz egészen tiszta. Az
élet egy állandó, fájdalmas, szörnyű halál, s ugyanakkor az
igazi élet és megfoghatatlan boldogság mélysége, lelkierő,
és így lesz képes a lélek nagy tettekre Istenért.
 
857   (236) + Este pár óra hosszat imádkoztam. Először
szüleimért és rokonaimért, az általános főnöknőért, az egész
Kongregációért, a növendékekért, három papért,[276] akiknek
sokat köszönhetek. Körbefutottam keresztül-kasul az egész
világot, megköszöntem Isten kikutathatatlan irgalmának
minden kegyelmét, melyeket az emberek részére kiosztott, s
bocsánatot kértem mindenért, amivel megbántották Őt.
 
858   A vesperás alatt megláttam Jézust, aki édesen és
mélyen a lelkembe nézett. ,,Légy türelmes, lányom, már nincs
sok hátra!'' Ez a mély tekintet s a szavak erőt, bátorságot
öntöttek a lelkembe. Bizalom fogott el, hogy az őrült
nehézségek ellenére mindent teljesíteni fogok, amit Ő kért
tőlem. Az a meggyőződés lett úrrá bennem, hogy az Úr velem
van, s Vele minden lehetséges. A világ s az egész pokol
minden hatalma semmi nekem, mindennek le kell borulnia az Úr
szent nevének hatalma előtt. Mindent kezeidbe teszek, ó,
Uram, Istenem. Lelkem egyetlen Vezére, vezess örök akaratod
szerint!
                +
859   (237)    JMJ       Krakkó - Pradnik, 1937.1.1.
 
Jézusom, bízom Benned
 
  + Ma, éjjel 12 órakor, elbúcsúztam az 1936-os óévtől, s
üdvözöltem az 1937-eset. Az év első órájában félve, aggódva
néztem az előttem álló időre. Irgalmas Jézus, Veled bátran
indulok harcba és csatába. Nevedben mindent teljesítek és
legyőzök. Istenem, végtelen Jóság, kérlek, kísérjen mindig
és mindenben végtelen irgalmad.
  Belépve az új esztendőbe, elfog a félelem az élettel
szemben, de Jézus kivezet ebből a szorongásból, s tudatja
velem, milyen nagy dicsőséget fog hozni Neki az irgalmasság
ezen műve.
 
860   Vannak az életben pillanatok, amelyekben a lélek
egyedül a mély imádságban talál vigaszt, s fontos, hogy
ezekben a percekben a lélek kitartson az imában.
 
        +
(238)  JMJ          Jézusom, bízom Benned
 
+ Elhatározások az 1937. évre. Első hónap, első nap
 
861   Részletes elhatározás: Továbbra is ugyanaz, vagyis: –
egyesülni az irgalmas Krisztussal. – Mit tenne Krisztus
ebben vagy abban az esetben? Lélekben az egész világot
átölelni, főleg Oroszországot és Spanyolországot.
 
Általános elhatározások:
 
  I. A hallgatás szigorú betartása. – Belső csend.
  II. Minden nővérben Isten képét látni. Ebből fakadjon
mindenfajta felebaráti szeretet.
  III. Az élet minden pillanatában hűen teljesíteni és élni
Isten akaratát.
  IV. Mindenről hűségesen tájékoztatni a lelki vezetőt. Az ő
beleegyezése nélkül nem kezdek bele semmiféle fontos
dologba. Törekedni fogok világosan feltárni előtte lelkem
legtitkosabb mélységét, arra gondolva, (239) hogy ezt
magának az Istennek teszem. Az ember csak helyetteséül van
itt. Naponta imádkozom számára megvilágosodásért.
  V. Az esti lelkiismeret-vizsgálatkor feltenni a kérdést
magamnak: ,,És ha ma szólítana el?''
  VI. Nem a távolban keresni Istent, hanem saját bensőnkben.
Vele kell együtt lenni kettesben.
  VII. Szenvedésben, kínok között a tabernákulumhoz
menekülni és hallgatni.
  VIII. Minden szenvedést, imát, munkát, önmegtagadást
egyesíteni Jézus érdemeivel, hogy ezáltal irgalmat nyerjünk
a világ részére.
  IX. Kihasználni minden szabad pillanatot, még ha rövidek
is, a haldoklókért való imára.
  X. Ne legyen életemben egyetlen nap sem, melyben nem
ajánlom fel a legnagyobb buzgalommal Kongregációnk művét.
Soha nem törődni az emberek véleményével.
  XI. Senkivel sem bizalmaskodni. A lányokkal szemben –
gyengéd határozottság, végtelen türelem, szigorúan büntetni,
de ez legyen a büntetés: mély imám és az önfeláldozásom. A
szándékaikra történő önmegtagadásban erő rejlik. (240) Ez
állandó lelkiismeret-furdalást jelent számukra, s így kemény
szívük meglágyul.
  XII. Isten jelenléte minden cselekedetem, szavam és
gondolatom alapja.
XIII. Kihasználni minden lelki segítséget. Az önszeretetet
mindig visszaszorítani az őt megillető helyre, nevezetesen
az utolsóra. Minden imát úgy végezni, mintha ez lenne
életünkben az utolsó. Ugyanígy kell teljesíteni
kötelességeinket is.
 
862   1937.1.2. Jézus neve. Ó, milyen hatalmas a neved,
Uram! Ez az én lelkem ereje. Ha elhagy az erőm és sötétség
hatol a lelkembe, a Te neved a nap, melynek sugarai
világítanak, de melegítenek is. Hatására megszépül a lélek,
ragyogóvá válik, mert fényét nevedből nyeri. Ha Jézus
legédesebb nevét hallom, hevesebben dobban a szívem, s
vannak pillanatok, mikor Jézus nevét hallom, s elalélok.
Lelkem Hozzá törekszik.
 
863    (241) A mai nap különösen nagy nekem, mert ezen a
napon kezdtem el fáradozni a kép[277] festésén, s így ezen a
napon kezdődött Isten irgalmasságának nyilvános tisztelete,
ami ugyan már régóta ismert volt, de most abban a formában
valósul meg, amit az Úr kívánt. Jézus legédesebb nevének
napja sok rendkívüli kegyelemre emlékeztet engem.
 
864   1.3. A mai nap meglátogatott a kórházat ellátó
Kongregáció főnöknője egyik nővérükkel.[278] Sokáig
beszélgettünk lelki dolgokról. Láttam, hogy nagyon aszkéta
lélek, ezért beszélgetésünk kedves volt Isten előtt.
  Ma egy hölgy jött hozzám. Láttam, hogy szenved – nem
annyira testileg, mint lelkileg. Ahogy tudtam, vigasztaltam,
de szavaim nem voltak elegendők. Szegény árva volt, lelke
telve keserűséggel és fájdalommal. Egészen megnyílt előttem,
mindent elmondott. Láttam, (242) hogy itt hatástalanok az
egyszerű, vigasztaló szavak. Buzgón imádkoztam az Úrhoz
ezért a lélekért. Felajánlottam részére az én örömömet, hogy
Isten vegye el tőlem, s adja neki az én összes
örömérzésemet. Meghallgatta az Úr imámat, részemre csak az a
vigasz maradt, hogy a leány megvigasztalódott.
 
865   Imaóra. Első vasárnap. Az ima alatt oly erős
késztetést éreztem a cselekvésre,[279] hogy elsírtam
magamat. Azt mondtam az Úrnak: ,,Jézus, ne késztess engem a
tettekre, hanem világosítsd meg azokat, akikről tudod, hogy
késleltetik művedet.'' S ezeket a szavakat hallottam:
,,Leányom, légy nyugodt, már nem tart soká.''
 
866   A vesperás alatt hallottam: ,,Leányom, meg akarok
pihenni szívedben, mert ma sok lélek kivetett a szívéből.
Halálos szomorúság ez számomra.'' Igyekeztem megvigasztalni
az Urat, ezerszer is felajánlottam Neki szeretetemet.
Lelkemben utálatot éreztem a bűn iránt.
 
867   (243) + Szívemet állandó keserűség tölti el, mert el
akarok már jutni Hozzád az élet teljességére. Ó, Jézus,
olyannak látom ezt az életet, mint egy szörnyű vadont. Ez a
föld nem nyújt táplálékot sem a szívem, sem a lelkem
számára, csak Utánad epedek, ó, Uram. Itt hagytad nekem a
Szent Ostyát, ó, Uram, de Ez csak még jobban lángra gyújtja
vágyamat Utánad, örök Isten, Teremtőm. Jézus, egyesülni
kívánok Veled, hallgasd meg jegyesed sóhaját! Ó, hogy
szenvedek attól, hogy még nem tudok Veled egyesülni, de
legyen meg a Te akaratod!
 
868   1937.1.5. Ma este megláttam egy papot, akinek szüksége
volt imára egy bizonyos ügyet illetően. Buzgón imádkoztam
érte, mert ezt az ügyet én is nagyon szívemen viselem.
Köszönöm, Jézus, jóságod.
 
869   Jézusom, irgalom! Fogd át a világot, s engem ölelj a
Szívedre... Engedd meg a lelkemnek, hogy megpihenhessen
kifürkészhetetlen irgalmad tengerében!
 
870   (244) 1937.1.6. Ma, a szentmisén öntudatlanul
elmerültem Isten végtelen fölségében. Az isteni szeretet
egész felsége árasztotta el a lelkemet. Ebben a rendkívüli
pillanatban felismertem, mennyire leereszkedett hozzám
Isten, az urak Ura. – Ki vagyok én, nyomorúság, hogy velem
így érintkezel? Az ámulat, amely e különleges kegyelem után
elfogott, egész nap élénken élt bennem. Kihasználtam ezt az
Úrtól kapott bizalmas kapcsolatot, s az egész világért
könyörögtem Hozzá. Ezekben a pillanatokban úgy érzem, hogy
az egész világ függ tőlem.
 
871   + Mesterem, alakítsd úgy a szívemet, hogy senkitől se
várjak segítséget. Inkább én törekedjek arra, hogy másoknak
segítsek, s vigaszt, enyhülést adhassak. Szívem mindig
nyitva áll mások szenvedése előtt. Sohasem zárom be szívemet
mások szenvedése előtt, még ha egyesek gúnyosan lelki
szemétládának tartanak is, ahova mindenki bedobhatja (245)
személyes szenvedéseit. – Azt mondtam erre, hogy szívemben
mindenkinek helye van, nekem pedig ezért Jézus Szívében.
Szeretetemre irányuló megjegyzések nem zárják be szívemet.
Lelkem ezen a ponton mindig nagyon érzékeny. Egyedül Jézus
ébreszti fel bennem a felebaráti szeretetet.
 
872   1.7. A szent óra alatt Jézus megengedte, hogy
megízleljem szenvedését. Részem volt a szenvedés
keserűségében, amely lelkét elárasztotta. Megértette velem,
hogy a kínok, a szárazság, a kísértések ellenére a léleknek
hűen kell imádkoznia, mert sokszor éppen az ilyen imától
függ Isten nagy terveinek megvalósítása. Ha azonban nem
tartunk ki az ilyen imában, keresztezhetjük mindazt, amit
Isten általunk vagy bennünk akart véghezvinni. Minden lélek
jegyezze meg a következő szavakat: ,,Nehéz helyzetben tovább
imádkozott.'' Az ilyen imát annyira meghosszabbítom,
amennyire módomban áll, s amennyire összhangban áll
kötelességeimmel.
 
873   (246) 1.8. Péntek reggel, midőn a kápolnába mentem a
szentmisére, a járda közepén hirtelen megpillantottam egy
borókabokrot s benne egy félelmetes macskát, mely gonoszul
nézett rám, s elállta a kápolnába vezető utat. Jézus nevének
sóhajtására eltűnt mindez. Az egész napomat a haldokló
bűnösökért ajánlottam fel. A szentmise alatt különlegesen
éreztem az Úr Jézus közelségét. A Szentáldozás után nagy
bizalommal tekintettem az Úrra, s azt mondtam Neki:
,,Jézusom, úgy szeretnék valamit mondani Neked.'' – Ő
szeretettel nézett rám, s kérdezte: ,,És mit kívánsz mondani
nekem?'' – ,,Jézusom, felfoghatatlan irgalmadra kérlek,
hogy minden ma meghaló lélek meneküljön meg a pokol tüzétől,
még ha a legnagyobb bűnösök lennének is. Ma péntek van,
keserves kereszthalálod emléknapja, mivel irgalmad
felfoghatatlan, az angyalok nem fognak csodálkozni ezen.'' -
- Jézus Szívére ölelt, s azt mondta: ,,Szeretett leányom,
(247) jól megismerted irgalmam mélyét. Megteszem, amit
kérsz, de szüntelenül egyesülj haldokló szívemmel, s nyújts
elégtételt igazságosságomnak. Tudd, hogy nagy dolgot kértél
tőlem, de látom, hogy ezt az irántam érzett tiszta
szereteted diktálta, ezért teljesítem kérésed.''
 
874   Mária, Szeplőtlen Szűz, végy engem különös oltalmadba,
s óvd meg lelkem, szívem, testem tisztaságát. Te vagy
példaképem s életem csillaga.
 
875   Ma nagy szenvedés ért nővértársaim látogatásakor.
Megtudtam valamit, ami nagyon megsebezte szívem. De
uralkodtam magamon, úgyhogy a nővérek nem vettek észre
semmit. A fájdalom jó ideig marcangolta szívemet, de ezt is
felajánlottam a szegény bűnösökért. Ó, Jézus, a szegény
bűnösökért! Jézus, Erőm, maradj velem, segíts meg...
 
876   (248) 1937.1.10. Ma kértem az Urat, adjon erőt, hogy
reggel elmehessek a Szentáldozásra. Mesterem, kérlek Téged
egész szomjazó szívemmel, hogy amennyiben szent akaratoddal
megegyezik, adj nekem olyan szenvedést és gyengeséget,
amilyet csak akarsz. Egész nap és egész éjjel szeretnék
szenvedni, de buzgón kérlek, erősíts meg arra a pillanatra,
amelyben a Szentáldozáshoz kell járulnom. Látod, Jézusom,
itt nem áldoztatják meg külön a betegeket. Ha tehát nem
erősítesz meg arra az időre, amíg lemegyek a kápolnába,
hogyan fogadhatnálak Szereteted Titkában? – Tudod, mennyire
vágyódik Utánad a szívem. Ó, édes Jegyesem, mire való ez a
sok magyarázkodás? Te tudod, milyen forrón vágyódom Utánad,
s ha akarod, megteheted ezt nekem. – Másnap reggel úgy
éreztem magam, mintha teljesen egészséges lennék. Elmaradtak
a gyengeségek, ájulások. De amint visszajöttem a kápolnából,
azonnal visszatért minden szenvedés és fájdalom, mintha csak
vártak volna rám. Én azonban egyáltalán nem féltem tőlük,
(249) mert az erősek Kenyerével táplálkoztam. Bátran nézek
mindenre, akár a halál szemébe is.
 
877   + Ó, a Szent Ostyában rejtőző Jézus, édes Mesterem és
hűséges Barátom! Milyen boldog a lelkem, hogy ilyen barátom
van, aki állandóan társam. Bár magányban vagyok, nem érzem
egyedül magam. Jézusom – Szent Ostyám! Mi ismerjük egymást
– s ez elég nekem.
 
878   1937.1.12. Ma sehogy sem tetszettem a vizitelő
orvosnak. Természetesen erősen szenvedtem, s a lázam is
lényegesen emelkedett. Természetesen elrendelte, hogy nem
mehetek áldozni mindaddig, amíg a lázam teljesen el nem
múlik. Fájt a szívem, de beleegyeztem. Megmondtam azonban,
ha nem lesz lázam, akkor elmegyek. Ezt elfogadta. Midőn
elment az orvos, így szóltam az Úrhoz: ,,Jézus, most Tőled
függ, mehetek-e, vagy sem.'' S tovább már nem gondolkodtam
ezen. Azonban állandóan eszembe jutott, hogy Jézus nélkül
(250) kell lennem. – Nem, ez lehetetlen, és nemcsak egy
alkalomról van szó, de mindaddig, amíg a láz elmúlik. Este
azt mondtam az Úrnak: ,,Uram, ha kedvesek Neked az
áldozásaim, alázatosan kérlek, engedd meg, hogy holnap
egyetlen fok hőemelkedésem se legyen. Másnap azt gondoltam a
lázméréskor: ha csak egy fokkal is magasabb lesz a
hőmérsékletem a normálisnál, nem kelek fel, mert ez
ellenkezik az engedelmességgel. Felemeltem a hőmérőt –
semmi láz. Azonnal felkeltem s elmentem áldozni. Midőn
bejött az orvos, elmondtam, hogy nem volt lázam, s elmentem
áldozni. – Nagyon csodálkozott. Kértem, ne nehezítse meg az
áldozást nekem, mert ez rossz hatással lenne gyógyulásomra.
Az orvos ezt válaszolta: ,,Hogy nyugodt legyen a
lelkiismeretem, s önt se akadályozzam, nővér, egyezzünk meg
a következőkben: ha szép idő van, s nem esik, és ön, nővér,
jól érzi magát, kérem, menjen. De lelkiismeretesen be kell
ezt tartania.'' – Örültem, hogy az orvos ennyire
tekintettel van rám. (251) Látod, Jézus, ami rajtam múlott,
azt már megtettem, most Rád számítok, és tökéletesen nyugodt
vagyok.
 
879   Ma láttam P. Andraszt misézni. Átváltoztatás előtt
megpillantottam a kis Jézust. Nagyon vidám volt. Kitárta kis
karocskáit. Kis idő múlva már nem láttam semmit. Szobámban
voltam és ott mondtam el a hálaadást. Később azt gondoltam:
minek örült úgy a Gyermek Jézus? Hiszen nem mindig ilyen
vidám, amikor látom. Erre lelkemben azt hallottam: ,,Mert
jól érzem magam a szívében.'' Ezen egyáltalán nem
csodálkoztam, mert tudom, hogy szívem nagyon szereti Jézust.
 
880   Továbbra is szoros kapcsolatban állok a haldoklókkal.
Ó, milyen felfoghatatlan Isten irgalma! Megengedi, hogy
méltatlan imámmal segítsek a haldoklóknak. Amennyire csak
lehet, törekedni fogok arra, hogy ott legyek minden haldokló
mellett. Bízzatok Istenben, mert jó és felfoghatatlan, az Ő
irgalma meghaladja értelmünket.
 
881   (252) 1937.1.14. Ma bejött Jézus a szobámba. Fényes
ruha volt rajta, arany övvel. Egész alakja nagy méltóságot
sugárzott, s így szólt: ,,Leányom, miért engeded, hogy
aggódó gondolatok kerítsenek hatalmukba?'' – Azt
válaszoltam: ,,Ó, Uram, Te tudod miért.'' – ,,Miért?'' –
kérdezte újra. – ,,A mű miatt aggódom. Te tudod, hogy
képtelen vagyok megvalósítani.'' – ,,Miért?'' – kérdezte
ismét. – ,,Látod, nem vagyok egészséges, nincs képesítésem,
nincs pénzem, én vagyok a nyomorúság mélysége, félek
érintkezni az emberekkel. Jézus, én csak Téged akarlak. Te
megszabadíthatsz ettől.'' Az Úr így felelt: ,,Lányom, amit
mondtál, az igaz. Nagyon nyomorult vagy, és nekem úgy
tetszett, hogy épp általad – ki teljes nyomorúság vagy –
vigyem végbe irgalmasságom művét. Ne aggódj, nem hagylak
magadra. Tégy meg mindent, amit csak tudsz ebben az ügyben,
s mindazt, amit nem vagy képes megtenni, én fogom
végrehajtani. Tudod, mire vagy képes – tedd azt!'' Az Úr
nagy jósággal tekintett lényem mélyére. Úgy éreztem,
tekintete alatt meghalok az örömtől. Az Úr eltűnt, s
lelkemben öröm, (253) erő, tetterő maradt. Csodálkoztam
mégis, hogy az Úr nem akart felmenteni feladatom alól, s nem
változtatta meg, amit egyszer megmondott. Minden örömöm
mellett megmaradt a fájdalom árnya. Látom, együtt jár a
szeretet és a szenvedés.
 
882   Kevés hasonló jelenésben van részem, gyakrabban
érintkezem az Úrral mélyebben. Ilyenkor érzékeim elhalnak,
de minden dolog – bár az érzékek nem fogják fel őket –
világosabban jelenik meg előttem, mintha szemeimmel látnám
őket. Az értelem egyetlen pillanat alatt többet fog fel,
mint hosszú évekig tartó gondolkodás és elmélkedés folyamán,
ez vonatkozhat akár Isten lényére, akár a kinyilatkoztatott
igazságokra, akár saját nyomorúságom megismerésére.
 
883   Ebben – az Úrral való egyesülésben – semmi sem áll
utamban, sem a felebarátaimmal való beszélgetés, sem
bármiféle kötelesség, még ha egész fontos dolgokat kellene
is intéznem. Mindez egyáltalán nem zavar; lelkem Istennel
van, bensőm telve Istennel, ezért sohasem keresem Őt (254)
önmagamon kívül. Az Úr átjárja a lelkem, akár a nap a tiszta
üveget. Anyám ölében sem voltam olyan szoros kapcsolatban
vele, mint most Istennel. Ott nem voltam tudatában a
dolgoknak, itt azonban a valóság teljessége, s az egység
tudata van jelen. Jelenéseim tisztán bensőek. Megérteni
sokkal jobban tudom őket, mint elmondani.
 
884   Ó, milyen szép a lélek világa! Vele összehasonlítva a
külső élet csak hitvány káprázat, erőtlenség.
 
885   Jézusom, adj erőt és bölcsességet, hogy képes legyek
átjutni e szörnyű vadonon, és szívem türelmesen elviselhesse
az Utánad való vágyat. Ó, Uram, Szent ámulat fog el, ha
érzem, hogy közeledsz hozzám. Te, a félelmetes trónus Ura,
leereszkedsz ide a számkivetésbe, egy szegény koldushoz,
akinek nyomorúságán kívül nincs semmije, s nem tudlak
megvendégelni Téged, Királyom, de Te tudod, hogy szívem
minden dobbanásával szeretlek Téged. Leereszkedésed mellett
is látom (255) felséges voltodat. Tudom, hogy a Vőlegény
szeretetével szeretsz, s ez elég nekem. Bár óriási szakadék
választ el minket egymástól, mert Te vagy a Teremtő, én
pedig a Te teremtményed. Kapcsolatunkat csak a szeretet
magyarázza meg, ezen kívül minden felfoghatatlan. Egyedül a
szeretet érteti meg a bizalmasságot, mellyel Te viseltetsz
irántam. Ó, Jézus! Megrémít a Te nagyságod. Állandó
félelemben és rémületben lennék, ha Te magad meg nem
nyugtatnál. Minden közeledésedkor képessé teszel a Veled
való érintkezésre.
 
886   1937.1.15. Nem férkőzhet be szomorúság abba a szívbe,
amely szereti Isten akaratát. Isten után vágyódó szívem érzi
a számkivetés egész nyomorúságát. Bátran haladok hazám felé
– bár sebesek lesznek lábaim ezen az úton. Megerősít Isten
akarata, ez az én táplálékom. Támogassatok, mennyország
boldog lakói, hogy nővéretek ne fáradjon el az úton. Rémes
körülöttem a pusztaság, de felemelt homlokkal megyek, s a
napba nézek – azaz Jézus irgalmas Szívébe.
 
887   (256) 1937.1.19. Életem most Isten csendes tudatában
folyik. Belőle él hallgató lelkem, s ez a tudatos isteni
élet lelkemben a boldogság és erő forrása. Lelkem mélyén
kívül, ahol Isten él, nem keresek boldogságot. Ennek állandó
tudatában vagyok. Szinte kényszert érzek, hogy másoknak
adjam magam, felfedeztem lelkemben a boldogság forrását, s
ez az Isten. Ó, Istenem, látom, hogy mindent betölt az
Isten, ami körülöttem van, főleg a lelkemet, amelyet Isten
kegyelme ékesít. Már most megkezdem azt, amivel az
öröklétben élni fogok.
 
888   A hallgatás olyan erőteljes beszéd, amely felér az élő
Isten trónjáig. Ez az Ő beszéde, bár titkos, de hatalmas és
élő.
 
889   Jézusom, Te tudatod, s megérteted velem, miben áll a
lélek nagysága: nem a nagy cselekedetekben, hanem a nagy
szeretetben. A szeretet adja az értéket, s ez teszi
tetteinket naggyá, még ha önmagukban cselekedeteink
kicsinyek és hétköznapiak is. A szeretet révén tetteink
Isten előtt nagyok, erősek és hatalmasok (257) lesznek.
 
890   A szeretet titok, mely mindent, amit megérint széppé
és Istennek tetszővé változtat. Isten szeretete szabaddá
teszi a lelket. – Olyan, mint egy királynő, aki nem ismeri
a szolgaság kényszerét. Mindenhez nagy lelki szabadsággal
lát hozzá, mert a benne élő szeretet készteti tettre.
Minden, ami körülveszi a lelket, azt sugallja számára, hogy
egyedül Isten méltó a szeretetére. Egy Istent szerető és
Benne elmerülő lélek kötelességeit ugyanazzal a lelkülettel
végzi, amellyel a Szentáldozáshoz járul. A legegyszerűbb
cselekedetét is nagy gonddal végzi, Isten szerető szeme
előtt. Nem zavarja meg, ha kis idő múlva kiderül, hogy amit
tett, nem sikerült. Nyugodt marad, mert cselekedetét végezve
mindent megtett, ami módjában állt. Ha elveszíti az élő
Isten jelenlétét, amelyet majdnem állandóan élvez, azon
igyekszik, hogy az élő hitből éljen. Lelke megérti, hogy
vannak nyugalmas, és vannak harcos időszakok. Akaratával
állandóan Istennél tartózkodik. Lelke, akár egy harcban
kipróbált lovag, távolból észreveszi, hol rejtőzik az
ellenség, s harcra készen (258) áll. Tudja, hogy nincs
egyedül – Isten az ereje.
 
891   1937.1.21. Ma kora reggel óta csodálatosan egy vagyok
az Úrral. Este meglátogatott a kórház papja. Beszélgetés
közben megérzem, hogy lelkem kezd elmerülni Istenben, s
lassan elveszítem környezetem érzékelését. Buzgón kértem
Jézust: ,,Kérlek, add meg, hogy tudjam folytatni a
beszélgetést!'' Megkaptam, hogy akadálytalanul tovább
beszélgethettem a káplánnal, de adódott pillanat, amikor nem
értettem meg, mit mond. Hallottam a hangját, de nem voltam
képes megérteni, amit beszél. Elnézését kértem, amiért nem
értem, amit mond, annak ellenére, hogy hallom a hangját. Ez
az Istennel való kegyelmi egyesülés pillanata, mely nem
tökéletes ugyan, mivel az érzékek sem működnek tökéletesen a
külvilágban. Ez az állapot nem teljes elmerülés Istenben,
mert akkor az érzékek teljesen kikapcsolódnak, ahogy az
gyakran megtörténik. Az ember se nem hall, se nem lát. – A
lélek szabadon elmerül Istenben. Ha ez a kegyelem ér,
egyedül szeretek lenni. Kértem Jézust, ilyenkor mentsen
(259) meg a teremtmények tekintetétől. Valóban nagyon
szégyelltem magam ez előtt a pap előtt. Később megnyugodtam,
amikor a szentgyónásból valamennyire megismerte a lelkemet.
 
892   Ma lélekben megmutatta nekem az Úr az Isteni Irgalom
kolostorát. Mély lelkiség lakozott benne, de minden nagyon
szegény és szerény volt. Ó, Jézusom, megengeded, hogy
lélekben érintkezzem ezekkel a lelkekkel, pedig talán sohase
tehetem be ide a lábamat. Legyen áldott a Te neved.
Történjék meg a Te akaratod.
 
893   1937.1.22. Ma péntek van. Lelkem a szenvedések
tengerében. Mindent elvettek tőlem a bűnösök, de jól van
így, hiszen mindent nekik adtam, hogy ismerjék fel ők is,
hogy Te jó vagy, és határtalanul irgalmas. Én úgyis hűséges
maradok Hozzád, úgy napsütésben, mint viharban.
 
894   Ma úgy döntött az orvos, hogy nem mehetek szentmisére,
csupán a Szentáldozásra. Vágyódtam részt venni a szentmisén,
de a gyóntatóm is azt mondta az orvossal egybehangzóan, hogy
engedelmeskednem kell. ,,Isten azt akarja, nővér, hogy ön
egészséges (260) legyen. Ezért nem szabad semmiféle
önmegtagadást végeznie. Legyen szófogadó, s Isten meg fogja
jutalmazni.'' – Éreztem, hogy a gyóntató atya szavai az Úr
Jézus szavai, és bár fájt, hogy nem vehetek részt a
szentmisén, mert ott azt a kegyelmet kaptam, hogy láthattam
a kis Jézust, mégis az engedelmességet helyezem minden elé.
  Elmélyedtem az imában, és bűnbánatot tartottam. Hirtelen
megpillantottam az Urat, aki így szólt: ,,Leányom, tudd meg,
hogy egy engedelmes cselekedettel több tiszteletet
tanúsítasz irántam, mint hosszú imádságokkal és
önmegtagadásokkal.'' Ó, milyen jó engedelmességben élni,
tudva, hogy minden, amit teszek, kedves Istennek.
 
895   1937.1.23. Ma nem volt kedvem írni, mire meghallottam
lelkemben a hangot: ,,Leányom, te nem magadért élsz, hanem a
lelkekért. Írj az ő hasznukra. Tudod, hogy a gyóntatóid már
oly sokszor megerősítették az írásra vonatkozó akaratomat.
Te tudod, mi kedvesebb nekem. Ha kételkedsz szavaimban,
tudod, kit kell megkérdezned. – Megadom neki a
világosságot, hogy az én dolgomban helyesen ítéljen; szemem
őrködik felette. Leányom, olyan légy hozzá, mint egy
gyermek. Tele egyszerűséggel és őszinteséggel. Véleménye
legyen fölötte az én kívánságaimnak is. Ő majd az én
akaratom szerint fog vezetni téged. Ha nem engedi követni
kívánságaimat, akkor is maradj nyugodt. Nem foglak emiatt
számon kérni. Ez az ügy kettőnk dolga. Az enyém és az övé. A
te dolgod – az engedelmesség.''
 
896   1937.1.25. Ma lelkem keserűségbe merült. Ó, Jézus, ó,
Jézusom, mindenki hozzáönthet ma keserű kelyhemhez, akár
barát, akár ellenség az illető. Mindenkinek szabad fájdalmat
okoznia nekem, s Te, Jézusom, köteles vagy nekem erőt adni
ezekben a nehéz percekben. Szent Ostya! Erősíts meg, és zárd
le ajkaimat, hogy ne zúgolódjak és ne panaszkodjam. Ha
hallgatok, tudom, hogy győzni fogok.
 
897   (262) 1937.1.27. Egészségemben lényeges javulást
érzek. Jézus a halál kapujából kivezetett az életbe. Nem sok
hiányzott már, hogy meghaljak, s íme az Úr megajándékozott
újra a teljes élettel. Majdnem teljesen egészséges vagyok,
bár még a szanatóriumban kell maradnom. Látom, még nem
teljesedett be bennem az Isten akarata, ezért kell még
élnem. Hiszen tudom, ha már mindent teljesítettem, amit
Isten itt a földön részemre elgondolt, nem fog sokáig
száműzetésben hagyni, mivel az én otthonom az ég. Ám mielőtt
hazamegyünk, teljesítenünk kell Isten akaratát itt a földön.
Ez azt jelenti – állnunk kell a megpróbáltatásokat és a
harcokat.
 
898   Ó, Jézusom, ha már újra visszaadod az egészséget és az
életet, adj erőt is harcolni. Nélküled semmit sem tudok
tenni. Adj erőt, mert Te mindent megtehetsz, látod, egy
gyenge gyermek vagyok, s azt is, mire vagyok képes.
  Ismerem irgalmad egész hatalmát, s bízom abban, hogy
mindent megadsz, amire szüksége van gyenge gyermekednek.
 
899   (263) Mennyire vágytam a halált! Nem tudom, érzek-e
még az életben ekkora vágyat Isten után. Voltak pillanatok,
amikor a vágytól eszméletemet veszítettem. Ó, ha az ember
ismeri az eget, mily rút a föld. Kényszeríteni kell magam,
hogy éljek. Ó, Isten akarata, te vagy táplálékom!
 
900   Ó, egyhangú élet, tele félreértésekkel. Gyakorlom a
türelmet, s ebből tapasztalat származik; sok mindent
megértek, és tanulok naponta, s látom, milyen keveset tudok,
és magatartásomban is folytonosan hibákat fedezek fel. Ez
nem kedvetlenít el, inkább hálát adok Istennek, hogy
megvilágosítja önismeretemet.
========================================================================

901   + Van egy bizonyos személy, aki sok türelmet kíván
tőlem. Sok időt kell rááldoznom. Ha vele beszélek, érzem
hogy hazudik, éspedig folyamatosan. Mivel távoli dolgokról
beszél, nincs módom ellenőrizni a valóságot. Így folytatja
hazugságait. Meg vagyok győződve róla, hogy abban, amit
mond, (264) nincs semmi igazság. Közben elfogott a kétség,
hátha én tévedek, s ő mond igazat. Kértem Jézust, adjon
jelet a következőképpen. Ha valóban hazudik, vallja be ő
maga, éspedig valami olyan dologban, amiről én úgy gondolom,
hogy nem igaz. Ha pedig igazat beszél, vegye el Jézus
lelkemből a gyanút. Nemsokára jött az illető, s azt mondta:
,,Bocsásson meg, nővér, de én ebben és ebben a dologban
hazudtam.'' – Megértettem, hogy benső megérzésem ezzel a
személlyel kapcsolatban nem vezetett félre.
 
902   1937.1.29. Ma elaludtam. Kevés időm maradt, hogy el ne
késsem a Szentáldozásról, mert a kápolna a mi
osztályunktól[280] elég távol van. Mikor kiléptem, térdig
ért a hó. Mire azonban végiggondoltam, hogy az orvos nem
engedte volna meg, hogy ebben a hóban elmenjek, már az Úrnál
(265) voltam a kápolnában, megáldoztam, s azonnal
visszatértem. Hallottam a hangot: ,,Leányom, pihend ki magad
szívemen, ismerem erőfeszítéseidet.'' Lelkem nagyon örül, ha
Istenem Szívén nyugodhat.
 
1937.1.30. Egynapos lelkigyakorlat
 
903   Mindjobban megismerem Isten nagyságát, és végtelenül
örülök Neki. Szívem mélyén folyamatosan Vele vagyok.
Legkönnyebben saját lelkemben találom meg Őt.
 
904   Az elmélkedés alatt e szavakat hallottam: ,,Leányom,
legnagyobb tiszteletet azzal tanúsítasz irántam, ha
türelmesen követed akaratomat. Ezáltal oly nagy érdemet
nyersz, amelyet sem böjttel, sem önmegtagadásokkal nem érnél
el. Tudd meg, leányom, ha akaratodat az enyém alá rendeled,
nagy tetszésemet találom benned. Kedves nekem ez az áldozat,
édességgel teljes, és ereje van...''
 
905   (266) + Lelkiismeret-vizsgálat: Továbbra is ugyanaz –
Egyesülés az irgalmas Jézussal. Gyakorlat: Belső csend,
vagyis a hallgatás szigorú betartása.
 
906   + Nehéz pillanataimban fel fogok nézni a keresztre
feszített Jézus csendes Szívére, a feltörő lángok között
pedig Irgalmas Szívéből a harchoz erő és hatalom áramlik
belém.
 
907   Különös dolog, hogy most, télvíz idején egy kis kanári
száll az ablakomhoz, és csodálatosan énekel. Meg akartam
bizonyosodni, hogy nem valamely kalitkából szállt-e ki, a
közelből, de sehol sincs ilyen, még a második osztályon sem.
Egy másik páciens is hallotta, de csak egyszer, és
csodálkozott, hogy dalolhat ilyen fagyban kinn egy kanári.
 
908   + Ó, Jézusom! Mennyire sajnálom a szegény bűnösöket.
Adj nekik bűnbánatot és fájdalmat. Emlékezz keserves
kínszenvedésedre! – Ismerem végtelen irgalmadat, s nem
tudom elviselni, hogy egy lélek, aki oly sokba került Néked,
elvesszék. Jézus, adj nekem (267) bűnös lelkeket, hadd
pihenjék irgalmad bennük. Végy el tőlem mindent, s adj nekem
lelkeket! Szeretnék áldozati ostya lenni a lelkekért. Testi
burkom rejtse el áldozatomat, mert a Te Legszentebb Szíved
is rejtve van az ostyában – hiszen élő áldozat vagy.
  Formálj magaddá, ó, Jézus, hogy élő, Neked tetsző
áldozattá váljak! Minden pillanatban elégtételt akarok
nyújtani Neked a szegény bűnösökért. Testem leple elrejti
lelkem áldozatát. Emberi szem nem látja azt, ezért tiszta s
Neked tetsző. Ó, Teremtőm! Nagy Irgalom Atyja, bízom Benned,
mert Te magad vagy a jóság. – Lelkek, ne féljetek Istentől,
hanem bízzatok Benne, mert jó, és irgalma örökké tart.
 
909   + Szívem lakhelyén az Úr és én jól ismerjük egymást.
Igen, jelenleg én fogadlak Téged szívem hajlékába, de
közeleg az idő, amikor Te hívsz engem a Te házadba, melyet
részemre a világ kezdetétől előkészítettél. Ó, mi vagyok én
Veled szemben, Uram.
 


910   (268) Az Úr egy részemre ismeretlen világba vezet.
Megismertet nagy kegyelmével, de én félek tőle. Amennyiben
hatalmamban áll, nem engedek befolyásának mindaddig, amíg
lelkiatyám nem világosít fel, miféle kegyelem is ez.
 
911   Az egyik pillanatban egész lényemet átjárta Isten
jelenléte, s az Ő lényegének felismerésében értelmem
különlegesen megvilágosodott; megismertette velem saját
benső életét. Lélekben láttam a Három Isteni Személyt, de
egy a Lényük. Ő egyedüli, egy, egyetlen, de három
Személyben. Közülük egyik sem kisebb vagy nagyobb a
másiknál. Sem szépségben, sem szentségben nincs köztük
különbség, mert egyek. Egyek, abszolút egyek. Isten
szeretete hozta ezt tudomásomra, s egységbe olvasztott
önmagával. Ha az egyik Isteni Személlyel összekapcsolódtam,
a második, ill. a harmadik Személyhez is kapcsolódtam, mert
ha egyik Személlyel összeolvadunk, akkor összekapcsolódunk a
másik két Személlyel is – ugyanúgy, mint az elsővel. Egy az
akaratuk, egy az Isten, bár Személyében Hármas. Ha a lélek a
három Személy közül az egyikkel érintkezik, (269) úgy egy
akaratuk miatt összekapcsolódik mind a hárommal, s megtelik
azzal az örömmel, amely a Legszentebb Háromságból árad.
Ezzel a boldogsággal táplálkoznak a szentek. Az a boldogság,
amely a Legszentebb Háromságból buzog, boldogít minden
teremtményt. Élet fakad belőle, ami éltet, s életet ad.
Belőle veszi kezdetét minden élet. Ebben a pillanatban olyan
isteni boldogságot érzett a lelkem, amit nagyon nehéz
kifejeznem.
 
912   Hirtelen megfogalmazott szavakat hallottam. Ezek a
következők voltak: ,,El akarlak jegyezni!'' Lelkemet félelem
járta át, mégis nyugodtan átgondoltam, miféle eljegyzés
lehet ez? Bár minden alkalommal elfog a félelem, mégis béke
van a lelkemben. Egy magasabb erő őrzi meg ezt bennem.
  Hiszen az örök fogadalmon már túl vagyok, s ezt egészen
őszinte akarattal tettem le. És továbbra is azon
gondolkodom, mit jelent a hallott kijelentés. Úgy érzem, s
azt gyanítom, hogy egy egészen különös kegyelemről van szó.
Míg ezen gondolkozom, elalélok az Isten utáni vágytól, de
ebben az öntudatlanságban értelmemet világosság és fény
járja át. Ha Vele (270) egyesülök, szinte ájult vagyok a
boldogságtól, de értelmem minden zavar nélkül tiszta és
világos. – Uram, Te leereszkedsz fenségedből, hogy egy
szegény teremtménnyel lépj kapcsolatba. Köszönöm Neked, ó,
Uram, ezt a nagy kegyelmet, mely képessé tesz érintkezni
Veled. A neved, Jézusom, gyönyörűség számomra. Messziről
felismerem Szerelmemet, és vágyódó lelkem karjaiban
nyugalmat talál. Nem tudok élni Nélküle. Szívesebben vagyok
Vele kínban, szenvedésben, mint Nélküle mennyei gyönyörben!
 
913   1937.2.2. Ma már kora reggel óta lelkemet isteni
áhítat járja át. A szentmise alatt úgy gondoltam, látni
fogom a kis Jézust, akit már többször láttam ilyenkor. Ma
azonban a szentmisén a megfeszített Jézust láttam. A
keresztre volt szegezve, nagy kínok közt. Lelkemet és
testemet átjárta Jézus szenvedése, láthatatlanul ugyan, de
hasonlóan fájdalmasan. Ó, milyen félelmetes titkok mennek
végbe a szentmisén.
 
914   Nagy titok megy végbe a szentmisén. (271) Milyen
áhítattal kellene odafigyelnünk és részt vennünk Jézus
halálában. Egy nap majd megtudjuk, mit tesz értünk Isten
minden szentmisében, s milyen nagy adományt készít benne
részünkre. Egyedül isteni szeretete tudta kigondolni ezt
nékünk. Ó, Jézus, milyen nagy fájdalom járja át lelkemet,
amikor látom, hogy mily édesen és erősen árad Belőled az
élet forrása minden lélek számára – s mégis, önhibájukból
mennyi hervadt, kiszáradt lelket látok. Ó, Jézusom, hass
oda, hogy irgalmad hatalma elérje ezeket a lelkeket is!
 
915   + Ó, Mária, ma szörnyű tőr[281] járta át a Te szent
lelkedet! Istenen kívül senki se tud szenvedésedről. Bátor
lelked nem törik össze, mert Jézussal van. Édes Anyám!
Egyesítsd lelkemet Jézussal, mert csak így tudok kitartani,
és áldozataim is csak a Jézussal történő egyesülésben
lesznek kedvesek Isten előtt. Édes Szűzanyám, taníts meg a
benső életre, hogy a fájdalom tőre ne törhessen meg. Ó,
tiszta Szűz, önts szívembe bátorságot, s védd meg, kérlek!
 
916   (272) + Rendkívüli részemre a mai nap, mert bár sok
szenvedés ért, lelkemet mégis nagy öröm tölti el. A
szomszédos magánszobában feküdt egy súlyosan beteg zsidó nő.
Három nappal ezelőtt meglátogattam. Fájt a lelkemnek, hogy
hamarosan meg kell halnia anélkül, hogy a keresztség
kegyelme megtisztítaná a lelkét. Beszéltem az ápolónővel, ha
elérkezik az utolsó perce, keresztelje meg. De nehézséget
okozott, hogy hittestvérei mindig körülötte voltak. Éreztem
a sugallatot lelkemben, hogy imádkoznom kell a kép előtt,
amelyet Jézus kívánságára festettek meg. Van egy kis
füzetem, melynek borítóját a kép másolata díszíti. Azt
mondtam az Úrnak: ,,Jézusom, Magad mondtad nekem, hogy a kép
révén sok kegyelmet fogsz adni. Most arra kérlek, add meg
ennek a zsidó nőnek a szent keresztség kegyelmét. Nem
fontos, hogy ki fogja megkeresztelni. Az a fontos, hogy meg
legyen keresztelve.'' – E szavak után csodálatosan
megnyugodtam, s egész biztos voltam abban, hogy a nehézségek
ellenére lelkére fog folyni a szent keresztség vize. Éjjel,
(273) midőn nagyon rosszul lett, háromszor is felkeltem
miatta, hogy alkalmas pillanatban közvetíthessem részére a
kegyelmet. Reggel látszólag jobban lett, de délután már
közeledett utolsó órája. Az ápolónővér azt mondta, nehéz
lesz megkeresztelni, mert vannak nála emberek. Elérkezett a
pillanat, amikor a beteg kezdte elveszíteni az eszméletét.
Egyik orvosért futott, a másik máshová, hogy megmentse a
beteget. Így történt, hogy a beteg egyedül maradt. Így aztán
az ápolónővér szépen megkeresztelhette. Mielőtt mindenki
visszajött, már szép volt a lelke. Isten kegyelmével ékes.
Majd azonnal elkezdett haldokolni. Rövid ideig tartott a
haláltusa, mintha csak elaludt volna. Hirtelen megláttam a
lelkét, amint csodás szépségben az ég felé szállt. Ó, milyen
szép is a lélek a megszentelő kegyelemben! Örültem hogy
ilyen nagy kegyelmet nyertem a kép előtt e lélek számára.
 
917   Mily nagy az Isten irgalma! Dicsérje minden lélek! Ó,
Jézus, ez a lélek az egész örökkévalóság alatt irgalmad
himnuszát fogja zengeni. (274) Ezt a hatást, ami a mai napon
ért, soha nem fogom elfelejteni. Ez már a második nagy
kegyelem, amit ebben a kórházban ez előtt a kép előtt
elnyertem.
  Ó, mily jóságos s könyörületes az Úr! Jézusom, köszönöm
Neked ezeket a kegyelmeket.
 
918   1937.2.5. Ó, Jézusom, mindenek ellenére egyesülni
akarok Veled. Jézus, ha lehetséges, végy magadhoz engem,
mert úgy érzem, meghasad a szívem az Utánad való
vágyakozástól.
Ó, mennyire érzem, hogy száműzetésben vagyok. Mikor leszek
már Atyám házában, ahol az a boldogság tölt el, amely a
Legszentebb Háromságból sugárzik. De ha az az akaratod,
Uram, hogy még éljek és szenvedjek, akkor kívánom, amit
részemre szántál; tarts itt a földön, amíg Neked tetszik,
akár a világ végéig. Ó, Uram akarata, légy gyönyörűségem és
lelkem elragadtatása. Bár a föld annyira benépesült, én
mégis egyedül érzem magam, s a föld számomra szörnyű
pusztaság. Ó, Jézus, Jézusom, Te ismered szívem lángolását.
Egyedül Te tudsz, ó, Uram, betölteni engem.
 
919   (275) + Ma figyelmeztettem egy hölgyet, ne ácsorogjon
férfiakkal órák hosszat a folyosón, mert ez nem illik
tisztességes lányokhoz. Elnézést kért, s megígérte, hogy
megjavul. Beismerte balgaságát, és még sírt is. Mialatt
néhány szóval beszéltem néki az erkölcsről, minden férfi
odajött a teremből, s hallgatták oktatásomat. A zsidók
kicsit magukra is vették. Később valaki említette, hogy a
falhoz tapasztották a fülüket s figyelmesen hallgattak.
Valahogy megéreztem ezt a hallgatózást, de mondtam, amit
mondanom kellett. Itt oly vékonyak a falak, hogy még a halk
beszéd is áthallatszik.
 
920   + Van itt valaki, aki valamikor nálunk volt növendék.
Vele gyakran gyakorolnom kell a türelmet. Naponta néhányszor
felkeres. Minden látogatása kimerít, de tudom, hogy az Úr
küldte nekem ezt a lelket. Dicsérjen Téged minden, ó, Uram!
A türelem is Isten dicsőségét szolgálja. Ó, milyen szegények
a lelkek!
 
921   (276) 1937.2.6. Ma így beszélt hozzám az Úr:
,,Leányom, azt mondják, hogy nagyon egyszerű vagy. Miért nem
mondasz el hát nekem mindent, ami téged érint – még a
legkisebb részleteket is? Mondj el mindent, ezzel nagy
örömet okozol nekem.'' – Azt feleltem: ,,Hiszen Te úgyis
tudsz mindent, Uram.'' Erre Jézus azt felelte: ,,Igen,
mindent tudok, de te ne mentegetőzz ezzel, hanem beszélj
velem mindenről egy gyermek egyszerűségével, mert fülem és
szívem hozzád hajlik, s a beszéded kedves nekem.''
 
922   + Mikor elkezdtem ezt a nagykilencedet három
szándékra, megpillantottam egy kis bogarat a földön. Azt
gondoltam: ,,Hogy kerül ez ide tél közepén? Erre ezt a
választ hallottam: ,,Látod, én még rá is gondolok, s életben
tartom, pedig mi ez hozzád képest? Miért aggályoskodik a
lelked akár egy percre is?'' Kértem az Úr elnézését. Jézus
azt akarja, maradjak mindig gyermek, aki Rábízza minden
gondját, s vakon követi szent akaratát. Ő mindent magára
vett.
 
923   (277) 1937.2.7. Ma így szólt hozzám az Úr: ,,Tökéletes
és egészen elégő áldozatot kívánok tőled – akaratod
áldozatát. Ezzel az áldozattal nem hasonlítható össze
semmilyen más. Magam irányítom az életedet, és mindent úgy
rendezek el, hogy folytonos áldozat légy, és állandóan
akaratomat tedd. S hogy ezt az áldozatot beteljesítsd,
egyesülni fogsz velem a kereszten. Tudom, mit bírsz el. Sok
dolgot egyenesen magam kívánok majd tőled, de
kivitelezésüket késleltetem, s másoktól teszem függővé. De
amit az elöljárók nem érnek el, azt közvetlenül magam fogom
a lelkedben végbevinni. Így lelked legtitkosabb mélységében
lesz a tökéletes égő áldozat, méghozzá nem időlegesen, hanem
tudd meg, leányom, hogy ez az áldozat halálodig fog tartani.
De van idő, amikor én, az Úr, minden kívánságodat
teljesítem. Kedvemet találom benned, mint élő szent
ostyában. Ne rémítsen el semmi, én veled vagyok!''
 
924   Ma levelet[282] kaptam a főnöknőtől, melyben
megtiltotta, hogy a haldoklók mellett lehessek. Így magam
helyett az engedelmességet küldöm a haldoklókhoz, hogy
lelküket támogassa. (278) Ez Isten akarata, s elegendő
nekem. Amit most nem értek, később majd megtudom.
 
925   1937.2.7. Ma erősebben imádkoztam, mint bármikor a
Szentatya szándékára, és három papért,[283] hogy sugallja
nekik az Úr, amit tőlem kíván, mert ennek a megvalósítása
tőlük függ. Ó, mennyire megörültem, hogy a Szentatya
egészsége megjavult. Ma hallgattam, miként beszélt az
Eucharisztikus Kongresszuson,[284] s lélekben odamentem,
hogy részesüljek apostoli áldásában.
 
926   1937.2.9. Húshagyókedd. A farsang utolsó két napján
nagyon sok vétket és büntetést ismertem meg. Az egyik
pillanatban megmutatta az Úr a világnak ezen a két napon
elkövetett minden vétkét. Elaléltam a rémülettől, s bár
ismerem Isten irgalmának teljes mélységét, mégis
csodálkoztam, hogy még tűri az emberiség létezését. Az Úr
tudatta velem, hogy kik tartják fenn a világot. Ezek a
választott lelkek. Ha betelik a választott lelkek száma,
megszűnik a világ.
 
927   Ezen a két napon a Szentáldozást (279) engesztelésül
ajánlottam fel. Azt mondtam az Úrnak: ,,Jézusom, ma mindent
a bűnösökért ajánlok fel. Igazságosságod csapása engem
sújtson, és az irgalmasság tengere jusson a bűnös
lelkeknek.'' – Az Úr meghallgatta kérésemet. Sok lélek
megtért az Úrhoz, de én haldokoltam Isten irgalmasságának
súlya alatt. Éreztem, hogy a felséges Isten haragjának
vagyok a tárgya. Estére szenvedéseim olyan belső
elhagyatottságba torkolltak, hogy akaratlanul is jajszavak
szálltak fel lelkemből. Bezárkóztam magánszobámba, s
elkezdtem az imaórát, vagyis a szent órát. A belső
elhagyatottság és Isten igazságosságának tapasztalása – ez
volt az imám; s a lelkemben uralkodó fájdalom és jajkiáltás
lépett az Úrral való édes beszélgetés helyébe.
 
928   Hirtelen megláttam az Urat. Szívére ölelt, és azt
mondta: ,,Ne sírj, leányom, nem bírom elviselni a
könnyeidet. Megadok nekik mindent, amire kérsz, de hagyd
abba a sírást!'' Nagy öröm (280) töltött el, s lelkem, mint
mindig, elmerült Benne, egyetlen Kincsemben. Ezen a napon
többet beszélgettem Jézussal, mert felbátorított jósága.
 
929   Midőn legédesebb Szívén pihentem, így szóltam Hozzá:
,,Jézusom, annyi mondanivalóm van Neked.'' Jóságosan
válaszolt: ,,Beszélj, leányom.'' Elkezdtem kiönteni szívem
bánatát, hogy annyira szívemen viselem az egész emberiséget,
s hogy nem mindenki ismer Téged, akik meg ismernek, azok sem
szeretnek annyira, amennyire méltó vagy rá, hogy
szeressenek; látom, milyen rettenetesen megbántanak a
bűnösök. Másfelől látom a hivők elnyomását és üldözését,
főleg szolgáidét. Sok lélek vakon veti magát a pokol
szakadékába. Látod, Jézusom, ezek a fájdalmak mardossák
szívemet és csontjaimat, s bár megajándékoztál rendkívüli
szereteteddel, szívemet elárasztottad örömöddel;
szenvedéseim, melyeket most Neked felsoroltam, nem
gyengülnek, inkább még erősebben (281) átjárják szegény
szívemet. Ó, annyira forrón óhajtom, hogy az egész emberiség
bizalommal forduljon irgalmadhoz. Csak akkor könnyebbül meg
szívem, ha így meglátom Neved dicsőségét. – Jézus komolyan
és érdeklődve hallgatta végig szívem kifakadását. Úgy tett,
mintha nem tudna ezekről a dolgokról, így szabadabban
szólhattam róluk. Majd így szólt az Úr: ,,Leányom, szíved
szava kedves nekem. Az irgalmasság olvasójának imádkozásával
közelebb hozod hozzám az emberiséget.'' E szavak után
magamra maradtam, de Isten jelenlétét állandóan éreztem
lelkemben.
 
930   + Ó, Jézusom, ha Hozzád jövök, s ha Te töltesz el
engem, az a boldogság teljessége számomra, de akkor sem
feledkezem el az emberiségről. Fel akarom lebbenteni a menny
kárpitját, hogy az emberek ne kételkedjenek Isten
irgalmában. Pihenésem a Te irgalmad hirdetése. A lelkek
akkor adják meg Teremtőjüknek a legnagyobb dicsőséget, ha
bizalommal fordulnak Isten irgalmához.
 
931   (282)         1937.2.10. Ma Hamvazószerda van
 
  Szentmise alatt rövid ideig megéreztem tagjaimban Jézus
fájdalmait. A Nagyböjt – a papi tevékenység különleges
ideje. Segíteni kell nekik a lelkek megmentésében.
 
932   Néhány nappal ezelőtt írtam lelkiatyámnak.[285]
Kértem, engedélyezzen számomra a Nagyböjt idejére valamilyen
kisebb gyakorlatokat. Mivel az orvos nem engedélyezte
számomra a városba utazást, ezért kellett ezt levélben
kérnem. Ma már Hamvazószerda van, de még nem kaptam választ.
Reggel Szentáldozás után elkezdtem kérni Jézust, világosítsa
meg az atyát a választ illetőleg. Lélekben megláttam, hogy
az atya nem utasítja el kérésem, s megadja a kért engedélyt.
Így teljes nyugalommal elkezdtem azt gyakorolni, amit
kértem. Még aznap délután megkaptam az atya levelét (283)
benne a gyakorlatra vonatkozó engedéllyel. Rendkívül
örültem, hogy a belső megérzésem megegyezett a lelkiatya
véleményével.
 
933   Lelkemben e szavakat hallottam: ,,Nagyobb jutalmat
kapsz az engedelmességedért és a lelkiatyádtól való
függésedért, mint a gyakorlatért, melyet folytatni fogsz.
Leányom, tudd ezt, és eszerint cselekedj: még a legkisebb
dolog is nagy az én szememben, ha magán viseli a lelkiatya
iránti engedelmesség pecsétjét.''
 
934   Kis gyakorlatok a Böjtre. Nagy készségem és vágyódásom
ellenére nem tudok szigorú önmegtagadásokat végezni, mint
azelőtt, mert az orvos szigorú felügyelete alatt állok. De
kis dolgokat mégiscsak tehetek. Utóbbi időben – párna
nélkül alszom, eltűrök egy kis éhséget, mindennap kitárt
karokkal elimádkozom az olvasót, amelyre az Úr tanított;
időnként kitárt karokkal imádkozom – szavak nélkül is.
(284) Szándékom: kérni Isten irgalmát a szegény bűnösök
részére, a papok számára pedig erőt, hogy fel tudják
olvasztani a bűnösök szívét.
 
935   A haldokló lelkekkel éppoly szoros a kapcsolatom, mint
azelőtt. Gyakran segítek egész távoli haldoklóknak.
Legnagyobb örömöm az, ha látom, hogy ezekben a lelkekben
beteljesedik az irgalmasság ígérete. Hűséges az Úr, amit
egyszer megígért – azt meg is tartja.
 
936   + A mi osztályunkon fekvő egyik beteg halálán volt.
Igen keservesen kínlódott már harmadik napja. Csak
alkalmanként tért magához. Az egész terem imádkozott érte.
Én is oda akartam menni, de a főnöknő megtiltotta, hogy
haldoklóhoz járjak. Így csak a szobámban imádkozhattam érte.
Mikor hallottam, hogy még mindig haldoklik, s bizonytalan,
mikor jön a vég, valami megmozdult a lelkemben, s azt
mondtam az Úrnak: ,,Jézusom, ha mindaz, amit teszek, kedves
Neked, kérlek, (285) add ennek jeléül, hogy ez a lélek ne
kínlódjék, hanem azonnal jusson el az örök boldogságba.'' –
Pár perc múlva megtudtam, hogy oly békésen és hamar
elszenderült, hogy még a gyertyákat sem tudták meggyújtani.
 
937   + Szeretnék még pár szót szólni itt a lelki
vezetőmről. Különös, hogy kevés az olyan pap, aki a lelkekbe
erőt, bátorságot és hatalmat tud adni, hogy a lélek kínlódás
nélkül tudjon mindig előrehaladni. Ilyen vezetés mellett még
a gyenge lélek is sok dicsőséget tud szerezni Istennek.
Felismertem egy titkot ezzel kapcsolatban. Azt ugyanis, hogy
a gyóntató, vagyis a lelki vezető nem hanyagolja el a kis
dolgokat sem, amelyeket feltár előtte a lélek. Ha pedig a
lélek látja, hogy ezen kisebb dolgokat is ellenőrzik,
lelkesen fogja gyakorolni őket, s az erényre vezető
legapróbb lehetőséget is ki fogja használni, és a legkisebb
hibát is kerülni fogja. – Ezekből a kis építőkövekből
felépül egy csodálatos lelki szentély. (286) És fordítva: Ha
a lélek észreveszi, hogy a lelkiatyja elhanyagolja a kis
dolgokat, ő is kezdi majd lebecsülni őket. Nem számol be
róluk a gyóntatónak. Ami még rosszabb, hogy hanyaggá válik a
kis dolgokban, s ahelyett, hogy előrehaladna, lassan
hátrafelé megy. A lélek ezt csak akkor veszi észre, ha már
komolyabb dolgokba esik, és ilyenkor felmerül a kérdés – ki
a hibás? A lélek vagy a gyóntató, vagyis a lelki vezető. Itt
inkább a lelki vezetőről beszélek. Úgy vélem, a hibát a
meggondolatlan lelki vezető terhére kell írni. A lélek
csupán annyiban hibás, hogy maga választotta a lelki
vezetőjét. A jó lelki vezető elvezetheti Isten útján a
lelket egészen a szentség magaslatára.
 
938   A léleknek hosszabb ideig forrón kell imádkoznia
lelki vezetőért, s kérnie kell Istent, hogy Ő maga válasszon
részére megfelelő vezetőt. Ami Istennel kezdődött – az
isteni lesz, ami pusztán emberi kezdeményezésből indul – az
emberi marad. Az Isten az Ő irgalmasságában (287) megsegíti
a lelket – maga választ számára jó vezetőt, a léleknek
pedig világosságot ad, hogy felismerje, ki az, aki előtt ki
kell tárulkoznia lelke legtitkosabb mélyéig, ahogyan Jézus
előtt. Ha a lélek jól megfontolja, és megállapítja, hogy
mindezt Isten intézte így, buzgón kérjen az Istentől kellő
világosságot is lelki vezetőjének lelke felismerésére. Ne
változtassa meg lelki vezetőjét, csak ha erre komoly oka
van. Ahogyan a lelki vezető megválasztása előtt is sokat és
forrón imádkozott Isten akaratának a felismeréséért, úgy
akkor is, ha változtatni akar, buzgón kell imádkoznia, a
felismerésért, valóban Isten akarata-e, hogy elhagyja a régi
vezetőjét, s újat keressen. Ha a változtatással kapcsolatban
nem látja világosan Isten akaratát, ne változtasson, mert a
lélek egyedül nem sokra megy. A sátán pedig csak arra vár,
hogy a szentségre törekvő lélek saját magára hagyatkozzék,
mert ebben az esetben szóba sem jöhet, hogy el is jut oda.

 
939   Egy kivétel van, az, amikor a lelket közvetlenül maga
Isten vezeti. De a gyóntató azonnal (288) felismeri, ha a
lelket maga Isten vezeti. Isten világosan és érthetően
tudtul adja ezt neki. Az ilyen lelkek a lelkiatya még
szigorúbb ellenőrzéseire vannak azonban utalva, mint más
lelkek. Ebben az esetben a lelkiatya nem annyira irányít, és
nem az utat mutatja, hanem jóváhagyja vagy megerősíti, hogy
az illető jó úton jár, s jó lélek vezeti. Itt nemcsak
szentnek kell lennie a lelkiatyának, de tapasztaltnak s
körültekintőnek is. Ha a lélek a gyóntató szavát Isten
szavainál is fontosabbnak tartja, biztos lehet benne, hogy
sem csalódás, sem tévedés nem éri. Az a lélek, aki
sugallatait nem veti alá az Egyház, azaz a lelki vezető
szigorú ellenőrzésének, megmutatja ezzel, hogy nem jó lélek
vezeti. A lelkiatyának igen elővigyázatosnak kell lennie e
téren, s a lelket próbára kell tennie az engedelmességben. A
sátán olykor még az alázat palástjába is bebújik, de az
engedelmesség köpenyét nem tudja felölteni. (289) Itt
megmutatkozik minden mesterkedése. A lelkiatyának azonban
nem kell túlzottan félnie sem egy ilyen lélektől. Ha Isten
rábíz egy ilyen lelket, akkor rendkívüli világosságot is ad
a lelkébe, mert különben hogyan tudná megítélni Isten és a
lélek között fennálló nagy titkot?
 
940   Ebben a dologban magam is eleget átszenvedtem, és sok-
sok próbán átestem. Amiről írok, azt magam is tapasztaltam.
Sok kilencedet, imát és vezeklést ajánlottam fel, mire Isten
küldött egy olyan papot, aki megértette lelkemet. Jóval több
szent lélek lenne, ha több tapasztalt és szent lelki vezető
lenne. Sok, őszintén szentségre törekvő lélek egyedül nem
boldogul, s ha a megpróbáltatás ideje jön, letér a
tökéletesség útjáról. Ó, Jézusom, adj nekünk buzgó és szent
papokat!
 
941   Ó, nagy a papok méltósága, de nagy a felelősségük is.
Sokat kaptatok, papok, de sokat is fognak számon kérni
tőletek...
 

942   (290) 1937.2.11. Ma péntek van. A szentmise alatt nagy
kínokat éreztem a testemben: kezeimen, lábaimon, oldalamon.
Ezeket a szenvedéseket a bűnösökért való engesztelésül
engedi rám az Úr. Rövid ideig tartanak, de nagyon súlyosak;
nem szenvedek többet pár percnél, de a benyomás sokáig tart,
és nagyon élénk.

 
943   + Ma olyan elhagyatottnak érzem magam lelkileg, hogy
ezt sehogyan sem tudom megmagyarázni magamnak.
Legszívesebben elrejtőznék az emberek elől, és szünet nélkül
sírnék. Senki sem érti meg a szeretettel megsebzett szívet,
s belső elhagyatottságánál senki se tud neki vigaszt
nyújtani. Ó, bűnös lelkek, elvettétek tőlem az Urat. De jól
van ez így, nagyon jól, tudjátok meg ti is, milyen édes az
Úr. A keserűség tengere ömöljék csak a szívembe, Isten
minden vigaszát átadtam nektek.
 
944   + Vannak pillanatok, amikor nem bízom magamban.
Mélységesen meg vagyok győződve saját gyengeségemről és
nyomorúságomról. Látom, hogy ilyen pillanatokban egyedül
Isten (291) végtelen irgalmában bízva tudok kitartani.
Türelem, ima és hallgatás – ezek erősítik a lelket. Vannak
percek, amikor a léleknek hallgatnia kell, mert nem illik
ilyenkor a teremtményekkel beszélgetnie, ezek az önmagunkkal
való elégedetlenségnek azon pillanatai, amikor a lélek olyan
gyengének érzi magát, mint egy kisgyermek. Akkor minden
erejével Istenbe kapaszkodik. Ezekben a pillanatokban
kizárólag csak a hitből élek. Midőn Isten kegyelméből újra
megerősödöm, bátrabb vagyok a felebarátaimmal való
beszélgetésben és érintkezésben.
 
945   Este azt mondta az Úr: ,,Pihenj meg a szívemen,
gyermekem! Látom, kimerültél a szőlőmben való munkától.'' –
Lelkemet eltöltötte Isten öröme.
 
946   1937.2.12. Ma napsugárként átjár Isten jelenléte.
Lelkem annyira vágyódik Isten után, hogy folyton elalélok.
Érzem, hogy az örök Szeretet érinti szívemet. Kicsiny
mivoltom ezt nem bírja el, (292) ezért alélok el folyton, a
benső erő azonban nagy bennem. A lélek egyenlő akar lenni
azzal a Szeretettel, mely őt szereti. Ezekben a
pillanatokban a lélek mélységesen megismeri Istent, s minél
jobban megismeri Őt, annál forróbb és tisztább lesz Iránta
való szeretete. Ó, felfoghatatlanok az Istennel érintkező
lélek titkai.
 
947   Órákig tudok ámulni azon, hogy végtelen Felsége
lelkemhez milyen mélyre hajol le. Szüntelen az ámulatom,
hogy a legfőbb Úr tetszését találja bennem, s ezt maga
mondja nekem. Én pedig még mélyebben belemerülök
semmiségembe, mert tudom, mi vagyok magamtól. Be kell
azonban vallanom, hogy én is őrülten szeretem Teremtőmet
szívem minden dobbanásával, s minden idegszálammal. Lelkem
újra és újra öntudatlanul elmerül... Benne. Érzem, hogy
semmi sem választhat el az Úrtól, sem ég, sem föld, sem
jelen, sem a jövő. Minden változhat, de a szeretet soha,
soha, ez mindig ugyanaz marad. (293) Ő, a halhatatlan
Uralkodó tudatja velem akaratát, hogy különösen szeressem
Őt, s maga önti lelkembe a képességet arra a szeretetre,
amelyet kíván tőlem. Mindjobban elmerülök Benne, és semmitől
sem félek. A szeretet betöltötte egész szívemet. Beszéljenek
bár nekem Isten igazságosságáról, s arról, hogy a tiszta
lelkek is remegnek Előtte, eltakarva arcukat, s ezt mondják:
Szent, Szent, szüntelenül. S erre azt mondhatják, bizalmas
érintkezéseim az Úrral megsértik dicsőségét és fenségét –
ó, nem, nem, még egyszer nem! A tiszta szeretetben minden
elfér – a legnagyobb tisztelet és a legmélyebb imádat is. A
szeretet által a legmélyebb békével merül a lélek Istenbe, s
ezt kívülről semmilyen teremtmény sem tudja befolyásolni.
Amit a teremtmények a léleknek Istenről mondanak, az halvány
árnyék ahhoz képest, amit a lélek bensőleg él át Istennel, s
csak csodálkozik azon, hogy egyeseket valakinek Istenről
szóló beszéde mily elragadtatásba ejt. Hiszen az ilyen
léleknek ez a mindennapi kenyere. Tudja, hogy amit szavakkal
ki (294) lehet fejezni, az még nem igazán nagy dolog –
tisztelettel meghallgat és elfogad mindent, de neki megvan
saját élete Istenben.
 

948   1937.2.13. Ma a Passió[286] alatt megpillantottam a
meggyötört Jézust. Fején töviskoszorú, kezében nádszál.
Jézus hallgatott. A zsoldosok versengve fáradoztak kínzásán.
Jézus semmit sem szólt, csak rám nézett. Erre a pillantásra
megéreztem szörnyű kínjait. Mi még csak nem is sejtjük,
mennyit szenvedett értünk Jézus keresztre feszítése előtt.
Lelkem tele van fájdalommal és vágyakozással. Nagy
gyűlöletet éreztem lelkemben a bűn iránt. Saját legkisebb
hűtlenségem is óriási hegynek tűnik. Önmegtagadással és
vezekléssel engesztelek. Ha a meggyötört Jézust nézem,
szívem meg akar szakadni, s azon tűnődöm, mi történik majd a
bűnösökkel, ha nem akarnak Jézus szenvedéséből lelki hasznot
meríteni. Jézus szenvedéseiben az irgalom egész tengerét
látom.

 
                +
949   (295)    JMJ       1937.2.12.
 
+ Isten Szeretete a virág – irgalma pedig a gyümölcs
 
Olvassák a kétkedő lelkek ezen sorokat az irgalmasságról, s
változzanak bizakodókká![287]
Az Atya öléből fakadó Isteni Irgalom – bízom Benned.
Isten irgalma, Isten legfőbb tulajdonsága – bízom Benned.
Isten irgalma, felfoghatatlan titok – bízom Benned.
Isten irgalma, a Szentháromság titkából fakadó forrás – bízom Benned.
Isten irgalma, kikutathatatlan az angyali és emberi elmék előtt – bízom
Benned.
Isten irgalma, melyből minden élet és boldogság fakad – bízom Benned.
Isten irgalma, mely felér az egekig.
Isten irgalma, csodák és titkok forrása.
Isten irgalma, mely átfogja a világmindenséget.
Isten irgalma, mely leszállt a földre a Megtestesült Ige Személyében.
(296) Isten irgalma, mely Jézus Szívének feltárt sebéből árad.
Isten irgalma, mely Jézus Szívében lakozol számunkra, de különösen a
bűnösök számára.
Isten irgalma, mely megfejthetetlen az Oltáriszentség alapításában.
Isten irgalma, mely megnyilvánult az Egyház alapításában.
Isten irgalma, a keresztség szentségében.
Isten irgalma, kiengesztelődésünkben Jézus Krisztus által.
Isten irgalma, mely egész életünkben elkísér.
Isten irgalma, mely főleg halálunk óráján véd meg minket.
Isten irgalma, mely az örök élettel ajándékoz meg minket.
Isten irgalma, mely életünk minden pillanatában mellettünk áll.
Isten irgalma, mely megvéd bennünket a pokol tüzétől.
Isten irgalma, a megrögzött szívű bűnösök megtérésében.
Isten irgalma, melyet csodálnak az angyalok, s fel nem foghatnak a
szentek.
Isten irgalma, kikutathatatlan az isteni titkokban.
Isten irgalma, mely felemel minden nyomorúságunkból.
Isten irgalma, boldogságunk és örömünk forrása.
Isten irgalma, mely bennünket a semmiből életre hív.
Isten irgalma, mely keze minden művét átfogja.
Isten irgalma, mely mindent, ami van, és ami lesz, megkoronáz.
(297) Isten irgalma, melyben mindnyájan elmerülünk.
Isten irgalma, megkínzott szívek édes vigasza.
Isten irgalma, kétségbeesett lelkek egyetlen reménye.
Isten irgalma, szívek pihenője, rémületben béke.
Isten irgalma, a szent lelkek gyönyörűsége és elragadtatása.
Isten irgalma, reménytelenségben is bizalomra indító.
 
950   + Ó, örök Isten, akinek irgalma kifürkészhetetlen, s
kegyelmének kincse kimeríthetetlen, tekints ránk kegyesen,
és gyarapítsd bennünk irgalmadat, hogy nehéz időkben ne
essünk kétségbe, s lelkünkben ne törjünk össze, hanem nagy
bizalommal adjuk át magunkat szent akaratodnak, ami maga a
szeretet és könyörület.
 
951    +Ó, felfoghatatlan, kimeríthetetlen Isteni Irgalom!
     Ki tud Téged méltón tisztelni, dicsérni?
     Te vagy a mindenható Isten legfőbb tulajdonsága,
     A bűnös ember édes reménysége.
 
  Fogjatok össze csillagok, föld és tenger, s hálásan
énekeljetek együtt dicsőítő dalt Isten felfoghatatlan
irgalmáról!
 
952   (298) Jézusom, Te látod, hogy szent akaratod a
mindenem. Mindegy, mit teszel velem: azt parancsolod, hogy
lássak hozzá a műhöz – nyugodtan hozzákezdek, bár tudom,
hogy nem vagyok rá alkalmas; megparancsolod helyetteseid
által, hogy várjak – hát türelemmel várok; eltöltöd lelkem
buzgósággal – de nem adsz lehetőséget a cselekvésre;
magadhoz emelsz az égbe – de itt hagysz lenn a földön;
vággyal töltöd el lelkem Utánad – de elrejtőzöl előlem.
Haldoklom a vágytól, hogy örökre egyesülhessek Veled – de
nem engeded közelembe a halált. Ó, Isten akarata!
Gyönyörűsége és tápláléka vagy lelkemnek. Ha meghajlok Isten
akarata előtt, lelkemet mélységes béke árasztja el.
  Ó, Jézusom, Te nem a cselekedet sikeres elvégzését
jutalmazod, hanem az őszinte akaratot és fáradozást. Ezért
egészen nyugodt vagyok, még ha fáradozásaim és törekvéseim
eredménytelenek is maradnak, vagy sohase teljesülnek. Ha
mindent (299) megteszek, ami tőlem telik, a többi nem
tartozik rám. Ezért a leghevesebb viharok sem tudják
megzavarni békém mélyét. Lelkiismeretemben lakik Isten
akarata.
 
953   + 1937.2.15. Ma kissé hevesebbek voltak szenvedéseim.
Nemcsak egész tüdőmben érzem a szenvedést, hanem egészen
sajátságos módon beleimben is fájdalmakat érzek. Annyit
szenvedek, amennyit csak elbír gyenge szervezetem. Mindent a
halhatatlan lelkekért, hogy kiesdjem Isten irgalmát a
halhatatlan bűnösökre, a papoknak pedig erőt. Ó, mennyire
tisztelem a papokat, és esedezem a legfőbb Paphoz: Jézushoz,
adjon sok kegyelmet részükre.
 
954   Ma, a Szentáldozás után, azt mondta az Úr: ,,Leányom,
gyönyörűség veled egyesülnöm. A legnagyobb tiszteletet azzal
adod meg nekem, ha akaratom alá rendeled magad. Ezáltal az
áldások tengerét vonod le magadra. Nem találtál volna nálam
különösebb tetszésre, ha nem akaratom szerint élnél.'' – Ó,
édes Vendégem! Érted minden áldozatra kész vagyok, de Te
tudod, (300) hogy csupa gyengeség vagyok, Veled mégis
mindent meg tudok tenni. Ó, Jézusom, könyörgök Hozzád,
maradj minden pillanatban velem.
 
955   1937.2.15. Ma lelkemben a következő szavakat
hallottam: ,,Atyámnak tetsző szent ostya! Tudd meg, leányom,
hogy az egész Szentháromság különös tetszését találja
benned, mert kizárólag Isten akarata szerint élsz. Semmilyen
áldozat sem hasonlítható ehhez.''
 
956   + E szavak után lelkemben felismertem az isteni
akaratot. Ez annyit jelent, hogy – mindent egy magasabb
szempont szerint nézek. Szeretettel fogadok minden eseményt,
dolgot, akár kellemes vagy kellemetlen, úgy veszem, mint a
mennyei Atya különleges tetszésének jelét.
 
957   A szeretet oltárán fog égni akaratom tiszta áldozata;
s hogy áldozatom tökéletes legyen, buzgón egyesítem Jézus
keresztáldozatával. Ha a nagy szenvedések terhe alatt
megremeg természetem, s ha ezalatt fizikai és lelki erőim
csökkennek, mélyen elrejtőzöm Jézus Szívének nyílt sebében,
(301) panasz nélkül hallgatva, mint egy galamb. Legyen
minden hajlamom – még ha az a legszentebb, legszebb,
legnemesebb lenne is – mindig az utolsó helyen, és első
legyen a Te szent akaratod. Ó, Uram, legkisebb kívánságod
drágább nekem, mint az ég minden kincse együttvéve. Tudom
jól, hogy nem fognak megérteni a teremtmények, ezért
áldozatom még tisztább lesz előtted, Uram.
 
958   Néhány napja eljött hozzám valaki, s kérte, imádkozzam
szándékára, mert fontos és sürgős ügyei vannak. Hirtelen
megéreztem lelkemben, hogy ez a szándék nem tetszik
Istennek. Azt mondtam az illetőnek, hogy nem fogok imádkozni
erre a szándékra – imádkozom majd önért, asszonyom, úgy
általában. Néhány nap múlva jött az asszony és megköszönte,
hogy érte imádkoztam s nem a szándékáért, mert a szándéka
tele volt bosszúvággyal valaki ellen, akinek tisztelettel és
becsülettel tartozik (304) a 4. parancs értelmében. Jézus
megváltoztatta lelkületét, s most maga is belátta hibáját.
Csodálkozott azonban, hogy átláttam a titkán.
 
959   + Ma levelet kaptam Sopocko atyától névnapi
jókívánságokkal.[288] Örültem jókívánságainak, de gyenge
egészsége szomorúságra hangolt. Belső felismerés révén már
tudtam erről, de nem akartam elhinni. Most azonban, hogy
megírta, hiszem, hogy a többi dolog is, melyekről nem írt –
valóság. Tehát belső felismerésem nem csapott be. Sopocko
atya azt tanácsolja, húzzak alá mindent, amiről tudom, hogy
nem tőlem származik. Arról van szó, amit Jézus mond nekem,
amit lelkemben hallok. Lelkiatyám már többször kérte ezt
tőlem, de nem volt időm rá, vagy inkább nem tartottam
sürgősnek. – De honnan tudja, hogy nem tettem ezt meg? Ezen
nagyon csodálkoztam, de most aztán teljes szívvel nekifogok
a munkának. Ó, Jézusom, helyetteseid akarata egyértelműen a
Te szent akaratod, ehhez a legcsekélyebb kétely sem fér.
 
960   (303) 1937.2.16. Ma tévedésből bementem a szomszéd
magánszobába, és elbeszélgettem az ott lévő személlyel.
Midőn újra saját szobámban voltam, elgondolkodtam erről a
személyről. Hirtelen mellettem állt Jézus, s megkérdezte:
,,Leányom, miről gondolkozol ebben a pillanatban?''
Gondolkozás nélkül Szívére simultam, mert rájöttem, hogy túl
sokat foglalkoztam egy teremtménnyel.
 
961   + Ma reggel lelkigyakorlatom után elkezdtem horgolni.
Szívemben megéreztem – Jézus pihen benne. Ez a mély és édes
bizonyosság Isten jelenlétéről felbátorított arra, hogy azt
mondjam Jézusnak: ,,Ó, szívemben lakozó Legszentebb
Háromság, kérlek, add a megtérés kegyelmét annyi léleknek,
ahány hurkot horgolok ma ezzel a tűvel!'' – Erre ezt a
választ hallottam: ,,Leányom, túl nagy a kérésed!'' –
,,Jézus, de hát Neked könnyebb sokat adni, mint keveset.'' -
- ,,Úgy van, könnyebb sokat adnom a léleknek, mint keveset,
de minden bűnös lélek megtérése áldozatot kíván.'' ,,Úgy
hát, Jézusom, feláldozom ezt a becsületes (304) munkámat.
Nem gondolom, hogy ez az áldozat kevés lenne sok lélek
megmentésére. Hiszen Te, Jézusom, ilyen munkával harminc
évig mentettél lelkeket. Mivel a szent engedelmesség
eltiltott a szigorú önmegtagadásoktól és vezeklésektől,
kérlek, nagy dolgok helyett fogadd ezeket a csekélységeket
az engedelmesség pecsétjével. Megkaptam a választ
lelkemben:'' Kedves leányom, kérésednek eleget teszek.''
 
962   + Gyakran látok egy személyt, aki kedves Istennek.
Nemcsak azért, mert Isten irgalmának tiszteletén
buzgólkodik, hanem szeretetéért, mellyel az Úrhoz
ragaszkodik. – Bár ez a lélek ezt a szeretetet nem mindig
érzi érzékelhető módon, szinte állandóan az Olajfák hegyén
virraszt. – Isten mindig szereti őt, és nagy türelme minden
ellenállást le fog győzni.
 
963   + Ó, ha egy szenvedő lélek tudná, mennyire szereti
Isten, meghalna az örömtől és a nagy boldogságtól. Egyszer
majd megtudjuk, mit jelent a szenvedés, de akkor már nem
tudunk szenvedni. Csak a jelen a miénk.
 
964–965   (305) 1937.2.17. Ma reggel a szentmisén láttam a
szenvedő Jézust. Szenvedését átérezte a testem, bár csak
láthatatlanul, de nem kevésbé fájdalmasan. Jézus rám nézett,
és ezt mondta: ,,Keserves szenvedéseim ellenére is elvesznek
[egyes] lelkek. Utolsó mentőövet [*] adok nekik, ez
Irgalmasságom ünnepe.[*] Ha nem dicsőítik irgalmamat, örökre
elvesznek. Irgalmasságom titkárnője, írj, beszélj a
lelkeknek nagy irgalmamról, mert közel a rettenetes nap,
igazságosságom napja.''
 
966   + Ma a következő szavakat hallottam: ,,Leányom, kezdj
munkához! Én veled vagyok. Üldözések és szenvedések várnak
rád, de vigasztaljon a gondolat, hogy sok lélek menekül meg,
és jut szentségre e mű által.''
 
967–968   Munkámhoz láttam és aláhúztam az Úr szavait,[289]
s egyúttal sorban átnéztem mindent. Amikor elérkeztem ahhoz
a laphoz, ahol P. Andrasz utasításait és tanácsait jegyeztem
fel, nem tudtam, alá kell-e húznom ezeket, vagy sem. Akkor
lelkemben a következő szavakat hallottam: ,,Húzd alá, mert
ezek az én szavaim, kölcsönvettem szívem barátjának
száját,(306) hogy hozzád szóljak, megnyugtatásodra halálodig
ezekhez az utasításokhoz kell tartanod magadat. Nagyon nem
tetszene nekem, ha eltávolodnál ezektől az utasításoktól.
Tudd meg, hogy őt állítottam magam és a te lelked közé, a te
megnyugtatásodra, hogy el ne tévedj. Mióta különös papi
védelem alá helyeztelek, fel vagy mentve, hogy pontosan
tájékoztasd elöljáróidat a velem való érintkezésekről. E
területen kívül gyermekként viselkedj elöljáróiddal! Amit
azonban a lelked mélyén teszek, arról őszintén és kimerítően
csak a papokat tájékoztasd!'' Észrevettem, hogy amióta Isten
lelkiatyát adott nekem, már nem kívánta, hogy úgy, mint
azelőtt az elöljárókkal is közöljek mindent. Kivételt
képeznek a külső dolgok. Egyébként csak a lelkiatyám ismeri
a lelkem. Rendkívüli kegyelem, ha van az embernek lelki
vezetője. Ó, milyen kevés léleknek van része ebben a
kegyelemben! Még nagy nehézségek közt is állandó békében él
így a lélek. Mindennap a Szentáldozás után hálát adok
Jézusnak ezért a kegyelemért. (307) A Szentlélektől pedig
azt kérem, hogy világosítsa meg lelkiatyámat. Lelkemben
valóban megéreztem, milyen ereje van a lelkiatya szavának. -
- Isten irgalma legyen dicsőítve ezért a kegyelemért.
 
969–970   + Ma elmélkedésemet a Legszentebb
Oltáriszentség[290] előtt végeztem. Midőn az oltárhoz
közeledtem, lelkemben megéreztem Isten jelenlétét.
Elmerültem Istensége óceánjában. Jézus azt mondta nekem:
,,Leányom, minden a tiéd, ami csak létezik.'' Azt
válaszoltam az Úrnak: ,,Szívem semmit sem kíván, csak Téged,
ó, szívem egyetlen kincse! Köszönök minden kegyelmet, melyet
nekem adsz, ó, Uram, de én csupán a Te Szíved kívánom. Bár
nagy a mennyország, de nekem semmi Nélküled. Te tudod,
Jézusom, hogy az Utánad való vágytól szüntelenül elalélok.''
– ,,Tudd meg, leányom, hogy te azt ízleled meg már most,
amit más lelkek csak az örök életben fognak
megtapasztalni.'' Hirtelen elöntötte lelkemet az Isten
megismerésének fénye. Ó, ki tudok-e fejezni egy kicsit is
abból, amit lelkem a felfoghatatlan fenség Szívénél átél?
(308) Ezt nem tudom elmondani, csak azok a lelkek ismerik
meg ezt a kegyelmet, akik életükben legalább egyszer
hasonlóban részesültek. Midőn visszatértem a szobámba, úgy
éreztem, mintha a valódi életből a halálba tértem volna
vissza. Midőn az orvos megmérte a pulzusomat, csodálkozott:
,,Mi történt magával, nővér? Ilyen pulzusa még sohasem volt.
Szeretném tudni, mi okozta pulzusa ily mérvű emelkedését?''
– Mit mondhattam volna? Magam sem tudtam, hogy ilyen magas
a pulzusom. Csak azt tudom, meghalok az Isten utáni vágytól.
Ezt persze nem mondtam meg neki, mert mit is segíthet ezen
az orvostudomány?
 
971   1937.2.19. Kapcsolat a haldoklókkal. Imáimat kérik.
Imádkozni tudok. Az Isten sajátságos módon megadja nekem az
ima lelkületét. Állandóan kapcsolatban vagyok Vele. Teljes
egészében érzem, hogy a lelkekért élek, s azért, hogy
irgalmadhoz vezessem őket, ó, Uram. Ebben az irányban semmi
áldozat sem túl csekély.
 
972   (309) Ma döntötte el a doktor,[291] hogy még áprilisig
itt kell maradnom. – Ez Isten akarata – bár szerettem
volna már visszatérni a nővérek közösségébe.
 
973   Ma értesültem egyik nővérünk haláláról,[292] aki
Plockban halt meg. Mielőtt még értesítettek volna, itt volt
nálam.
 
974   1937. 2.22. Ma kezdődött meg kórházkápolnánkban a
szolgálattevők lelkigyakorlata, de bárki részt vehet rajta.
Naponta egy tanítás van. Egy piarista, P. Bonaventúra[293]
beszél egy órán át, egyenesen a lelkekhez szól. Én is részt
vettem a lelkigyakorlaton, mert mélyebben meg szeretném
ismerni Istent, s még bensőségesebben szeretni. Megértettem,
minél jobban ismerjük, annál jobban szeretjük.
 
975   Ma ezeket a szavakat hallottam: ,,Imádkozz ezekért a
lelkekért, hogy ne féljenek irgalmam törvényszékéhez
járulni. Ne fáradj bele a bűnösökért mondott imába. Tudod,
mennyire szívemen viselem lelküket. Csillapítsd halálos
szomorúságomat, oszd szét irgalmamat!''
 
976   (310) 1937.2.24. Ma a szentmise alatt láttam a
haldokló Jézust. Az Úr szenvedései átjárják lelkemet és
testemet – igaz ugyan, hogy láthatatlanul. De a fájdalom
nagy. Csak rövid ideig tart.
 
977   A Passió[294] éneklése alatt az Úr Jézus szenvedései
annyira áthatottak, hogy nem bírom visszatartani a
könnyeimet. Legszívesebben elrejtőznék valahol, hogy egészen
átadjam magam a fájdalomnak, amit szenvedése szemlélésekor
éreztem.
 
978   Midőn Andrasz páter szándékára imádkoztam,
felismertem, mennyire kedves ő az Úrnak. Ettől az időtől
kezdve még nagyobb tiszteletet érzek iránta, akár egy szent
iránt. Hogy örülök ennek. Istennek buzgón hálát adtam érte.
 
979   Ma áldás alatt megláttam Jézust, aki így szólt hozzám:
,,Légy mindenben engedelmes lelkiatyádnak. Az ő szava az én
akaratom. Erősítsd meg lelked mélyén a tudatot, hogy én
beszélek az ő szájával, és azt kívánom, hogy előtte lelked
állapotát ugyanazzal az egyszerűséggel (311) és
őszinteséggel tárd fel, mint előttem. Újra elismétlem ezt
neked, gyermekem, tudd, hogy szava számodra az én
akaratom.''
 
980   Ma nagy szépségben láttam az Urat. Azt mondta:
,,Kedves szent ostyám, imádkozz a papokért, főleg az
aratás[295] ezen idején. Szívem benned tetszését lelte, s
érted megáldom a földet."
 
981   Megértettem: ebben a kétévi benső szenvedésben,
amelyet eltűrtem, s amelyben Isten akaratának átadtam magam,
hogy még jobban megismerjem akaratát, jobban előrehaladtam a
tökéletességben, mint az előző tíz esztendőben. Két éve
kereszten függök ég és föld között. Ez azt jelenti, hogy az
engedelmesség fogadalma miatt egyfelől a főnöknőmnek kell
inkább szót fogadnom, mint magának Istennek, másfelől pedig
maga Isten adja tudtomra akaratát. E kettős feszültségben
kínjaim oly nagyok, hogy senki (312) fel nem fogja, sem meg
nem érti. Úgy érzem, egyszerűbb odaadni az életünket, mint
akár egy óráig is eltűrni ezt a kínt. Nem fogok sokat írni
erről, mert nem is lehetséges leírni, miként lehet
közvetlenül felismerni Isten akaratát, ugyanakkor közvetett
módon az elöljáróknak, Isten helyetteseinek tökéletes
engedelmességgel tartozni. Hála az Úrnak, hogy adott lelki
vezetőt. E nélkül egy lépéssel sem jutnék előre.
 
982   + Ezekben a napokban a 17 éves húgomtól kaptam egy
szerfelett kedves levelet, melyben könyörög és esedezik,
tegyem lehetővé, hogy kolostorba[296] léphessen. Istenért
minden áldozatra kész. Látom leveléből, hogy maga Isten
vezeti őt. Örülök Isten nagy irgalmának.
 
983   + Ma át-, meg átjárta lelkemet Isten fensége. Annyira
elárasztott, hogy egészen belevesztem nagyságába.
Szétolvadok, s elveszem Benne – Életemben, a tökéletes
Életben.
 
984   (313) Ó, Jézusom! Tudom, tökéletességem nem azon
alapszik, hogy végrehajtsam ezt a hatalmas művet. – Ó, nem,
nem ebben áll a lélek nagysága, hanem az Irántad érzett nagy
szeretetben. Ó, Jézusom, lelkem legmélyén érzem, hogy a
legnagyobb mű sem hasonlítható az Irántad érzett tiszta
szeretet egyetlen tettéhez. Hű akarok lenni Hozzád, s
akaratodat akarom teljesíteni. Felhasználom az erőmet és
értelmemet, hogy mindent teljesítsek, amit ajánlasz, ó Uram,
hogy tegyek, de nem akarok árnyalatnyit sem kötődni ezekhez
a dolgokhoz. Mindent megteszek, mert ez az akaratod.
Szeretetem nem a művedben merült el, hanem Tebenned,
magadban, ó, Teremtőm és Uram!
 
985   1937.2.25. Buzgón imádkoztam a boldog halálért egy
bizonyos személy részére. Szegény nagyon kínlódott, két
hétig lebegett élet és halál között. Sajnáltam ezt a
személyt, ezért így szóltam az Úrhoz: ,,Édes Jézusom, ha
tetteim, melyeket dicsőségedre végzek, kedvesek Neked,
kérlek, vedd magadhoz ezt a lelket, (314) hadd pihenjen meg
irgalmadban.'' Ezután különös nyugodtság fogott el. Rövid
időn belül értesültem, hogy ez a lélek elhunyt.
 
986   Egy bizonyos papot nagy bajban láttam. Imádkoztam
érte, míg Jézus rátekintett jóságosan, s erőt adott néki.
 
987   Ma értesültem arról, hogy családomban valaki megsérti
Istent, és halálos veszedelembe jutott. Ez a felismerés oly
nagy kínnal járt, hogy azt hittem, nem bírom elviselni Isten
ily nagy megbántását. Nagyon kértem a bocsánatát, de láttam
hatalmas haragját.
 
988   Imádkoztam egy pap szándékára, hogy segítse Isten
bizonyos dolgokban. Hirtelen megpillantottam a keresztre
feszített Urat. Jézus lezárta szemeit, és elborította a
fájdalom. Üdvözöltem öt szent sebét, mindegyiket külön-
külön. Kértem áldását erre a papra. Jézus bensőleg
ismertette velem, milyen kedves néki (315) ez a lélek.
Éreztem, hogy Jézus sebeiből árad a kegyelem erre a lélekre,
aki ugyanúgy, mint Jézus, szintén keresztre van feszítve.
 
989   Uram, Istenem, Te tudod, hogy lelkem egyedül csak
Téged szeret. Egész lelkem elmerült Benned, Uram. Ha semmit
sem teljesítenék abból, amit velem tudattál, ó, Uram,
nyugodt maradnék, mert e téren mindent megtettem, ami tőlem
telt. Jól tudom, Uram, nincs szükséged a mi ténykedésünkre,
Te csak szeretetet vársz tőlünk.
 
990   Szeretet, szeretet és még egyszer Isten szeretete.
Nincs ennél nagyobb dolog sem az égen, sem a földön. A
legnagyobb nagyság – Istent szeretni. Az igazi nagyság
Isten szeretetében rejlik. Az igazi bölcsesség – Istent
szeretni. Minden, ami nagy és szép – Istenben van. Istenen
kívül nincs sem nagyság, sem szépség. Ó, világ bölcsei és
nagy gondolkodói, ismerjétek fel, hogy az igazi nagyság az
istenszeretetben van. Ó, hogy csodálkozom azon, hogy némely
ember becsapja önmagát, mikor azt állítja, hogy nincs
örökkévalóság.
 
991   (316) 1937.2.26. Ma azt láttam, hogy egy átvonuló
vihar miatt a szent titkokat magánházakban, liturgikus
öltözet nélkül ünneplik. Láttam a napot, amint előtört az
Oltáriszentségből, és elhomályosított más fényeket. Minden
tekintet erre a világosságra irányult. Ebben a pillanatban
nem értem meg a látomás jelentését.
 
992   + Életemben szivárványok között és viharokon át
haladok, de mindig emelt homlokkal, mert királyi gyermek
vagyok, hiszen érzem, hogy ereimben Jézus vére folyik, s
bizalmamat az Úr nagy irgalmába vetettem.
 
993   + Kértem az Urat, hogy egy bizonyos illető jöjjön ma
el hozzám, hogy még egyszer láthassam. Ez legyen a jel, hogy
a kolostorba, melynek alapítását Jézus megparancsolta nekem,
hivatást kap az illető. És különös, de ez a személy valóban
eljött, s én igyekeztem lelkét előkészíteni. Megmutattam
neki az önmegtagadás és önfeláldozás útját, amit szívesen
vállalt. Én azonban az egész ügyet az Úr kezeibe helyeztem,
hogy úgy irányítson mindent, ahogy Neki tetszik.
 
994   (317) Ma, amikor a rádióban meghallottam ezt az
éneket: Jó éjszakát, Jézusom szent Feje... lelkem hirtelen
elmerült Istenben. Isten szeretete betöltötte a lelkemet.
Egy ideig a mennyei Atyával érintkezhettem.
 
995
  Bár nem könnyű állandó agóniában élni,
  Midőn keresztre szegez sok fájdalom,
  Mégsem vonakodom én a szeretetben égni,
  Szeráfként szeretem Istent, bár gyenge lény vagyok.
     Ó, hatalmas a lélek, mikor szenvedések között
     Hű marad Istenhez, és teljesíti akaratát.
     Bár nem lel vigaszt sem szivárványok, sem viharok között,
     Mert egyedül Isten tiszta szeretete édesíti sorsát.
  Nem nagy dolog Istent szeretni, míg boldog az ember,
  Hálát adni Néki, hogy sorsunk jól megy.
  De nagy dolog dicsérni Őt, mikor a viszály tengere elnyel,
  Szeretni önmagáért és bízni Benne.
     Mikor a lélek az Olajfák hegyének árnyékában
     Keserű kínok között magányosan virraszt,
     (318) A Jézusi magaslatokba emelkedik ezáltal,
     És nem szomorú, bár a keserűség kelyhét issza.
  Ha a lélek a magasságos Isten akaratát teszi,
  Éljen bár állandó kínok és gyötrelmek között,
  A feléje nyújtott kelyhet ajkához emeli,
  Hatalmassá válik – és győzedelmes lesz a keresztek fölött.
     Gyötrelmek közt is kimondja: a Te akaratod legyen meg,
     S türelmesen várja, hogy jöjjön átváltozásának perce,
     Mert sötétben is hallja Jézusa hangját: enyém vagy,
     S egészen megérti, ha lehull a lepel.
 
996   1937.2.28. Ma hosszabb ideig éreztem Jézus
szenvedését. Feltárult előttem, milyen sok lélek igényli az
imát. Érzem, hogy énem egészen imává alakul, hogy minden
léleknek kiesdjem Isten irgalmát. Ó, Jézusom, szívembe
fogadlak, mint irgalmad zálogát a lelkek számára.
 
997   Amikor ma este a rádióban meghallottam a Jó éjszakát,
Jézusom szent Feje c. éneket, hirtelen titokzatos módon
Isten ölében éreztem magam, s megértettem, (319) mi az,
aminek értéke van Előtte, s ami naggyá tesz egy lelket:
szeretet, szeretet s még egyszer a szeretet. Rájöttem,
mennyire át van hatva Istennel minden, ami létezik. Isten
olyan erős szeretete árasztott el, hogy azt képtelen vagyok
leírni. Boldog az a lélek, aki fenntartás nélkül tud
szeretni, mert ebben áll a nagysága.
 
998   Ma egynapos lelkigyakorlaton vettem részt. Amikor az
utolsó tanításon[297] voltam, a pap arról beszélt, hogy a
világnak mennyire szüksége van Isten irgalmára. Ez egy
kivételes időszak, amikor az emberiségnek igen nagy szüksége
van Isten irgalmára és az imádságra. Ekkor meghallottam
lelkemben ezt a hangot: ,,Ezek a szavak neked szólnak. Tégy
meg mindent, ami erődből telik, irgalmasságom művéért. Azt
akarom, hogy tiszteljék irgalmasságomat. Egy utolsó esélyt
adok az emberiségnek – és ez az irgalmamhoz való menekülés.
– Szívem örül ennek az ünnepnek.'' E szavak után
megértettem, hogy semmi sem menthet fel a kötelesség alól,
amit az Úr vár tőlem.
 
999   Ma éjjel annyira szenvedtem, hogy azt gondoltam: itt a
vég. Az orvosok nem tudták megállapítani betegségem okát.
(320) Úgy éreztem, mintha az egész bensőmet kiszakították
volna. Mégis, néhány órás szenvedés után egészséges vagyok.
Mindez a bűnösökért. Szálljon rájuk irgalmasságod, ó, Uram!
 
1000
     Az élet szörnyű pusztaságában,
     Ó, legédesebb Jézusom,
     Védd a lelkeket a pusztulástól,
     Mert az irgalom forrása vagy.
  Ó, lelkünk édes Vezére! Sugaraid fénye –
  Az irgalom – változtassa meg a világot!
  Te pedig, ki megismered a kegyet,
  Szolgáld Jézusunk!
     Óriási sziklatömböt kell áttörnöm,
     De nem félek semmitől,
     Mert felbuzog az irgalom tiszta forrása,
     És vele árad az erő az alázatosnak.
  Fáradt vagyok, és kimerült.
  De a lelkiismeretem bizonyítja,
  Hogy mindent az Úr dicsőítésére teszek,
  Az Úr az én pihenőm és az én örökségem.

  (1)     JMJ[298]
 
1001
  Köszönöm Néked, ó, Uram és Mesterem,
  Hogy egészen Magadba olvasztottál engem;
  Az élet küzdelmein át elkísérsz engem,
  Nem félek semmitől, ha itt vagy a szívemben.
 
      +
     JMJ
 
1002
  Az Utolsó Vacsora már készen áll,
  Jézus Apostolaival asztalhoz ül,
  Egész lénye szeretetté vált,
  A Szentháromság döntése beteljesül.
     Vágyva vágytam együtt étkezni veletek,
     Mielőtt elér a szenvedés és halál.
     Midőn távozom – marasztal a szeretet,
     Mely vérét ontja, testét adja, mert nem ismer határt.
  Szeretetét kenyér színe alatt rejti,
  Bár távozik – mégis velünk marad.
  Nem volt szükséges magát így kiüresíteni,
  Forró szeretet lángol e színek alatt.
     A kenyér és bor felett mondja e szavakat:
     Ez az én Testem és Vérem.
     Bár titokzatos, de szeretettel teli szavak,
     S tanítványainak nyújtja a kelyhet.
  Megrendül Jézus lelkében,
  És szólt: egyikőtök elárulja Mesterét.
  Néma csend lett a tanítványok körében,
  És János az Úr keblére hajtja fejét.
     A vacsorának vége.
     Menjünk ki az Olajfák hegyére!
     Betelt a szeretet. – Az áruló is kész már,
     Hogy tettét végezze.
 
           +
  (2)     JMJ
 
1003   Isten akarata, te vagy eledelem, Te vagy minden
gyönyörűségem. Siettesd, Uram, Irgalmad ünnepét, hogy
megismerhessék a lelkek jóságod forrását!
 
Isten és a lelkek
 
A Legszentebb Oltáriszentségről
nevezett Fausztina nővér
 
1004   Krakkó, 1937.3.1.
 
  Mindenható Istenemnek szent akarata!
  Te vagy gyönyörűségem és minden örömem.
  Uram, szent kezed nekem bármit ad,
  Örömmel, odaadással és szeretettel veszem.
     Szent akaratod – az én pihenésem,
     Benne rejlik egész szentségem
     És örök üdvösségem,
     Mert Isten akaratát tenni – a legnagyobb érdem.
  Isten akarata – nem más, mint az Ő kívánságai.
  Lelkem fenntartás nélkül teljesíti azokat.
  Ezek az Ő isteni vágyai,
  Midőn felfed nagy titkokat.
     Tégy velem akaratod szerint, Uram,
     Nem állítok Eléd akadályokat s fenntartásokat.
     Lelkem gyönyörűsége, szerelme Te vagy,
     Ezért hát Rád bízom minden titkomat.
 
           +
  (3)     JMJ       Krakkó, 1937.3.1.
               + Harmadik füzet
 
1005
Isten és a lelkek
 
  Minden teremtmény dicsérje és áldja Isten irgalmát most és
mindörökké!
 
1006   + Ó, Uram, Istenem, azt parancsolod nekem, hogy írjak
azokról a kegyelmekről, amelyekben részesítesz. Ó, Jézusom,
lelkiatyáim[299] határozott utasítása nélkül egyetlen szót
sem írnék arról, ami a lelkemben történik. Ha mégis írok
magamról, a szent engedelmesség határozott parancsára
teszem.
 
1007   + Dicsőség és tisztelet Neked, ó, Szentháromság, örök
Isten! Védjen meg jogos haragodtól a Belőled fakadó irgalom!
Zendüljön fel felfoghatatlan irgalmad dicsérete! Minden
műveden ott van, ó, Istenem, kifürkészhetetlen irgalmad
pecsétje.
 
1008   1937.3.1. Az Úr tudtomra adta, mennyire nem tetszik
Néki a fecsegő lélek. ''Az ilyen lélekben nem találok
nyugalmat. Kínoz a szüntelen zaj, s ebben a lármában a lélek
nem tudja megkülönböztetni hangomat.''
 
1009   Ma kértem az Urat, hogy találkozhassam egy bizonyos
személlyel. Ez legyen jele annak, hogy az Úr ebbe a zárdába
hívta meg. Találkoztam vele, s megértettem, hogy ennek a
léleknek van hivatása. Kértem az Urat, formálja Ő maga a
lelkét. Magam is többször beszéltem vele hivatásáról – a
többit majd az Úr elvégzi.
 
1010   (4) + 1937.3.5. Ma hosszabb ideig éreztem testemben
Jézus szenvedéseit. Ez nagy fájdalom, de mindent a
halhatatlan lelkekért.
 
1011   Ma meglátogatott az Úr. Szívére szorított, s azt
mondta: ,,Pihenj meg, gyermekem. Én mindig veled vagyok.''
 
1012   + 1937.3.8. Ma, midőn P. Andraszért imádkoztam,
láttam, milyen közel áll az Úrhoz, és milyen kedves Neki a
lelke. Nagyon örültem, mert erősen kívánom, hogy minden
lélek minél szorosabb kapcsolatban legyen Istennel.
 
1013   + Ma, mialatt imádkoztam, lelkemet heves vágy fogta
el, hogy cselekedjem. Nem tudtam zabolázni buzgalmamat. Ó,
annyira vágyom, hogy az új Kongregáció tagjai Isten trónja
előtt álljanak, s könyörögjék ki az egész világ számára
Isten felfoghatatlan irgalmát, s ugyanakkor dicsérjék és
magasztalják ezt a felfoghatatlan irgalmat. Valamilyen
különös erő késztet cselekvésre.
 
1014   1937.3.12. Ma megláttam egy pap kimerültségét, akinek
az Úr kemény, nehéz utat jelölt ki. Viszont munkája
gyümölcsei élők. Bárcsak adna az Úr sok ilyen lelket, akik a
legnagyobb szenvedések közepette is tudják szeretni Istent.
 
1015   + Ma megéreztem, hogy egy haldokló lélek mennyire
vágyott ima után. Addig imádkoztam, amíg nem éreztem, hogy
már meghalt. Ó, mennyire szükségük van a haldoklóknak az
imára! Ó, Jézus, sugalld a lelkeknek, hogy gyakran
imádkozzanak a haldoklókért!
 
1016   (5) 1937.3.15. Ma részesültem Jézus keserves
kínszenvedéseiben. Tisztán lelkileg szenvedtem, megismertem,
milyen rettenetes a bűn. Az Úr megismertette velem a bűn
teljes utálatát. Bensőleg, lelkem legmélyén megláttam,
milyen iszonyú még a legkisebb vétek is, mely annyira
megkínozta Jézus lelkét. Szívesebben elviselnék ezer poklot, mint hogy elkövessem akár a legkisebb bocsánatos bűnt.
 
1017   Az Úr azt mondta: ,,Oda akarom adni magamat a
lelkeknek, és fel akarom tölteni őket szeretetemmel, de
kevés olyan lélek van, aki elfogadja azokat a kegyelmeket,
amelyeket szeretetem neki szánt. Kegyelmem nem vész el; ha
az a lélek, akinek adni akarom, nem használja fel, egy másik
lélek kapja meg.''
 
1018   Gyakran érzem, hogy egyes lelkek imádkoznak értem.
Hirtelen megérzem ezt a lelkemben, de nem mindig tudom, ki
az, aki közbenjár értem. Azt is tudom, ha valakinek miattam
kellemetlensége adódik. Mindezt bensőleg érzem, még nagy
távolságból[300] is.
 
1019   1937.3.18. Felismertem egy kegyelmet, amely nagy
bizalomra indít és bensőséges kapcsolatba hoz az Úrral. Az
Úr benső megvilágosodással adja ezt tudtomra. Megismertet
nagyságával, szentségével és azzal is, milyen kegyesen hajol
le hozzám. Ezt az irántam érzett szeretetével mutatja meg. Ő
mindennek Ura. Megismerteti velem, hogy a lelkemnek adja
magát, s abban minden természeti törvényt hatályon kívül
helyez. Úgy jár el, ahogy akar.
 
1020   Megismerem a lelki házasságot Isten és a lélek
között. Ezt külsőleg nem jelzi semmi. Tisztán benső esemény
a lélek és Isten között. Ez a kegyelem Isten szeretetének
izzásába vont. Megismertem az Ő Háromságát, s Lényének
abszolút Egységét. Ez a kegyelem különbözik minden más
kegyelemtől. Oly mélységesen lelki, hogy pontatlan leírásom
még csak halvány árnyékát sem képes visszaadni.
 
1021   (6) + Vágyódom elrejtőzni. Úgy szeretnék élni, mintha
egyáltalán nem is lennék. Sajátságos, benső vonzódást érzek
a mély elrejtettségre, hogy egyedül csak Jézus Szíve
ismerjen engem. Csendes hajlék szeretnék lenni Jézus
részére, amelyben Ő megnyugodhatna. Nem engedek oda semmit,
ami felzavarná Szerelmemet. A rejtettség alkalmat ad nekem
arra, hogy hőn szeretett Jézusommal mindig egyedül legyek. A
teremtményekkel csak annyit érintkezek, amennyire
Szerelmemnek tetszik. Szívem a szeretet minden erejével
megszerette az Urat. Nem ismerek más szeretetet, mert
kezdettől fogva elmerült lelkem az Úrban, egyetlen
Kincsemben.
 
1022   + Bár külsőleg sok szenvedésben és kellemetlenségben
van részem, benső életem mértéke egy pillanatra sem csökken,
nem zavarja meg bennem semmi a belső csendet. Nem félek a
teremtmények elfordulásától. Ha mindenki elhagyna, akkor sem
maradnék egyedül, mert az Úr velem van. Ha pedig elrejtőzne
előlem az Úr is, akkor megtalálná Őt a szeretet, mert a
szeretet előtt nincs sem kapu, sem őr. Még a gyors Kerubok
sem tudják lángpallosukkal feltartóztatni. A szeretet
áthatol a vadonon, a hőségen, a viharon, a villámon és a
sötétségen, s eléri a Forrást, ahonnan előtört. Ott marad
örökre. Minden elmúlik – a szeretet soha.
 
1023   + Ma narancsot kaptam. Mikor a nővér eltávozott, azt
gondoltam: ahelyett, hogy megtagadnám magam a szent
Nagyböjtben, s vezekelnék, narancsot kell ennem. Pedig most
már kissé jobban vagyok. Ekkor meghallottam bensőmben:
,,Leányom, jobban tetszel nekem, ha engedelmességből és
irántam érzett szeretetből narancsot eszel, mintha saját
akaratodból böjtölnél, és önmegtagadást gyakorolnál. Annak a
léleknek, aki engem nagyon szeret, akaratom szerint kell
élnie. Ismerem a szívedet, tudom, hogy semmivel sem tud
megelégedni, csak az én szeretetemmel.''
 
1024   (7) + Nem tudnék élni az Úr nélkül. Itt, ebben az
elkülönítettségben gyakran meglátogat Jézus. Tanít, nyugtat,
int és figyelmeztet. Maga alakítja szívemet isteni kívánsága
és tetszése szerint, de mindig irgalmasan és jóságosan.
Szívünk egészen egymásba olvadt.
 
1025   1937.3.19. Ma a házunkban folyó imádáshoz
csatlakoztam. Lelkem azonban tele volt fájdalommal, és
sajátságos félelem járta át a szívemet. Ezért megkettőztem
imádságaimat. Hirtelen éreztem, hogy Isten mélyen a lelkembe
nézett.
 
1026   Midőn a rendkívül ízletes reggelihez leültem, így
szóltam az Úrhoz: ,,Köszönöm ezeket az adományokat, de
szívem haldoklik az Utánad való vágyakozástól. Nem ízlik
nekem itt a földön semmi. A Te szereteted tápláléka után
éhezem.''
 
1027   Ma valami különleges hatalom késztetett
cselekvésre.[301] Ellen kell állnom ennek a késztetésnek,
mert különben azonnal ebbe az irányba indulnék.
 
1028   1937.3.21. Virágvasárnap. A szentmise alatt elmerült
a lelkem Jézus szenvedéseiben és keserűségében. Jézus
tudatta velem, mennyit szenvedett dicsőséges bevonulása
alatt. Szívében a ,,Hozsanna!'' ,,Feszítsd meg''- ként
visszhangzott. Jézus különleges módon éreztette meg ezt
velem.
 
1029   Az orvos nem engedte meg, hogy a Passióra[302] a
kápolnába menjek, pedig nagyon vágyódtam rá. A szobámban
imádkoztam. Ekkor meghallottam a csengőt a szomszéd
szobából. Bementem, s szeretetszolgálatot nyújtottam ennek a
súlyos betegnek. (8) Mikor visszatértem szobámba,
megpillantottam Jézust, aki azt mondta: ,,Leányom, ezzel a
szolgálattal nagyobb örömet okoztál nekem, mint ha sokáig
imádkoztál volna.'' Azt válaszoltam: ,,Nem Neked szolgáltam,
ó, Jézusom, hanem annak a betegnek.'' Erre Jézus így felelt:
,,Igen, leányom, bármit teszel felebarátodnak – nekem
teszed.''
 
1030   + Ó, Jézusom, adj bölcsességet, nagy értelmet, melyet
fényed világít meg – kizárólag a Te jobb megértésedre, ó,
Uram, mert minél jobban ismerlek, annál jobban szeretlek,
szeretetem egyetlen tárgya! Beléd merül a lelkem, Benned
olvad el a szívem. Nem tudok fél szívvel szeretni, hanem
lelkem egész erejével, szívem minden izzásával. Te
gyújtottad lángra irántad való szeretetemet, ó, Uram. Benned
merül el a szívem örökre.
 
1031   1937.3.22. Ma rájöttem, hogy egy bizonyos személy,
akivel beszélgettem, lélekben nagyon szenved, bár külsőleg
olyannak mutatkozott, mint aki nagyon boldog, és semmi
szenvedés nem bántja. Sugallatom alapján azt mondtam neki,
hogy ami annyira bántja, az csak kísértés. Amikor arról
beszéltem neki, mi kínozza, hangosan felzokogott.
Bevallotta, épp azért jött hozzám, hogy beszélgessünk, mert
érezte, hogy ez segíteni fog neki. Szenvedése abból állt,
hogy az isteni kegyelem hívása és a világ csábítása között
vergődött. Szörnyű harcot vívott, míg végül elsírta magát,
mint egy kisgyerek. Megnyugodva, megenyhülve ment el tőlem.
 
1032   + A szentmisén láttam a keresztre feszített Jézust
nagy kínok között. Halk sóhaj szakadt fel Szívéből, majd azt
mondta: ,,Óhajtom, igen óhajtom a lelkek megmentését. Segíts
nekem, leányom, lelkeket menteni! Egyesítsd szenvedéseidet
az én szenvedéseimmel, s ajánld fel a mennyei Atyának a
bűnösökért!''
 
1033   (9) + Ha látom, hogy a rám nehezedő teher meghaladja
erőmet, nem gondolok rá, nem elemzem, nem mélyülök el benne,
hanem gyermekként Jézus Szívéhez futok, s csak egy szót
mondok neki: ,,Te mindent megtehetsz.'' – És hallgatok,
mert tudom, hogy Jézus maga veszi kezébe a dolgot, én pedig
ahelyett, hogy magamat gyötörném, arra használom ki az időt,
hogy Őt szeressem.
 
1034   Nagyhét hétfője. Kértem az Urat, engedjen részt
vennem fájdalmas szenvedésében. Érezzem testemben, lelkemben
kínjait oly mértékben, ahogy egy teremtmény érezheti – de
ha lehetséges, szeretném megismerni egész keserűségét. Az Úr
megígérte, hogy megadja ezt a kegyelmet, és csütörtökön,
Áldozás után különös módon is részesít ebben a kegyelemben.
 
1035   + Ma este egy fiatalember haldoklott. Nagyon
kínlódott. Elkezdtem imádkozni a rózsafüzért, amire az Úr
tanított. Végigmondtam, de tovább tartott a haldoklás. Még a
Mindenszentek Litániáját is el akartam mondani, de egy hang
figyelmeztetett: ,,Imádkozd az irgalmasság rózsafüzérét!''
Megértettem, hogy ennek a léleknek nagy szüksége van az
imára és irgalomra. Bezárkóztam a szobámba, lefeküdtem a
földre kereszt alakban, s irgalomért könyörögtem ennek a
léleknek. Közben éreztem Isten nagy felségét és
igazságosságát. Reszkettem a félelemtől, de tovább esedeztem
Istenhez e lélek számára irgalomért. Mellemről levettem a
fogadalmi keresztemet,[303] s a haldokló mellére tettem. Így
szóltam az Úrhoz: ,,Jézusom, nézz olyan szeretettel erre a
haldokló lélekre, mint amilyen szeretettel az örök
fogadalmam napján tökéletes égő áldozatomra tekintettél, s
arra az ígéretedre, amelyet nekem adtál a haldoklók részére,
akik irgalmadat kérik.'' Erre megszűntek a haldokló kínjai,
és békében elszenderült. Ó, milyen fontos, hogy imádkozzunk
a haldoklókért, használjuk ki az irgalmasságot, amíg tart
ennek az ideje.
 
1036   (10) + Mindjobban felismerem, hogy a lelkeknek
mennyire szükségük van életük folyamán Isten irgalmára,
főleg pedig haláluk óráján. Az isteni irgalmasság
rózsafüzére, ahogy maga az Úr mondta, enyhíti Isten
haragját.
 
1037   + Annyira gyengének érzem magam, hogy folyton elesnék
a Szentáldozás nélkül. Egyedül a Szentáldozás tart meg.
Belőle merítek erőt, Benne van a tartásom. Azon a napon,
amikor nem áldozhatom, félek az élettől. Félek saját
magamtól. Az ostyában rejtőző Jézus a mindenem. A
tabernákulumból merítek erőt, szilárdságot, bátorságot,
fényt. Itt keresek enyhet fájdalmaimra a gyötrelem
pillanataiban. Nem tudnám dicsérni az Istent, ha nem lenne
az Oltáriszentség a szívemben.
 
1038   + Szeretett hazám, Lengyelország! Ha tudnád, mennyi
imát, áldozatot ajánlok fel érted Istennek! De vigyázz,
dicsérd Istent, mert Ő kiemel, és különleges elbánásban
részesít, de tudj hálás lenni!
 
1039   + Szörnyű fájdalmat érzek, ha felebarátaim
szenvedéseit nézem. Minden szenvedésük visszhangzik
szívemben. Kínjaikat annyira átérzem, hogy azok fizikailag
is valósággal elcsigáznak. Azt kívánom, hogy minden kínjuk
háruljon át reám, hogy ezáltal enyhülést nyújtsak nekik.
 
1040   Súlyos szenvedéseimben Rád tekintek, Istenem. Ha
vihar tombol felettem, akkor is tudom, hogy nem hunyt ki a
nap. Nem csodálkozom a rosszindulatú embereken, előre
elfogadok minden eseményt. Ajkaim hallgatnak, ha füleim
gúnnyal telnek meg. A legnagyobb szenvedésben is megőrzöm
szívem csendjét, és a támadások ellen szent Neved pajzsával
védekezem.
 
1041   (11) Hő vággyal várom ezt az ünnepet.[304] Ez a vágy
lángra gyújtja egész lelkemet. Az ünnep bevezetésének
meggyorsítására mondott bensőséges imám enyhíti
feszültségemet. Elkezdtem egy kilencedet bizonyos papokért,
kérve, hogy világosítsa meg Őket Isten, és adjon nékik
hathatós sugallatot, hogy sürgessék ezt az ünnepet. Azért is
imádkoztam, hogy a Szentlélek ihlesse meg ügyünkben a
Szentatyát is.
  A kilenced a Legszentebb Oltáriszentség előtti egyórás
imádásból állt. Buzgón kértem Istent, hogy siettesse ezt az
ünnepet, és kértem a Szentlélek indíttatását néhány személy
részére. A kilencedet Nagycsütörtökön fejezem be.
 
1042   + 1937.3.23. Ma van a kilenced hetedik napja. Ma egy
felfoghatatlanul nagy kegyelmet nyertem. Az irgalmas Jézus
megígérte, hogy megérem ennek a napnak a megünneplését.
 
1043   Ez a nap 23-a, a nagyhét keddje. Ezen a napon Isten
sok kegyelmet adott nekem.
 
1044   Hirtelen eltöltött Isten jelenléte. Rómában a
Szentatya kápolnájában láttam magam, s egyidejűleg a mi
kápolnánkban is. A Szentatya kápolnájában folyó és az egész
Egyházat érintő ünnepség szoros kapcsolatban állt a mi
kápolnánk ünnepségével, különösképpen pedig a mi
Kongregációnkkal. Részt vettem a római s egyúttal a mi
ünnepünkön, hiszen mindkettő szorosan összetartozott. Láttam
a mi kápolnánkban Jézust a nagy oltáron kitett
monstranciában. Kápolnánk ünnepélyesen fel volt díszítve. A
templom ajtaja nyitva állt mindenki részére ezen a napon,
aki csak el akart jönni.[305] A tömeg áttekinthetetlenül
nagy volt. Mindenki örömmel ünnepelt, és sokan megkapták,
amire vágytak. (12) Ugyanezt az ünnepélyességet láttam
Rómában egy pompás templomban. A Szentatya az egész
papsággal együtt ünnepelt. Hirtelen megláttam Szent Pétert,
aki az oltár és a Szentatya között állt. Nem hallottam, mit
mondott Szent Péter, de a Szentatya megértette a szavait...
 
1045   Ekkor ismeretlen papi személyek kezdtek vizsgálni és
mélységesen megalázni engem, vagyis inkább azt, amit
leírtam. De láttam, hogy maga Jézus védett meg, s érthetővé
tette, amit nem fogtak fel.
 
1046   Hirtelen azt láttam, hogy a Szent Ostyából kiválik
két sugár, olyan, mint a festett képen, s kiterjed az egész
világra. Ez csak egy röpke pillanat volt, de úgy tűnt,
mintha hatása egész napon át tartott volna. Kápolnánk egész
estig zsúfolt volt. Örömmel teljes nap volt ez.
 
1047   Váratlanul megláttam az élő Urat is az oltárunkon,
ahogy azon a képen van lefestve. Éreztem, hogy sem a
nővérek, sem a nép nem látja úgy Jézust, ahogyan én Őt
látom. Jézus jóságosan és örömmel tekintett a Szentatyára,
bizonyos papokra, az egész papságra, a népre és
Kongregációnkra.
 
1048   Ekkor hirtelen elragadtak Jézus közelébe, s fenn az
oltáron álltam Jézus mellett. Lelkem felfoghatatlan,
leírhatatlan boldogsággal telt el, mélységes béke és
nyugalom árasztotta el lelkem. Jézus hozzám hajolt, és
megkérdezte: ''Mit kívánsz, leányom?'' Azt válaszoltam:
,,Dicsőséget és tiszteletet irgalmadnak.'' – ,,A
tiszteletet már elnyertem ennek az ünnepnek bevezetésével és
ünneplésével. Mit kívánsz még?'' Rátekintettem az Isteni
Irgalmasság előtt hódoló tömegre, és azt mondtam: ,,Jézus,
áldd meg mindazokat, akik itt összegyűltek, hogy végtelen
irgalmadat dicsőítsék!'' Jézus kezével a kereszt jelét
rajzolta föléjük. Ez az áldás fényként tükröződött a
lelkeken. (13) Lelkem elmerült az Úr szeretetében. Úgy
éreztem, elolvadok, és elveszek Benne. Midőn magamhoz
tértem, mély béke uralkodott a lelkemben, s értelmem
sajátságosan felfogott sok dolgot, amit azelőtt nem
értettem.
 
1049   Bár a legkisebb vagyok, mégis rendkívül boldog. Nem
akarok semmit változtatni azon, amit Isten nekem adott. Az
Istentől nyert belső felismeréseimet még a szeráfokkal sem
cserélném el. Istennel való benső kapcsolatomat egyetlen
teremtmény sem értheti meg; főleg mély irgalmát, amely
átölel engem. Boldoggá tesz mindaz, amit nekem juttatsz.
 
1050   1937.3.24. Nagyszerda. Szívem Isten után eped.
Egyesülni akarok Vele. Halvány aggály nyugtalanítja lelkem,
de ugyanakkor a szeretet különleges lángja felgyújtja
szívemet. Szeretet és fájdalom együtt élnek a szívemben.
 
1051   Erős fájdalmakat érzek a testemben, de érzem az Úr
segítségét, különben nem bírnám elviselni őket.
 
1052   Ó, Jézusom! Az egész Egyházért kérlek, add neki
szeretetedet és a Szentlélek világosságát. Adj erőt a papok
szavának, hogy felolvasszák a megkeményedett lelkeket, s így
azok visszatérjenek Hozzád, Uram. Adj nekünk szent papokat!
Te magad őrizd meg őket szentségben! Ó, Legfőbb Isteni
Pásztor! Kísérje őket irgalmad ereje mindenhol! Óvd meg őket
a bukástól és az ördög csapdáitól, melyeket lelkük rabul
ejtésére állít! Ó, Uram, irgalmad hatalma zúzza szét és
rombolja le mindazt, ami a papi lelkek szentségét
elködösítheti – mert Te mindent megtehetsz.
 
1053   (14) 1937.3.25. Nagycsütörtök. A szentmise alatt
megpillantottam az Urat, aki mondta: ,,Hajtsd fejed a
keblemre, és pihend ki magad.'' Szívére ölelt, s így
folytatta: ,,Neked adom szenvedéseim egy részét. Ne félj,
légy bátor, ne keress enyhülést, hanem fogadj mindent
akaratomra hagyatkozva.''
 
1054   Midőn Jézus elbúcsúzott tőlem, lelkemben olyan
fájdalmat éreztem, melyet nem tudok kifejezni. Fizikai erőim
elhagytak. Gyorsan kimentem a kápolnából, és lefeküdtem. Nem
voltam tudatában, mi történt körülöttem. Lelkem az Úr után
sóvárgott. Szíve minden keserűsége belém szállt. Ez három
óráig tartott. Kértem az Urat, védjen meg környezetem
tekintetétől. Egész nap, akaratom ellenére, egy falatot sem
bírtam magamhoz venni, csak este.
  Forrón kívántam, hogy az egész éjszakát a
sötétkamrában[306] tölthessem az Úrral. Tizenegy óráig
imádkoztam. Ekkor azt mondta az Úr: ,,Pihenj le! Megadtam
neked, hogy három óra alatt átéld, amit én egész éjszaka
szenvedtem.'' Azonnal lefeküdtem.
  Nem volt már semmi testi erőm, a szenvedés teljesen
kimerített. Egész idő alatt szinte eszméletlen voltam. Jézus
Szívének minden rezdülését visszaverte a szívem, s
betöltötte a lelkemet. Ha ezek a szenvedések csak engem
érnek, kevésbé kínoztak volna. De ha annak a szenvedését
látom, akit szívem egész erejével szeretek, s nem
enyhíthetek rajta, akkor szívem szeretetben és keserűségében
megszakadni készült. Vele együtt haldokoltam, de nem tudtam
meghalni. Mégsem cseréltem volna el ezt a szenvedést a világ
minden gyönyörűségéért sem. E szenvedések alatt szeretetem a
felfoghatatlanságig fokozódott. Tudom, hogy
mindenhatóságával az Úr támogatott, különben nem bírtam
volna elviselni ezeket a fájdalmakat egyetlen percig sem.
Különleges módon átéltem Jézussal minden szenvedését. A
világ nem tud még mindent Jézus szenvedéséről. (15) Vele
voltam az Olajfák hegyén, a fogságban, a kihallgatáson és
mindennemű szenvedésében. Figyelmemet egyetlen mozdulata,
egyetlen pillantása sem kerülte el. Megismertem szeretetének
s a lelkek iránti irgalmának egész mindenhatóságát.
 
1055   1937.3.26. Péntek. Már reggel éreztem testemben Jézus
öt sebének fájdalmát. Ezek a fájdalmak 3 óráig tartottak.
Bár külső jelek nem kísérik, e fájdalmak nagyon erősek.
Örülök, hogy Jézus megóv az emberek tekintetétől.
 
1056   Tizenegy órakor azt mondta Jézus: ,,Szent ostyám!
Megkínzott szívemnek te nyújtasz enyhülést.'' Úgy éreztem, e
szavakra el kell égnie szívemnek. Jézus oly szorosan
kapcsolt magához, hogy szívem szeretetben eggyé vált
Szívével. Megéreztem Szíve legkisebb rezdülését, ő pedig az
enyémet. Teremtményi szeretetemnek tüze egyesült az Ő örök
szeretetének izzásával. Ennek a kegyelemnek nagysága
felülmúl minden más kegyelmet. A Szentháromság teljesen
elragad, s én tökéletesen elmerülök Benne. Semmiségem
mintegy összeméri magát ezzel a halhatatlan Uralkodóval.
Elmerülök felfoghatatlan Szeretetében és Szenvedésében.
Minden, ami Őt éri, az én részemmé is vált.
 
1057   Jézus megadta nékem ennek a kegyelemnek előzetes
megérzését és megértését, ma azonban ténylegesen is
megkaptam. Álmodni sem mertem volna soha, hogy megkapom ezt
a kegyelmet. Szívem szinte állandóan önkívületben van, bár
külsőleg, a felebarátaimmal való érintkezésben s
kötelességeim végzésében ez nem akadályoz. Semmi sem
szüntetheti meg extázisomat, és senki sem sejti, mert arra
kértem az Urat, védjen meg az emberek tekintetétől. Ezzel a
kegyelemmel lelkembe az Isten és önmagam megismerésének
egész fénytengere áradt. Csodálat tölt el, és új extázisba
ragad, hogy Isten lehajolt hozzám, aki oly kicsiny vagyok.
 
1058   (16) + Három órakor kereszt alakban a földön fekve
imádkoztam az egész világért. Jézus már befejezte földi
életét. Hallottam hét szavát. Aztán rám nézett, és így
szólt: ,,Szívem szeretett leánya, te adsz enyhülést iszonyú
kínjaimban.''
 
1059   Jézus azt kívánja tőlem, hogy az Irgalmasság ünnepe
előtt mondjak el egy kilencedet, melyet ma kell elkezdenem
az egész világ megtéréséért és Isten irgalmának
felismeréséért. – ,,Hogy minden lélek dicsérje jóságomat.
Bizalmat kívánok teremtményeim részéről. Bátorítsd a
lelkeket kimeríthetetlen irgalmam iránti nagy bizalomra. Ne
féljen a gyenge, a bűnös lélek közeledni hozzám, még ha több
vétke is lenne, mint amennyi homok van a földön, minden
elmerül irgalmam mélységében.''
 
1060   Midőn Jézus kilehelte lelkét, lelkem elenyészett a
fájdalomban. Hosszú ideig nem tudtam magamhoz térni. A
könnyek némi könnyebbséget okoztak. Meghalt, akit szívem
szeret! Képes valaki felfogni fájdalmam?
 
1061   Estefelé hallottam a rádióban, amint a papok[307]
Zsoltárokat énekeltek. Sírnom kellett, s lelkem fájdalma
újra felszakadt. Nem bírtam megnyugodni nagy fájdalmamban.
Ekkor lelkemben ezt hallottam: ,,Ne sírj – már nem
szenvedek. A hűségedért azonban, amellyel szenvedésemben és
halálomban elkísértél, megígérem, hogy a te halálod
ünnepélyes lesz. Abban az órában én fogok melletted állni.
Szívem szeretett gyöngye! Látom tiszta szeretetedet, mely
több mint angyali éspedig azért több, mert harcolsz. Érted
megáldom a világot. Látom irántam való erőfeszítéseidet, s
ezek elragadják szívemet.''
  E szavak után már nem sírtam, hanem megköszöntem a mennyei
Atyának, hogy elküldte szent Fiát az emberi nem
megváltására.
 
1062   (17) + Imádási órámat hálaadásul ajánlottam fel a
kapott kegyelmekért és egész betegségemért. A betegség is
nagy kegyelem. Négy hónapja vagyok beteg, de nem emlékszem,
hogy egyetlen percet is elpazaroltam volna. Mindent Istenért
és a lelkekért! Mindenhol hű akarok lenni Hozzá.
  Az imaóra alatt felfogtam Jézus oltalmát és jóságát,
mellyel állandóan körülvett engem, s megvédett minden
gonosztól. Különösen azt köszönöm Neked, Jézusom, hogy
elzártságomban többször meglátogattál. Hálát adok, hogy
elöljáróimnak sugalmaztad, hogy erre a kúrára elküldjenek.
Érezzék áldásodat, s kérlek, kárpótold őket a miattam
elszenvedett minden veszteségért.
 
1063   Ma megparancsolta Jézus, hogy egy bizonyos személyt
nyugtassak és vigasztaljak meg. Az illető feltárta előttem
lelkét, s elmondta nehézségeit. Személye kedves az Úr előtt,
de ő nem tudja ezt. Isten meghagyja őt mély alázatosságában.
Eleget tettem az Úr rendelkezésének.
 
1064   + Ó, legédesebb Mesterem! Jóságos Jézus! Neked adom a
szívemet, Te alakítsd, formáld tetszésedre. Ó,
felfoghatatlan Szeretet! Kitárul Előtted a szívem, mint
friss harmatra nyíló rózsabimbó. Szívem virágának illatát
csak Te ismered. Jegyesem, bárcsak kellemes lenne Néked
áldozatom illata! Halhatatlan Isten, örök boldogságom, már
itt a földön mennyországom vagy nékem. Szívem minden
dobbanása legyen a Te dicséreted új himnusza, ó,
Szentháromság! Ha lenne annyi szívem, ahány cseppje van az
óceánnak, ahány homokszem van az egész földgolyón, mind
Neked áldoznám, ó, Szerelmem, szívem Kincse! Mindenkit,
akivel csak találkozom életemben, meg akarok győzni, hogy
szeressen Téged, Jézusom, én Szépségem, Nyugalmam, egyetlen
Mesterem, Bírám, Megváltóm és Jegyesem egyszerre. Tudom, az
egyes megszólítások tompítják a többit, de mind irgalmadba
ajánlom.
 
1065   (18) + Jézusom, tarts meg engem, ha nehéz és borús
napok jönnek, ha a megpróbáltatások, szenvedések és a
kimerültség testemet, lelkemet el akarják nyomni. Oltalmazz,
Jézusom, s adj erőt a szenvedések elviselésére! Zárd le
ajkaimat, hogy egyetlen panaszos szó se hagyja el őket!
Minden reménységem a Te irgalmas Szíved. Semmi sem szól
mentségemre, egyedül irgalmadban van minden reményem.
 
1066   1937.3.27. Ma jöttem vissza Pradnikból, közel
négyhavi kúra után. Mindenért hálát adok Istennek. Minden
pillanatot felhasználtam dicsőítésére. Amikor rövid időre a
kápolnába léptem, megláttam, mennyit fogok szenvedni és
küzdeni ebben az ügyben. Jézusom, Erőm, csak Te tudsz
segíteni nekem, erősíts meg, kérlek!
 
1067   28. A feltámadás ünnepe. A szertartás alatt láttam az
Urat szépségben és fényben. Azt mondta: ,,Leányom, béke
veled!'' Megáldott és eltűnt, lelkem pedig leírhatatlan
örömmel és boldogsággal telt meg. Szívem megerősödött a
szenvedésre és a harcra.
 
1068   Ma beszéltem az atyával,[308] aki Jézus hirtelen
megjelenéseivel kapcsolatban nagy elővigyázatosságra intett.
Midőn Jézus irgalmasságáról beszélt, szívembe valami erő
költözött. Istenem, annyira szeretnék mindenről beszámolni,
mégsem tudok. A páter elismerte, hogy Jézus igen nagylelkűen
adja magát a lelkeknek, másrészt viszont, mintha nagyon
mértékletes volna. ,,Bár Isten nagylelkűsége óriási [mondta
az atya] mégis légy óvatos, mert a hirtelen jelenés gyanút
kelt. Itt ugyan nem látok semmi rosszat, s azt sem, hogy
mindebben bármi ellenkeznék a hittel. Légy mégis óvatosabb.
Ha megérkezik a főnöknő anya, beszélhetsz vele ezekről a
dolgokról.''
 
1069   (19) 1937.3.29. Ma elmélkedés alatt nagy szépségben
láttam az Urat. Azt mondta: ,,Béke veled, leányom!'' Egész
lelkem megremegett a szeretettől, s azt feleltem: ,,Ó, Uram,
szívből szeretlek, mégis arra kérlek, ne jelenj meg nekem,
mert a lelkiatyám azt mondta, hirtelen megjelenéseid gyanút
keltenek, hogy talán csak képzeletem szülötte vagy. Bár
jobban szeretlek, mint saját életemet, s tudom, hogy Uram és
Istenem vagy, aki kegyesen érintkezik velem, mégis a
gyóntató atyámnak kell mindenben engedelmeskednem.''
  Jézus komolyan és jóságosan hallgatta, amit mondtam, és
így szólt: ,,Mondd meg a gyóntatódnak, hogy én a te
lelkeddel azért vagyok ilyen bizalmas viszonyban, mert te az
adományaimat nem tulajdonítod el, s azért öntök minden
kegyelmet a te lelkedbe, mert tudom, hogy nem sajátítod ki
őket magadnak. Annak jeléül, hogy óvatossága kedves nekem,
nem fogsz látni engem, nem jelenek meg előtted mindaddig,
amíg nem értesíted őt arról, amit most neked mondtam.''
 
1070   + 1937.4.2. Reggel a szentmisén e szavakat hallottam:
,,Mondd meg a főnöknőnek: az a kívánságom, hogy tartsák az
imádást itt arra a szándékra, hogy kiesdjék a világ számára
az irgalmasságot.''
 
1071   Ó, Jézusom, egyedül Te tudod, mi játszódik le a
szívemben. Ó, Erőm, Te mindent megtehetsz. Bár nagy
szenvedések érnek, mégis hű maradok Hozzád, mert különös
kegyelmed gyámolít.
 
1072   + 1937.4.3. Ma azt mondta az Úr: ,,Mondd meg a
professzor atyának,[309] hogy azt kívánom, Irgalmam ünnepén
kifürkészhetetlen irgalmamról prédikáljon.'' Teljesítettem
Isten kívánságát, de a pap figyelmen kívül hagyta az Úr
szavait. Midőn befejeztem a gyónást, e szavakat hallottam:
,,Tedd, amit mondok, és légy nyugodt! Ez az ügy őrá és rám
tartozik. Te ezért nem felelsz.''
 
1073   (20) 1937.4.4. Fehérvasárnap, az Irgalmasság ünnepe.
Reggel a Szentáldozás után lelkem elmerült Istenben.
Szorosan egyesültem a Három Isteni Személlyel, mégpedig a
következőképpen: amikor Jézussal egyesültem, egyidejűleg
összekapcsolódtam az Atyával és a Szentlélekkel is. Lelkem
felfoghatatlan örömbe merült. Az Úr megismertette velem
kifürkészhetetlen irgalmának egész mélységét és tengerét. Ó,
ha megértenék a lelkek, mennyire szereti őket Isten! Minden
hasonlat, akár a leggyengédebb, vagy a legerőteljesebb, a
valóságnak csak halvány árnyéka!
  Amikor összekapcsolódtam az Úrral, megértettem, milyen sok
lélek dicséri irgalmát.
 
1074   Midőn az imádásra jöttem, ezt hallottam: ,,Szeretett
leányom, írd fel: Szívem ma megpihent ebben a kolostorban.
Hirdesd a világnak irgalmasságomat és szeretetemet.
Égetnek az irgalom lángjai. Szeretném kiárasztani őket az
emberekre. Ó, milyen fájdalmat okoznak nekem, ha megtagadják
befogadásukat.
  Leányom, tedd meg, ami hatalmadban áll, hogy irgalmam
imádását elterjeszd. Ami ehhez belőled hiányzik, azt én
kipótolom. Mondd a szenvedő emberiségnek, simuljon irgalmas
Szívemhez és én békével töltöm el.
  Mondd el, lányom, hogy én magam vagyok a szeretet és
irgalom. Ha egy lélek bizalommal jön hozzám, oly hatalmas
kegyelemmel töltöm el, amelyet maga be sem tud fogadni,
hanem más lelkekre is átsugározza azt.
 
1075   Azokat a lelkeket, akik irgalmasságom tiszteletét
terjesztik, egész életükben megoltalmazom, mint gyengéd anya
óvja csecsemőjét. Haláluk óráján pedig nem bírájuk, hanem
irgalmas (21) Megváltójuk leszek. Ebben az utolsó órában a
lelkeknek nincs más védelmük, mint az én irgalmam. Boldog az
a lélek, aki életében az irgalom forrásába merült, mert az igazság nem fogja elérni.
 
1076   Írd: Minden, ami létezik, irgalmam bensejében van,
mélyebben, mint a gyermek anyja ölében. Fájdalmasan megsebez
a jóságomban való kételkedés. Legfájdalmasabbak számomra a
bizalmatlanság bűnei.''
 
1077   A szentmise alatt az újoncmesternő[310] csodálatosan
szép dalt játszott Isten irgalmasságáról. Kértem az Urat,
részesítse őt felfoghatatlan irgalmának mélyebb
megismerésében.
 
1078   + Lefekvés előtt, amikor elköszöntem az Úrtól, e
szavakat hallottam : ,,Szívem kedves szent ostyája, érted
megáldom a földet.''
 
1079   1937.4.7. Ma, amikor egy illető belépett a kápolnába,
szörnyű fájdalmat éreztem kezeimben, lábaimban, oldalamban,
akár a szenvedő Jézus. Ez csak rövid ideig tartott. Ez a
jelenség mutatja meg nekem, ha egy lélek nincs a kegyelem
állapotában.
 
1080   Ma láttam a Szentatyát, amint ezen az ügyön[311]
gondolkodott.
 
1081–1082   1937.4.10. Ma a főnöknő adott nekem egy cikket
Isten irgalmasságáról, hogy olvassam el. Volt hozzá egy
másolat is a róla festett képről. Ez a cikk a vilniusi
Tygodnik[312] újságban jelent meg, Michal Sopocko atya, az
irgalmasság e buzgó apostola küldte el nekünk Krakkóba. A
cikk Jézus szavait tartalmazza, melyeket hozzám intézett.
Egyes szavakat szó szerint. Ahogy ezt a folyóiratot kezembe
vettem, átjárt a szeretet nyila. – ,,Forró (22)
kívánságodra meggyorsítom az Irgalmasság ünnepének
bevezetését.'' Lelkemet oly erős, izzó szeretet járta át,
hogy úgy éreztem, egészen elolvadok Istenben.
 
1083   + Ez a szép lélek, aki az egész világon terjeszti az
Isteni Irgalom nagy művét, mély alázatossága miatt ennyire
kedves az Úr előtt.
 
1084   Minden nagyobb kegyelem előtt lelkemnek ki kell
állnia a türelem próbáját. Érzem ugyanis már a kegyelmet, de
még nem vagyok birtokában. Lelkem ég a vágytól, de még nem
érkezett el a kellő óra. Ezek a pillanatok oly különösek,
alig tudom leírni őket.
 
1085   1937.4.13. Ma egész nap ágyban kell maradnom. Kínzó
köhögés fogott el, s annyira elgyengített, hogy nem volt
erőm járni. Lelkem buzgalommal ég, hogy Isten művét
végrehajtsam, de fizikai erőim cserbenhagytak.
Pillanatnyilag nem tudok együttműködni terve
végrehajtásában. Ezért megismétlem a szeretet akarati
felajánlását: ,,Tégy velem, amit akarsz!''
 
1086   Bár erősek a kísértések, a kétségek hulláma elönti a
lelket, kedvetlenség támad az emberben, az Úr azonban
megerősíti az akaratot, s az ellenség minden igyekezete úgy
szétzúzódik rajta, mint egy sziklán. Látom, hogy Isten
segítő kegyelme folyamatosan támogat. Nagyon gyenge vagyok,
s csak Isten kegyelmének köszönhetek mindent.
 
1087   + Midőn egy napon elhatároztam, hogy egy bizonyos
erényt gyakorlok, tízszer több alkalommal estem az erénnyel
ellentétes hibába, mint más napokon. Este elgondolkodtam
azon, miért is botlottam meg ma oly sokszor? Erre
meghallottam: ,,Túlságosan magadra számítottál, és túl
kevéssé rám.'' Világossá vált tehát botlásaimnak oka.
 
1088   (23)         Hirtelen gyógyulás
  Midőn április 11-én, vasárnap levelet írtam Sopocko
atyának, annyira rosszabbodott az állapotom, hogy a levelet
nem küldtem el, hanem vártam Isten világos akaratára. Mivel
állapotom jelentősen romlott, ágyba kellett feküdnöm. Oly
szörnyű köhögési rohamok kínoztak, hogy azt hittem, az újabb
rohamok már a véget jelentik.
 
1089   Április 14-én olyan nyomorultul éreztem magam, hogy
nagy fáradságomba került felkelni a szentmisére. Rosszabbul
éreztem magam, mint akkor, amikor elküldtek a kúrára.
Hörgés, zihálás és különös fájdalmak jelentkeztek a
tüdőmben. A Szentáldozáskor valami arra késztetett, hogy a
következőképpen imádkozzam: ,,Jézusom, hadd keringjen a Te
tiszta, egészséges véred az én beteg szervezetemben, s a Te
tiszta, egészséges tested változtassa át az én testemet. Ha
az az akaratod, hogy menjek, s intézzem művedet, hadd
lüktessen bennem erős, egészséges élet. Ez lesz a Te Szent
akaratod világos jele.''
  Ahogy így imádkoztam, testemben hirtelen egy rándulást
éreztem s egy pillanat alatt mintha meggyógyultam volna.
Tiszta a légzésem, mintha sohase lettem volna tüdőbeteg, s
nincs fájdalmam. Lám, itt a jel, hogy kezdjek munkához.
 
1090   Ma van a Szentlélekhez végzett kilencedem utolsó
napja. Gyógyulásom után tisztán lélekben egyesültem
Jézussal. Jézus erős meggyőződést adott, vagyis
megerősítette kívánságait. Egész nap a közelében voltam, s a
rend részleteiről beszélgettem vele.
  (24) Jézus erőt és bátorságot öntött belém a cselekvésre.
Most fogtam fel igazán, hogy ha az Úr kíván tőlünk valamit,
megadja hozzá a szükséges kegyelmet és a kivitelezési
lehetőséget is. Képessé tesz annak teljesítésére, amit kíván
tőlünk. Még a legnyomorultabb lélek is vállalkozhat hát az
Úr parancsára olyan dolgokra, melyek felülmúlják saját
képességeit. A jel, amiről fel lehet ismerni, hogy az Úr egy
bizonyos lélekkel van, az, hogy Isten hatalma és ereje
mutatkozik benne; bátorrá és küzdővé téve őt. Ami engem
illet, az első pillanatban mindig kissé elrémít az Úr
nagysága, de aztán mély, zavartalan béke költözik lelkembe,
és benső erő arra, amit adott pillanatban az Úr kíván
tőlem...
 
1091   Meghallottam e szavakat: ,,Menj a főnöknőhöz, s mondd
meg, hogy egészséges vagy!''
Hogy mennyi ideig maradok egészséges, nem tudom, nem is
érdeklődöm efelől. Tudom, hogy jelenleg jó egészségnek
örvendek. A jövő nem az enyém. Egészséget Isten jeléül
kértem, nem azért, hogy könnyebbséget találjak
szenvedéseimre.
 
1092   1937.4.16. Amint ma átfogott Isten hatalmassága,
felismertem, bármily nagy is az Úr, Ő az alázatos lelkeket
szereti. Minél[313] mélyebbre alázkodik a lélek, annál
jóságosabban közeledik hozzá Isten. Egyesül vele, s a
trónjáig emeli. Boldog az a lélek, akit maga az Úr védelmez.
Megértettem, hogy csak a szeretetnek van értéke. A szeretet
a legnagyobb. Az Isten itánti tiszta szeretetből fakadó
egyetlen tetthez nem mérhető semmilyen mű.
 
1093   + Ó, Jézus, védelmezz irgalmaddal, s ítélj meg
kegyesen, különben igazságosságod joggal elítélhet.
 
1094   (25) 4.17. Ma a katekizmus[314] oktatáson
megerősödtem abban, amit belső megvilágosodással már
korábban felismertem, s ami szerint régóta élek. Ez pedig a
következő: ha egy lélek őszintén szereti Istent, s Vele
lelkében egyesül, nincs hatalom, ami bensőleg korlátozhatná,
még ha külsőleg nehéz viszonyok között is él. Még romlottság
közepette is tiszta és érintetlen tud maradni. Isten nagy
szeretete erőt ad neki a harchoz. Isten különös, sőt csodás
módon megvédi azt, aki Őt őszintén szereti.
 
1095   Egy nap Isten felismertette velem, hogy
ártatlanságomat sohasem vesztettem el. Minden veszély
közepette Ő maga óvott, hogy lelkem és testem szűzi
tisztasága érintetlen maradjon. Ezen a napon bensőséges
hálát adtam Néki ezért. Megköszöntem, hogy megvédett a
gonosztól, hogy kegyet találtam Előtte, amiről saját maga
adott most bizonyságot.
 
1096   Néhány évvel később megerősített ebben. Ettől fogva
soha nem éreztem az érzékek támadását a lélek ellen. Egy
másik naplóban pontosabban megírtam ezt.[315] Ahányszor csak
eszembe jutott ez a felfoghatatlan kegyelem, a szeretet és
hála újabb lángja lobogott fel szívemben. Ez a szeretet
elvezet az önmagamról való tökéletes megfeledkezésre.
 
1097–1098   Azóta Isten Anyjának szűzi palástja alatt élek.
Ő óv és tanít engem. Szeplőtelen Szívén nyugalmat találok,
mert olyan gyenge és tapasztalatlan vagyok. Ezért simulok
kisgyermekként Szívéhez. Bár Isten biztosított a tisztaság
erénye felől, éber maradok, saját árnyékomtól is félve.
Mindez csak azért, mert nagyon megszerettem Istent.
 
1099   (26) Ezt az isteni kegyelmet csak azért kaptam, mert
az emberek között a leggyengébb voltam; a Mindenható ezért
vett rendkívüli irgalmába.
 
1100   4.24. Minden nagyobb kegyelmet előre megérzek.
Ilyenkor különös vágyódás és sóvárgás fog el Isten után.
Várom a kegyelem érkezését. Minél nagyobb a kegyelem, annál
erősebb a sejtése, s annál nagyobb a harc is megváltásom
ellenségével.
  Lelkem néha olyan állapotban van – s itt egy hasonlattal
kell élnem – mint mikor két őszinte barát közül az egyik
nagy ünnepséget rendez, amelyre meghívja a másikat.
Mindkettő örül, de az ünnepségnek meghatározott ideje van. -
- Közvetlenül a kegyelem előtti idő nagyon erőteljes, nehéz
megfogalmaznom, milyen. Fájdalmas vágyódás és izzó szeretet
jellemzi. Érzem, hogy itt az Úr, de nem tudok elmerülni
Benne egészen, mert az időpont előre meghatározott. Olykor
ezekben a kegyelem érkezése előtti pillanatokban tökéletesen
kiüresedem. – Üres az értelmem, akaratom, szívem.
Tökéletesen magam vagyok, és várom az egy Istent. Ezt Ő maga
rendezi így bennem, mielőtt eljön.
========================================================================

1101
1937.4.23. Ma háromnapos lelkigyakorlatot kezdtem.[316]
 
  Este ezeket a szavakat hallottam lelkemben: ,,Leányom,
tudatom veled, hogy ezen a papon[317] keresztül különleges
módon fogok szólni hozzád, hogy semmi kétséged se legyen
kívánságaimat illetően.'' Mindjárt az első elmélkedés alatt
lelkembe találtak a pap szavai. ,,Nem állhatok ellen Isten
akaratának és kívánságának, bármifélék legyenek is azok.
Ahogy meggyőződöm az isteni akarat bizonyosságáról és
valódiságáról, teljesítenem kell azt. Ez alól senki sem
menthet fel. Bármi (27) legyen Isten akarata, ha
felismertem, teljesítenem kell.'' Ez csupán egy rövid
összefoglalás, de az egész elmélkedés lelkembe vésődött, és
nem maradt bennem a legkisebb kétség sem. Tudom, mit kíván
tőlem az Isten, és mit kell tennem.
 
1102   Vannak az életben isteni megvilágosodásból adódó
belső felismerések, amikor a lélek olyan dolgokról szerez
tudomást, amelyekről sohasem olvasott, sem más emberektől
nem hallott. Ezek a belső megismerés pillanatai, amelyeket
maga az Úr ad a léleknek. Ezek nagy titkok... Gyakran
részesülök Isten benső életének fényében és megismerésében,
és felismerem Isten belső érzületét. Ez kimondhatatlan
örömmel és bizalommal tölt el. Szeretnék teljesen feloldódni
Benne.
 
1103   + A szeretet magja – az áldozat és a szenvedés. Az
igazság töviskoszorúban jár. Az ima az értelmet, az akaratot
és az érzelmet érinti.
 
1104   + Ma egy szép előadás[318] volt Isten irgalmáról és
jóságáról. Ez alatt a lelki beszéd alatt átéltem Isten
szeretetlángját, s megértettem, hogy Isten szava élő.
 
1105   Különleges elhatározásaim maradnak azok, amelyek
eddig voltak: Egyesülés az irgalmas Krisztussal és a
hallgatás.
  Májusban a Szűzanya lábaihoz helyezett virágom a csend és
a hallgatás gyakorlása.
 
1106   (28) + Az erény megfontoltság nélkül nem erény.
Gyakran kell kérnünk a Szentlelket a körültekintés
kegyelméért. Ez a következőkből áll: 
 
megfontoltságból,
értelmes gondolkodásból és 
bátor elhatározásból. 
 
A végső
döntés mindig tőlünk függ. Nekünk kell dönteni, de tanácsot
kérhetünk, sőt kell is kérnünk, és fontos megvilágosodást
keresnünk.
 
1107   A mai elmélkedés alatt Isten belső megvilágosodással
megértette velem a szentség mivoltát, s azt, hogy ez min
alapszik. Bár a szentbeszédekben már gyakran hallottam róla,
mégis egészen másképpen érti meg a lélek Isten megvilágítása
által.
 

 
Sem a kegyelmek, sem a sugallatok, sem az elragadtatások, sem a sok adomány nem teszik a lelket tökéletessé, csak a lelkemnek benső egyesülése Istennel. A sok adomány csupán dísze a léleknek, de nem képezik sem tartalmát, sem tökéletességét. Szentségem és tökéletességem egyedül akaratomnak Isten akaratával való szoros egyesülésén alapszik. 
 

 
Isten sohasem alkalmaz szabad akaratunkon
erőszakot. Tőlünk függ, el akarjuk-e fogadni az isteni
kegyelmet vagy sem. Együtt akarunk-e működni vele, vagy
elfecséreljük kegyelmét.
 
1108   Az esti utolsó előadáson, amely előkészített a
fogadalom megújítására, a pap arról a boldogságról beszélt,
ami a három fogadalomból és hűséges betartásukból adódik.
Lelkem hirtelen nagy sötétségbe zuhant. Öröm helyett
keserűséggel telt el, és szívemet heves fájdalom járta át.
Rendkívül nyomorultnak éreztem magam, s méltatlannak erre a
kegyelemre. A nyomorúságnak és méltatlanságnak ezzel az
érzésével nem mertem volna még a legfiatalabb jelölthöz sem
közeledni, hogy megcsókoljam a lábát. Lelkemben szépnek,
Isten előtt kedvesnek láttam őket, magamat viszont a
nyomorúság mélységének. A lelkigyakorlat (29) végeztével
fájdalommal és könnyekkel leborultam az elrejtett Isten
lábai elé, s végtelen irgalma tengerébe vetettem magam. Csak
ekkor éreztem könnyebbséget, s azt, hogy átölelt Isten
irgalmának mindenhatósága.
 
1109
+ 30. Ma a fogadalom megújítása
 
  Ébredés után rögtön elfogott Isten jelenléte, s Isten
gyermekének éreztem magam. Isten szeretete eltöltötte a
lelkemet, s tudtomra adta, miként függ minden az Ő
akaratától. E szavakat intézte hozzám: ,,Minden léleknek meg
akarom adni a teljes búcsút, aki Irgalmasságom ünnepén
Szentgyónáshoz és Szentáldozáshoz járul.'' Továbbá:
,,Leányom, ne félj semmitől, én mindig veled vagyok, ha úgy
tűnik is, hogy nem vagyok jelen. Alázatod levonz magas
trónomról, s egészen egyesülök veled.
 

I want to grant a complete pardon to the souls that will go to Confession and receive Holy Communion on the Feast of My mercy.

 
 
1110   1937.4.29. Az Úr megismertette velem a Vatikánban
folyó vitákat,[319] melyeket erről az ünnepről folytattak.
Pacelli őméltósága sokat dolgozott ott.
 
1111   Ma volt a fogadalomtétel és a fogadalmak megújítása
ünnepélyes ceremóniával. Mialatt a nővérek letették
fogadalmukat, különböző hangszínben angyali éneket
hallottam: ,,Szent, szent, szent!'' Ennek az éneknek
kedvességét nem lehet kifejezni emberi nyelven.
 
1112   Délután szeretett újoncmesternőmmel – Mária Józefa
anyával – beszélgettem. Együtt tettünk egy körsétát a
kertben. Így legalább nagyjából elmondhattam neki dolgaimat.
Részemre mindig ugyanaz a kedves újoncmesternő maradt, bár
már főnöknő, én pedig 10 éve fogadalmas vagyok. Mondta, hogy
a szerzetes lélek nem élhet kereszt nélkül. Feltárt előttem
egy bizonyos szenvedést, melyet Varsóban éltem át, bár akkor
erről néki egyáltalán nem (30) szóltam. Lelki szemeim előtt
elvonult minden kegyelem, amit újoncidőm alatt kaptam. Mily
nagy a hálám jó mesternőm iránt. Midőn lelkem a legnagyobb
sötétségben vergődött, s úgy éreztem, el kell kárhoznom, ő
az engedelmesség hatalmával kiragadott ebből a szakadékból.
 
1113   Gyakran elsötétíti lelkemet a szenvedés, de kínomat
nem értheti meg senki.
 
1114   Május. – 1937.5.1. Ma megéreztem Édesanyám – égi
Édesanyám – közelségét. Bár 

 
minden Szentáldozás előtt buzgón kérem Őt, segítsen lelkemet előkészíteni Fia érkezésére. Egész világosan érzem oltalmát. Nagyon kérem, gyújtson bennem olyan istenszeretetet, amilyen az Ő tiszta szívében lobogott az Isteni Ige Fogantatásának pillanatában.
 

 
1115   5.4. Ma rövid időre az általános főnöknőhöz[320]
mentem, hogy megkérdezzem, kapott-e valamilyen sugallatot a
kolostorból való kilépésemre vonatkozóan? – Azt felelte:
,,Mindeddig, nővér, visszatartottam önt, de most megadom
önnek a döntés szabadságát. Ahogy ön óhajtja: elhagyhatja a
Rendet, de ha akar, maradhat.'' Azt válaszoltam tehát, jól
van. Azonnal arra gondoltam, hogy írok a Szentatyának,
oldjon fel [örök] fogadalmam alól. Amint elhagytam az
általános főnöknőt, lelkemre valamiféle sötétség borult –
éppúgy, mint máskor. Különös, valahányszor kérem a kilépést,
lelkem mindig ilyen sötétség borítja el, s úgy érzem mintha
magamra hagytak volna. Midőn lelkem ennyire szenvedett, (31)
elhatároztam, hogy azonnal a főnöknő anyához sietek, és
előadom különös kínlódásomat és harcomat. Az anya azt
válaszolta: ,,Nővér, az ön kilépési szándéka kísértés.'' –
Rövid beszélgetés után megkönnyebbültem, de a sötétség
megmaradt. ,,Isten irgalma szép, és Isten nagy művének kell
lennie, ha a sátán ilyen mértékben dolgozik ellene, s
ennyire megsemmisítésére törekszik'' – ezek a kedves
általános főnöknő szavai.
 
1116   Kínjaimat senki fel nem fogja, sem meg nem érti.
Magam sem tudom leírni őket, nincs ezeknél nagyobb
szenvedés. Még a mártírok kínjai sem nagyobbak, mert ezekben
a pillanatokban a halál is enyhülést jelentene számomra.
Semmihez sem tudom hasonlítani szenvedéseimet, ezt, a lélek
végtelen haldoklását.
 
1117   1937.5.5. Ma, amikor a szentgyónásban kissé feltártam
a lelkemet – az a gondolatom támadt ugyanis, hogy esetleg
kísértés áldozata vagyok, mert valahányszor a kolostor
elhagyását kérem, mindannyiszor nehéz szenvedést és
sötétséget tapasztalok – a gyóntatóm[321] azt mondta:
,,Talán ez még nem az Istentől elrendelt pillanat. Imádkozni
kell, és türelmesen várakozni. De az igaz, hogy nagy
szenvedések várnak rád. Sok szenvedést és nehézséget kell
majd elviselned és legyőznöd, az biztos. Jobb lenne várni és
sokat imádkozni Isten mélyebb megismeréséért és nagyobb
megvilágosításáért. Ezek igen nagy dolgok.''
 
1118   Istenem, ezekben a nehéz pillanatokban nincs itt a
vezetőm, mert Rómába[322] utazott. Jézusom, ha már elvetted
tőlem, vezess Te (32) magad, mert Te tudod, hogy mit bírok
el. Erősen hiszem, hogy Isten nem helyez rám nagyobb súlyt,
mint amit el tudok viselni. Bízom irgalmában.
 
1119   Azokban a pillanatokban, amikor ég és föld között
vagyok – hallgatok, mert ha beszélnék is, ki értene meg? Az
örökkévalóság feltár majd sok dolgot, amiről most
hallgatok...
 
1120   Mikor kijöttem a kertbe, látom, hogy minden a tavasz
örömét hirdeti. A virágdíszes fák bódító illatot árasztanak.
Minden örömet ont. Istent dicsérik az éneklő és csicsergő
madarak, s azt mondják nekem: ,,Örülj, örvendezz, Fausztina
nővér!'' – Lelkem azonban sötétben és kínban marad. Lelkem
egyébként igen érzékeny a kegyelem hangjaira. Minden
körülöttem lévő teremtménnyel tud beszélni. Tudom, miért
díszítette fel Isten ilyen szépen a földet... De szívem most
nem tud örülni, mert Szerelmem elrejtőzött előlem, s nem
nyugszom, amíg meg nem találom... Nem tudok élni Isten
nélkül, de azt is érzem, hogy Isten sem tud boldog lenni
nélkülem, bár Isten egyedül önmagának tökéletesen elég.
 
1937.5.6. Az Úr Mennybemenetele
 

1121      Lelkemet már kora reggel óta megérintette Isten. A
Szentáldozás után egy darabig együtt lehettem a mennyei
Atyával. Lelkemet izzó szeretetének középpontjába vonta.
Megértettem, hogy semmilyen külső dolog nem hasonlítható
Isten tiszta szeretetéhez... Láttam a Megtestesült Ige
örömét, s teljesen elmerültem a Szentháromságban. Mikor
magamhoz tértem, lelkem tele volt vágyakozással. Sóvárgok az
Istennel való (33) egyesülés után. Oly nagy szeretet fogott
el a mennyei Atya iránt, hogy ezt a napot a szeretet
szüntelen extázisának neveztem el. Istenhez viszonyítva az
egész világmindenség csak egy kis cseppnek tűnt fel előttem.
Nincs nagyobb boldogság, mint az, amikor Isten bensőleg
tudtomra adja, hogy minden szívdobbanásom kedves neki, és
megmutatja az Ő irántam való különleges szeretetét. Ez a
bensőleg megerősített bizonyosság Isten irántam való
szeretetéről békével tölti el lelkemet. Ezen a napon nem
tudtam semmiféle táplálékot magamhoz venni, teljesen
eltöltött a szeretet.
 
1122   Nagy irgalom Istene, aki kifürkészhetetlen szereteted
és irgalmad jeléül elküldted nekünk egyszülött Fiadat, nem
utasítod el a bűnösöket, hanem végtelen irgalmad megnyitotta
nékik is kincsedet, amelyből bőségesen meríthetnek nemcsak
mentséget, hanem a legnagyobb szentséget is, amelyre
eljuthat egy lélek. Kegyelemteljes Atya, úgy szeretném, ha
minden szív bizalommal fordulna végtelen irgalmadhoz! Senki
sem tisztázhatja magát Előtted, ha nincs mellette végtelen
irgalmad. Ha feltárod előttünk irgalmad titkát, az egész
örökkévalóság nem lesz elegendő hálánk lerovására.
 

1123   Mily örvendetes, ha lelkünk mélyén tudjuk azt, amiben
az Egyház tanítása szerint hinnünk kell. Ha a lelkem elmerül
a szeretetben, gyorsan és világosan el tudom dönteni a
legnehezebb kérdéseket is. Egyedül a szeretet képes
áthidalni a szakadékokat, s feljutni a legmagasabb
csúcsokra. – Szeretet, mindig csak szeretet!
 
1124   (34) + 1937.5.12. Néha sajátságos sötétség borul az
értelmemre, s minden törekvésem ellenére ürességbe merülök.
 
1125   5.20. Midőn egy hónap óta jó egészségi állapotnak
örvendtem, az jutott eszembe, hogy nem tudom eldönteni, mi
tetszik jobban az Úrnak: ha betegen szolgálom, vagy ha
egészségesen, ahogyan kértem. – Azt mondtam tehát az Úrnak:
,,Tégy velem, ahogy Neked tetszik.'' Jézus pedig
visszahelyezett előző állapotomba.
 
1126   Ó, milyen jó kolostorban, nővérek közt élni! De ne
feledjük, hogy ezek, bár angyalok, de emberi testben.
 
1127   Az egyik pillanatban megláttam a sátánt, amint sietve
keresett valakit a nővérek között, de nem talált senkit.
Lelkemben megéreztem a sugallatot, hogy Isten nevében
megparancsoljam neki, adjon felvilágosítást, mit keres a
nővérek között. Bár kelletlenül, de bevallotta, hogy lusta
lelkeket keres. Midőn Isten nevében újra felszólítottam,
vallja be, kik azok a rendben, akiket leginkább
megkörnyékezhet, újra csak kelletlenül vallotta: a lusta,
hanyag lelkeket. Láttam, hogy jelenleg nincsenek ebben a
házban ilyen lelkek. Örüljenek az agyondolgozott, elfáradt
lelkek.
 


 
1128   1937.5.22. Ma olyan hőség van, alig lehet kibírni.
Eső után vágyunk, de nem jön. Néhány napja befelhősödött az
ég, mégsem esik. Ahogy (35) az esőre szomjazó növényeket
néztem, elfogott a részvét. Elhatároztam, addig mondom ezt a
rózsafüzért, amíg el nem kezd esni az eső. Uzsonna után
beborult az ég, és záporeső kezdett hullani a földre. Ezt az
imát szünet nélkül három órán át imádkoztam. Az Úr tudatta
velem, hogy ezzel az imával mindent ki lehet esdeni.
 

 
1129
[1937.5.] 23. – Szentháromság Napja
 
  A szentmisén hirtelen egyesültem a Legszentebb
Háromsággal. Láttam fenségét és nagyságát. Mind a három
Személlyel össze voltam kapcsolva. Ha e Tiszteletreméltó
Személyek egyikével egyesülünk, egyidejűleg a két másikkal
is egyek vagyunk. Leírhatatlan az a boldogság és öröm,
amelynek lelkem részese lett. Elszomorít, hogy nem tudom
leírni, mit érzek.
 
1130–1131   E szavakat hallottam: ,,Mondd meg a főnöknőnek,
hogy úgy számítson rád, mint a Rend leghűségesebb tagjára.''
Bensőleg felismertem, mit jelent Istennel szemben az összes
teremtmény. Nagy és felfoghatatlan az Ő fensége, s hogy
kegyesen ily mélyre hajol le hozzánk, ez az Ő határtalan
irgalma...
 
1132
     Minden véget ér ebben a siralomvölgyben,
     Elfolynak a könnyek, elmúlik a bánat,
     Egyvalami marad meg örökre,
     Szeretetünk, Uram, Teutánad.
  Minden véget ér e számkivetés földjén,
  A lélek próbái és szárazsága,
  De ha a lélek örökös haldoklásban is él,
  Istennel – semmi meg nem ingatja.
 
1133
(36) [1937.5.] 27. Úrnapja
 
Mialatt imádkoztam, e szavakat hallottam: ,,Leányom,
örvendezzen szíved! Én, az Úr, veled vagyok. Ne félj
semmitől, a szívemben vagy!'' Ebben a pillanatban
felismertem Isten nagy fenségét. Világossá vált előttem,
hogy semmi sem hasonlítható Isten megismeréséhez. Mély
megismerésének egyetlen pillanatára porszemként tűnik el
minden külső nagyság.
 
1134   Az Úr olyan mély békét adott a lelkembe, amit már
semmi sem tud elhomályosítani. A körülöttem zajló események
egy pillanatra sem tudják elrabolni ezt a békét. Még ha az
egész világ összeomlana is, ez sem tudná megzavarni lelkem
mélyét és a csendet, ahol Isten lakik. Minden dolog és
esemény az Úr lábai előtt hever.
 
1135   Isten eme mélyebb megismerése tökéletes lelki
szabadságot ad nekem. Semmi sem akadályozhatja meg benső
egyesülésemet Vele, még maguk az angyalok sem. Nagynak érzem
magam, ha Istennel egyesültem. Mily boldogság a tudat, hogy
Isten a szívünkben van, s Vele szoros kapcsolatban élünk.
 
1136   Midőn a boreki[323] körmenet hozzánk érkezett, s Őt a
kápolnánkban helyezték el, e hangot hallottam a Szent
Ostyából: ,,Itt pihenek meg.'' Az áldásnál tudatta velem
Jézus, hogy ez a hely hamarosan ünnepélyes pillanat tanúja
lesz. – ,,Szívedben nagy tetszésemet találtam, és semmi sem
tart vissza, hogy sok kegyelmet adjak néked.'' Istennek ez a
nagysága egész lelkemet eltölti. Elmerülök Benne, elveszek,
eltűnök és elolvadok Benne.
 
1137   (37) 1937.5.30. Ma haldoklom Istenért. A vágy egész
lelkemet átfogta. Oly szörnyen érzem, hogy számkivetésben
élek. Ó, Jézus! Mikor jön már el a vágyott pillanat?
 
1138   5.31. Elkínzott lelkem sehol sem talál segítséget –
egyedül Benned – élő Szent Ostya. Minden bizodalmam
irgalmas Szívedben van. Türelmesen várok szavadra, Uram.
 
1139   Ó, milyen fájdalom járja át szívemet, ha olyan
szerzetesnőt látok, akiben nincs szerzetesi lelkület. Hogy
tetszhetne Istennek az, akit a gőg és az önszeretetet
felfuvalkodottá tesz, s közben úgy cselekszik, mintha Isten
dicsőítésén fáradozna. Valójában saját dicsőségét tartja
szeme előtt. Nagyon fáj, ha észreveszek ilyesmit. Hogy tud
az ilyen lélek bensőségesen egyesülni Istennel? Itt bizony
szó sem lehet ilyesmiről.
 
1140   1937.6.1. Ma van nálunk az Úrnapi körmenet.[324] Az
első oltárnál tűz csapott ki a Szent Ostyából, amely átjárta
szívemet, és meghallottam: ,,Itt van az én pihenőm!''
Szívemben izzó szeretet gyulladt, s egészen átváltoztam
Benne.
 
1141   Este megértette velem az Úr, milyen rövid ideig tart
minden földi dolog. Ami nagynak tűnik, elszáll, mint a füst,
és nem hoz szabadságot a léleknek, csak kimerültséget.
Boldog az a lélek, aki felismeri ezt, és csak egyik lábával
érinti a földet. Az én pihenőm az, ha Veled egyesülhetek.
Minden más fáraszt. Ó, mennyire érzem, hogy száműzetésben
vagyok. – Látom, senki sem érti bensőmet, egyedül Te értesz
meg engem, Te, aki szívemben rejtőzöl, és örökké élsz!
 
1142   (38) 6.4. Ma van Jézus Legszentebb Szívének
ünnepe.[325] A szentmise alatt Jézus Szívéről kaptam
felismerést, arról, hogy mily nagy szeretettel ég irántunk.
Ő az irgalmasság tengere. Ezt a hangot hallottam :
,,Irgalmam apostola, hirdesd az egész világnak
kikutathatatlan irgalmamat. Ne bátortalanítsanak el a
nehézségek, melyekbe küldetésed során ütközöl. Ezek a
nehézségek, melyek oly fájdalmasan érintenek, szükségesek,
hogy téged megszenteljenek, és bizonyítsák, hogy ez a mű az
enyém. Leányom, légy buzgó minden mondat leírásában,
melyeket irgalmamról mondok neked, mert ezeket sok lélek
számára rendeltem, hogy belőlük hasznot merítsenek.''
 
1143   + Az imádás alatt az Úr mélyebben megismertette velem
a művét.
 
1144   Ma bocsánatot kértem az Úrtól az összes megbántásért,
melyek házainkban érték isteni Szívét.
 
1145   + 1937.6.6. A hónap első vasárnapja. Ma végeztem el a
havi lelkigyakorlatot.
Felismerés a reggeli elmélkedésből: Bármit teszel is velem,
Jézus, szeretni foglak, mert a Tied vagyok. Mindegy nekem,
itt hagysz-e vagy máshova helyezel – mindig a Tied vagyok.
Szeretetből alávetem magam legbölcsebb ítéleteidnek, ó,
Istenem, s akaratod, Uram, az én mindennapi kenyerem. Te,
aki ismered szívem minden rezdülését, tudod, hogy az egyedül
Érted dobog, ó, Jézusom! Semmi sem tudja kioltani vágyamat
utánad. Haldoklom Érted – mikor viszel végre lakásodba
engem?
 
1146   (39) ,,A legnagyobb bűnösök [helyezzék] reményüket
irgalmamba. Mindenki más előtt nekik van joguk bízni
irgalmam mélységében. Leányom, írj a megkínzott lelkeknek
irgalmamról! 
 
 

Gyönyörűséget okoznak nekem azok, akik
irgalmamra hivatkoznak. Ezeknek a lelkeknek több kegyelmet
adok, mint amennyit kérnek. Nem tudom megbüntetni, még ha a
legnagyobb bűnös is lenne, azt, aki irgalmamra hivatkozik,
hanem felmentem őt mérhetetlen és kifürkészhetetlen
irgalmamban. Írd: Mielőtt eljövök mint igazságos Bíró, előbb
szélesre kitárom irgalmam kapuját. Aki nem akar az irgalom
kapuján átmenni, annak igazságosságom kapuján kell
áthaladnia.''

 
 
1147   Amikor egy bizonyos ügy miatt szomorúságot éreztem
szívemben, és panaszkodtam az Úrnak, így válaszolt:
,,Leányom, miért helyezel oly nagy súlyt az emberek
tanítására és beszédére? Hiszen én magam akarlak tanítani
téged, ezért intézem úgy a körülményeket, hogy ne tudd
látogatni az előadásokat. Egyetlen pillanat alatt több
dolgot ismertetek meg veled, mint amit mások évek során
kifejtett fáradozásokkal megszereznek.''
 
1148   1937.6.20. Legjobban akkor hasonlítunk Istenhez,
amikor felebarátunknak megbocsátunk. Isten a szeretet, a
jóság, és az irgalom...
  ,,Minden léleknek tükröznie kell irgalmasságomat, de főleg
a szerzetes lelkeknek. Szívem minden lélek iránt tele van
könyörülettel és irgalommal. Jegyesem szívének is hasonlónak
kell lennie az én szívemhez. Szívéből buzogjon a lelkek
részére irgalmam forrása, különben nem ismerem őt.''
 
1149   (40) + Időnként felismertem, hogy egyes szerzetes
lelkek saját becsületüket védelmezik látszólag Isten
dicsőségét szorgalmazva. Bizony, itt szó sincs valójában
Isten dicsőségéről, csupán a sajátjukéról. Ó, Jézusom! Hogy
fájt ez nekem! Mennyi titkot fog feltárni ítéleted napja?
Hogy lehet ellopni az isteni adományokat?
 
1150   Ma egy világi személy nagy kellemetlenséget okozott
nekem. Ez a személy egyetlen igaz esemény alapján sok
valótlan dolgot állított. Mindent elhittek, s mindez el is
terjedt az egész házban. Midőn hozzám is eljutott,
összeszorult a szívem. Hogy lehet ennyire visszaélni az
ember jóhiszeműségével? Elhatároztam, hogy egyetlen szóval
sem fogom menteni magam, s az illetővel még jóságosabban
fogok bánni. De hogy nyugodtan tűrjem a dolgokat, ehhez már
nem volt erőm, mert a dolog hetekig elhúzódott. Mikor kitört
a vihar, s a szél egyenesen szemembe fújta a homokot,
bemenekültem a Legméltóságosabb Oltáriszentséghez, s azt
mondtam az Úrnak: ,,Jézus, kérem segítő kegyelmed erejét,
mert érzem, hogy ezt a harcot nem tudom állni. Oltalmazz
szent kebleddel!''
  Akkor e szavakat hallottam: ,,Ne aggódj, én veled
vagyok!'' Midőn eljöttem az oltártól, sajátos furcsa erő és
béke szállt a lelkembe. A tomboló vihar úgy sújtott
lelkemre, mint egy sziklára, a vihar tajtékja pedig
visszahullott azokra, akik elindították. Milyen jóságos az
Úr, aki mindenkit cselekedete szerint jutalmaz. Minden lélek
kérje a segítő kegyelmet, mert néha nem elég a szokásos
kegyelem.
 
1151
     (41) + Mikor a fájdalom egész lelkem átjárja,
     S a láthatár elsötétül, mint az éj,
     Szívem szaggatja a rázúduló kínok árja,
     Megfeszített Jézusom, a Te erődben bízom én.
  Mikor a lélek a fájdalom homályában
  Erőit megfeszítve küzd megállás nélkül,
  S a szív keserű kínban bágyad,
  Megfeszített Jézus, Tőled reméljük üdvösségünk.
     Nap nap után így telik,
     A lélek elmerül a keserűség tengerében,
     A szív könnyekben ázik,
     Megfeszített Jézus, hajnalcsillag a Te fényed.
  S midőn a keserűség kelyhe túlcsordul már,
  És minden összeesküdött ellene,
  A lélek megízleli a getsemáne-i haláltusát,
  Megfeszített Jézus, Te oltalmazz engem.
     Mikor a lélek magát ártatlannak tudván,
     Elfogadja mégis Istentől mindeme végzését,
     A szív képes szeretettel viszonozni a bántást,
     Megfeszített Jézus, alakítsd a gyöngeségem erőddé.
 

 
1152   Nem egyszerű dolog könnyedén viselni a szenvedést,
főleg akkor, ha nem vagyunk vétkesek. Romlott természetünk
fellázad ilyenkor. Az akarat és az értelem ugyan uralkodni
tud a szenvedésen, s képes még jót is tenni azzal, aki a
szenvedést okozta, az érzelem viszont nagy lármát csap, s
mint egy nyugtalan szellem szembeszáll az akarattal és az
értelemmel. Mikor azonban belátja, hogy egyedül nem megy
semmire, megszelídül, s aláveti magát az értelemnek és
akaratnak. (42) Ha azonban az értelem és akarat nem tartja
kordában, mint egy szörnyeteg veti magát a bensőnkbe, s
éktelen lármát csap.
 

 
1153   1937.6.23. Midőn az Oltáriszentség előtt imádkoztam,
hirtelen elhagytak testi szenvedéseim. Ezt hallottam
lelkemben: ,,Látod, hogy egyetlen pillanatban mindent
megadhatok neked. Engem nem korlátoz semmilyen törvény.''
  1937.6.24. A Szentáldozás után e szavakat hallottam:
,,Tudj róla, leányom, hogy egy pillanat alatt meg tudom
neked adni mindazt, amire ennek a műnek megvalósításához
szükséged van.'' Ezen szavak után lelkemben maradt egy
különös világosság, és Isten minden követelése oly
egyszerűnek tűnik, hogy egy gyermek is teljesíteni tudná.
 
1154   1937.6.27. Ma láttam az új rend zárdáját.[326] Tágas,
nagy helyiség. Egymás után minden tárgyat jól megnéztem.
Láttam, hogy az Isteni Gondviselés gondoskodott minden
szükségesről. Azok a személyek, akik a zárdában éltek,
egyelőre civilben voltak, de mindenben tökéletes kolostori
szellem uralkodott. Úgy rendeztem be mindent, ahogy az Úr
kívánta. Hirtelen egyik nővértársam kifogásképpen így szólt:
,,Hogy tud ön, nővér, ilyen dolgot végbevinni?'' – Azt
feleltem: ,,Nem én, hanem az Úr általam, s minderre
engedélyem van.'' A szentmise alatt világosság és mély
megismerés gyúlt a lelkemben az egész művel kapcsolatban.
Lelkemből eltűnt a kételkedés minden árnya.
 
1155   (43) Az Úr akaratát mintegy három fokozatban adta
tudtomra, de a három egy.
Az első: A világtól elszakadt lelkek áldozatként fognak égni
Isten trónja előtt, s irgalomért fognak könyörögni az egész
világ részére... áldásért esedeznek a papok részére, s
imájukkal előkészítik a világot Jézus végső eljövetelére.
 
1156   Második: Az irgalom tettével egybekötött ima. Főleg a
gyermekek lelkét fogják védeni a gonosztól. Az ima és az
irgalmasság cselekedete tartalmazza mindazt, amit ezeknek a
lelkeknek meg kell tenniük. Közösségükbe felvehető a
legszegényebb lélek is. Azon fognak fáradozni, hogy az önző
világban felébresszék a szeretetet, és hirdessék Jézus
irgalmát.
 
1157–1158
 

 
Harmadik: Fogadalomhoz nem kötött ima és irgalmas
cselekedet, melyek teljesítéséért a lélek az egész mű minden
érdemében részesül. Ezt a fokozatot a világban élő emberek
is követhetik. Akik tagjai ennek a fokozatnak, azoknak
naponta legalább egy irgalmas cselekedetet kell végezniük.
Természetesen végezhetnek sokkal többet is. Ezt mindenki
könnyen megteheti, még a legszegényebb ember is, mert 
 
az irgalom gyakorlására háromféle lehetőség is van. 
 
Első: az irgalmas szó – megbocsátás, vigasztalás. 
 
Másodszor: ha szavakra nincs módod, imádkozz – ez is irgalom. 
 
Harmadszor: irgalmas tettek. 
 
Ha eljön az utolsó nap, ezekről fogunk
számot adni, s ennek megfelelően ér az örök ítélet.
 

 
1159   Isten zsilipjei nyitva állnak előttünk, merítenünk
kell a kegyelmek árjából, mielőtt Isten igazságosságának
napja bekövetkezik, mert az rettenetes lesz.
 
1160   (44) Midőn egyszer megkérdeztem Jézust, hogyan tudja
elviselni büntetés nélkül ezt a sok bűnt és vétket, azt
felelte: ,,A büntetésre ott van nekem az egész
örökkévalóság. Most meghosszabbítom számukra az irgalom
idejét, de jaj, ha nem ismerik fel látogatásom napját!
Leányom, irgalmasságom titkárnője, nemcsak arra kötelezlek,
hogy írj irgalmasságomról, s hirdesd azt, hanem kérned kell
embertársaid részére a kegyelmet, hogy ők is dicsőítsék
irgalmamat.''
 
1161   Ma lelkem oly súlyos kínokat élt át, hogy panaszkodni
kezdtem az Úrnak: ,,Jézus, hogy hagyhatsz egyedül? Egyetlen
lépést sem tudok magam tenni. Te elrejtőzöl előlem, s
elvetted a gyóntatómat is. Jól tudod, Jézus, hogy nem vagyok
képes mást tenni magamtól, mint kegyelmeidet eltékozolni.
Jézusom, intézd el, hogy Andrasz atya visszatérjen.'' – De
a kínok maradtak...
 
1162   Az jutott eszembe, hogy elmegyek valamilyen paphoz,
hogy beszámoljak kínjaimról s különböző sugallataimról.
Találjon rájuk megoldást. Ezt a gondolatot még a főnöknőmnek
is megemlítettem. Az anya azt válaszolta: ,,Elhiszem, hogy
nehéz most önnek, nővér, de valóban nem ismerek olyan papot,
aki válaszolni tudna önnek. Hamarosan visszajön a páter.
Most pedig mindent mondjon el az Úrnak.''
 
1163   Midőn egy rövid beszélgetésre az Úr elé járultam, a
következőket hallottam lelkemben: ,,Leányom, nem adom meg
neked azt a kegyelmet, hogy más előtt feltárd magad. Ha
mégis máshoz fordulsz bizalmas közléseiddel, nem adom meg
annak a papnak a kegyelmet, hogy megértsen téged. Jelenleg
abban lelem tetszésemet, hogy türelmesen elviseld saját
magad. (45) Nem az az akaratom, hogy a neked adott
kegyelmeket mindenkinek elmondd. Szívem barátjának oltalmába
helyeztelek. Az ő irányítása alatt fog lelked kibontakozni.
Neki adtam meg a világosságot, hogy megismerje lelkedben az
én életemet.
 
1164   Leányom, akkor nyertem el neked a kegyelmet, hogy az
emberek megvetésén felülemelkedhess, s tudd követni hűen
nyomdokaimat, amikor Heródes előtt álltam. Hallgass, ha nem
akarják elismerni igazadat, mert ezzel többet kifejezel.
 

 
1165–1166   Tudd meg, leányom, ha tökéletességre törekszel,
ezzel sok más lelket is szentté teszel, de ha nem törekszel
rá, sok más lélek is gyarló és tökéletlen marad. Tudd meg,
hogy a te tökéletességedtől függ az ő tökéletességük, és
felelősségük nagyobb részben téged terhel!'' Még azt is
mondta: ''Ne félj, gyermekem, csak kegyelmemhez maradj
hűséges...''
 

 
1167   A sátán bevallotta, hogy gyűlöl engem. Azt mondta:
,,Kevesebb kárt okoz nekem ezer lélek, mint te, ha a
Mindenható irgalmáról beszélsz. A legnagyobb bűnösök
bizalommal telnek el, s visszatérnek Istenhez, én pedig –
mondja a rossz szellem – mindent elveszítek. Ezenkívül
engem is üldözöl a Mindenható kikutathatatlan irgalmával.''
– Megértettem, mennyire gyűlöli a sátán Isten irgalmát. Nem
akarja elismerni, hogy Isten jó.
 
1168   (46) 1937.6.29. Ma a reggeli alatt Andrasz atya
telefonon üdvözölte az egész Kongregációt. Visszatért
[Rómából], s ma délután el is jött a házunkba. Minden nővér,
a fogadalmasok, a novíciák, a növendékek mindkét osztálya
összegyűlt a ,,Négyszögben''[327] és így vártuk a kedves
atyát. A gyermekek énekkel és versekkel köszöntötték, mi
pedig kértük, meséljen Rómáról, arról a sok szép dologról,
amit ott látott. Több, mint két óráig beszélt, ezért nem
jutott idő személyes beszélgetésre.
 
1169   Ma bensőségesen egyesült lelkem az Úrral. Közölte
velem, hogy mindig szent akaratára kell hagyatkoznom. –
,,Egyetlen pillanat alatt többet adhatok neked, mint amit
kívánni tudsz.''
 
1170   1937.6.30. Ma azt mondta nekem az Úr: ,,Már többször
fel akartam magasztalni ezt a Kongregációt, de gőgjük miatt
nem tudom megtenni. Leányom, tudd meg, hogy gőgös lelkeknek
nem adok kegyelmet, sőt a már kapottakat is visszavonom.''
 
1171   Ma Jolanta nővér[328] egyezséget ajánlott: ő
imádkozik értem – én meg az ő vilniusi osztályáért. A mi
művünkért mindig imádkozom, de most elhatároztam, hogy két
hónapig imádkozom a vilniusi osztályért, Jolanta nővér pedig
az én szándékomra fog imádkozni, hogy élni tudjak Isten
kegyelmével – mindennap elmond ezért három Üdvözlégyet a
Megtestesült Igéhez. Barátságunk így még jobban
megerősödött.
 
(47) 1937.7.1. Július hó
 
1172   Ma az Úrangyalánál megadta az Úr, hogy megértettem
Isten felfoghatatlan szeretetét az emberek iránt. Isten
felemel bennünket egészen Istenségéig. Kizárólag a szeretete
és kifürkészhetetlen irgalma vezeti Őt ebben. – Bár az
angyalon keresztül adod hírül a Titkot, de Te magad viszed
azt végbe.
 
1173   Szüntelenül küszködöm a lelkemben uralkodó nagy béke
ellenére. Sokszor kell elkeseredett harcot folytatnom, hogy
azon az úton járjak, melyet az Úr kíván tőlem. Az utam:
Isten iránti hűség mindig és mindenben. Főleg hűség benső
sugallataimhoz, hogy használható eszköz legyek Isten
kezében, amellyel megvalósíthatja kikutathatatlan irgalmának
művét.
 
1174   (48) 1937.7.4. A hónap első vasárnapja
 
Havi lelkigyakorlat
 
  Este nagy gonddal készülődtem, és hosszan imádkoztam a
Szentlélekhez megvilágosításért és különleges vezetéséért.
Imádkoztam a Szűzanyához, Őrangyalomhoz és védőszentjeinkhez
is.[329]
 
1175
Az elmélkedés gyümölcsei

 
Minden, amit Jézus tett – jó volt. Azért jött, hogy jót
tegyen. Bárkivel találkozott, telve volt jósággal és
irgalommal. Lépteit könyörület vezette. Ellenségeihez is jó
volt, barátságos és megértő, a szükséget szenvedőkkel
szemben segítő és vigasztaló.
Erre a hónapra elhatároztam, hogy hűen visszatükrözöm Jézus
eme vonásait, még ha sokba kerülne is nekem.
 

1176   Az imádás alatt ezt hallottam lelkemben: ,,Leányom,
szívem öröme, erőfeszítéseid kedvesek nekem. Látom szíved
minden rezdülését, mellyel engem dicsőítesz.''
 
1177
Különleges elhatározások
 
  Továbbra is ugyanaz: Egyesülés az irgalmas Krisztussal.
Keserves kínszenvedései által fogom kérni a mennyei Atyát az
egész világért. A szabályzat pontja: a hallgatás szigorú
betartása.
  Saját lényem mélyére hatolni, s Jézussal egyesülve hálát
adni mindenért Istennek. Vele, Benne, és Általa dicsőítem
Istent.
 
1178   (49) Ó, Uram, Szerelmem! Köszönet Neked a mai napért.
Köszönöm, hogy engedtél nekem kegyelmi kincseket meríteni
kikutathatatlan irgalmad forrásából. Ó, Jézus, nemcsak ma,
hanem minden pillanatban ebből a forrásból merítek mindent,
amit csak lelkem és testem kívánni tud.
 
1179   1937.7.7. A kétely pillanataiban, vagyis ha gyenge a
lélek, kérje Jézust, működjék Ő maga. Noha tudja, hogy
együtt kell működnie Isten kegyelmével, bizonyos
helyzetekben a cselekvést hagyja egészen Istenre.
 
1180   1937.7.15. Megtudtam, hogy egy másik házunkba leszek
áthelyezve. Ezt tisztán csak lélekben tudtam meg.
Egyidejűleg bensőmben meghallottam a hangot: ,,Ne aggódj,
leányom, az az akaratom, hogy itt légy. Keresztülhúzom az
emberek terveit, s az én akaratomhoz kell igazodniuk.''
 
1181   Midőn az Úr közelében voltam, így szólt hozzám:
,,Miért félsz megkezdeni az általam ajánlott művet?'' Azt
feleltem: ,,Miért hagysz magamra, Jézusom, ezekben a
pillanatokban? Miért nem érzem jelenlétedet?'' – ,,Leányom,
még amikor szíved legrejtettebb mélyén sem érzed
jelenlétemet, akkor sem állíthatod, hogy nem vagyok ott...
Csupán énem érzékelését vonom meg tőled, de ez nem
akadályozhat akaratom teljesítésében. Ezt kifürkészhetetlen
szándékaim szerint teszem, melyeket majd később ismersz meg.
  Leányom, tudd egyszer s mindenkorra, hogy engem a lélekből csak a halálos bűn üldöz el, semmi más.''
 
1182   (50) + Ma azt mondta nekem az Úr: ,,Leányom, örömem,
akiben tetszésemet találom, semmi sem gátol meg, hogy
kegyelmeket ajándékozzak neked. Nyomorúságod nem zavarja
irgalmamat. Írd, leányom! Minél nagyobb a nyomorúsága, annál
nagyobb a joga léleknek az irgalmamra. Buzdíts minden lelket
arra, hogy bízzanak felfoghatatlan irgalmamban, mert
mindenkit meg akarok menteni. Irgalmam forrását lándzsa
nyitotta meg a kereszten a lelkek számára. Senkit sem zártam
ki belőle.''
 
1183   Ó, Jézusom, úgy akarok élni a jelenben, mintha ez a
nap utolsó napom lenne. Minden pillanatot fel akarok
használni Isten nagyobb dicsőségére, és minden körülményt a
lelkem javára fordítani. Mindent abból a szempontból akarok
nézni, hogy semmi sem történik Isten akarata nélkül.
  Kikutathatatlan irgalom Istene! Öleld át az egész világot,
s áradj ki ránk Jézus könyörületes Szíve által!
 
1184
Korábbi időkből
 

 
  Este megpillantottam a felfeszített Urat. Kezeiből,
lábaiból, oldalából folyt legszentebb vére. Egy kis idő
múlva azt mondta Jézus: ,,Ezt mind a lelkek megváltásáért
szenvedtem. Fontold meg, leányom, te mit teszel
megváltásukért?'' – Azt válaszoltam: ,,Jézusom, ha
szenvedéseidet nézem, majdnem semmi az, amit én teszek a
lelkek megmentéséért.'' Erre azt mondta az Úr: ,,Leányom,
tudd meg, hogy napi csendes szenvedésed akaratom tökéletes elfogadásával sok lelket vezet a mennybe. Mikor pedig úgy gondolod, hogy a szenvedések meghaladják erőidet, nézz
sebeimre, s (51) akkor túl tudod tenni magad az emberek
megvetésén, ítélkezésein. Szenvedéseim szemlélése segít majd
neked, hogy felülemelkedj mindenen.'' – Sok dolgot
megértettem, amit azelőtt nem fogtam fel.
 

 
1185   1937.7.9. Este meglátogatott egy meghalt nővérünk.
Egynapi böjtöt kért, és hogy ennek a napnak minden
gyakorlatát ajánljam fel érte. Megígértem neki, hogy
teljesítem kérését.
 
1186   Másnap már reggel felajánlottam mindent a nővér
szándékára. A szentmise alatt rövid ideig éreztem az ő
kínjait. Lelkileg oly erős éhséget éreztem Isten után, hogy
azt hittem, mindjárt meghalok a Vele való egyesülés
vágyától. Ez nem tartott sokáig. Megértettem azonban, hogy
ez a tisztítótűzben szenvedő lelkek vágya.
 
1187   Mindjárt a szentmise után engedélyt kértem böjtre a
főnöknőtől. Nem engedélyezte, mert beteg vagyok. Mikor a
kápolnába mentem, hallottam e szavakat: ,,Ha böjtölt volna,
nővér, csak este részesültem volna enyhülésben, de
engedelmessége miatt, amit megtartott, rögtön
megkönnyebbültem. Az engedelmesség nagy hatalom.'' E szavak
után még azt is hallottam: ,,Isten fizesse meg!''
 
1188   Gyakran imádkozom Lengyelországért, de látom Isten
nagy haragját ellene, mert hálátlan. Lelkem egész erejével
igyekszem megvédeni. Állandóan emlékeztetem Istent irgalma

ígéretére. Ha látom az Úr haragját, bizalommal vetem magam
irgalma mélységébe, s egész Lengyelországot is belemerítem.
Ekkor Isten nem érvényesítheti igazságosságát. Ó, Hazám,
mily sokba kerülsz nekem! Nem múlik el nap, hogy ne
imádkozzam érted.


 
1189   (52) (Egy mondat Páli Szent Vincétől: ,,Isten mindig
akkor nyúl egy műhöz, ha minden emberi eszköztől megfoszt
bennünket, s olyan dologra utasít, ami meghaladja
erőnket.'')
 
1190   + Jézus: ,, Minden sebemből az irgalom áradata ömlik
a lelkek számára, de szívem sebe kikutathatatlan irgalmam fő
forrása. Ebből a forrásból fakad minden kegyelem a lelkek
részére. Irgalmam lángjai égetnek, ki akarom árasztani őket
az emberek lelkére. Hirdesd az egész világnak irgalmamat!
 
1191   Amíg csak élünk, növekszik bennünk az istenszeretet.
Egész halálunkig kell munkálkodnunk ezen az érzésen.
Felismertem és megtapasztaltam, hogy a szeretetben élő
lelkek nagy megvilágosodást élveznek Isten dolgainak
felismerésére mind a saját, mind a mások lelkében. Még az
egyszerű, képzetlen lelkek is kitűnnek tudásukkal.
 
1192   A tizennegyedik keresztúti állomásnál az volt a
különös érzésem, hogy Jézus a földbe megy.
  Amikor a lelkem kínlódik, azt gondolom: Jézus jóságos,
irgalommal teljes. Még ha lábaim alól el is tűnne a talaj,
akkor sem szűnnék meg bízni Benne.
 
1193   Ma a következő szavakat hallottam: ,,Leányom, szívem
kedveltje! Gyönyörűséggel tekintek lelkedbe. Sok kegyelmet
adok az embereknek csupán miattad. Sok büntetést tartok
vissza ugyancsak miattad. Megakadályozod, hogy igazságot
gyakoroljak, szereteteddel megkötöd a kezemet.''
 
1194   (53) 1937.7.13. Ma Jézus megvilágosított, hogy miképp
viselkedjek az egyik nővérrel. Ez a nővér sok lelki dologról
kérdezgetett engem, mert bizonytalan volt, de valójában nem
is azért, csupán meg akart bizonyosodni a véleményemről
ezekkel a dolgokkal kapcsolatban, hogy aztán a többi
nővérnek rólam beszélhessen. Ó, legalább pontosan, ferdítés
nélkül ismételné a szavaimat, melyeket hozzá intéztem,
semmit sem téve hozzá! Jézus óvott ettől a lélektől.
Elhatároztam, hogy imádkozom érte, mert csak az ima tudja
megvilágosítani ezt a lelket.
 
1195   Ó, Jézusom! Semmi sem tudja csökkenteni ideálomat, az
Irántad való szeretetemet. Bár tövises az utam, aggodalom
nélkül haladok előre. Ha csapások zúdulnának rám, ha
elhagynak barátaim, minden összeesküdne ellenem, s
elsötétülne a láthatár, ha tombolni kezdene a vihar, azt
venném észre, hogy magamra maradva kell szembeszállnom a
vésszel – akkor is mély békében bíznék irgalmadban, ó,
Istenem! Reményem soha nem csal meg.
 
1196   Ma, midőn az ebédlőben a szolgálattévő nővér
közeledett hozzám, heves fájdalmakat éreztem Jézus sebei
helyén. Felismertem lelke állapotát. Sokat imádkoztam érte.
 
1197   A vihar hirtelen lecsillapítása. Ma éjjel szörnyű
vihar tombolt. Arcommal a földre borultam, s elkezdtem
imádkozni a Mindenszentek Litániáját. A litánia végén oly
nagy álmosság vett erőt rajtam, hogy semmiképp sem tudtam
tovább imádkozni. Felemelkedtem, és azt mondtam az Úrnak:
,,Jézusom, (54) csillapítsd le a vihart, mert gyermeked nem
tud tovább imádkozni, s küszködik az álmossággal.'' E szavak
után kinyitottam az ablakot anélkül, hogy kibiztosítottam
volna a kiakasztókkal. N. nővér rám szólt: ,,Mit csinál,
nővér? A vihar kitépi az ablakot.'' Azt mondtam néki,
aludjon csak nyugodtan. – Rögtön elállt a vihar. Másnap a
nővérek a vihar hirtelen megszűnéséről beszéltek, anélkül,
hogy tudták volna az okát. Nem szóltam semmit, de magamban
azt gondoltam: ,,Jézus és a kis Fausztina tudják, mi volt
ez.''
 
1198   1937.7.20. Ma tudtam meg, hogy Rabkába[330] kell
utaznom. Csak augusztus 5-e után kellett volna indulnom, de
megkértem a főnöknőt, hadd induljak azonnal. Nem voltam
Andrasz atyánál sem, s kértem, utazhassam olyan gyorsan,
amilyen gyorsan csak lehet. A főnöknő csodálkozott is, hogy
ilyen hamar el akarok utazni, de nem magyarázkodtam, s nem
is mondtam meg az okát, miért sietek annyira. Ez örök titok
marad. A fennálló körülmények között tettem egy
elhatározást, s ehhez tartani fogom magam.
 
1199   1937.7.29. Ma utazom Rabkába. Előtte bementem a
kápolnába, hogy szerencsés utazásért imádkozzam. Lelkem
süket és sötét volt. Éreztem, hogy egyedül vagyok, senkim
sincs. Egy pici fénysugár gyúlt a lelkemben, ebből éreztem,
hogy Jézus velem van. E kegyelmi sugár után azonban
lelkemben csak nőtt a sötétség, és még nagyobb lett a
homály. Ekkor ezt mondtam: ,,Legyen meg az akaratod, Te
megtehetsz mindent!'' Midőn a vonatból a szép tájat és a
hegyeket néztem, még nagyobb lelki kínokat álltam ki.
 
1200   Amikor a nővérek üdvözöltek, és szívélyesen
körülvettek, tovább nőttek a szenvedéseim. Legszívesebben
elrejtőztem volna, hogy a magányban kissé megpihenjek.
Szerettem volna (55) magamban lenni. Ezekben a pillanatokban
egyetlen teremtmény sem tud megvigasztalni. Ha mondanék is
valamit magamról, csak újabb kínokat élnék át, ezért
hallgattam tehát, és a hallgatásban alárendeltem magam Isten
akaratának. Ez enyhülést hozott. Semmit sem várok a
teremtményektől, csak annyiban érintkezem velük, amennyire a
körülmények megkívánják. Bizalmas viszonyba senkivel sem
kerülök – csak ha ez Isten dicsőségét szolgálja. Az
angyalokkal érintkezem.
 
1201   Egészségileg itt olyan rosszul érzem magam, hogy
ágyban kell maradnom. Az egész mellkasomban különös, éles
fájdalmat érzek, még a kezemet sem bírom megmozdítani. Az
egyik éjszaka mozdulatlanul kellett feküdnöm, a legkisebb
mozdulatra is úgy éreztem, szétszakad a tüdőm. Ez az éjszaka
sohasem akart elmúlni. Egyesültem a megfeszített Jézussal, s
könyörögtem a mennyei Atyához a bűnösökért. Azt mondják, a
tüdőbajjal nem jár erős fájdalom, de én állandóan ilyen
fájdalmat érzek. Itt annyira leromlott az egészségem, hogy
állandóan ágyban kell feküdnöm. N. nővér azt mondta, hogy
itt nem is fogom jobban érezni magam, mert Rabka nem minden
betegnek használ.
 
1202   Ma nem voltam sem a szentmisén, sem Szentáldozáson. Heves testi, lelki szenvedéseimben állandóan azt ismételtem:
,,Uram, legyen meg a Te akaratod, tudom, hogy felfoghatatlan a Te nagylelkűséged.'' – Ekkor meghallottam egy angyal énekét, aki megénekelte egész életem, mindent, ami velem történt. Csodálkoztam, de megerősödtem.
 
1203   Szent József azt kívánta, hogy szüntelenül imádkozzam
hozzá. Ő maga mondta nekem: naponta mondjak hozzá három
Miatyánkot és egy Emlékezzél meg...-et.[331] Csupa jósággal
nézett rám, s tudomásomra hozta, mily erősen támogatja ezt a
művet. Különleges segítségét és oltalmát ígérte. Mindennap
elmondom a kért imákat. Érzem rendkívüli segítségét.
 
1204   (56)
1937.8.1. Egynapos lelkigyakorlat
 
  A szenvedés lelkigyakorlata. Ó, Jézusom, ezekben a
szenvedéssel teli napokban képtelen vagyok imádkozni.
Megsokszorozódtak testi, lelki terheléseim. Ó, Jézusom,
látod gyermeked erőtlenségét. Nem tudok nagy erőfeszítéseket
tenni, inkább alávetem magam Jézus akaratának. Ó, Jézus, Te
mindig Jézusom maradsz!
 
1205   Midőn gyónni mentem, nem tudtam még gyónni sem, de a
pap rögtön felismerte lelkiállapotomat, s azt mondta:
,,Mindenek ellenére üdvözülni fogsz. Jó úton vagy.
Lehetséges, hogy az eddigi világosság nem tér vissza. Isten
meghagyhatja lelkedet egészen a halálodig ebben a
sötétségben és homályban. – De mindenben fogadd el Isten
akaratát!''
 
1206   Ma Mária Mennybevételének ünnepe előtt három
szándékra elkezdtem egy kilencedet a Legszentebb Anyához. Az
első: hogy találkozhassam Sopocko doktorral. Második:
siettesse Isten az Ő műve megvalósulását. Harmadik: a
Hazáért.
 
1207   8.10. Ma egy nővér kíséretében visszatérek Krakkóba.
A szenvedések egészen beborítják a lelkemet. Akaratommal
állandóan egyesülök az Úrral. Ő az erőm és hatalmam.
 
1208   Légy áldott, ó, Istenem, mindenért, amit rám
bocsátasz. Semmi sem történik a nap alatt akaratod nélkül.
Nem tudom megérteni rám vonatkozó titkaidat, de készséggel
ajkaimhoz emelem a nekem nyújtott kelyhet.
 
(57) Jézusom, bízom Benned!
 
1209
Kilenced az Isteni Irgalmassághoz[332]
 
  Ezt a kilencedet Jézus íratta le velem, s azt parancsolta,
hogy az Irgalmasság ünnepe előtt mondjam el. Nagypénteken
kell elkezdeni.
,,Azt kívánom, hogy e kilenc napon keresztül vezesd irgalmam
forrásához a lelkeket, hogy erőt, enyhülést és mindenféle
kegyelmet merítsenek belőle, amire szükségük van az élet
küzdelmeihez, főleg pedig a halál óráján. Mindennap a lelkek
más-más csoportját vezeted majd a szívemhez, hogy irgalmam
tengerébe merítsd őket. S én bevezetem őket Atyám házába. Ez
lesz feladatod most és a jövendő életben. Egy lélektől sem
tagadok meg semmit, akiket irgalmam forrásához vezetsz.
Atyámat mindennap fogod kérni, hogy keserves
kínszenvedésemre való tekintettel adja kegyelmeit ezeknek a
lelkeknek.''
  Azt válaszoltam: ,,Jézusom, nem tudom, hogyan kell
tartanom ezt a kilencedet, s mely lelkeket kell először is
legirgalmasabb Szívedhez vezetnem.'' – Jézus azt mondta,
hogy mindennap meg fogja mondani, mely lelkeket kell aznap
Szívéhez vezetnem.
 
1210
Első nap
 
  ,,Ma az egész emberiséget vezesd hozzám, főleg a
bűnösöket, s merítsd őket irgalmam tengerébe. Így
megvigasztalsz keserves szomorúságomban, melyet a lelkek
vesztén érzek.''
 
1211   Legirgalmasabb Jézus, aki könyörületes vagy irántunk,
és megbocsátasz nekünk, ne nézd bűneinket, hanem
bizalmunkat, (58) mellyel végtelen jóságodhoz járulunk. Végy
fel bennünket legirgalmasabb Szíved hajlékába, s tarts
örökké ott minket. Könyörgünk Hozzád szereteted által, amely
az Atyával és a Szentlélekkel köt össze Téged.
 
  Ó, Isten irgalmának mindenhatósága,
  A bűnös ember egyetlen mentsvára,
  Te az irgalom és könyörület tengere vagy,
  Ki alázattal kér, megsegíted azt.
 
  Örök Atya, tekints irgalmas szemmel az egész emberiségre,
különösen a szegény bűnösökre, akiket Jézus legirgalmasabb
Szíve oltalmaz. Az Ő keserves kínszenvedése által könyörülj
rajtunk, hogy irgalmad mindenhatóságát dicsérjük mindörökké.
Ámen.
 
1212
Második nap
 
  ,,Ma vezesd hozzám a papi és szerzetesi lelkeket, s
merítsd őket mérhetetlen irgalmam tengerébe. Ők adtak nekem
erőt keserves kínszenvedésem elviselésére. Rajtuk keresztül
árad irgalmam az emberiségre.''
 
1213   Legirgalmasabb Jézus, akitől minden jó származik,
gyarapítsd bennünk kegyelmedet, hogy az irgalmasság méltó
cselekedeteit vihessük végbe; s mindazok, akik látnak
bennünket, dicsérjék az irgalmasság mennyei Atyját.
 
  Az isteni szeretet forrása
  A tiszta szívekben lel lakásra,
  Kik az irgalom tengerében megfürödtek,
  S mint fénylő csillagok tündökölnek.
 
  Örök Atya, tekints irgalmas szemmel (59) szőlőskerted
választott seregére, papjaid, szerzetes fiaid és lányaid
lelkére! Áldásod ereje gazdagítsa őket! Fiad Szívének
érzéseiért, amely Szívbe bezártad őket, add meg nekik
világosságod erejét, hogy az üdvösség biztos útjain
vezessenek másokat, hogy mindörökké együtt zenghessék majd
kikutathatatlan irgalmad dicséretét. Ámen.
 
1214
Harmadik nap
 
  ,,Ma minden jámbor és hűséges lelket vezess hozzám, s
merítsd őket irgalmam tengerébe. Ezek a lelkek vigasztaltak
meg keresztutamon, ők voltak részemre a keserűség tengerében
a vigaszt nyújtó csepp.''
 
1215   Legirgalmasabb Jézus, aki bőven juttatod
irgalmasságod kimeríthetetlen kincstárából mindenkinek
kegyelmeidet, végy fel mindnyájunkat legirgalmasabb Szíved
hajlékába, s tarts ott minket az egész örökkévalóságon át.
Felfoghatatlan szeretetedre kérünk, mellyel szent Szíved a
mennyei Atya iránt lángol.
 
  Kifürkészhetetlenek az irgalom csodái,
  Sem a bűnös, sem az igaz nem képes átlátni.
  Mindenkire könyörülő szemmel nézel,
  Mindenkit szereteteddel érsz el.
 
  Örök Atya, tekints irgalmas szemmel a hűséges lelkekre,
mint Fiad örökségére. Keserves kínszenvedése érdemeiért áldd
meg őket, s vedd őket örök oltalmadba, hogy irántad való
szeretetük soha ki ne hűljön, s a Szent hit kincsét soha el
ne veszítsék, s hogy majdan az örökkévalóságon át az
angyalok és szentek karával együtt szüntelenül dicsérjék
irgalmadat. Ámen.
 
(60) Negyedik nap
 
1216   ,,Ma hozd elém a pogányokat és mindazokat, akik még
nem ismernek engem. Keserves kínszenvedésem alatt rájuk is
gondoltam. Jövendő buzgalmuk megvigasztalta a szívemet.
Merítsd őket irgalmam tengerébe!''
 
1217   Legkegyelmesebb Jézus! Világ világossága! Fogadd be
legkegyelmesebb Szíved hajlékába a pogányok lelkét, akik még
nem ismernek Téged! Kegyelmed sugarai világítsák meg őket,
hogy velünk együtt dicsőíthessék irgalmasságod csodáit. Ne
engedd őket soha eltávozni irgalmas Szívedtől!
 
  Szereteted fényessége
  Gyújtson világot a lelkek éjébe!
  Add, hogy Téged ők is megismerjenek,
  És irgalmasságodért velünk együtt dicsérjenek.
 
  Örök Atya! Tekints irgalmas szemmel a pogányok és mindazok
lelkére, akik még nem ismernek Téged, de akiket Jézus
irgalmas Szíve magába zár! Töltsd be őket az Evangélium
világosságával! Ezek a lelkek nem tudják, hogy milyen nagy
boldogság Téged szeretni. Add, hogy ők is dicsérjék bőkezű
irgalmadat örökkön-örökké! Ámen.
 
1218
Ötödik nap
 
  ,,Ma vezesd az eretnekeket és szakadárokat hozzám, s
merítsd őket irgalmasságom tengerébe! Keserves szenvedést
okozva megszaggatták testemet és szívemet – az én
Egyházamat. Ha visszatérnek az Egyház egységébe,
begyógyulnak[333] sebeim, és így enyhítik kínjaimat.''
 
(61)
  Kik egységed köntösét szétszaggatták,
  Szíved számukra is irgalom-forrás.
  Irgalmad mindenhatósága, ó Istenem,
  Tévedéseikből kihozhatja e lelkeket.
 
1219   Ó, legirgalmasabb Jézus, ki maga vagy a jóság, Te nem
tagadod meg világosságodat azoktól, akik Hozzád könyörögnek.
Fogadd irgalmas Szíved hajlékába az eretnekek és szakadárok
lelkét! Világosságoddal vezesd vissza őket az Egyházzal való
egységbe, hogy ők is örökké dicsérjék irgalmad bőségét!
  Örök Atya! Tekints irgalmas szemmel az eretnekekre és a
tévelygő lelkekre, akik elfecsérelték jóságodat, és
visszaéltek kegyelmeiddel, makacs megátalkodottságukkal
kitartva tévedéseikben. Ne nézd bűneiket, hanem Fiad
szeretetét, és keserves kínszenvedését, melyeket értük
vállalt, hiszen őket is Szívébe zárta. Add, hogy ezek a
lelkek is nagy irgalmasságodat magasztalják örökkön-örökké!
Ámen.
 
1220
Hatodik nap
 
  ,,Ma a csendes, alázatos lelkeket és a kisgyermekeket hozd
hozzám, s merítsd őket irgalmam tengerébe. Ezek a lelkek
hasonlítanak leginkább szívemhez. Keserves kínhalálomban ők
erősítettek meg. Úgy láttam őket, mint földi angyalokat,
akik oltáraimat fogják őrizni. A kegyelmek özönét árasztom
rájuk. Kegyelmeimet csak az alázatos lelkek tudják felfogni.
Ilyen lelkekbe helyezem bizalmamat.''
 
1221   (62) Legirgalmasabb Jézus! Te magad mondtad:
,,Tanuljatok tőlem, mert szelíd vagyok és alázatos szívű.''
Fogadd irgalmas Szíved hajlékába a szelíd és alázatos
lelkeket s a kisgyermekek lelkét. Ezekben a lelkekben
gyönyörködnek az ég lakói, s a mennyei Atya különös kedvét
leli bennük. Mint illatos bokréta, úgy virítanak az Úr
trónja előtt. Felszálló illatukat maga az Úr élvezi. Jézus
irgalmas Szívében állandó lakhelyük van ezeknek a lelkeknek,
és szünet nélkül éneklik Isten szeretetének és irgalmának
himnuszát.
 
1222
  Az igazán alázatos és szelíd lélek
  Már itt a földön a mennyországgal élhet.
  S alázatos szívének illata
  Magát a Teremtőt is megragadja.
 
1223   Örök Atya! Tekints le irgalmas szemmel a csendes,
alázatos lelkekre és a kicsiny gyermekekre! Valamennyien
Jézus irgalmas Szívének lakói. Ők hasonlítanak legjobban
szent Fiadra. Lelkük illata felszáll a földről egészen
mennyei trónodig. Irgalmasság és végtelen Jóság Atyja,
kérlek ezen lelkek iránt érzett szeretetedre és tetszésedre,
aldd meg az egész világot, hogy minden lélek együtt zengje
irgalmasságod dicséretét mindörökkön-örökké! Ámen.
 
Hetedik nap
 
1224   ,,Ma azokat a lelkeket vezesd hozzám, akik különösen
tisztelik és hirdetik irgalmamat. Merítsd őket irgalmam
tengerébe. Ezek a lelkek érezték át leginkább
szenvedéseimet, s hatoltak legmélyebben lelkiségembe. Ők
irgalmas szívem élő tükörképei. Ezek a lelkek jövő életükben
különleges fénnyel fognak sugározni. Közülük egy sem hull a
pokol tüzébe. Haláluk óráján mindegyiküket magam részesítem
különös védelmemben.''
 
1225   (63) Legirgalmasabb Jézus, akinek Szíve maga a
szeretet. Fogadd irgalmas Szíved hajlékába azokat a
lelkeket, akik különösen tisztelik és dicsőítik irgalmadat!
Isten erejével megerősödött lelkek ezek, bátran haladnak
előre minden szenvedésben és megpróbáltatásban, bízva
irgalmasságodban. Ezek a lelkek egyesültek Jézussal, és
vállukon hordják az egész emberiséget. Nem sújtja őket
szigorú ítéleted, mert haláluk óráján a Te irgalmad öleli át
őket.
 
  A lelket, ki Urának jóságát hirdeti,
  Isten különösképpen szereti.
  Mindig közel van az élő víz forrásához,
  Ki kegyelmet merít az Isten irgalmából.
 
  Örök Atya! Tekints irgalmasan azokra a lelkekre, akik
legnagyobb tulajdonságodat – végtelen irgalmasságodat –
különösen tisztelik és dicsőítik. Az irgalmas Jézus Szívébe
zárta őket. Ezek a lelkek olyanok, mint egy élő Evangélium.
Kezük telve az irgalmasság tetteivel. Örömmel telt lelkük az
irgalmasság dalát énekli a Mindenhatónak. Kérlek, Istenem,
tanúsíts irántuk irgalmat Beléd helyezett bizalmuk és
reményük mértéke szerint, hadd teljesüljön bennük Jézus
ígérete: ,,A lelkeket, akik kimondhatatlan irgalmasságomat
tisztelni fogják, megvédem életükben és főleg haláluk
óráján, mint saját dicsőségemet.''
 
1226
Nyolcadik nap
 
  ,,Ma a tisztítótűz fogságában szenvedő lelkeket vezesd
hozzám, s merítsd őket irgalmasságom mélyébe. Vérem árja
hűsítse izzó tüzüket. Nagyon szeretem ezeket a lelkeket.
Igazságomnak nyújtanak elégtételt. Módodban áll segíteni
nékik. Használd fel Egyházam kincstárának (64) valamennyi
búcsúját, s ajánld fel értük... Ó, ha ismernéd kínjaikat,
szakadatlanul lelki alamizsnában részesítenéd őket, és
segítenéd törleszteni adósságaikat igazságosságommal
szemben.''
 
1227   Legirgalmasabb Jézusom! Te mondtad, hogy irgalmat
akarsz, ezért irgalmas Szíved hajlékába vezetem a
tisztítótűzben szenvedő lelkeket. Nagyon szereted őket,
mégis eleget kell tenniük igazságod törvényének. A Szívedből
kiömlő vér és víz oltsa ki a tisztítótűz lángjait, hogy ott
is dicsőíthessék irgalmad erejét.
 
  A tisztítótűz szörnyű hőségéből
  Irgalmadhoz kiáltás száll e kínok mélyéből.
  És vigaszt, enyhülést, hűsítést ad.
  A szívedből folyt vér- és vízpatak.
 
  Örök Atya! Tekints irgalmas szemmel a tisztítótűzben
szenvedő lelkekre, akik Jézus irgalmas Szívébe be vannak
zárva. Kérlek Szent Fiad keserves kínszenvedéséért és
mindazért a keserűségért, ami legszentebb lelkét eltöltötte,
mutass irgalmat azok iránt, akik igazságos tekinteted előtt
állnak. Ne nézz rájuk másképp, csak legkedvesebb Fiad, Jézus
sebein keresztül, mert hisszük, hogy jóságod és irgalmad
határtalan.
 
1228
Kilencedik nap
 
  ,,Ma az elhidegült lelkeket vezesd hozzám, s merítsd be
őket irgalmam mélyébe. Ezek a lelkek sebzik meg
legfájdalmasabban szívemet. Az Olajfák hegyén az ilyen
elhidegült lélektől undorodott leginkább a lelkem. A hideg
lelkek miatt mondtam: ‘Atyám, ha lehet, vedd el tőlem a
kelyhet, ha ez a te akaratod!’ – E lelkek utolsó (65)
esélye irgalmamhoz való menekülésük lehet.''
 
1229   Legirgalmasabb Jézus, ki magad vagy a tiszta irgalom!
Legirgalmasabb Szíved hajlékába vezetem a kihűlt lelkeket.
Ó, bárcsak felmelegednének tiszta szereteted tüzétől e
megkövült lelkek, kik hasonlók a holt lelkekhez, s méltán
undort keltenek Benned! Ó, jóságos Jézus! Irgalmad végtelen
hatalma vonzza őket forró szeretetedhez, adj nekik szent
szeretetet, hiszen Te mindent megtehetsz.
 
  A tűz és a jég együtt meg nem lehet,
  Mert vagy a tűz huny ki, vagy a jég enged.
  Ó, Uram, irgalmad még nagyobb
  Nyomorúságot is megold.
 
  Örök Atya! Tekints irgalmasan az elhidegült lelkekre, akik
be vannak zárva Jézus legirgalmasabb Szívébe! Irgalom Atyja,
könyörögve kérlek Fiad keserves kínszenvedéseire és
háromórás haláltusájára a kereszten, engedd, hogy ők is
dicsérjék irgalmad mélységét...
 
1230   (66)
  Ó, örök nap, ó, vágyaim napja,
  Téged vágyakozva, sóvárogva várlak.
  Szeretetem hamarosan fellebbenti fátylad,
  S üdvösségem Benned valóra válhat.
     Ó, gyönyörű nap, semmihez sem fogható pillanat,
     Mikor először pillantom meg Istenem,
     Lelkem Jegyesét, ki az urak Ura.
     Érzem, lelkemen nem lesz úr félelem.
  Ó, ünnepélyes nap, ó, fényesség napja,
  Midőn lelkem megismeri Urát az Ő fenségében,
  Isten szeretete egészen magába olvasztja,
  S a lélek megérti – száműzetésének immár vége.
     Ó, boldog, ó, áldott nap,
     Melyen szívem örök szeretetre gyullad Irántad.
     Már most is érezlek, Jézus, bár még elrejt fátylad,
     Életemben és halálomban elragadtatással áldlak.
  Ó, örök nap, melyre egész életemben várok!
  Téged óhajtlak, ó, Istenem, egyedül csak Utánad vágyom.
  Szívemben csak Te élsz.
  Minden, mi létezik, semmi nekem.
     Ó, gyönyörűség, örök boldogság napja,
     Ó, fenséges Isten, drága jegyesem,
     Tudod, hogy szűzi szívedre hajtom a fejemet.

1231   (1)     JMJ
 
     Jézus ma lakást vett szívemben
     Az ég magas trónusáról leszállva.
     Ő, a hatalmas Úr, mindenek Teremtő Istene,
     Eljött hozzám kenyér színébe zárva.
  Ó, örök Isten, itt vagy, magába zár szívem,
  S ha Veled vagyok, az egész ég az enyém.
  Az angyalokkal együtt zengem én is Neked – Szent.
  Egész életem csak Téged dicsér.
     Nem egy Szeráffal egyesülsz így, Istenem,
     Hanem nyomorult emberrel,
     Aki Nélküled semmit sem tehet,
     De a Te irgalmad az ember iránt végtelen.
  Szívem legyen lakhelyed,
  Ó, örök dicsőség Királya,
  Uralkodj szívemben,
  Mint fényes palotádban.
     Ó, hatalmas, felfoghatatlan Isten,
     Ki hozzám így leereszkedsz,
     Lelkem Téged alázattal tisztel,
     És könyörögve kér: ments meg!
 
                +
1232   (2)     JMJ
 
     Ó, édes Szűzanyám,
     Legfőbb példaképem,
     Fénylő csillag életem hajnalán,
     Csodálva szemléllek.
  Ó, Szeplőtelen Szűz és Anyám,
  Ki Isten fényességét tükrözöd,
  Tőled tanulom az Urat szeretni az élet viharán,
  És védőpajzsom vagy ellenségeim között.
 
1233
A Legméltóságosabb Oltáriszentségről
nevezett Mária Fausztina nővér
 
  Ó, Szent Ostya, mily isteni édesség rejlik Benned,
  Te öntesz lelkembe erőt.
  Ó, Mindenható, ki a Szűz méhében öltöttél testet,
  Titokban térsz be szívembe,
  S elrejtőzöl az érzékek elől.
 
           +
  (3)     JMJ       Krakkó, 1937.8.1.
               + Negyedik füzet
 
1234   Mindent Érted, Jézus. Szívem minden dobbanásával
irgalmadat akarom dicsérni, s amennyire erőm engedi,
bátorítani a lelkeket, bízzanak irgalmadban, ahogy ezt nekem
meghagytad, Uram.
 
1235   Szívemben és lelkemben mélységes éjszaka uralkodik.
Értelmem előtt áthatolhatatlan fal mered, amely eltakarja
előlem Istent. Ennek a sötétségnek mégsem én vagyok az oka.
Ez a kín egészen különös, félek is leírni egész
terjedelmében. De még ebben az állapotban is igyekszem hű
maradni Hozzád, ó, Jézusom, mindig és mindenben; egyedül
csak Érted ver a szívem.
 
1236   (4) 1937.8.10. Ma tértem vissza Rabkából Krakkóba.
Nagyon betegnek érzem magam. Csak Jézus tudja, mit
szenvedek. Ezekben a napokban egészen hasonló voltam a
megfeszített Jézushoz. Türelemmel vérteztem fel magam, s
felelgettem valamennyi nővér kérdezősködésére, hogy azért
nem maradtam, illetve nem maradhattam ott, mert egészségileg
rosszabbodott az állapotom – noha tudtam jól: némely nővér
nem részvétből érdeklődött, hanem újabb szenvedéseket akart
okozni.
 
1237   Ó, Jézusom, milyen sötétség vesz körül, milyen
nyomorúság van bennem! Jézusom, ne hagyj magamra, ajándékozz
meg a hűség kegyelmével! Bár nem látom végzésed titkát, de
azt ki tudom mondani: ,,Legyen meg az akaratod!''
 
1238   8.12. Ma láttam dr. Sopocko atyát, aki átutazóban
volt Krakkóban, s rövid időre ellátogatott hozzánk. Látni
kívántam, és Isten teljesítette kívánságomat. (5) Ez a pap
nagyon nagy lélek, aki színültig telve van Istennel. Nagy
volt az örömöm. Megköszöntem Istennek ezt a nagy kegyelmet,
mert Isten nagyobb dicsőségére szerettem volna már
találkozni vele.
 
1239   Ó, élő Ostya, elrejtett Jézus, Te látod lelkem
állapotát. Magamtól még szent nevedet sem tudom kiejteni.
Szívemben nem tudom felszítani a szeretet tüzét. De
leborulok lábaid elé, s lelki szemeimet, a hűség tekintetét
a tabernákulumra vetem. Te mindig ugyanaz vagy, még ha
lelkemben változások történnek is. Bízom abban, hogy eljön a
pillanat, amikor lehull arcodról a lepel, s gyermeked újra
megláthatja édes orcád. Csodálom, Jézus, hogy oly soká
maradsz rejtve előttem. Hogy tudod visszatartani azt a nagy
szeretetet, melyet irántam érzel? Szívem rejtekén
hallgatózom, s várok jöveteledre, szívem egyetlen kincse!
 
1240   (6) Jézus védi helyetteseit itt a földön. Erős
kötelék fűzi őket Hozzá. Azt parancsolja nekem, hogy
véleményüket a sajátja fölé helyezzem. Megismerhettem a
Jézus és papjai közt fennálló nagy bizalmat. Jézus megvédi a
pap szavát, s gyakran alkalmazkodik az ő kéréséhez. Néha
véleményüktől teszi függővé valamely lélekkel való
kapcsolatát. Hála különleges kegyelmeidnek, nagyon jól
megismertem, mennyire megosztottad hatalmadat és titkaidat
papjaiddal, ó, Jézus, jobban mint az angyalokkal. Örülök
ennek, mert mindez üdvösségemet szolgálja.
 
1241   + Ó, Jézusom, milyen nehéz bizonyos szenvedéseket
elviselni! Ha valaki rosszindulatú, és kellemetlenséget okoz
nekem, az kevésbé fáj. Ezzel szemben nem bírom elviselni, ha
valaki megjátssza előttem a rokonszenvet, s ugyanakkor
akadályokat gördít lábam elé (7) minden lépésnél.
Akaratunknak ugyancsak erősnek kell lennie, hogy szeretni
tudjuk az ilyen lelkeket Istenért. Bizony néha a hősiesség
határáig kell elmennünk, hogy úgy tudjuk szeretni az ilyen
lelket, ahogy Isten megkívánja. Ha csak ritkán találkoznánk
az illetővel, könnyebb lenne elviselni, de ha együtt élünk,
s állandóan éreznünk kell viselkedését, nagy erőfeszítés
árán tudjuk elviselni.
 
1242   Jézusom! Maradéktalanul járjon át kegyelmed, hogy
egész életem Téged tükrözzön vissza! Kérlek, isteníts meg,
hogy cselekedeteim természetfeletti tartalommal teljenek el.
Hass oda, hogy mindenkivel szemben kivétel nélkül
szeretettel, könyörülettel és irgalommal viseltessek. Ó,
Jézusom, minden szented egy-egy erényedet tükrözi. Én a
könyörületes és irgalommal teljes Szívedet akarom tükrözni,
dicsőíteni. Irgalmad, Jézusom, legyen (8) szívem, lelkem
pecsétje s a jelen és jövendő életem jellemzője. Életem
egyetlen feladata irgalmadat dicsőíteni.
 
1243
1937.8.15. Andrasz atya útmutatásai
 
  A szárazság és elhagyatottság percei, melyeket Isten rám
bocsátott, mutatják meg, mily kevésre képes az ember
magától, s mennyire meg kell becsülnie Isten kegyelmeit.
Másodszor – fontos a gyakorlataidhoz és kötelességeidhez
való hűség, a hűség mindenben, ugyanúgy, mint az öröm
pillanataiban. Harmadszor – ami ügyedet illeti,
maradéktalanul engedelmeskedned kell az érseknek.[334] Néha
azonban emlékeztetni lehet őt rá, de csak nyugodtan. (9)
Néha szükség van a keserű igazságra.
  Beszélgetésünk végén engedélyt kértem arra, hogy úgy
irintkezhessem Jézussal, mint azelőtt. Azt válaszolta: ,,Én
semmit sem írhatok elő az Úrnak, de ha Ő maga vonz magához,
menj, de tanúsíts mindig nagy tiszteletet, mert Ő nagyon
nagy Úr. Ha te mindenben Isten akaratát keresed, s azt
akarod teljesíteni, nyugodt lehetsz, Isten nem enged meg
semmiféle eltévelyedést. Önmegtagadásaidról, szenvedéseidről
majd a következő alkalommal számolsz be nekem. Ajánld magad
a Szűzanya oltalmába.''
 
1244   1937.8.15. Az elmélkedés alatt igen élénken átjárt
Isten jelenléte. Láttam a Legszentebb Szűz örömét
mennybevitele pillanatában. A Szűzanyát (10) megdicsőítő
jelenet[335] végén megláttam a Legszentebb Szüzet, és
hallottam szavát: ,,Ó, milyen kedves nékem szeretetetek
hódolata.'' Ebben a pillanatban Kongregációnk minden nővérét
beborította palástjával. Jobb karjával magához szorította
Michaela anyát, az általános főnöknőt, a baljával pedig
engem. A többi nővér lábainál állt az Ő palástjával
betakarva. Ekkor azt mondta a Szűzanya: ,,Mindazok, akik
buzgón kitartanak Kongregációmban, megszabadulnak a
tisztítótűztől. Kívánom, hogy mindenki tűnjön ki a következő
erényekben: alázat, csendesség, tisztaság, Isten- és
felebaráti szeretet, könyörület és irgalom.'' – E szavak
után eltűnt előlem az egész Kongregáció, s egyedül maradtam
a Legszentebb Anyával, aki Isten akaratának teljesítésére
tanított, hogyan kell azt alkalmazni az (11) életben
teljesen legszentebb ítéleteire hagyatkozva. Nem tetszhetünk
Istennek, ha nem tesszük meg szent akaratát. ,,Leányom,
nyomatékosan ajánlom neked, hogy hűségesen teljesítsd Isten
minden kívánságát, mert ez a legkedvesebb szent szemei
előtt. Azt akarom, hogy jobban tűnj ki Isten akaratának
teljesítésében. Helyezd akaratát minden felajánlás, minden
égő áldozat fölé!'' – Míg beszélt az égi Anya, lelkem
mélyen megértette Isten akaratát.
 
1245   Jézusom! Szívem gyönyörűsége! Ha lelkemet átjárja
Istenséged, ugyanolyan nyugalommal fogadom az örömöt és a
keserűséget is. Mindkettő elmúlik. Lelkemben csak egy dolgot
őrzök meg, az Isten iránti szeretetet, csak erre törekszem,
semmi más nem lényeges.
 
1246   (12) 1937.8.16. A Szentáldozás után megpillantottam
Jézust nagy fenségben. Azt mondta: ,,Leányom, azokban a
hetekben, amikor nem láttál, sem jelenlétemet nem érezted,
erősebben együtt voltam veled, mint az elragadtatásaid
pillanataiban. Hűséged s imád illata elért hozzám.'' E
szavakra lelkem megtelt Isten vigaszával. Nem láttam Jézust,
csak egyetlen szót tudtam kimondani: ,,Jézus''. E név
kiejtése után újra fény és mély áhítat tért vissza lelkembe.
Ez megszakítás nélkül három napig megmaradt bennem. Külsőleg
rendesen végeztem kötelességeimet.
  Egész lényem lelkem legmélyéig meghatódott. Nem rémít meg
Isten nagysága, hanem boldoggá tesz. Tiszteletadásom engem
is felemel. Isten boldogságát látva magam is boldog vagyok,
mert (13) minden, ami Benne van, lesugárzik rám.
 
1247–1248   Felismertem egy illető lelkiállapotát, s
mindazt, ami nem tetszik benne Istennek. Következőképpen
ismerem fel ezt az állapotot: kezeimen, lábaimon, oldalamon,
ahol a Megváltó testét megsebezték, hirtelen nagy
fájdalmakat érzek. Ekkor felismerem az illető lelkiállapotát
és bűnének fajtáját, s ennek megfelelően kívánok elégtételt
nyújtani érte az Úrnak. Ma hét óra hosszáig egy láncövet
viseltem, hogy ez a lélek elnyerje a bűnbánat kegyelmét. A
hetedik órában enyhülést éreztem. A lélek, bár még nem gyónt
meg, ekkor érezte meg bensőjében, hogy bocsánatot nyert. Az
érzékiség bűneiért a test sanyargatását gyakorlom, s
böjtölök az engedély keretein belül. A gőg bűneiért úgy
imádkozom, hogy homlokom a földet éri. A gyűlölet bűneiért
(14) az imádkozás mellett valami jót teszek 
olyan valakinek,
akivel szemben ez nehezemre esik. Így próbálok eleget tenni
az igazságosságnak a felismert bűn jellege szerint.
 
1249   1937.8.19. Ma azt ismertette meg velem az Úr,
mennyire vágyik arra, hogy a lelkek a tevékeny szeretettel
tűnjenek ki előtte. Lélekben láttam, amint sok lélek hozzánk
kiált: ,,Adjátok nekünk Istent!'' Ez felgyújtotta bennem az
apostoli lendületet. Nem sajnálom feláldozni véremet utolsó
cseppjéig a halhatatlan lelkekért, noha ezt talán fizikailag
nem is fogja kívánni tőlem az Úr. Lelki síkon azonban
lehetséges ez, s az érdem nem kevesebb.
 
1250   Ma felismertem, hogy egy bizonyos engedélyt nem kell
kérnem, s ez ügyben a Szűzanya kívánsága szerinti választ
kell adnom. Jelenleg nincs szükség (15) magyarázatra ehhez,
s a béke visszatért lelkembe. Ezt a sugallatot akkor kaptam,
mikor a lelkiismeret-vizsgálatra mentem, s nagyon aggódtam,
mert nem tudtam, mit kell tennem. Isten megvilágosító
kegyelme egy pillanat alatt többet tehet, mint napokig tartó
kínlódásom.
 
1251   8.22. Ma reggel meglátogatott egy szűz – Szent
Borbála, s azt ajánlotta, hogy kilenc napon keresztül
ajánljam fel Szentáldozásaimat hazámért. Ezzel enyhíted
Isten haragját. Ennek a szűznek csillagkoszorú volt a feje
körül, s kezében kard. Koronája ugyanúgy fénylett, mint a
kardja. Ruhája fehér volt, hosszú haja kibontva. Annyira
szép volt, hogyha nem ismertem volna a Legszentebb Szüzet,
könnyen gondolhattam volna, hogy Ő az. Most már tudom, hogy
minden szüzet különleges szépség jellemez, sajátságos
szépséget sugároznak.
 
1252   (16) + 1937.8.25. Ma eljött hozzánk Sopocko atya.
Harmincadikáig nálunk fog lakni. Nagyon örülök ennek, mert
csak Isten tudja, mennyire kívántam őt látni a mű miatt,
melyet Isten általa valósít meg. Bár ez a látogatás némi
kellemetlenséggel is járt.
 
1253   + Mikor az atya a szentmisét bemutatta, az
átváltoztatás előtt láttam a megfeszített Urat. Leoldotta
jobb kezét a keresztről, és a sebéből kiáradó sugár a pap
vállát érte. Ez megismétlődött három szentmisén. Megértettem
ebből, hogy Isten megadja neki az erőt a mű megvalósítására
minden nehézség és viszontagság ellenére. Ezt az Isten által
kedvelt lelket sok szenvedés sújtja, amit nem csodálok, mert
Isten így bánik azokkal, akiket különösen szeret.
 
1254   (17) + Ma, [augusztus] 29-én engedélyt kaptam, hogy
hosszasabban beszélhessek dr. Sopocko atyával. Megtudtam,
hogy a mű – a nehézségek ellenére – előbbre haladt, s az
Irgalmasság nagy ünnepének megvalósulásához már csak kevés
hiányzik. Mégis sokat kell imádkozni, hogy bizonyos
nehézségek eltűnjenek.
 
1255   Most önről, nővér: nagyon jó, hogy ilyen közömbösen
fogadja Isten akaratát, s hogy kiegyensúlyozottabb. Kérem,
igyekezzék megőrizni ezt a kiegyensúlyozottságot. Ami az
ügyet illeti, bízza magát teljes egészében páter Andrasz
irányítására. Teljesen egyetértek én is vele. Semmit se
tegyen önállóan. Mindig mindent beszéljen meg lelki
vezetőjével. Kérem, legyen kiegyensúlyozott, s őrizze meg
nyugalmát. Még valami: nyomdába (18) adtam a rózsafüzért,
mely annak a bizonyos képnek a hátoldalán fog állni, a
litániához hasonló könyörgésekkel együtt. Egy nagyobb kép is
vár nyomtatásra, s hozzácsatolva pár lap az Irgalmasság
kilencedével. Imádkozzon, hogy megkapjam az
engedélyezését.[336]
 
1256   30. Ma elutazott dr. Sopocko atya. Midőn hálaimát
mondtam Isten nagy kegyelméért, hogy találkozhattam vele,
hirtelen éreztem, hogy különösen egyesültem az Úrral. Azt
mondta: ,,Ő szívem szerinti pap. Erőfeszítései kedvesek
nekem. Látod, leányom, meg kell történnie akaratomnak.
Megtartom, amit neked ígértem. Általa juttatok vigaszt sok
szenvedő, megkínzott léleknek. Úgy tetszett nekem, hogy
általa terjesztem el (19) irgalmasságom tiszteletét. Az
irgalmasság ezen műve által több lélek tér hozzám, mint ha
élete végéig éjjel-nappal feloldozásban részesítené a
lelkeket. Mert így csak élete végéig dolgozna, a mű révén
viszont a világ végezetéig fog dolgozni.''
 
1257   Kilencedet kezdtem, hogy találkozzam vele, és Isten
megadta ezt a kegyelmet, mielőtt még a novéna végére értem.
 
1258   Ó, Jézusom, alig tudtam kihasználni ezt a
kegyelmedet, de ez nem rajtam múlott, bár más oldalról
nagyon sok hasznát vettem.
 
1259   + Beszélgetésünk alatt láttam szenvedő lelkét. Ez a
keresztre feszített lélek hasonlít az Üdvözítőre. Ott, ahol
jogos vigaszra vár, csak keresztet talál. Sok barát közt él,
még sincs Jézuson kívül senkije. Így fosztja meg Isten
mindenkitől azt a lelket, akit különösen szeret.
 
1260   (20) Ma e szavakat hallottam: ,,Gyermekem, viselkedj
úgy helyetteseimmel, mint egy gyermek, különben a
kegyelmeket, melyeket általuk adok, nem tudod kihasználni.''
 
1261   1937.9.1. Nagy fenségben Királyként láttam az Urat.
Szigorúan nézett le földünkre, Édesanyja kérésére azonban
meghosszabbította az irgalmasság idejét.
 
1262   9.3. A hónap első pénteke. A szentmise alatt
egyesültem Istennel. Jézus tudatta velem, hogy
[engedélye][*] nélkül a legkisebb dolog sem történhet meg a világon. E látomás után sajátos nyugalom fogta el a
lelkemet. A művel kapcsolatban tökéletesen megnyugodtam.
Rendelkezzék velem Isten tetszése szerint, mindenért
dicsőíteni fogom Őt.
 
1263   (21) Eddig bizonyos aggodalommal gondoltam arra, hova
vezethetnek sugallataim. Még jobban megijedtem, amikor az Úr
tudatta velem, hogy el kell hagynom ezt a Kongregációt.
Azóta három év telt el, s én váltakozva érzek buzgalmat és
kényszert a cselekvésre – ilyenkor bátorságot és erőt
érzek, majd amint közeleg a megvalósítás első pillanata,
lelkemet különös félelem fogja el. Úgy érzem, elhagyott az
Úr, s nem ez az általa elrendelt idő. Ezek olyan
szenvedések, melyeket nem tudok leírni. Isten tudja csak, mi
az, amin átmegyek napokon s éjszakákon keresztül... Úgy
gondolom, könnyebben tudnám elviselni a vértanúk legnagyobb
kínjait, mint azt, amit átélek, még ha egy csepp vért sem
ontok. De legyen mindez a lelkekért, a lelkekért, Uram!
 
1264   (22) Tökéletesen átadom magam Isten akaratának, mely
számomra maga a szeretet és az irgalom.
 
A felajánlás aktusa
 
  Jézusom, Ostyám, kit most fogadtalak a szívembe. Ebben a
Veled való egyesülésben mint áldozati ostyát ajánlom fel
magamat a mennyei Atyának, és mindenestől legirgalmasabb,
szent akaratára bízom magamat. Mától kezdve akaratod, Uram,
a mindennapi eledelem. Fogadd el egész lényemet, s
rendelkezz velem isteni tetszésed szerint. Mindent, amit
atyai kezed nyújt, elfogadok nyugodtan és örömmel. Nem félek
attól, miként fogsz vezetni. Segítő kegyelmeddel mindent
megteszek, amit kívánsz tőlem. Már nem félek
sugalmazásaidtól, s nem (23) vizsgálgatom nyugtalanul, hová
vezetnek azok. Vezess, ó, Istenem, a Neked tetsző úton,
tökéletesen megbízom akaratodban, mely számomra maga a
szeretet és irgalom. Ha azt parancsolod, hogy maradjak ebben
a zárdában – itt maradok, ha megparancsolod, induljak műved
megvalósítására, azt fogom tenni. Ha művedet illetőleg
halálomig bizonytalanságban hagysz – légy áldott. Ha
akkorra rendeled halálomat, amikor emberi szemmel nézve
legnagyobb szükség lenne életemre – légy áldott. Elviszel
fiatalon – légy áldott. Ha meg kell érnem az aggkort –
légy áldott. Egészséget és erőt adsz – áldlak érte. Ha
éltem végéig a szenvedés ágyához láncolsz – áldalak érte.
Ha az élet csupa csalódást és sikertelenséget tartogat
részemre – légy áldott. Ha megengeded, hogy legtisztább
szándékomért elítéljenek – légy áldott. Megvilágosítod
értelmemet – légy áldott. Ha sötétség és minden másfajta
(24) kín borít el – légy áldott! Ettől a perctől kezdve
mély békében élek, mert Isten tenyerén vagyok. Ő, a
kimondhatatlan Irgalmasság Ura tudja, hogy mindenben csak Őt
kívánom, mindig és mindenhol.
 
1265   Ima. Ó, keresztre feszített Jézus! Könyörgök, add
nekem kegyelmed, hogy mindig, mindenhol és mindenben hűen
teljesítsem Atyád legszentebb akaratát! Ha pedig úgy adódna,
hogy nehéz lenne teljesítenem Isten akaratát, szent
sebeidből árassz erőt lelkembe, Jézus, hogy ajkaim
készségesen ismételhessék: ,,Uram, legyen meg a Te
akaratod!'' – Ó, Világ Megváltója! Ó, az emberi megváltás
Szerelmese, ki megfeledkezel magadról iszonyú szenvedéseid
közepette, s csak a lelkek megmentésére gondolsz.
Legirgalmasabb Jézus! Add meg nekem a kegyelmet, hogy
teljesen elfeledkezzem önmagamról, és kizárólag a lelkeknek
éljek és így segítsek Neked a megváltás művében Atyád
legszentebb akarata szerint!
 
1266   (25) 1937.9.5.[337] Az Úr tudatta velem, hogy
mennyire véd drága főnöknőm imával és tettekkel is ...
szemben. Köszönöm, Jézusom, ezt a kegyelmet. Szívemben hála
él iránta. Nem feledkezem meg róla, ha Jézussal vagyok.
 
1267   1937.9.6. Ma megváltozott a feladatköröm. A kertből a
porta remeteségébe[338] helyeztek át. Rövid beszélgetésre
betértem az Úrhoz. Kértem áldását és kegyelmét a rám bízott
új feladat hűséges teljesítéséhez. Ekkor hallottam a
következő szavakat: Leányom, én mindig veled vagyok;
alkalmat adtam neked irgalmas cselekedetek gyakorlására,
melyeket engedelmességben fogsz végezni. Nagy örömet okozol
nekem, ha esténként ennek a feladatnak részleteiről
beszámolsz majd nekem.'' Éreztem, hogy Jézus új kegyelmet
adott a feladat teljesítéséhez, ennek ellenére mélyebben
bezárkóztam szentséges Szívébe.
 
1268   (26) Ma betegebbnek éreztem magam, de Jézus a mai
nappal több alkalmat adott az erények gyakorlására. Úgy
adódott, hogy keményebb munka várt rám. A konyhás nővér
elégedetlen volt velem, mert későn mentem ebédelni, bár
semmilyen körülmények közt se tudtam volna korábban menni.
Oly gyengének éreztem magam, hogy meg kellett kérnem a
főnöknőt, hadd feküdhessek le. Elmentem N. nővérhez
megkérni, hogy helyettesítsen. Mindjárt megszidott: ,,Nos,
nővér, csak nem erőltette meg magát, hogy újra le kell
feküdnie? Menjen már ezekkel a fekvésekkel!''
Végighallgattam, de ezzel nem volt még vége. Még meg kellett
kérni a betegápoló nővért, hogy hozzon nekem ennivalót.
Ahogy ezt mondtam, kijött utánam a kápolnából a folyosóra, s
kiadta magából, amit érzett. ,,Miért fekszik le, nővér?''
Kértem, ne hozzon semmit. (27) Rövidítve írom ezeket, mert
nem akarok erről beszélni, csupán azért teszem, nehogy
mással is így bánjanak, mert ez nem tetszik az Úrnak. A
szenvedő lélekben a megfeszített Urat kell látni, nem pedig
egy haszontalan ingyenélőt, a rend terhét. Az Isten
akaratába belenyugvó szenvedő lélek több isteni kegyelmet
hoz a kolostorra, mint az összes dolgozó nővér. Szegény az a
ház, ahol nincs beteg nővér. Isten néha sok és nagy
kegyelmeket ad a szenvedő lelkekért. Éppúgy sok büntetést
kizárólag miattuk enged el.
 
1269   Ó, Jézusom, mikor fogunk magasabb szemszögből nézni a
lelkekre? Mikor lesznek igazságosak ítéleteink? Alkalmat
adsz nekünk az irgalmasság tetteinek gyakorlására, mi pedig
csak a bíráskodást gyakoroljuk. Ha meg akarjuk tudni
valamely kolostorról, hogy virágzik-e benne Isten szeretete,
csak meg kell kérdeznünk, miként bánnak a betegekkel,
nyomorékokkal és az öregekkel?
 
1270   (28) 1937.9.10. Az elmélkedésnél rájöttem, hogy minél
tisztább egy lélek, annál lelkibb a kapcsolata Istennel. Nem
figyel az érzékekre és tiltakozásaikra. Isten lélek, azért
Őt lélekben és igazságban szeretem.
 
1271   Midőn rájöttem, hogy a gonosz embereknek a kolostorok
iránti gyűlölete és a forradalmi nyugtalanságok miatt milyen
veszélyes a kapus szolgálat, bementem egy kis beszélgetésre
az Úrhoz, s kértem, intézze úgy, ne közeledjék rossz ember a
portánkhoz. Hallottam a választ: ,,Leányom, mielőtt a
portára mentél, egy Kerubot állítottam védelmül a kapuhoz.
Légy nyugodt!'' A beszélgetés után megláttam a kapuban egy
fehér felhőt, s benne egy Kerubot összefont karokkal.
Tekintete villámlott, és Isten szeretete égett a szemében.
 
1272   (29) 1937.9.14. A szent kereszt felmagasztalásának
ünnepe. Ma láttam, mennyi kellemetlenség éri e miatt az ügy
miatt ezt a papot.[339] Még buzgó és ájtatos lelkek is, akik
Isten dicsőségén fáradoznak, ők is ellene dolgoznak. Egyedül
Isten kegyelmén múlik, hogy nem veszíti el a kedvét.
 
1273   Jézus: ,,Leányom, gondolod, hogy eleget írtál
irgalmasságomról? Amit te feljegyeztél, az az óceánhoz
képest csupán egyetlen cseppecske. Én magam vagyok a
szeretet és irgalom. Nincs olyan nyomorúság, ami
összemérhető lenne irgalmammal, és a legmélyebb nyomorúság
sem meríti ki azt, hiszen minden kiáradása után még nagyobb
lesz [irgalmasságom]. Azok a legboldogabb lelkek, akik bíznak irgalmamban, mert magam gondoskodom róluk.''
 
1274   Lelkem nagyon szenved, ha azt látom, hogy megbántják
Istent. Ma láttam, hogy portánk közelében súlyos bűnt
követtek el. Ez este történt. Buzgón imádkoztam a
kápolnában, (30) utána ostorozásra indultam. Midőn
letérdeltem imádkozni, az Úr tudomásomra hozta, mennyire
szenved az Istentől eltaszított lélek... Azt hittem,
darabokra szakad a szívem. Azt is láttam, hogy az ilyen
lelkek mennyire megsebzik Jézus irgalommal teljes szívét.
Ezek a szerencsétlen teremtmények nem akarják elfogadni
Isten irgalmát. Isten minél inkább elhalmozza irgalmával a
lelket, annál igazságosabb lesz vele szemben.
 
1275   ,,Titkárnőm, írd: Sokkal inkább nagylelkű vagyok a
bűnösökhöz, mint az igazakhoz. Értük jöttem le a földre...
értük ontottam véremet, nem kell félniük hozzám közeledni,
nekik van legnagyobb szükségük irgalmamra.''
 
1276   1937.9.16. Ma sóvárogva vágytam a szent órát a
Legméltóságosabb Oltáriszentség előtt eltölteni, de Isten
akarata más volt. Nyolc órakor olyan heves fájdalmak fogtak
el, hogy (31) azonnal ágyba kellett feküdnöm. Három óráig
tartottak ezek a fájdalmak – egészen este 11-ig. Nem
segített semmiféle gyógyszer. Bármit vettem be, azonnal
kihánytam. A fájdalom miatt időnként elveszítettem az
eszméletemet is. Jézus tudatta velem, hogy ezzel részt
vehettem haldoklásában a kertben, s hogy maga küldte rám ezt
a szenvedést Isten engeszteléséül az anyaméhben megölt
életekért. Ezeket a fájdalmakat már három alkalommal
elszenvedtem. Mindig 8-kor kezdődnek és este 11-ig tartanak.
Semmilyen gyógyszer nem csillapítja ezeket a fájdalmakat.
Röviddel 11 óra előtt maguktól elmúlnak, s azonnal elalszom.
Másnap nagyon gyengének érzem magamat. Első alkalommal a
szanatóriumban éltem ezt át. Az orvosok nem tudták
megállapítani, mi ez. Sem injekció, sem gyógyszer nem
segített. (32) Magam sem tudtam, miféle fájdalmak ezek.
Mondtam az orvosnak, hogy hasonló fájdalmat még sohasem
éreztem. Azt felelte: ő sem tudja, mi ez. Most már tudom,
mert az Úr megmagyarázta. Ha elgondolom, hogy egyszer még
hasonló módon fogok szenvedni, borzongás fut végig rajtam.
Nem tudom, fogok-e még így szenvedni? Istenre bízom, küldjön
rám, amit akar. Mindent örömmel elfogadok. Ó, ha csak egy
lelket is megmenthetnék ezzel a szenvedéssel a gyilkosságtól!
 
1277   E szenvedések utáni napokon megérzem a lelkek
állapotát, és Istenhez való viszonyukat. Igazi felismerés
jár át.
 
1278   Mintegy angyali módon járulok a Szentáldozáshoz.
Lelkemet átjárja Isten világossága. Belőle táplálkozom. (33)
Kihalnak az érzelmek. Ez tisztán lelki egyesülés az Úrral, a
lélek fölénye a természet felett.
 
1279   Isten megismertette velem a kegyelmeket, melyekkel
folyamatosan elhalmoz. Ez a megvilágosítás mélységesen
meghatott, megértettem belőle azt a felfoghatatlan kegyet,
amivel Isten megajándékoz. Hálaadó imádságra benn maradtam a
cellámban, s a földre borulva szüntelenül ontottam hálaadó
könnyeimet. Nem tudtam felemelkedni a földről, mert mindig,
amikor fel akartam állni, Isten fényében újabb kegyelmet
ismertem meg. Harmadszorra sikerült felállnom. Gyermekként
éreztem, hogy mindazt, ami a mennyei Atyáé, én is birtoklom.
Maga emelt fel a földről, egészen a Szívéig. Úgy éreztem,
mindaz, ami létezik, kizárólagos módon az enyém. Nekem
azonban nincs szükségem semmire, nekem egyedül Isten elég.
 
1280   (34) Ma megláttam a Szentáldozásnál, milyen
ellenszenvvel közeledik az Úr egy lélekhez. Úgy lép be
szívébe, mint egy sötét kamrába – szenvedésre. Bocsánatáért
esedeztem s engeszteltem ezért a megbántásért.
 
1281   Az Úr jelezte, hogy találkozni fogok a
fivéremmel.[340] Nem tudtam elképzelni, miként láthatom, s
miért jön hozzám. Tudtam, hogy a hivatás kegyelmével
ajándékozta meg az Úristen, de miért jön hozzám? Elvetettem
ezeket a találgatásokat. Azt gondoltam, elégedjek meg azzal,
hogy az Úr tudtomra adta: jönni fog. Gondolataimmal
visszatértem Istenhez, nem foglalkozom a teremtményekkel.
Mindent az Úrra bíztam.
 
1282   + Midőn már másodszor vannak itt a portánál ugyanazok
a szegények, szelíden beszélek velük, nem éreztetem, (35)
hogy már jártak itt, nehogy zavarba jöjjenek. Így bátran
beszélnek szükségleteikről, sérelmeikről.
  Bár N. nővér figyelmeztetett, hogy az ember nem bánik így
koldusokkal, és becsapta az orrom előtt az ajtót. Ennek
ellenére ha nincs itt ez a nővér, úgy viselkedem, ahogyan a
Mesterem bánna velük. Néha többet ad az ember semmit sem adva, mint ha sokat adna ridegen.
 
1283   Gyakran megismerteti velem az Úr annak a személynek a
lelkületét, akivel dolgom van a portán. Egy szánalomra méltó
lélek el akart mondani valamit magáról. Megragadtam az
alkalmat, tapintatosan felvilágosítottam, milyen
szerencsétlen állapotban van a lelke. Jobb lelkiállapotban
ment el.
 
1284   1937.9.17. Ó, Jézusom! Annyi szépséget látok magam
körül, hogy folyton hálát kell adnom (36) Neked. Sajnos azt
is látom, hogy némely lélek olyan, mintha kőből lenne.
Hidegek, érzés nélküliek. Még a csodák sem hatják meg őket.
Leszegik a fejüket, semmit se látnak önmagukon kívül.
 
1285   Életemet gyengéd és szerető oltalmadba vetted. Jobban
vigyázol rám, mint ahogy fel tudom fogni. Csak akkor fogom
jóságod teljességét megérteni, ha majd lehull a lepel. Azt
szeretném, ha egész életem egyetlen hálaadás lenne Részedre,
Istenem.
 
1286
  Köszönöm, Istenem, minden kegyelmedet,
  Melyekkel szüntelen elhalmozol.
  Előttem mint a nap sugarai fénylenek,
  Általuk vezetsz biztos utakon.
     Köszönöm, Istenem, hogy megteremtettél,
     Hogy létrehívtál a semmiből.
     Rám isteni pecsétet helyeztél
     Tiszta szeretetből.
  (37) Köszönöm, Istenem, a szent keresztséget,
  Mely Isten családjának tagjává tett.
  Hatalmas, felfoghatatlan kegyelmi ajándék ez,
  Mely átformál minden lelket.
     Köszönöm, Uram, a szentgyónást,
     Végtelen irgalmad kútját,
     Kegyelmed felfoghatatlan forrását,
     Mely lemossa lelkünkről a bűn minden foltját.
  Köszönöm, Jézusom, a Szentáldozást,
  Melyben önmagad adod nekünk.
 
  Érzem, keblemben a Te Szíved hangja e dobogás,
  Isteni életed bennem – Általad teljesül.
     Köszönöm, Neked, Szentlélek, a bérmálás szentségét,
     Mely engem a Te lovagoddá emel.
     Minden percben erősíti lelkem gyengeségét,
     És óv a gonosszal szemben.
  Köszönöm, Neked, Istenem, a hivatás kegyelmét,
  Mely által csak Téged szolgállak.
  Így lehetővé tetted, hogy csak Téged szeresselek én,
  Nagy megtiszteltetés ez lelkem számára.
     (38) Köszönöm, Neked, Uram, örök fogadalmam,
     A tiszta szeretet kötelékét,
     Hogy szívemmel tiszta Szíved összekapcsoltad,
     S megteremtetted szívünk örök egységét.
  Köszönöm, Neked, Uram, a betegek szentségét,
  Mely erőt ad a harchoz utolsó percemben.
  Segít elérnem lelkem üdvösségét,
  És erőt ad a léleknek, hogy örök boldogságban éljen.
     Köszönöm, Neked, Uram, minden sugallatodat,
     Melyekkel végtelen jóságod eláraszt,
     Lelkembe árasztott világosságodat,
     Szó el nem mondja, csak szívem érzi azt.
  Köszönöm, Neked, Szentháromság, Egy Isten,
  Az életem során kapott kegyelmet,
  Hálám csak nő majd az örök életben,
  Ahol dicséreted zengi majd énekem.
 
1287   + Lelki békém ellenére örökös harcban állok a lélek
ellenségével. Folyton újabb rejtekhelyeit fedezem fel, s a
harc tovább tombol. (39) Békés perceimben azon őrködöm s
fáradozom, hogy ne támadhasson rám váratlanul. Ha iszonyatos
gyűlöletét érzem, előle egyenesen Jézus Szentséges Szívébe
rejtőzöm.
 
1288   1937.9.19. Ma így szólt hozzám az Úr: ,,Leányom, írd,
hogy nagyon fáj nekem, ha a szerzetes lelkek a szeretet
szentségét csupán megszokásból veszik magukhoz, mintha nem
különböztetnék meg ezt a táplálékot. Szívükben nem találok
sem hitet, sem szeretetet. Csak viszolyogva térek be ilyen
lelkekhez. Jobb lenne, ha nem fogadnának magukba.''
 
1289   Legédesebb Jézus! Gyújtsd lángra szeretetemet
irántad! Formálj magadhoz hasonlóvá, isteníts meg, hogy
cselekedeteim kedvesek legyenek előtted! Tegye ezt meg velem
a napi Szentáldozás! Ó, hogy szeretnék egészen Hozzád
hasonulni, Uram!
 
1290   (40) 1937.9.19. Ma meglátogatott vér szerinti
fivérem: Stasio. Nagyon örültem ennek a szép léleknek, aki
szintén elhatározta, hogy Istennek szenteli életét, vagyis
maga Isten vonzotta őt a szeretetéhez. Sokáig beszélgettünk
Istenről s az Ő jóságáról. A beszélgetés alatt megláttam,
milyen kedves a lelke Isten előtt. A főnöknő anya
engedélyezte, hogy többször is találkozhatom vele. Mikor
fivérem megkérdezte tőlem, melyik rendbe lépjen, azt
válaszoltam: ,,Te tudod legjobban, mit kíván tőled az Úr.''
Egyébként a jezsuita rendet ajánlottam, de azt tanácsoltam:
,,Oda lépj be, ahová neked tetszik.'' Megígértem, hogy
imádkozom érte. Később elhatároztam, hogy kilencedet mondok
érte Jézus Szívéhez Piotr Skarga jezsuita pap közbenjárását
kérve a szerint az ígéret szerint, melyet a Jézus Szíve
Hírnöke[341] lapban olvastam; mert jelenleg Stasionak nagy
nehézségei vannak ebben a dologban. Megértettem, hogy ebben
az ügyben nagyobb szüksége van az imára, mint
tanácsadásra...
 
1291   (41) 9.21. Ma éjjel többször felébredtem – minden
alkalommal röviden, de teljes szívemből hálát adtam Istennek
azért a sok kegyelemért, melyben engem és Kongregációnkat
részesítette. Elgondolkodtam nagy jóságán.
 
1292   A Szentáldozásnál így szóltam Hozzá: ,,Jézusom, ma
éjjel oly sokszor gondoltam Rád!'' Jézus azt válaszolta:
,,Én is sokat gondoltam rád, mielőtt még életre hívtalak
volna.'' –,,Hogyan gondoltál rám, Jézusom?'' – ,,Úgy, hogy
beengedtelek az örök boldogságomba.'' – E szavakra megtelt
lelkem istenszeretettel. Nem győzök álmélkodni azon,
mennyire szeret minket Isten.
 
1293   Midőn rádöbbentem, hogy őszinte elhatározásom
ellenére ismét ugyanabba a hibába estem – ez ugyan csak
kicsi, nem szándékos gyarlóság volt –, lelkem oly élénk
fájdalmat érzett, hogy rövid időre abbahagytam a munkámat,
(42) s a kápolnába siettem, leborultam Jézus lábai elé, s
nagy szeretettel és fájdalommal bocsánatot kértem az Úrtól.
Nagyon szégyelltem magam annál is inkább, mert éppen ma
reggel tettem ígéretet a Szentáldozásnál, hogy hűséges
leszek Hozzá. Ekkor meghallottam a következő szavakat: ,,Ha
nem lett volna benned ez a kis gyarlóság, nem jöttél volna
hozzám. 

 
Tudd meg, valahányszor hozzám jössz, s megalázod
magad bocsánatomat kérve, a kegyelmek özönét árasztom
lelkedbe. Eltűnik előlem gyarlóságod, s csak a szeretetedet
és alázatosságodat látom. Nem veszítesz semmit, viszont
sokat nyersz.''
 

 
1294   Az Úr megmutatta nekem, hogy ha egy lélek nem fogadja
el a számára kijelölt kegyelmet, azok azonnal átszállnak egy
másik lélekre. Ó, Jézusom, tégy méltóvá engem kegyelmeid
befogadására, mert magamtól semmire sem vagyok képes.
Segítséged nélkül még a nevedet sem tudom méltóképpen
kiejteni.
 
1295   (43) 1937.9.25. Midőn láttam, milyen nagy nehézségek
tornyosulnak az ügy megvalósulása elé, elmentem az Úrhoz, és
így panaszkodtam: ,,Nem látod, Jézus, mennyire megnehezítik
műved megvalósulását?'' Lelkemben ezt a hangot hallotam:
,,Tedd meg, ami módodban áll, s ne törődj a többivel! Ezek a
nehézségek mutatják meg, hogy ez az én művem. Ha mindent
megteszel, amire képes vagy, légy nyugodt.''
 
1296   Ma, amikor kinyitottam a portát a főnöknő anya előtt,
megéreztem, hogy az Isteni Irgalom ügyében[342] megy a
városba. Ez a főnöknő tett legtöbbet ebben az ügyben.
 
1297   <W0>Ma óvatlanul megkérdeztem két szegény gyermeket,
igaz-e, hogy otthon nincs semmi ennivalójuk? Egy szót sem
szóltak, elhagyták a portát. Megértettem, hogy nagyon
nehezükre esik beszélni nyomorúságukról. Gyorsan (44) utánuk
siettem, visszahoztam őket, s adtam nekik, amit tudtam, s
amire engedélyem volt.
 
 
1298
     Légy irgalmas irántam, Istenem,
     Jézusom könyörületes Szíve szerint,
     Halld meg sóhajom, kérésem,
     S lásd megtört szívem könnyeit!
  Ó mindenható, irgalmas Isten,
  Kegyelmed kimeríthetetlen,
  S bár nyomorúságom mély, mint a tenger,
  Minden bizalmam irgalmadba vetem.
     Ó, öröktől való Szentháromság, kegyes Isten,
     Kegyelmed soha nem ér véget,
     Bízom hát irgalmad tengerében,
     S ha fátyol rejt is, érezlek Téged.
  Irgalmad mindenhatóságát, ó, Uram,
  Dicsérjék szerte a világon,
  Tiszteleted soha el nem múlhat,
  Isteni Irgalom, lelkem örökre áldjon.
 
1299–1300   (45) 1937.9.27. Ma a főnöknő anyával elmentünk
egy bizonyos úrhoz,[343] aki az Irgalmas Jézus képének
megfestése és nyomtatása ügyében dolgozik. Ugyancsak
nyomtatás alatt vannak a könyörgések[344] és a
rózsafüzér[345] is, melyekre már megkaptuk az
engedélyt.[346] A nagyobb, javított[347] képet is meg
kellett néznünk. Rendkívül örültem, mert ez már nagyon
hasonlított. Ahogy a képet szemléltem, oly élénken átjárt
Isten szeretete, hogy egy pillanatra nem tudtam, hol vagyok.
Miután ezeket a dolgokat elintéztük, a Mária-templomba
mentünk. Ott részt vettünk egy szentmisén. Jézus itt közölte
velem, hogy e mű kapcsán nagyon sok lélek nyeri el az
üdvösséget. Ezután bensőséges beszélgetést kezdtem az Úrral.
Megköszöntem neki azt a kegyelmet, hogy láthatom végtelen
irgalma tiszteletének elterjedését. Ó, milyen nagy Isten
bőkezűsége! Dicsértessék az Úr, aki ígéreteit (46) hűségesen
állja!
 
1301   Isten Irena anyát[348] ebben a dologban különleges
világossággal áldotta meg. Ő engedte meg elsőnek, hogy az Úr
kívánságát teljesítsem, bár csak a jelenés után két évvel
lett a főnöknőm. Ő volt, aki először eljött velem, amikor a
képet[349] elkezdték festeni, s most, amikor Isten
irgalmáról pár dolgot kinyomtatnak, és kis képeket
sokszorosítanak, újból velem jött. Isten különösen rendezett
el mindent ebben az ügyben. Vilniusban kezdődött el, s
mostanra Isten akarata úgy intézte a körülményeket, hogy itt
Krakkóban folytatódjék a dolog. Tudom, mennyire kedves Isten
előtt ez a főnöknő, s látom, hogyan vezeti Isten a dolgokat,
s azt akarja, hogy ebben a fontos időben éppen ennek az
anyának az oltalma alatt álljak... Hálát adok Neked, Uram,
az ilyen elöljárókért, akik szeretetben (47) és Isten
félelmében élnek. Ezért érte imádkozom a legtöbbet, mert ő
vállalta magára Isten irgalmassága ügyében a legnagyobb
nehézségeket...
 
1302   1937.9.29. Ma sok isteni titok vált érthetővé
előttem. Felismertem, hogy a Szent Ostya a következő
Szentáldozásig megmarad bennem. Isten élő, érzékelhető
jelenléte lakik a lelkemben. Ez a tudat mély áhítatot kelt
bennem minden erőfeszítésem nélkül...Szívem élő
oltárszekrény, amelyben élő Ostya van jelen. Istent sohasem
kerestem valahol a messzeségben, hanem mindig saját
bensőmben, saját lényem mélyén beszélgetek Istenemmel.
 
1303   Istenem! Minden kegyelem ellenére szüntelenül az
Istenemmel való egyesülésre vágyom. Minél jobban megismerem
Őt, annál jobban vágyódom Utána!
 
                +
1304   (48)    JMJ
 
     Vágyódva nézek a csillagos égre,
     Elbűvöl a végtelen ég kékje,
     Tiszta szívem, Istenem, megsejt Téged,
     S szeretné már levetni e földi köteléket.
  Ó, hazám! Vágyakozva szemléllek,
  Száműzetésem vajon mikor ér itt véget?
  Jézus, jegyesed szólít Téged,
  Kit megöl a vágy, mit Irántad érez.
     Sóvárogva nézem a szentek nyomdokait,
     Kik e vadonon át már hazájukba értek,
     Példájuk vezet, tanácsuk int,
     Biztatnak ők – türelem, nővérünk – hamar lehull köteléked.
  De szavukat nem hallja a vágyódó lélek,
  Szíve hevesen törne Urához, Istenéhez,
  Nem érti meg az emberi beszédet,
  Mert szeretete egyedül Istené lett.
     Sóvárgó lelkem a szeretet sebével
     Áttör minden teremtett létezőn,
     (49) S egyesül a végtelen örökléttel,
     Az Úrral, Ki magával eljegyezte őt.
  Vágyódó lelkemnek engedd meg, Istenem,
  Hogy elmerüljön Isteni Háromságodban,
  Teljesítsd vágyaim, melyekért alázattal kérlek,
  Szerető szívvel, lángokban égve.
 
1305   Ma bejött portánkon egy lélek, s kérte, vegyük fel
gyermekeink[350] közé, de nem tudtuk ezt megtenni. Ennek a
léleknek nagy szüksége lett volna házunkra. Míg vele
beszéltem, testemben megjelentek Jézus fájdalmai. Midőn
elment, az egyik legsúlyosabb önmegtagadást gyakoroltam
érte. Legközelebb nem engedem elmenni az ilyen lelket. Három
napig sokat szenvedtem miatta. Nagyon sajnálom, hogy oly
kicsik az intézeteink, s nem tudunk több ilyen lelket
elhelyezni. Jézusom, Te tudod, mennyit szenvedek minden
eltévedt bárányért...

 
1306   (50) + Ó, alázat! Te pompás virág! Tudom, csak kevés
lélek mondhat magáénak. Talán azért, mert olyan szép vagy, s
oly nehéz elnyerni téged. Biztos, mindkettő oka. Maga Isten
talál tetszést benned. Az alázatos lélek előtt nyitva állnak
az ég zsilipjei, s a kegyelmek tengere zúdul rájuk. Ó, de
szép az alázatos lélek! Szívéből mint tömjénfüstölőből száll
fel mindenféle kedves illat a felhőkön át egész az Istenig,
hogy megörvendeztesse Szentséges Szívét. Az ilyen lélektől
semmit sem tagad meg az Úr. Az ilyen lélek teljhatalmú,
befolyásolja az egész világ sorsát. Isten egészen a trónjáig
emeli fel. Minél alázatosabb a lélek, annál jobban hajol le
hozzá az Úr. Gazdagítja kegyelmeivel, s mindenhatósága
kíséri minden időben. Az ilyen lelkek élnek a legszorosabb
egységben Istennel. Ó, alázat! Verj mélyen gyökeret egész
lényemben! Ó, legtisztább, legalázatosabb Szűz, segíts
elnyernem a mély alázatot! (51) Most értem meg, miért van
olyan kevés szent, mert kevés a mélyen alázatos lélek.
 

1307   Örök Szeretet, Irgalmasság Mélye, ó, Háromszemélyű
Szentség, mégis egy Isten! Mindnyájunkat szerető öledben
tartasz, s mint jó Atya, senkit sem vetsz meg. Ó, isteni
Szeretet, élő Forrás! Áradj ki ránk, méltatlan
teremtményeidre. Ne tartsa vissza nyomorúságunk szereteted
árját, hiszen irgalmadnak nincs határa.
 
1308   + Jézusom, úgy vettem észre, mintha kevesebbet
foglalkoznál velem. – ,,Igen, gyermekem. Elrejtőzöm lelki
vezetőd[351] mögé. Ő foglalkozik veled akaratom szerint.
Becsüld meg minden szavát, mintha az enyém lenne. Ő a
függöny, aki mögé elrejtőzöm. Én és a lelki vezetőd egyek
vagyunk. Az ő szavai az én szavaim.''
 
1309   (52) Midőn a keresztutat imádkozom, a tizenkettedik
stációnál mélységes meghatottság fog el. Itt szemlélem Isten
irgalmának mindenhatóságát, mely Jézus Szívén áttört. Minden
egyes alkalommal, mikor a keresztutat imádkozom, Jézus
megnyitott Szívébe zárom az egész szerencsétlen emberiséget,
valamint egyes személyeket, akiket szeretek. – Az
irgalmasságnak ebből a forrásából tört elő a két sugár: a
vér és a víz, melyek a kegyelmek áradatával öntik el a
világot...
 
1310   Mikor az ember beteg és gyenge, állandóan
erőfeszítések árán kell megtennie azt, amit mindenki
természetszerűen el tud látni, s néha még ezeket a
,,természetes'' dolgokat sem tudja ellátni az ember. Mégis
mindenért hála Neked, Jézus. Nem a munka nagysága, hanem a
ráfordított erőfeszítés kap jutalmat. Amit szeretettel
teszünk meg, az nem kis dolog, ó, Jézusom! Hiszen a Te
szemed mindent lát. (53) Nem tudom, miért érzem magam reggel
különösen gyengének. Minden erőmet össze kell szednem, hogy
felkeljek az ágyból. Sőt néha kifejezetten hősiesen kell
viselkednem. A Szentáldozásra gondolva némi erő száll belém.
A nap tehát küzdelemmel kezdődik, s azzal is végződik. Midőn
lepihenek, úgy érzem magamat, mint a harctérről hazatérő
katona. Hogy mit rejt magában ez a nap, csak Te tudod,
Mesterem és Uram.
 
1311   Elmélkedés. Az elmélkedés alatt a mellettem térdelő
nővér folyton krákog és köhög. Néha szünet nélkül. Mivel már
véget ért a mise, arra gondoltam, hogy az elmélkedés idejére
elcserélem a helyem. De eszembe jutott, ha elhagyom a
helyemet, észreveszi a nővér, s majd bántani fogja, hogy
elhúzódtam mellőle. Elhatároztam, hogy a helyemen (54) fogok
imádkozni, és a türelem gyakorlását Istennek ajánlom. A
szemlélődés végén Isten vigasza oly mértékben eltöltött,
hogy szívem alig bírta azt elviselni. Az Úr értésemre adta,
ha elhagytam volna a helyem, mindazt a kegyelmet, amely a
lelkembe áradt, elveszítettem volna.
 
1312   + Ma Jézus egy szegény fiatalember alakjában jött a
portára. Lesoványodott, fiatal férfi képében, rongyos
ruhában, mezítláb, hajadonfőtt, agyonfagyva, mert hideg és
nedves volt az idő. Valami meleg ételt kért. Bementem a
konyhába, de nem volt ott semmi a szegények részére.
Keresgélés közben találtam egy kis levest. Megmelegítettem,
tördeltem bele egy kis kenyeret, s így adtam a szegény
fiúnak, aki megette. Abban a pillanatban, amikor elvettem
tőle az edényt, tudomásomra hozta, hogy Ő az ég és föld Ura.
Ahogy megláttam, ki Ő, eltűnt a szemem elől. Midőn
visszatértem cellámba, elgondolkodtam a történteken. Ekkor
meghallottam lelkemben: ,,Leányom, meghallottam a szegények
áldásait, akik a portáról eljövet áldanak engem. Az
engedelmesség keretein belüli irgalmad megtetszett nekem,
azért elhagytam trónomat, hogy megízleljem irgalmad
gyümölcsét.''
 
1313   Ó, Jézusom, már értem, s világos előttem, hogy mi
történt nem sokkal ezelőtt. Éreztem is, hogy különös az a
szegény, aki ilyen szerénységet tanúsít. Ettől kezdve még
nagyobb szeretet gyúlt a szívemben a szegények és a
szűkölködők iránt. Úgy örülök, hogy elöljáróim épp ezzel a
munkakörrel bíztak meg. Tudom, hogy az irgalom sokoldalú.
Mindig, mindenhol, minden időben lehet jót tenni. A
bensőséges istenszeretet állandóan megláttatja a szükséget,
és tettel, szóval, imával siet segíteni. Szavaidat, Uram,
most értettem (56) meg, melyeket korábban mondtál nekem.
 
1314   + Csak Te tudod, Krisztus, milyen nagy erőfeszítésbe
kerül gyenge egészségemmel jól ellátni kötelességeimet.
 
1315   + Belső elhagyatottságaim idején sem veszítem el
nyugalmam, mert tudom, hogy Isten sohasem hagyja el a lelket
– legfeljebb akkor, ha maga a lélek tépi szét hűtlenségével
a szeretet kötelékét. Minden létezés teljesen az Úrtól függ,
s az Ő mindenhatósága tartja fenn azokat. Egyeseket a
szeretet kormányoz, másokat az igazság. Tőlünk függ, milyen
uralom alatt akarunk élni. Senkitől se tagadják meg az
elegendő kegyelmet. Nem rémít el látszólagos magamra
hagyatottságom. Magamba szállok, s elgondolkozom azon, vajon
nem az én hibám miatt érzek most így? Ha nem – dicsőség
Istennek!
 
1316   (57) 1937.10.1. – ,,Leányom, szeretetből végzett
áldozatra van szükségem, mert csak ennek van jelentősége
előttem. Nagy adósággal tartozik nekem a világ, melyet
áldozatukkal csak a tiszta lelkek tudnak törleszteni,
irgalmasságot gyakorolva.''
 
1317   Megértettem, Uram, szavaid, mint ahogy az irgalmasság
széles terjedelmét is, melynek világítania kell lelkemben. -
- Jézus: ,,Tudom, leányom, hogy megérted szavaimat, s
mindent megteszel, amit tudsz – de írd fel a lelkek
részére, akik időnként azért aggódnak, mert nincsenek anyagi
javaik, amivel irgalmasságot gyakorolhatnának: nagyobb
értéke van a lelki irgalmasságnak, amihez nincs szükség sem
engedélyre, sem tartalékokra. Minden lélek rendelkezésére
áll. Az a lélek, aki nem gyakorol irgalmat, az utolsó ítélet
napján nem fog részesülni az én irgalmamban sem. Ó, ha
a lelkek tudnának örök kincseket gyűjteni, nem részesülnének ítéletben – mert az irgalommal megelőznék ítélkezésemet.
 
1318   (58) 1937.10.10. Ó, Jézusom, köszönetként sok
kegyelmedért felajánlom Neked testem, lelkem, akaratom és
szívem minden érzelmét. Fogadalmammal egészen Neked
szenteltem magam, már semmim sincs, amit odaadhatnék Neked.
Jézus erre azt mondta: ,,Leányom, nem adtad oda nekem azt,
ami igazán a tiéd.'' Mélyen lelkembe néztem s láttam, hogy
egész lelkemmel szeretem az Istent. Nem találtam semmit,
amit már oda ne adtam volna Neki. Megkérdeztem: ,,Jézusom,
mivel rendelkezem még? Mondd meg, s azonnal odaadom tiszta
szívvel.'' Jézus jóságosan azt felelte: ,,Leányom, add nekem
nyomorúságodat, mert az kizárólag a te tulajdonod.'' Ebben a
pillanatban megvilágította lelkemet egy fénysugár, s
megláttam gyarlóságom teljes mélységét. Azonnal Jézus
legszentebb Szívéhez simultam, oly nagy bizalommal, hogy ha
az elkárhozottak összes bűne terhelné is lelkiismeretemet,
mégse kételkednék Isten (59) irgalmában – hanem porrá
zúzott szívemmel irgalmad mélységébe vetném magamat. Hiszem,
Jézusom, hogy nem taszítanál el magadtól. Hanem helyettesed
kezével feloldoznál engem.
 
1319   Meghaltál, Jézusom, de a lelkek számára
felfakasztottad az élet forrását. Az egész világ
rendelkezésére áll az irgalom tengere. Ó, élet kútja, Isten
végtelen irgalma, öleld át az egész világot, s áradj ki ránk!
 
1320   – ,,Délután három órakor könyörögj irgalmamért,
főleg a bűnösök részére. Mélyülj el, ha csak rövid időre is,
szenvedéseimben, főleg elhagyatottságomban halálom óráján. Ez a nagy irgalom órája a világ számára. Megengedem, hogy behatolj halálos szomorúságomba. Ebben az órában nem tagadok meg semmit a lelkektől, akik szenvedéseimre hivatkozva kérnek tőlem valamit.''
  (60)  +
       JMJ
 
1321
  Köszöntelek, Jézusom legirgalmasabb Szíve,
  Minden kegyelem élő forrása,
  Lelkünk egyetlen oltalma, menedéke,
  Benned van reményem ragyogása.
     Köszöntelek, Istenemnek könyörületes Szíve,
     A szeretet kimeríthetetlen élő kútja,
     Melyből élet fakad a bűnös ember részére,
     És nekünk égi örömöket juttat.
  Köszöntelek, szentséges Szívnek nyílt sebhelye,
  Melyből az irgalom sugarai előtörtek,
  E forrásból mindenki életet meríthet
  A bizalom edényébe töltve.
     Köszöntelek, felfoghatatlan Isteni Jóság,
     Mérhetetlen, kikutathatatlan,
     Irgalommal teljes, mégis örökké szent Valóság,
     Olyan vagy, mint gyermeke fölé hajló anya.
  Köszöntelek, irgalom trónusa, Istennek Báránya,
  Ki életed áldoztad fel értem,
  Előtted lelkem leborul mindennap,
  Mély hitben élve.
========================================================================

  Sötét éjszaka mély árnyai közt
  Halad előre életem hajója,
  Sehol egy part, ahol kikötsz,
  Körülölel a tenger árja.
     A legkisebb vihar is elsüllyeszthetne,
     Lehúzva hajómat a víz mélyébe,
     Ha Te magad nem őrködnél felettem, Istenem,
     Életem minden órájában, minden percében.
  Körülöttem hullámok zúgnak és tombolnak,
  Én mégis nyugodtan, bizakodva úszom,
  Gyermekként nézek a távolba,
  S nem félek, mert világosságom Te vagy, Jézusom.
     Mindenütt borzalom és rettenet,
     Ám az én lelkem békéje a tengernél is mélyebb,
     Aki Veled van, Uram, el nem veszhet,
     Ezt mondja a Te isteni szereteted nékem.
  Bár mindenfelől vészek leselkednek,
  Nem félek, mert a csillagos eget nézem,
  Bátran, vidáman haladok előre,
  Ahogy ez illik egy tiszta szívhez.
     Ha életem hajója nyugodtan célba ér,
     Csak mert a kormányosom Te vagy, Istenem,
     Mindenek fölött ezért,
     Mély alázattal megvallom ezt.
 
           +
  (2)     JMJ

Istenem, szeretlek!
A Legszentebb Oltáriszentségről nevezett Fausztina nővér
 
1324   Krakkó, 1937.10.20.
 
     + Mély hittel, reménnyel, szeretettel
     Üdvözöllek, ó, angyali Kenyér.
     Szívem mélyéből áldalak Téged,
     Bár nem vagyok más, csak kis semmiség.
  Üdvözöllek, elrejtőzött Istenség,
  És egész szívemből szeretlek Téged.
  Nem zavar, hogy titkaid leple rejt még,
  Én úgy szeretlek itt, mint választottaid az égben.
     Üdvözöllek, Istennek Báránya,
     Ki elveszed lelkem minden bűnét,
     Minden reggel szívembe zárlak,
     S Te előkészíted lelkem üdvét.
 
           +
  (3)     JMJ       Krakkó, 1937.10.20
               + Ötödik füzet
 
1325   Ó, Istenem, dicsérjen Téged minden, ami bennem él,
Teremtőm, Uram. Szívem minden dobbanásával hirdetni akarom
kikutathatatlan irgalmadat. Hirdetni akarom a lelkeknek nagy
jóságodat, s fel akarom bátorítani őket, hogy bízzanak
irgalmadban. Ez a küldetésem, melyre Te hívtál meg, Uram, a
jelen és a jövő életemben.
 
1326   Ma kezdődik a nyolcnapos lelkigyakorlatunk. Kérlek,
Jézusom, Mesterem, segíts, hogy buzgón végezhessem ezt a
szent lelkigyakorlatot. Lelked vezessen, Ó, Istenem, hogy
mélyebben ismerhesselek meg, Uram, s nagyobb önismeretre
tehessek szert, mert oly mértékben szeretlek Téged,
amennyire megismerlek. Amennyire felismerem nyomorúságomat,
annyira vetem meg magam. Tudom, Uram, hogy nem tagadod meg
tőlem segítségedet. Szentként szeretnék kikerülni ebből (4)
a lelkigyakorlatból, bár emberi szemek nem fogják meglátni a
változást, még az elöljáróim sem. Uram, működjék lelkemben
kegyelmed, teljesedjék be rajtam akaratod.
 
1327   Első nap. Jézus: ,,Leányom, ez a lelkigyakorlat
megszakítás nélküli szemlélődés lesz, úgy éled át, mint egy
lelki lakomát. Irgalmas szívemen elmélkedheted végig
mindazokat a kegyelmeket, melyeket szíved kapott. Lelkedet
mély béke fogja kísérni. Azt akarom, hogy tekinteted
állandóan szent akaratomat figyelje. Így tetszel nekem a
legjobban. Nem hasonlítható ehhez semmiféle áldozat. Minden
gyakorlat alatt szent szívemen pihensz majd, semmilyen
reformot nem hajtasz végre, mert életed az én tetszésem
szerint való. A lelkigyakorlatot tartó pap egyetlen szava
sem fog nyugtalanítani.''
 
1328   Jézusom, már két elmélkedésen túl vagyok, s látom,
minden igaz, amit mondtál nekem. Mély békét érzek, s ez a
béke (5) lelkiismeretemből fakad, mely biztosít arról, hogy
mindig a Te akaratodat teszem, Uram.
 
1329   Az emberi élet céljáról szóló elmélkedésből
megértettem, hogy ez az igazság mélyen gyökeret vert
lelkemben, és ettől cselekedeteim tökéletesebbekké váltak.
Tudom, miért lettem megteremtve. Az összes teremtmény együtt
sem tudja helyettesíteni a Teremtőt számomra. Tudom, hogy
végső célom Isten. Így minden tettem is Istenre irányul.
 
1330   + Ó, milyen jó ezt a lelkigyakorlatot Istenem Szívén
megtartani! Egyedül vagyok Jegyesemmel a rengetegben, és
senki sem zavarhatja meg édes beszélgetésünket.
 
1331   Jézusom, szentségem épületének alapjait Te magad
fektetted le, mert az én közreműködésem nem volt valami
nagy. Te segítettél a teremtményekhez való helyes
viszonyuláshoz, mert a szívem egyedül nagyon gyenge. Ezért
kértelek Téged, Mesterem, hogy ne tekints szívem (6)
fájdalmaira, s metssz le rólam mindent, ami akadályozna a
szeretet útján. Abban a szenvedésben, amit műved kapcsán
lelkemben okoztál, nem értettelek meg, de ma már értelek,
Uram, és örülök a szellem szabadságának. – Jézus maga
őrködött fölöttem, hogy semmiféle szenvedély ne hálózza be
szívemet. Megértettem, milyen veszélytől óvott meg, ezért
határtalanul hálás vagyok Istenemnek.
 
1332   + Második nap. Midőn az angyalok bűnéről, s az
azonnal bekövetkező büntetésükről elmélkedtem, megkérdeztem
Jézust: ,,Miért büntetted meg bűnbeesésük után
haladéktalanul az angyalokat?'' Ezt válaszolta: ,,Mélységes
Isten-ismeretük miatt. Nincs a földön ember, még ha nagy
szent lenne is, aki úgy ismerné Istent, mint az angyalok.''
Hozzám, nyomorult bűnöshöz viszont irgalmas Istennek
mutatkoztál, éspedig oly sokszor. Irgalmad ölében hordozol,
és mindig megbocsátasz, ha összetört szívvel bűnbocsánatért
esedezem.
 
1333   Mélységes csend tölti el lelkemet, egyetlen felhő sem
takarja el a Napot előlem. Egészen (7) átadom magam e Nap
sugarainak, hogy szeretete tökéletes változást idézzen elő
bennem. Szentként akarok kikerülni ebből a
lelkigyakorlatból, s gyarlóságom ellenére szentté akarok

lenni. Bízom abban, hogy Isten irgalma az ilyen
nyomorúságból is, amilyen én vagyok, szentet tud faragni,
hiszen őszinte akarat él bennem ehhez. Minden kudarc
ellenére úgy akarok harcolni, s úgy cselekedni, mint egy
valóban szent lélek. Semmitől sem hagyom magam
elbátortalanítani. Szentként akarok élni és halni úgy, hogy
Rád irányítom tekintetemet, keresztre feszített Jézus.
Példaképem leszel cselekedeteimben. Példaképeket kerestem a
környezetemben is, de nem találtam megfelelőt. Úgy éreztem,

mintha késne így szentségem. De tekintetemet most Rád
emelem, Krisztus, legjobb Vezetőm! Bízom benne, hogy
megáldod erőfeszítéseimet.
 
1334   + A bűnről való elmélkedésem során az Úr
megismertetett velem minden rosszat, ami a bűnben rejlik, s
a nagy hálátlanságot, amit képvisel. Lelkemben nagy undort
érzek még a legkisebb bűnnel szemben is. (8) A most szemlélt
örök igazságok azonban a legkisebb zavar és nyugtalanság
árnyékát sem keltik lelkemben. Szakadatlanul tart
szemlélődésem annak ellenére, hogy mélyen megrendítenek ezek
a dolgok. Ebben a szemlélődésben nem érzem lelkesedni a
szívemet, helyette mély békét és sajátságos csendet élvezek.
Az izzó szeretet mellett különös kiegyensúlyozottság van
bennem. Még a Szentáldozás sem okoz megindultságot, helyette
mély egyesülésre vezet Istennel; ahol az én szeretetem Isten
szeretetével találkozva eggyé válik [vele].
 
1335   + Jézus felszólított, hogy ezen lelkigyakorlaton a
résztvevő nővérekért is imádkozzam. Amíg imádkoztam,
megláttam egyes lelkek küzdelmét. Azonnal megkettőztem
imáimat.
 
1336   + Ebben a mély csendben jobban megítélhetem a lelkem
állapotát. Tiszta vízhez hasonlít a lelkem, amelyben minden
jól látszik, jól látom saját nyomorúságomat és Isten
kegyelmeinek nagyságát is. Ezek a valóságos felismerések
megerősítik lelkemet mély alázatában. Szívem úgy áll
Kegyelmed hatása alatt, mint a nap fényében tündöklő
kristály. Tükrözze vissza (9) szívem Isteni Képmásodat olyan
módon, amennyire csak egy teremtmény erre képes lehet.
Ragyogjon keresztül rajtam a Te Istenséged, ki a lelkemben
lakozol!
 
1337   Ahogy a legszentebb Oltáriszentség előtt imádkoztam
Jézus öt sebét üdvözölve, minden seb köszöntésekor éreztem,
hogy egy kegyelmi sugár hatolt a lelkembe, s a mennyország
előízét, s ezzel együtt abszolút bizalmat adott Isten
irgalma iránt.
 
1338   Ahogy ezt írom, hallom a sátán kiáltozását: ,,Mindent
leír! Mindent leír! Ezzel mi oly sokat veszítünk! Ne írj
Isten jóságáról! Ő az igazságos.'' Dühöngve felüvöltött, és
eltűnt.
 
1339   Ó, irgalmas Isten! Te nem vetsz meg minket, hanem
állandóan kegyelmeiddel ajándékozol meg. Méltóvá teszel
királyságodra. Jóságod emberekkel tölti be a hálátlan
angyalok üresen maradt helyeit. Ó, nagy irgalmasságú Isten,
ki szent tekinteted elfordítottad a fellázadt angyalokról, s
a bűnbánó emberekre néztél. (10) Tisztelet és dicsőség
mérhetetlen irgalmadnak! Ó, Istenem, Te nem veted meg az
alázatos szívet.
 
1340   Jézusom! Kegyelmeidnek hála, érzem, hogy természetem
nemesebbé válik, de még nem haldoklik egészen. Éberségemnek
tehát állandónak kell maradnia. Küzdenem kell még sok
hibámmal, de tudom, hogy ez a harc nem alacsonyít le senkit,
csak a gyávaság és bukások.
 
1341   Sokat kell eltűrni, ha nem ágyban fekvő beteg az
ember, de gyenge az egészségi állapota, mert a környezete
nem tekinti betegnek. Különféle okokból mindig van alkalom
áldozatot hozni, olykor egészen nagyokat is. Most már értem,
hogy sok dolog majd csak az örökkévalóságban válik
nyilvánvalóvá. De azt is tudom, ha Isten áldozatot kíván,
nem szűkösködik kegyelmeivel, hanem bőségesen juttatja
azokat a léleknek.
 
1342   Jézusom, égjen csendben áldozatom trónod előtt
szeretettel telve. Így könyörgök Hozzád irgalomért a
lelkeknek.
 
1343   (11) Harmadik nap. Elmélkedés a halálról, melyen
saját tényleges halálomra készültem fel. Lelkiismeret-
vizsgálatot tartottam, s a halál tükrében gondoltam át
összes ügyeimet. Hála a kegyelemnek, mindegyiken rajta volt
a végleges cél ismertetőjegye. Szívem Isten iránti nagy
hálával fogadta ezt, s elhatároztam, hogy a jövőben még
nagyobb hűséggel szolgálom Uramat. A legfontosabb a régi
ember teljes halála, s új életet kezdeni. Reggel úgy
készültem fel a Szentáldozásra, mintha életemnek utolsó
Áldozása lenne. A Szentáldozás után szembenéztem a halállal,
elmondtam a haldoklók imáját, s később a lelkemért a
Mélységből kiáltok zsoltárt. Testemet leeresztették a sírba,
s így szóltam lelkemhez: ,,Látod, mi lett a testedből, egy
halom sár és kukacok. Ez az örökséged...''
 
1344   Ó, Irgalmas Isten! Te engeded, hogy éljek, add tehát,
hogy új életet kezdjek; olyan életet, ami teljesen lelki,
amelyen nem lesz hatalma a halálnak. Megújult a szívem, s
már itt a földön megkezdtem új életemet – Isten
szeretetének életét. Emellett nem felejtem el, hogy (12)
csupa gyengeség vagyok, de nem kételkedem egyetlen
pillanatra sem segítő kegyelmedben, Istenem.
 
1345   Negyedik nap. Ó, Jézusom! Szíveden ez alatt a
lelkigyakorlat alatt oly jól érzem magam! Lelkem békéjét nem
zavarja semmi. Egyik szemem nyomorúságomra, a másik irgalmad
mélységére tekint.
 
1346   A szentmise alatt, melyet P. Andrasz mondott, láttam
a kis Jézust. A misekehelyben ült, s felénk tárta
karocskáit. Egy mély pillantás után azt mondta nekem:
,,Ahogy ebben a kehelyben látsz engem, úgy lakom a
szívedben.''
 
1347   Szentgyónás. A bűnök bevallása után megkaptam a
kívánt engedélyt, hogy naponta a szentmise alatt félóráig
hordhatom a karpántot,[352] s rendkívüli helyzetekben két
óra hosszat az övet.[353] [A páter azt mondta:] ,,Nővér,
ezzel a lehető legnagyobb hűséggel tartson ki Jézus
mellett.''
 
1348   (13) Ötödik nap. Mikor reggel a kápolnába mentem,
felismertem, hogy a főnöknőnek kellemetlensége volt miattam.
Ez nagyon fájt nekem. A Szentáldozás után Jézus Legszentebb
Szívére hajtottam a fejem, s ezt mondtam: ,,Ó, Uram, engedd,
hogy minden vigasz, amit jelenlétedben érzek, erre a kedves
főnöknőre hulljon, aki miattam szenvedett kellemetlenséget,
tudtomon kívül.''
 
1349   Jézus megvigasztalt. Azt mondta, mindkettőnk lelkének
hasznára vált ez a dolog. Mégis kértem az Urat, mentsen meg
attól, hogy valaki miattam szenvedjen. Szívem nem bírná ezt
elviselni.
 
1350   Ó, fehér Ostya! Te megőrzöd lelkem fehérségét. Elfog
a félelem attól a naptól, amikor nem vehetnélek magamhoz
Téged. Angyali Kenyér vagy – tehát szűzi Kenyér is.
 
1351   Jézus, legtökéletesebb Példaképem! Rád szegezett
tekintettel követem nyomaidat egész életemen át.
Természetemet alárendelem a kegyelemnek, legszentebb
akaratod és ama világosság szerint, mely lelkemet átjárja.
Mindebben bízom segítségedben.
 
           +
  (14)    JMJ
 
1352
Belső ellenőrző lap[354]
 
Részletes lelkiismeret-vizsgálat
 
  Egyesülés az irgalmas Krisztussal. Ha Vele egyesülök,
mindig és mindenhol hűnek kell lennem Hozzá. Ezért
bensőmben: kapcsolat az Úrral. Külsőleg: hűség a
szabályzathoz, főleg a hallgatáshoz.
 
1353
                 Győzelmek Vereség
  November:      53        2
  December:      104       –
  Január:        78        1
  Február:       59        1
  Március:       50
  Április:       61
  Május
  Június
  Július
  Augusztus
  Szeptember
  Október
 
1354   Ha bizonytalan vagyok, hogy hogyan cselekedjem,
megkérdezem a szeretetet, ez adja a legjobb tanácsot.
 
1355   (15) Általános lelkiismeret-vizsgálat 1937.10.25.
 
Győzelem                                                         Bukások
                Nov.Dec.Jan.Feb.Már.Ápr.Máj.Jún.Júl.Aug.Szep.Okt.
                11  12  1   2   3   4   5   6   7   8   9    10
 
Isten
parancsolatai
 
Fogad. –                   9
szegénység
 
Fogad. –                   7
tisztaság
 
Fogad. –           27      7
engedelmesség
 
Szabályzat          7
 
Felebaráti      38  17  73  35  30  20                            1,1,1
szeretet
 
Alázat          7   39  23  34  56  25                            2,3,1,6
 
Türelem         23  56  50  17  80  50
 
Csendesség      11  45  37  28  37  20
 
Tiszteletadás       15  25  3   1                                 1
 
Szt.mise,       17  12  13  7       10                            Szt.mise
Szt.áldozás                                                       6,2,1,1,12
 
Elmélkedés      6   5       10                                    Szt.áldozás
                                                                   1,(12)
Részletes       7   5   11                                        1
lelkiismeret-
vizsgálat
 
Istenhez és     5           5
gyóntatóhoz
való viszony
 
  – Elöljárók- 7                                                 1,1
     hoz
 
  – Nővérekhez 4
 
  – Világi     20  2                                             2,1
     személyek-
     hez
 
1356   (16) Hatodik nap. Ó, Istenem! Kész vagyok akaratod
teljesítésére, bárhogy is vezetsz – áldani foglak érte.
Kegyelmed segítségével teljesítek mindent, amit csak kívánsz
tőlem. Egész szívemmel s lelkemmel elfogadom, amit szent
akaratod csak rám mér – bármi legyen is az, és nem törődöm
azzal, mit szól ehhez megromlott természetem.
 
1357   Egyik napon egy nagyobb csoport mellett haladtam el.
Megkérdeztem az Urat, ezek az emberek valamennyien a
kegyelem állapotában vannak-e, mert fájdalmaidat nem éreztem
mellettük. – ,,Mert nem érezted fájdalmaimat, ez nem
jelenti, hogy mindannyian a kegyelem állapotában vannak,
csak néha éreztetem meg veled bizonyos lelkek állapotát, s
részesítelek a szenvedés kegyelmében azért, hogy téged
használjalak fel megtérésük eszközéül.''
 
1358   Ahol igazi erény él, ott jelen kell lennie az
áldozatnak is, s áldozatnak kell lennie az egész életnek.
Egyedül az áldozat által válik hasznossá a lélek. A
felebarátaimmal való viselkedésem áldozatom révén szolgálhat
Isten dicsőségére. Az áldozatot azonban át kell hatnia Isten
szeretetének, mert minden a szeretetben összpontosul és
nyeri el értékét.
 
1359   (17) – ,,Ha befejezed ezt a lelkigyakorlatot, ne
felejtsd el, hogy veled mint egy tökéletes lélekkel fogok
bánni. Hasznos eszközként akarlak látni a kezemben művem
teljesítésére.''
 
1360   Ó, Uram, ki átjárod egész lényemet, s behatolsz
lelkem legtitkosabb zugába, látod, hogy csak Reád vágyom, s
egyedül szent akaratodat akarom teljesíteni nehézségek,
szenvedések, megaláztatások ellenére, emberi szempontokra
való tekintet nélkül.
 

1361   – ,,Szilárd elhatározásod, hogy szent légy,
végtelenül kedves nekem. Megáldom fáradozásaidat, s
megszentelődésedhez megadom a lehetőséget. Figyelj, ki ne
hagyj egyetlen adott lehetőséget sem, melyet gondviselésem
küld neked, hogy szentté válhass. Ha mégsem sikerül
kihasználnod az adott alkalmakat, ne nyugtalankodj, hanem
mély alázattal borulj elém, s merülj egészen nagy bizalommal
irgalmamba. Ily módon többet nyersz majd, mint amennyit
elvesztettél, mert az alázatos lélek mindig többet kap –
többet, mint amennyit maga kér.''


 
1362   (18) + Hetedik nap. Rendeltetésem felismerése nem
más, mint benső bizonyosság, hogy eljutok a szentségre. Ez a
mély felismerés Isten iránt hálával töltötte el a lelkemet.
Minden hódolatom egyedül Istené, mert tudom, mire vagyok
képes magamtól.
 
1363   A lelkigyakorlat végeztével Isten szeretete által
teljesen meg fogok változni. Lelkem bátran és komolyan kezdi
el új életét, bár külsőleg semmi sem változik életemben, és
senki sem vesz észre semmit. Életem irányítója a tiszta
szeretet. Az irgalmasság pedig e szeretet gyümölcse. Érzem,
hogy Isten egészen átjárt, s ezzel az Istennel térek vissza
a fáradságos és nehéz, hétköznapi, szürke életbe – bízva
Abban, akit szívemben érzek, hogy ezt a szürkeséget
átalakítja személyes szentségemmé.
 
1364   Ebben a lelkigyakorlatban irgalmas Szíved csendjében
megérik a lelkem. Szereteted tiszta sugarában lelkem
elveszíti fanyarságát, (19) s édes, érett gyümölcsöt terem.
Most már szentségben szolgálhatom Egyházamat. Együtt lüktet
vérem az egész Egyházzal, mert Jézusban egy testet alkotunk.
Azon iparkodom, hogy szívem földjén egészséges gyümölcsök
teremjenek. Talán emberi szemek nem fogják látni, de eljön a
nap, amikor kiderül, hogy ezzel a gyümölccsel sok lélek
táplálkozott, s fog még táplálkozni.
 
1365   Ó, örök Szeretet! Új életet gyújtasz bennem, a
szeretet és irgalom életét. Támogass kegyelmeddel, hogy
felhívásaidat méltón követhessem, s rajtam keresztül
teljesíteni tudd a lelkekben, ami szándékodban áll.
  Istenem, látom már az örök hajnalpír sugarát! Egész lelkem
Hozzád törekszik, Uram. Már semmi sem tart vissza, semmi sem
köt a földhöz. Segíts, Uram, hogy hátralévő napjaimat
türelemmel tudjam viselni. Szeretetem áldozata szünet nélkül
ég fenséged előtt, de oly csendesen, hogy csak Isteni
Tekinteted látja, senki sem fürkészheti ki.
 
1366   (20) Ó, Uram! Bár sok dolog elfoglal, és szívemen
viselem a művet, óhajtom az Egyház diadalát, kívánom a
lelkek megmentését, megrendít hűséges híveid üldözése, s bár
kínzóan fáj sok lélek eleste – mindezeken túl mélységes
béke honol lelkemben, amit sem győzelem, sem vágyak, sem
kellemetlenségek nem tudnak megingatni, mert Te minden
végzet felett állsz, én Uram, Istenem!
 
1367   Nyolcadik nap. Ó, Uram, mialatt legszentebb Szíveden
számtalan jótetteden elgondolkodtam, hálaérzet támadt a
lelkemben az isteni kegyelmekért és jótettekért. Hét nap és
hét éjjel szeretnék hálaimát mondani Isten felsége előtt,
bár kívülről minden kötelességemet el fogom látni. Lelkem
állandóan az Úr előtt lesz, s gyakorlataimat átszövi majd a
hálaadás. Esténként – fél órán át térdelek az Úr előtt
cellámban. Éjjel pedig annyiszor fogok hálaimába merülni,
(21) ahányszor csak felébredek. Ily módon akarom legalább
kis részben viszonozni Isten jótéteményeit.
 
1368   Hogy mindez Istennek kedvesebb legyen, s nekem a
legkisebb kétségem se maradjon, lelki vezetőmhöz fordultam,
s elmondtam szándékomat, amit lelkemben éreztem a hálaadásra
vonatkozóan. Mindenre megkaptam az engedélyt, azzal a
kivétellel, hogy éjszaka, amikor felébredek, ne erőltessem
meg magam az imában.
 
1369   Nagy örömmel tértem vissza a zárdába,[355] s már
másnap elkezdtem a nagy hálaadást fogadalmam megújításával.
Lelkem egészen elmerült Istenben, s egész lényemből a hála
lángja lobogott Istenhez. Nem esett sok szó, mert Isten
jótettei parázsként égtek a lelkemben, s minden fájdalom és
kellemetlenség – mint fahasábok – hulltak a lángokba, el
nem oltva, inkább táplálva azokat. Kértem az egész eget és
földet, csatlakozzanak hálaadásomhoz.
 
1370   (22) Vége a lelkigyakorlatnak, ezeknek a szép
napoknak, amikor zavartalanul együtt lehettem az Úrral. Ezt
a lelkigyakorlatot úgy végeztem, ahogy Jézus kívánta, s
ahogyan az első nap megmondta, vagyis a legnagyobb békében
szemlélve Isten jótetteit. Ilyen lelkigyakorlatot még nem
tartottam életemben. Ettől a békétől lelkem jobban
megerősödött, mint valami megrázkódtatástól vagy
megindultságtól. A szeretet sugaraiban mindent olyannak
láttam meg, mint amilyen a valóságban.
 
1371   A lelkigyakorlat után Isten szeretete által teljesen
átlényegültem. Ó, Uram! Istenítsd meg tetteimet, hogy örök
érdemük legyen, mert nagy gyengeségem ellenére bízom
kegyelmed erejében. Ez támogat, segít majd engem.
 
1372   Jézusom, Te tudod, hogy egészen fiatal éveimtől
kezdve nagy szent akartam lenni, azaz oly bensőségesen
akartalak szeretni, ahogy eddig egyetlen lélek sem szeretett
Téged. Eleinte csak titkos (23) kívánságaim voltak ezek,
amiről csak Jézus tudott. Ma már nem tudom ezeket szívembe
rejteni. Ki szeretném kiáltani az egész világnak:
,,Szeressétek Istent, mert jó, és nagy az Ő irgalmassága.''
 

1373   Ó, szürke hétköznapok... Ünnepélyes tekintettel
nézlek titeket. Mily nagy és fennkölt ez az idő, mert
alkalmat ad örök égi érdemeket gyűjteni. Tudom, hogyan
használnák a szentek ezeket a pillanatokat.

 
1374   1937.10.30. Ma a rendi szertartás alatt[356] a
szentmisén, hálaadásom második napján megjelent előttem nagy
szépségében Jézus, és azt mondta: – ,,Leányom, nem
mentettelek fel téged a cselekvés alól.'' Azt feleltem:
,,Uram, kezeim oly gyengék ilyen munkára!'' – ,,Igen,
tudom, de együtt az én jobb kezemmel mindent elvégezhetsz,
csak légy engedelmes gyóntatóidnak. Megvilágosítom őket,
hogyan kell vezetniük téged.'' – ,,Uram, nevedben én már
hozzá akartam látni a műhöz, de[357] S. atya még halogatja
ezt.'' Jézus ezt felelte: ,,Tudom ezt is. Tedd hát, amit
tehetsz, de nem szabad megfutamodnod!''
 
(24)      1937.11.1. – November
 
1375   Ma a vesperás után körmenet indult a temetőbe. Nem
mehettem velük, mert szolgálatban voltam a portán. Ez
azonban nem zavart, hogy imádkozzam a szegény lelkekért.
Mikor a körmenet visszatért a kápolnába, sok lélek
jelenlétét éreztem. Megértettem Isten nagy igazságosságát,
miszerint mindenkinek az utolsó fillérig törlesztenie kell.
 
1376   Az Úr alkalmat adott egy személy által a türelem
gyakorlására. Vele együtt végzem egyik kötelességemet. Még
sohase láttam olyan lassú embert, mint amilyen ő. Nagy
türelemmel kell felvérteznem magamat, hogy unalmas
fecsegéseit meghallgassam.
 
1377   11.5. Ma reggel öt munkanélküli jött a portára, és
feltétlen be akartak jönni. Mivel N. nővér nem boldogult
velük, bement a kápolnába (23) az anyához. Az anyácska[358]
engem küldött, hogy menjek ki hozzájuk. Már jó távolról
meghallottam hangos dörömbölésüket. Kétség és félelem fogott
el. Nem tudtam kinyissak-e, vagy pedig – mint N. nővér –
csak az ablakon keresztül át beszéljek velük. Hirtelen
meghallottam lelkemben a hangot: ,,Menj, nyiss ajtót, s
olyan kedvesen szólj hozzájuk, ahogyan velem szoktál
beszélni!'' Azonnal kinyitottam az ajtót, s a
legveszedelmesebbnek látszóhoz fordultam, s olyan
barátságosan és békésen szóltam hozzá, hogy egészen
elbizonytalanodtak. Most ők is szelíden kezdtek beszélni, és
azt mondták: – ,,Hát nincs mit tenni, ha a zárda nem tud
munkát adni számunkra.'' Nyugodtan eltávoztak. Egész
világosan éreztem, hogy rajtam keresztül Jézus gyakorolt
hatást szívükre, Ő, akit alig egy órája vettem magamhoz a
Szentáldozásban. – Ó, milyen jó Isten lehelete alatt
működni!
 
1378   Ma gyengének éreztem magam, s azzal a szándékkal
mentem az elöljáró anyához, hogy megkérjem, engedje meg,
hogy ágyban maradjak. Mielőtt kérésemet elmondhattam volna,
(26) a főnöknő közölte velem: ,,Nővér, ma egyedül kell
elboldogulnia a portán, a kislányt elviszem a káposztáshoz,
mert ott nincs senki.'' – Azt mondtam: ,,Jól van!'' – s
elhagytam a helyiséget. A portára érve különösen erősnek
éreztem magam, s egész nap végeztem a kötelességem. Jól
éreztem magam. Megéreztem a szent engedelmesség hatalmát.
 
1379   1937.11.10. Amikor az anya megmutatta ezt a
könyvecskét,[359] amelyben megjelent az irgalmasság
olvasója, litániája és kilencede, megkértem, hadd nézhessem
meg közelebbről. Lapozása közben Jézus benső felismerésben
részesített: ,,Ez a kép már sok lelket vonzott
szeretetemhez. Irgalmam e művön keresztül működik a
lelkekben.'' Felismertem, hogy sok lélek nyerte el így Isten
kegyelmét.
 
1380   Felismertem, hogy a főnöknőre egy meglehetősen nehéz
kereszt vár fizikai szenvedésekkel. De nem fog sokáig
tartani.
 
1381   (27) + Az jutott eszembe, hogy nem veszek be egy
egész teáskanál orvosságot, hanem csak egy keveset, mert
igen drága. Azonnal meghallottam a hangot: ,,Leányom,
viselkedésed nem tetszik nekem. Fogadj hálásan mindent, amit
elöljáróid által adok neked! Így jobban tetszel nekem.''
 
1382   + Midőn éjjel egy óra tájban meghalt Dominika
nővér[360], eljött hozzám, hogy közölje halála tényét.
Buzgón imádkoztam érte. Reggel a nővérek mondták, hogy már
nem él. – Tudom – válaszoltam –, mert már járt nálam. Az
ápolónővér[361] megkért, segítsek neki felöltöztetni a
halottat. Mikor egyedül maradtam vele, az Úr tudatta, hogy
még a tisztítótűzben szenved. Megdupláztam imáimat érte, de
minden buzgalmam ellenére, amellyel halott nővéreinkért
szoktam imádkozni, eltévesztettem a napok számát. A
szabályzat szerinti három nap helyett csak két napot
ajánlottam fel érte. A negyedik nap közölte velem, hogy még
vár imámra, mert szüksége van rá. Azonnal (28) felajánlottam
számára egész napomat, de nem csak ezt az egyet, hanem még
többet is, ahogy a felebaráti szeretet diktálta.
 
1383   Mivel Dominika nővér a halála után nagyon szép volt,
s egyáltalán nem úgy nézett ki, mint egy halott ember,
némely nővér azt gondolta, hogy talán csak tetszhalott.
Volt, aki azt ajánlotta, tegyünk tükröt a szája elé, s ha
él, bepárásítja azt. Beleegyeztem, de a tükör nem
homályosult el, bár nekünk úgy tűnt, mintha mégis
bepárosodott volna. Az Úr tudatta velem, nagyon nem tetszik
neki eljárásunk. Szigorúan figyelmeztetett, ne tegyek semmit
benső meggyőződésem ellen. Mélyen megalázkodtam előtte, és
bocsánatot kértem.
 
1384   Látok egy papot, akit Isten nagyon szeret, de a sátán
rettenetesen gyűlöli, mert sok lelket vezet nagy szentségre,
(29) és egyedül Isten dicsőségét kívánja szolgálni. Kértem
Istent, őrizze meg türelmét azokkal szemben, akik állandóan
ellene dolgoznak. Ahol a sátán nem tud maga ártani, ott az
embereket használja fel céljaira.
 

1385   XI.19. Ma Szentáldozás után Jézus közölte velem,
mennyire vágyik az emberek szívébe jönni. – ,,Egyesülni
akarok az emberi lelkekkel. Gyönyörűség számomra
összekapcsolódni a lelkekkel. Tudj róla, leányom, hogy
amikor az emberek szívébe betérek a Szentáldozásban, kezeim telve vannak kegyelemmel, amit a lelkeknek akarok adni. De ők nem figyelnek rám, egyedül hagynak engem, és mással foglalkoznak. Ó, annyira szomorú vagyok, hogy a lelkek nem ismerték fel a Szeretetet. Úgy viselkednek velem, mint valami élettelen dologgal.'' Azt válaszoltam: ,,Ó, szívem Kincse s szívem szeretetének egyetlen Tárgya és lelkem minden gyönyörűsége! Úgy akarlak szívemben dicsérni, ahogy örök dicsőséged trónján imádnak Téged. Szeretetem arra
törekszik, (30) hogy legalább részben törlessze sok lélek
ridegségét. Nézd, Jézusom, szívem a lakhelyed, ahová semmi
más nem juthat be. Te egyedül pihenj benne, mint egy szép
kertben. Viszontlátásra, Jézusom! Most mennem kell,

teljesíteni kötelességeimet. Irántad érzett szeretetemet
áldozattal bizonyítom, semmiről sem feledkezem meg, és
semmilyen alkalmat sem hagyok ki.''
 
1386   Midőn kimentem a kápolnából, ezt mondta az elöljáró
anya: ,,Nővér, ma nem megy a katekizmus órára,[362] hanem
szolgálatba megy.'' Jól van, édes Jézusom. Ma rendkívül sok
alkalmam volt áldozatot hozni. Hála a lelkierőnek, amit a
Szentáldozásból merítettem, egyetlen áldozatot sem
mulasztottam el.
 
1387   Vannak az életben olyan pillanatok, amikor az ember
olyan állapotba kerül, mintha nem értené az emberek
beszédét. Minden kínozza, sehol sem talál békét, csak a
buzgó imában. Ebben vigasztalódik, mert ha emberi
magyarázatokat hallana is, még nagyobb nyugtalanság venne
erőt rajta.
 
1388   (31) + Egyszer imádság alatt megláttam, milyen kedves
Istennek P. Andrasz lelke. Ő valóban Isten gyermeke. Ritkán
látszik ennyire egy emberen az istenfiúság. Ennek az az oka, hogy különleges áhítattal ragaszkodik a Szűzanyához.
 
1389   Jézusom, a nagy lelki késztetés ellenére csak lassú
léptekkel haladhatok előre, hogy ne ártsak sietségemmel a
művednek. Ó, Jézusom, Te megismerteted titkaidat velem, hogy
továbbadjam más lelkeknek. Hamarosan lehetőség nyílik
cselekvésem kibontakoztatására. Küldetésem most veszi
kezdetét látszólagos megsemmisülésemben. Ez Isten akarata,
ami változatlan, még ha sokan ellene is fognak dolgozni.
Isten akaratát semmi sem változtatja meg.
 
1390   Látom Sopocko atyát. Egész értelmét betölti Isten
ügye,[363] s azon fáradozik, hogy az egyházi hatóságoknál
előbbre vigye Isten kívánságát. Az ő fáradozásai
eredményeként (32) az Isten Egyházában új fény fog kigyúlni.
Bár lelke még tele van keserűséggel, mintha ez lenne
erőfeszítéseinek jutalma, de ez nem fog így maradni. Látom
örömét, melyet semmi sem csorbíthat meg, amelyben Isten
részesíteni fogja részben már itt a földön. Még soha nem
találkoztam ilyen hűséggel, mint amilyennel ez a lélek
kitűnik.
 
1391   Ma vacsoránál az ebédlőben szívem mélyén megéreztem
Isten pillantását. Élő jelenléte átjárta lelkemet úgy, hogy
egy pillanatig azt sem tudtam, hol vagyok. Isten édes
jelenléte eltöltötte lelkemet. Időnként nem is értettem, mit
mondanak nékem a nővérek.
 
1392   Mindazt, ami jó bennem, a Szentáldozásnak
köszönhetem. Uram! Érzem, hogy ez a szent tűz teljesen
megváltoztatott. Ó, hogy örülök, hogy szálláshelyed lehetek,
Uram! Szívem templom, ahol megszakítás nélkül jelen vagy.
           +
(33)      JMJ
 
1393
  Ó, Jézus, angyali Kenyér, szívemnek gyönyörűsége,
  Egész lényem elmerül Benned,
  Akár választottaid az égben, isteni életeddel élek,
  S ez az élet nem szűnik meg, ha már a sír rejt is engem.
     Eucharisztikus Jézus, halhatatlan Isten,
     Ki állandóan itt élsz a szívemben,
     Ha Te az enyém vagy, a halál sem árthat nekem,
     Életem végén meglátlak téged, szereteted biztosít erről engem.
  Isten, életed átjár,
  S én nyugodtan nézem a megnyílt eget,
  Üres kézzel, megszégyenülve távozik a halál,
  Hisz isteni életedet rejti magában a lelkem.
     S bár szent akaratod szerint, ó, Istenem,
     A halál megérinti testemet,
     Szeretném, ha ez mielőbb lenne,
     Mert az örök életbe ezáltal léphetek be.
  Eucharisztikus Jézus, lelkem élete,
  Az örök szférába fel Te emeltél engem,
  Szörnyű kínok által, nagy szenvedésekben.
 
(34)           1937.[11.26.]
 
1394
A havi egynapos lelkigyakorlat
 
  Ebben a lelkigyakorlatban Isten megajándékozott akaratának
mélyebb felismerésével, s egyben megadta, hogy szent
akaratára teljesen ráhagyatkozzam. Ez a megvilágosodás
megerősítette mélységes békémet, s megértettem, hogy a bűnön
kívül semmitől sem kell félnem. Bármit küld rám Isten, szent
akaratára való teljes ráhagyatkozással vállalom azt. Bárhová
állít is, szent akaratát és kívánságát hűen teljesítem,
amennyire erőm engedi. Még akkor is, ha akarata – mint a
mennyei Atya akarata az Olajfák hegyén imádkozó Fiúval
szemben – nehéz és kemény is lenne részemre. Világossá vált
előttem, hogy ha a mennyei Atya akarata ily módon
teljesedett be hőn szeretett Fiában, bennünk is így fog
teljesülni. Szenvedés, üldözés, sérelem, megalázás révén
válik lelkem Jézushoz hasonlóvá. Minél nagyobb a szenvedés,
annál nagyobb a Jézussal való hasonlatosság. – Ez a
legbiztosabb út. Ha lenne ennél jobb, Jézus megmutatta volna
nekem. A szenvedések (35) nem törik meg békémet, és másfelől
a mélységes béke, amelynek örvendek, nem törli el
szenvedésem. Bár arcom olyankor a föld felé fordítom, és
könnyeim árja folyik, ennek ellenére lelkem békét és
boldogságot élvez...
 
1395   Mint harmatcsepp a kehelyben, úgy akarok elrejtőzni
legirgalmasabb Szívedben. Zárd be lelkemet ebbe a kehelybe a
világ hidege elől. Senki sem értheti meg boldogságom, amit
lelkem így elrejtve, egyedül Istennel élvez.
 
1396   Ma hallottam lelkemben a hangot: ,,Ó, ha a bűnösök
ismernék irgalmamat, nem vesznének el oly nagy számban.
Mondd el a bűnös lelkeknek, hogy ne féljenek hozzám jönni,
beszélj nekik nagy irgalmamról!''
 
1397   Azt mondta az Úr: ,,Minden egyes lélek elvesztése
gyászba borít engem. Mindig megvigasztalsz, ha (36) a
bűnösökért imádkozol. Legkedvesebb dolog előttem az ima – a
bűnösök megtéréséért mondott ima. Tudd meg, leányom, ezt az
imát mindig meghallgatom.''
 
1398   Közeledik az Advent. Szívemet csendben, lelki
összeszedettségben akarom felkészíteni az Úr eljövetelére. A
legszentebb Anyával egyesülök, követve hűen a csendesség
erényében, mellyel elnyerte magának Istennek a tetszését.
Bízom benne, hogy az Ő oldalán ki fogok tartani
elhatározásomban.
 
1399   Midőn este betértem a kápolnába, fejemen szörnyű
tövisszúrást éreztem. Rövid ideig tartott, de oly heves
volt, hogy fejem azonnal a korlátra hanyatlott. Úgy éreztem,
mintha az agyamba hatolt volna a tövis. De nem baj, mindent
a bűnösökért, hogy elnyerjem nekik Isten irgalmát.
 
1400   Óráról órára élek. Másként nem tudnék létezni. A
jelen pillanatot a lehető legjobban ki akarom használni. A
lehetőségekhez képest hűségesen teljesítem, ami épp adódik.
Rendíthetetlen bizalommal számítok mindenben Istenre.
========================================================================

1401   (37) Tegnap levelet kaptam Sopocko atyától.
Megtudtam, hogy Isten műve, ha lassan is, de halad.
Rendkívül örülök ennek, s megdupláztam imáimat a műért.
Látom, hogy Isten tőlem most imát és áldozatot kíván érte.
Ha cselekedni kezdenék, ez valóban keresztezhetné Isten
tervét, ahogy tegnapi levelében írta Sopocko atya. Ó,
Jézusom, add meg a kegyelmet, hogy engedelmes eszköz
lehessek a kezedben. A levélből láttam, milyen nagy
megvilágosodást adott Isten ennek a papnak. Ez megerősíti
meggyőződésemet, hogy Isten a nehézségek ellenére rajta
keresztül fogja megvalósítani a művét. Jól tudom, hogy minél
nagyobb és szebb egy mű, annál rémesebb az ellene kitörő
vihar.
 
1402   Isten kifürkészhetetlen rendelkezéseiben néha
megengedi, hogy azok, akik valamely műve intézésében a
legtöbbet fáradoznak, itt a földön nem örülhetnek a mű
sikerének. Az egész örömüket Isten az örökkévalóságra
tartogatja. Néha mégis megláttatja, milyen kedves neki
ezeknek a (38) lelkeknek a fáradozása. Ezekben a
pillanatokban megerősödnek az új küzdelmekre és
megpróbáltatásokra. Legjobban ők hasonlítanak az
Üdvözítőhöz, aki saját művében itt a földön csak a
keserűséget ízlelte meg.
 
1403   Ó, Jézusom, légy áldott mindenért! Örülök, hogy
teljesül legszentebb akaratod. Ez tökéletesen elég
boldogságomhoz.
 
1404   Elrejtőzött Jézus, Benned van minden erőm. Már kicsi
gyermekkorom óta vonzott magához Jézus az Oltáriszentségben.
Hétévesen, amikor a litánián Jézus ki volt helyezve a
monstranciában, éltem át először Isten szeretetét.
Betöltötte gyermeki szívemet, s az Úr megértette velem Isten
dolgait. Attól a naptól szívemben máig állandó a szeretet az
elrejtett Isten iránt, egészen a bizalmasságig. Lelkem
minden ereje az Oltáriszentségből fakad. Minden szabad
pillanatomban Vele beszélgetek, Ő a Mesterem.
 
1405   (39) 1937.11.30. Este, ahogy a lépcsőn mentem,
hirtelen minden iránt, ami Istenre vonatkozik, különös
kedvetlenséget éreztem. Majd meghallottam a Sátánt, aki így
szólt hozzám: ,,Ne törődj az irgalmasság művével! Isten nem
olyan irgalmas, mint ahogy Róla beszélsz. Ne imádkozz a
bűnösökért, mert így is, úgy is elkárhoznak. Az irgalmasság
műve által te magad is kárhozatra jutsz. Ne beszélj
lelkiatyáddal Isten irgalmáról, főleg ne Sopocko atyával és
P. Andrasz-sal.'' – Itt a hang felvette az őrangyalom
alakját. Abban a pillanatban azt mondtam: ,,Tudom ki vagy,
te vagy a hazugság atyja.''[364] A szent kereszt jelét
rajzoltam feléje. Abban a pillanatban nagy zajjal és dühösen
eltűnt az ,,angyal''.
 
1406   Bensőmben ma közölte velem az Úr, hogy nem fog
elhagyni. Láttatta velem fenségét és szentségét, egyidejűleg
hozzám való szeretetét, irgalmát s az én mély
nyomorúságomat. Nagy nyomorúságom azonban nem vette el
bizalmamat, ellenkezőleg, minél inkább láttam gyarlóságomat,
annál jobban megerősödött bizalmam (40) Isten irgalma iránt.
Megértettem, hogy minden Istentől függ, s akarata nélkül még
egy hajszálamat sem érintheti senki.
 
1407   Ma a Szentáldozásban megpillantottam a kehelyben egy
élő Ostyát, amit a pap nekem nyújtott. Mikor visszatértem a
helyemre, megkérdeztem az Urat: ,,Miért csak egy volt eleven
az ostyák között? Hisz Te mindegyikben élő vagy.'' – Az Úr
azt válaszolta: ,,Így van, minden ostyában ugyanúgy benne
vagyok, de nem minden lélek fogad be engem olyan élő hittel,
mint te, leányom. Ezért nem tudok úgy működni lelkükben,
mint benned.''
 
1408   Szentmise, amelyet Sopocko atya mutatott be. Jelen
voltam ezen a szentmisén, s láttam a kis Jézust. Egyik
ujjacskájával megérintette a pap homlokát, s azt mondta
nekem: ,,Gondolatai szorosan egyesültek az én
gondolataimmal. – Légy ezért nyugodt művemet illetőleg!
(41) Nem engedem meg, hogy tévedjen. Te pedig ne tégy semmit
engedélye nélkül!'' – Lelkem az egész üggyel kapcsolatban
nagy békével telt el.
 
1409   + Ma Jézus tudatosította bennem létezését. Megmutatta
gyengéd szeretetét irántam, s azt, mennyire törődik velem –
megértette velem, hogy minden az Ő akaratától függ. Azt is
láttam, hogy némely nehézséget azért enged meg, hogy nagyobb
legyen az érdemünk, felismerhető legyen a hűségünk. Erőt
adott a szenvedéshez és önmegtagadáshoz.
 
1410   A Szent Szűz Szeplőtelen Fogantatásának előestéje.
Ebédnél Isten egy pillanatra felismertette velem
rendeltetésem nagyságát, azaz az Isten közelségét, ami
örökre részem marad. Ez olyan elevenen és világosan történt,
hogy hosszú ideig maradtam így elmerülve élő jelenlétében,
mély alázatban nagysága előtt.

     Ó, Isteni Lélek, igazság és világosság Lelke,
     Isteni kegyelmed által költözz örökre szívembe,
     Leheleted oszlassa el a sötétséget,
     S fényedben gyarapodjanak a jótettek.
  Ó, Isteni Lélek, szeretet és irgalom Lelke,
  Ki a bizalom balzsamát öntöd szívemre,
  Kegyelmed a jóban erősítse meg lelkem.
  Győzhetetlen erőt adva néki – a kitartó hűséget.
     Ó, Isteni Lélek, béke és öröm Lelke,
     Ki megerősíted sóvárgó szívem,
     És isteni szereteted élő forrásához vezeted,
     Lelkem a küzdelmekben bátor, s rendíthetetlen így lesz.
  Ó, Isteni Lélek, lelkemnek legdrágább Vendége,
  Szeretném örökre megőrizni hűségem Irántad.
  Az öröm napjaiban csakúgy, mint a szenvedésben,
  Ó, Isten Lelke, mindig jelenlétedben élni – ez a legfőbb vágyam.
     Ó, Isteni Lélek, ki átjárod egész lényemet,
     És feltárod előttem Háromságos isteni életed,
     Megismerteted velem Isteni Lényedet,
     Így egyesülve Veled, elnyerem az örök életet.
 
1412   (43) + Nagy buzgalommal készültem a Szeplőtelen
Fogantatás ünnepére. Ügyeltem lelkem összeszedettségére, s
elmélkedtem Máriának e kizárólagos privilégiumán. Lelkem
teljesen elmerült Benne, s hálát adtam Istennek azért a
rendkívüli kitüntetésért, amelyben Máriát részesítette.
 
1413   Nemcsak a Kongregációval együtt tartott kilenced
végzésével készültem az ünnepre, de igyekeztem naponta
ezerszer is köszönteni; ezer Üdvöz légy Máriával kilenc
napon át.
+ Már harmadszor tartom ezt a kilencedet a Szűzanyához. Ez
napi ezer Üdvözlégyből áll, azaz kilencezerből összesen. Már
életemben háromszor tartottam meg ezt a kilencedet; kétszer
munka közben, de kötelességeim nem látták kárát, mert nagyon
pontosan teljesítettem azokat. Csak a vallási gyakorlatok
után került sor rájuk, tehát nem a szentmisén, sem a litánia
alatt. Egyszer pedig a kórházban tartottam ilyen kilencedet.
(44) Ha az ember akar, nem esik nehezére. A pihenés mellett
imádkoztam és dolgoztam. Ezeken a napokon egy szót sem
szóltam senkihez, kivéve a legszükségesebbeket. Be kell
vallanom, sok figyelmet és erőfeszítést kíván ez a
gyakorlat, de a Szeplőtelen tiszteletére semmi sem sok.
 
1414–1415A Szeplőtelen Fogantatás ünnepe. A Szentáldozás
alatt felfoghatatlan szépségében megláttam az Istenanyát.
Rám mosolygott, s azt mondta: ,,Leányom, Isten megbízott,
hogy egyedülálló, különleges módon édesanyád legyek. Azt
szeretném, ha te is különleges módon gyermekem lennél.
Legkedvesebb leányom, azt szeretném, ha főleg három erényt
gyakorolnál, melyek nekem a legkedvesebbek, és Isten előtt a
legdrágábbak. Ezek: először is - alázat, alázat és még
egyszer alázat. A második erény: a tisztaság. A harmadik: az
istenszeretet. Mint leányomnak, főleg e három erényben kell
tündökölnöd.'' – E szavai után szívére ölelt, és eltűnt.
 
1416   Midőn magamhoz tértem, (45) éreztem, hogy különös
módon vonzódom ezekhez az erényekhez. Különösen gyakorlom is
ezeket, olyanok, mintha szívembe lennének vésve. Nagy nap
részemre ez a mai. Ezen a napon állandó elmélyülésben élek.
Már a nap kegyelmeire való puszta emlékezés is újabb
elmélkedésekre késztet. Egész nap hálaimát mondok, nem tudom
befejezni, mert ha visszapillantok a kegyelmekre, lelkem
újra elmerül Istenben.
 
1417   Ó, Uram, lelkem a legnyomorúságosabb, mégis jóságosan
leereszkedsz hozzám. Egészen világosan látom nagyságodat s
az én semmiségemet. Örülök, hogy olyan mérhetetlenül nagy
vagy, s rendkívül örvendek annak is, hogy én olyan kicsi
vagyok.
 
1418   Ó, szenvedő Krisztus, Eléd sietek. Mint jegyesednek,
nekem is Hozzád hasonlónak kell lennem. Gyalázatod ruhája
fedjen be engem is. Krisztusom, te tudod, mennyire vágyódom,
hogy hasonló legyek Hozzád. Add, hogy részem lehessen egész
szenvedésedben. Minden fájdalmad (46) öntsd a szívembe.
Bízom benne, hogy saját szenvedésed bennem is teljesül.
 
1419   + Ma éjjeli imádás. Gyenge egészségem miatt nem
vehettem részt rajta, de nem aludtam el, egyesültem az
imádkozó nővérekkel. Négy és öt óra közt hirtelen
felébresztettek. Egy hangot hallottam, hogy én is vegyek
részt az imádásban azokkal, akik most imádkoznak. Megláttam,
hogy van köztük egy lélek, aki értem imádkozik.
 
1420   Ahogy elmélyedtem az imában, lélekben a kápolnában
találtam magam, s láttam az Oltáriszentségben kitett Jézust.
A monstrancia helyett megláttam az Úr dicsőséges arcát, aki
azt mondta: ,,Amit te most valóságosan látsz, ezek a lelkek
a hit által látják. Mily kedves nekem nagy hitük. Látod,
hogy bár látszólag az életnek nyoma sincs bennem, de
valójában teljes egészében jelen van minden ostyában. De
ahhoz, hogy hatni tudjak a lelkekre, hinniük kell bennem. Ó,
milyen kedves nekem az élő hit.''
 
1421   Az elöljáró anya (47) tartott imádási órát néhány
nővérrel. Láttam, hogy az anya imája meghatotta az eget.
Örülök, hogy vannak lelkek, akik ilyen kedvesek Isten előtt.
 
1422   Mikor másnap megkérdeztem rekreáción, mely nővérek
voltak 4 és 5 óra között imádkozni, felkiáltott az egyik
nővér: ,,Miért kérdezi, nővér? Biztos jelenése volt.''
Hallgattam, s nem szóltam többé. Akkor sem válaszoltam,
amikor a főnöknő anya kérdezett, mert ez nem volt alkalmas
pillanat.
 
1423   Egy alkalommal elárulta az egyik nővér, melyik papot
akarja lelkiatyjának választani. Csupa örömmel mondta, s
imát is kért erre a szándékra. Megígértem. Amikor azonban
imádkoztam, láttam, hogy ez a vezető nem lesz hasznára. A
következő találkozáskor nagy örömmel mesélt lelki
vezetőjéről.
 
1424   Osztoztam én is örömében. Amikor azonban eltávozott
tőlem, (48) szigorúan megfeddett az Úr. Azt mondta Jézus,
így kellett volna válaszolnom, ahogyan az imában felismertem
a dolgot. A következő alkalommal meg is tettem ezt, bár
nehezemre esett.
 
1425   Ma rövid ideig éreztem a töviskoszorú kínjait. Éppen
a Legméltóságosabb Oltáriszentség előtt imádkoztam egy
bizonyos lélekért. Oly erős fájdalmat éreztem, hogy fejem a
korlátra bukott. Rövid ideig tartott, de nagyon fájdalmas
volt.

 
1426   Krisztus, adj nekem lelkeket! Bocsáss rám bármit, ami
tetszik, de adj érte lelkeket! Vágyódom a lelkek
megmentésére, s arra, hogy megismerjék irgalmadat. Nekem
nincs semmim, mert mindent szétosztottam a lelkek között. Az
ítélet napján üres kezekkel állok majd Előtted, mert mindent
odaadtam a lelkeknek. Ezért nem tudsz elítélni engem. Ezen a
napon találkozni fogunk: a szeretet és az irgalom.

     Elrejtett Jézusom, lelkemnek élete,
     Rád forrón vágyom,
     Szeretetedet semmi el nem oltja szívemben,
     Kölcsönös szeretetünk erre a zálog.
  Elrejtett Jézusom, feltámadásom dicső záloga,
  Benned összpontosul egész életem.
  Az örök szeretetre Te adsz nekem erőt, ó, Szent Ostya,
  És tudom, mint gyermekedet, Te is viszontszeretsz.
     Elrejtett Jézus, legtisztább szeretetem,
     Már itt a földön elkezdődött az én életem Veled,
     Mely az örökkévalóságban tárul fel majd egészen,
     Mert kölcsönös szeretetünk soha nem múlhat el.
  Elrejtett Jézus, szívem egyedül csak Rád vágyik,
  Többet jelentesz Te számomra, mint az ég minden gyönyöre,
  Lelkem minden kegyelem felett csak téged áhít,
  Ki hozzám a kenyér színe alatt jössz el.
     Elrejtett Jézusom, vedd végre magadhoz vágyódó szívem,
     Melyben tiszta szeráfi szeretet ég már Irántad,
     Lelkem nyomodban jár az élet útján – semmi nem győzi le,
     Emelt fővel jár, mint egy lovag, bár csak gyenge lányka.
 
1428   (50) Egy hónap óta rosszabbul vagyok. Minden
köhögésnél mintha szétszakadna a tüdőm. Néha úgy érzem,
mintha holttestem széthullását érezném. Ez a fájdalom oly
nagy, hogy nehéz kifejeznem. Bár akaratom belenyugszik ebbe,
de a természetem részére megmarad a fájdalom. Ez nagyobb
kín, mint a vezeklő ing viselése vagy a véresre ostorozás.
Leginkább akkor éreztem ezt, mikor az ebédlőbe mentem, mert
nagy erőfeszítésembe kerül bármit is ennem. Ebben az időben
kezdődtek fájdalmaim a beleimben: minden erősebb étel
kibírhatatlan fájdalmat okozott. Éjszakánként szörnyű
fájdalmakat álltam ki könnyeimet ontva a bűnösök javára.
 
1429   Végül megkérdeztem gyóntatómat, tovább tűrjem-e
ezeket a fájdalmakat a bűnösökért, vagy kérjek könnyebb
ételeket a főnöknőtől. A gyóntatóm a könnyebb ételek mellett
döntött. Követtem döntését, mert éreztem, hogy ez a
megalázkodás kedves az Úr előtt.
 
1430   (51) Valamelyik nap afelől támadt kétségem, miként
lehet az, hogy az ember állandóan érzi a test széthullását,
közben járkál mindenfelé, s végzi feladatát. Talán csak
képzelődés az egész? Egyébként úgy vélem, mégsem lehet
képzelődés, hiszen iszonyú kínokat okoz. Mialatt ezen
gondolkodtam, bejött hozzám rövid beszélgetésre az egyik
nővér. Pár perc múlva elfintorodott, s azt mondta: ,,Nővér,
hullaszagot érzek, mintha egy szétbomló test lenne itt.''
Azt válaszoltam: ,,Ne ijedjen meg, nővér, ez a szag belőlem
jön.'' Nagyon csodálkozott, de azt mondta, tovább már nem
bírja elviselni ezt a szagot. Mikor elment, világossá vált
előttem, hogy Isten azért adta ezt a megérzést a nővérnek,
hogy ne legyen kétségem, s Isten ezt a szenvedést szinte
csodálatos módon rejtette el az egész Kongregáció elől. Ó,
Jézusom, csak Te ismered teljes mélységében áldozatomat!
 
1431   Nem egy gyanúsítást kellett azonban még elviselnem.
Az étkezőben azzal vádoltak, hogy válogatós vagyok. Ilyenkor
gyorsan az Oltáriszentséghez sietek, mint mindig. Leborulok
(52) a cibórium előtt, s erőt merítek Isten akaratának
elviselésére. Amit itt leírok, még nem minden.
 
1432   Ma szentgyónás alatt az atya lélekben ostyát tört
velem, s azt mondta: ,,Légy annyira hűséges Isten
kegyelméhez, amennyire csak lehetséges, könyörögj irgalomért
magad és az egész világ számára, mert mindnyájunknak nagy
szükségünk van Isten irgalmára.''
 
1433   Ünnepek előtt két nappal felolvasták az ebédlőben a
következő mondatot: ,,Holnap születik meg testben Jézus
Krisztus.''[365] E szavakra átjárta lelkemet Isten
világossága és szeretete, s mélyebben megértettem a
Megtestesülés titkát. Milyen nagy irgalom rejlik Isten Fia
Megtestesülésének misztériumában.
 
1434   Ma megláttam Isten haragját az emberek ellen. Bűneik
miatt meg akarja rövidíteni napjaik számát. Láttam azt is,
hogy a választott lelkek, vagyis a szerzetesrendek által áll
még fenn a világ. Jaj a világnak, ha már nem lesznek rendek!

     A halál színe előtt végzem én minden tettem,
     Úgy élek most, ahogy utolsó órámban szeretnék.
     Bár az élet mint egy vihar száguld el mellettem,
     De benne egyetlen Istenért végzett tett el nem vész.
  Érzem szervezetem teljes széthullását,
  Bár még dolgozom, élek,
  A halál nem jelent számomra tragédiát,
  Mert már régóta érzem.
     Bár a természet számára mindez nehéz,
     Elviselni napról napra saját enyészetét.
     De nem elviselhetetlen, ha a lelket átjárja az isteni fény,
     És benne hit, remény, szeretet és bűnbánat kél.
  Mindennap nagy erőfeszítéseket teszek,
  Hogy részt vehessek a közösségi életben,
  Ezáltal a lelkek üdvére sok kegyelmet nyerek,
  Áldozatommal mentem a pokol tüzétől őket.
     Akár egyetlen léleknek üdvösségéért
     Érdemes feláldozni egy egész életet,
     Minden áldozatot és szenvedést megér
     Látni ezáltal, Isten, nagyobb dicsőséged.
 
1436   (54) + Uram, gyakran láttatod velem haragod tüzét, de
az alázatos lélek mérsékelni tudja ezt. Bár hatalmas vagy,
Uram, Te megengeded az alázatos léleknek, hogy legyőzzön. Ó,
alázat, legdrágább erény! Mily kevés lélekben vagy jelen.
Mindenütt csak a látszatát látom, de az igazi erényt sehol.
Ó, Uram, tégy engem semmivé saját szememben, hogy szent
szemeid előtt kegyelmet találjak.
 
1437   + Szenteste [1937.] A Szentáldozás után a Szűzanya
megmutatta nekem szent Fia miatt érzett aggodalmát. Ezt az
aggodalmat az Isten akaratára való ráhagyatkozás illata
járta át. Így inkább boldogságról, mint gondokról
beszélhetnék. Megértettem, hogy nekem is feltétel nélkül el
kell fogadnom Isten akaratát. Kár, hogy mindezt nem tudom
úgy leírni, ahogyan felismertem. Egész nap mély
összeszedettségben volt a lelkem, amit semmi sem tudott
megzavarni, sem a kötelesség, sem a világiakkal való
találkozások.
 
1438   (55) Vacsora előtt még bementem a kápolnába, hogy
megtörjem az ostyát azokkal, akiket szeretek, akik drágák a
szívemnek, de távol vannak tőlem. Először is mélyen imába
merültem, s kértem Isten kegyelmét mindegyikük részére,
később pedig külön-külön. Jézus megmutatta, mennyire tetszik
ez neki. Lelkemet nagy öröm töltötte el, látva, hogy Isten
különösen szereti azokat, akiket mi szeretünk.
 
1439   + Midőn beléptem az ebédlőbe felolvasáskor, egész
lényem elmerült Istenben. Lélekben láttam, hogy tekintete
tetszéssel pihen rajtunk. Egyedül maradtam az égi Atyával.
Még jobban megismertem a három Isteni Személyt, akiket az
egész örökkévalóságon át fogunk szemlélni. Évmilliók múlva
megállapítjuk majd, hogy szemlélődésünk éppen csak
megkezdődött. Ó, mily nagy az Isten irgalmassága, hogy
boldogságából ily nagy részesedést enged az embernek! (56)
Egyidejűleg nagy fájdalom járta át szívemet, mert oly sok
lélek visszautasítja ezt a boldogságot.
 
1440   Az ostya megtörésekor igazi, nagy, kölcsönös szeretet
uralkodott köztünk. A főnöknő ezzel a jókívánsággal
köszöntött: ,,Nővér, az Isten művei lassan valósulnak meg.
Tehát ne siessen!'' Minden nővér nagy szeretettel kívánta
nekem azt, amire a leginkább vágyom. Valóban szívből
kívántak mindnyájan minden jót, csak egy nővér kívánságában
volt rejtett gonoszság. Ez nem nagyon fájt, mert lelkem
Istennel volt telve. De így megvilágosodott előttem, hogy
Isten miért nem adja magát az ilyen léleknek. Láttam, hogy
ez a nővér mindig csak magát keresi, még a szent dolgokban
is. Ó, milyen jó az Isten, hogy nem hagyott eltévelyedni!
Tudom, hogy mindig féltékenyen óvni fog engem, de csak
addig, amíg kicsi maradok. Csak ilyenekkel szeret együtt
lenni az Úr. A nagyravágyókat messziről felismeri, s
ellenáll nekik.
 
1441   (57) Az éjféli mise előtt kicsit virrasztani akartam,
de nem tudtam. Rögtön elaludtam, mert igen gyengének éreztem
magam. Mikor azonban az éjféli misére harangoztak, rögtön
felkeltem. Nagy fáradsággal tudtam felöltözni, mert
mindvégig rosszul éreztem magam.
 
1442   + Ahogy az éjféli misére értem, mindjárt mély
áhítatba merültem. Nagy fényben láttam a betlehemi
barlangot. A Szent Szűz pólyába takarta a kis Jézust. Csupa
szeretet volt. Szent József még aludt, csak amikor a
Szűzanya a kis Jézust jászolba fektette, akkor ébresztette
fel Józsefet Isten fényessége. Ő is imádkozott. Néhány
pillanat múlva egyedül maradtam a kis Jézussal. Felém
nyújtotta karocskáit, s megértettem, hogy karomba
felvehetem. Kis fejecskéjét szívemre hajtotta, s mély
pillantással rám nézett. Megértette velem, hogy jól érzi
magát szívemen. Ebben a pillanatban eltűnt. A csengők a
Szentáldozást jelezték. (58) Lelkem egészen elalélt az
örömtől.
 
1443   A szentmise végére annyira kimerültem, hogy el
kellett hagynom a kápolnát, s a cellámba siettem. Nem tudtam
részt venni a közös teán. Az ünnepek alatt megszakítás
nélkül nagy volt az örömöm, mert egyesültem az Úrral.
Megértettem, hogy minden lélek vágyódik Isten
vigasztalására, de semmi áron nem tudnak az emberi
vigaszokról lemondani. Ez a két dolog pedig sehogy sem fér
össze.
 
1444   Az ünnepek alatt éreztem, hogy egyes lelkek
imádkoznak értem. Örülök, hogy már itt a földön lehetséges
ilyen lelki kapcsolat és megismerés. Ó, Jézusom! Dicsőség
Neked mindenért!
 
1445   Mindig egyedül vagyok a legnagyobb lelki
szenvedésekben. De mégsem egyedül, hanem Veled, Jézus. Itt
természetesen az emberekre gondolok. Senki sem érti meg a
szívemet, de ezen nem csodálkozom. Régebben, ha
elutasították a szándékomat, (59) vagy rosszul ítélték meg,
még rosszulesett. Most egyáltalán nem bánt. Az emberek nem
nézik a lelket, csak a testet látják, s eszerint ítélnek. De
amilyen messze van az ég a földtől, olyan messze vannak
Isten gondolatai a mieinktől. Magam is tapasztaltam, mily
gyakran megesik, hogy[366] [...]
 
1446   Az Úr azt mondta: ,,Ne érdekeljen, mások hogyan
cselekszenek, te mindig úgy tégy, ahogy én kívánom. A
szeretet és irgalom által légy élő tükörképem!'' Azt
válaszoltam: ,,Uram, olyan sokszor visszaélnek jóságommal!''
– ,,Nem baj, leányom, ne törődj ezzel. Légy mindig
mindenkihez irgalmas, főleg a bűnösökhöz.
 
1447   + Ó, milyen fájdalmas számomra, hogy a lelkek a
Szentáldozásban oly kevéssé egyesülnek velem. Várom a
lelkeket, de ők oly közömbösek irántam. Gyengéden és igazán
szeretem őket, s ők nem hisznek nekem. Kegyelmekkel akarom
elárasztani őket – s ők nem akarják elfogadni ezeket. Úgy
bánnak velem, mint valami holt dologgal, pedig (60) szívem
tele van szeretettel és irgalommal. Hogy legalább egy kissé
megismerd fájdalmam, képzelj el egy anyát, aki nagyon
szereti a gyermekeit, de a gyerekek nem törődnek anyjuk
szeretetével. Elmélkedj a bánatán, senki sem vigasztalja meg
őt. Ez csak halvány mása szeretetemnek.
 
1448   Írj, beszélj irgalmamról! Mondd el a lelkeknek, hol
keressenek vigaszt! Az irgalom törvényszékénél[367]. Ott
vannak a legnagyobb csodák, melyek állandóan megismétlődnek.
Hogy meglássuk ezt a csodát, nincs szükség hosszú
zarándoklatra, nem kellenek szertartások, csupán helyettesem
elé kell járulni, s hittel megvallani nyomorúságtokat. Ekkor
megmutatkozik irgalmam egész terjedelmében. Ha a lélek már
oszló hulla lenne, s emberi értelemben képtelen az
újjáéledésre, s már minden el volna veszve, nem így az
Istennél! Az irgalmasság csodája teljesen életre kelti a
lelket. Ó, szegények, akik nem akarnak élni Isten
irgalmasságának csodájával; hiába fogtok majd könyörögni,
már késő lesz.''
           +
(61)      JMJ
Az 1938. év
Január 1.
 
1449–1450   Üdvözöllek, új esztendő! Benned fejeződik be
tökéletesedésem. Előre megköszönöm, Uram, amit jóságod
ajándékoz nekem. Köszönöm a szenvedések kelyhét, amelyből
naponta fogok inni. Ne csökkentsd keserűségét, csak erősítsd
meg ajkaimat, hogy tudjak mosolyogni, amikor a keserű italt
Irántad való szeretetből iszom, Mesterem. Köszönöm minden
vigaszod és kegyelmed, amelyek megszámlálhatatlanul
áramlanak rám nap mint nap, mint a reggeli harmat, halkan és
észrevétlenül, elrejtve a kíváncsi szemek elől. Csak Te
tudsz róluk, Uram, és én. Már ma köszönök Néked mindent,
mert meglehet, hogy abban a percben, amikor majd nyújtod
nekem a kelyhet, szívem képtelen lesz a hálaadásra. Ezért
akarom még ma szerető akaratomat a Te szent akaratod alá
rendelni, valamint irgalommal teli végzéseid alá, melyeket
ugyan néha (62) nem értek, s nem tudok megfejteni. Mesterem,
lelkem kormányzását teljesen Rád bízom, vezesd egészen
isteni kedved szerint! Bezárom magam irgalmas Szívedbe, mely
az Isteni Irgalom tengere.
 
1451   + Szenvedéssel fejezem be a régi évet, s az újat
ugyancsak szenvedéssel kezdem el. Az új év kezdete előtt két
nappal ágyba kerültem. Nagyon rosszul éreztem magam. Erős
köhögés gyengít le, ehhez járulnak állandó bélfájdalmaim s a
rosszullétek. Bár nem vehettem részt a közös áhítatokon,
lélekben mégis egyesültem az egész Kongregációval. Midőn a
testvérek éjjel 11 órakor felkeltek, hogy virrasztva
köszöntsék az új évet, én már szürkülettől egészen éjfélig
ébren görcsöltem nagy fájdalmakban. Szenvedéseimet egyesítem
a nővérek imáival, akik a kápolnában virrasztottak, s a
bűnösök vétkeiért engesztelték Istent.
 
1452   Midőn tizenkettőt ütött az óra, lelkem mély
összeszedettségbe merült, s meghallottam a hangot: (63) ,,Ne
félj, gyermekem, nem vagy egyedül. Légy bátor a harcban,
mert karom oltalmaz téged. Küzdj a lelkek megmentéséért,
bátorítsd őket, hogy bízzanak irgalmamban, mert ez a te
feladatod a jelen és a jövő életben.'' E szavakra
mélységesen átéreztem Isten irgalmasságát. Csak azok a
lelkek kárhoznak el, akik maguk is el akarnak kárhozni, mert
Isten senkit sem taszít el.
 
1453   Ma Újév napja van. Reggel nagyon rosszul voltam, alig
tudtam átmenni a szomszéd cellába a Szentáldozásra. Nem
voltam szentmisén. Állandósult a rosszullétem. Ágyban
mondtam el a hálaadó imát. Vágyódtam elmenni a szentmisére,
meggyónni P. Andrasznál, de oly gyenge voltam, hogy egyiket
sem tudtam megtenni. Emiatt nagyon szenvedtem.
  Reggeli után jött a betegápoló nővér,[368] s megkérdezte:
,,Miért nem volt reggel a szentmisén?'' Azt válaszoltam,
hogy nem tudtam elmenni.
  Rosszallóan csóválta a fejét, s azt mondta: ,,Ilyen nagy
ünnepen nem ment misére!'' S elhagyta cellámat. Két napig
feküdtem nagy fájdalmak közt, és rám sem nézett. Harmadik
nap pedig, amikor bejött, nem kérdezte meg, fel tudok-e
kelni, hanem rögtön emelt hangon azt kérdezte, miért nem
mentem szentmisére? Egyedül maradva megpróbáltam felkelni,
de újra rosszul lettem, s így nyugodtan ágyban maradtam.
Szívem sok mindent fel tudott ajánlani az Úrnak. A második
szentmise idején lélekben egyesültem az Úrral. Utána újra
jött a nővér, de már lázmérővel – mint ápolónő. Nem volt
lázam, mégis súlyos beteg voltam, s nem bírtam felkelni.
Zjra következett egy ,,prédikáció''. Ne engedjek a
betegségnek! Azt válaszoltam: ,,Tudom, nálunk csak az a
beteg, aki már haldoklik.'' Az újabb erkölcsi intelmekre azt
feleltem, hogy jelenleg nincs szükségem buzgóságra való
késztetésre. Erre újra egyedül találtam magam a cellában.
  Fájt a szívem, keserűség töltötte el a lelkem. E szavakat
ismételgettem: ,,Üdvöz légy, új év, üdvöz légy, keserűség
kelyhe! Jézusom! Szívem utánad eped, de betegségem meggátol
abban, hogy testileg (65) részt vegyek a nővérek
áhítatgyakorlatain. Ezért lustasággal gyanúsítanak.''
Fájdalmaim erősödtek. Ebédidő alatt meglátogatott a főnöknő,
de csak rövid időre nézett be, s már ment is. Kérni akartam,
hogy P. Andrasz látogasson meg, mert gyónni szeretnék. Két
okból visszatartottam magam. Először: nem akartam okot adni
a zsörtölődésre, mint a szentmisénél; másodszor: nem lettem
volna képes meggyónni, mert elsírtam volna magam, mint egy
kisgyermek. Kis idő múlva bejött egy nővér, és megjegyezte:
,,A kályhán van tej és vaj. Miért nem iszik, nővér?'' Azt
válaszoltam: ,,Mert senki sincs, aki ideadná az ágyamba.''
 
1454   + Ahogy eljött az éjszaka, fokozódtak testi
szenvedéseim. Ehhez még lelkiek is járultak. Éjjel és
szenvedés. – Az éjszaka ünnepi csendjében lehetőségem nyílt
korlátlanul szenvedni. Testem a keresztfára lett feszítve.
Rettenetes kínjaim voltak egészen 11 óráig. Lélekben ekkor
letérdeltem a tabernákulum elé. Fejem a kehely peremére
hajtottam, s könnyeim (66) csendben Annak a Szívébe folytak,
aki egyedül érti meg e szenvedést és fájdalmat. Ekkor édessé
váltak szenvedéseim, s lelkem vágyva-vágyott ez után az édes
haldoklás után, amit a világ semmi kincsével sem cserélnék
el. Az Úr lelkierőt adott és szeretetet azok iránt, akik
szenvedéseimet okozták. Ez volt az év első napja.
 
1455   E napon éreztem egy pompás lélek imáját. Szándékomra
ajánlotta fel, s papi áldásában részesített. Forró imával
válaszoltam.
 
1456   + Ó, Jóságos Uram, mennyire irgalmas vagy! Mindenkit
lelkiismerete és belső világossága szerint ítélsz meg, nem
pedig emberi beszédek alapján. Lelkemet mindjobban elragadja
és táplálja bölcsességed, mely mind mélyebben tárul fel
előttem, így még jobban láthatóvá válik irgalmad óriási
nagysága. Ó, Jézusom, minden felismerés izzó szeretetlánggá
válik lelkemben!
 
1457   (67) + 1938.1.2. Midőn ma a Szentáldozáshoz
készültem, Jézus felszólított, hogy írjak többet, éspedig ne
csak a kegyelmekről, melyekkel elhalmoz, hanem a külső
dolgokról is sok lélek vigaszára.
 
1458–1459   + Midőn a pap e szenvedéssel teli éjszaka után
az Úr Jézussal a cellámba lépett, lelkem forró szeretettel
telt el. Éreztem, hogy ha a pap kis ideig még elhúzta volna
az áldoztatást, Jézus kiszakította volna magát a kezéből,
hogy hozzám siessen. A Szentáldozás után ezt mondta az Úr:
,,Ha nem hozott volna hozzád a pap, magam jöttem volna el
ugyanebben az alakban a szívedbe. Leányom, a ma éjszakai
szenvedésed sok lélek számára nyerte el az irgalmasság
kegyelmét.''
 
1460   + ,,Leányom, mondani akarok neked valamit!'' Azt
válaszoltam: ,,Beszélj, Jézus, szomjazom szavaidra!'' –
,,Nem tetszik nekem, hogy a nővérek sugdolózásai miatt a P.
Andrasznál való gyónást nem végezted el a celládban. Tudd
meg, hogy ezzel még több okot adtál nekik a sugdolózásra.''
(68) Nagy alázattal kértem bocsánatot az Úrtól. ,,Ó,
Mesterem! Utasíts rendre, s ne hagyj eltévelyednem!''
 
1461   + Ó, Jézusom! Ha úgy érzem, hogy nem értenek meg, s
kínlódik a lelkem, hadd legyek egy kis ideig egyedül Veled.
A halandók beszéde nem tud megvigasztalni. Ne küldj hozzám
olyan követeket, akik csak maguktól mondanak valamit,
olyasmit, amit természetük diktál nekik. Az ilyen
vigasztalók csak fárasztanak.
 
1462   1938.1.6. Midőn ma a káplán az Úr Jézust hozta, fény
sugárzott az Ostyából. Sugara megérintette a szívemet, s
azonnal lángra gyújtotta. Jézus tudatta velem, hogy
kegyelmére még nagyobb hűséggel kell válaszolnom,
éberségemnek még érzékenyebbé kell válnia.
 
1463   + Az Úr azt is megmutatta, hogy több püspök is
elgondolkozott az ünnepen,[369] s egy világi úr is. Egyesek
lelkesedtek ezért az ünnepért, mások bizalmatlanok voltak.
Isten e műve végül mégis (69) dicsőségre emelkedett.
Irena[370] és Maria Józefa anya tájékoztatták e műről ezeket
a méltóságokat, akik azonban nem is annyira a mű felől
tudakozódtak, inkább felőlem. A művel kapcsolatban már nem
volt kétség, mert Isten dicsősége már megnyilvánult.
 
1464   Ma sokkal jobban érzem magam. Nagyon megörültem, hogy
a szent órán többet elmélkedhetek. Ekkor hallottam a hangot:
,,Nem gyógyulsz meg, és ne halogasd a szentgyónást, mert ez
nem tetszik nekem. Ne figyelj arra, amit körülötted
suttognak.'' Csodálkoztam a hallottakon, mert ma jobban
éreztem magam. De aztán nem gondolkodtam ezen tovább. Mikor
a nővér eloltotta a világosságot, elkezdtem a szent órát.
Nemsokára azonban éreztem, hogy nincs rendben a szívem.
Tizenegy óráig csendben szenvedtem. Később azonban annyira
fokozódott a fájdalmam, hogy felköltöttem a velem lakó N.
nővért. Cseppeket adott, s ez annyira segített, hogy már le
tudtam feküdni. Most értettem meg az Úr figyelmeztetését.
Elhatároztam, hogy másnap hívatok egy papot, s feltárom (70)
előtte lelkemet. Addig is imádkoztam a bűnösökért.
Felajánlottam értük minden szenvedésemet. [Majd megéreztem a
sátán támadását.] A gonosz lélek nem bírta ezt elviselni.
 
1465   [Egy szellem alakjában jelent meg], s ez a szellem
azt mondta: ,,Ne a bűnösökért imádkozz, hanem magadért, mert
el fogsz kárhozni.'' Egyáltalán nem figyeltem rá, inkább
kétszer olyan buzgósággal imádkoztam a bűnösökért. A sátán
dühösen üvöltött: ,,Bárcsak hatalmam lenne feletted!'' – s
eltűnt. Láttam, hogy szenvedéseim és imáim akadályozzák a
munkáját, és sok lelket kiragadnak karmai közül.
 
1466   Jézus! Üdvösségünk Barátja! Mentsd meg a lelkeket,
hogy már itt a földön s majd az örökkévalóságban hirdessék
irgalmad nagyságát. Ó, lelkek nagy Barátja, ki mérhetetlen
kegyelmedben megnyitottad irgalmad forrását, hogy
megerősítsd a gyenge lelkeket életük zarándokútján. Irgalmad
aranyfonálként húzódik egész életünkön keresztül, mely
összeköt bennünket Istennel. Minden kizárólag (71) irgalmad
műve, mivel boldogságodhoz nincs semmire szükséged.
Örömömben megáll az értelmem, midőn Isten bepillantást enged
irgalma mélyére, s megérteti velem ennek végtelenségét.
 
1467   1938.1.7. A hó első pénteke. Reggel a szentmisén
megláttam a szenvedő Urat. Az tűnt fel, hogy nagy kínjai
közt Jézus teljesen nyugodt maradt. Megértettem, hogy ez
tanítás részemre, hogyan kell viselkednem szenvedéseimben.
 
1468   Hosszabb időn át fájdalmat éreztem kezeimben,
lábaimban s oldalamban. Ekkor megláttam egy bűnöst, akin
segítettek szenvedéseim, s általuk közelebb került az Úrhoz.
Mindent felajánlok az éhező lelkekért, nehogy éhen
pusztuljanak.
 
1469   + Ma meggyóntam a zárdánk káplánjánál.[371] Jézus
megvigasztalt általa. Ó, Anyám! Isten Egyháza! Te igazi,
gyermekeit megértő Anya vagy!
 
1470   (72) Milyen jó, hogy Jézus lelkiismeretünk szerint
ítél majd meg minket, s nem az emberi szóbeszédek és
ítéletek alapján. Ó, felfoghatatlan Jóság! Az ítéletnél is
jósággal telve látlak.
 
1471   Bár gyengének érzem magam, és pihenni vágyom, a
kegyelmi sugallat arra késztet, hogy írjak. Írjak a lelkek
vigaszára, akiket annyira szeretek, s akikkel megosztom majd
az egész örökkévalóságot. Forrón kívánom nekik az örök
életet, azért minden szabad pillanatomat, még a
legrövidebbet is, kihasználom az írásra úgy, ahogyan azt
Jézus kívánja.
 
1472   1.8. A szentmise alatt S.[372] atyáról kaptam egy
rövid felismerést. Közösek erőfeszítéseink, amelyek Isten
nagy dicsőségét szolgálják. Bár távol élünk egymástól,
gyakran vagyunk együtt. A közös cél egyesít bennünket.
 
1473   Jézusom, bár ma nagyobb áhítattal akarlak szívembe
fogadni, mint bármikor, de éppen (73) most sokkal szárazabb
a lelkem, mint bármikor. Hitem azonban erős, így érkezésed
gyümölcse, Uram, mégis gazdag lesz. Bár néha úgy jössz, hogy
nem hatsz érzékeimre és értelmemre, csak magasabb szinten
érintkezel velem, megesik azonban, hogy értelmem és érzékeim
is részesülnek jöveteled örömében.
 
1474   Gyakran kérem Jézust, hogy a hit világítsa meg
értelmemet. E szavakkal kérem az Urat: ,,Jézus, adj nekem
világos értelmet, de csak azért, hogy jobban
megismerhesselek Téged, mert minél[373] jobban ismerlek,
annál forróbban szeretlek. Adj nekem nagy megértést, hogy
megismerhessem nagy Isteni Lényed s háromságos benső
életedet. Tedd képessé erre különleges kegyelmeddel
értelmemet.'' Bár tudom, hogy sok mindenre képesítesz
bennünket az Egyház által közvetített kegyelmekkel, van
azonban a kegyelmeknek egy óriási kincstára, melyekből
kéréseink szerint juttatsz nekünk, Uram. De ha ez a kérésem
nem talál tetszésedre, kérlek, ne indíts ilyen imára engem.
 
1475   (74) Nagy tökéletességre törekszem, hogy ezzel
hasznára lehessek az Egyháznak. Így erősebbé válik vele a
kapcsolatom. Minden egyes lélek szentsége vagy bukása
visszatükröződik az egész Egyházban. Ha megfigyelem magam s
az engem körülvevő embereket, látom, milyen nagy befolyást
gyakorlok más lelkekre. Nem hősi cselekedetekkel, mert ezek
önmagukban is feltűnőek. Kis gesztusokkal, egy-egy
tekintettel, szóval és sok más dologgal, melyeket nem
kívánok most felsorolni. Azonban ezek is hatnak, és
visszhangoznak más lelkekben, amit magam is tapasztaltam.
 
1476   Milyen jó, hogy a szabályzat hallgatást ír elő a
hálótermekben, és előírja azt is, hogy a szükséges időn túl
nem lehet benne tartózkodni. Jelenleg olyan szobám van, ahol
ketten alszunk. Ha nem érzem jól magam, s feküdnöm kell,
nehezemre esik, ha valaki folyton a szobámban ül. N. nővér
egy kézimunkán dolgozott, s egész idő alatt a szobámban
tartózkodott. (75) Egy másik nővér is bejárt hozzá, hogy
tanítsa. Mennyire gyötört mindez, le nem írhatom. Ha az
ember kimerült, mert az egész éjszakát végigszenvedte,
minden kiejtett szó az ember agyába fúródik. Főleg akkor, ha
az ember szemei a fáradtságtól majdnem leragadnak. Ó,
szabályzat! Mennyi szeretet van benned!...
 
1477   Midőn a litánián a Magnificatban a ,,csodát művelt
erős karjával...'' szavakat énekeltük, lelkem mély áhítatba
merült, s felismertem, hogy az Úr lelkemben hamarosan
befejezi művét. Már nem csodálkozom azon, hogy az Úr nem
tárt fel előttem azonnal mindent.
 
1478   + Miért vagy ma oly szomorú, Jézus? Mondd meg nekem,
ki okozza bánatodat? Jézus válasza: – ,,Azok a választott
lelkek, akikben nem él az én lelkületem, akik csak a betű
szerint élnek, s ezeket a betűket többre becsülik, mint
lelkületemet, a szeretet lelkét. Egész szerzetesrendemet a
szeretetre építettem, de nem látok szeretetet még a
rendekben sem. Ezért van bánattal telve a szívem.''
 
                +
1479   (76)    JMJ
 
  Ó, Jézusom, bár szörnyű kínok és fájdalmak között élek,
  Mégis érzem, Isteni Szíved engem mint becézget.
  Úgy ölelsz magadhoz, mint egy jó anya,
  És megízlelteted velem, amit még lepel takar.
     Ó, Jézusom, körülöttem szörnyű üresség és félelem,
     Szívem érzi mégis Isteni Tekinteted.
     Semmilyen vihar el nem homályosítja ezt bennem,
     Te magad biztosítasz bensőmben, hogy nagyon szeretsz, Istenem.
  Ó, Jézusom, az élet nagy nyomorúságában
  Csillagként ragyogsz Te, s nem adod lelkem a pusztulásnak,
  S bár nagy az én nyomorúságom,
  Irgalmad hatalmába vetem minden bizakodásom.
     Ó, elrejtett Jézus, végső órám küzdelmében
     lelkemet kegyelmed végtelen ereje védje,
     Hogy halálom után azonnal megláthassalak téged,
     Szemtől szembe, mint választottaid az égben.
  Ó, Jézusom, annyi veszély közt élve életem,
  Mégis örömujjongással emelem fel fejemet,
  Mert szerető Szívedet látva, ó, Jézus,
  Eloszlik a sötétség, s az ellenség elnémul.
 
1480   (77) + Jézusom! Rejts el engem irgalmadban, s óvj meg
azoktól a dolgoktól, amelyek megrémiszthetnék lelkem. Ne
csalódjék bizalmam, melyet irgalmadba helyeztem. Védj meg
Irgalmad mindenhatóságával, és kegyesen ítélj meg engem!
 
1481   Ma szentmise alatt imazsámolyom mellett
megpillantottam a kis Jézust. Kb. egyéves lehetett, s kért,
vegyem karjaimba. Ahogy felemeltem, szívemhez simult, s azt
mondta: ,,Jól érzem magam a szíveden!'' ,,Bár kicsinyke
vagy, tudom, hogy Isten vagy. Miért kisgyermek képében
szólsz most hozzám?'' ,,Mert a lelki gyermekségre akarlak
megtanítani. Azt akarom, hogy egészen kicsiny legyél. Ha
kicsiny vagy, szívemen hordozlak úgy, ahogy most te tartasz
engem a szíveden.'' Ekkor magam maradtam. Senki sem értheti,
hogy mit éreztem ezalatt. Teljesen Istenbe merültem, akár a
tengerbe dobott szivacs.
 
1482   (78) + Jézusom! Te tudod, mi mindent éltem át amiatt,
hogy az igazat megmondtam. Ó, igazság, mennyire elnyomnak
sokszor, s szinte mindig töviskoronában jársz. Ó, örök
Igazság, támogass, hogy legyen bátorságom igazat szólni, még
ha életemmel kell is azt megpecsételnem. Ó, Jézusom, milyen
nehéz hinni ebben, amikor az ember az életben más tanítást s
más cselekedetet lát.
 
1483   Ezért az élet hosszas tanulmányozása után, a
lelkigyakorlat alatt elhatároztam, hogy tekintetemet
szilárdan Rád szegezem, Jézusom, tökéletes példaképem. Ó,
örökkévalóság, mely annyi titkot fedsz majd fel, s rámutatsz
az igazságra.
 
1484   Ó, élő Ostya! Támogass ebben a számkivetésben, hogy
követni tudjam Megváltóm nyomdokait. Nem kérem, hogy végy le
a keresztről, inkább azt kérem, adj erőt, hogy kitartsak
rajta. Én is keresztre akarom feszíttetni magam, és
szenvedni azokat a kínokat, melyeket Te elszenvedtél,
Jézusom. Fenékig ki akarom inni a keserűség kelyhét!
 
  (79)
Isten jósága
 
1485   A Legszentebb Oltáriszentségben elrejtett Isten
irgalma; az Úr hangja, aki irgalma trónjáról így szól
hozzánk: ,,Jöjjetek hozzám, mindnyájan!''
 
Az irgalmas Isten beszélgetése a bűnös lélekkel
 
  – Jézus: ,,Bűnös lélek, ne félj Megváltódtól! Elsőként
jövök hozzád, mert tudom, hogy te nem vagy képes magadtól
felemelkedni hozzám. Gyermekem, ne menekülj el Atyád elől!
Kezdj el beszélgetni irgalmas Isteneddel, aki maga akarja
megadni neked a feloldozás szavait s el akar árasztani
kegyelmeivel. Ó, milyen értékes számomra a lelked!
Tenyerembe írtalak, s mély sebként égtél a szívembe!''
 
  – A lélek: ,,Uram, hallom a hangodat, amely visszahív a
téves útról, de sem erőm, sem bátorságom nincs követni
Téged.''
 
  – Jézus: ,,Én vagyok az erőd, én segítlek a harcban!''
 
  – A lélek: ,,Uram, felismerem szentségedet, és félek Tőled!''
 
  – Jézus: ,,Miért félsz, gyermekem, az irgalmas Istentől?
(80) Szentségem nem akadályoz meg, hogy irgalmas legyek
hozzád. Nézd, lélek, miattad alapítottam meg a földön
irgalmasságom trónusát, a tabernákulumot. Onnan akarok a
szívedbe szállni. Nézd, sem őrökkel, sem kísérettel nem
vettem körül magamat. Mindenkor szabad belépésed van hozzám.
A nap minden percében beszélni akarok veled, hogy
kegyelmeimben részesítselek.''
 
  – A lélek: ,,Uram, félek, vajon bűneim nagy sokaságát mind
megbocsátod-e nekem. Szorongással tölt el nyomorúságom.''
 
  – Jézus: ,, Irgalmam nagyobb, mint nyomorúságod és az
egész világ nyomorúsága. Ki tudja lemérni jóságomat? Érted
jöttem a mennyből a földre. Érted engedtem, hogy
felfeszítsenek a keresztre. Érted hagytam lándzsával
megnyitni szentséges Szívemet. Ezzel megnyílt számodra az
irgalmasság forrása. Jöjj és meríts a bizalom edényével
ebből a forrásból. Egy alázatos szívet sohasem utasítok el.
Nyomorúságod elmerül irgalmam mélységében. Miért vitázol
velem nyomorúságodra hivatkozva? Szerezz nekem örömet azzal,
hogy hozzám jössz, add nekem minden szükséged és
nyomorúságod, s betöltelek kincseimmel.''
 
  (81) – A lélek: ,,Uram! Jóságod legyőzte megkövült
szívemet. Bizalommal s alázattal jövök törvényszékedhez.
Helyettesed keze által oldozz fel magad bűneim alól. Uram,
érzem a rám áradó kegyelmeket, s a békét. Érzem, hogy
teljesen átjár irgalmad, Uram. Többet bocsátasz meg nekem,
mint amennyit remélni és gondolni mertem. Jóságod felülmúlja
minden vágyamat. És most sok kegyelmedért hálából meghívlak
szívembe. Tévelyegtem, mint egy elveszett gyermek, de Te
akkor is Atyám maradtál. Sokszorozd meg bennem irgalmad,
mert látod, milyen gyenge vagyok.''
 
  – Jézus: ,,Gyermekem, ne beszélj már nyomorúságodról,
mert én már elfelejtettem azt. Halld, mit akarok neked
mondani: Simulj sebeimhez, s meríts az élet forrásából
mindent, amire a szíved vágyik. Igyál bőségesen az élet
vizéből, s nem fáradsz el utadon. Nézd irgalmam fényét, s ne
félj megváltásod ellenségeitől. Dicsérd irgalmamat!''
 
1486   (82)    Az irgalmas Isten beszélgetése a
kétségbeesett lélekkel
 
  – Jézus: ,,Te sötétségbe merült lélek! Ne ess kétségbe,
még nem veszett el minden. Kezdj el beszélgetni Istennel,
aki maga a szeretet és irgalom.'' – A lélek azonban süket
Isten hívására és még nagyobb sötétségbe zuhan.
 
  – Jézus újra hívja: ,,Lélek, halld meg irgalmas Atyád szavát!''
 
  A lélekben ez a válasz kél: ,,Számomra már nincs
irgalom.'' Még mélyebb sötétség veszi körül. A kétségbeesés
bizonyos fajtája, mely már a pokol előízét hordozza, s
teljesen képtelenné teszi a lelket, hogy Istenhez
közeledjen.
 
  Jézus harmadszor is szólítja, de a lélek süket és vak
marad, s keménységében és kétségbeesésében kezd
megszilárdulni. Most kezdődik Isten irgalmának benső
működése, s Isten a lélek mindennemű közreműködése nélkül
megadja néki a végső kegyelmet. Ha a lélek ezt is
elutasítja, Isten meghagyja jelen állapotában, amit a lélek
maga választott örökre magának. Ez a kegyelem Jézus irgalmas
Szívéből fakad. Fényével megvilágítja a lelket, aki kezdi
megérteni Isten erőfeszítéseit, de Isten felé fordulása most
már saját magától függ. Tudja, hogy ez számára az utolsó
kegyelem, s ha a jó irányba megmozdul, még ha igen kis
mértékben is – minden továbbit elvégez Isten irgalmassága.
 
  – Jézus: ,,Itt irgalmam mindenhatósága működik. Áldott az
a lélek, aki felhasználja ezt a kegyelmet.''
  – ,,Szívemet nagy örömmel tölti el, amikor visszatérsz
hozzám. Látom, hogy nagyon gyenge vagy, ezért karjaimba
veszlek, s elviszlek Atyám házába.''
 
  – A lélek mintha feléledne. – De félelemmel telve
megkérdi: ,,Lehetséges, hogy még van irgalom a részemre?''
 
  – Jézus: ,,Gyermekem! Épp neked van jogod az irgalmamra.
Engedd ezt az irgalmat hatni szegény lelkedben. Engedd be
lelkedbe a kegyelem sugarait, ezek majd fényt, meleget,
életet visznek bensődbe.''
 
  – Lélek: ,,Ha bűneimre gondolok, mégis félelem fog el. Ez
az irtózatos félelem jóságodban való kétkedésre vezet.''
 
  – Jézus: ,,Tudd meg, lélek, hogy összes bűnöd nem sebezte
meg oly fájdalmasan lelkemet, mint jelen kételkedésed.
Szeretetem és irgalmam ennyi erőfeszítése (84) láttán sem
bízol jóságomban?''
 
  – Lélek: ,,Uram! Ments meg magad, mert elpusztulok. Légy
a Megváltóm! Ó, Uram, többet már nem vagyok képes elmondani,
mert szegény szívem megszakad. De Te, Uram...''
 
  Jézus nem engedi a léleknek végigmondani e szavakat.
Felemeli a földről, nyomorúsága mélységéből Szíve hajlékába.
Minden bűn azonnal eltűnt,[374] mert a szeretet tüze
elégette őket.
 


  – Jézus: ,,Lélek, itt van szívem minden kincse. Végy
belőle annyit, amennyire szükséged van.''

 
  – Lélek: ,,Ó, Uram, érzem, eltölt kegyelmed, érzem, hogy
új élet áradt belém. Mindenekelőtt szeretetedet érzem a
szívemben, s ez elég nekem. Ó, Uram, az egész
örökkévalóságon át dicsérni fogom irgalmad mindenhatóságát.
Jóságod felbátorít, hogy szívem minden keservét elmondjam
Neked.''
 
  – Jézus: ,,Mondj el mindent, gyermekem, semmit se
hallgass el, mert egy szerető szív, a legjobb barátod szíve
hallgat.''
 
  – ,,Uram! Most látom minden hálátlanságomat s a Te
végtelen jóságodat. Követtél kegyelmeiddel, s én ezt semmibe
vettem. Látom, hogy (85) a pokol mélye illetett volna meg,
mert elfecséreltem kegyelmeidet.''
 
  Jézus félbeszakítja a lelket: ,,Ne merülj el nyomorúságod
részletezésébe, túl gyenge vagy, hogy erről beszélj. Inkább
nézz szeretetteljes szívembe, vedd át érzelmeimet, s
törekedj a csendre és alázatosságra. Másokkal szemben légy
irgalmas, ahogy én is irgalmas vagyok veled. Ha azt látod,
hogy gyengül az erőd, jöjj irgalmam forrásához, s erősítsd
meg lelkedet, úgy nem fáradsz el utadon.''
 
  – Lélek: ,,Most megértem irgalmadat, amely fényes
felhőként ölel körül, s elvezet Atyám házába. Megvéd a
rettenetes pokoltól, amit nem egyszer, de ezerszeresen is
megérdemeltem. Ó, Uram, az egész örökkévalóság nem elég,
hogy felfoghatatlan irgalmadat és könyörületedet méltón
dicsérjem.''
 
1487
+ Az irgalmas Isten beszélgetése a szenvedő lélekkel
 
  – Jézus: ,,Lélek, látom, mennyire szenvedsz, hogy már
nincs erőd velem beszélni sem. Ezért magam szólok hozzád. Ha
szenvedéseid (86) a legnagyobbak lennének is, ne veszítsd el
lelked békéjét, ne add át magad a csüggedésnek. Mondd el, ki
sebezte meg a szívedet? Mondj el mindent, mindent, légy
őszinte velem! Fedd fel szíved minden sebét. Mind meg fogom
gyógyítani. Szenvedéseid pedig szentséged forrásaivá
válnak.''
 
  – A lélek: ,,Uram, szenvedéseim oly nagyok és oly
sokfélék, s már oly régóta tartanak, hogy elfog a
csüggedés.''
 
  – Jézus: ,,Gyermekem! Nem szabad elbátortalanodnod!
Tudom, hogy határtalanul bízol bennem. Tudom, hogy ismered
jóságomat és irgalmamat, beszéljük meg tehát részleteiben
mindazt, ami leginkább nyomja a szívedet.''
 
  – A lélek: ,,Annyi és oly különböző dolog fáj, hogy nem
is tudom, először mivel kezdjem, s hogy fejezzem ki magam?''
 
  – Jézus: ,,Egyszerűen beszélj, mint barát a baráttal.
Mondd el hát, mi akadályoz a szentség útján?''
 
  – A lélek: ,,Gyenge egészségem akadályoz a szentség
elérésében. Nem tudom teljesíteni a kötelességeimet. Hamu és
por vagyok. Nem tudok önmegtagadást gyakorolni és szigorúan
böjtölni, ahogy a szentek tették. (87) Másrészt nem hiszik
el, hogy beteg vagyok, így fizikai szenvedéseimhez lelkiek
is járulnak, ami sok megaláztatást von maga után. Ó,
Jézusom, hogy lehetnék így szentté?''
 
  – Jézus: Úgy van, gyermekem, ezek mind szenvedések, de a
keresztúton kívül nincs más út az egekbe. Magam jártam
először ezt végig. Tudd meg, ez a legrövidebb s a
legbiztosabb út.
– A lélek: ,,Uram, még egy akadály gátol. Hűséges vagyok
Hozzád, ezért üldöznek, és sok szenvedést okoznak nekem.''
 
  – Jézus: ,,Mivel nem e világból való vagy, azért gyűlöl e
világ. Engem előbb üldözött. Ez az üldözés a jele, hogy
hűségesen követed a nyomdokaimat.''
 
  – A lélek: ,,Uram, újra csak csüggedek, mert sem az
elöljáróim, sem a gyóntatóm nem értik meg benső
szenvedéseimet. Sötétség borítja értelmemet. Hogy jussak így
előbbre? Ez mind elcsüggeszt. Azt kell hinnem, a szentség
magaslatait nem nekem rendelték.''
 
  – Jézus: ,,Látod, gyermekem, ezzel sokat mondtál nekem.
Tudom, nagyon fájdalmas, (88) ha nem értik meg az embert,
főleg, ha azok sem, akiket szeretünk, s akik iránt nagyon
őszinték vagyunk. Legyen elég neked, hogy én megértem minden
gondodat és szükségleteidet. Örömet okoz nekem mély hited,
mellyel mindezek ellenére viseltetsz helyetteseim iránt. De
tisztában kell lenned azzal is, hogy az emberek nem értik
meg egészen a másik ember lelkét, mert ez felülmúlja
képességeiket. Ezért maradtam itt a földön én magam, hogy
sebzett szívedet megvigasztaljam, s megerősítsem a lelked,
nehogy ellankadj életutadon. Azt mondod, nagy sötétségben
van az értelmed. Miért nem jössz hozzám ezekben a
pillanatokban, aki magam vagyok a világosság? Egyetlen
pillanat alatt annyi fényt és a szentség oly megértését
öntöm a lelkedbe, mint amennyit egyetlen könyvben sem
találsz. Egyetlen gyóntató sem lenne képes valamely lelket
így tanítani és megvilágítani. Tudd meg azt is, hogy ezt a
lelki sötétséget, amelyre panaszkodsz, először én szenvedtem el érted az Olajfák hegyén. Lelkemet halálos szomorúság nyomasztotta, s ebből csak egy csekély részt juttattam neked különleges szeretetem jeléül, s annak a magas szentségnek az elérésére, melyet részedre (89) az égben elrendeltem. Szívemhez legközelebb a szenvedő lélek áll.''
 
  – A lélek: ,,Még egyet, Uram! Mit tegyek, ha az emberek
elvetnek és eltaszítanak, főleg azok, akikre jogosan
számíthatnék, és épp legnagyobb gondjaimban?
 
  – Jézus: ,,Gyermekem, határozd el erősen, hogy sohasem támaszkodsz emberekre. Sokkal helyesebb, ha egészen az én akaratomra hagyatkozol, s azt mondod: ‘Ne az én, hanem a Te akaratod legyen meg, Istenem.’ Tudd meg, ha ezeket a szavakat szíve mélyéből mondja ki a lélek, egy pillanat alatt a szentség csúcsaira emelkedik. Különösen kedvemet találom az ilyen lélekben, s nagy dicsőségemre szolgál. Erényének illata betölti az eget. Azt is tudd, hogy szenvedéseid viseléséhez az erőt a Szentáldozás gyakori vételének köszönheted. Jöjj sokszor az irgalomnak ehhez a forrásához, és meríts belőle a bizalom edényével mindent, amire csak szükséged van.
 
  – A lélek: ,,Hála néked, Uram, mérhetetlen jóságodért,
hogy ebben a számkivetésben velünk maradtál, s mint az
irgalmasság Istene (90) velünk lakozol, és kisugárzod ránk
irgalmad és jóságod fényét. Sugaraid fényénél látom meg,
hogy mennyire szeretsz engem.''
 
1488
Az irgalmas Isten beszélgetése a tökéletességre törekvő
lélekkel
 
  – Jézus: ,,Kedvesek előttem erőfeszítéseid, lélek, ki a
tökéletesség elérésére törekszel. De miért látlak oly
sokszor szomorúnak, lehangoltnak? Mondd, gyermekem, mit
jelent szomorúságod, s mi okozza azt?''
 
  – A lélek: ,,Uram! Azért vagyok szomorú, mert őszinte jó
szándékom ellenére gyakran elbukom, s mindig ugyanazon hiba
miatt. Reggel megteszem elhatározásomat, s este szomorúan
látom, milyen messze távolodtam el tőle.''
 
  – Jézus: ,,Látod, gyermekem, mit érsz te magadtól.
Sikertelenségednek főleg az az oka, hogy túlságosan magadra
számítasz, és nem eléggé támaszkodsz rám. Ez azonban ne
szomorítson el túlságosan, hiszen az irgalmas Istennel van
dolgod. Nyomorúságod nem meríti ki, hisz nem korlátoztam
megbocsátásaim számát.''
 
  – A lélek: ,,Igen, tudom mindezt, (91) de nagy kísértések
szorongatnak. Különféle kétségek támadnak bennem, minden
ingerel és elkedvetlenít.''
 
  – Jézus: ,,Gyermekem, tudnod kell, hogy a szentség
legnagyobb akadálya a kedvetlenség és az alaptalan
nyugtalanság. Ezek elveszik tőled az erények gyakorlásának
lehetőségét. Belső békédet egy pillanatra se zavarja meg
semmiféle kísértés. Az ingerlékenység és kedvetlenség pedig
önszereteted gyümölcsei. Ne bátortalanodj el, hanem törekedj
arra, hogy önszereteted helyére az én szeretetem kerüljön.
Bízzál tehát, gyermekem! Nem szabad elkedvetlenedned! Inkább
jöjj hozzám bocsánatért, kész vagyok mindenkor megbocsátani.
Minél többször kérsz erre, annál inkább megdicsőíted
irgalmasságomat.''
 
  – A lélek: ,,Felfogtam, mi a tökéletesebb, és mi az, ami
Neked tetszik, de sok minden akadályoz abban, hogy
teljesítsem, amit megismerek.''
 
  – Jézus: ,,Az élet itt a földön harc, éspedig nagy harc,
királyságomért. De ne félj, nem vagy egyedül. Mindig
megerősítelek, (92) ezért támaszkodj karomra, s harcolj
minden félelem nélkül. Vedd a bizalom edényét, és meríts az
élet forrásából! Ne csak magadnak, de gondolj más lelkekre
is, főleg azokra, akik nem hisznek jóságomban.''
 
  – A lélek: ,,Ó, Uram, érzem hogy szívem megtelik
szereteteddel, s irgalmad és jóságod sugarai átjárták
lelkemet. Indulok felhívásodra, megyek a lelkeket
meghódítani kegyelmedre támaszkodva; kész vagyok követni
Téged nemcsak a Tábor-, de a Kálvária-hegyére is. Irgalmad
forrásához akarom vezetni a lelkeket, hogy ők is tükrözzék
kegyelmed sugarainak fényét, hogy teljék meg Atyád háza. Ha
az ellenség rám irányítja lövedékeit, irgalmad pajzsával
védekezem.''
 
1489
Az irgalmas Jézus beszélgetése a tökéletes lélekkel
 
  – A lélek: ,,Uram és Mesterem, beszélni szeretnék
Veled!''
 
  – Jézus: ,,Beszélj, mindig hallgatlak, szeretett
gyermekem (93); mindig várok rád. Miről akarsz velem
beszélni?''
 
  – A lélek: ,,Uram! Mindenekelőtt ki akarom önteni
lábaidnál a szívemet, hálából azért a sok kegyelemért és
jótéteményért, melyekkel szüntelenül elhalmozol engem. Ha
mindent fel akarnék sorolni, amivel elárasztasz engem, nem
tudnám. Csak azt tudom, nem volt az életemben olyan
pillanat, amikor nem tapasztaltam volna oltalmad és
jóságod.''
 
  – Jézus: ,,Kedves számomra beszéded. Hálaadásod pedig
újabb kegyelmeket tár fel előtted. De gyermekem, ne csak
általánosságban beszéljünk, hanem egyenként is mindarról,
ami leginkább nyomja szívedet. Beszélgessünk meghitten,
őszintén, mint két szerető szív.''
 
  – A lélek: ,,Ó, irgalmas Uram! Szívemben olyan titkokat
őrzök, melyekről Rajtad kívül senkinek nincs tudomása, s nem
is lesz. Senki sem értené meg, ha el is akarnám mondani
őket. Helyettesed, a gyóntatóm ismeri őket egy kissé, de
csak annyiban, amennyire képes vagyok feltárni előtte e
titkokat. A többi örökké köztünk marad, ó, Uram. (94)
Bűneimet megbocsátva betakartál engem irgalmad köpenyével.
Egyetlen alkalommal sem tagadtad meg tőlem megbocsátásod,
irgalmad pedig mindig új élettel ajándékozott meg, a
kegyelem életével. Hogy ne legyenek semmiben kétségeim, az
Egyház gondos védelme alá helyeztél. Annak a gyengéd, igaz
Anyának oltalmába, aki nevedben megerősít a hitigazságokban,
s ügyel arra, hogy el ne tévelyedjek. Főleg azonban irgalmad
székénél részesül lelkem irgalmad egész tengerében. A bukott
angyaloknak nem adtál időt megtérésre, részükre nem
hosszabbítottad meg az irgalom idejét. Ó, Uram, életem
útjára szent papokat állítottál, akik a biztos utat mutatják
nekem. Jézusom, még egy titkot rejt az életem. Ez a
legmélyebb és legkedvesebb, ez Te magad vagy a kenyér
színében, amikor eljössz hozzám. Egész szentségem ebben
rejlik. Itt egyesül szívem a Szíveddel, s összeolvad Vele.
Itt már nincs semmi titok, mert minden, ami a Tied – az
enyém is, és ami az enyém – az a Tied. Íme irgalmasságod
mindenhatósága (95) és csodája. Ha valamennyi emberi és
angyali nyelv együttvéve ki akarná fejezni szereteted titkát
és mérhetetlen irgalmadat, az sem lenne elég. Mikor a
szeretet titkán gondolkodom, szívem a szeretet új extázisába
szédül, s hallgatásával mond el Neked mindent. A szeretetnek
nincsenek szavai. Szívem egyetlen dobbanása sem vész el így.
Ó, Uram, óriási leereszkedésed ellenére nagyságod nőttön-nő
lelkemben, s még erősebb szeretetet vált ki bennem Irántad,
egyetlen Szerelmem iránt. A szeretetben Veled egyesült lélek
külső megnyilvánulásai: tökéletes tisztaság, mély alázat,
gyengéd csendesség, s a lelkek megmentésére irányuló nagy
buzgóság. 
 
Ó, legédesebb Uram! Minden pillanatban őrködsz
felettem, s ha szívem két lehetőség között ingadozik,
sugallatod megmondja, hogy az adott helyzetben miként kell
eljárnom. Olykor magad lépsz közbe elhatározásomnál. Ó,
számtalan esetben hirtelen megvilágosítással (96) magad
adtad tudtomra, mi az, ami jobban tetszik Néked.
  Ó, milyen sok titkos megbocsátás van, amiről senki sem
tud! Mily gyakran öntöttél erőt s bátorságot a lelkembe,
hogy előbbre jussak. Te közvetlenül beavatkoztál az emberek
cselekedeteibe, és magad távolítottad el a nehézségeket –
hogy[375] – utamról. Ó, Jézusom, mindaz, amit elmondtam,
csak halvány árnyéka annak, ami a szívemben jelen van. Ó,
Jézusom, mennyire vágyódom a bűnösök megtérésére! Te tudod,
mi mindent teszek, hogy Részedre megnyerjem őket. Minden
Téged ért fájdalom végtelenül fáj nekem. Te látod, hogy
erőm, egészségem, sőt életem sem kímélem királyságod
védelmében. Bár itt a földön nem láthatók erőfeszítéseim, de
a szemedben megvan az értékük. Ó, Jézusom! Úgy szeretném
irgalmad forrásához vezetni a lelkeket, hogy az élet éltető
vizéből bizalmuk edényével minél többet merítsenek! Minél
jobban meg akarja tapasztalni magán Isten irgalmát valamely
lélek, annál nagyobbnak kell lenni bizalmának, mellyel
Istenhez közelít. Ha Isten iránti bizalma határtalan, Isten
irgalma is határtalan lesz részére. Ó, Uram, (97) ki ismered
szívem minden rezdülését, Te tudod, mennyire szeretném, hogy
minden szív Érted dobogjon, s mindegyik irgalmad nagyságát
áldja.”
 
  – Jézus: ,,Kedves gyermekem, szívem öröme! Beszélgetésed
drágább nekem, mint az angyalok éneke. Tárva állnak előtted
szívem kincsei. Merítsd ebből a szívből mindazt, amire neked
és az egész világnak szüksége van. A te szeretetedért
elhárítom az emberek megérdemelt büntetését. Az irántam való tiszta szeretet egyetlen tette kedvesebb nekem, mint a nem
tökéletes lelkek ezernyi himnusza. Egy szerető sóhajod
kárpótol sok istentelen ember megvetéséért. Mérhetetlen
értékkel bír szememben az erény legkisebb tette az által a
szeretet által, amellyel hozzám ragaszkodsz. Az ilyen
lélekben, amely kizárólag szeretetemből él, úgy uralkodom,
mint az égben. Éjjel-nappal rajta nyugszik a szemem, s
mindenkor tetszésem találom benne. Fülem (98) kérésére és
szíve suttogására is hallgat, gyakran meg is előzöm
kéréseit. Különlegesen szeretett gyermekem, szemem fénye,
pihenj meg egy percre szívemen! Ízleld meg szeretetemet,
melyet az egész örökkévalóságban élvezni fogsz.
 
  Gyermekem! Most azonban még nem vagy az atyai házban. Menj
tehát megerősödve kegyelmemmel, s harcolj királyságomért az
emberek lelkében! Harcolj, mint egy királyi gyermek, s
gondolj arra, hogy a számkivetés napjai gyorsan véget érnek,
s velük az érdemszerzés lehetősége is. Sok lelket várok
tőled, gyermekem, akik majd örökre hirdetik és dicsőítik
irgalmasságomat. Gyermekem, hogy eredményesen 
teljesíthesd kívánságomat, fogadj magadhoz 
mindennap a Szentáldozásban. Ez erőt ad néked...''
 
  (99) – ,,Jézusom, ne hagyj magamra a szenvedésben! Te
tudod, Uram, milyen gyenge vagyok. Én vagyok a nyomor
mélysége, igazi semmiség. Csodálható-e, ha magamra hagyva
elbukom? Csecsemő vagyok, aki nem tud magán segíteni, de
minden elhagyatottságom mellett is remélek. Érzéseim
ellenére csupa bizalommá változom. Ne csökkentsd
szenvedéseimet, csak adj erőt elviselésükre. Tégy velem,
Uram, amit akarsz, csak add kegyelmedet, hogy minden
esetben, minden körülmények között szerethesselek! Ne
kisebbítsd a keserűség kelyhét, csak adj erőt, hogy ki
tudjam inni.''
  ,,Uram! Néha felemelsz a látomások fényébe, máskor újra
visszaejtesz a sötét éjszakába, semmiségem szakadékába! A
lélek magára marad a nagy vadonban... Mindezek ellenére
mégis bízom Benned, Jézusom, mert Te változatlan vagy.
Hangulataim változnak, de Te mindig ugyanaz vagy, telve
irgalommal.”
 
1490   (100) + ,,Jézus! Az élet Forrása, tégy szentté engem!
Erőm, erősíts [engem]! Parancsnokom, harcolj értem! Lelkem
egyetlen Fénye, világosíts meg! Mesterem, vezess engem!
Tőled függök, mint a csecsemő anyja szeretetétől. Ha minden
összeesküdne is ellenem, ha megnyílna alattam a föld,
Szíveden akkor is nyugodt maradok. Mindig legdrágább anyám
maradsz, túlszárnyalva minden más anyát. Fájdalmaimat
hallgatással panaszolom el Neked, s Te megértesz engem...''
 
1491   + Ma meglátogatott az Úr, s azt mondta: ,,Leányom, ne
félj attól, ami vár rád. Semmi olyat nem adok neked, ami
felülmúlja erődet. Ismered kegyelmem erejét. Ez legyen elég
számodra!'' E szavakkal Isten mélyebben megértette velem
kegyelme működését.
 
1492   A Szentáldozás előtt Jézus tudatta velem, hogy nem
szabad megbíznom egyik nővérünkben, mert (101) nem tetszik
neki ennek a nővérnek az agyafúrtsága és ravaszsága.
,,Leányom, ez előtt a nővér előtt ne nyilvánítsd ki
nézeteidet és véleményedet!'' Bocsánatot kértem az Úrtól
azért, ami nem tetszett neki ebben a nővérben, s azt is
kértem, hogy engem pedig erősítsen meg kegyelmével, ha újra
beszélgetni kezd velem ez a nővér. Sok dologról kérdezett,
amire igazi testvéri szeretettel válaszoltam, és hogy
bebizonyítsam, mennyire szívből beszélek, néhány saját
tapasztalatot is említettem. De ennek a nővérnek más
szándékai voltak, s más szavak hagyták el ajkait.
 
1493   + Ó, Jézusom! Attól a perctől fogva, hogy teljesen
átadtam magam Néked, egyáltalán nem gondolok magamra.
Tehetsz velem, amit akarsz. Csak arra gondolok, ami Neked
jobban tetszik, s amivel Neked, Uram, örömet okozhatok.
Minden lehetőségre ügyelek, s nem törődöm azzal, miként
vélekednek felőlem....
 
1494   (102) 1938.1.15. Midőn ma meglátogatott ugyanaz a
nővér, akitől óva intett az Úr, lélekben felkészültem a
harcra. Bár nehezemre esett, hajszálnyit sem tértem el Isten
intelmétől. Midőn már majd egy óra eltelt, s a nővér még
mindig nem gondolt a távozásra, lelkemben Jézustól
segítséget kértem. Ekkor hallottam: ,,Ne félj, figyellek, és
segítek neked. Küldök két másik nővért, akik mindjárt
meglátogatnak. Ekkor már könnyen folytathatod a
beszélgetést.'' Abban a pillanatban bejött két másik nővér.
Most már könnyen ment a beszélgetés, de még vagy egy
félóráig eltartott.
 
1495   Ó, milyen jó dolog, hogy beszélgetés közben is
kérhetjük Jézus segítségét. Ó, milyen jó a békés időszakban
segítő kegyelemért imádkozni! Leginkább az ún. bizalmas
beszélgetésektől félek. Ilyenkor különösen szükségünk van Isten megvilágosító, segítő kegyelmére, hogy hasznos legyen a társalgásunk, mind az illető lélek, mind saját magunk részére. Isten segít, de kérnünk kell Őt rá. Senki se bízzon csupán önmagában!
 
1496   (103) 1938.1.17. Ma már kora reggel óta sötétségben
van a lelkem. Nem tudok Jézushoz emelkedni, úgy érzem,
mintha elhagyott volna. A teremtményekhez nem kívánok
világosságért fordulni, mert tudom, hogy tőlük nem kapom meg
ezt, ha Jézus sötétben akar hagyni. Alávetem magam szent
akaratának, és szenvedek, bár a harc mind nagyobb méreteket
ölt. A vesperás alatt egyesülni akartam a nővérek imáival.
Midőn gondolatban beléptem a kápolnába, lelkem még nagyobb
sötétségbe merült.
 
1497   Mindennel szemben kedvetlenséget éreztem. Ekkor
meghallottam a sátán hangját: ,,Látod, milyen ellentmondásos
mindaz, amit Jézus ad neked – egy kolostor alapítását bízza
rád, s betegséggel sújt. Megparancsolja, gondoskodj az
Irgalmasság ünnepének bevezetéséről, pedig a világ
egyáltalán nem akar ilyen ünnepet. Miért imádkozol ezért az
ünnepért? Nem helyénvaló ez az ünnep.'' Lelkem hallgat, erős
akarattal imádkozik, nem kezdve beszélgetést a sötétség
szellemével. Azonban oly különös életuntság tört rám, hogy
csak akaratom nagy erőfeszítése árán tudtam igent mondani az
életre.... (104) Újra hallottam a kísértő hangját: ,,Kérd
holnap reggel a Szentáldozás után a halált az Úrtól,
biztosan meghallgat, hiszen olyan sokszor megadta, amit
kértél Tőle.'' – Hallgattam, s megfeszített akarattal
tovább imádkoztam, még jobban alávetve magam Isten
akaratának. Bensőségesen kértem, ne hagyjon el ebben a
pillanatban. Már este 11 óra van. Minden nővér alszik
cellájában. Csak az én lelkem harcol nagy erőfeszítéssel. A
kísértő tovább csábít: ,,Mit törődsz más lelkekkel, csak
magadért imádkozz! A bűnösök megtérnek a te imád nélkül is.
Látom, most nagyon szenvedsz. Adok neked egy tanácsot. Ettől
függ majd boldogságod. Soha ne beszélj Isten irgalmáról,
főleg ne bátorítsd a bűnösöket, hogy bízzanak Isten
irgalmában, mert megérdemlik az igazságos büntetést. A másik
fontos dolog, hogy ne említsd a gyóntatóidnak, mi megy végbe
a lelkedben, főleg ne a rendkívüli gyóntatódnak és a
vilniusi papnak. Ismerem őket, tudom, kik ők, ezért óvlak
(105) tőlük. Nézd, hogy jó apáca légy, elég, ha úgy élsz,
ahogy a többiek. Miért teszed ki magad oly sok
nehézségnek?''
 
1498   Továbbra is hallgattam. Akaratom végig kitartott
Isten mellett, bár szívemből panaszkiáltás hallatszott.
Végre elhagyott a Sátán, s elgyötörve elaludtam. Reggel a
Szentáldozás után, ahogy beléptem a cellámba, térdre
vetettem magam, s ismételten felajánlottam magam Isten
legszentebb akaratának. Kérlek, Jézus, adj erőt a harchoz.
Legyen meg a Te szent akaratod. Lelkem szent akaratodban
találja örömét.
 
1499   Ebben a pillanatban megpillantottam Jézust, aki azt
mondta: ,,Elégedett vagyok cselekedeteddel. Légy továbbra is
nyugodt, az irgalmasság ügyében mindig úgy járj el, ahogy
módodban áll. Őszinteséged a gyóntatód iránt a lehető
legnagyobb legyen!
  A sátán azért nem ért célt nálad kísértéseivel, mert nem
álltál vele szóba. Továbbra is így viselkedj! Hűséges
küzdelmeddel (106) ma nagy dicsőséget szereztél nekem. Vésd
jól a szívedbe, s erősítsd a tudatodban, hogy mindig veled
vagyok, még ha a harc idején nem is érzed a jelenlétemet.''
 
1500   Ma átvitt engem az Úr szeretete a túlvilágba.
Elmerültem a szeretetben. Szeretek, s érzem, hogy engem is
szeretnek. Ezt egészen tudatosan átélem. Lelkem elmerül az
Úrban, felismerem végtelen fölségét, egyidejűleg látom saját
semmiségemet. Ebben a felismerésben még nagyobb a
boldogságom... Ez a tudat nagy, és hatalmas a lélekben, de
ugyanakkor oly édes.
========================================================================

1501   + Amikor éjszaka a szenvedéstől nem tudok aludni,
bejárok minden templomot, s kápolnát, és imádom a
Legméltóságosabb Oltáriszentséget. Visszatérve saját
kápolnánkban imádkozom bizonyos papokért, akik Isten
irgalmát hirdetik és dicsőítik. A Szentatya szándékára is
imádkozom, s kérem Isten irgalmát a bűnösökért – 
ezek az éjszakáim.
 
1502   (107) 1938.1.20. Soha senki előtt sem alacsonyodom
le. Nem bírom elviselni a hízelgést. Az alázat az igazság.
Az őszinte alázatban nincs megalázkodás. Bár az egész
kolostor legcsekélyebbjének érzem magam, mégis büszke
vagyok, hogy Jézus jegyese lehetek... Nem tesz semmit, ha
azt gondolják rólam, hogy büszke vagyok. Ez csak emberi
vélemény, ami nem látja az okot.
 
1503   A kolostori életem kezdetén, mindjárt a novíciátus
után elkezdtem különlegesen gyakorolni az alázatosságot. Nem
elégedtem meg az Istentől rendelt megaláztatásokkal,
túlbuzgóságomban magam kerestem újabbakat. Így az elöljárók
előtt olykor olyannak mutatkoztam, amilyen nem voltam a
valóságban. Rövid időn belül Jézus megmutatta, hogy az
alázatosság csak igazság. Ettől fogva megváltozott
szemléletem, s hűségesen követtem Jézus világosságát.
Felismertem, hogy ha a lélek Jézussal van, akkor ő nem
engedi meg, hogy eltévelyedjen.
 
1504   (108) + Uram, Te tudod, hogy ifjúságom óta mindig a
Te akaratodat kerestem, s ha felismertem, azon igyekeztem,
hogy teljesítsem. Szívem hozzászokott a Szentlélek
sugallataihoz, akihez hűséges vagyok. A legnagyobb zajban is
meghallom Isten hangját. Mindig tudom, mi történik a
lelkemben.[376]
 
1505   Igyekszem szentté lenni, mert ezáltal lehetek az
Egyház hasznára. Állandóan törekszem az erényekre, igyekszem
Jézust hűségesen követni. Sok apró hétköznapi
erénygyakorlatomat, melyeket csendben rejtve végzek, de sok
szeretettel, az Egyház kincsei közé helyezem, hogy a lelkek
közös hasznára váljanak. Lelkemben úgy érzem, mintha minden
lélekért felelősséggel tartoznám. Pontosan tudom, hogy
nemcsak magamért élek, hanem az egész Egyházért...
 
1506   + Ó, felfoghatatlan Istenség! Szívemben szétárad az
öröm, hogy irgalmad titkába (109) beavattál engem. Minden
irgalmaddal kezdődik és irgalmadban végződik...
 
1507   Minden kegyelem az irgalomból jön, és utolsó óránk is
telve van irgalommal részünkre. Senki se kételkedjék Isten
irgalmában, még ha bűnei éjfeketék lennének is. Isten
irgalma erősebb nyomorúságunknál. Csak egy a fontos: a bűnös
szívének ajtaját legalább egy kissé megnyissa Isten
irgalmának sugara előtt. A többit Isten teljesíti. De
szerencsétlen az a lélek, aki Isten irgalma előtt zárva
tartja az ajtót, még utolsó óráján is. Ezek a lelkek
borították Jézust gyászos szomorúságba az Olajfák hegyén. Az
Ő legirgalmasabb Szívén keresztül áradt az isteni kegyelem.
 
1508   1938.1.21. Jézusom, valóban szörnyű lenne a
szenvedés, ha Te nem volnál. De Te keresztre feszítve adsz
erőt nekünk. Te mindig jelen vagy a szenvedő lelkek részére.
A teremtmények elhagyják a szenvedőt, de Te, Uram, mindig
hűséges vagy...
 
1509–1510   (110) A betegségben gyakran úgy érezzük
magunkat, mint az ószövetségi Jób. Ha dolgozni tudunk, ide-
oda járkálunk, minden szép és jó, de ha betegség sújt, egyre
kevesebb a barát. De még vannak. Érdeklődnek szenvedéseink
iránt, ám ha az Úr hosszabb betegséget ad, lassanként
elhagynak a hűséges barátok is. Ritkábban látogatnak, s ezek
a látogatások gyakran szenvedést okoznak. Ahelyett, hogy
vigasztalnának, szemünkre vetik, mi lehet az oka
szenvedéseinknek. A lélek, mint Jób is, magára marad.
Szerencsére még sincs egyedül, mert vele van Jézus – a
Szent Ostya. Midőn átéltem az említett szenvedést, s az
egész éjt keserűségben töltöttem, reggel, amikor a káplán
jött áldoztatni, minden erőmet össze kellett szednem, hogy
hangosan fel ne kiáltsak: ,,Üdvöz légy, egyetlen, igaz
Barátom!'' A Szentáldozás ad erőt a szenvedéshez és harchoz.
Még egy dolgot szeretnék említeni, amit átéltem. Ha Isten a
betegségben sem halált, sem gyógyulást nem ad, (111) s a
betegség évekig elhúzódik, megszokja a környezet, s úgy
gondolják, nem is beteg az ember. Itt kezdődik a csendes
vértanúság. Csak Isten a tudója, mennyi áldozatot hoz a
lélek. Egyik este olyan rosszul éreztem magam, hogy azon
töprengtem, hogyan jutok vissza a cellámba. Ekkor
összetalálkoztam az asszisztens nővérrel, aki épp egy első
karba tartozó nővért akart egy bizonyos ügy intézésére a
portára küldeni. Mikor engem meglátott, odaszólt a nővérnek:
,,Mégse ön menjen, majd Fausztina nővér elmegy, mert nagyon
esik.'' Végrehajtottam az utasítást, de csak az Isten tudja,
mit jelentett ez nekem. Ez csak egy a sok hasonló eset
közül. Néha az a látszat, hogy a második kar nővéreit úgy
tekintik, mintha kőből lennének, pedig ők is emberek,
szívvel, érzésekkel.
 
1511   Ilyenkor Isten maga segít, másképpen a lélek nem
tudná elviselni ezeket a kereszteket, melyekről most nem
írok többet, nem is akarok, de ha sugallatot érzek, írni
fogok róluk...
 
1512   (112) Ma a szentmise alatt láttam a haldokló Urat.
Így szólt hozzám: ,,Leányom, szemléld gyakran
szenvedéseimet, melyeket érted viseltem el, és semmit sem fogsz soknak érezni, amit te szenvedsz értem. Legjobban akkor tetszel nekem, amikor az én fájdalmas szenvedéseimet szemléled. Egyesítsd kis szenvedéseidet az én fájdalmas kínjaimmal, hogy fenségem előtt végtelen értékűvé váljanak.”
 
1513   + Ma azt mondta Jézus: ,,Gyakran hívsz Mesterednek.
Ez kedves a szívemnek, de ne feledd, tanítványom, hogy te
egy megfeszített mester tanítványa vagy. Ez az egy szó
legyen számodra elég. Tudod jól, mit rejt magában a
kereszt.”
 
1514   + Rájöttem, hogy a türelemben rejlik a legnagyobb
hatalom. Látom, hogy a türelem mindig győzelmet arat, ha nem
is azonnal. A győzelem sokszor csak évek múltán mutatkozik
meg. A türelem szelídséggel párosul.
 
1515   (113) + Ma az éjszakát a fogságban töltöttem
Jézussal. Ez az éjszakai szentségimádás napja. A nővérek a
kápolnában imádkoztak. Lélekben egyesültem velük, mert
gyenge egészségem miatt nem mehettem oda. Egész éjjel nem
tudtam aludni, ezért lehettem együtt Jézussal fogságában.
Jézus ismertette velem az ott megélt szenvedéseit. A világ
majd csak az utolsó ítéletkor fogja ezt megtudni.
 
1516   ,,Mondd meg, gyermekem, a lelkeknek, hogy irgalmamat adom védelmükre. Egyedül küzdök értük és viselem el Atyám igazságos haragját.''
 
1517   – ,,Mondd el, leányom, hogy az Irgalmasság ünnepe
bensőmből fakadt az egész világ vigaszára.''
 
1518   Jézusom! Békém és nyugalmam! Kérlek ezért a nővérért,
világosítsd meg őt, hogy megváltozzék lelkében, támogasd
kegyelmed erejével, hogy ő is eljuthasson a
tökéletességre...
 
1519   (114) + Ma a Szentáldozás előtt mondta az Úr:
,,Leányom, beszélj ma nyíltan a főnöknőddel
irgalmasságomról, mert minden elöljáród közül ő vette ki
leginkább részét az irgalmasság hirdetéséből.'' Délután
tényleg eljött az anya, s beszélgettünk Isten művéről. Az
anya elmondta, hogy a képecske nem a legjobban sikerült, s
nem nagyon kelendő. Azt is mondta: ,,Én magam sokat vettem
belőle, s jó szándékkal ajándékozgatom őket, s megteszek
minden tőlem telhetőt, hogy az irgalmasság műve minél jobban
terjedjen.'' Mikor elment, az Úr megértette velem, milyen
kedves neki ez a lélek.
 
1520   Ma azt mondta nekem az Úr: ,,Megnyitottam szívemet,
mint az irgalom élő forrását, hogy minden lélek életet
merítsen belőle. Közeledjenek nagy bizalommal az irgalom
tengeréhez. A bűnösök megigazulást, az igazak a jóban való
megerősödést találnak benne. (115) Aki bizalmát
irgalmasságomba helyezte, azt halála óráján isteni békém
tölti el.''
 
1521   Azt is mondta még: ,,Leányom, ne hagyj fel
irgalmasságom hirdetésével. Ezzel enyhülést szerzel
szívemnek, melyet az irgalom tüze éget a bűnösökért. Mondd
meg papjaimnak, hogy a megrögzött bűnösök szavaikra
bűnbánatra indulnak, ha a szívemben lévő végtelen irgalomról
beszélnek nekik. Minden papnak, aki irgalmamat hirdeti,
rendkívüli kegyelmet adok, szavaik gyógyítóan hatnak, s meg
fogják indítani a szíveket, akikhez szólnak.''
 
1522   Nehéz a közös élet, de kétszeresen nehéz gőgös
lelkekkel élni. Ó, Istenem, részesíts erősebb hitben, hogy
minden nővérben meglássam a Te Szent képed, mely lelkébe van
vésve.
 
1523   (116) Örök szeretet, tiszta láng, égj szüntelenül
szívemben, és istenítsd meg egész lényemet örök tetszésed
szerint, mely által életre és örök boldogságodba hívtál. Ó,
irgalmas Uram, egyedül irgalomból halmoztál el ezekkel az
adományokkal; mindent, ami bennem van, ingyen kaptam. Ezt
látva a legmélyebb alázatban imádom felfoghatatlan jóságod.
Szívemet csodálat árasztja el, hogy Te, az abszolút Úr,
akinek senkire nincs szüksége, szeretetből így leereszkedsz
hozzánk. Nem tudok eléggé csodálkozni, mikor ily szoros
kapcsolatba lépsz teremtményeddel. Ez ismételten
kifürkészhetetlen jóságodat dicséri. Mindig elkezdem ezt az
elmélkedést, de sohasem fejezem be, mert lelkem teljesen
elmerül Benned. Milyen boldogság a lélek teljes erejével
szeretni, s még nagyobb mértékben szeretve lenni, érezni
ezt, (117) s egész lényegét tudatosan átélni – nincs szó
ennek kifejezésére.
 
1524   1938.1.25. Jézusom, mennyire jó és türelmes vagy!
Néha úgy nézel ránk, mint kisgyermekekre. Olykor kérünk
Tőled valamit, de magunk sem tudjuk, mit, mert mikor
megadod, amit kérünk, nem akarjuk elfogadni.
 
1525   Egy nap felkeresett az egyik nővér, és imát kért
tőlem. Azt mondta, nem bírja elviselni, hogy tovább is így
legyen. ,,Imádkozzék, nővér!'' Megígértem, s elkezdtem egy
kilencedet az isteni Irgalmassághoz. Közben felismertem,
hogy Isten megadja neki a kért kegyelmet, de ő újra
elégedetlen lesz. De azért imádkoztam tovább, kérése
szerint. Pár nap múlva újra eljött hozzám. Midőn
beszédünkben erre a tárgyra került a sor, azt mondtam neki:
,,Tudja, nővér, nem szabadna kényszerítenünk Istent, hogy
azt adja meg nekünk, amit mi kérünk Tőle, sokkal fontosabb,
hogy fogadjuk el az Ő akaratát.'' (118) Ő azonban úgy
érezte, feltétlenül szüksége van arra, amit kért. A kilenced
végén újra eljött, s azt mondta: ,,Tudja, nővér, az Úr
megadta a kért kegyelmet, de most már másképp gondolkozom.
Imádkozzék, hogy ez a dolog változzék meg.'' Azt
válaszoltam: ,,Jó, imádkozni fogok, hogy Isten akarata
teljesedjék önben, s ne az, amit ön szeretne...''
 
1526   Jézus legirgalmasabb Szíve, oltalmazz minket Isten
igazságos haragjától!
 
1527   Az egyik nővér állandóan üldöz engem, mert Isten ily
szorosan érintkezik velem; úgy gondolja, hogy csak tettetem
magam. Mikor úgy tűnik fel neki, hogy valamilyen vétséget
követtem el, azt mondja: ,,Kinyilatkoztatásai vannak, s
ilyen hibákat követ el.'' Elmondta ezt más nővéreknek is, de
mindig negatív értelemben, s úgy nyilatkozik rólam, mint
valami különcről. Az egyik nap nagy fájdalmat okozott, hogy
az emberi értelem egy cseppje ennyire félre tudja értelmezni
(119) Isten adományát. A Szentáldozás után imádkoztam, hogy
Isten világosítsa meg ezt a nővért. Felismertem, hogy ha ez
a lélek nem változtatja meg benső hozzáállását, nem éri el a
tökéletességet.
 
1528   + Midőn panaszkodtam az Úrnak egy személyre, hogy
hogyan ítélkezhet valaki másnak még a szándékáról is – ezt
felelte az Úr: ,,Ne csodálkozz ezen, ez a lélek nem ismeri
önmagát, hát hogyan is ítélhetne meg jól más lelket?''
 
1529   Ma láttam P. Andraszt, ahogyan imádkozott.
Felismertem, hogy értem is közbenjárt Istennél. Gyakran
tudtomra adja az Úr, hogy ki imádkozik értem.
 
1530   Kissé árnyékba húzódtam, mintha Isten műve egyáltalán
nem érdekelne. Nem beszélek róla most, de egész lelkem
imádságba merül sikeréért. Könyörgök Istenhez, siettesse a
nagy adományt, az Irgalmasság ünnepének bevezetését, s
látom, hogy Jézus működik, maga ad útmutatást, hogyan kell
mindent véghezvinni. Semmi sem történik véletlenül.
 
1531   (120) Ma ezt mondtam Jézusnak: ,,Látod, milyen sok
nehézség merül fel, míg elhiszik, hogy Te vagy ennek a műnek
az irányítója. S még most sem hisz mindenki ebben.'' –
,,Légy nyugodt, gyermekem, semmi sem szegülhet ellen
akaratomnak; a nővérek sugdolózása és ellenszenve ellenére
teljesül akaratom benned teljes egészében, az utolsó pontig.
Ne szomorkodj emiatt, egyes lelkek számára én is a botrány
köve voltam.''
 
1532   + Egyszer arra panaszkodott Jézus, hogy mennyire fáj
Neki a választott lelkek hűtlensége – ,,s még jobban bántja
szívemet bizalmatlanságuk a bukás után. Ha nem tapasztalnák meg szívem jóságát, kevésbé fájna nekem mindez.''
 
1533   Láttam Isten haragját, amely Lengyelország felett
tornyosult. S most látom csak, ha Isten a legnagyobb
büntetéssel sújtaná is országunkat, még ez is irgalmáról
tanúskodna, mert vétkeinket örök megsemmisítéssel (121) is büntethetné. Egész lényemben megremegtem, mikor az Úr csak egy kicsit is fellebbentette a fátylat. Most már világosan látom, hogy a választott lelkek tartják fenn a világot, hogy beteljesedjen a mérték.
 
1534   + Láttam az egyik pap erőfeszítéseit az imánál. Imája
hasonló volt Jézus imájához, melyet az Olajfák hegyén
mondott. Ó, ha tudná ez a pap, hogy mennyire kedves volt
imája Isten előtt.
 
1535   Ó, Jézus, bezárkózom legirgalmasabb Szívedbe, mint
egy bevehetetlen erődbe, az ellenség nyilai elől.
 
1536   Ma szülőföldem táján egy haldokló lélek mellett
voltam. Imával támogattam. Nemsokára megéreztem kezeimen,
lábaimon, oldalamon a fájdalmakat, de nem tartottak sokáig.
 
1537   (122) 1938.1.27. Ma a szent órán Jézus a lelkek
hálátlanságára panaszkodott. ,,Jótéteményeimért csak
hálátlanságot kapok, a szeretetért felejtést és közönyt.
Szívem nem bírja ezt elviselni.''
 
1538   Ebben a pillanatban nagy szeretet gyúlt szívemben
Jézus iránt. Felajánlottam magam a hálátlan lelkekért.
Azonnal elmerültem az Úrban. Mikor újra magamhoz tértem, az
Úr egy kissé megízleltette velem a hálátlanságokat, melyek
betöltötték Szívét. Ez a tapasztalat nem tartott sokáig.
 
1539   Ma azt mondtam az Úrnak: ,,Mikor veszel magadhoz? Már
oly gyenge voltam és oly sóváran vártam érkezésedet.'' Jézus
azt válaszolta: ,,Légy mindig készen. Már nem hagylak sokáig
ebben a számkivetésben. Szent akaratomnak teljesednie kell
benned.'' – Ó, Uram, ha szent akaratod még nem teljesen
valósult meg bennem, mindenre kész vagyok, amit kívánsz
tőlem. (123) Ó, Jézusom, csak azt csodálom, hogy bár annyi
titkot rám bíztál, a halálom óráját nem akarod megmondani.''
Az Úr ezt válaszolta erre: ,, Légy nyugodt, meg fogom
mondani neked, de még nem most.'' ,,Ó, Uram, bocsáss meg,
hogy tudni akartam ezt. De Te tudod, miért tettem. Ismered
vágyódó szívemet, mely Utánad eped. Azt is tudod, hogy egy
pillanattal sem akarok korábban meghalni, csak akkor,
amikorra azt Te örökkön elrendelted.''
  Különös jósággal hallgatta Jézus, amint így kiöntöttem
Néki a szívemet.
 
1540   (124) 1938.1.28. Ma azt mondta nekem az Úr:
,,Leányom, írd fel a következőket: azon lelkeknek, akik
irgalmamat dicsérik, tiszteletét terjesztik, és más lelkeket
felbátorítanak, hogy bízzanak irgalmamban, haláluk órája nem
okoz majd rémületet. Ebben az utolsó harcban irgalmam fogja
védeni őket...
 
1541   Leányom, buzdítsd a lelkeket irgalmasságom
rózsafüzérének imádkozására, amit neked adtam! Úgy tetszik
nekem, hogy megadjak nekik mindent, amit ezzel az imával
kérnek tőlem. A megrögzött lelkeket békével töltöm el, ha
ezt az imát elmondják, és boldog lesz haláluk órája. Írd a
bánatos lelkeknek! Ha látják, és beismerik súlyos vétkeiket,
s meglátják teljes terjedelmében egész nyomorúságukat, ne
essenek kétségbe, hanem bizalommal vessék magukat irgalmam
karjaiba, mint a gyermek szerető anyja karjába. (125)
Ezeknek a lelkeknek előjoguk van részvevő szívemre, s nagy
irgalmamra. Mondd el nekik, hogy nem csalódik, s meg nem
szégyenül egyetlen lélek sem, aki irgalmamhoz folyamodik.
Különös tetszésemet lelem abban a lélekben, aki jóságomban
bízik. Írd! Ha az irgalmasság rózsafüzérét a haldokló
mellett imádkozzák, köztük és Atyám közt nem igazságos
Bíróként, hanem irgalmas Megváltóként fogok állni.''
 
1542   Ebben a pillanatban megmutatta az Úr, milyen
féltékeny a szívemre. ,,A zárdában a nővérek között is magányosnak fogod érezni magadat. Tudd meg, ilyenkor azt kívánom, hogy szorosabb kapcsolatba lépj velem. Szíved minden dobbanására igényt tartok. Minden rezdülése saját szívemben tükröződik.
Kívánom szeretetedet!'' – ,,Igen, Uram! Az én szívem sem
tudna Nélküled élni. Ha megkapnám minden teremtmény szívét, ezek sem tudnák betölteni szívem mélyét.''
 
1543   (126) Ma este azt mondta az Úr: ,,Halálod óráján
hagyatkozz egészen rám, én mint jegyesemet mutatlak be majd
Atyámnak. Most pedig azt ajánlom, hogy egyesítsd érdemeidet
az enyémekkel, még a legkisebbeket is. Akkor mennyei Atyám
szeretettel tekint majd rájuk, akár az enyémekre.
 
1544   Ne változtasd meg a részletes lelkiismeret-
vizsgálatot, melyet én adtam neked P. Andrasz révén. A velem
való folyamatos egyesülés az, amit ma tőled kívánok.
Helyetteseimmel[377] szemben maradj gyermek. Kölcsönveszem a
szájukat, hogy veled beszéljek, és így ne maradjon benned
semmi kétely.''
 
1545   Egészségem egy kicsit javult. Ma lementem az ebédlőbe
és a kápolnába. A kötelességeimet azonban még nem
teljesíthetem. Így a cellámban maradtam szövő
orsócskámmal.[378] Nagyon szeretem ezt a tevékenységet, de
még ez a könnyű munka (127) is fáraszt. Látom, milyen kevés
az erőm. Az unalmat azonban nem ismerem, mert életem minden pillanatát kitölti az imádság, a szenvedés és a munka. Ha nem az egyikkel, úgy a másikkal dicsérem Istent. Ha Isten még egyszer nekem ajándékozná az életet, nem tudom, ki
tudnám-e jobban használni.
 
1546   Az Úr azt mondta: ,,Szereteted megvigasztal engem.
Szívemnek oly kedves őszinte szereteted, mint kora reggel
egy rózsabimbó illata, mielőtt a nap felszívná róla a
harmatot. Szíved frissessége elbájol, azért egyesülök veled olyan bensőségesen, mint egyetlen más teremtménnyel sem.''
 
1547   Ma láttam egy pap[379] buzgólkodását Isten ügyében.
Szíve kezdte átélni azt, amivel Isten Szíve földi vándorlása
során átitatódott. Fáradozásaiért – hálátlanság... De
buzgósága Isten dicsőségéért igen nagy.
 
1548   (128) 1938.1.30.
Egynapos lelkigyakorlat
 
  Az elmélkedés alatt az Úr megértette velem, hogy itt a
földön mindaddig Isten országának terjedéséért kell
fáradoznom, amíg szívem mellemben dobog. Harcolnom kell
Teremtőm dicsőségéért.
  Tudom, hogy Isten dicsőségét úgy szolgálhatom, ha
igyekszem kegyelmeivel hűségesen együttműködni.
 

1549   A hit szellemében akarok élni. Mindazt, ami velem
történik, Isten ajándékaként fogadom, aki őszintén akarja
boldogságomat. Így mindent, amit rám küld, megadással és
hálásan fogadok, nem figyelve természetem szavára s az
önszeretet suttogására. Minden fontos cselekedet előtt
elgondolkozom, milyen vonatkozásban áll ez az örök élettel?
Mi a fő célja? Isten dicsőségét szolgálja-e, esetleg saját
javamat vagy más lelkek javát? Ha szívem igenlő választ ad,
hajthatatlanul megmaradok cselekedetemnél. (129) Nem törődöm
a vele járó nehézségekkel és áldozatokkal. Nem riadok vissza
az eldöntött cselekedetnek. Elég nekem, hogy felismertem:
kedves Istennek. És fordítva: ha látom, hogy bizonyos
cselekedetnek semmi közös vonása nincs a fentiekkel, azon
fogok igyekezni, hogy jó szándékkal magasabb szférába
állítsam. Ha pedig rájövök, hogy az egész önszeretetemből
fakad, csírájában elfojtom.
 

1550   Kétségek közt nem cselekszem, hanem igyekszem lelki
világosságra szert tenni, főleg lelki vezetőm révén. Sem
szemrehányások esetén, sem megjegyzésekkel kapcsolatban nem
fogok mentegetőzni, bárki teszi is azt. Kivétel, ha
rákérdeznek, hogy tanúságot tegyek az igazságról. Nagy
türelemmel fogom meghallgatni, ha valaki kiönti előttem a
szívét. Szenvedésében részt vállalok, lélekben igyekszem
megerősíteni. Saját szenvedéseimet az irgalmas Jézus Szívébe
zárom. Irgalma mélységét soha el nem hagyom, s az egész
világot hozzá vezetem.
 
1551   (130) A halálról való elmélkedés alatt kértem az
Urat, hadd járja át szívemet az az érzés, amit halálomkor
fogok érezni. Lelkemben Isten kegyelme azt súgta, hogy
megtettem mindent, ami tőlem telt, ezért nyugalmat
érezhetek. Erre olyan hála ébredt szívemben Isten iránt,
hogy elkezdtem sírni, mint egy kisgyermek... Készültem a
másnap reggeli Szentáldozásra, mint az utolsó szentségre.
Elmondtam magamért a haldoklók imáját.[380]
 
1552   Ekkor e szavakat hallottam: ,,Ahogy életedben egy
vagy velem, úgy leszel halálodban is.'' Erre lelkemben olyan
bizalom támadt Isten irgalmassága iránt, hogy semmit sem
kételkedtem jóságában. Még akkor sem kételkednék benne, ha
az egész világ, s a kárhozott lelkek összes vétsége is az én
lelkemet terhelné. Gondolkodás nélkül vetném akkor is magam
Isten irgalmának mélységébe, amely mindig tárva áll
előttünk. Megtört szívvel vetném (131) magam lábaihoz, és
rábíznám magam szent akaratára, ami tiszta irgalom.
 
1553   Ó, Jézusom, lelkem Élete, Üdvözítőm, legédesebb
Jegyesem, de egyúttal Bírám is! Te tudod, hogy utolsó
órámban nem számítok érdemeimre, csak egyedül a Te
irgalmadra. Már ma irgalmad mélyébe merülök, ami minden
lélek részére mindig nyitva áll.
  Ó, Jézusom! Egyetlen feladatom van az életben, a halálban
és az egész örökkévalóságban: – dicsérni felfoghatatlan
irgalmadat. Nincs elme, amely megfejthetné irgalmadat,
Istenem. Sem angyal, sem ember. Az angyalok csodálják Isten
irgalmának titkát, de megérteni nem tudják. Minden, ami
kikerült Isten kezéből, ebbe a felfoghatatlan titokba,
irgalma legmélyébe van bezárva. Amíg ezeken elmélkedtem,
lelkemet és szívemet öröm töltötte el. Ó, Jézusom, Isten
irgalmának sugarai irgalmas (132) Szíveden, mint egy
kristályon át, áradtak ki ránk.
 
1554   1938.2.1. Ma az egészségem kissé rosszabb, de még
részt vehetek a Kongregáció közösségi életében. Nagy
erőfeszítéseket teszek, melyekről csak Te tudsz, Jézusom. Ma
azt hittem, nem tudok egész ebédidő alatt az ebédlőben
maradni. Minden táplálékfelvétel jelentős fájdalmakkal jár.
 
1555   Midőn egy hete meglátogatott a főnöknő, azt mondta:
,,Minden betegség ráragad önre, nővér, olyan gyenge a
szervezete. De hát ez nem az ön hibája. Ha más nővérnek
lenne ugyanez a betegsége, biztos fenn járkálna, de önnek
feküdnie kell.'' Ezek a szavak nem fájtak nekem
különösebben, de jobb lenne, ha egy súlyos beteget
megkímélnének ilyen hasonlatoktól, hiszen enélkül is megtelt
már szenvedésének kelyhe. Másodszor: ha egy beteget
meglátogatnak, ne kérdezgessék őt egyes részletekről, mi
fáj, (133) hogyan fáj stb., mert mindenkinek ugyanazt
elismételgetni meglehetősen kimerítő, pláne, ha naponta
többször is sor kerül rá.
 
1556   Midőn a kápolnába mentem, az Úr közölte velem, hogy a
választott lelkek között különösen kiválasztottak is vannak,
akiket nagyobb szentségre hívott meg, és így rendkívüli
közösségre jutnak Vele. Ezek szeráfi lelkek, akiktől Isten
több szeretetet vár el, mint a többiektől, holott
valamennyien kolostorban élnek. Ennek ellenére kívánja az
Isten, hogy egyesek jobban szeressék Őt. Az ilyen lélek
megérti Isten hívását, mert Isten ezt bensőleg megérezteti
vele. Követheti ezt a hívást, vagy sem. A lélektől függ,
hűségesen követi-e a Szentlélek vonzását, vagy ellenáll
neki. Láttam azt a helyet a tisztítótűzben, amely ezeknek a
lelkeknek szolgál a mulasztásuk miatti bűnhődésre. Ez a
legsúlyosabb kín minden szenvedés közül. Az Istentől
különlegesen megjelölt lélek (134) mindig az marad, akár az
égben, akár a földön vagy a tisztítótűzben. Az égben más
lélekhez viszonyítva nagyobb dicsőség, szentség, Isten
mélyebb megismerése jellemzi. A tisztítótűzben viszont
nagyobb fájdalom, mert Isten mélyebb megismerését s az Utána
való vágyódást kapta osztályrészül. A pokolban is jobban fog
szenvedni, mert jobban ismerte Őt, akit elhagyott. Az Isten
szeretete által megjelölt lélek stigmája kitörölhetetlen.
 
1557   Ó, Jézusom! Tarts meg engem üdvös félelemben, hogy
kegyelmeidből semmit se pazaroljak el. Segíts, hogy hűséges
maradjak a Szentlélek sugalmazásaihoz. Engedd, hogy szívem
inkább szakadjon meg az Irántad való szeretettől, minthogy
egyetlen szeretetteljes tettet elmulasszon.
 
1558   1938.2.2. Lelki sötétség. Ma a Szűzanya ünnepe van, s
a lelkemben sötétség honol. Elrejtőzött előlem az Úr, s én
egyedül vagyok, egészen egyedül. Annyira elhomályosult az
értelmem, hogy körülöttem csak kísérteteket látok. Egyetlen
fénysugár sem hatol lelkembe, már magamat sem értem meg,
nemhogy azokat, akik szólnak hozzám. Ami a hitet illeti,
szörnyű kísértéseket (135) állok ki. Ó, Jézusom, ments meg
engem! Többet nem bírok mondani. A kísértéseket nem sorolom
fel, mert félek, megbotránkoztatják az olvasókat. Csodálom,
hogy ilyen kínok érhetnek egy lelket. Ó, viharos szél, mit
művelsz lelkem csónakjával? A vihar egész nap és egész éjjel
tombolt. Midőn bejött hozzám a főnöknő, és megkérdezte:
,,Itt az alkalom, hogy P. Andrasznál[381] gyónhat, nővér.
Kíván-e ezzel élni?'' Tagadó választ adtam, mert úgy
éreztem, nem fog megérteni az atya, s én sem leszek képes
meggyónni. Az egész éjszakát a Getsemáne-kertben töltöttem
Jézussal. Visszafoghatatlan, fájdalmas sóhaj tört fel a
lelkemből. Könnyebb lesz a természetes halál, mert ha
haldoklunk, utána meghalunk, itt viszont folyamatosan
haldoklik az ember, mégsem tud meghalni. Ó, Jézusom! Nem
tudtam, hogy lehetséges ilyenfajta szenvedés. Semmiségem –
igazi valóság. Ó, Jézus, ments meg! Egész szívemből hiszek
Benned! Oly sokszor láttam drága arcod fényét, de hol vagy
most, Uram?... Hiszek, hiszek s még egyszer hiszek (136)
Benned, Szentháromság Egy Isten – Atya, Fiú, Szentlélek. S
hiszek minden igazságban, amit szent Egyházad tanít... A
sötétség nem oszlik. Lelkem még nagyobb haláltusába merül.
Ebben a pillanatban szörnyű halálkín fogott el. Csodálom,
hogy lelkem ki nem leheltem ebben a percben. Ez azonban csak
egy pillanatig tartott.
 
1559   Ekkor megláttam Jézust, szívéből ugyanaz a két sugár
tört elő, s átfogtak engem. Ebben a pillanatban eltűntek
kínjaim. – ,,Leányom – mondta az Úr – amit most átéltél,
az vagy te magad. Csak kegyelmem által részesülsz az örök
életben, s minden jóban, amivel gazdagon megajándékozlak.''
E szavakra saját valóm igazi felismerésére jutottam. Jézus
mély alázatra tanított, s egyúttal iránta való maradéktalan
bizalomra. Szívem hamu és por, s ha minden ember lábbal
taposna, (137) azt is kegyelemnek tartanám.
  Mivel semmiségem tudata ily mélységesen átjár, az igazi
megaláztatások csak enyhülést hozhatnak számomra.
 
1560   1938.2.3. Ma Szentáldozás után újra adott néhány
útmutatást Jézus: 
 
,,Először: – ne harcolj egyedül a kísértés ellen! Nyílj meg azonnal lelkiatyád előtt, s a kísértés mindjárt elveszti erejét. 
 
Másodszor: – ilyen megpróbáltatások alatt maradj nyugodt. Éld át jelenlétemet, s kérd Anyám és a szentek segítségét. 
 
Harmadszor: – légy biztos benne, hogy látlak és megvédelek. 
 
Negyedszer: – ne félj se a lelki harcoktól, se a kísértésektől, mert
támogatni foglak a küzdelemben, csak akarj küzdeni. A győzelem mindig a te oldaladon lesz. 
 
Ötödször: – tudd, ha bátor harcban küzdesz értem, nagy dicsőséget szerzel nevemnek, magadnak pedig érdemeket nyersz. A kísértés alkalmul szolgál bizonyítani a hozzám való hűséget.
 
1561   Most pedig megmondom, mi a legfontosabb részedre: a lelkiatyáddal szembeni korlátlan bizalom. Ha ezzel a
kegyelemmel (138) nem az én utasításaim szerint élsz,
elveszem tőled, egyedül maradsz, és minden ismert kínod újra
visszatér. Nem tetszik nekem, ha nem használod ki az
alkalmat, hogy lásd őt, és beszélj vele. Tudd meg, nagy
kegyelem az, ha lelki vezetőt adok egy léleknek. Sokan kérik
ezt tőlem, de nem adom meg mindenkinek ezt a kegyelmet.
Abban a pillanatban, hogy lelkiatyaként adtam őt neked, új
világossággal is megajándékoztam, hogy könnyen felismerje és
megerősítse lelkedet.''
 
1562   Jézusom! Egyetlen Irgalmazóm! Engedd, hogy
elégedettséget láthassak arcodon a velem való
kiengesztelődés jeleként. Szívem nem bírja elviselni
szomorúságodat. Ha meghosszabbítod ezt a pillanatot, szívem
összeroppan a fájdalomtól. Látod, már most teljesen
összezúzódtam.
 
1563   Ebben a pillanatban úgy láttam, mintha egy palotában
lennék, Jézus kezét nyújtotta, maga mellé ültetett, s
jóságosan így szólt: ,,Jegyesem, alázatod mindig tetszik
nekem. A lélek legnagyobb nyomorúsága sem tart vissza engem,
(139) hogy egyesüljek egy ilyen alázatos lélekkel, de a
gőgöt nem bírom elviselni.''
Midőn magamhoz tértem, átgondoltam mindent, ami velem
történt. Hálát adtam Istennek a nekem adott szeretetért és
irgalomért.
 
1564   Jézusom! Rejts el engem, ahogyan Te is rejtve vagy a
fehér ostya alakjában. Rejts el az emberek szeme elől. Főleg
adományaidat rejtsd el, melyekkel oly gazdagon
megajándékoztál. Engedd, hogy külsőleg ne látszódjék mindaz,
amit lelkemben művelsz. Isteni Főpap! Legyek kezedben egy
fehér ostya, változtass át, de csak Te tudj átváltozásomról.
Mindennap áldozati ostyaként felajánlom magam Neked, s
könyörgök irgalomért a világ számára. Szeretnék egészen
elenyészni Érted. Izzon előtted oszthatatlan szeretetem mint
csendesen égő áldozat, és szálljon fel illata a trónodig. Te
vagy az urak Ura, de szereted a kicsiny, alázatos lelkeket.
 
1565   (140) Ahogy rövid időre beléptem a kápolnába, így
szólt hozzám az Úr: ,,Leányom, segíts nekem egy haldokló
bűnös lelkét megmenteni! Imádkozd érte az irgalmasság
rózsafüzérét, amit tanítottam neked.'' Amint elkezdtem az
imát, megláttam a szörnyű kínok között haldokló lelket.
Őrangyala védelmezni akarta, de mintegy tehetetlen volt
ennek a léleknek óriási nyomorúságával szemben. Egy sereg
ördög várt már erre a lélekre. Mikor imádkoztam,
megpillantottam Jézust olyan alakban, ahogy a képen
ábrázolják. A szívéből jövő sugarak körülfogták a beteget,
és a sötét hatalmak pánikszerűen menekültek. A beteg békésen
még egy utolsót sóhajtott. Ahogy magamhoz tértem, felfogtam,
milyen fontos ez az ima a haldoklók mellett. Enyhíti Isten
haragját.
 
1566   Midőn az Urat valamely cselekedetem miatt
engeszteltem, mely egy idő múltán tökéletlennek bizonyult,
Jézus ezekkel a szavakkal vígasztalt: ,,Leányom!
Megdicsérlek tiszta szándékod miatt, (141) mellyel ezt a
cselekedetet végezted. Szívemet örömmel töltötte el, hogy
szeretetemre figyeltél. Hasznod is van ebből: a
megaláztatás. Gyermekem, azt akarom, hogy a legkisebb
cselekedetedet is mindig ilyen tiszta szándék vezesse.''
 
1567   Ebben a pillanatban, ahogy a tollat kezembe fogtam,
felfohászkodtam a Szentlélekhez, s ezt mondtam: ,,Jézus,
áldd meg ezt a tollat, hogy minden, amit leírok, Isten
dicsőségét szolgálja!'' Erre ezt hallottam: ,,Igen,
megáldom, már azért is, mert ez az írás a főnöknő és a
lelkiatya iránti engedelmesség pecsétjét viseli magán. Már
ez is dicsőségemet szolgálja. Sok lélek hasznára fog válni.
Azt kívánom, hogy minden szabad percet használj fel, és írj
jóságomról és irgalmasságomról. Az a te hivatalod, s egész
életed feladata, hogy közöld a lelkekkel nagy irgalmamat,
melyet irántuk érzek, és bátorítsd őket: bízzanak kegyelmem
mélységében.
 
1568   (142) Ó, Jézusom, hiszek szavaidban, és semmi kétség
sincs már bennem. A főnöknővel való beszélgetés során ő is
mondta nekem, írjak többet irgalmadról. Ez a tanácsa a
legpontosabban megegyezik a Te kívánságoddal. Ó, Jézusom!
Most értem meg, ha Te egy lélektől kívánsz valamit, megadod
az elöljáróknak is a sugallatot, hogy engedélyt adjanak
hozzá. Megtörténhet ugyan, hogy nem azonnal kapom meg az
engedélyt, ilyenkor türelmünket teszed próbára...
 
1569
     + Ó, Jézus, örök szeretet, ki bezárkóztál az ostya színébe,
     Elrejtetted itt Isteni Fenséged, tündöklő szépséged,
     Azért, hogy lelkemnek adhasd magad egészen,
     S hogy el ne riassza őt fenséged.
  Ó, Jézusom, örök szeretet, ki elrejtőztél a kenyérben,
  Örök Világosság, a boldogság felfoghatatlan forrása,
  Már itt a földön úgy akarsz velem lenni, mint az égben,
  És átélem ezt, mikor isteni szereteted rám árad.
 
1570   (143) Ó, nagy Irgalmasság Istene, végtelen Jóság! Ma
az egész emberiség nyomorúsága mélységéből kiált Hozzád
irgalomért. Ó, Isten, az emberiség ínsége erőteljes hangján
hív Téged. Ó, irgalmas Isten, ne vesd meg e föld
számkivetettjeinek imáját. Ó, Uram, felfoghatatlan Jóság,
aki ismered nyomorúságunkat. Saját erőnkből nem tudunk
Hozzád emelkedni. Ezért kérünk Téged, jöjj elénk
kegyelmeddel, és sokszorozd meg részünkre irgalmadat, hogy
szent akaratodat egész életünkben és halálunk óráján
hűségesen teljesíthessük. Irgalmad hatalma védjen meg az
ellenség támadásaitól, hogy gyermeki szívvel hűségesen
várjuk eljöveteledet. Ezt a napot egyedül Te ismered. Várunk
rá, hogy mindent elnyerünk, amit Jézus – nyomorúságunk
ellenére – megígért. Jézus a reményünk. Irgalmas Szívén
mint nyitott kapun keresztül lépünk be a mennyországba.
 
1571   (144) Megjegyzem, hogy zárdába lépésem óta azzal a
szemrehányással illetnek, hogy szent vagyok. De ez a
megjegyzés mindig gúnyosan hangzik el. Eleinte igen fájt, de
később, ahogy érettebb lettem, nem törődtem már vele. Midőn
azonban egy napon egy másik személy lett megsértve
,,szentségem'' miatt, ez már igen fájt. Elkezdtem
panaszkodni az Úrnak. Az Úr így válaszolt: ,,Szomorkodsz
emiatt? Hiszen az vagy. Nemsokára magam fogom ezt benned
feltárni, s a többiek ugyanezt a ‘szent’ jelzőt mondják
majd, de most már szeretettel.
 
1572   Emlékeztetlek arra, leányom, hogy valahányszor
hallod, hogy hármat üt az óra, merülj el teljesen
irgalmasságomban, dicsőítsd és magasztald; hívd le az egész
világra hatalmát, főleg a szegény bűnösökre, mert az irgalom
ebben az órában nyílt meg teljesen a lelkek számára. (145)
Ebben az órában kéréseddel mindent elnyersz[*] magad és
mások számára. Ebben az órában lépett a kegyelem az egész
világba: az irgalom legyőzte az igazságosságot. Igyekezz
ebben az órában elvégezni a keresztutat, amennyiben
kötelességeid lehetővé teszik ezt. Ha ez nem lehetséges, kis
időre térj be a kápolnába, tiszteld irgalommal teli Szívemet
a Legméltóságosabb Oltáriszentségben. Ha ez sem lehetséges,
merülj el imában – ha röviden is – azon a helyen, ahol
éppen vagy. Irgalmam tiszteletét kívánom minden
teremtménytől, de legelőször is tőled, mert ezt a titkot
legteljesebben veled értettem meg.''
 
1573   + Ó, Istenem! Mily nagy vágyódás fogott el ma Utánad!
Szívemet már semmi sem tudja betölteni. Ez a föld már nem
adhat nekem semmit. Jézusom, oly erősen érzem a
számkivetést, oly régen vagyok már itt. Ó, halál! Isten
követe! Mikor hozod el már a vágyott pillanatot, amikor
örökre egyesülhetek Istenemmel?
 
1574   (146) Ó, Jézusom! Számkivetésem utolsó napjai
legyenek teljesen legszentebb akaratod szerint. Egyesítem
szenvedéseimet, keserűségeimet, magát a halálomat szent
szenvedéseiddel, s felajánlom magamat az egész világért.
Könyörgök Isten irgalmának gazdag kegyelméért, a lelkekért,
főleg azokért, akik házainkban élnek. Erős bizalommal
egészen szent akaratodra bízom magam, hiszen csupa irgalom
vagy. Utolsó óráimban irgalmad lesz mindenem, ahogy magad
megígérted ezt...
 
1575   + Légy üdvözölve, örök Szeretet! Édes Jézus!
Szívemben akartál lakni. Üdvözöllek, dicséretre méltó
Istenség, ki lealacsonyodtál hozzám, és szeretettel jöttél
szívembe a kicsinyke kenyérdarabban. Üdvözöllek, Jézus, az
emberiség soha el nem hervadó Virága! Lelkemnek egyedül csak
te számítasz. Szereteted tisztább, mint a liliom, s a Veled
való érintkezés kedvesebb nekem a jácint illatánál.
Barátságod gyengédebb (147) a rózsa illatánál, de erősebb a
halálnál. Ó, Jézus! Felfoghatatlan szépség! Legjobban a
tiszta lelkekkel érted meg magad, mert csak ők képesek
hősiességre és áldozatra. Ó, Jézus édes, rózsapiros Vére!
Nemesítsd meg véremet, változtass át, hogy Tied lehessek, és
tetszésedre szolgáljak!
 
1576   – ,,Tudd meg, leányom, hogy közöttem és közötted egy
feneketlen mélység tátong, mely elválasztja a Teremtőt a
teremtménytől, de ezt a mélységet áthidalja irgalmasságom.
Nem azért emeltelek fel magamhoz, mert szükségem van rád,
kizárólag irgalmamból ajándékozlak meg az egyesülés
kegyelmével.
 
1577   – Mondd meg a lelkeknek, ne emeljenek gátat saját
szívükben irgalmasságom elé, mellyel hatni akarok rájuk.
Irgalmam minden szívben működik, amely ajtót nyit neki.
Amint a bűnösöknek, úgy az igazaknak is szükségük (148) van
irgalmamra. A megtérés és kitartás egyaránt irgalmam
kegyelme bennük.
 

1578   – Akik a tökéletességre törekszenek, azok irgalmamat
különösen dicsérjék, mert a kegyelmek özöne, amit rájuk
árasztok, irgalmamból fakad. Kívánom, hogy ezek a lelkek
irgalmamhoz való határtalan bizalommal tűnjenek ki. Magam
foglalkozom az ilyen lelkek szentté válásával. Mindennel
ellátom őket, ami szükséges szentségük eléréséhez.
Irgalmamból egyetlen edénnyel meríthetnek kegyelmeket –
 ez a bizalom. Minél jobban bízik egy lélek, annál több
kegyelmet nyer. Nagy vigaszt nyújtanak nekem azok a lelkek,
akik határtalanul bíznak, mert ezekre kiöntöm minden
kegyelmi kincsemet. Örülök annak, hogy sokat kívánnak, mert az én kívánságom is az, hogy sokat adjak, mégpedig nagyon sokat. Ezzel szemben elszomorít, ha a lélek keveset kér, s a szíve beszűkül.''

 
1579   (149) + Legjobban akkor szenvedek, ha képmutatással
találkozom. Teremtőm, most értelek meg, hogy a farizeusok
képmutatását szigorúan megróttad. Szívélyesebben beszélsz a
megrögzött bűnösökkel, ha azok bűnbánó szívvel közelednek
Hozzád.
 
1580   Jézusom, most látom, hogy életem minden szakaszában
Veled együtt haladtam. Gyermekkoromban, ifjúságomban, a
hivatás útján, az apostolkodásban, a Táboron az Olajfák
hegyén. Most a Kálvárián vagyok Veled együtt. Szívesen
hagytam magam keresztre feszíteni, s lám már a kereszten is
vagyok. Még egy kicsit itt járok-kelek, de már a keresztre
vagyok szegezve, s egyértelműen érzem, hogy a Te
keresztedből kapom az erőt. Te vagy nagy szenvedéseimben a
kitartás. A kísértés szava azonban minduntalan megszólal:
,,Szállj le a keresztről!'' Isten ereje megerősít, bár
elhagyatottság, sötétség, különböző szenvedések ostorozzák a
szívemet. Isten titokzatos kegyelme megerősít. Ki akarom
inni utolsó cseppig a kelyhet. (150) Erősen bízom, hogy
kegyelmed, miként az Olajfák hegyén erőt adott, a Kálvária-
hegyén is támogatni fog.
 
1581   Jézusom, Mesterem! A kereszten egyesítem kívánságomat
a Te kívánságoddal. Teljesíteni akarom szent óhajodat.
Kívánom a lelkek megtérését, hogy irgalmad megdicsőíttessék.
Kívánok az Egyháznak mielőbbi dicsőséget, s hogy tiszteljék
az egész világon Irgalmasságod ünnepét. Kívánom a papok
szentségét, Kongregációnknak egy szentet,[382] s hogy nagy
buzgóság uralkodjék Kongregációnkban Isten dicsőségére és a
lelkek megmentésére. Kívánom, hogy házainkban egy lélek se
bántsa meg Istent, s mindenki tartson ki a jóban. Kívánom a
szüleim és egész családom részére Isten áldását. Lelki
vezetőmnek adjon Isten különös világosságot és felismerő
képességet, főleg P. Andrasznak,[383] és Sopocko
atyának.[384] Különleges áldást (151) kérek
elöljáróimnak,[385] akiknek alá vagyok rendelve, főleg az
általános főnöknőnek, Irena anyának,[386] és Józefa
újoncmesternőnek.[387]
 
1582   Ó, Jézusom! Átfogom az egész világot, és
irgalmasságot kérek részére. Ha azt mondod, Uram, hogy elég,
mert szent akaratod már teljesedett bennem, akkor Veled
egyesülve lelkemet végtelen irgalmadba vetett bizalommal a
mennyei Atya kezeibe ajánlom. Irgalmad első dicsőítő énekét
trónod zsámolyánál akarom énekelni. Téged sem akarlak
elfeledni, szegény föld, bár érzem, hogy teljesen elmerülök
Istenben, a boldogság tengerében. Ez azonban nem fog
megakadályozni, hogy visszajöjjek a földre a lelkekbe
bátorságot önteni, s bizalomra hangolni őket Isten irgalma
iránt. Istenbe olvadásom határtalan lehetőségeket ad majd nekem.
 
1583   Mikor ezt írom, hallom a sátán fogcsikorgatását, aki
nem bírja elviselni Isten irgalmát. Szobámban ide-oda
dobálja a tárgyakat. Isten oly nagy erejét érzem magamban,
hogy nem érdekel megváltásunk ellenségének dühe sem (152) –
nyugodtan írok tovább.
 
1584   Ó, felfoghatatlan isteni Jóság! Véded minden
léptünket. Szüntelenül magasztaljuk irgalmadat, mert nem az
angyalokkal léptél testvéri közösségre, hanem az emberekkel.
Minden bizalmunk Benned van, elsőszülött Bátyánk, Jézus
Krisztus, igaz Isten és igaz Ember. Szívem remeg az örömtől,
midőn látom, milyen jó hozzánk, nyomorult bűnösökhöz az
Isten. Szeretete bizonyítékául felfoghatatlan ajándékot
adott nekünk: – saját magát szent Fia személyében. A
szeretetnek ezt a titkát nem merítjük ki az örökkévalóságban
sem. Ó, emberiség, miért csak oly ritkán gondolsz arra, hogy
Isten valóban köztünk van! Ó, Isten Báránya! Nem is tudom,
mit csodáljak Benned legjobban? Szelídségedet és
rejtőzködésedet? Az emberekért való önfeláldozásodat? Vagy
irgalmad örök csodáját, amely a lelkeket megváltoztatja,
hogy (153) felemelhesd őket az örök életre? Bár el vagy
rejtve, de hatalmad ereje többnek mutatkozik, mint az ember
teremtésében, bár irgalmad mindenhatósága működik közre
lelkünk megmentésében, de csendesen és rejtve.
 
1585   A Szűzanya jelenése. Nagy fényességben pillantottam
meg Isten Anyját. Fehér ruhában volt, telehintve
aranycsillagocskákkal. A ruha ujjait háromszög alakban arany
szegélyezte. Égszínkék köpenyt viselt, ami könnyedén
borította vállait. Fején könnyű, áttetsző fátyol. Haja
kibontva, szépen elrendezve. Aranykorona volt a fején, a
csúcsain keresztekkel. Bal karján tartotta a kis Jézust. Így
még sohasem láttam a Szűzanyát. Jóságosan nézett rám, s ezt
mondta: ,,Én vagyok a papok anyja.'' Leengedte karjáról a
kis Jézust a földre, égre emelte jobb kezét és így szólt:
,,Ó, Isten, áldd meg Lengyelországot, áldd meg a papokat!''
Aztán azt mondta nekem: ,,Mondd el a papoknak, amit
láttál!'' (154) Elhatároztam, hogy az adódó legelső
alkalommal elmondom ezt az atyának,[388] bár magam nem
értettem meg ezt a jelenést.
 
1586   Ó, Jézusom, Te látod, milyen hálás vagyok Sopocko
atyának, aki művedet oly széles körben elterjesztette. Ez az
alázatos lélek minden vihart kiállt, a támadások nem
bátortalanították el, hűen követte Isten rendeléseit.
 
1587   + Amikor egy napon egy nagyon hanyag nővér vette át a
betegápolást, bizony ugyancsak rákényszerültem az
önmegtagadásra. Egy nap elhatároztam, hogy megmondom ezt az
elöljáróimnak, de meghallottam lelkemben a hangot: ,,Viseld
türelemmel, majd más hívja fel a figyelmet erre a dologra!''
A nővér még egy hónapig gyakorolta a betegápolást. Midőn egy
kis időre kimehettem az ebédlőbe és a rekreációra, hallottam
újra a figyelmeztetést: (155) ,,Más nővérek most fogják
felvetni ennek a nővérnek a hanyagságát, de te hallgass, ez
alkalommal se szólj egy szót se.'' Heves vita indult a nővér
felől, de ő semmit sem tudott felhozni mentségére. A többiek
valamennyien azt mondták: ,,Önnek meg kell javulnia, nővér,
s jobban kell ellátnia a betegeket!'' Láttam ebből, hogy
Jézus nem mindig akarja, hogy mi mondjuk ki a véleményünket.
Megvannak a maga útjai, s tudja, mikor van az ideje, hogy
szóljunk.
 
1588   Ma ezeket a szavakat hallottam: ,,Az Ószövetségi
népemhez prófétákat küldtem villámokkal, mennydörgésekkel.
Ma téged küldelek az egész emberiséghez Irgalmasságom
üzenetével. Nem büntetni akarom a sérült emberiséget, inkább
meg akarom gyógyítani, és irgalmas szívemre szorítani. A
büntetést csak akkor alkalmazom, ha ők maguk kényszerítenek
erre. Nem szívesen nyúlok az igazságszolgáltatás kardjához.
Az igazság napja előtt az irgalmasság napját küldöm.'' Így
válaszoltam: ,,Ó, Jézusom! Te magad szólj az emberekhez, az
én szavaim oly jelentéktelenek!''
 
           +
(156)     JMJ
A lélek várakozása az Úr jövetelére
 
1589
  Nem tudom, ó, Uram, mely órában érkezel,
  Ezért hát állandóan éberen figyellek,
  Én, a választott jegyesed,
  Mert tudom, szereted, ha váratlan az érkezésed,
  Ám a tiszta szív, Uram, messziről megérez Téged.
     Csendben várok Rád, Uram,
     Szívemben olthatatlan vágytól égve,
     Érzem, szeretetem Irántad mint lángol,
     Mint lobogó lángnyelv életem végén feltör majd az égbe,
     Amikor majd teljesül minden kívánságom.
  Jöjj hát – ó, édes Uram,
  Vedd magadhoz sóvárgó szívemet,
  Fel, az egek magas honába,
  Hol vár a Te örök életed.
     Mert a földi élet örökös haldoklás,
     Szívem érzi, az ég magának teremtett,
     A földi völgyben itt ezért nem leli honát,
     Mert otthonom az ég. Rendületlenül hiszem ezt.

  (1)      JMJ
 
1590
Dicsőítsd lelkem, Isten felfoghatatlan irgalmát!
Mindent az Ő dicsőségére.
 
     Krakkó, 1938.2.10
     + Hatodik füzet
 
A Legméltóságosabb Oltáriszentségről nevezett Fausztina nővér
az Irgalmas Szűzanya Nővéreinek Kongregációjából
 
1591
     Szívem vágyódva vonzódik elrejtőzött Istenéhez,
     Ki éjjel-nappal velünk lakozik
     A fehér ostya színében –
     Irányítja a világot, és a lelkekkel érintkezik.
  Szívem oda vonzódik, hol az én Uram rejtőzik,
  Ahol az Ő végtelen, kifosztott szeretete rejlik,
  Szeretetem érzi, hogy itt fakad az élő víz,
  Itt van az én élő Istenem, bár még fátyol rejti.
 
1592   (2) 1938.2.10. A szemlélődés alatt az Úr
megismertette velem az ég és a szentek örömét, amit
érkezésünk jelent nekik. Szeretik Istent, szeretetük
egyedüli tárgyát, de minket is szívből, gyengéden szeretnek.
Isten arcáról sugárzik mindenkire az öröm, mert színről
színre láthatjuk Őt. Ez az arc oly édes, hogy a lélek
minduntalan elragadtatásba esik láttára.
 
1593   Maga az Úr késztet arra, hogy imákat és himnuszokat
írjak irgalmáról. Ezek a dicsőítések szinte maguktól
tódulnak ajkamra. Megfigyeltem, hogy maguktól lepik el
tudatomat az Istent dicsőítő szavak, s el is határoztam,
hogy amennyire erőm engedi, papírra vetem őket. Érzem Isten
késztetését.
 
1594   Rövid időre meglátogatott egy nővér. Miután az
engedelmességről beszélgettünk, azt mondta: ,,Ah, most
értettem csak meg a szentek (3) viselkedését. Köszönöm,
nővér. Lelkemben nagy világosság gyúlt, sokat tanultam
most.''
 
1595   Ó, Jézusom, ez a Te műved. Te szóltál ehhez a
nővérhez. Éppen akkor jött be hozzám, amikor teljesen
elmerültem Istenben, illetve abban a percben, amikor ebből
az elmélyülésből éppen magamhoz tértem. Ó, Jézus, tudom,
csak akkor lehet az ember hasznos, ha igyekszik a
legszorosabb kapcsolatba kerülni Veled, örök Szeretet. Az
Istennel egyesült lélek egyetlen szava több jót fakaszt a
lelkekben, mint egy tökéletlen lélek ékesszóló értekezése,
illetve prédikációja.
 
1596   + Láttam Andrasz atya csodálkozását viselkedésemen,
de mindent Isten dicsőségére! Ó, Uram, nagy a Te kegyelmed,
amely lelkünket a magasságokba emeli! Nagy hálával tartozom
Istennek, hogy ilyen tisztán látó papot adott nekem. Hiszen
hagyhattál volna bizonytalanságban és tépelődések között, de
jóságod (4) segítségemre sietett. Jézusom! Képtelen vagyok
jóságodat felsorolni...
 
1597   ,,Leányom, a harc halálodig fog tartani. Utolsó
lélegzetvételedkor szűnik meg. Csendességgel fogsz győzni.''
 
1598   1938.2.13. Láttam, milyen kedvetlenül ment az Úr
Jézus némely lélekhez a Szentáldozásban. Megismételte e
szavakat: ,,Úgy megyek be némely szívbe, mint új
kínszenvedésemre.''
 
1599   A szent óra alatt, melyet igyekeztem megtartani,
megpillantottam a szenvedő Jézust. Így szólt hozzám:
,,Leányom, ne fordíts oly nagy figyelmet a kegyelmet hordozó
edényre, hanem csak magára a kegyelemre, amit én adok neked.
Az edény ugyanis nem mindig fog tetszeni, így a kegyelem is
veszélybe kerülhet. Meg akarlak védeni ettől, és azt
kívánom, sohase nézd az edényt, amiben neked a kegyelmet
kínálom, hanem lelked minden figyelmét (5) arra fordítsd,
hogy kegyelmemnek a lehető legjobban megfelelj!''
 
1600   + Jézusom, ha Te magad nem csillapítod lelkem
vágyódását, senki sem bírja azt megvigasztalni, sem
csillapítani. Minden közeledésedre lelkemben a szeretetnek
új fellángolása bontakozik ki, de új haldoklás is. Lelkem
ugyanis a Te rendkívüli közeledésed ellenére is még csak
távolból szeret Téged, s belehal szeretetének
elragadtatásába, mert ez még nem az örök és teljes
egyesülés, még ha oly gyakran és nyíltan érintkezel is
velem. De ezáltal megnyitod bennem a szeretet mélységét, s
felkelted szívemben és lelkemben mérhetetlen vágyódásomat
Utánad, ó, Istenem! Ez az Isten utáni végtelen, mély
vágyódás itt a földön sohasem elégülhet ki.
 
1601   Isten tudatta velem, hogy mennyire kívánja a
kiválasztott lelkek tökéletességét.
,,A választott lelkek fények a kezemben, akiket a világ
sötétjébe dobok, s így megvilágosítom a földet. Ahogyan a
csillagok megvilágítják az éjszakát, úgy világítják meg a
választott lelkek is (6) a földet. Minél tökéletesebbek ezek
a lelkek, annál nagyobb az egész világot elárasztó fényük,
amit kisugároznak. Ismeretlenek lehetnek, rejtve a közel
állók előtt, mégis a legtávolabbi országokban is
visszatükröződik szentségük a lelkekben.''
 
1602   Ma azt mondta nekem az Úr: ,,Leányom, ha a
szentgyónáshoz, irgalmam forrásához járulsz, mindig lelkedbe
folyik a szívemből fakadó vér és víz, és megnemesíti
lelkedet. Minden alkalommal, ha a szentgyónáshoz közeledsz,
merülj el nagy bizalommal irgalmamban, hogy kegyelmeim árját
áraszthassam lelkedbe. Amikor a szentgyónáshoz közeledsz,
tudd, hogy én magam várok rád a gyóntatószékben. Csak
elrejtőzöm a pap alakjában, de magam hatok a lelkekre. Itt
találkozik a lélek nyomorúsága Isten irgalmával. Mondd meg a
lelkeknek, hogy az irgalomnak (7) ebből a forrásából csak a
bizalom edényével meríthetnek. Ha nagy lesz a bizalmuk, az
én nagylelkűségem is határtalan lesz. Kegyelmem bősége az
alázatos lelkeket árasztja el. A gőgösek szegények és
nyomorultak maradnak, mert kegyelmeim elkerülik őket, s az
alázatosaknak jutnak.''
 
1603   1938.2.14. Az imádás alatt meghallottam e szavakat:
,,Imádkozz az egyik növendéketekért, akinek nagy szüksége
van kegyelmemre.'' Imádkoztam N. lelkéért, akinek
felismertem állapotát, s Isten irgalma áthatotta ezt a
lelket.
 
1604   Az imádás alatt, ahogy ismételten a Szent Istent
imádkoztam, lelkemet Isten élő jelenléte töltötte el, s
lélekben elragadtattam az Isteni Felség elé. Láttam az
angyalokat és az Úr szentjeit, amint Istent dicsérik. Isten
dicsőítése oly nagy, hogy meg sem próbálom leírni, mert nem
lennék rá képes – nehogy azt higgyék a lelkek, hogy az
minden, (8) amit leírtam. Most értelek meg, Szent Pál, hogy
nem akartad leírni az eget,[389] csak annyit mondtál: szem
nem látta, fül nem hallotta, sem az emberi szívek nem
tapasztalhatták, amit Isten az őt szeretők részére
készített.[390] – Így van ez, és minden, ami Istentől ered,
Hozzá tér vissza, s tökéletes dicsőségét szolgálja. Most,
ahogy rápillantok az én istendicséretemre, látom, milyen
nyomorúságos. A tökéletes égi dicsőítéshez képest apró kis
csepp mindössze. Ó, milyen jó vagy, Istenem, hogy elfogadod
az én dicsőítésemet is, és kegyesen felém fordítod az arcod,
s tudomásomra hozod: imánk kedves előtted.
 
1605   ,,Írd le jóságomról mindazt, ami eszedbe jut!'' –
Azt válaszoltam: ,,Uram, mi lesz, ha túl sokat írok?'' S azt
felelte az Úr: ,,Leányom, ha az összes angyali és emberi
nyelven együtt szólalnál is meg, akkor se mondanál túl
sokat, hanem akkor is csak egészen kis részét (9)
dicsőítenéd jóságomnak – kifürkészhetetlen irgalmamnak.''
  Ó, Jézusom, Te magad adj szavakat ajkamra, hogy méltón
dicsérhesselek Téged!
  ,,Leányom, légy nyugodt, tedd, amit kérek tőled.
Gondolataid egyesültek az enyéimmel, így csak írd le, ami
eszedbe jut. Te vagy irgalmasságom titkárnője, erre a
tisztségre jelöltelek ki a jelen és az eljövendő életben.
Ezt akarom minden nehézség ellenére, amelyet eléd
gördítenek. Tudd meg, hogy tetszésem nem változik.''
  Ebben a pillanatban nagy alázatba merültem Isten felsége
előtt. Ám minél alázatosabb lettem, annál jobban átjárt
Isten jelenléte...
 
1606   Ó, Jézus, egyetlen vigaszom! Milyen szörnyű is a
számkivetés! Milyen borzasztó vadonon kell átvergődnöm.
Lelkem különféle nehézségek sűrűjén tör át. Ha Te magad nem
segítenél nekem, Uram, szó sem lehetne előrejutásomról.
 
1607   (10) 1938.2.16. Midőn imádkoztam egy illető pap
szándékára Jézus élő Szívéhez, melyet az Oltáriszentség
rejt, Jézus egyszer csak kinyilvánította jóságát, s ezt
mondta: ,,Nem fogom erején felül igénybe venni!''
 
1608   + Midőn értesültem egy személy szenvedéseiről és
nehézségeiről, melyeket átélt Isten e művének kapcsán,
Szentáldozáskor megkértem Jézust, adja tudtomra, nem én
vagyok-e ezeknek a szenvedéseknek az oka? – ,,Legédesebb
Jézusom, végtelen jóságodra és irgalmadra kérlek, tudasd
velem, van-e valami, ami nincs tetszésedre ebben az ügyben,
vagy terhel-e engem valami mulasztás? Ha igen, kérlek töltsd
el érkezésedkor szívemet nyugtalansággal, s éreztesd velem
elégedetlenségedet. Ha pedig ártatlan lennék, erősítsd meg a
békémet.'' Mikor magamhoz vettem az Urat, mély béke töltötte
el lelkem. Az Úr tudatta velem, hogy a műnek sok próbát kell
kiállnia, de ettől (11) nem kevésbé kedves Isten előtt.
Nagyon megörültem ennek, de megkettőztem imáimat, hogy a mű
épségben kerüljön ki a megpróbáltatások tüzéből.
 
1609   Jézusom! Milyen jó a kereszten lenni, de Veled
együtt! Veled, Szerelmem, lelkem folyton keresztre van
feszítve, s keserűség járja át. Ecet és epe van az ajkamon,
de jó, hogy így van, hiszen a Te Isteni Szívedet egész
életedben keserűség járta át, s a szeretetedért csak
hálátlanságot kaptál. Annyira átjárt a fájdalom, hogy ajkaid
keserves panaszra nyíltak, s kerested azt, aki
megvigasztalhatna, de nem találtad meg.[391]
 
1610   + Mikor egy lélek részére, aki egyedül küzd sok
nehézséggel, kértem az Urat, tekintsen rá kegyesen, az Úr
tudtomra adta, hogy mindenki olyan, mint lába alatt a
porszemek. – ,,Ne aggódjál! Látod, ezek önmaguktól semmire
se mennek, s ha én mégis engedélyezem, hogy látszólag
győzedelmet arassanak, azt kikutathatatlan (12) végzéseim
miatt teszem.'' Ahogy láttam, mennyire az Úrtól függ minden,
nagy nyugalom töltött el.
 
1611   + Midőn a káplán az Úr Jézussal együtt jön hozzám,
időnként rendkívül eleven Isten-jelenlét fog el, és
felismerteti velem az Úr nagy szentségét. Ilyenkor még a
legkisebb porszemet is meglátom lelkemben, s minden
Szentáldozás előtt meg szeretném tisztítani a lelkemet.
Megkérdeztem gyóntatómat, s azt válaszolta, hogy nem
szükséges minden Szentáldozás előtt gyónni. Ezeket a
csekélységeket eltörli a Szentáldozás. S ez csak kísértés,
hogy a Szentáldozás alatt a gyónásra gondoljak. Nem tártam
fel jobban lelkiállapotomat, mert ő nem a lelkiatyám volt,
csak a gyóntatóm.[392] A felismerés semmi időmet nem rabolja
el, gyorsabb, mint egy villám, felkelti szeretetemet, és
önismeretet hagy maga után...
 
1612   (13) + 1938.2.20. Ma ezt a feleletet kaptam az Úrtól:
– ,,Szenvedéseidre a bűnösök megmentése miatt szükségem
van.''
  Ó, Jézusom, tégy velem, amit akarsz. Nem volt bátorságom
nagyobb szenvedést kérni Jézustól, mert az utolsó éjszakán
annyira szenvedtem, hogy egy cseppel sem tudtam volna többet
elviselni azonfelül, amit maga az Úr Jézus adott.
 
1613   Majdnem egész éjjel olyan erős fájdalmaim voltak,
hogy úgy éreztem, mintha benső részeim szétszakadtak volna
bennem. A bevett gyógyszereket kihánytam, s mikor
előrehajoltam, elvesztettem az eszméletemet, s úgy maradtam
egy ideig fejemmel a (14) padlóra támaszkodva. Midőn
magamhoz tértem, azt láttam, hogy egész testem az arcomat és fejemet nyomta, s a hányadékban fekszem. Azt hittem, ez már a vég. A drága főnöknő és Tarzycja nővér[393] segített
rajtam, ahogy tudott. Jézus szenvedést kívánt, s nem a
halálomat. Ó, Jézusom, tégy velem, amit akarsz. Csak adj
erőt szenvedni. Ha hatalmad támogat, mindent kibírok. Ó,
lelkek, hogy szeretlek titeket!
 
1614   Ma bejött hozzám az egyik nővér,[394] s azt mondja:
,,Nővér, különös módon úgy érzem, mintha valami azt súgná,
hogy el kell jönnöm önhöz, és különféle ügyeimbe be kell
avatnom, mielőtt még meghal. Érzem, hogy Ön ezeket el tudja
intézni, és ki tudja esdeni az Úr Jézusnál. Valami folyton
azt mondja nekem, hogy ön ki tudja esdeni ezeket a
dolgokat.'' Én is őszintén válaszoltam neki: ,,Így van,
érzem a lelkemben, (15) hogy halálom után többet tudok
kiesdeni Istennél, mint most. Gondolni fogok önre az Úr
trónja előtt.''
 
1615   Midőn beléptem a szomszéd hálóba, hogy ott
meglátogassam a beteg nővéreket, egyik nővér ezt mondta:
,,Nővér, nem fogok félni magától, ha meghal. Jöjjön el
hozzám halála után, mert el akarom árulni lelkemnek egy
titkát, hogy intézze el Jézusnál. Tudom, hogy ki tudja
esdeni ezt az Úrnál.'' – Mivel nyilvánosság előtt mondta,
így válaszoltam: ,,Az Úr Jézus igen diszkrét, a Közte s a
lélek közt fennálló titkot sohasem lehet elárulni
senkinek.''
 
1616   + Uram, köszönöm, hogy a kiüresítés révén teszel
magadhoz hasonlóvá. Látom, hogy töredezni kezd földi
hüvelyem. Örülök ennek, (16) mert hamarosan Atyám házában
leszek.
 
1617   1938.2.27. Ma gyónni voltam A. atyánál.[395] Úgy
tettem, ahogy Jézus kívánta. A szentgyónás után világosság
árasztotta el a lelkemet. Majd meghallottam a hangot:
,,Mivel gyermek vagy, a szívemben maradsz. Egyszerűséged
kedvesebb nekem, mint az önmegtagadás.''
 
1618   Andrasz atya szavai: ,,Élj jobban a hitben! Imádkozz,
hogy Isten irgalmának ismerete jobban elterjedjen, s ez a mű
jó kezekbe kerüljön, amelyek jól irányítják. Te törekedj itt
jó szerzetesi életre, bár úgy is lehet, ahogyan most van, de
te csak iparkodj, hogy jó apáca légy itt. Ha Isten erejének
vonzását érzed, s felismered, hogy ez az Úr, akkor csak menj
utána. Az imára előírt időt használd fel egészen az imára,
és csak azután készíts jegyzeteket.''
 
1619   (17) + A karnevál utolsó két napja. Testi
szenvedéseim erősödtek. Szorosabban egyesültem a szenvedő
Üdvözítővel. Kértem irgalmát a gonoszságban tomboló világra.
Egész nap éreztem a töviskorona fájdalmát. Midőn lefeküdtem,
nem tudtam fejemet a párnára hajtani. Tíz óra tájban
megszűntek fájdalmaim, s elaludtam. Másnap azonban erős
kimerültséget éreztem.
 
1620   + Jézus, Szent Ostya! Ha Te magad nem támogatnál, nem
tudnék kitartani a kereszten, nem bírnék elviselni ennyi
fájdalmat. De kegyelmed ereje fenntart egy magasabb síkon,
és szenvedéseimet érdemszerzővé teszi. Te adsz erőt, hogy
mindig előrehaladjak, és erőszakkal hódítsam meg az eget;
szívem pedig szeretetet érezzen azok iránt, akik
kellemetlenséget okoznak nekem, s akik megvetésüket
éreztetik velem. Kegyelmeddel minden lehetséges!
 
1621   (18) 1938.3.1. Egynapos lelkigyakorlat
  Az elmélkedés alatt rájöttem, hogy Jézus Szívében a
lehetséges legmélyebbre el kell rejtőznöm. Fájdalmas
szenvedéseit kell szemlélnem, s el kell mélyülnöm Isteni
Szívének érzéseibe, amely telve van irgalommal a bűnösök
iránt. Hogy kikönyörögjem ezek részére az irgalmat, minden
pillanatban önmegtagadást fogok gyakorolni, Isten akarata
szerint élve.
 
1622   Ebben az egész böjtidőben ostya vagyok kezedben,
Jézus. Használj fel engem, hogy eljuss a bűnösökhöz. Kívánj
tőlem, amit csak óhajtasz, semmiféle áldozat nem tűnik
előttem nagynak, ha a lelkekért van.
 
1623   + Az egész hónapban minden szentmisét és
Szentáldozást P. Andrasz szándékaira ajánlok fel, hogy Isten
még jobban megismertesse vele szeretetét és irgalmát.
 
1624   Ebben a hónapban azt a három erényt akarom
gyakorolni, amelyeket a Szűzanya ajánlott: az alázatosságot,
(19) a tisztaságot és az istenszeretetet. Mélyen Isten
akaratára hagyatkozva elfogadok mindent, amit rám küld.
 
1625   1938.3.2. A szent Nagyböjtöt úgy kezdtem el, ahogy
Jézus kívánta. Teljesen elfogadtam szent akaratát; amit rám
mér, azt szeretettel veszem. Nagy önmegtagadásokat nem
végezhetek, mert nagyon gyenge vagyok. A hosszú betegség
teljesen felemésztette erőimet. A szenvedésekkel kapcsolódom
Jézushoz. Ha fájdalmas szenvedéseiről elmélkedem, csökkennek
saját testi szenvedéseim.
 
1626   Az Úr azt mondta nekem: ,,Az egész Böjt idejére
elviszlek iskolámba. Meg akarlak tanítani szenvedni.'' –
Azt válaszoltam: ,,Veled, Uram, mindenre kész vagyok!'' S
meghallottam hangját: ,,Ihatsz abból a kehelyből, amelyből
én iszom. Ezt a kizárólagos megtiszteltetést kapod ma
tőlem.''
 
1627   (20) Ma egész testemben megéreztem Jézus
szenvedéseit, s az Úr megláttatta velem bizonyos lelkek
megtérését.
 
1628   A szentmise alatt megláttam a keresztre feszített
Jézust. – Azt mondta nekem: ,,Tanítványom! Nagy szeretettel
légy azok iránt, akik néked szenvedést okoznak. Tégy jót
azokkal, akik gyűlölnek téged.'' – Azt válaszoltam: ,,Ó,
Mesterem! Hiszen Te tudod, hogy nem érzek irántuk
szeretetet, s ez aggodalommal tölt el.'' – Jézus azt mondta
erre: ,,Az érzéseid nem mindig tőled függenek, hogy mégis
szeretsz, arról ismered fel, ha a megtapasztalt
kellemetlenségek és viszontagságok mellett megőrzöd lelked békéjét, s imádkozol azokért, akiktől elszenvedted a fájdalmakat, s jót kívánsz nekik.'' Midőn visszatértem[396]
[...]
 
                +
1629   (21)    JMJ
 
     Ostya vagyok kezedben,
     Jézusom, Uram és Teremtőm,
     Szépség és báj nélküli, csendes, elrejtett,
     Mert lelkem egész szépsége benső.
  Ostya vagyok kezedben, ó, Isteni Főpap,
  Tégy velem, amit jónak lát szent tetszésed,
  Egészen akaratodra hagyatkozom, Uram,
  Ez lelkem minden gyönyöre és ékessége.
     Fehér ostya vagyok kezedben, ó, Istenem,
     Változtass magaddá engem, kérlek,
     Legyek elrejtve Benned teljesen,
     Irgalmas szívedbe zárva, mint az égben.
  Ostyaként pihenek kezedben, ó, örök Főpap,
  Testemnek leple az emberek elől rejtsen el engem,
  Szeretetem és odaadásomat csak a Te szemed lássa,
  Mert szívem örökre egyesült a Te Isteni Szíveddel.
     Kezedben, ó, Isteni Közvetítő, mint áldozati ostya pihenek,
     Oltárodon egészen elégő áldozatként égek,
     (22) A szenvedés megőrölt, összezúzott, mint egy búzaszemet,
     Váljon mindez a Te dicsőségedre, s a lelkek üdvére.
  Ostya vagyok, mely Szíved tabernákulumában pihen,
  Az élet útját szeretetedbe merülve járom,
  Nem rettenti meg semmi az én szívem,
  Erőm, védelmem, oltalmam – egyedül Tőled várom.
     Ostya vagyok én, s a Te Szíved az oltárom,
     Hogy örökre a szeretet tüzében égjek,
     Irgalmad emelt fel ily magasra – jól látom,
     Ezért minden kegyelmed szolgálja bennem a Te dicsőséged.
  Ostya vagyok, ó, Bíránk és Megváltónk, kezedben,
  Életem utolsó órájában, percében –
  Hogy célba érjek, segítsen kegyelmed ereje,
  Könyörületességedet dicsőíthessem, mint irgalmad edénye.
 
1630   Jézusom, erősítsd lelkemet, hogy az ellenség semmiben
ne nyerjen ellenem. Nélküled csak gyengeség vagyok. Mi
vagyok a Te kegyelmed nélkül? Csak (23) saját nyomorúságom
mélysége. A nyomor csak saját tulajdonom.
 
1631   Ó, Irgalom Sebe, Jézus Szíve, rejts el mélyedbe, mint
saját véred egy cseppjét, és soha ki ne engedj onnan. Zárj
be mélységedbe, s Te magad taníts meg, hogy szeresselek
Téged. Örök Szeretet! Te alakítsd lelkemet, hogy képes
legyen viszontszeretni Téged. Ó, élő Szeretet! Tégy
alkalmassá, hogy örökre szerethesselek Téged. Szeretetedre

örökké szeretettel akarok válaszolni. Ó, Krisztus! Egyetlen	


pillantásod drágább nekem, mint világok ezrei, mint az egész
ég. Ó, Uram! Te olyanná teheted lelkemet, hogy teljes
valódban megérthessen Téged, úgy, amilyen vagy. Tudom és
hiszem: Te mindent megtehetsz. Ha már olyan gazdagon
megajándékoztál, tudom, hogy még bőkezűbb is lehetsz. Vezess
be a Veled való bizalmas kapcsolatba oly mélyen, ahogy csak
egy emberi lény számára lehetséges.
 
                +
1632   (24)    JMJ
 
     Szívem vágyai oly nagyok és érthetetlenek,
     Hogy lelkem mélyét betölteni semmi sem képes.
     A világ legszebb teremtményeit összegyűjthetik nekem,
     Egy percre sem pótol semmi, Uram, Téged.
  Egy pillantással felmértem én az egész világot,

  És mert nem találtam a szíveméhez hasonló szeretetet sehol,
  E világot túl kicsinek érezvén egy másikra vágyom,
  Szívem a Halhatatlan Isten szeretetét kívánja, felé lobog.
     Szívem megérezte, hogy királyi gyermek vagyok,
     Hogy itt számkivetésben, idegenként élek,
     Felismertem, hogy az égi palota az én otthonom,
     S lelkem, mint saját hazájában, majd csak ott élhet.

  Magadhoz vonzottad az én lelkemet, ó, Uram,
  Végtelen Felség, hozzám így leereszkedtél,
  Lelkemmel megismertetted magad,
  Íme, szereteted titka, melyért engem teremtettél.
     Erőssé és bátorrá tett engem a tiszta szeretet,
     Nem félek a Szeráfoktól, sem a Kerubok kardjától,
     Szabadon járok ott, hol mások megrettennek,
     (25) Mert nincs mitől félnie, kit a szeretet kormányoz.
  És ekkor hirtelen lelkem meglátott Téged,
  Uram – Jézus Krisztus, keresztre feszítve,
  Íme, hát Szerelmesem, kivel a sírba térek,
  Jegyesem – Uram, a felfoghatatlan nagy Isten.
 
[Hosszabb megszakítás][397]
 
1633
(26) 1938.3.10. Állandó testi szenvedések.
 
  A kereszten vagyok Jézussal. Egy alkalommal azt mondta
nekem a főnöknő: ,,Hiányzik önből, nővér, a felebaráti
szeretet, mert ha valamit eszik, rosszullétei támadnak, s
csak zavarja mások éjszakai pihenését.'' Tudom biztosan,
hogy a szenvedések, amelyek beleimben keletkeznek, nem az
evés miatt vannak – ezt az orvos is megállapította –
inkább organikus szenvedések, pontosabban mondva: Isten
rendelései. Erre a megjegyzésre azonban elhatároztam, hogy
még jobban elrejtem fájdalmaimat, és semmiféle segítséget
nem kérek, mert úgyis hasztalan lenne. Minden beavatkozás
hányást okoz, és sikerült néhány rohamot úgy kiállnom, hogy
csak Jézus tud róluk. Ezek a fájdalmak oly erősek és
hatalmasak, hogy elvesztem tőlük az eszméletemet. Ha már nem
vagyok magamnál, s kiver a verejték, apránként megszűnnek
ezek a fájdalmak. Néha (27) három vagy több óráig is eltart
egy ilyen roham. Ó, Jézusom, legyen meg az akaratod,
kezedből mindent elfogadok. Ha elfogadom a szeretet
elragadtatásait és szent felemelkedéseit, egészen addig,
hogy minden körülöttem lévő dologról elfeledkezem, jogos,
hogy azokat a szenvedéseket is szeretettel fogadjam, amelyek
elveszik öntudatomat.
 
1634   Midőn az orvos jött, nem tudtam lemenni a
fogadószobába, ahogy a többiek szoktak, mert egy akadály
gátolt, s kértem, hogy ő jöjjön fel hozzám. Nemsokára aztán
meg is érkezett az orvos a cellámba. Miután megvizsgált, azt
mondta, majd az ápolónővérnek számol be az eredményről.
Amikor eltávozott az orvos, bejött az ápolónővér, s
elmondtam neki az okot, miért nem mentem le a fogadószobába.
A nővér mégis igen elégedetlen volt velem és amikor
megkérdeztem, hogy mit szólt az orvos fájdalmaimra, azt
felelte: ,,Nem mondott semmit. Semmi baja. (28) Azt mondta,
a beteg szeszélyes.'' Ezzel elment. Akkor így szóltam
Istenhez: ,,Krisztus, adj erőt a szenvedéshez, s önts
szívembe tiszta szeretetet ezzel a nővérrel szemben.''
Ezután egy hétig felém se nézett. A fájdalmak teljes erővel
ismétlődtek, s majdnem egész éjen át tartottak. Azt
gondoltam, ez már a vég. Az elöljáróim elhatározták, hogy
más orvoshoz fordulnak. Ez azt mondta, hogy állapotom
súlyos. Azt mondja nekem: ,,Itt már nem lehet az egészséges
állapotot helyrehozni. Valamit lehet segíteni, de a teljes
egészség már nem jöhet szóba.'' – Néhány gyógyszert felírt
fájdalmaimra, s ezek bevétele után elmaradtak a nagy
rohamok. ,,Ha elutazik hozzánk, nővér, a lehetőséghez képest
megpróbáljuk foltozgatni az egészségét, amennyire még
lehetséges.'' – Ez az orvos nagyon szerette volna, hogy
menjek el hozzájuk egy kúrára. Ó, Jézusom, mily különösek a
Te végzéseid!
 
1635   Jézus meghagyta, (29) hogy mindent írjak fel azoknak
a lelkeknek a vigaszára, akik majd hasonló szenvedésekre
jutnak.
 
1636–1637   Bár nagyon gyenge voltam, újra felkerestem ezt
az orvost, mert ez volt elöljáróim akarata. Az a nővér,
akinek el kellett kísérnie, kedvetlenül jött velem. Sok
esetben ki is mutatta ezt. Végül ezt mondta: ,,Mi lesz, ha
nem lesz elég a pénzem a bérkocsira? Talán nem is lesz
kocsi? Hogy tesszük meg ezt a hosszú utat?'' Nem feleltem
semmit. Ezt és sok más dolgot mondott egyedül azért, hogy
nyugtalanítson. Hiszen a kedves elöljárók elegendő pénzzel
láttak el, nem hiányzott egy fillér sem. Midőn átláttam
lelkemben az egész dolgot, azt mondtam a nővérnek, egészen
nyugodt vagyok, bízzunk a jó Istenben. Láttam rajta, hogy
zavarta mély nyugalmam. Elkezdtem imádkozni szándékára. Ó,
Uram, mindezt (30) Érted, hogy irgalmat nyerjek a szegény
bűnösök számára. Visszatérve annyira kimerültem, hogy
azonnal le kellett feküdnöm. Azonban negyedévi gyónás volt,
igyekeztem, hogy én is el tudjak menni, mert szerettem volna
nemcsak meggyónni, hanem tanácsot kérni lelki vezetőmtől.
Elkezdtem a felkészülést, de oly gyengének éreztem magam,
hogy elhatároztam, megkérem a főnöknőt, hadd gyónhassak a
novíciák előtt, mert annyira gyengének érzem magam.[398]
,,Beszéljen az újoncmesternővel,[399] s ha ő engedi, hogy a
novíciák előtt gyónjon, beleegyezem.'' Már csak 3 nővér volt
hátra, ezért inkább vártam, mivel erőm sem volt már
felkeresni az újoncmesternőt. A gyóntatószékben olyan
rosszul éreztem magam, hogy nem tudtam beszámolni lelki
dolgaimról s alig bírtam meggyónni. Itt láttam meg, mily
nagy szükség van (31) a lélekre.[400] A betű maga nem növeli
a szeretetet.
 
1638   A mai napon félreértés történt a főnöknő között és
köztem. Ez nem az ő hibája volt, és nem is az enyém. Az
erkölcsi szenvedés mégis megmaradt bennem, mert ezt az ügyet
nem tisztázhattam, mivel egy titokról volt szó, ezért
szenvednem kellett. Bár egy szóval megmondhattam volna az
igazat.
 
1639   1938.3.20. Ma lélekben egy haldokló lelket kísértem.
Kiesdettem részére az Isten irgalmába vetett bizalmat. A
kétségbeesés határán volt már ez a lélek.
 
1640   A mai éjszakát egyedül Te ismered, ó, Uram. –
Felajánlottam a megrögzött, konok bűnösökért, hogy
kikönyörögjem számukra irgalmadat. Ostorozz és égess! De adj
bűnös lelkeket s főleg... Ó, Jézusom, Nálad semmi sem vész
el. Mindenem a Tiéd, s érte add nekem a ... bűnösök lelkét!
 
1641   (32) Imádáskor, a negyvenórás áhítatnál azt mondta
nekem az Úr: ,,Leányom, írd: az akaratlan vétségek nem
tartják vissza a szeretetemet a lelkek iránt, s nem
akadályoznak meg, hogy egyesüljek velük, de a legkisebb
akarattal elkövetett vétség feltartóztatja kegyelmeimet.
Ilyen lelkeket nem tudok elárasztani adományaimmal.''
 
1642   + Jézus megértette velem, hogy minden az Ő akaratán
múlik, s a mű egészével kapcsolatban mély békével töltött
el.
 
1643   ,,Halld, leányom, bár minden mű, amely akaratomból
keletkezik, nagy szenvedésekkel jár, mégis gondolkodj el
azon, hogy volt-e olyan közöttük, amely nagyobb
nehézségekkel járt volna, mint az én közvetlen művem – a
Megváltás műve. Nem szabad túlzottan aggódnod a fellépő
kellemetlenségek miatt. A világ nem olyan erős, mint
amilyennek látszik. Erői szoros korlátok között mozognak.
Tudd meg, (33) leányom, amíg lelked tiszta szeretetem
izzásával van tele, szétfoszlanak a nehézségek, mint a köd a
nap sugaraitól. Ilyen lélekhez nem mernek hozzányúlni, s
ellenségei is félnek vele kikezdeni, mert érzik, hogy ez a
lélek erősebb, mint az egész világ.
 
1644   Leányom, tégy meg mindent az irgalmasság művéért,
amit megenged az engedelmesség, de lelkiatyádat tájékoztasd
legkisebb kívánságomról is. Ahogy dönt, azt hűségesen
teljesítsd, ne térj el tőle, különben nem leszel kedves
előttem ...''
 
1645   1938.3.25. Ma megpillantottam a szenvedő Jézust.
Fölém hajolt, s halkan azt suttogta: ,,Leányom, segíts nekem
lelkeket menteni!'' Ekkor lelkem megtelt izzó szeretettel a
lelkek megmentéséért. Midőn magamhoz tértem, tudtam, (34)
milyen módon menthetek lelkeket, és felkészültem a még
nagyobb szenvedésekre.
 
1646   + Ma[401] megerősödtek szenvedéseim, azonkívül
éreztem a sebeket kezeimen, lábaimon, oldalamon. Türelemmel
viseltem őket. Éreztem a lelkek ellenségének a dühét is, de
nem ért hozzám.
 
1647   1938.4.1. Ma újból rosszabbul érzem magam. Magas láz
kezd gyötörni. Semmilyen táplálékot nem tudok magamhoz
venni. Szeretnék egy frissítő italt, de úgy esett, hogy még
egy csepp víz sem volt a kancsómban. Jézusom! Mindent
felajánlok, hogy irgalmat nyerjek a lelkek részére.
 
1648   Midőn nagy szeretettel felújítottam szándékaimat,
jött egy novícia, s átnyújtott egy narancsot, melyet az
újoncmesternő küldött. Isten kezét láttam ebben. Ez még
párszor megismétlődött. (35) Ez időben – bár ismerték
szükségleteimet –, kérésem ellenére semmi frissítőt nem
kaptam inni. Láttam azonban, hogy Isten szenvedést és
áldozatot kíván tőlem. Nem írom le részletesen ezeket a
visszautasításokat, mert igen kényes dolgok, és szinte
hihetetlenek. Isten néha ilyen áldozatokat is kívánhat.
  Midőn elhatároztam, engedélyt kérek a főnöknő anyától,
hogy valami szomjúságoltó dolgot tarthassak a
cellámban,[402] még mielőtt előadhattam volna a kérésem,
elkezdett beszélni az anya: ,,Nővér, most aztán legyen vége
ennek a betegeskedésnek. Dőljön el végre ez a dolog jobbra
vagy balra! El kell végeznie egy kúrát vagy valami mást, de
ez így tovább nem mehet.'' – Midőn magamra maradtam, így
szóltam: ,,Krisztusom, mit tegyek? Egészséget kérjek Tőled,
vagy halált, nincs egyértelmű utasításom.'' Letérdeltem, s
azt mondtam: ,,Történjék velem minden szent akaratod
szerint! Tégy velem, Jézus, amit (36) akarsz!'' Ebben a
pillanatban teljesen elhagyatottnak éreztem magam, s
különféle kísértések törtek rám. Majd buzgó ima után
enyhülést és világosságot kaptam, s felismertem, hogy a
főnöknő csak próbára tett.
 
1649   Nem tudom, hogyan eshetett meg, de a szobám, ahol
feküdtem, teljesen elhagyatottá vált. Megtörtént, hogy több
mint két hétig sem takarították. Sokszor tüzet sem
gyújtottak a kályhába. Ezért megerősödött a köhögésem. Néha
kértem, hogy gyújtsanak be, néha azonban nem mertem. Midőn
egyszer meglátogatott a főnöknő, megkérdezte: ,,Nem kellene
itt jobban fűteni?'' Azt feleltem, hogy nem, mert ekkorra
már meleg volt kinn, s nyitva voltak az ablakok.
 
1650   Első péntek. Midőn kezembe vettem Az Isteni Szív
Hírnöke[403] c. lapot, és Bobola András szentté avatásáról
olvastam benne, egyszerre csak óriási vágy fogta el lelkem,
bárcsak (37) a mi rendünknek is lenne egy szentje. Sírtam,
mint egy gyermek, amiért nincs szentünk, s azt mondtam az
Úrnak: ,,Ismerem nagylelkűségedet, de úgy látszik, hozzánk
kevésbé vagy bőkezű.'' Újra úgy sírtam, mint egy kisgyermek.
Erre így szólt az Úr Jézus: ,,Ne sírj, te vagy a szent.''
Hirtelen isteni világosság gyúlt a lelkemben, s megértettem
milyen sokat fogok még szenvedni. Azt mondtam az Úrnak:
,,Hogyan lehet ez, hiszen Te egy új rendről beszéltél
nekem.'' Azt felelte az Úr: ,,Nem a te dolgod, hogy tudd,
miként esik meg ez a dolog, a te dolgod csak az, hogy légy
hű kegyelmeimhez, s tégy mindig úgy, ahogy erőd és az
engedelmesség engedi...''
 
1651   + Ma bejött hozzám az egyik nővér, s elpanaszolta,
hogy ez és ez a nővér beteg, s emiatt igen elkényezteti
magát, s ez bosszantja őt. – Szeretném jól kiveszekedni
magam vele, csakhogy én nem ebből a házból való vagyok.
Kifejeztem csodálkozásomat, hogy így gondolkodik. Hogy is
gondolkozhat így a nővér! ,,Gondolja csak meg, mily sok
álmatlan éjszakája volt ennek a betegnek, s mennyi könnyet
ejthetett...'' Erre megváltoztatta véleményét.
 
                +
1652   (38)    JMJ
 
     Lelkem, az Úrnak irgalmát zengjed,
     Egész szívem, örvendj Benne,
     Mert Ő maga rendelt erre téged,
     Hogy irgalmának dicsőségét hirdesd.
  Jóságát senki fel nem fogja, fel nem méri,
  Irgalmasságának nincs vége,
  Aki közeledik Hozzá, az megérzi,
  Midőn irgalmas szívére öleli védve.
     Aki jóságodban bízik, boldog az a lélek,
     Ki teljesen ráhagyatkozik irgalmasságodra,
     Eltölti azt szereteted és béke,
     S mint saját gyermekedet véded a harcokban.
  Ó, lélek, bárki vagy is itt e földön,
  S bűneid mint az éj, feketék legyenek bár,
  Gyenge gyermek, ne félj Istentől,
  Mert irgalma erős, és nem ismer határt.
 
                +
1653   (39)    JMJ
 
     A fénylő magasba, hol Istenem a király,
     Oda vágyik az én lelkem,
     A szívem ott dobog, dúdolja dalát,
     Egész lényem utánad eped.
  Az örök életbe vágyom én, Istenemhez,
  A tündöklő fénybe, a szeretet tüzébe,
  Mert szívem, lelkem Övé egészen,
  Ifjúságom óta csak Őt szereti szívem.
     Ott, arcod fényének ragyogásában
     Megpihen vágyakozó szeretetem végre,
     Mert számkivetésében a szűz belehal itt vágyába,
     Csak akkor él, ha egyesülhet Véled.
   +
  JMJ
 
     Napom leáldozik már, Uram,
     Érzem örök ragyogásod sugarát.
     Mit érez a szívem, senki meg nem tudja,
     Ajkam elnémul, mély alázat járja át.
  (40) Már indulok az örök lakomára,
  A végtelen égbe, kifürkészhetetlen messzeségbe,
  Nem pihenésre vágyom, vagy tetteim jutalmára,
  Isten tiszta szeretete vonz csak az égbe.
     Már indulok, hogy találkozzam Veled, örök szeretet,
     Sóvárgó szívvel, mely eleped Érted,
     Érzem, hogy tiszta szereteted szívemben lakozik, Istenem,
     És érzem örök rendeltetésem az égben.
  Indulok immár Atyámhoz az örök mennyországba,
  Elhagyom e számkivetés földjét, ezt a siralomvölgyet.
  Tiszta szívemnek a földön nincs tovább maradása,
  Az égi magaslatok hívnak magukhoz engem.
     Már indulok, ó, jegyesem, hogy meglássam dicsőséged,
     Mely már most örömmel tölti el lelkem,
     Az egész ég leborulva áld és dicsér ott téged,
     S bár semmi vagyok, érzem – dicséretem kedves Neked.
  Az örök boldogságban nem feledkezem meg az emberekről sem,
  Isten irgalmáért könyörgök majd mindenki számára,
  (41) Különösen gondolok azokra, kik kedvesek voltak nekem,
  Emlékezni fogok rájuk Istenben elmerülve, Vele eggyé válva.
     Ezekben az utolsó percekben nem tudok már ez emberekkel beszélni,
     Csendben várakozom Rád, Uram,
     Tudom, eljön az óra, mikor Isten művét a lelkemben mindenki
            megérti,
     Tudom, hogy ez az akaratod – és így is lesz, Uram.
 
   +
  JMJ
 
1654
     Ó, valóság, ó, tövises élet,
     Ha győztesen akarunk átjutni rajtad,
     Legyünk mindig Krisztus közelében,
     Ő legyen lelkünk támasza.
  Nélküled, Krisztus, nem tudnék szenvedni,
  Nem tudnék szembeszállni ennyi veszedelemmel.
  Magamtól nem mernék ebből a kehelyből inni,
  De Te, Uram, mindig velem vagy – és titokzatos utakon vezetsz engem.
     Felvettem hát a harcot a te nevedben,
     Bátran küzdöttem, bár néha hasztalan,
     (42) Tudom, erőfeszítéseim Előtted kedvesek,
     És tudom, hogy értük adod örök jutalmadat.
  Ó valóság, ó életre-halálra folyó küzdelem,
  Mint tapasztalatlan lovag, úgy léptem én a csatatérre,
  Éreztem, hogy lovagi sarj vagyok, de még gyermek,
  Ezért kértem, Krisztusom, oltalmad és segítséged.
     Szívem a harcban, küzdelemben meg nem pihen,
     Míg a csatatérről magad el nem szólítasz engem,
     Ha akkor Eléd állok, nem jutalmat vár szívem,
     Csak hogy elmerüljön Benned örökre békében.
 
1655   + Ó, Krisztus! Ha a lélek egyszerre megtudná, hogy
egész életében mennyit kell szenvednie, a rémülettől rögtön
meghalna. Nem venné ajkára a keserű kelyhet, de mert
cseppenként nyújtották oda, fenékig kiitta. Ó, Krisztus! Mit
tehet magában a lélek, ha nem támogatod? Erősek vagyunk, de
a Te erőddel, szentek vagyunk, a Te szentségeddel. És mik
vagyunk magunktól? Kevesebbek a semminél...
 
1656   (43) + Jézusom, Te többet jelentesz nekem, mint az
egész világ. Bár nagyok a fájdalmaim, de Te támogatsz engem.
Szörnyű az elhagyatottságom, de Te megédesíted. Bár
rendkívül nagy a gyengeségem, Te erővé változtatod azt át.
Nem tudom leírni mindazt, mit szenvedek; amit eddig
lejegyeztem, az csak egy csepp belőle. A szenvedésnek vannak
pillanatai, amelyeket valóban nem tudok leírni. De vannak az
életben olyan pillanatok is, amikor hallgatnak az ajkaim, és
mentségemre egyetlen szó sem jön ki a számon. Teljesen
elfogadom Isten akaratát, ilyenkor maga az Úr véd meg. Úgy
áll mellém, hogy ez külsőleg is nyilvánvaló lesz. Ha azonban
látom, hogy figyelmeztetései nagyobbak, s büntetésként adja
az Úr, rögtön bocsánatért és irgalomért esedezem. De nem
mindig hallgat meg az Úr. Különös, ahogy bánik velem. Vannak idők, amikor szörnyű szenvedéseket ad, máskor nem engedi meg, hogy szenvedjek. Mindent eltávolít, (44) ami megszomorítaná lelkemet. Ezek az Ő útjai, melyek részünkre érthetetlenek és felfoghatatlanok. A mi feladatunk, hogy mindig szent akaratát tegyük. Vannak titkok, melyeket az emberi értelem itt a földön fel nem foghat, majd az örökkévalóságban derül rájuk fény.
 
1657   1938.4.10. Virágvasárnap. Elmentem a szentmisére, de
nagyon gyenge voltam, hogy pálmaágért menjek.[404] Oly
erőtlennek éreztem magam, alig bírtam kitartani a
szentmisén. A szentmisén megismertette velem Jézus lelkének
fájdalmát. Világosan megéreztem, milyen fájdalmasan
visszhangoztak Legszentebb Szívében a Hozsanna hangjai. Az
én lelkemet is eltöltötte a keserűség tengere, s minden
Hozsanna keresztülhasította a szívemet. Egész lelkem Jézus
közelében volt. Hallottam Jézus hangját: ,,Leányom,
együttérzésed, részvéted enyhíti kínjaimat. Szenvedésemről
való elmélkedésed különös szépséggel vonja be a lelked.''
 
1658   (45) A Szentáldozást fent kaptam, mert szó sem
lehetett arról, hogy lemenjek a kápolnába. Nagyon gyenge s
agyonizzadt voltam. Midőn elmúlt az izzadás, reszkettem, s
magas lázam lett. Teljesen elgyengültnek éreztem magam. Ma
egy jezsuita atya[405] hozta el hozzánk a Szent Ostyát.
Előbb három nővért áldoztatott meg, aztán engem. Azt
gondolta, én vagyok az utolsó, így két Ostyát kaptam. Egy
kis novíciának, aki a másik cellában feküdt, nem jutott. A
pap elment, hogy neki is elhozza az Urat. Jézus így szólt
hozzám: ,,Nem szívesen megyek be ebbe a szívbe, ezért kaptál
két Ostyát, mert vonakodva térek be ehhez a lélekhez. Abba a
lélekbe, aki kegyelmeimnek ellenáll, nem szívesen térek be.
Az ilyen lélek meglátogatása nem esik jól nekem.'' Ebben a
percben lelkemet egészen közelségébe vonta, s mély
megvilágosodást nyertem az irgalomról. Mindez a villám
gyorsaságával történt, mégis világosabb volt, mintha testi
szemeimmel órákon át tanulmányoztam volna.
 
1659   (46) Hogy valamit leírjak, ahhoz szükségem van a
szavakra. Ezek azonban nem tudják visszaadni mindazt, ami
lelkemet örömbe vonta, látva Isten irgalmának dicsőségét.
Isten irgalmának dicsősége már most kinyilvánult az
ellenségnek – magának a sátánnak – erőfeszítése ellenére,
aki annyira gyűlöli Isten irgalmát. Ez a mű szakítja ki a
legtöbb lelket karmaiból. Ezért a sötétség lelke néha jó
embereket is erős kísértésbe visz, hogy megnehezítsék ezt a
művet. De én egész világosan felismertem, hogy Isten akarata
máris teljesül, és meg is fog valósulni teljes egészében. Az
ellenség legnagyobb erőfeszítései sem tudják meggátolni,
hogy a legkisebb részletéig megvalósuljon mindaz, amit az Úr
elhatározott. Nem számít semmit, hogy vannak pillanatok,
amikor úgy tűnik, ez a mű teljesen elveszett – éppen ekkor
szilárdul meg.
 
1660   Lelkemet olyan mély béke töltötte el, mint soha
azelőtt. Az Istenben való biztonság, melyet soha senki nem
olthat ki belőlem, mély béke, melyet senki sem zavarhat meg,
még akkor sem, ha nagy (47) megpróbáltatások is érnek.
Nyugodt vagyok – Isten maga irányítja ügyét.
 
1661   Egész nap hálaimát mondtam. Hálával volt tele a
lelkem. Ó, milyen jó vagy, Istenem, milyen nagy az irgalmad!
Oly nagy kegyelmekkel halmozol el engem, nyomorúságos
porszemet. Arcra borulva lábaid előtt, Uram, őszinte szívvel
beismerem, nem érdemlem meg legkisebb kegyelmedet sem. Hogy
oly gazdagon megajándékozol, az csak felfoghatatlan
jóságodon múlik. Ezért szívem mély alázatba merül, annál
mélyebbe, minél nagyobbak kegyelmeid.
 
1662   + Ó, Krisztusom! Érted szenvedni gyönyör a szívnek és
a léleknek. Szenvedéseim tartsanak a végtelenségig, hogy
ezzel szeretetem bizonyítékát adjam Néked. Mindent
elfogadok, amit kezed nyújt. Jézusom, a Te szereteted elég
nekem. Dicsérni foglak elhagyatottságban, sötétségben,
félelemben, kínok között, (48) fájdalomban, keserűségben,
lelkem gyötrelmében és szívem keserűségében is – mindenben
légy áldott! Szívem annyira elszakadt a földtől, hogy
egyedül Te elég vagy nékem. Életemben nincs egy pillanat
sem, mikor magammal foglalkozom.
 
1663   Nagycsütörtök.[406] Ma elég erősnek éreztem magam
ahhoz, hogy részt vegyek a templomi szertartásokon. A
szentmise alatt ott állt [Jézus], és azt mondta: ,,Nézd a
szívemet, mely telve van szeretettel és irgalommal az
emberek, különösen a bűnösök iránt. Nézd, s mélyülj el
szenvedéseimben!'' Egyszerre szívemben megéreztem és átéltem
Jézus egész kínszenvedését; csodálkoztam azon, hogy ezek a
kínok nem vették el életemet.
 
1664   Az imádás alatt azt mondta nekem Jézus: ,,Leányom,
tudj róla, hogy élő szereteted s együttérzésed vigaszom volt
az Olajfák hegyén.''
 
1665   (49) Este a szent órán hallottam e szavakat: ,,Látod
a bűnösök iránti irgalmamat, amely ebben az órában teljes
erejével megnyilatkozik. Nézd, milyen keveset írtál erről!
Ez még csak egy csepp belőle. Tégy meg mindent, ami erődből
telik, hogy a bűnösök megismerjék jóságomat!''
 
1666   Nagypéntek. Láttam a megkínzott Urat, aki még nem
volt ráfeszítve a keresztre. Még a felfeszítés előtt ezt
mondta nekem: ,,Te vagy az én szívem, beszélj irgalmamról a
bűnösöknek!'' Megismertette velem az Úr irgalmának egész
mélységét a lelkek iránt. Rájöttem, hogy az, amit eddig
felírtam, csak egy csepp az egészből.
 
1667   Nagyszombat. Az imádás alatt azt mondta az Úr: ,,Légy
nyugodt, leányom, az irgalmasság műve az én művem, nincs
benne semmi, ami a tied volna. Tetszik nekem, hogy hűen
teljesíted, amivel megbíztalak. Egyetlen szót sem tettél
hozzá, se meg nem csonkítottad.'' Belső megvilágosítást
adott, (50) s felismertem, tényleg nincs benne egyetlen
saját szavam sem, s minden nehézség és viszontagság ellenére
mindig Isten felismert akaratát teljesítettem.
 
1668   Feltámadás. Feltámadás előtt oly gyenge voltam, hogy
már lemondtam a templomban a körmeneten való részvételről.
Azt mondtam az Úrnak: ,,Jézusom, ha kedvesek Neked az imáim,
erősíts meg arra az időre, hogy részt vehessek a
körmeneten.'' Egyszerre erősnek és biztosnak éreztem magam,
hogy a nővérekkel részt vehettem a körmeneten.
 
1669   Midőn elindult a körmenet, megpillantottam Jézust a
nap fényénél is fenségesebb ragyogásban. Jézus szeretettel
nézett rám, s azt mondta: ,,Szívemnek szíve! Telj meg
örömmel!'' Ebben a pillanatban elmerült Benne a lelkem.
Midőn magamhoz tértem, együtt mentem a nővérekkel a
körmenetben. Lelkem egészen elmerült Benne.
 
1670   (51) + Húsvét. A szentmise alatt megköszöntem az Úr
Jézusnak megváltásunkat s azt a legnagyobb ajándékát, hogy
szeretetét, vagyis saját magát adja nekünk a
Szentáldozásban. Abban a pillanatban a Szentháromság ölében
éreztem magam. Elmerültem az Atya, a Fiú és a Szentlélek
szeretetében. Ezeket a perceket nehéz leírni.
 
1671   Ekkor az Úr elé terjesztettem kérésemet egy bizonyos
személyre vonatkozólag. Erre így válaszolt az Úr: ,,Ez a
lélek különösen kedves nekem.'' Rendkívül megörültem ennek.
Más lelkek boldogsága új örömmel tölti el szívemet. Ha
meglátom, hogy valamelyik lélek nagyobb adományban részesül,
szívem ujjongó dicsőítéssel emelkedik az Úrhoz.
 
1672   1938.4.19. A rekreáció idején így szólt az egyik
nővér:[407] ,,Fausztina nővér már oly gyenge, alig bír
járni. De haljon is meg mielőbb, mert szent lesz.'' – Az
egyik igazgató nővér erre megjegyezte: ,,Hogy meghal, azt
tudjuk, de hogy szent lesz-e, az kérdéses.'' Ezt a témát
csípős megjegyzések követték (52). Én hallgattam, majd
szóltam egy szót, de mivel láttam, hogy a beszélgetés
kiéleződik, visszatértem a hallgatáshoz.
 
1673   Közben leveleket kapok nővérektől, más házakból,
akikkel együtt voltam a novíciátusban.[408] Ezeken a
leveleken sokszor nevetnem kell. Igen elszórakoztatnak.
Ilyeneket írnak: ,,Drága Fausztina nővér, nagyon szomorúak
vagyunk, hogy olyan beteg. De azért örülünk, mert ha az Úr
Jézus magához veszi önt, akkor imádkozni fog értünk, mert ön
sokat elérhet az Úrnál.'' Egy másik nővér így írt: ,,Ha
meghal, nővér, fogadjon oltalmába, mert ezt megteheti
értem.'' Egy másik így nyilatkozott: ,,Nagyon várom már,
hogy az Úr Jézus elvigye önt, mert tudom, mi lesz akkor, s
kívánom, hogy haljon meg, nővér.'' Már meg akartam kérdezni,
mit gondol halálomról, (53) de önmegtagadást gyakoroltam, s
ezt válaszoltam: ,,Az történik velem, bűnössel, mint minden
más bűnössel, ha az Isten irgalma meg nem véd.''
 
1674   1938.4.20. Utazás Pradnikba.[409] Nagyon aggódtam
amiatt, hogy közös teremben kell feküdnöm, ahol sokféle
dolognak leszek kitéve. Ha csak egy-két hétről lenne szó...
– de valószínűleg két vagy még több hónapig is itt kell
maradnom. Este bementem Jézushoz egy hosszabb beszélgetésre.
Midőn megláttam Jézust, kiöntöttem Előtte egész szívemet,
nehézségeimet, félelmeimet, aggodalmaimat. Jézus szeretettel
hallgatott, majd azt mondta: ,,Légy nyugodt, gyermekem, én
veled vagyok. Utazz el nyugodtan, minden elő van készítve.
Saját módszerem szerint különszobáról gondoskodtam
részedre.'' Megnyugodva, hálás szívvel pihentem le.
 
1675–1676   A következő napon Felicja nővér[410]
kíséretében elutaztam. Mély békével, lélekben szabadon
mentem el. (54) Mikor megérkeztünk, azzal fogadtak
bennünket: – ,,Fausztina nővér részére készen áll a
különszoba.'' Midőn bementünk a szobába, elcsodálkoztunk,
mert minden nagyon szépen volt előkészítve. Tiszta, szép
asztalterítő s virágok. Az éjjeliszekrényre a nővérek[411]
egy szép kis húsvéti báránykát állítottak. Bejött hozzám
három Jézus Szíve-nővér[412] is, akik ebben a szanatóriumban
dolgoznak, s már régebben ismerem őket. Kedvesen üdvözöltek.
Felicja nővér mindezen nagyon csodálkozott. Szívélyesen
elbúcsúztunk, aztán elutazott. Midőn egyedül maradtam
Jézussal, megköszöntem Neki ezt a nagy kegyelmet. – Jézus
így szólt: ,,Légy nyugodt, én veled vagyok.'' Kimerülten
elaludtam. Este bejött az a nővér,[413] akinek a gondjaira
voltam bízva. – ,,Holnap, nővér, nem fogadhatja az Urat,
mert most nagyon kimerült. Aztán meglátjuk, hogyan tovább.''
Ez nagy fájdalmat okozott, de nagy nyugalommal ezt feleltem:
,,Jól van.'' Igyekeztem – tökéletesen bízva az Úrban –
(55) elaludni. Reggel megtartottam az elmélkedést, és
előkészültem a Szentáldozásra, bár úgy volt, hogy Jézust nem
vehetem magamhoz. Midőn szeretetem és vágyakozásom elérte
csúcspontját, hirtelen megpillantottam ágyamnál egy
Szeráfot, aki a Szent Ostyát nyújtotta felém, és így szólt:
,,Íme az angyalok Ura!'' Midőn magamhoz vettem az Urat,
lelkem elmerült Isten szeretetében, és csodálat árasztott
el. Ez az esemény megismétlődött tizenhárom napon keresztül,
de sohasem voltam benne biztos, eljön-e másnap újra az
angyal. Bíztam Isten jóságában, de nem mertem arra gondolni,
hogy másnap is részesülök ilyen módon a Szentáldozásban.
  A Szeráfot nagy fényesség vette körül, Isten áthatotta, s
az Ő szeretete tükröződött vissza róla. Aranyöltözet volt
rajta, azon egy átlátszó miseruha és átlátszó stóla. A
kehely kristályból volt, rajta egy átlátszó fátyol. Miután
odaadta nekem az Urat, azonnal eltűnt.
 
1677   Midőn a Szentáldozás előtt egy alkalommal némi
bizonytalanságot éreztem, (56) s újból ott állt előttem a
Szeráf az Úr Jézussal, kérdéssel fordultam az Úrhoz. Nem
kaptam feleletet, ezért a Szeráfot kérdeztem meg:
,,Meggyóntatnál-e engem?'' Azt válaszolta: ,,Az ég egyetlen
szellemének sincs erre hatalma.'' Ebben a pillanatban már az
ajkamon is pihent a Szent Ostya.
 
1678   Vasárnap azt mondta az ápoló nővér: ,,Ma elhozza a
pap önnek az Úr Jézust.'' ,,Jó!'' – feleltem. S valóban
elhozta. Némi idő múltán megengedték, hogy felkeljek, s így
már eljártam a szentmisére, és az Úrhoz.
 
1679   Az első vizsgálat után az orvos[414] megállapította,
hogy állapotom súlyos. ,,A gyanúja nővér, amiről beszélt,
valóban fennáll, de a mindenható Isten mindenre képes.''
  Midőn visszatértem a szobámba, hálaimába merültem,
megköszöntem mindent, amit egész életemben adott nekem az
Úr. Majd teljesen átadtam magam szent akaratának. Mély öröm
és béke árasztotta el a lelkem. (57) Oly mély volt bennem a
béke, hogy ha ebben a pillanatban jött volna el értem a
halál, nem mondtam volna neki: ,,Várj, még van, amit el kell
intéznem!'' Nem, hanem örömmel köszönteném, mert kész vagyok
találkozni az Úrral, nemcsak ma, hanem már azóta, amióta
egész bizalmamat Isten irgalmába helyeztem, s elfogadtam
legszentebb akaratát, ami csupa irgalom és könyörület.
Tudom, mi vagyok magamtól...
 
1680   Fehérvasárnap. Ma újra égő áldozatul ajánlottam fel
magamat az Úrnak a bűnösökért. Jézusom, ha már közeleg
életem vége – alázatosan könyörgök, fogadd el halálomat
Veled egyesülve égő áldozatként, amelyet hármas cél
érdekében ajánlok fel értelmem és akaratom teljes tudatában:
  Először: – Terjedjen el az egész világon irgalmad műve,
ünnepélyesen rendeljék el, s tartsák meg Isten Irgalmának
ünnepét.
  (58) Másodszor: – Meneküljenek a bűnösök irgalmadhoz, s
részesüljenek ennek kimondhatatlan áldásaiban, főleg a
haldokló lelkek.
  Harmadszor: – Kívánságod szerint valósuljon meg az
irgalmasság teljes műve, s egy bizonyos személyért, aki ezt
a művet viszi...
  Legirgalmasabb Jézusom! Fogadd el ezt az elégtelen
áldozatot, amit ma az ég és föld színe előtt felajánlottam
Neked. Tökéletesítse Legszentebb irgalommal teli Szíved, ami még hiányzik belőlem, s így ajánld fel legszentebb Atyádnak a bűnösök megtérésére. Ó, Krisztus, annyira vágyódom a
lelkek után!
 
1681   + Ebben a pillanatban átjárt Isten világossága.
Éreztem, hogy Isten egyedüli tulajdona vagyok. Éreztem a
lélek legnagyobb szabadságát, amiről ezelőtt sejtelmem sem
volt. Ugyanakkor láttam Isten irgalmának dicsőségét, s
körülötte lelkek seregeit, akik jóságát dicsőítették. Lelkem
teljesen elmerült Istenben, s e szavakat hallottam: ,,Te
vagy legkedvesebb leányom.” Isten élő jelenlétét egész nap
éreztem.
 
1682   (59) + 1938.5.1. Ma este azt mondta Jézus: ,,Leányom,
nem hiányzik-e valami néked?'' – Azt válaszoltam: ,,Ó,
Szerelmem, ha velem vagy, mindenem megvan!'' Az Úr ezt
felelte: ,,Ha a lelkek egészen rám bíznák magukat, magam
tenném szentté őket, s még nagyobb kegyelmekben részesíteném őket. Vannak lelkek, akik semmibe sem veszik fáradozásaimat, de én nem kedvetlenedem el, akárhányszor visszajönnek hozzám, segítésükre sietek. Irgalmammal védelmezem őket, s könyörületes szívemben első helyet biztosítok részükre.
 
1683   Írd fel a szerzetes lelkek részére, hogy gyönyörűség
a szívükbe jönnöm a Szentáldozás által. De ha valamelyik
szívben másvalaki lakozik, azt nem bírom elviselni. A
leggyorsabban távozom tőle, s minden neki készített
kegyelmet és adományt magammal viszek. A lélek még észre sem
veszi távozásomat. Némi idő után aztán felfigyel belső
ürességére és elégedetlenségére. Ó, ha ekkor hozzám
fordulna, (60) segítségére lennék, hogy megtisztítsam a
szívét. Mindent helyrehoznék ebben a lélekben. De tudatos
beleegyezése nélkül nem tudok gazdálkodni a szívében.''
 
1684   + Gyakran érintkezem haldoklókkal, kérem nékik Isten
irgalmát. Ó, milyen nagy az Isten jósága! Sokkal nagyobb,
mint ahogy fel tudjuk fogni. Az Isteni Irgalomnak vannak
olyan pillanatai és titkai, amelyek fölött még az ég is
csodálkozik. Ítéletünk némuljon el a lelkek felől, mert
Isten irgalma különleges irántuk.
 
1685   (61) Ma a szent órán kértem Jézust, tanítson meg a
lelki életre. Jézus azt mondta: –,,Leányom, tartsd magad
hűségesen szavaimhoz, melyeket neked mondok: ne becsülj túl
sokra külső dolgokat, még ha drágának tűnnek is neked. Mondj
le magadról, s légy velem állandóan. Bízz rám mindent, ne
tégy semmit magadtól, így mindig nagy lelki szabadságban
maradsz, és semmilyen külső körülmény és esemény nem fog
megzavarni. Ne törődj az emberek véleményével. Engedd, hogy
saját tetszésük szerint ítéljenek meg; ne védekezz, nem
árthatnak neked. Igénylésük első jelére adj oda mindent, még
ha a legszükségesebb dologról lenne is szó. Ne kérj semmit,
anélkül, hogy tőlem tanácsot ne kérnél! Engedd, hogy
elvegyék tőled azt is, ami megillet – elismerést, jó
hírnevet. Első helyen álljon a lelked. Így mindentől
megszabadulva nyugodjál szívemen, békéd ne engedd semmivel
megzavarni! Kis tanítványom, fontold meg (62) szavaimat,
melyeket most mondtam Neked!''
 
1686   Ó, szerelmem, örök Mesterem! Mily jó hallgatni, mert
az engedelmesség erőt és hatalmat ad a léleknek a tettek
megvalósítására!
 
1687   Ma láttam a megfeszített Urat. Szívének sebéből
értékes gyöngyök és gyémántok hullottak. Láttam, hogy számos
lélek összegyűjtötte ezeket az adományokat. Volt köztük egy
lélek, aki a legközelebb áll a Szívéhez. Igen sokat gyűjtött
belőlük nemcsak magának, hanem mások részére is, mert
ismerte ezen adományok értékét. Az Üdvözítő azt mondta
nekem: ,,Ezek a kegyelmek kincsei, amelyek a lelkekre
ömlenek, de nem minden lélek tudja kihasználni
bőkezűségemet.''
 
1688   Ma azt mondta nekem az Úr: ,,Leányom, nézd irgalmas
szívemet, s tükrözd irgalmát saját szívedben és tetteidben,
hogy téged is, aki irgalmam hírnöke vagy, átjárjon
irgalmam.''
 
1689   (63) 1938.5.8. Ma láttam két földbe vert oszlopot.
Mindkettő nagyon nagy volt. Az egyiket én, a másikat egy
bizonyos személy, S. M. felfoghatatlan erőfeszítéssel,
fáradsággal és erővel döngölte a földbe. Midőn már állt az
oszlop, magam is csodálkoztam, honnan volt erőm a
beveréséhez? Megértettem, nem az én, hanem az ég ereje
működött itt. A két oszlop a kép közelében állt – s a képet
erre a két oszlopra helyezték, mégpedig jó magasra. A két
oszlopon hirtelen egy nagy templom keletkezett. Belsejében
és külsejénél is látható volt egy kéz, amely befejezte a
templom építését, de a kéz tulajdonosát nem láttam. A
templomban és körülötte nagy tömeg tolongott. Mindenkire
kiáradtak a sugarak Jézus Legirgalmasabb Szívéből.
 
1690   Ma Szentáldozás után így szólt Jézus: ,,Leányom, adj
nekem lelkeket! Tudd meg, az a feladatod, (64) hogy lelkeket
nyerj meg részemre imáiddal, áldozataiddal és bátorítással,
hogy bízzanak irgalmasságomban.''
 
1691   Ó, úgy vágyom irgalmad dicsőségére, magamnak meg
keserűségre és szenvedésre. Ha látom irgalmad dicsőítését,
mértéktelenül boldog vagyok. Minden gyalázat, megaláztatás,
lealacsonyítás érjen csak engem, de a Te irgalmad dicsősége
és tisztelete zengjen. Ez elég nekem.
 
1692
A Teremtő és a teremtmény
 
  Imádlak Téged, Uram és Teremtőm, elrejtve a
Legméltóságosabb Oltáriszentségben. Imádlak Téged kezed
minden művéért, melyekben oly sok bölcsességet, jóságot és
irgalmasságot mutattál nekem. Ó, Uram, oly sok szépséget
szórtál a földre, s ezek mind felfoghatatlan szépségedet
hirdetik, bár csupán gyenge visszfényeid Neked,
felfoghatatlan Szépség. Rejtve és titokzatos módon vagy
jelen, és szépségedet elrejtetted előlem, (65) de hittel
megvilágosított szemeim mégiscsak felérnek Hozzád, s lelkem
felismeri Teremtőjét, legfőbb Javát. Egész szívem elmélyed
imádásodban. Uram, Teremtőm! Jóságod felbátorít, hogy
szóljak Hozzád. – Irgalmad eltávolítja a közöttünk tátongó
szakadékot, ami elválasztja a Teremtőt a teremtménytől.
Veled beszélni, ó, Uram, gyönyörűség a szívemnek. Benned
megtalálok mindent, amire csak vágyódhat a szívem. Fényed
megvilágítja értelmemet, s képessé tesz, hogy mindjobban
felismerjelek Téged. Nálad kegyelemözön árad szívembe, s itt
örök életet meríthet magának lelkem. Ó, Uram és Teremtőm,
ezeken az adományokon kívül Önmagadat adod nekem, és
szorosan egyesülsz velem, nyomorult teremtményeddel. Itt
szívünk szavak nélkül is megérti egymást, itt senki sem
tudja megszakítani beszélgetésünket. Amiről Veled beszélek,
Jézus, az a mi titkunk, amelyről a teremtmények (66) nem
fognak tudni, s még az angyalok sem merik megkérdezni. Ezek
titkos megbocsátások, melyekről csak Jézus tud és én. Ez az
ő irgalmának titka, amely minden lelket egyénileg átfog.
Ezért a felfoghatatlan jóságodért imádlak Téged, Uram és
Teremtőm, teljes szívvel és lélekkel. S bár dicsőítésem
nyomorúságos és kicsiny, mégis nyugodt vagyok, mert tudod:
gyarlósága ellenére is őszinte...
 
1693   Ahogy a fenti szavakat írtam, megpillantottam Jézust,
amint fölém hajolt és megkérdezte: – ,,Mit írsz, leányom?''
– Azt feleltem: ,,Rólad írok, Jézus. Elrejtettségedről a
Legszentebb Oltáriszentségben. Felfoghatatlan szeretetedről
és irgalmadról az emberek iránt.'' – Ezt válaszolta Jézus:
,,Legmélyebb titkom titkárnője! Tudd meg, kizárólagos
bizalmamat élvezed. Az a feladatod, hogy mindent leírj, amit
irgalmamról tudattam veled a lelkek javára, akik majd (67)
ezt az írást olvassák, s lelkük vigaszt és bátorságot merít
belőle, hogy hozzám jöjjenek. Ezért kívánom, hogy minden
szabad idődet az írásra fordítsd.'' – ,,Ó, Uram! Lesz-e
mindig időm, ha csak rövid is, az írásra?'' Jézus azt
felelte: ,,Nem a te dolgod, hogy ezen gondolkozz. Tégy
annyit, amennyit tudsz! Úgy fogom irányítani a
körülményeket, hogy amit kívánok, könnyen teljesíthesd
....''
 
1694   Ma meglátogatott egy világi személy, aki nagy
kellemetlenséget okozott nekem, mert visszaélve jóságommal
összevissza hazudozott. Ahogy megláttam, megfagyott ereimben
a vér. Eszembe jutott, mennyit szenvedtem miatta, pedig
egyetlen szóval tisztázhattam volna magam. Arra gondoltam,
hogy tudatom vele az igazságot, éspedig azonnal. De
egyszerre Isten irgalmára (68) gondoltam. Elhatároztam, hogy
úgy viselkedem vele, ahogy Jézus tenné helyemben. Szelíden
beszéltem hozzá, s midőn négyszemközt akart velem beszélni,
kíméletesen, de egyértelműen ráirányítottam figyelmét
szomorú lelkiállapotára. Észrevettem mély megindultságát,
bár igyekezett elrejteni előlem. Közben bejött egy harmadik
személy, így négyszemközti társalgásunknak vége szakadt. Ez
az illető kért tőlem egy pohár vizet s két másik dolgot,
amit szívesen megadtam neki. Isten kegyelme nélkül azonban
képtelen lettem volna így bánni az első személlyel. Miután
elmentek, hálát adtam Istennek a kegyelemért, amellyel
megerősített az Úr.
 
1695   Most meghallottam a szavakat: ,,Örülök, hogy úgy
viselkedtél, mint igazi leányom. Légy mindig irgalmas, amint
én is az vagyok. Irántam való szeretetből szeress mindenkit,
még legádázabb ellenségedet is, hogy szíved hűen tükrözze
(69) irgalmamat.''
 
1696   Ó, Krisztus! Ha nagy erőfeszítésembe kerül is, de
kegyelmeddel minden lehetséges.
 
1697   Ma elég jól érzem magam, s örültem, hogy megtarthatom
a szent órát. Abban a percben, ahogy elkezdtem az imát,
fizikai szenvedéseim annyira fokozódtak, hogy képtelen
voltam tovább imádkozni. Ahogy véget ért a szent óra,
elmúltak fájdalmaim is. Elpanaszoltam az Úrnak, mennyire
vágyódtam elmélyedni keserű szenvedéseiben, de fájdalmaim
miatt nem bírtam. Erre Jézus azt mondta: ,,Leányom! Tudd
meg, az az én kegyelmem, amikor megérzed és jobban
megismered fájdalmaimat. De ha elhomályosul az értelmed, és
nagyok a szenvedéseid, akkor valóban részt veszel az én
szenvedéseimben. Teljesen hozzám hasonlóvá teszlek. Ebben a
pillanatban az a dolgod, hogy kövesd akaratomat, jobban,
mint bármikor...''
 
1698   (70) Gyakran kísérem a haldokló lelkeket,[415] s
Isten irgalmába vetett bizalmat könyörgök számukra.
Könyörgök Isten kegyelméért, ami mindig győzelmet arat.
Néha, különleges, titokzatos módon, utolsó pillanatban
érinti meg a bűnös lelket Isten irgalma. Külsőleg úgy tűnik,
elveszett már minden. De nem így van. Isten végső
kegyelmének sugarában a lélek oly nagy szeretettel fordul
Istenhez az utolsó pillanatban, hogy azonnal elnyeri bűnei
bocsánatát, büntetése azonnali elengedését. Külsőleg nincs
jele bánatának és összetörtségének, mert már nem reagál
külső dolgokra. Ó, mily megfejthetetlen Isten irgalma! De
jaj – vannak lelkek, akik önként és tudatosan elutasítják,
és megvetik ezt a kegyelmet. Bár a haldoklás pillanatában
Isten megadja a lelkeknek ezt a belső világosságot, s ha a
lélek is akarja, lehetősége van visszatérni Istenhez. De
néha annyira (71) megkeményedett már némely lélek, hogy
tudatosan a poklot választja. Meghiúsítja más lelkek érte
mondott imáit, sőt Isten igyekezetét is.
 
1699
JMJ  Magány – legkedvesebb perceim,
     Magány – mindig Veled, Uram, Istenem.
     Szíveden az idő boldogan telik,
     Lelkem itt mindig megpihen.
  Mikor a szívet eltölti a Te jelenléted s szereteted,
  És a lélek tiszta hévben izzik,
  A legnagyobb elhagyatottság sem teszi magányossá az ilyen lelket,
  Mert a Te öledben nyugszik.
     Ó, magány – a legnemesebb társaságban eltöltött percek,
     Minden teremtmény elhagyjon bár,
     Én elmerülök Istenséged tengerében,
     S te édesen hallgatod szívem vallomását.
 
1700   (72) Ma este megkérdezte tőlem az Úr: ,,Van-e
szívednek valamilyen kívánsága?'' Azt válaszoltam: ,,Igen,
van egy nagy vágyam! Veled örökre egyesülni!'' – Erre az Úr
azt felelte: ,,Ez nemsokára bekövetkezik. Legkedvesebb
gyermekem, minden rezdülésed visszatükröződik szívemben.
Pillantásom jóságosan pihen rajtad más teremtményeim
előtt.''
========================================================================

1701   Ma kértem az Urat, tanítson a benső életre, mert
magamtól nem tudok tökéletes dolgot sem elgondolni, sem
megérteni. Az Úr így válaszolt: – ,,Én voltam a mestered –
most is az vagyok, és az is maradok. Légy azon, hogy szíved
az én alázatos és szelíd szívemhez legyen hasonló. Sohase
hivatkozz a jogaidra. Nyugodtan, türelemmel viselj el
mindent, bármi is történik. Ne védekezz, ha ártatlanul
megszégyenítenek. Hagyj másokat győzedelmeskedni. Maradj (73) jó akkor is, ha úgy látod, visszaélnek jóságoddal. Ha szükséges, magam védlek meg. Légy hálás a legkisebb kegyelmemért is, mert ez újabb kegyelmek adományozására kényszerít engem...''
 
1702   Mikor a keresztutat végeztem, panaszkodni kezdett az
Úr a szerzetesi és papi lelkek, a választott lelkek
szeretetének hiányai miatt. ,,Megengedem a kolostorok és
szerzetesrendek elpusztítását.'' Azt válaszoltam: ,,Uram, de
hiszen olyan sokan dicsérnek Téged a kolostorokban!'' Azt
felelte az Úr: ,,Ez a dicséret megsebzi szívemet, mert a
kolostorok kiűzték a szeretetet. Ezek áldozat és szeretet
nélküli lelkek, tele egoizmussal, önszeretettel, gőggel,
önteltséggel, hamissággal és képmutatással. Lelkek, akik
langyosak, alig van bennük annyi melegség, hogy magukat
életben tartsák. Szívem ezt nem bírja elviselni. (74) Minden
kegyelem, amit naponta kiárasztok rájuk, lefolyik róluk,
akár egy szikláról. Nem bírom elviselni őket, mert se nem
jók, se nem rosszak. Azért létesítettem a kolostorokat, hogy
megszenteljék a világot. Belőlük kell kiáradnia a világra a
szeretet és áldozat égő lángjainak. Ha nem térnek meg, s nem
gyullad fel bennük az első szeretet, megsemmisítem őket.
  Hogyan akarnak a megígért bírói székben helyet foglalni az
ítéletkor, mikor bűneik súlyosabbak, mint a világéi – sem
bűnbánat, sem engesztelés... Ó, szív, mely reggel magadba
fogadsz, de már délben a gyűlölet számtalan formáját
táplálod irántam! Ó, szív, akit különösképpen
kiválasztottam! Vajon azért-e, hogy több szenvedést okozz
nekem? – A világ nagy bűnei csak felületesen sértik meg, de
a választottak bűnei mélyen átdöfik szívemet...''
 
1703   Midőn védelmembe akartam venni őket, nem találtam
semmit (75) igazolásukra. Az adott pillanatban egyetlen
gondolatom sem támadt mentségükre. Fájdalom szorította össze
a szívemet, s keservesen sírtam. Akkor megláttam az Urat,
aki jóságosan vigasztalt: ,,Ne sírj, van még sok lélek, ki
engem nagyon szeret, de szívem arra vágyik hogy mindenki
szeresse. S mert szeretetem nagyon nagy, ezért fenyítek és
büntetek.''
 
1704   + Harc egy bizonyos kísértéssel. Valaki folyamatosan
hízelegve beszélt hozzám. Tudta, mikor megyek a kápolnába
vagy a verandára, ilyenkor rendszerint az utamba állt. Nem
volt bátorsága egyedül találkozni velem, ezért mindig egy
hozzá hasonló kísérővel jött, de egyikük sem mert közeledni.
Éppen a májusi ájtatosságra mentem, amikor megláttam, hogy
ezek a személyek azon a helyen álltak, ahol el kellett
haladnom. Még mielőtt odaértem volna, hallottam a rám
vonatkozó (76) hízelgő szavakat. Az Úr megismertette velem
szívük gondolatát, mely bizony nem volt jó. Éreztem, hogy az
ájtatosság után elém fognak állni, s akkor kénytelen leszek
velük beszélgetni, mert eddig még egyetlen szót sem
váltottam velük. A kápolnából kijövet láttam, hogy
felvértezve várnak rám. Félelem fogott el. De hirtelen
mellém állt Jézus, és így szólt: ,,Ne félj, én veled
megyek!'' Erre leírhatatlan erő áradt a lelkembe, pár
lépéssel előttük bátran és hangosan így szóltam:
,,Dicsértessék a Jézus Krisztus!'' Helyet adva válaszoltak:
,,Mindörökké! Ámen.'' Mintha villám sújtotta volna őket,
leszegték fejüket, s rám se mertek nézni. Ahogy tovább
mentem, gonosz szavakat küldtek utánam. Ettől fogva ez a
személy, ha meglátott, elmenekült előlem, én pedig hála
Istennek, nyugodt voltam...
 
1705   (77) Szentmise után kimentem a kertbe, hogy
elvégezzem az elmélkedésemet. Zavartalanul elmélkedhettem,
mert egyetlen beteg sem volt ott ebben az időben. Isten
jótéteményeire gondoltam, és szívem annyira fellángolt a
szeretettől, hogy azt hittem, szétveri keblemet. Hirtelen
elém állt Jézus, és megkérdezte: ,,Mit csinálsz itt ilyen
korán?'' Azt válaszoltam: ,,Rólad, irgalmadról és irántunk
való jóságodról elmélkedem. És Te, Jézusom, mit csinálsz
itt?'' – ,,Azért jöttem, hogy veled találkozzam s új
kegyelmekkel halmozzalak el. Lelkeket keresek, akik
elfogadnák kegyelmeimet.''
 
1706   Ma a vecsernyén tudatta velem az Úr, mennyire tetszik
neki a tiszta, szabad szív. Éreztem, milyen gyönyörűség
Istennek ilyen szívekbe néznie. De az ilyen szívek hősi
szívek. Életük állandó harc...
 
1707   (78) + Midőn a verandára mentem, rövid időre betértem
a kápolnába. Szívem mély, dicsőítő imába merült, s
magasztalta Isten felfoghatatlan jóságát és irgalmát. Ekkor
e szavakat hallottam lelkemben: ,,Ilyen vagyok, amilyennek
dicsérsz, és mindig ilyen maradok számodra. Már ebben az
életben tapasztalod jóságomat, de teljes egészében majd a
jövendő életben fogod megismerni.''
 
1708   Ó, Krisztus! Legnagyobb gyönyörűségem, ha látom, hogy
szeretnek Téged, s ha felhangzik dicsőséged, s terjed
irgalmad tisztelete. Ó, Krisztusom! Életem utolsó
pillanatáig nem szűnök meg irgalmadat és jóságodat
dicsőíteni. Minden csepp véremmel, szívem minden
dobbanásával magasztalom irgalmadat. Szeretnék egészen Téged
dicsőítő himnusszá változni. Halálos ágyamon legyen szívem
utolsó dobbanása szeretethimnusz végtelen irgalmad
dicsőítésére!
 
1709   (79) + Ma azt mondta nekem az Úr: ,,A Szentlélek
eljövetele előtt háromnapos lelkigyakorlatot fogsz tartani.
Én magam leszek vezetőd. Nem tartod majd magad a
lelkigyakorlatok alatt szokásos szabályokhoz, s nem fogsz
használni semmiféle könyvet az elmélkedéshez. Feladatod
egyedül szavaim megfontolása lesz. Lelki olvasmánynak Sz.
János evangéliumából olvass át egy fejezetet.''
 
[Az eredetiben fél oldal szabadon maradt].
 
1710   (80) 1938.5.26. Ma elkísértem Jézust, amint a mennybe
felment.[416] Ez dél felé volt. Nagy vágyódás fogott el
Isten után. Különös, minél erősebben éreztem Isten
jelenlétét, annál bensőségesebben vágytam Utána. Hirtelen a
tanítványok és Apostolok közt találtam magam. A Szűzanya is
köztük volt. Jézus azt mondta tanítványainak, hogy menjenek
el az egész világra, s tanítsanak az Ő nevében! Felemelte
kezét, megáldotta őket, s eltűnt a felhők között. Láttam a
Szent Szűz nagy vágyódását is. Lelke a szeretet teljes
erejével epekedett Jézus után, de teljesen nyugodt volt.
Istenre hagyatkozott. A szívében nem volt egy rezdülés sem
más, mint amit Isten akart.
 
1711   Midőn magam maradtam a Szent Szűzzel, a lelki életre
oktatott. Azt mondta: ,,Egy lélek igazi nagysága abból áll,
hogy Istent szereti, s jelenlétében megalázza magát.
Teljesen megfeledkezik önmagáról. Magát a legcsekélyebbnek tartja, mert Isten hatalmas, de csak az alázatosakban találja tetszését, a gőgösöknek mindig ellenáll.''
 
1712   (81) Midőn egy személy felkeresett, akiről már egy s
más helyen említést tettem, s felismertem, hogy hazudni
kezd, közöltem vele: tudom, hogy hazudik. Nagyon szégyellte
magát, és elhallgatott. Beszéltem neki Isten nagy
ítéletéről. Láttam azt is, hogy ártatlan lelkeket veszélyre
csábít. Mindent felfedtem előtte, ami rejtve volt szívében.
Le kellett győznöm magam, hogy így beszéljek vele.
Bebizonyítván Jézusnak, hogy ellenségeimet is szeretem, neki
adtam uzsonnámat. Megvilágosodott lélekkel távozott, de még
távol állt a cselekedetektől...
 
1713   Vannak pillanatok, amikor Jézus legkisebb
kívánságomat is teljesíti. Ma megemlítettem, mennyire
szeretnék búzakalászt látni, de ebből a szanatóriumból nem
látszik. Meghallotta ezt az egyik páciens, aki másnap kiment
a mezőre, s hozott nekem pár szál csodaszép (82) kalászt.
Szobámban mindig van friss virág, de lelkemet semmi sem
elégíti ki, mindjobban vágyódom Isten után.
 
1714   Ma buzgón imádkoztam Jézushoz házunkért. Kértem,
vegye el a keresztet, amely most zárdánkra nehezedik,[417]
Az Úr azt válaszolta: ,,Imáidat más szándékra fordítom, mert
a keresztet nem vehetem le rólatok mindaddig, amíg meg nem
értették jelentését.'' Én azonban továbbra is imádkoztam
erre a szándékra.
 
1715   Erős kísértés. Az Úr megmutatta nékem, milyen kedves
előtte a tiszta szív. Erre mélységesen átéreztem, milyen
nyomorult is vagyok. Mikor a gyónásra készültem, erős
kísértéseket éreztem a gyóntatók ellen. Nem láttam a sátánt,
de éreztem szörnyű dühét. – ,,Ez csak egy közönséges
ember.'' – ,,De különleges, mert Isten hatalmával
rendelkezik.'' – ,,Hát igen, (83) megvallani neki a bűnöket
nem nehéz, de feltárni előtte a szív legtitkosabb zugainak
titkát, s beszámolni neki Isten kegyelmeinek hatásairól és
Isten minden kívánságáról, elmondani, ami az Úr között és
köztem történik – ez meghaladja az ember erejét.'' Éreztem,
hogy sötét hatalmakkal harcolok, s felkiáltottam: ,,Ó,
Krisztus! Te és a pap egyek vagytok. Hozzád megyek gyónni,
nem egy emberhez.'' Mikor elkezdtem gyónni, először ezekről
a nehézségeimről számoltam be. A pap azt mondta, a
legokosabb, amit tehettem, az volt, hogy legelőször ezeket a
súlyos kísértéseket említettem meg. A gyónás után eltűnt
minden kísértés, s lelkem eltelt békével.
 
1716   Egy nap a rekreáció idején az egyik karnővér úgy
nyilatkozott, hogy a dolgozó nővéreknek[418] nincsenek
érzéseik, s ezért keményen lehet bánni velük. Elszomorodtam,
hogy az igazgató nővérek ilyen kevéssé ismerik a dolgozó
apácákat, s csak a külső látszat szerint ítélkeznek.
 
1717   (84) Ma beszéltem az Úrral, aki ezt mondta: ,, Vannak
lelkek, akikben egyáltalán nem tudok működni. Ezek azok,
akik mindig másokat figyelnek, s nem tudják, mi történik
saját bensőjükben. Állandóan másokról beszélnek, még a
teljes csend idején is, ami a velem való társalgásra lenne
szánva. Ezek a szegény lelkek nem hallják szavaimat, üres
marad a lelkük. Engem nem saját szívükben keresnek, hanem a
fecsegésben, ott pedig nem vagyok soha. Érzik ürességüket,
de be nem vallanák saját hibájukat. Állandó szemrehányást
jelentenek részükre azok a lelkek, akikben én uralkodom.
Ahelyett, hogy megjavulnának, irigység kél szívükben.
Nemhogy észre térnének, még mélyebbre süllyednek. S az idáig
csak féltékeny lélek gyűlölködővé válik. Már a szakadék
szélén állnak, másoktól irigylik adományaimat, míg maguk nem
tudják és nem is akarják elfogadni azokat.''
 
1718

     (85) Ha lábaidnál ülhetek, rejtőző Istenem,
     Ez lelkem számára maga a mennyország,
     Magadat itt ismerteted meg velem,
     Add nekem szívedet, add – így szólsz édesen hozzám.
  Csendes beszélgetéseink alatt Veled kettesben
  Mennyei perceket élek át,
  Azt mondhatom Istennek: vedd hát szívem, vedd,
  És Te, a hatalmas, végtelen, örömmel nézel rá.


     Szeretet, édesség járja át lelkemet,
     S a Te szüntelen jelenléted,
     Elragadtatás így a földi életem,
     S mint egy szeráf – Hozsannát zengek.
  Szerény kenyér színe rejti tested, lelked,
  Elrejtetted benne istenséged,
  Ez a kegyelem-forrás táplálja életem,
  Minden égi örömnél többet ér a Te jelenléted.
     Ha velem egyesülsz a Szentáldozásban, ó, Istenem,
     Általad hatalmassá válok – érzem.
     (86) Tőled származik ez, ó, Uram, alázattal beismerem,
     És segítségeddel szentté válhatok – nyomorúságom ellenére.
 
1719   + A szentmise alatt tudomásomra jutott, hogy egy
bizonyos pap kevés hatást gyakorol a lelkekre. Csak magára
gondol, így magára marad – elveszíti Isten kegyelmét.
Semmitmondó külső dolgokra támaszkodik, melyeknek nincs
semmi jelentősége az Isten előtt. Mivel igen büszke,
hasztalanul fáradva csak szalmát csépel.
 
1720   Vannak pillanatok, melyeket Jézus megértet velem
lelkemben, s ilyenkor minden, ami a földön van,
szolgálatomra áll. Barátok, ellenségek, sikerek és
kellemetlenségek. Mindennek, akár akarja, akár nem,
szolgálnia kell engem. Nem gondolok rájuk egyáltalán, azon
igyekszem, hogy hű maradjak Istenhez, s egész önfeledten
csak Őt szeressem. Ő maga törődik velem, s küzd ellenségeim
ellen.
 
1721   (87) A Szentáldozás után, amikor Jézust szívembe
fogadtam, azt mondtam Neki: ,,Szerelmem! Uralkodj szívem
legrejtettebb zugában, ahonnan legtitkosabb gondolataim
fakadnak, ahová csak Neked van bejárásod, Uram. Ebbe a
legmélyebb szentélybe nem hatolhatnak be az emberek
gondolatai. Magad lakj ott benn, s minden Tőled eredjen,
amit a külvilágban cselekszem. Forrón óhajtom, s lelkem
egész erejével törekszem arra, hogy ebben a szentélyben
otthon érezd magad, Uram.''
 
1722   E szavakat hallottam: ,,Ha kezeimet nem kötnéd meg,
sok büntetést küldenék a földre. Leányom, tekinteted
lefegyverzi haragomat. Bár ajkaid hallgatnak, mégis oly
erősen kiáltasz hozzám, hogy megrendül az egész menny. Nem tudok elmenekülni kérésed elől, mert nem valahol távol üldözöl kéréseddel, hanem saját szívedben.''
 
1723   (88) Az éjjel egy hölgy lelke jött el hozzám.
Éreztette jelenlétét, s tudatta, hogy szüksége van az imára.
Egy darabig imádkoztam érte, de éreztem, hogy szelleme még
nem hagyott el. Azt mondtam gondolatban: ,,Ha jó lélek vagy,
hagyj békén! A holnapi búcsú éretted lesz.'' Ebben a
pillanatban elhagyta szobámat. Felismertem, hogy a
tisztítótűzben van.
 
1724   Ma erősebben éreztem testemben az Úr szenvedését,
mint máskor. Tudtam, hogy ez egy haldokló bűnösért van.
 
1725   Ma újra arra tanított az Úr, hogyan járuljak a
bűnbánat szentségéhez. ,,Leányom, ha jelenlétemben készülsz
fel, gyónni is előttem fogsz. Én csak beburkolódzom a pap
palástjába. Sose fontolgasd, milyen a pap, (89) aki engem
takar. Úgy nyílj meg előtte, mintha előttem tárulkoznál fel.
Én majd megtöltöm világosságommal a lelkedet.''
 
1726   Uram, Krisztusom, oly mélységek felett vezetsz át
engemet, hogy ha letekintek, félelem támad bennem, de
Szívedhez simulva azonnal béke tölt el. A Te Szívednél nem
félek semmitől. Veszélyes pillanatokban úgy viselkedem, mint
egy gyermek, akit édesanyja karjaiban tart: ha valami
szörnyűségest lát, erősebben kapaszkodik anyja nyakába, s
mindjárt védve érzi magát.
 
1727   + Néha úgy látom, olyan lelkek állítanak nékem
csapdákat, akiknek nem kellene ezt tenniük. Nem védekezem,
de erősebben bizakodom Istenben, aki látja bensőmet, és
látom, hogy az illető maga esik a hurokba. Ó, Istenem,
milyen igazságos és jó vagy!
 
1728   (90) ,,Írd! Háromszorosan szent vagyok, s irtózom a
legkisebb bűntől is. Nem tudom szeretni azt a lelket, akit
beszennyez a bűn. Ha azonban bánatot érez, nagylelkűségem
határtalanná válik iránta. Irgalmam elborítja, s
megigazulttá teszi őt. Irgalmam követi a bűnösöket, bárhol
is járjanak, és szívem örül, ha visszatérnek hozzám.
Elfelejtem a keserűséget, amellyel átitatták szívemet, és
örülök visszatérésüknek. Mondd meg a bűnösöknek, hogy egy
sem menekül kezeim közül. Ha elszöknek irgalmas szívem elől,
igazságos kezeimbe kerülnek. Mondd meg nekik, hogy állandóan
várok rájuk, hallgatom szívük dobbanását, mikor kezd értem
dobbanni. Írd le, hogy lelkiismeret-furdalásuk által szólok
hozzájuk, sikertelenségek és szenvedések, viharok és
villámok által, és az Egyház szavával. De ha minden
kegyelmemet semmibe veszik, haragra (91) gyúlok irántuk.
Magukra hagyom őket, s megadom, amit kívánnak.''
 
1729   Ó, Jézusom, egyedül csak Te ismered erőfeszítéseimet.
Látszólag jobban vagyok, de csak annyi telik tőlem, hogy ki
tudok menni a verandára, s nem kell állandóan az ágyban
feküdnöm. Tisztán látok, tudom, mi van velem. Elöljáróim
gondoskodása és az orvosok erőfeszítései ellenére gyengül és
fogy az egészségem. De végtelenül örülök hívásodnak,
Istenem, mert tudom, ó, Szerelmem, hogy halálommal kezdődik
meg a küldetésem. Ó, hogy szeretnék már elszakadni ettől a
testtől! Jézusom, Te tudod, hogy minden kívánságom a Te
akaratodat óhajtja. Saját magam egy (92) pillanattal sem
kívánok korábban meghalni vagy tovább élni vagy
szenvedéseimet enyhíteni, illetve erősíteni. – Csak azt
akarom egyedül, ami a Te szent akaratod. Bár nagy lelkesedés
és erős óhaj ég szívemben, de ezek sohasem múlják felül
akaratodat.
 
1730   Irgalmadhoz menekülök, jóságos Istenem, mert egyedül
csak Te vagy jó. Ha nagy is nyomorúságom, és számtalan a
hibám, bízom irgalmadban, mert Te vagy az irgalom Istene, és
évszázadok óta nem lehetett hallani, s ég, föld nem
emlékezik arra, hogy egyetlen lélek is csalódott volna, aki
bízott irgalmadban. Ó, könyörület Istene! Egyedül Te tudsz
igazolni engem, s Te sohasem utasítasz vissza, ha bánattal
eltelve közeledem irgalmas Szívedhez, aki a legnagyobb
bűnösöket sem taszítottad el.
 
1731   (93) Ma hatalmas vihar ébresztett fel. Tombolt a
szél, felhőszakadásként ömlött a zápor, s villámok
csapkodtak. Imádkoztam, hogy ne okozzon nagy károkat a
vihar. Erre meghallottam: ,,Imádkozd a rózsafüzért, amire
tanítottalak, s elmúlik a vihar.'' Elkezdtem imádkozni, s
még a végére sem értem, hirtelen megszűnt a vihar. Még
ezeket a szavakat is hallottam: ,,Ezzel az imával mindent
elnyersz, ha az, amit kérsz, megegyezik akaratommal.''
 
1732   Midőn Lengyelországért imádkoztam, ezeket a szavakat
hallottam: ,,Különösen megszerettem Lengyelországot. Ha
akaratomat engedelmességgel fogadja, hatalomra és szentségre
emelem. Szikra lobban belőle, amely előkészíti a világot
végső eljövetelemre.''
 
1733   (94) + Üdvöz légy, rejtett Szeretet, lelkem élete!
Üdvözöllek, Jézusom, e kenyér jelentéktelen alakjában.
Üdvözöllek, legédesebb Irgalmasság, amely kiáradsz minden
lélekre! Légy üdvözölve, végtelen Jóság, Kiből kegyelmek
özöne árad körös-körül. Légy üdvözölve, elhomályosított
Fényesség, lelkek Világossága! Üdvözöllek, irgalom
kimeríthetetlen Kútja, élet és szentség legtisztább Forrása!
Üdvözöllek, tiszta szívek Gyönyörűsége! Üdvöz légy, bűnös
lelkek egyetlen Reménye!
 
1734   Jézusom! Te tudod, hogy vannak pillanataim, amikor
egyetlen emelkedett gondolatom sem támad, s lelkem lendülete
is ellankad. Türelemmel viselem magam ilyenkor, s elismerem,
hogy ez vagyok én, mert minden szépség Isten kegyelme.
Mélységes alázat fog el, s kérem segítséged, kegyelmed pedig
nem tétovázik betérni egy alázatos szívbe.
 
1735
     (95) Ó, szűz leány, gyönyörű szép virág,
     Nem sokáig lát már téged e világ,
     Ó, mily pompás szépséged,
     Én tiszta jegyesem.
  Ki nem fejezik azt szavak vagy számok,
  Mily drága szűzi tiszta virágod,
  Semmi nem szennyezi be fényességedet,
  Mely erős, bátor és legyőzhetetlen.
     Maga a déli nap fénye
     Elsötétül a szűzi szív mellett,
     A szüzességnél nagyobb dolgot nem látok,
     Istennek Szívéből származik virágod.
  Ó, hallgatag szűz, illatos rózsaszál,
  Bár itt a földön sok kereszt vár,
  De szem nem látta, emberi értelem fel nem foghatja,
  Mily nagy az égben a szüzek jutalma.
     Ó, szűz leány, hófehér liliom,
     Virágod te csak Jézusnak nyitod,
     (96) Szívednek tiszta kelyhében
     Megpihen Isten kedvére.
  Ó, szűz leány, himnuszod senki el nem énekli,
  Dalodban Isten szeretete rejlik,
  Nem értik még az ég angyalai sem,
  Amit egy szűz az Úrnak énekel.
     Ó, szűz leány, édeni virágod
     E világ minden fényén túlragyog,
     S ha nem is ért meg ez a világ,
     Előtted alázatosan meghajtja homlokát.
  Bár a szűz útja tövises,
  Élete keresztekkel telehintett,
  Nálánál senki sem erősebb,
  Meg nem törik, le nem győzheted.
     Ó, szűz leány, földi angyal,
     Híred száll az egész Egyházban,
     A tabernákulum előtt őrt állsz,
     És mint egy Szeráf, egészen szeretetté válsz.
 
1736   (97) Midőn egy alkalommal a verandán voltam,
megéreztem, hogy egy lélek súlyos kísértéssel küszködik a
szentgyónással kapcsolatban. Bár ismertem a lélek állapotát,
de nem kezdtem el magam beszélgetni vele. Mikor magunkra
maradtunk, ő tárta fel előttem a lelkét, s elmondott
mindent. Rövid beszélgetés után azt mondta: ,,Most már
nyugodt vagyok, lelkem nagyon megvilágosodott.''
 
1737   Ma Jézus tudtomra adta, ne beszéljek sokat az egyik
apácával. A beszélgetés alatt Isten különös kegyelme
erősített, különben ez a beszélgetés nem szolgálta volna
Isten dicsőségét.
 
1738   Az Úr azt mondta: ,,Térj be gyakran a tisztítótűzbe,
ott nagy szükségük van rád!'' Ó, Jézusom! Megértem e szavak
jelentőségét, de engedd meg, hogy előbb irgalmad kincseihez
(98) folyamodjak.
 
1739   ,,Leányom, írd, hogy maga az irgalom vagyok a megtört
lélekhez. A lélek legnagyobb nyomorúsága sem ingerel
haragra, inkább szívem irgalmát ébreszti fel.''
 
1740   Jézusom! Adj erőt a szenvedések elviseléséhez, hogy a
szám el ne húzzam, amikor a keserű kelyhet iszom. Te magad
segíts, hogy áldozatom kedves legyen Néked. Ha még évekig
elhúzódna, akkor se szennyezze be az önszeretet. A szándék
tisztasága tegye frissé, elevenné s kedvessé Előtted. Életem
szüntelen harc és erőfeszítés szent akaratod teljesítésére,
de minden ami bennem van, ó, Uram, erőm és nyomorúságom
Téged dicsérjen.
 
1741
(99) Isten végtelen jósága az angyalok teremtésében.
 
  Isten, ki önmagadban boldogság vagy, s nincs szükséged
teremtményekre ehhez a boldogsághoz, mert Te magad vagy a
szeretet teljessége. De felfoghatatlan irgalmadból
teremtményeket hívsz életre, s részesíted őket örök
boldogságodban és örök benső életedben, amit Te élsz, egy
Isten Három Személyben. Megfejthetetlen irgalmadban angyali
lelkeket alkottál, kiket szeretetedben és isteni
bizalmasságodban részesítettél. Képessé tetted őket az örök
szeretetre. Bár ily gazdagon megajándékoztad valamennyit,
Uram, a szépség és szeretet fényével, teljességed semmit sem
csökkent, ó, Istenem. Másrészt az ő szépségük és fényük nem
egészítette ki a Tiédet, mert Te magad vagy önmagadban
minden. Ha mégis részt kaptak boldogságodból, s megengedted,
hogy létezzenek és Téged szeressenek, az csak mélységes
irgalmadból adódott. E vég nélküli jóságodért szüntelenül
dicsérnek Téged (100) felséged lábai előtt, telve alázattal
éneklik örök himnuszukat: – Szent, Szent, Szent...
 
1742
     Áldott légy, Háromszemélyű irgalmas Egy Isten,
     Felfoghatatlan, mérhetetlen, kifürkészhetetlen,
     Nincs égi angyal, ki Téged kikutatni képes,
     Vég nélkül zengik ezért, a Te neved: Szent.
  Irgalmas Urunk és Teremtőnk, dicsértessél,
  Mindenható, irgalommal teljes,
  Hogy téged szeressünk, bennünket erre teremtettél,
  Örök himnuszt zengve: szent...
     Áldott légy, irgalmas Isten, örök Szeretet,
     Ki trónusodon ülsz a kék égbolt felett,
     Így dicsér Téged a tiszta lelkek serege
     Örök himnuszával – háromszor Szent.
  Szemtől szemben állva Veled, Istenem,
  Látom, kegyelmed más lényeket is hívhatna életre,
  Ezért mély alázattal meghajlok Előtted,
  Mert látom, mindez irgalmasságod tette.
     (101) Az egyik legszebb szellem tagadta irgalmad,
     Elvakítja a gőg, másokat is magával ránt.
     Sátánná válik a gyönyörű angyal,
     S egy pillanat alatt a mennyből a pokolba száll.
  A hűséges angyalok dicsérik irgalmad,
  Kik kitartottak a tűzpróbában,
  Dicsőség Jézus Krisztusnak, a megalázottnak,
  S tisztelet az alázatos Szűznek, az Ő Édesanyjának.
     A harc után e tiszta lelkek elmerültek az Istenség sceánjában,
     Irgalmának mélységeit kutatva és dicsérve,
     Körülveszi őket Isten végtelen szépsége, ragyogása,
     Felismerik a Három Személyt egy Istenségében.
 
1743
+ Isten végtelen jósága az ember teremtésében
 
  Ó, Istenem! Irgalmad nagysága hívta elő a semmiből az
emberi nemet, gazdagon megáldva a természettel és
kegyelemmel. Jóságodnak azonban mindez mintha nem volna
elég. Irgalmad még az örök élettel (102) is megajándékozott
minket. Örök boldogságodban részesítesz, s részt vehetünk
benső életedben. Mindezt egyedül irgalmadnak köszönhetjük.
Megajándékozol kegyelmeddel, csupán azért, mert jó és
szeretetteljes vagy. Nem volt szükséged ránk, hogy boldog
légy, de meg akartad osztani velünk a Te boldogságodat. Az
ember viszont nem állta ki a próbatételt. Örök kárhozattal
büntethetted volna meg, mint az angyalokat. Itt lépett közbe
irgalmasságod. Bensődet nagy részvét fogta el, s megígérted,
hogy magad gondoskodsz megváltásunkról. Ez könyörületed
felfoghatatlan mélysége. Nem büntettél, ahogy megérdemeltük
volna. Dicsérjük irgalmad, Uram! Évszázadokon át fogunk
magasztalni. Az angyalok is csodálják az emberek iránti
irgalmadat.
 
1744
  Dicsértessél, irgalmas Istenünk,
  Mindenható Teremtőnk, Urunk,
  A legmélyebb alázattal tisztelünk,
  Istenséged óceánjába merülve Előtted leborulunk.
     (103) De az ember nem állta ki a próbát,
     Hallgatott a gonoszra, s hűtlen lett Hozzád.
     Kegyelmeidet elveszítve rá nagy nyomor várt,
     Könnyek, szenvedés, kínok – amíg csak a sírba száll.
  De Te, irgalmas Istenünk, nem akartad az ember pusztulását,
  És Üdvözítőt ígértél neki.
  Nem hagyod kétségbe merülni, nem nézed gonoszságát,
  Izraelt prófétáid vezetik.
     Éjjel-nappal kiált Hozzád az emberiség mégis,
     Nyomorúsága, bűnei s fájdalma mélyéből.
     Kiáltásunk, könnyeink jussanak fel az égig,
     Ahol uralkodsz, irgalom Istene, tekints ránk az égből.
  Bűnbe esett az ember, és bűnét kiengesztelni képtelen,
  Isten és ember között a szakadék végtelen.
  Nyomorúsága hangján kiált: Uram, kegyelmezz,
  De Jahve hallgat... századok így telnek el.
     Az emberiség vágya egyre erősebb,
     Várják, Akit megígért az Isten,
     (104) Jöjj, Istennek Báránya, jöjj el,
     Vedd el bűneink, oszlassa el sötétségünket a Te fényed.
  Így kérlel az emberiség szünet nélkül, ó urak Ura,
  Mérhetetlen irgalmadat, kegyelmedet, mely végtelen,
  Ó, hatalmas Isten, enyhülj meg, Uram,
  Emlékezz jóságodra, bocsásd meg a vétkeket.
 
+ Isten végtelen jósága az Ő egyszülött Fiának elküldésében
 
1745   Istenem, Ki a bűnbeesés után nem semmisítetted meg az
emberiséget, hanem Isteni Irgalmaddal megbocsátottál neki, s
megajándékoztad minden kegyelemmel. Irgalmad lehozott
hozzánk, hogy magad emelj fel nyomorúságunkból. Isten
leszáll a földre, az urak Ura, a Halhatatlan lealacsonyodik.
De hová is szállsz le? Talán Salamon templomába? Vagy
jöveteledre új templomot emeltetsz? Ó, Uram! Mit
készíthetnénk itt-tartózkodásodra? (105) Hiszen az egész
föld lábaid zsámolya. Te magad készítettél templomot
magadnak, a szentséges Szüzet. Szeplőtlen lénye a Te
hajlékod. És megtörtént Irgalmad felfoghatatlan csodája,
Uram! ,,És az Ige testté lett, és miköztünk lakozik.'' Isten
Igéje – a Megtestesült Irgalom. Saját lealacsonyodásoddal
emeltél fel minket Istenségedhez. Ez szereteted és túláradó
irgalmad mélysége. Az ég csodálja szereteted bőségét. Most
már senki sem fél Hozzád közeledni. Te vagy az irgalom
Istene. Megkönyörülsz nyomorúságunkon. Istenünk vagy, mi
pedig a Te néped. Atyánk vagy, mi pedig – kegyelmedből – a
gyermekeid. Dicsértessék irgalmad, hogy leszálltál hozzánk.
 
1746
  Áldott légy, irgalmas Istenünk,
  Ki az égből a földre leereszkedtél,
  Téged nagy alázattal dicsérünk,
  Amiért az emberi nemet felemelni kegyeskedtél.
     (106) Irgalmad felfoghatatlan, végtelen,
     Irántunk való szeretetből testet öltesz
     A Tiszta Szűztől, kit a bűn nem érintett,
     Öröktől valók e döntések.
  E Szent Szűz, e hófehér Liliom
  Dicséri elsőként irgalmad hatalmát.
  Tiszta szíve az Ige érkezésére megnyílott,
  Hitt Isten Követének, és Istenbe vetette bizalmát.
     Csodálja az ég is, hogy emberré lett az Isten,
     Hogy van a földön Szív, mely méltó Istenéhez,
     Miért nem egy szeráffal egyesülsz, Uram, miért a bűnössel?
     Ó, ez irgalmad rejtélye
     A szűzi méh tisztaságának ellenére.
  Ó, Isteni Irgalom rejtélye, ó, könyörülő Isten,
  Ki elhagytad égi trónusod,
  És leereszkedtél nyomorúságunkhoz, az emberi gyengeséghez,
  Mert nem az angyaloknak, hanem az embernek kell az irgalom.
     Hogy méltón dicsérjük az Úr irgalmát,
     Egyesülünk a Szeplőtelen Szűzanyával,
     (107) Himnuszunk így kedvesebben száll Hozzád,
     Mert Ő az angyalok és az emberek között – választottad.
  Általa mint tiszta kristályon át
  Jött közénk irgalmad.
  Az ember Isten előtt kedvessé Általa vált,
  Kegyelmeid Általa áradnak ránk.
 
+ Isten végtelen jósága az ember megváltásában
 
1747   Istenem, Ki egyetlen szavaddal sok ezer világot
tudnál megváltani. Igazságodnak Jézus egyetlen sóhaja
elégtételt tudott volna adni. De Te, Jézusom, tisztán
irántunk való szeretetből magad vállaltad a szörnyű
szenvedést. Egyetlen sóhajod kiengesztelte volna Atyád
igazságosságát, minden szenvedésed, megsemmisülésed, egyedül
felfoghatatlan szereteted és irgalmad műve. S mikor
elhagytad ezt a földet, ó, Uram, velünk akartál maradni, s
itt hagytad saját magadat az Oltáriszentségben, szélesre
tárva irgalmasságodat. Nincs oly nyomor, (108) ami
kimeríthetne Téged. Mindnyájunkat meghívtál szeretetednek
ehhez a forrásához. Itt van irgalmad temploma,
tehetetlenségünk gyógyszere. Hozzád, mint élő forráshoz,
siet minden lélek. Némelyek – mint a szeretetedre szomjas
szarvasok, mások pedig, hogy bűneik sebét megtisztítsák; s
vannak, akiket kimerített az élet, azok új erőt merítenek
Belőled. Abban a pillanatban, amikor a kereszten meghaltál,
az örök élettel ajándékoztál meg minket. Feltártad
legszentebb oldaladat, megnyitva nekünk irgalmad
kimeríthetetlen forrását. A legdrágábbat adtad, amid volt:
Szíved vérét és vizét. Ez irgalmad mindenhatósága, ebből
árad ránk minden kegyelem.
 
1748
  Dicsőítsen és magasztaljon, Istenem, irgalmad műve,
  Minden hűséges szív áldjon téged.
  Akiken szerető tekinteted pihen,
  Akikben él örök életed.
     (109) Ó, irgalmas Jézusom, fájdalmas volt a földön szent életed,
     Szörnyű kínok között fejezed be művedet,
     Felfeszítve a kereszten,
     És mindezt irántunk való szeretetből tetted.
  Szeretetből megengedted, hogy megnyissák szent oldalad.
  Szívedből két forrásként vér és víz fakadt.
  Ez lett irgalmad forrása,
  Itt lelnek a lelkek enyhülésre, vigaszra.
     Az Oltáriszentségben itt hagytad számunkra irgalmadat,
     Szereteted rendelte ezt,
     Hogy az élet szenvedéseiben, fájdalmaiban
     Jóságodban soha ne kételkedjem.
  Ha lelkünkre az egész világ nyomorúsága nehezedne,
  Egy pillanatra sem szabad kételkednünk,
  Csak bízzunk, hisz végtelen az ő irgalmának ereje,
  A bűnbánó lélekre szeretettel néz Istenünk.
     Ó, Urunknak kimondhatatlan irgalmassága,
     A könyörület és minden öröm forrása,
     (110) Bízzál, lelkem, ha megjelölt is a bűn skarlátja,
     Mert ha Istenhez közeledsz, oltalmat nyersz Nála.
  Mert Ő a végtelen szeretet élő lángja,
  Ha őszintén Hozzá fordulunk,
  Benne eltűnnek bűneink s lelkünk nyomorúsága,
  Ő kiegyenlíti minden tartozásunk, ha Rá hagyatkozunk.
 
1749
+ Isten végtelen jósága
felékesítette szépséggel az egész világot,
hogy az ember jól érezze magát a földön
 
  Ó, Isten, mily gazdagon árasztottad a világra
irgalmasságodat, s mindezt az emberért. Ó, hogy szeretheted
az emberiséget, hogy oly tevékeny szeretettel gondoskodsz
róla! Ó, Uram, Teremtőm! Mindenütt kezeid nyomát látom, s
irgalmad pecsétjét mindenen, ami körülvesz engem.
Legirgalmasabb Teremtőm! Dicsőítem nevedet minden
teremtmény, élők és élettelenek (111) nevében. Felszólítom
az egész világot, dicsérje irgalmadat! Ó, milyen nagy a Te
jóságod, Uram!
 
1750
  Urunk és Teremtőnk, áldott légy.
  Egész világ, magasztald Uradat mély alázattal,
  Adj hálát Teremtődnek mindenért,
  És hirdesd, hogy felfoghatatlan Isteni Irgalma.
     Jöjj, zöldellő föld,
     Jöjj, végtelen tenger,
     Hálád kedves énekként csendüljön,
     És hirdesse, Isten irgalma mily mérhetetlen!
  Jöjj, tündöklő napfény,
  Jöjjetek viruló harmatos virágok,
  Tiszta hangotok egyetlen himnuszként
  Zengje, mily hatalmas az Isteni Irgalom!
     Jöjjetek, hegyek és völgyek, zúgó erdők, rengeteg,
     Jöjjetek, viruló, harmatos virágok,
     Illatotok, szépségetek
     Dicsérje és áldja az Isteni Irgalmasságot!
  (112) Földünknek minden gyönyörűsége,
  Mellyel nem tud betelni az ember,
  Jöjjetek, az Urat együtt dicsérjétek,
  Mérhetetlen irgalmát hirdetve!
     Jöjj, egész földnek szépsége,
     És dicsérd Teremtődet mély alázattal,
     Mert minden szépség az Ő irgalmának műve,
     És hirdeti is zengő hangon: mily hatalmas Isten irgalma.
  De mind e szépség felett
  Kedvesebb dicséret Isten számára
  Az ártatlan, bizalommal telt lélek,
  Aki szorosan egyesül Vele a kegyelem által.
 
1751   + A Legszentebb Oltáriszentségben elrejtett Jézus,
egyetlen Szerelmem, egyedüli Irgalmam! Neked ajánlom testem,
lelkem minden szükségét. Te tudsz segíteni rajtam, mert Te
magad vagy az irgalom. Benned van minden reményem.
 
(113) [Az eredeti kéziratban itt hosszabb szünet következik.
Egy egész oldal üresen maradt.]
 
           +
(114)     JMJ       Krakkó–Pradnik 1938.6.2.
 
Háromnapos lelkigyakorlat
 
1752   Mesterem, Jézus vezetése alatt, aki maga rendelte el
ezt a lelkigyakorlatot, sőt meghatározta a napot is, mikor
tartsam. Nevezetesen 3 nappal a Szentlélek eljövetele előtt.
Ő maga vezetett engem.
  Mindezek ellenére megkérdeztem a lelkiatyámat, szabad-e
ilyen lelkigyakorlatot tartanom? Ő engedélyt adott rá. A
főnöknő anyát is megkérdeztem, aki szintén engedélyt adott.
Elhatároztam, hogy engedélyük nélkül nem tartom meg a
lelkigyakorlatot. Elkezdtem egy kilencedet a Szentlélekhez,
s vártam a főnöknő engedélyére.
  (115) Ma kellene elkezdenem a lelkigyakorlatot, de még nem
kaptam értesítést a főnöknő véleményéről.
  Este a litánián megpillantottam az Úr Jézust. ,,Leányom,
ma megkezdjük a lelkigyakorlatot.'' Azt válaszoltam:
,,Jézusom, legkedvesebb Mesterem, kérlek, bocsáss meg, de
nem tarthatom meg a lelkigyakorlatot, mert nem tudom,
megengedi-e a főnöknő.'' – ,,Légy nyugodt, leányom, a
főnöknő megengedte, holnap kora reggel te is megtudod, de ma
este elkezdjük a lelkigyakorlatot...''
  Valóban, este telefonált a főnöknő, s beszélt azzal a
nővérrel,[419] aki betegségem alatt ápol, s kérte, mondja
meg nekem, engedélyezi a lelkigyakorlatot. A nővér
elfelejtett szólni, csak reggel értesített, (116) bocsánatot
kérve, amiért nem szólt este. Azt feleltem: ,,Legyen
nyugodt, már tegnap elkezdtem a lelkigyakorlatot a főnöknő
kívánsága szerint.''
 
1753
+ Első nap
 
  Este kaptam Jézustól egy témát az elmélkedéshez. Első
pillanatban félelem és öröm járt át. Szívéhez simultam, s
eltűnt a félelem, csak az öröm maradt. Teljesen Isten
gyermekének éreztem magam, s az Úr azt mondta nekem: ,,Ne
félj semmitől. Ami másnak tilos, azt te megkapod. Olyan
kegyelmek, melyeket mások még messziről sem láthatnak, neked
olyanok, mint a mindennapi kenyér.
 
1754   Gondolkozz el, leányom, kivel kötötted össze szívedet
fogadalmad révén... Mielőtt a világot megteremtettem, már
szerettelek téged. Olyan szeretettel, amilyent ma tapasztal
szíved a részemről. (117) Ez a szeretet örökké változatlan
marad.''
 
1755   Alkalmazás: Már maga a puszta emlékezés arra, hogy
kivel jegyezte el szívem magát, mélységes áhítatra indítja a
lelkem. Egy óra úgy elröppent, mint egy perc. Ebben az
áhítatban megismertem Isten tulajdonságait. A szeretet
tüzétől lángra gyújtva kimentem a kertbe, hogy kissé
lehűljek. De ahogy felnéztem az égre, a szeretet újabb
hulláma öntötte el a lelkemet. Ekkor e szavakat hallottam:
 
1756   ,,Leányom, kimerítetted már a feladott témát? Akkor
újabbat adok neked.'' Így válaszoltam: ,,Ó, áttekinthetetlen
Felség! Egy örökkévalóság is kevés lesz nekem, hogy
megismerjelek Téged... De szeretetem megsokszorozódott
Irántad. Hálából szívemet, mint egy rózsabimbót lábaidhoz
teszem. Örvendeztesse illata Isteni Szívedet most és az
örökkévalóságban... Milyen mennyei érzés, ha a szív érzi,
hogy ennyire szereti őt az Isten.''
 
1757   (118) ,,Ma elolvasod Szent János Evangéliumának 15.
fejezetét. Azt akarom, hogy nagyon lassan olvasd.''
 
Második elmélkedés
 
1758   ,,Leányom, gondolkozz el Isten életéről, melyet az
Egyház rejt magában a lelked megváltására és
megszentelésére. Gondolkozz el azon, hogyan használod fel a
kegyelemnek ezeket a kincseit, szeretetem erőfeszítéseit.''
 
1759   Alkalmazás: Ó, legirgalmasabb Jézus! Nem mindig
tudtam ezeket a felbecsülhetetlen adományokat kihasználni,
mert nem mindig az adományt néztem, sokkal inkább az edényt,
amiben nyújtottad azokat. Legédesebb Mesterem, mától fogva
másképp lesz. Fel fogom használni kegyelmeidet, amennyire
csak képes lesz rá a lelkem. Élő hitem segíteni fog, hogy
kegyelmeidet Tőled közvetlenül fogadjam, bármilyen alakban
küldöd is őket. Nem fogom figyelni az edényt, (119) amiben
küldöd őket. Ha nem leszek képes mindig örömmel fogadni
kegyelmeidet, akkor szent akaratod iránti engedelmességgel
fogadom.
 
1760
+ Értekezés a lelki harcról
 
  ,,Leányom, oktatni akarlak a lelki küzdelemről. Sohase
bízz magadban, hagyatkozz mindig szent akaratomra.
Elhagyatottságban, sötétségben s különféle kétely közt
menekülj hozzám s lelki vezetődhöz, ő mindig feleletet fog
adni néked nevemben. Ne alkudozz a kísértésekkel. Azonnal
zárkózz szívembe, s az első adandó alkalommal tárd fel
lelked gyóntatódnak. Utolsó helyre tedd az önszeretetedet,
hogy ne szennyezze be cselekedeteidet. Nagy türelemmel
viseld el saját magadat. Ne hanyagold el a belső
önmegtagadásokat. Az elöljárók, gyóntatók véleményének
mindig adj igazat magadban. Kerüld a zúgolódókat, mint a
ragályos betegséget. (120) Cselekedjenek úgy, ahogy akarnak,
te azonban csak úgy, ahogy én kívánom tőled. Hűen tartsd be
a szabályzatot. Ha bántalom ér, gondolkozz el azon, miként
tudnál jót tenni azzal, akitől elszenvedted a sérelmet. Ne
öntsd ki a szíved másoknak. Hallgass, ha intenek, ne kérdezd
a többiek véleményét, csak a lelkiatyádét. Vele szemben
olyan egyszerű és őszinte légy, mint egy gyermek. Ne
bátortalanítson el mások hálátlansága. Ne kutasd kíváncsian,
milyen úton akarlak vezetni. Ha fáradtság és kedvetlenség
hatol szívedbe, menekülj magadtól, s rejtőzz el szívemben.
Ne félj a harctól, gyakran már a bátorság is elrettenti a
kísértést – s nem mernek bántani bennünket. Harcolj mindig
azzal az erős meggyőződéssel, hogy veled vagyok. Ne hagyd,
hogy az érzelmek vezessenek, mert nincs mindig hatalmad
felettük, minden érdem az akarattól függ. A legkisebb
dolgokban is kövesd elöljáróid utasításait. Nem áltatlak a
béke ígéretével (121) s vigasztalásokkal, inkább készülj fel nagy harcokra. Tudd, hogy most egy színpadon állsz, s az egész föld és ég téged figyel. Harcolj, mint egy lovag, hogy megjutalmazhassalak, s ne félj fölöslegesen, mert nem vagy egyedül.''
 

I will not delude you with prospects of peace and consolations; on the contrary, prepare for great battles. Know that you are now on a great stage where all heaven and earth are watching you. Fight like a knight, so that I can reward you. Do not be unduly fearful, because you are not alone.


 
Második nap
 
1761   ,,Leányom, ma teljes nagyságában gondolkozz el
fájdalmas szenvedéseimen. Úgy nézd, mintha kizárólag érted
szenvedtem volna el őket.''
 
1762   Alkalmazás: Midőn elmélyedtem Jézus szenvedéseiben,
nyilvánvalóvá vált előttem az emberi lelkek értéke s a bűnök
minden utálatossága. Felismertem, mennyire nem tudok
szenvedni. Hogy szenvedéseim érdemszerzővé váljanak,
bensőségesen egyesülök Jézus szenvedéseivel, egyúttal
kegyelmet kérek a haldokló lelkek részére, hogy ebben a
fontos pillanatban vegye körül őket.
 
(122)
Második elmélkedés
 
1763   ,,Leányom, elmélkedj a szabályzatról és a nekem tett
fogadalmaidról. Jól tudod, milyen sokra becsülöm ezeket,
minden kegyelem, amit a szerzetes lelkeknek adok, összefügg
a szabályzattal és a fogadalmakkal''.
 
1764   Alkalmazás: Ó, Jézusom! Sok vétséget érzek itt, de a
Te kegyelmeddel a rendi szabályok és fogadalmam tudatos
megszegésére nem emlékezem. Továbbra is őrizz, ó, jóságos
Jézusom, mert saját magam gyenge vagyok.
 
1765   ,,Ma, leányom, lelki olvasmánynak Szent János
Evangéliumának a 19. fejezetét vedd, és ne csak az ajkaddal,
hanem a szíveddel is olvasd!''
 
1766   Mialatt olvastam, mély szomorúsággal telt el a
szívem. Felismertem a teremtmények nagy hálátlanságát
Teremtőjük és Uruk iránt. Kértem Istent, óvjon meg engem
értelmem ilyen elhomályosulásától!
 
1767
Értekezés az áldozatról és az imáról
 
  (123) ,,Leányom, arra akarlak tanítani, miként menthetsz
meg lelkeket áldozattal és imával. Imával és szenvedéssel
több lelket menthetsz meg, mint egy misszionárius tisztán
tanítással és prédikációival. Élő szeretetáldozatnak
kívánlak látni, akinek csak így van ereje előttem. Saját
énedet kell megsemmisítened és kioltanod, s lényed legmélyén
halottként kell élned. Ebben a rejtettségben kell
feláldoznod magad – hová emberi szemek nem látnak el. –
Így leszel nékem tetsző, egészen elégő áldozat, édességgel,
illattal teljes, s nagy erőd lesz, bárkiért is könyörögsz
hozzám. Külsőleg a következő legyen áldozatod formája:
rejtett, csendes, szeretet járja keresztül, ima itassa át.
Azt kívánom, leányom, áldozatod legyen tiszta és alázatos,
hogy kedves legyen előttem. Hogy mindent meg tudj tenni,
amit kívánok tőled, kegyelmeimet bővem árasztom rád. Most
megtanítalak, hogyan (124) végezd ezt az áldozatot
hétköznapjaidban, hogy megóvjalak a képzelgésektől. Minden
fájdalmat szeretettel fogadj. Ne aggódj, ha olykor
kedvetlenséget és viszolygást érzel ezekkel az áldozatokkal
szemben. Minden erőd az akaratodban van, így az ellentétes
érzelmek az áldozatot szememben nem csökkentik,
ellenkezőleg, növelik értékét. Tudd meg, hogy tested, lelked
gyakran tűzben fog szenvedni. Bár némely órában nem fogsz
érezni engem, de én mindig veled leszek. Ne félj, kegyelmem
veled marad ...''
 
Harmadik nap
 
1768   ,,Leányom, a mostani elmélkedés alatt gondolj a
felebaráti szeretetre. Felebaráti szeretetedet az én
szeretetem irányítja-e? Imádkozol-e ellenségeidért? Jót
kívánsz-e azoknak, akik valamilyen módon megszomorítottak
vagy megbántottak?
  Tudd, hogy ha valamely lélekkel (125) jót teszel, úgy
veszem, mintha nekem tetted volna.''
 
1769   Alkalmazás: Ó, Jézus, Szerelmem! Te tudod: mindössze
rövid ideje, hogy felebaráti szeretetemet kizárólag a Te
szereteted vezeti. Csak Te ismered azokat az
erőfeszítéseket, amelyeket megtettem ez irányban. Ma már
könnyebb, de ha Te nem gyújtottad volna fel bennem ezt a
szeretetet, bizony nem tudtam volna kitartani. Ezt a Te
eucharisztikus szereteted teszi, mely mindennap lángra
gyújtja szeretetemet.
 
Második elmélkedés
 
1770   ,,Most a Legszentebb Oltáriszentségben élő
szeretetemről fogsz elmélkedni. Itt egészen érted vagyok
testestől-lelkestől, Istenségemmel, mint jegyesed. Tudod,
mit kíván a szeretet – egy dolgot csupán –
kölcsönösséget...''
 
1771   Alkalmazás: Ó, Jézusom! Te tudod, hogy úgy
szeretnélek szeretni Téged, ahogy (126) még egy lélek sem
szeretett eddig. Azt szeretném, ha az egész világ irántad
érzett szeretetté válna, Jegyesem! Te Szíved tejével és
mézével táplálsz engem. Kora gyermekkorom óta magadnak
neveltél, hogy most képes legyek szeretni Téged. Tudod, hogy szeretlek, mert csak Te ismered áldozatom mélységét, melyet naponta felajánlok Néked.
 
1772   Jézus azt mondta nekem: ,,Van-e valamilyen
nehézséged, leányom, ezen a lelkigyakorlaton?'' – Azt
válaszoltam: ,,Nincs semmi. Értelmem, mint a villám,
fáradság nélkül fogom fel a hit minden titkát. Mesterem és
Vezetőm! Világosságod sugaraira értelmem minden homálya
eloszlik.''
 
1773   ,,Ma lelki olvasmánynak János Evangéliuma 21.
fejezetét vedd. Inkább a szíveddel, mint az eszeddel éld
át.''
 
1774   (127) + A júniusi ájtatosság alatt mondta az Úr:
,,Leányom, Szívedben tetszésem találtam. Midőn
Nagycsütörtökön az Oltáriszentségben itt hagytam magamat,
szándékomban nagy jelentőséged volt.''
 
1775   E szavakra ki akartam szeretetem fejezni, mit jelent
nekem Ő, de nem találtam szavakat, s tehetetlenségemben
elkezdtem sírni. Jézus azt mondta: ,,Csupa irgalom vagyok
számodra, ezért kérlek, ajándékozd nekem nyomorúságodat és
erőtlenségedet, s ezzel megörvendezteted szívemet.''
 
1776   Ma Isten szeretetének oly élő lángja hatolt be
lelkembe, hogy ennek hosszabb érintésére már elégnék, s a
jelen kötelékeitől megszabadulnék. Azt gondoltam, még egy
kis idő, és elmerülök a szeretet tengerében. Nem tudom
leírni a szeretet nyilait, melyek átjárják lelkemet.
 
1777   (128)
+ Konferencia az irgalomról
 
  ,,Tudd meg, leányom, a szívem csupa irgalom. Az irgalomnak
ebből a tengeréből áramlik a kegyelem az egész világra.
Egyetlen hozzám közelítő lélek se távozik vigasz nélkül.
Minden nyomorúság elsüllyed irgalmamban, s minden megváltó
és megszentelő kegyelem ebből a forrásból buzog. Leányom,
azt akarom, hogy szíved irgalmam lakhelye legyen. Azt
akarom, hogy ez az irgalom szíveden át áradjon az egész
világra. Aki hozzád közelít, ne távozzon Tőled irgalmam
iránti bizalom nélkül, amit annyira óhajtok a lelkekért.
Imádkozz, amennyit csak bírsz a haldoklókért, esdd ki
részükre az irgalmamba vetett bizalmat. Nekik van a
legnagyobb szükségük erre a bizalomra, de a legkevesebb van
bennük. Tudd meg, hogy némely lélek csak az utolsó
pillanatban mondott imádságodnak köszönheti örök üdvösségét.
Ismered irgalmam egész mélységét, (129) meríts hát belőle
magadnak, de főleg a szegény bűnösöknek. Előbb semmisül meg
a föld s az ég, mintsem irgalmam ne fogna át egy bízó
lelket.”
 
1778   Elhatározásom továbbra is ugyanaz: Egyesülés
Krisztussal, az Irgalommal.
 
1779
A lelkigyakorlat vége – utolsó beszélgetésem az Úrral
 
  Köszönöm, örök Szeretet, irántam való felfoghatatlan
jóságodat, hogy közvetlenül gondoskodsz szentségemről! –
,,Leányom, főleg három erény ékesítsen: alázat, szándékod
tisztasága és szeretet. Ne tégy mást, csak amit kívánok
tőled, s fogadj el mindent, amit nyújtok neked. Törekedj
összeszedettségben élni, hogy meghalld hangomat, amely oly csendes, hogy csak az összeszedett lelkek hallhatják meg …”
 
1780   (130) Ma éjfélig nem tudtam elaludni, mert nagyon
izgatott voltam a holnapi fogadalom megújítás miatt. Isten
nagysága elárasztotta egész lényemet.
 
1781
Pünkösd.[420] Fogadalom megújítás.
 
  Sokkal[421] korábban keltem fel, mint máskor. Bementem a
kápolnába, s elmerültem Isten szeretetében. A Szentáldozás
előtt csendben, saját magamnak megújítottam rendi
fogadalmaimat. A Szentáldozás után Isten felfoghatatlan
szeretete árasztott el. Lelkem a Szentlélekkel egyesült, aki
ugyanaz az Úr, mint az Atya és Fiú. Lelkemet betöltötte
szent leheletének gyönyörűsége. Hiába is erőlködnék,
képtelen lennék még kis részét is megértetni mindannak, amit
átélt a szívem. Egész napon át, bárhol is voltam, bárkivel
is beszéltem, elkísért Isten élő jelenléte. Lelkem
hálaadásba merült ezért a nagy kegyelemért.
 
1782   (131) + Ma, midőn kimentem a kertbe, azt mondta az
Úr: ,,Menj vissza a szobádba, mert ott várok rád!'' Amint
visszaértem, azonnal megpillantottam az Úr Jézust. Az
asztalnál ült, s rám várt. Jóságos pillantással szólított
meg: ,,Leányom, azt szeretném, ha most írnál, mert ez a séta
nem egyezik akaratommal.'' Egyedül maradtam, s azonnal
elkezdtem írni.
 
1783   + Miután elmerültem az imában, s egyesültem az összes
szentmisével, melyeket az egész világon bemutatnak, ebben a
percben könyörögtem az Úrhoz, hogy ezen szentmisék révén
irgalmazzon a világnak, főleg a szegény bűnösöknek, akik épp
most haldokolnak. Abban a pillanatban meghallottam lelkemben
Isten válaszát. Ezer lélek (132) nyert kegyelmet imám
közbenjárásával, melyet Istenhez intéztem. Nem tudjuk, hány
lelket kell megmentenünk ima és áldozat által. Ezért
állandóan kell imádkoznunk a bűnösökért.
 
1784   Ma egy hosszabb beszélgetés során azt mondta nekem az
Úr: ,,Mennyire vágyódom a lelkek üdvösségére! –
Legkedvesebb titkárnőm, írd! Isteni életemet akarom önteni
az emberek lelkébe, s szentté kívánom tenni őket, csak
elfogadnák kegyelmeimet. A legnagyobb bűnösök is nagy
szentségre jutnának, ha bíznának irgalmamban. Bensőmben
túlcsordul irgalmam, s kiárad mindenre, amit teremtettem.
Gyönyörűség nekem az emberek lelkén munkálkodni, irgalmammal
eltölteni (133) s megigazulttá tenni őket. Királyságom a
földön van – életem pedig az emberi lelkekben. Írd, Szívem
titkárnője! Közvetlenül én vagyok a lelkek vezére –
közvetve pedig a pap által vezetem őket, szentségre vezetem
mindannyiukat olyan úton, amit egyedül csak én ismerek.''
 
1785   Ma egész rövid időre meglátogatott a főnöknő anya.
Midőn körülnézett nálam, megállapította, hogy túl szép
helyen vagyok itt. Tény: a nővérek azon fáradoznak, hogy
kellemessé tegyék szanatóriumi tartózkodásomat. Ez az engem
körülvevő szépség azonban nem csökkenti áldozatomat, melyet
egyedül csak az Isten lát. Ez csak akkor ér majd véget, ha
utolsót dobban a szívem. Sem a föld, sem az ég szépsége nem
képes eltörölni lelkem szenvedéseit, melyek minden
pillanatban elevenek, (134) még ha csak bensőleg is. Akkor
fognak megszűnni, ha Te mondod, ki magad mérted rám a
szenvedéseket: ,,Elég!'' Semmi sem csökkentheti áldozatomat.
 
1786
Úrnapja utáni első péntek[422] 1938.6.17.
 
  Az Úrnapja utáni első pénteken oly nyomorúságosan éreztem
magam, hogy azt gondoltam, itt van már a várva várt
pillanat. Felment a lázam, s az éjszakai köhögés
vérhányással súlyosbodott. Reggel mégis elmentem fogadni az
Úr Jézust, de a szentmisén már nem maradhattam. Délután
hirtelen leesett a hőmérsékletem 35,8 fokra, s oly gyengének
éreztem magam, mintha minden elhalt volna bennem. Midőn mély
összeszedettséggel imádkoztam, felismertem, még nem érkezett
el szabadulásom ideje, hanem Jegyesem újabb hívását kaptam.
 
1787   Midőn találkoztam az Úrral, ezt mondtam (135) Neki:
,,Jézusom, félrevezetsz engem, megmutatod az ég nyitott
kapuját, s aztán újra itt hagysz a földön.'' – Az Úr azt
válaszolta: ,,Ha az égben mostani napjaidat meglátod, örülni
fogsz, s szeretnél még sok ilyet látni, amennyi csak
lehetséges. Nem csodálkozom azon, leányom, hogy ezt most nem
tudod megérteni, mert szívedet fájdalom és vágy járja át
utánam. Éberséged tetszik nekem. Legyen elég neked az én
szavam – már nem tart sokáig!''
  Így lelkem újra száműzetésben maradt. Szeretetben
egyesültem Isten akaratával, s belenyugodtam jóságos
ítéletébe.
 
1788   + A világi beszélgetések, melyeket itt hallok,
annyira kínoznak, hogy szinte ájulás kerülget. Mivel ez
külsőleg is meglátszik rajtam, az engem ápoló nővérek is
észrevették.
 
1789   (136) + Ma[423] láttam Istennek a képen át kiáradó
dicsőségét. Sok lélek nyer kegyelmet előtte, ha nem is
beszélnek róla. Útjainak változatossága ellenére dicsőítést
nyer Isten e kép által. A sátán és a gonosz emberek
erőfeszítései szétzúzódnak és megsemmisülnek általa. A sátán
dühöngései ellenére Isten irgalmassága diadalmaskodni fog az
egész világon, s minden lélek dicsérni fogja Őt.
 
1790   Felismertem: a lelkeknek minden saját tettükről le
kell mondaniuk, hogy Isten működni tudjon bennük. Különben
nem viszi végbe bennük akaratát.
 
1791   Midőn egy nagy vihar közeledett, elkezdtem imádkozni
ezt a rózsafüzért. Ekkor meghallottam az angyal hangját, aki
így panaszkodott Istennek: ,,Nem közeledhetek ebben a (137)
viharban, mert a szájából áradó fényesség visszatart engem
is, meg a vihart is!'' Ebben a percben megértettem, milyen
nagy pusztítást okozott volna az angyal a viharral, de azt
is megláttam, hogy ez az imám kedves volt Isten előtt, s
láttam milyen nagy az ereje ennek a rózsafüzérnek.
 
1792   Láttam, hogy egy lelket, aki Istennek igen kedves,
különféle üldözések ellenére magasabb méltóságba emel Isten.
Ez örömmel töltötte el a szívemet.
 
1793   Legkedvesebb pillanataim azok, mikor bensőmben
beszélgetek az Úrral. Igyekszem, amennyire erőmből telik,
hogy ne hagyjam magára Őt. Ő szeret állandóan együtt lenni
velünk ...
 
1794   (138) + Ó, Jézus! Örök Isten! Köszönöm
megszámolhatatlan jótéteményeidet és kegyelmeidet! Legyen
szívem minden dobbanása új hálaének Néked, Istenem! Minden
csepp vérem Érted keringjen, Uram! Legyen lelkem egyetlen
dicsőítő himnusz! Szeretlek, Istenem, Magadért.
 
1795   Istenem! Bármily nagyok szenvedéseim, s ha el is
húzódnak, gazdag adományként fogadom őket kezedből, még
azokat is, amelyeket más lelkek megvetettek. Valamennyivel
hozzám jöhetsz, Jézusom, nem utasítlak el, csak arra kérlek,
adj erőt is, hogy el tudjam viselni őket, s tedd
irdemszerzővé valamennyit. Vedd egész lényemet, s tégy
velem, amit csak akarsz!
 
1796   (139) Ma nagy fényességben láttam az égben Jézus
Legszentebb Szívét. Sebéből az egész világra kiáradtak a
sugarak.
 
1797   Ma eljött hozzám az Úr, és azt mondta: ,,Leányom,
segíts nekem lelkeket menteni! Elmész most egy haldokló
bűnöshöz, s imádkozod érte az irgalmasság rózsafüzérét.
Ezáltal elnyered számára a bizalmat irgalmamban, hiszen már
nagyon kétségbe van esve.''
 
1798   Hirtelen egy idegen kunyhóban találtam magam, ahol
egy öregember szörnyű kínok között haldoklott. Fekhelyét a
síró család és sok ördög vette körül. Ahogy elkezdtem
imádkozni, a sötétség szellemei sziszegve, fenyegetődzve
szétszóródtak. A lélek megnyugodott, s az Úrban való teljes
bizalommal elhunyt.
  Abban a pillanatban a szobámban találtam magam. Nem tudom,
hogyan ment végbe mindez.
 
           +
(140)     JMJ
 
1799   Érzem, hogy valamilyen hatalom véd, s támogat az
ellenséges támadások ellen. Oltalmaz és védelmez. Ezt
egészen világosan érzem. Szárnyai árnyékával oltalmaz engem.
 
1800   Jézusom! Egyedül Te vagy a jó! Még ha igyekszik is
szívem jóságod egy kis részét is leírni, nem tudom. –
Túlhaladja minden elképzelésünket.
 
1801   Egyik nap a szentmise alatt az Úr mélyebben
megismertette velem szentségét és fenségét. Ugyanakkor
felismertem saját nyomorúságomat. Örültem ennek a
felismerésnek, s egész lelkem elmerült irgalmában.
Mérhetetlenül boldognak érzem (141) magam.
 
1802   A következő napon világosan értettem e szavakat:
,,Látod, Isten ilyen szent, te pedig oly bűnös vagy. Ne merj
Eléje lépni, s gyónj naponta!'' – Tény, hogy minden, ami
eszembe jutott, bűnnek tűnt előttem. Mégsem hagytam ki a
Szentáldozást, s elhatároztam, hogy csak adott időben megyek
el gyónni, mert nem volt felismerhető akadálya, hogy
áldozzam. Mikor eljött a gyónás ideje, egész sor bűnt
készítettem össze, amivel majd vádolom magam. A gyónás alatt
azonban az Úr csak két gyarlóságot hagyott bevallanom, bár
igyekeztem úgy gyónni, ahogy felkészültem. Mikor elhagytam a
gyóntatószéket, azt mondta az Úr: ,,Leányom, minden bűn,
amit meg akartál gyónni, szememben (142) nem bűn. Azért
vettem el tőled a lehetőséget, hogy elmondd ezeket.''
Felismertem, hogy a sátán akarta megzavarni a nyugalmam, s
túlzó gondolatokat sugallt. – Ó, Megváltóm! Mily nagy a Te
jóságod!
 
1803   Egyik nap a Szentáldozásra készülve megállapítottam,
hogy nincs semmi, amit felajánlhatnék az Úrnak. Leborultam
hát lábai elé, és könyörögtem, bocsássa szegény lelkemre
egész irgalmát. – ,,Kegyelmed, amely irgalmas Szívedből
árad, erősítsen a harcban és a szenvedésben, hogy hű
maradhassak Hozzád! Bár igen nyomorult vagyok, nem félek
Tőled, mert jól ismerem irgalmadat. Semmi sem rettent el
Tőled, Istenem, mert minden kisebb, (143) mint az én
felismeréseim. – Ezt világosan látom.''
 
[Ezzel véget ér Boldog Faustyna Kowalska nővér
feljegyzéseinek hatodik és utolsó füzete, aki az Irgalmasság
Anyja Nővérei Kongregációjának örökfogadalmas szerzetesnője
volt.]

Felkészülésem a Szentáldozásra
 
Az Oltáriszentségről nevezett Mária Fausztina nővér
 
Az Irgalmasság Anyja Nővéreinek Kongregációja
 
1804   (2) Életem legünnepibb pillanata az, amikor az
Oltáriszentséget magamhoz veszem. Vágyódom minden Áldozásra,
s minden Szentáldozást megköszönök a Legszentebb
Szentháromságnak.
  Ha az angyalok irigykedni tudnának, két dolgot
irigyelnének tőlünk, először a Szentáldozást, másodszor a
szenvedést.
 
1805   1. + Ma úgy készülök fogadásodra, mint ahogyan a
menyasszony várja a Jegyesét. Hatalmas Úr az én Jegyesem. Az
ég sem tudja Őt magába foglalni. A Szeráfok, akik
legközelebb állnak Hozzá, eltakarják az arcukat, és szünet
nélkül mondják: ,,Szent, Szent, Szent.''
  Ez a nagy Úr az én Jegyesem, Angyali karok dalolnak neki,
Trónusok borulnak le előtte. Fényessége előtt kihuny a nap,
s mégis ez a nagy Úr az én Jegyesem. Ó, szívem, ne
csodálkozz azon, mások hogyan dicsőítik Őt, erre nincs időd,
mert már közeleg Ő, itt áll az ajtód előtt.
 
1806   Eléje sietek, meghívom szívem hajlékába, mélyen
meghajolva fensége előtt. De az Úr felemel a porból, és
meghív, hogy mint menyasszonya üljek Melléje, s meséljek el
mindent, (3) ami szívemben van. Jóságán felbátorodva fejem
keblére hajtom, s elmesélek Neki mindent. Először is azt
mondom el, amit egyetlen teremtménynek sem mondanék. Aztán
az Egyház szükségleteiről szólok, s a szegény bűnösök
lelkéről, akiknek annyira kell a Te irgalmad. Az idő gyorsan
elszáll. Jézusom, mennem kell, hív a rám váró kötelesség.
Jézus azt mondja, még egy kis időt, hogy elbúcsúzzék.
Kölcsönös mély tekintet, s kis időre a látszólagos elválás,
de sohasem ténylegesen, hiszen szívünk állandóan egyesülve
él, még akkor is, amikor különböző kötelességek
elszakítanak. Jézus jelenléte azonban állandó áhítatban
tart.
 
1807   2. + Ma rövid a Jézus jövetelére váró felkészülésem,
de erőteljes szeretet feszül benne. Isten jelenléte áthat,
felgyújtja szeretetemet Iránta. Szavak nem esnek köztünk,
csak benső megértés. A szeretet által egészen elmerülök
Istenben. Az Úr közeleg szívem otthonába. A Szentáldozás
vétele után csak annyira vagyok magamnál, hogy
imazsámolyomhoz visszatérjek. Ebben a percben lelkem (4)
annyira elmerül Istenben, hogy nem vagyok tudatában, mi
történik körülöttem. Ő lélekben felismerteti velem Isteni
Lényét. Ezek a pillanatok rövidek, de áthatóak. A lélek mély
összeszedettségben távozik a kápolnából, s nem könnyű
kizökkenteni ebből. Lábam szinte nem is érinti a földet. A
nap egyetlen áldozata sem esik nehezemre. Minden ilyen
alkalom újabb szeretetaktust vált ki belőlem.
 
1808   3. + Ma úgy hívom Jézust a szívembe, mint a
szeretetet. Te magad vagy a szeretet. Az egész ég lángra
gyúl Tőled, és eltelik szereteteddel. Lelkem úgy vágyik
utánad, mint virág a napfényre. Jézus, siess szívembe,
hiszen látod – ahogyan a virág törekszik a napfény felé,
úgy törekszik Feléd a szívem is. Kitárom szívem kelyhét,
hogy befogadja a szeretetedet.
 
1809   Midőn Jézus betért a szívembe, lelkemben minden
szeretettől és melegségtől remegett. Jézus, fogadd el
szívemből szeretetemet, és öntsd beléje a Tiedet. Forró,
ragyogó szeretetedet, amely áldozatot tud hozni, s képes
önmagáról egészen megfeledkezni.
  A mai napomat az áldozat jellemzi ...
 
1810   (5) 4. + Az Áldozáskor ma a Király fogadására készülök fel.
  Ki vagyok én, s ki vagy Te, Uram, dicsőség, örök dicsőség
Királya. Ó, szívem, tudatában vagy annak, ki jön ma hozzád?
– Tudom, de különösképpen fel nem foghatom. Ó, ha csak
király lenne. De Ő a királyok Királya, uralkodók Ura. Előtte
megremeg minden hatalom és erő. Ma eljön a szívembe, hallom,
hogy közeleg, eléje sietek, meghívom Őt. Midőn belépett
szívem hajlékába, lelkemet oly nagy tisztelet fogta el, hogy
szinte eszméletlenül lábai elé roskadtam a rémülettől. –
Jézus kinyújtja kezét és jóságosan megengedi, hogy melléje
üljek. Megnyugtat: ,,Látod, elhagytam égi trónusom, hogy
egyesüljek veled. Amit te látsz, az csak egy kis rész, s
lelked máris a szeretettől eszméletlenül hullik elém. Ó,
hogy fog csodálkozni a szíved, ha teljes dicsőségemben
pillantasz majd meg! De meg akarom mondani neked, hogy már
itt a földön, a Szentáldozással el kell kezdeni az örök
életet. Minden Szentáldozás képesebbé tesz, hogy az
örökkévalóságban majd Istennel társalogj.''
 
1811   Bár tudom, hogy (6) mindent megadhatsz, Királyom, de
nem kívánok Tőled semmit, csak egyre kérlek, légy örökké
szívem Királya, ez elég nekem.
 
1812   Ma megújítom odaadásomat Királyomnak, benső belső
sugallataim iránti hűséggel.
 
1813   5. + Ma nem törekszem különös előkészületre, nem
tudok gondolkodni, bár sokat érzek. Vágyódom arra a
pillanatra, midőn Isten a szívembe száll. Karjaiba vetem
magam, s tehetetlenségemről és nyomorúságomról beszélek.
Kiöntöm szívem minden fájdalmát, hogy nem tudom úgy szeretni
Őt, ahogyan szeretni szeretném. Felindítom magamban a hit,
remény és szeretet erényét, és ebben élek egész nap.
 
1814   6. + Ma csak rövid az előkészületem. Erős, élő hitem
a szeretet leplét majd szétszakítja. Isten jelenlétének
érzése átjárja szívemet, mint a nap sugara a kristályt.
Abban a pillanatban, amikor Istent befogadom, lényem egészen
elmerül Benne. Csodálat és bámulat fog el, ha látom Isten
fenségét, és hogy leszáll hozzám, a nyomorúsághoz. Hálát
adok minden nekem adott kegyelméért, (7) főleg az Ő
kizárólagos szolgálatára rendelt hivatás kegyelméért.
 
1815   7. + Ma szeretnék a Szentáldozásban a lehető
legszorosabban egyesülni Jézussal a szeretet által. Oly
bensőségesen vágyódom Rá, hogy azt hiszem, nem bírom kivárni
a pillanatot, amikor a pap az Oltáriszentséget nyújtja
nekem. Lelkem eszméletlenségbe ájul.
 
1816   Midőn szívembe fogadtam Őt, szétszakadt a hit
függönye. Megpillantottam Jézust, aki azt mondta: ,,Lányom,
szereteted sok közömbös lélekért kárpótol, jutalmaz engem.''
E szavak után magam maradtam, de egész nap a jóvátétel,
kárpótlás lendületében éltem.
 
1817   8. + Ma lelkemben a nyomorúság mélységét érzem. A
Szentáldozáshoz akarok járulni, mint az irgalom forrásához,
hogy elmerüljek a szeretetnek ezen tengerében.
Midőn Jézust fogadtam, belevetettem magam mérhetetlen
irgalma mélységébe, s minél jobban éreztem, milyen nyomorult
is vagyok, annál jobban növekedett a bizalmam iránta.
 
Egész nap ebben az alázatosságban éltem.
 
1818   (8) 9. + Ma lelkem a gyermek érzésvilágában él. Úgy
egyesülök az Istennel, mint egy kisgyermek az Atyjával,
egészen Isten gyermekének érzem magam.
 
1819   Midőn a Szentáldozást fogadtam, átéltem a mennyei
Atya mélyebb megismerését, megéreztem a lelkek iránti
atyaságát.
  Ma a Szentháromság dicsőítésében élek. Megköszönöm
Istennek, hogy jóságos kegyelmében gyermekeivé fogadott
minket.
 
1820   10. + Ma szeretnék egészen átalakulni Jézus
szeretetévé, s Vele együtt felajánlani magam az égi Atyának.
  A szentmise alatt megpillantottam a kis Jézust a
kehelyben. Azt mondta nekem: ,,Ahogy most a kehelyben látsz,
úgy lakom a szívedben.''
 
1821   Szentáldozás után éreztem a saját szívemben Jézus
Szívének dobogását. Bár már régóta él bennem az a tudat,
hogy Jézus jelenléte egészen a következő Szentáldozásig tart
bennem – ma egész nap imádtam a szívemben lévő Jézust, és
arra kértem, hogy oltalmazza kegyelmével a kisgyermekeket,
akiket a gonosz fenyeget. Isten fizikailag is érezhető
eleven jelenléte egész nap tart, és egyáltalán nem akadályoz
meg kötelességeim teljesítésében.
 
1822   (9) 11. + Ma lelkem különösen ki akarja fejezni
szeretetét Jézus iránt. Midőn betért a szívembe, lábaihoz
borultam, mint egy rózsabimbó. – Azt szeretném, ha
szeretetem illata állandóan egészen a trónja lábáig szállna.
Látod, Jézusom, ebben a kis rózsabimbóban benne van egész
szívem, de nemcsak akkor, amikor égőn lángol Érted, hanem
napközben is, amikor szeretetem által kívánom bizonyítani a
kegyelmeidhez való hűséget.
  Ma az adódó nehézségeket és szenvedéseket szeretném
azonnal megragadni, hogy újra rózsabimbóként Jézus lábaihoz
vessem. Nem fontos, hogy közben az ember keze vagy sokkal
inkább a szíve vérzik.
 
1823   12. + Ma szívem a Megváltó fogadására készül, ki maga
a jóság és szeretet. Kísértések és szétszórtság zaklat, és
nem hagyja, hogy kellőképpen felkészüljek az Úr jövetelére.
– Ezért még jobban magamhoz akarlak venni, Uram, mert
tudom, hogy érkezésed meg fog szabadítani ezektől a
kínoktól. Ha azonban az a kívánságod, hogy szenvedjek,
kérlek, erősíts meg a harcra.
Jézusom, Megváltóm, ki eljöttél (10) szívembe, űzd el a
szétszórtságot, ami zavarja Veled való beszélgetésemet.
  Jézus így válaszolt: ,,Azt akarom, hogy olyan légy, mint a
harcban megedzett lovag, aki a csatazajban is tud
parancsokat osztogatni másoknak. Így kell neked is,
gyermekem, a legnagyobb nehézségek közepette uralkodni
magadon, és semmi se távolítson el tőlem, még saját bukásaid
sem.''
  Ma egész nap egy olyan nehézséggel küzdöttem, amit csak Te
ismersz, Jézusom...
 
1824   13. + Ma örömtől remeg a szívem, nagyon vágyom Jézus
jövetelére. Vágyódom Utána, epedő szívem mindig nagyobb
szeretettel lángol Érte.
  Midőn Jézus eljött, kisgyermekként vetettem magam a
karjaiba. Elmondtam neki örömömet. Ő meghallgatta szerető
vallomásaimat. Bocsánatát kértem, amiért nem készültem fel a
Szentáldozásra, mert folyton csak arra gondoltam, hogy
megosszam Vele az örömömet. Jézus ezt válaszolta: ,,Ilyen
előkészület, amivel ma fogadtál a szívedbe, a legkedvesebb
nekem. Ma egészen különlegesen megáldom ezt az örömödet,
amit ma semmi sem zavar meg benned.''
 
1825   (11) 14. + Ma lelkem az Úr fogadására készül, ki
mindenre képes, aki tökéletessé és szentté tud tenni engem.
Bár gondosan készülök eljövetelére, de felmerül egy
nehézség, hogy mondjam ezt el Neki. Azonnal elvetettem ezt a
gondolatot, úgy mondom majd el Néki, ahogy szívem éppen
diktálja.
 
1826   Midőn Jézust szívembe fogadtam a Szentáldozásban,
szívem minden erejével így kiáltottam hozzá: ,,Jézusom,
változtass át egy másik ostyává; élő ostya szeretnék lenni
Részedre – Te hatalmas Úr vagy és mindenható, megadhatod
nekem ezt a kegyelmet.'' – Az Úr így válaszolt: ,,Élő ostya
vagy, aki kedves a mennyei Atya előtt, de gondold meg, mi is
az ostya – áldozat, tehát ...''
  Ó, Jézusom, értem, mit jelent az ostya, értem, mit jelent
az áldozat. Szeretnék fenséged színe előtt élő ostya lenni,
égő áldozat, amely naponta dicsőségedre lángol.
  Midőn erőm kezd fogyatkozni, a Szentáldozás tart fenn, ad
erőt. Valóban félek attól a naptól, amikor nem járulhatok a
Szentáldozáshoz. Lelkem sajátságos erőt merít a
Szentáldozásból.
  Ó, élő Ostya, lelkem világossága!
 
1827   (12) 15. + Ma úgy készül fel a lelkem a
Szentáldozásra, mint egy menyegzőre, amelyen minden
résztvevő kimondhatatlan szépséget sugároz. Én is hivatalos
vagyok erre a lakomára, de nem látom magamon ezt a
szépséget, csupán nyomorúságom mélységét. Bár nem érzem
méltónak magam asztalhoz ülni, az asztal alá bújok, s Jézus
lábainál könyörgök a morzsákért, melyek az asztal alá
hullanak. Mivel ismerem irgalmasságodat, Hozzád jövök,
Jézus, mert előbb szűnik meg nyomorúságom, mint ahogy
kimerülne Szíved irgalma. Ezért a mai napon felkeltem
magamban az Isten irgalmába vetett bizalmat.
 
1828   16. + Ma körülfog Isten fensége. Sehogy sem tudok
magamon segíteni, hogy még jobban felkészüljek, mégis átfog
az Isten. Lelkem lángol szeretetében. Csak azt tudom, hogy
szeretek, és engem is szeretnek... ez elég nekem. Azon
fáradozom, hogy napközben hű maradjak a Szentlélekhez, és
követelményeinek eleget tegyek. Nagy benső csendre
törekszem, hogy meghallhassam az Ő hangját...
========================================================================
A vetés első hajtásai. Utószó (Antalóczi Lajos)
 
 
  Fausztina nővér Naplójának hatodik füzetében az utolsó
dátum 1938. június 17. Ez az időpont a 134. oldalon
szerepel. A hatodik füzet utolsó megkezdett oldala a 143.
Nem lehet meghatározni, hogy Fausztina nővér június 17-e
után melyik napokon írt még a füzetbe, mert a fennmaradó
néhány oldal mondanivalóit már nem látta el dátummal.
  Maria Faustyna Kowalska 1938. október 5-én, este
háromnegyed 11-kor halt meg. Nővértársainak visszaemlékezése
s maga az a tény, hogy már nem tudott írni Naplójába, azt
tanúsítja, hogy Fausztina nővér utolsó hónapjai nagy
szenvedések jegyében múltak el. A betegápoló nővér
beszámolója szerint ,,Fausztina nővér életének vége nagyon
épületes. Állandóan szeretetreméltó és türelmes volt, semmit
sem kívánt.'' Amikor megkérdezték tőle, szenved-e nagyon,
így válaszolt: ,,Igen, de ez rendben van.'' Október 5-én
utoljára meggyónt J. Andrasz atyánál. Halála közeledtével
fájdalmai tetőfokra hágtak, s elköltözése előtt néhány
órával fájdalomcsillapító injekciót kért, de végül is nem
fogadta el. Este kilenc óra tájban nővértársainak és
lelkiatyjának jelenlétében elmondta a haldoklók imáját.
Halála pillanatáig tudatának teljes birtokában maradt.
Háromnegyed 11-kor utolsó pillantást vetett Krisztus és az ő
Édesanyjának képére, s csendben, félelem nélkül elhunyt.
(Vö. Isten Irgalmának hírnöke, Isten Szolgálója, Fausztina
nővér. Backi Vinogradi é.n. 105-108. o.)
  Fausztina nővért zavarta, hogy ápolásra szorul. Talán
vigasztalásul mondta néhányszor elöljárójának: ,,Meglátja,
elöljáró Anya, hogy a Kongregációnak sok öröme lesz
miattam.''
  Prófétikus szavak voltak ezek a kijelentések. 1938-ban még
nem tudtak mit kezdeni sem a Napló tartalmával, sem a
beszélgetések során elhangzott kijelentésekkel. Akik
ismerték Fausztina nővért, vegyesen ítélték meg személyét és
rendkívüli dolgait. Az Isten azonban igazolta Fausztina
nővért. Ma már egyértelmű, s legmagasabb egyházi vezetők
tanúsítják: a Fausztina nővér által kapott üzenet Istentől
származik.
  A háború látszólag feledtette a krakkói zárda misztikusát.
Jóllehet Lengyelország sorsának alakulása a II.
világháborúban ráterelte a rendtársak figyelmét Fausztina
nővér jövendöléseire. A kolostor lakói ugyanis felismerték,
hogy sorra megvalósulnak hazájukban azon események,
amelyekről misztikus testvérük beszélt nekik.
  Az Isteni Irgalmasság ügyében – mint oly sok másban –
Karol Wojtyla, a későbbi II. János Pál pápa volt a
Gondviselés embere. Wojtyla még krakkói segédpüspök korában
felkereste A. Ottaviani bíborost (1963), és előterjesztette
a Naplóval s tartalmával kapcsolatos terveit. A kardinális
bíztató szavakkal bocsátotta el a jövendőbeli pápát:
,,Siessen, mielőtt a tanúk meghalnak.'' Karol Wojtyla a
későbbi évtizedekben – mint Krakkó érseke (1964), bíborosa
(1967), majd Szent Péter utódja (1978) – újabb és újabb
módon támogatta az Isteni Irgalmasság ügyét. Megindította a
boldoggá avatást bevezető információs eljárást (1965), ehhez
megjelentették a Napló kritikai kiadását (1981), Róma
püspökeként kiadta a Dives in misericordia kezdetű
enciklikát (1980), 1993. ápr. 18-án, húsvét második
vasárnapján boldoggá avatta Fausztina nővért, 1997. jún. 7-
én pedig elzarándokolt a nővér sírjához. (Fausztina nővér
holttestét a boldoggá avatás kapcsán 1966. nov. 25-én
exhumálták, és a kolostor kápolnájában – Krakkó Lagiewniki,
ul. Siostry Faustyny 3/9. – helyezték örök nyugalomra. A
hamvak a boldoggá avatás után a fali sírfülkéből átkerültek
az Irgalmas Jézus oltára alá.) Érthető, hogy ezen lépések
után világhódító útjára indult az Isteni Irgalmasság
üzenete. Ennek hathatós eszköze a Napló, amely a
magyarországi kiadással az angol, a német, az olasz, a
francia, a spanyol, a portugál, az orosz, a portugál
(brazil), a szlovák, a cseh és a vietnámi után immár a
tizenkettedik nyelven jelenik meg.
  Eddig azonban hosszú utat tett meg a Fausztina nővér
nevéhez fűződő üzenet. Valóságos keresztutat kellett
bejárnia.
  A. M. Deskur bíboros bevezetőjéből és a Jegyzetek 154.
pontjából megtudjuk, hogy az Isteni Irgalmasság ügyét 1959.
március 6-án a Szent Offícium Indexre tette, vagyis
megtiltotta a kultusz terjesztését, s maga Sopocko
professzor is szigorú figyelmeztetést kapott. A templomokból
kikerültek az Irgalmas Jézus-képek. Egyedül a krakkói
kolostor híres festménye (Adolf Hyla) maradt eredeti helyén.
A Szent Offícium lépésének komoly okai voltak. A hivatalos
vizsgálatot megelőzően ugyanis ellenőrizetlen és rossz
fordításokban kezdték terjeszteni a Napló egyes részeit. Az
intézmény a tilalommal elejét vette a zűrzavarnak, s amikor
elérkezett a Gondviselés által kijelölt idő, elkezdődhetett
a teljeskörű és hivatalos vizsgálat.
  A tilalmat 1978. június 30-án oldotta fel a Hittani
Kongregáció. Az eseményeket a háttérből Karol Wojtyla
szorgalmazta. Sopocko atya nem érhette meg a sikert, mert
1975. febr. 15-én meghalt Bialystokban. (Ld. Jegyzetek 41)
  Miközben folyt a munka az Isteni Irgalmasság ügyében,
Krakkóban megkezdődött Fausztina nővér személyével
kapcsolatban az 1965. okt. 7-től 1967. szept. 20-ig tartó
ún. információs-, ezt követően pedig a boldoggá avatási
eljárás, amely 1993. április 18-án a boldoggá avatással ért
véget.
  Beteljesedtek tehát Fausztina nővér szavai. Elérkezett az
idő, hogy a világ megismerje Isten Irgalmasságának minden
embert megszólító üzenetét. A Napló egyházi jóváhagyással
kerül világszerte az emberek kezébe, imádkozzák az Isteni
Irgalmasság rózsafüzérét, kilencedét. Lehetőség van az
Isteni Irgalmasság ünnepének bevezetésére is. (Franciszek
Macharski bíboros a krakkói egyházmegyében már a nyolcvanas
évek közepén megtette ezt.) A teljes lengyel egyház számára
a Szentszék Istentiszteleti és Szentségtani Kongregációja
1995. jan. 23-án engedélyezte az Isteni Irgalmasság
ünnepének bevezetését, az Apostoli Szentszék pedig
jóváhagyta az Istenti Irgalmasságról szóló votívmise
szövegét az egyetemes egyház számára.
  F. Macharsky bíboros 1996. febr. 22-én Isten
Irgalmasságának Apostola néven világméretű mozgalmat
indított. Új bazilika is épül Krakkóban az Irgalmasság Anyja
Nővérei Kongregációjának területén. Alapkövét, amely a
Golgota-hegyéről származik, a Szentatya 1997. jún. 7-én
Krakkóban ünnepélyesen megáldotta. – Mindez természetesen
nem csupán a Kongregációnak, de az egész világegyháznak, s
benne hazánk hívő népének is nagy öröm és lehetőség.
  A Napló rövid részletei különféle fordításokban
Magyarországon is ismertté váltak. A teljes kézirat azonban
most jelenik meg először és egyházmegyei jóváhagyással.
Bízunk abban, hogy a hiteles fordítás és a kísérő
tanulmányok új lendületet adnak magyar nyelvterületen is az
Isteni Irgalom hódításának.
  Várpalotán Nagy Károly kanonok, esperes-plébános
jóvoltából 1996. október 20-án szentelték fel az első oltárt
Magyarországon az Irgalmas Jézus tiszteletére. A szentelést
és az ünnepi beszédet F. Macharski bíboros akadályoztatása
miatt dr. Bronislaw Fidelius pápai protonotarius tartotta.
 
  Kérjük a Gondviselést, hogy hazánkban is mielőbb
elfogadásra és bevezetésre kerüljön húsvét második
vasárnapján az Isteni Irgalmasság ünnepe. Adja Isten, hogy
az Isteni Irgalmasság üzenete, s mindaz a kegyelem, amely a
nyomában jár, az újraevangelizálás terén Magyarországon is
gazdagon gyümölcsözzön Isten dicsősége, a lelkek üdvössége
és a keresztény magyar jövő építése terén.
 
Antalóczi Lajos
szerkesztő
========================================================================
Jegyzetek
 
 
Első füzet
   1. 1931. febr. 22-én plocki tartózkodása idején Fausztina
      nővér utasítást kapott az Úr Jézustól, hogy fessen egy
      képet azon minta szerint, amit lát. (Ld. Napló 47)
      Megpróbálta teljesíteni az utasítást, de nem értett a
      festéshez, ezért nem tudta azt végrehajtani. A kép
      festésének gondolatát azonban nem vetette el. Újra és
      újra visszatért rá, és segítséget keresett nővértársai
      és gyóntatói körében (ASF Vallomások). Mikor Fausztina
      nővér 1933-ban Vilniusba került, ottani gyóntatója,
      Michal Sopocko atya Eugeniusz Kazimirowski
      festőművészhez fordult, hogy fesse meg a képet
      Fausztina nővér leírása alapján.1988-ig a művész neve
      hibásan Kazimierowskiként szerepelt; ld.: Janusz
      Derwojed: A lengyel és a Lengyelországban működő
      idegen művészek szótára. 3. köt. Ossokineum, 1979. A
      kép 1934 júliusában készült el, és a vilniusi Szent
      Mihály templom melletti ferences nővérek kolostorának
      folyosóján helyezték el, ahol Sopocko atya mint rektor
      működött.
      1935-ben A Világ Megváltásának Jubileumi Évét lezáró
      ünnepségek alatt az Isteni Irgalmasság képét Ostra
      Bramán állították ki, magasan a kápolna ablakában,
      úgy, hogy messziről látni lehetett; 1935. ápr. 26-28
      között volt itt kiállítva; 1937. ápr. 4-én pedig a
      vilniusi metropolita, Romuald Jalbrzykowski
      jóváhagyásával felszentelték, és a vilniusi Szent
      Mihály templomban helyezték el. 1941-ben a vilniusi
      metropolita indítványozására szakértői bizottságot
      hívtak össze a kép értékelésére; ez a szakértői
      bizottság kimondta, hogy az E. Kazimirowski által
      festett Isteni Irgalmasság képe jelentős vallási és
      művészi értéket képvisel.
      Az Irgalmasság Anyja Kongregáció kérésére 1942-ben
      Stanislaw Batowski festőművész egy másik képet is
      készített Lwówban, melyet a Rend varsói, Zytnia u. 3/9
      alatti házának kápolnájában helyeztek el. A Varsói
      Felkelés alatt a kápolna s vele együtt a kép is tűz
      martalékává vált. – Mivel Batowski festménye az
      embereknek nagyon tetszett, a Rend általános főnöknője
      egy második képet rendelt ugyanettől a festőtől a
      krakkói kápolna részére.
      Ugyanakkor a krakkói kolostorban Adolf Hyla
      festőművész felajánlotta a nővéreknek, hogy valamilyen
      képet festene a Rend számára – hálából a háború
      túléléséért. A ház főnöknőjétől, Irena Krzyzanowska
      anyától, valamint P. Józef Andrasztól (Fausztina nővér
      krakkói lelki vezetőjétől) megkapta az Isteni
      Irgalmasság képét (Kazimirowski képének másolatát),
      valamint Fausztina nővér látomásának leírását. 1942
      novemberében elkezdett munkálatait 1943 márciusában
      fejezte be, 1943 márc. 7-én A. Hyla Irgalmas Jézust
      ábrázoló képét P. J. Andrasz szentelte fel
      ünnepélyesen a Rend kápolnájában.
      1943.okt.6-án megérkezett St. Batowski képe is. Ekkor
      felmerült a kérdés – melyik kép maradjon a nővérek
      kápolnájában? A kérdést egy váratlan látogatása során
      A. Sapieha bíboros döntötte el. Miután megtekintette
      mindkét képet, ezt mondta: ,,Ha Hyla úr képe az ő
      személyes hálaadománya – legyen ez a kápolnában.''
      Hamarosan kiderült azonban, hogy A. Hyla képe nem fér
      el az oltáron, ahová az Isteni Irgalmasság
      tiszteletére végzett ájtatosságok idejére
      felállították. Ekkor a ház főnöknője, I. Krzyzanowska
      egy másik Irgalmas Jézust ábrázoló képet rendelt A.
      Hylától, mely méreteiben megfelelt a mellékoltár belső
      terének. 1944. ápr. 16-án, Húsvét utáni első vasárnap
      szentelte fel az új képet P. J. Andrasz. Ezen a napon
      először ünnepelték meg ebben a kápolnában az Isteni
      Irgalmasság ünnepét. A kép az Irgalmas Jézust egy
      réten állva ábrázolta, a háttérben fák látszottak.
      1954-ben A. Hyla a kép hátterét sötét színűre festette
      át. Jézus lábai alá pedig kövezetet festett.
      A. Hylának a krakkói Lagiewnikiben található képe
      rövid idő alatt ismertté vált az előtte elnyert
      kegyelmeknek köszönhetően, másolatai pedig eljutottak
      az egész világra. Így teljesült az Úr Jézus kívánsága,
      melyet már első plocki megjelenése során közölt
      Fausztina nővérrel: ,,Kívánom, hogy ezt a képet
      tiszteljék, először a ti kápolnátokban, és az egész
      világon.'' (Ld. Napló 47)
      St. Batowski képét az Isteni Irgalmasság templomában
      helyezték el Krakkóban, a Smolensk utcában. A. Hyla
      első képét pedig I. Krzyzanowska magával vitte 1946-
      ban Wroclawba, a Rend új házába. Ez a ház az Isteni
      Szívről nevezett plébániatemplommal érintkezik, itt
      helyezték el a képet.
   2. ,,itt'' – azaz az Isteni Irgalmasság képén.
   3. Vilniusi tartózkodása idején Fausztina nővér azt az
      utasítást kapta gyóntatójától, hogy írja le belső
      élményeit. A Rend részéről feltett kérdésre, hogyan is
      keletkezett a Napló, gyóntatója, Michal Sopocko atya
      ezt válaszolta: ,,Ebben az időben a vilniusi
      Szemináriumban és a Báthory István Egyetem Teológiai
      Tanszékén is tanítottam. Nem volt időm végighallgatni
      hosszú beszámolóit a gyóntatószékben, ezért
      tanácsoltam, hogy jegyezze le ezeket egy füzetbe, s
      időről időre adja oda, hogy átnézzem őket. Így
      született a Napló.'' (Sopocko atya 1972. márc. 6-án
      írt levele.)
      Gyóntatójának utasítása mellett Fausztina nővér
      gyakran említi Naplójában, hogy maga az Úr is
      utasította az írásra (Ld. Napló 372, 459, 895,965,
      1160, 1457, 1665 stb.)
   4. Az ,,élet hiúságai'' alatt Fausztina nővér az emberek
      hétköznapi életét értette a világban, ahol kevéssé
      figyelnek a kegyelem belső indításaira.
   5. Az említett táncmulatság a (Slowackiról nevezett)
      ,,Velence'' parkban zajlott Lódzban, nem messze a
      Kosztka Szt. Szaniszló Székesegyháztól. Ezen a
      ,,bálon'' jelen volt Helena barátnője is, Lucyna
      Strzelecka, későbbi Julita nővér, orsolyita apáca. (Az
      orsolyita nővérek visszaemlékezései 1991-ből.)
   6. Nem sikerült megállapítani, melyik faluról van szó.
   7. Ez a templom a varsói Szent Jakab templom volt Ochota
      kerületben, a Narutowicz térnél, a Grójecka utcában.
   8. Jakub Dabrowski (szül. 1862. aug. 18. ) a varsói Szent
      Jakab templom plébánosa, később a varsói peremkerület
      esperese, a II. világháború idején halt meg.
      ,,Férjem – meséli Aldona Lipszycowa – megkérte az
      ochotai Szt. Jakab egyházközség plébánosát, hogy
      küldjön hozzánk valakit segítőnek. J. Dabrowski
      kanonok úr korábban Klembówban volt plébános, és jó
      barátságban voltak a férjemmel. Ő keresztelte, ő
      esketett bennünket, s ő keresztelte valamennyi
      gyermekünket is. A kanonok úr 1924 nyarán küldte
      hozzánk Helena Kowalskát egy cédulával, hogy nem
      ismeri őt, de kívánja, hogy legyünk megelégedve
      vele.''
   9. A. Lipszycowa ebben az időben a radzymini járás
      Klembów községhez tartozó Ostrówekben lakott – szül.
      1896. ápr. 14-én Tbilisziben, Serafin Jastrzebski és
      Maria Lemke gyermeke. Az 1965–66 években Fausztina
      nővér információs perének egyik tanúja volt.
  10. Nem sikerült megállapítani, mely kolostorokba kérte
      felvételét Helena Kowalska.
  11. Helena Kowalska végül az Irgalmasság Anyja Kongr.
      varsói, Zytnia u. 3/9 sz. alatti házában jelentkezett,
      melyet ezen a helyen mint a ,,mi kolostorunk ajtaját''
      említ.
  12. Helena Kowalskát Michaela Moraczewska anya fogadta, a
      varsói Zytnia utcai ház akkori főnöknője.
      Michaela-Olga Moraczewska, szül. 1873. A korabeli
      viszonyokhoz mérten alapos képzettséggel rendelkezett,
      több nyelven beszélt, zenei konzervatóriumot végzett.
      A Rendbe már teljesen érett személyiségként lépett be.
      Örökfogadalma után kinevezték a varsói rendház
      főnöknőjévé. Ezt a tisztséget 1928-ig gyakorolta. Az
      általános főnöknő, Leonarda Cielecka megbízásának
      lejárta után átvette az egész Rend irányítását. Az ő
      vezetése alatt hagyták jóvá a Rend Szabályait. Új
      házakat alapított Varsó–Grochówban, Rabkában, Lwówban
      (Lemberg) és a plocki ház felügyelete alatt Biala
      községben (Plocktól 10 km-re). Krakkóban halt meg
      1966. nov. 15-én, a Rend temetőjében helyezték örök
      nyugalomra.
  13. Helena Kowalska még egy évig A. Lipszycowánál
      dolgozott, ezután – haza nem térve többé – belépett
      a rendbe.
  14. Ez 1925 júniusában történt. Úrnapja jún. 18-ra esett,
      Nyolcada pedig jún. 25-ig tartott.
  15. Helena Kowalska – elöljárói akaratának
      engedelmeskedve – újból jelentkezett a rendbe egy év
      elteltével, azaz 1925. aug. 1-én, és ezúttal végleges
      felvételt nyert.
  16. Michaela Moraczewska.
  17. Varsóban, a Zytnia utcában a kápolna a nővérek
      lakóhelyétől nem messze egy különálló épületben volt,
      ezért a nővérek által lakott épület első emeletén is
      kialakítottak egy másik kápolnát. Itt is tartottak
      Oltáriszentséget, és időnként szentmise is volt ebben
      a kápolnában. Ezt a kápolnát a nővérek maguk között
      ,,kis kápolnának'' vagy ,,kis Úr Jézusnak'' is
      nevezték.
  18. A Rendben a hagyomány szerint 21 óra után kötelező
      szilencium volt. A nővérek csendben nyugovóra tértek.
      A csendes magánima természetesen nem volt tilos.
      Fausztina nővér valószínűleg a fekve mondott imát
      tartotta a rendi szabályok megszegésének, ami a többi
      nővért zavarhatta.
  19. A Rend Zytnia utcai házában ebben az időben két rendes
      (hetenkénti) gyóntató volt: Piotr Loeve és Bronislaw
      Kulesza. A rendkívüli gyóntató Alojzy Bukowski S.J.
      volt; melyiküknél gyónt a fiatal jelölt, nehéz lenne
      ma megállapítani.
      Piotr Loeve, szül. 1875. nov. 18., pappá szentelték
      1898. máj. 31-én, a varsói Szeminárium professzora,
      jegyző, majd helyettes egyházi bíró a varsói Érseki
      Egyházbíróságnál. Meghalt: 1951. szept. 19-én.
      Bronislaw Kulesza, szül. 1885. jún. 11., pappá
      szentelték 1908. okt. 18-án. Több iskolában
      prefektusként működött. 1975. máj. 5-én halt meg.
      Alojzy Bukowski S.J. szül. 1873. aug. 29., pappá
      szentelték Pelplinben 1897. márc. 25-én. Két év
      egyházmegyei papi szolgálat után belépett a Jézus
      Társaságába. A dogmatikus teológia professzora előbb a
      widnaw-i Szemináriumban, majd a Varsói Egyetemen.
      1941. júl. 7-én halt meg.
  20. A lelki élmények, a túlságosan intenzív belső élet és
      az életmód változás következtében Helena Kowalskánál
      általános kimerültség lépett fel, ami nyugtalanította
      elöljáróit, és arra késztette őket, hogy a fiatal
      jelöltet a Varsó melletti Skolimówba küldjék pihenni.
  21. A Zytnia utcai varsói ház krónikái elégtek a háború
      idején, ezért nehéz lenne ma megállapítani, mely
      nővérekkel utazott a fiatal jelölt Skolimówba.
  22. ,,Elöljáróként'' itt két személy jöhet számításba: az
      általános főnöknő és a jelöltmesternő, mivel ők
      döntöttek Helena Kowalska beöltözéséről, majd pedig a
      krakkói novíciátusba irányításáról.
      Az általános főnöknő ebben az időben Leonarda-Stefania
      Cielecka anya volt; szül. 1850. dec. 24. Paplin
      (siedleci területek). Földbirtokos családból
      származott, felsőfokú végzettséget szerzett, több
      idegen nyelven beszélt. A Rendbe 1885. szept. 1-én
      lépett be, örökfogadalmát 1893-ban tette le Varsóban.
      1908-ban kinevezték a Rend derdyi házának főnöknőjévé.
      1912-től a varsói ház főnöknője, 1918-tól pedig
      Walendówban lett főnöknő. A korábban a franciaországi
      tartományhoz tartozó lengyelországi házak önállósulása
      után 1922-ben az első tartományi gyűlésen Varsóban a
      lengyelországi házak általános főnöknőjévé
      választották. Ezt a tisztséget 6 éven át gyakorolta,
      vagyis 1928-ig, ezután az általános főnöknő
      asszisztense lett. 1933. nov. 1-én halt meg.
      A jelöltmesternő ez időben Janina-Olga Bartkiewicz
      volt, szül. 1858. júl. 31. A Rendbe 1877. dec. 10-én
      lépett be, örökfogadalmat Franciaországban, Lavalban
      tett 1885-ben. Amíg a lengyelországi házak a
      franciaországi tartomány felügyelete alatt álltak,
      Janina anya volt a lengyelországi házak megbízott
      elöljárója. Energikus, szigorú, sőt időnként önkényes
      hajlamot mutató személyiség volt. A fiatal
      szerzetesnők iránt tudott nagy szeretetet tanúsítani,
      de ugyanakkor kemény kézzel irányította őket, ami a
      félelem légkörét teremtette körülötte. Megbízott
      elöljárói kinevezésének lejártával egy ideig novícia-
      mesternőként és a harmadik próbaidő vezetőjeként
      működött. Ez okból kifolyólag egész életében
      jogosultnak érezte magát arra, hogy a fiatal nővéreket
      rendreutasítsa. Varsóban halt meg 1940. júl. 1-én.
  23. A próbaidő (jelöltség) után a jelölt nyolcnapos
      lelkigyakorlaton vesz részt. A beöltözés szertartása
      alatt kapja meg a rendi ruháit és rendi nevét, majd
      megkezdi a novíciátust.
      Az Irgalmasság Anyja Kongregációban a novíciátus két
      évig tart. Az első, ún. ,,kánoni'' év célja a lelki
      élet elmélyítése és a Rend lelkiségének megismerése.
      Ez idő alatt a novícia nem járhat semmilyen iskolába,
      nem végezhet tanulmányokat vagy túl leterhelő
      feladatokat. A novíciátus második évében rendi
      elfoglaltságaik mellett a novíciák már tanulhatnak
      vagy dolgozhatnak is a fogadalmas nővérek vezetése
      alatt. Ha a próbaidő mind a Rend, mind a novícia
      részéről eredményesen végződik, a novícia két év után
      ideiglenes fogadalmat tesz egy évre, és ezt 5 évig
      évente megújítja. Csak ezután tehet örökfogadalmat.
  24. Michal Sopocko atya azt tanácsolta Fausztina nővérnek,
      hogy Naplójában ne írja ki a nővérek neveit. Helena
      Kowalska 1926. jan. 23-án érkezett Krakkóba, hogy ott
      fejezze be jelöltidejét. Ugyanezen a napon halt meg
      Krakkóban Henryka Losinka nővér, szül. 1897. jan. 20.
      A Rendbe 1920-ban lépett be, cipészként dolgozott.
  25. A novíciamesternő ebben az időben Malgorzata-Anna
      Gimbutt anya volt, szül. 1857. okt. 10. A Rendbe 1893-
      ban lépett be. Novíciamesternő, majd a vilniusi ház
      főnöknője, később a harmadik próbaidő oktatója. Nagy
      önfegyelem és önmegtagadás jellemezte. Alázatos,
      csendes lelkületével a nővérek példaképe volt. 1942.
      máj. 8-án halt meg.
  26. Stanislaw Rospond, szül. 1877. szept. 30. Liszki
      (Krakkó mellett) pappá szentelték 1901. aug. 10-én. A
      krakkói Papi Szeminárium prefektusa, majd rektora.
      1927. jún. 12-én püspökké szentelték; több évig volt a
      krakkói érsekség vikáriusa. Az Irgalmasság Anyja
      Kongregációhoz bensőséges szálak fűzték. 1958. febr. 4-
      én halt meg, és szülőhelyén, Liszkiben temették el.
  27. Ez 1926. ápr. 30-án történt. Klemensa Buczek nővér,
      aki a beöltözéskor a rendi ruhába öltöztette a
      jelölteket, így emlékezik vissza erre a percre: ,,1926
      májusában Helena Kowalskát kellett beöltöztetnem.
      Mikor a jelölt az oltárnál megkapta a rendi ruhát,
      mondom neki: Siessünk, Helenka, hogy felvegyük a rendi
      ruhát – Helenka ekkor elájult. Kölnivízért futottam,
      hogy felélesszem... később megjegyeztem neki, hogy
      ennyire sajnálta elhagyni a világot. Csak halála után
      értettem meg, hogy ájulásának oka nem a világ utáni
      sajnálkozása volt, hanem valami más.''
  28. A mesternő ebben az időben Maria Józefa-Stefania
      Brzoza nővér volt, szül. 1889-ben, a Rendbe lépett
      1909-ben, örökfogadalmat tett 1917. máj. 15-én. A
      krakkói intézetben a lányok nevelőjeként dolgozott.
      1925-ben a Rend Franciaországba, Lavalba küldte, hogy
      közelebbről megismerkedjen a novíciák képzésével és a
      Rend lelkiségével. Lavalból visszatérve 1926. jún. 20-
      án átvette a novíciátust, melyet 1934. okt. 30-ig
      irányított. Kiváló mesternő volt, aki nagyon jól
      ismerte a lelkeket. Sokat követelt, ám ugyanakkor
      anyai gondoskodással és kedvességgel bánt minden
      novíciával. 1934-ben az általános káptalan
      megválasztotta a rendi tanács tagjává, egyúttal a
      varsói tartományi ház főnöknője lett. ötévi elöljárói
      szolgálat után rákban halt meg 1939. nov. 9-én.
  29. A novíciátus gyóntatója Teodor Czaputa volt. Szül.
      1884., pappá szentelték 1907. júl. 7-én. A Jagelló
      Egyetem Teológiai Karának elvégzése után a kis
      Szeminárium rektorává és a zsinati bíróság tagjává
      nevezték ki. 1925 novemberében lett az Irgalmasság
      Anyja Kongregáció novíciátusának gyóntatója. Ezt a
      megbízatást csaknem haláláig (1945. márc. 2.)
      gyakorolta a novíciák nagy bizalmának örvendve.
  30. Placyda-Antonia Putyra nővér, szül. 1903. A Rendbe
      lépett: 1924-ben, meghalt: 1985. okt. 7-én.
  31. ,,A szent engedelmesség nevében'' a Rendben az
      elöljárók utasíthatják a fogadalmas nővéreket. A
      mesternőnek ténylegesen nem volt ilyen joga; Fausztina
      nővér mint novícia a fogadalomtétele előtt nem lett
      volna köteles engedelmeskedni ennek az utasításnak. Ha
      a mesternő ,,a szent engedelmesség nevében''
      utasította őt, csak a novícia jámborságára és
      jóhiszeműségére számíthatott, ily módon akarva
      segíteni neki, hogy felocsúdjon a megrázó eseményből.
  32. A Rendben ez időben kötelező ájtatossági gyakorlatok a
      következők voltak: fél óra reggeli elmélkedés,
      rózsafüzér, keresztút, a Szeplőtelen Fogantatás
      horariuma.
  33. A mesternőnek a többi rendi elöljáróhoz hasonlóan joga
      van felmenteni a novíciát a kötelező imák alól, vagy
      azokat mással helyettesíteni.
  34. 1927-ben a Nagypéntek április 15-re esett.
  35. Fausztina nővér első ideiglenes fogadalmát 1928. ápr.
      30-án tette le.
  36. Fausztina nővér későbbi megjegyzéseiből arra
      következtethetünk, hogy ez az eset Varsóban történt. A
      varsói ház akkori főnöknője Rafaela-Katarzyna
      Buczynska volt, szül. 1879. dec. 23-án, a Rendbe 1900.
      okt. 18-án lépett be, meghalt: 1956. dec. 23-án.
      Nagyszerű elöljáró volt. Világosan és egészségesen
      ítélte meg az embereket és a dolgokat, kiváló
      gyakorlati érzékkel rendelkezett. Mélységesen törődött
      a Rend külső és belső fejlődésével. A nővérek iránt
      szívélyes, közvetlen és együttérző volt. Képes volt
      értékelni és a közösség javára fordítani minden egyes
      nővér értékeit.
  37. ,,Vezeklőöv'' – szúrós lószőrből készült öv.
  38. A további leírásból kiderül, hogy a Rend varsói,
      Zytnia utcai házának kápolnájáról van szó. Ez a
      kápolna a nővérek házától nem messze egy különálló
      épületben helyezkedett el. A kápolna bejárata az
      udvarról nyílt. Ebben az időben a kápolnát szinte
      kizárólag a nővérek és a növendékek használták,
      világiak szinte egyáltalán nem jártak ide.
  39. ,,Növendékek'' – a Rend nevelőintézeteket vezet
      erkölcsileg elhanyagolt, nehezen nevelhető lányok
      számára. Őket nevezték általában ,,növendékeknek''
      vagy ,,gyerekeknek.'' Az egyes csoportok (osztályok)
      felügyeletét a nevelő nővérek látták el, akiket az
      ,,osztály anyjának'' neveztek.
  40. A Zytnia utcai házban ebben az időben Bronislaw
      Kulesza és Franciszek Roslaniec voltak a gyóntatók. A
      rendkívüli gyóntató P. Alojzy Bukowski S.J. volt.
  41. Michal Sopocko, szül. 1888. nov. 1. Nowosady (Vilnius
      környéke), pappá szentelték: 1914-ben Vilniusban; 1928-
      tól professzor a vilniusi Báthory István Egyetem
      Teológiai Karán, majd a háború után a bialystoki Papi
      Szemináriumban. 1933. jan. 1-től 1942. jan. 1-ig az
      Irg. Anyja Kongr. nővéreinek gyóntatója volt
      Vilniusban. 1975. febr. 15-én halt meg Bialystokban.
      Boldoggá avatásának ügyében megkezdődött és jelenleg
      is tart az információs per a bialystoki
      egyházmegyében.
  42. Vilniusba érkezése előtt Fausztina nővér kétszer látta
      már ,,lélekben'' későbbi gyóntatóját. Először
      Varsóban, harmadik próbaideje alatt, másodszor
      Krakkóban.
  43. Fausztina nővér ekkor még nem szenvedett a
      tuberkulózisban, mely később egész szervezetét
      megtámadta. Betegségének oka általános elgyengülés és
      kimerültség volt.
  44. Fausztina nővér ebben az időben a növendékek konyháján
      dolgozott, ahol több mint 200 fő számára készítettek
      ételt.
  45. Mivel az orvosok nem állapítottak meg Fausztina
      nővérnél szervi betegséget, a többi nővér úgy
      gondolta, csak tetteti a betegséget, mert nincs kedve
      dolgozni – szívesebben imádkozik.
  46. Az Irgalmasság Anyja Kongr.-ban az a gyakorlat, hogy a
      nővérek a nyolcnapos és a háromnapos lelkigyakorlatok
      után felolvassák a fogadalom szövegét, és ezekkel a
      szavakkal fejezik be azt: ,,Istenem, add kegyelmedet,
      hogy az eddigieknél hűségesebb legyek
      fogadalmaimhoz!''
  47. ,,Józefinek'' – így nevezték a Rend Varsó Grochów
      kerületében, a Hetmanska utca 44. sz. alatt újonnan
      alakuló házát, mely ebben az időben a Zytnia utcai
      tartományfőnöknő vezetése alatt állt.
  48. A plocki gyóntatók ebben az időben a következő atyák
      voltak:
      Adolf Modzelewski (1862-1942) infulás prépost, a
      Plocki Székeskáptalan prelátusa – Plockban, majd
      Rómában végzett szemináriumi tanulmányai és pappá
      szentelése (1887. ápr. 24.) után a pétervári, később
      pedig a plocki szemináriumok professzora volt. 1941.
      febr. 17-én más paptársaival együtt a Dzialdów-i
      táborba hurcolták és kivégezték a német megszállók.
      Ludwik Wilkonski prelátus, kanonok, a plocki
      székesegyház gyóntatója. – A papi szemináriumba már
      végzett tanárként jelentkezett, 1891. júl. 5-én
      szentelték pappá. Ezt követően a plocki székesegyház
      vikáriusa, majd a szeminárium vezetője, 1909-től pedig
      a székesegyház gyóntatója és a helyi püspök lelkésze.
      1940. febr. 28-án a németek a püspökökkel együtt
      internálták, Slupnoban halt meg, 1940. jún. 2-án. Több
      éven át volt ,,alkalmi'' gyóntató az Irgalmasság Anyja
      Rend plocki házában.
      Waclaw Jezusek, szül. 1896. ,pappá szentelték 1920-
      ban. 1923-1972 között a plocki szemináriumban
      egyházjogot tanított. A plocki egyházmegyei kúria
      kancellárja is volt, a háború idején pedig az
      egyházmegye fő vikáriusának tisztjét töltötte be.
      1982. dec. 5-én halt meg.
      Jelenleg nem állapítható meg, hogy a három pap közül
      melyiknél gyónhatott Fausztina nővér.
  49. A plocki ház főnöknője ebben az időben Róza-Janina
      Klobukowska anya volt, szül. 1882-ben, 1902-ben lépett
      be a Rendbe. Több házban is volt főnöknő. 1934-1945
      között az általános főnöknő asszisztense. 1974. nov.
      18-án halt meg.
  50. P. Józef Andrasz S.J., szül. 1891. okt. 16-án Nowy
      Sacz mellett Wielopole-ben. A jezsuita rendbe 1906.
      szept. 22-én lépett be, s 1919. márc. 19-én szentelték
      pappá. Szinte egész papi élete összefonódott az
      Imaapostolság Kiadójával, melynek szerzője,
      igazgatója, valamint a Jézus Szívének Követe c.
      havilap főszerkesztője volt (1930-1938). A harmincas
      években az Imaapostolság országos igazgatója volt.
      1963. febr. 1-én halt meg.
  51. Nem lehet megállapítani, milyen gyóntatóra gondol itt
      Fausztina nővér. A Naplónak ebben a részében korábbi
      élményeire emlékszik vissza, nem jelzi sem az
      időpontot, sem a tartózkodási helyét, csak a gyóntató
      szavait közli Istennek rá vonatkozó tervét illetően.
  52. A novíciátus rendes gyóntatója ebben az időben Teodor
      Czaputa volt.
  53. Utalás a Lukács evangélium 8,44-48 részében leírt
      eseményekre.
  54. Ld. 42. sz. jegyzet.
  55. A ,,harmadik próbaidő'' a szerzetesnővéreket az
      örökfogadalomra előkészítő időszak. Az Irgalmasság
      Anyja Kongregációban öt hónapig tart ez az idő.
      Fausztina nővér 1932/33-ban végezte a harmadik
      próbaidőt Varsóban. Mesternője Malgorzata Gimbutt anya
      volt.
  56. ,,Kálváriának'' nevezték Vilniusban a keresztútnak egy
      erdős hegyoldalon elhelyezkedő állomásait. A
      kereszútjárást nevezték itt ,,drózki''-nak (kis út –
      magyarul ez a szó nem tükrözi az eredeti
      jelentésárnyalatot; a lelki közelséget, amit a lengyel
      a kicsinyítésekkel fejez ki). A Rend vilniusi házából,
      az Antakolról hajóval lehetett eljutni a
      ,,Kálváriára''.
  57. Ebben az időben utazott harmadik próbaidőre Vilniusból
      Petronella nővér, aki a konyhán dolgozott. Fausztina
      nővér az ő helyettesítésére érkezett Vilniusba.
  58. Vilniusban a főnöknő ebben az időben Irena-Maria
      Krzyzanowska anya volt, szül. 1889. nov. 25-én; 1916.
      dec. 7-én lépett be a Rendbe. A lányok intézetében
      nevelőként dolgozott, volt a novíciátus mesternőjének
      segítője, több ház főnöknője és az általános főnöknő
      asszisztense is. Wroclawban halt meg 1971. dec. 3-án.
  59. Az a nővér, akinek Fausztina nővért el kellett volna
      kísérnie az útra, valószínűleg Justyna Golofit volt. A
      két nővért a novíciátus óta baráti szálak fűzték
      egymáshoz, és Irena anya valószínűleg örömet akart
      szerezni Fausztina nővérnek, hogy őt jelölte ki
      útitársául.
      Justyna-Marianna Golofit nővér szül. 1908. júl. 5-én,
      a Rendbe 1927. augusztusában lépett be;
      fogadalomtétele után konyhásként dolgozott Varsóban,
      Vilniusban és Radomban. Fausztina nővér információs
      perének idején – Justyna nővér volt az egyik tanú.
      1989. ápr. 28-án halt meg.
  60. A konyhán dolgozó nővérek hetente váltották egymás
      között a különböző feladatokat.
  61. Valószínűleg ezek már a tuberkulózis kezdeti tünetei
      voltak, bár az orvosok még nem ismerték fel azt.
  62. Rafaela Buczynska anya.
  63. Biala – ebben az időben falu Plock közelében, ahol a
      rend megvásárolta egy régebbi gazdaság épületeit, és
      azokból pihenő központot alakított ki a nővérek és a
      plocki növendékek számára. A nővérek lakásai a
      kertben, egy kis udvarban voltak, fő bejáratuk a kert
      felől nyílt. A bejárati ajtó előtt tornác állt.
  64. A Rend által irányított, erkölcsileg megtévedt lányok
      és nők nevelésével foglalkozó intézetekben gyakran
      lázadó és a vallással illetve a szentségekkel szemben
      ellenséges személyek is megfordultak. Sokszor hosszú
      idő és Isten különleges kegyelme kellett hozzá, hogy
      magatartásukban változás történjék.
  65. Ezek a szavak ,,Ha meg is ölnél, én bízom Benned'' –
      Jób könyvének ismert sorát idézik kis átalakítással
      (13,15).
  66. Minden valószínűség szerint Michal Sopockót.
  67. Ezek a lányok a vilniusi intézet növendékei voltak:
      Imelda, Edzia, Ignasia, Malgorzata és Jadwiga Omar
      (ld. ASF J. Omar levele). Az első négy közülük már nem
      él. Jadwiga Omar Gdanskban él. Fausztina nővér perében
      tanú volt.
      Fausztina nővérnek erről a látomásáról hivatalos
      feljegyzés készült Vilniusban 1934. nov. 28-án, melyet
      aláírt maga Fausztina nővér, Taida nővér (aki
      Fausztina nővér vallomásait lejegyezte) és Imelda, az
      egyik növendék. A vallomás hitelességét tanúsította
      Irena Krzyzanowska anya, a ház főnöknője.
  68. Az Isteni Irgalmasság Eugeniusz Kazimirowski által
      festett képét először Michal Sopocko atya
      fáradozásainak köszönhetően állították ki nyilvános
      tiszteletre a Világ Megváltásának Jubileumi Évét
      lezáró triduum idején, 1935. ápr. 26-28 között. A
      képet Ostra Brama magas üvegablakában helyezték el,
      így messziről látni lehetett. Ez az ünnepség
      egybeesett a Húsvét utáni első vasárnappal, melyet
      Fausztina nővér szerint az Úr Jézus kívánsága szerint
      az Isteni Irgalmasság ünnepévé kell nyilvánítani.
      Michal Sopocko az ünnepségen Isten irgalmasságáról
      beszélt.
  69. Katekizmus a szerzetesi fogadalmakról. – Az
      Irgalmasság Anyja Kongregációban a novíciamesternők
      Piotr Cotella S.J. A fogadalmak katekizmusa c. műve
      alapján dolgozták ki saját tananyagukat a szerzetesi
      fogadalmakról szóló előadásaikra. Ebben kérdések és
      válaszok szerepeltek, melyeket minden nővér
      feljegyzett saját noteszébe, és mindenkinek kívülről
      kellett ezeket tudnia.
  70. A ,,kijött'' szó után a mondat megszakad, s a
      következő mondat már másról szól. Tudjuk, hogy
      Fausztina nővér titokban írta Naplóját. Lehet, hogy
      épp ebben a pillanatban valaki megszakította az
      írásban, s ezután már nem tért vissza a félbeszakadt
      gondolathoz.
  71. Lehetett Michaela Moraczewska – a Rend általános
      főnöknője vagy Maria Józefa Brzoza nővér – a
      novíciamesternő.
  72. Valószínűleg a mindennapi kötelességekkel kapcsolatos
      kudarcaira és környezetének meg nem értésére utal itt.
  73. Az Irg. Anyja Kongr.-ban a nővéreknek nincs külön
      szobájuk, hanem többen laknak egy nagyobb helyiségben.
      Az egy-egy nővér által lakott részt paravánokkal
      választják el egymástól. A terem így elkerített részét
      nevezik a Rendben ,,cellának''.
  74. ,,Elhanyagoláson'' Fausztina nővér a belső sugallatok
      előli tudatos menekülést, sőt a szórakozottság
      keresését érti. Ám ezekről csak ő maga tudott.
      Kívülről semmi nem látszott meg rajta.
  75. ,,Más helyen'' – a Napló másik részében. Fausztina
      nővér hosszabb időn át egyáltalán nem jegyezte le
      élményeit, lelkiállapotát, sem a kapott kegyelmeket.
      Csak gyóntatója, Michal Sopocko határozott utasítására
      kezdte lejegyezni aktuális élményeit, ill. a régebbi
      élményei közül azokat, amelyek eszébe jutottak. Egy
      idő után feljegyzéseit elégette.
      Michal Sopocko így írja le az esetet: ,,Mikor néhány
      hetet a Szentföldön töltöttem, ő egy állítólagos
      angyal rábeszélésére elégette Naplóját. Elégtételként
      újraírattam vele az elégetett rész tartalmát, ám
      közben új élményei is voltak, melyeket a
      visszaemlékezéseivel keverve jegyzett le. Ezért nincs
      Naplójában kronológiai sorrend.''
  76. ,,Örökfogadalom'' – Az Irgalmasság Anyja
      Kongregációban a nővérek öt évig ideiglenes
      fogadalmakat tesznek, ezután tehetik csak le
      örökfogadalmukat. Az általános főnöknő a rendi tanács
      véleményét meghallgatva vagy engedélyezi az
      örökfogadalom letételét, vagy elküldi a nővért a
      rendből.
  77. P. Józef Andrasz S.J. (az 1933. ápr. 20-30 közötti
      lelkigyakorlat alatt) – megértette Fausztina nővért,
      és megfelelő tanácsokat adott neki.
  78. Fausztina nővér itt valószínűleg Michal Sopockóra
      gondol.
  79. Krisztus képének megfestése ezzel a felirattal:
      ''Jézusom, bízom Benned'', a kép nyilvános tisztelete,
      az Irgalmasság rózsafüzérének terjesztése – az Úr
      Jézus ezen kívánságai Michal Sopocko fáradozásainak
      köszönhetően valósulhattak meg.
  80. ,,Vezetőmtől'' – lelki vezetőjétől, M. Sopockótól.
  81. Valószínűleg Malgorzata Gimbutt anya.
  82. Fausztina nővér ekkor jelölt volt, és a konyhán
      dolgozott Marcjanna Oswiecimek nővér mellett.
      Marcjanna nővér meghagyta neki, hogy takarítson ki, és
      mosogassa el az edényeket az ebéd után, majd elment.
      Helena – a későbbi Fausztina nővér – elkezdte a
      munkát, de nem tudta befejezni, mert több nővér később
      jött ebédelni, és állandóan kértek tőle valamit.
      Miután Marcjanna nővér visszajött a konyhába, és
      látta, hogy az edények nincsenek elmosva, büntetésből
      felültette a jelöltet az asztalra, míg maga elmosogat.
      Marcjanna-Julia Oswiecimek, szül.1897., a Rendbe 1919-
      ben lépett be, hosszú éveken át szakácsnőként
      dolgozott. 1979. ápr. 20-án halt meg.
  83. Marcjanna nővér nem adhatott a jelöltnek utasítást
      ,,az engedelmesség nevében''. Amint
      visszaemlékezéseiből kiderül, azt mondta Helenának,
      amiért nem végezte el a munkát – üljön az asztalra,
      és ott nézze végig, amint ő maga elvégzi a munkát.
      Helena, akinek szokatlan volt ez a büntetés,
      húzódozott. Ekkor Marcjanna nővér megkérdezte a
      jelöltet: ''Hát így engedelmeskedik, Helenka?''
      Valószínűleg ezt a kérdést értelmezte Helena ,,az
      engedelmesség nevében'' adott utasításnak.
  84. A Rend néhány házában, így pl. Varsóban, a Zytnia u.
      3/9 sz. alatti házban is szokás volt, hogy a nővérek
      éjjel ügyeletet tartottak a betörések megelőzése
      érdekében. Az ügyeletes nővérek körbejárták a házat,
      kivilágították az udvart, és az ablakból figyeltek,
      hogy észrevegyék az esetleges betörőket.
  85. A Mária Családja Ferences Nővérek Rendjét 1857-ben
      alapította Zygmunt Felinski érsek. A Rend központi
      háza Varsóban, a Zelezna utcában található az
      Irgalmasság Anyja Kongregáció központi házának
      szomszédságában.
  86. ,,Kis kápolna'' – ld. 17. sz. jegyzet.
  87. 1929-ben Fausztina nővér rövid időt töltött a Rend
      Kiekrz-i házában, Poznan mellett.
  88. Valószínűleg Modesta Rzeczkowska nővért
      helyettesítette, aki ebben az időben beteg volt, és
      egy kúrára kellett utaznia Varsóba.
  89. A nővérek minden hónap elején egy-egy napot szentelnek
      lelki megújulásra, ún. egynapos lelkigyakorlatra. Ezen
      a napon nincs rekreáció, a nővérek szilenciumot
      tartanak, belső elmélyülésre törekszenek. Minden nővér
      egyórás elmélkedést tart, keresztutat végez,
      lelkiismeret-vizsgálatot tart lelki életére
      vonatkozóan egész hónapra visszamenőleg, ezen kívül
      félórát elmélkedik a halálról.
  90. A hónap egy napját, melyet a mesternő jelölt ki
      számukra, minden novícia különleges áldozati,
      engesztelő napként ajánlotta fel a Rendben. Ezen a
      napon nagyobb összeszedettségre, és a Szentségi
      Jézussal való mélyebb egyesülésre kellett törekednie.
      A novíciák a mesternőtől külön önmegtagadásokat is
      kértek, és minden munkájukat, imáikat és
      szenvedéseiket felajánlották Jézusnak a bűnösökért.
      Néhány nővér a novíciátusból kikerülve is megőrizte
      ezt a gyakorlatot.
  91. Ld. 55. sz. jegyzet.
  92. A harmadik próbaidő mesternője ebben az időben
      Malgorzata Gimbutt anya volt.
  93. Walendów – Varsó környéki helység (Nadarzyni
      egyházközség), ahol a nővérek nevelőintézetet
      tartottak fenn lányok számára. 1936-ban az Igazságügyi
      Minisztérium javaslatára a Rend Walendówban külön
      részleget hozott létre bíróságilag először elítélt nők
      és lányok részére.
      Faustyna nővér lelkigyakorlaton kívül 1936. márc. 25-
      től áprilisig tartózkodott itt.
  94. Michaela Moraczewska anya.
  95. Ezt a lelkigyakorlatot P. Edmund Elter S.J. tartotta -
      - szül. 1887. nov. 14-én, a jezsuita rendbe 1905. júl.
      15-én lépett be. Sokoldalú képzettséggel rendelkező
      pap, előbb a Varsói Egyetemen, majd Rómában és
      Párizsban tanult. 1926-ban a római Gregorianum Pápai
      Egyetem etika professzora lett. 1932-ben visszatért
      Varsóba, és lelkigyakorlatokat vezetett. 1945-48
      között a jezsuiták nagy lengyelország-mazóvia-i
      tartományának tartományfőnöke, majd ismét a
      Gregorianum professzora lett. Rómában halt meg 1955.
      aug. 27-én.
  96. Ld. 19. sz. jegyzet.
  97. Valószínűleg Janina Bartkiewicz anya.
  98. Derdy – Nadarzyn egyházközséghez tartozó helység, nem
      messze Walendówtól. Czetwertynska hercegnő
      adományozott itt a Rendnek egy darab mezőt, erdőt és
      néhány gazdasági épületet, hogy erkölcsileg
      veszélyeztetett árva gyermekek számára intézetet
      alapítsanak. 1947-ig ez a ház a Walendów-i főnöknő
      irányítása alatt állt, ettől kezdve viszont önálló
      intézménnyé vált.
  99. Fausztina nővérrel együtt voltak a harmadik próbaidőn:
      Bonawentura Edelman-Glowacka (1902-1936), Florentyna
      Pajak (1905-1950), Henryka Skolimowska (1900-1974),
      Renata Jodlowska (1903-1962).
 100. ,,Ruhatár'' – a nővérek ruházati raktára és a
      szerzetesi ruhák varróműhelye. Az itt dolgozó nővérek
      feladata volt a ruhák tisztítása és javítása, a ruhák
      eljuttatása a nővérekhez a tisztítás után, valamint a
      hiányok pótlása.
 101. Az Irgalmasság Anyja Kongregáció nővérei ebben az
      időben két karra oszlottak, az igazgató nővérek és a
      koadjutor (segítő) nővérek karára. Az egyes karokba a
      rendi tanács osztotta be a jelölteket –
      tudásszintjük, koruk és tehetségük alapján.
      Az igazgató nővérek irányították a Rendet és az
      intézeteket, a koadjutor nővérek pedig segítették
      őket, különösen a fizikai munkákban.
 102. ,,Vasöv'' – apró szöges sodronyszövethez hasonló öv.
      Az ilyen ,,öv'' viselése a különböző
      vezeklőgyakorlatok egyike volt.
 103. Michaela Moraczewska anya.
 104. Varsóban, a Zytnia utcai házban gyóntattak: P. Alojzy
      Bukowski S.J. – rendkívüli gyóntató, Piotr Loeve,
      Franciszek Roslaniec és Bronislaw Kulesza – rendes
      gyóntatók.
 105. A kis kápolnával szemben, a folyosó másik oldalán volt
      az a terem, ahol a nővérek találkozásai zajlottak.
 106. ,,Rekreáció'' – a nővérek munka utáni felüdülésére
      szolgáló idő.
 107. A varsói ház főnöknője ekkor Rafaela Buczynska anya
      volt.
 108. Helena húga – Wanda Kowalska, szül. 1920-ban. Józefa
      Kowalska-Jasinska, Fausztina nővér nővérének vallomása
      szerint Wanda nem sokkal a II. világháború előtt
      belépett a Haldokló Jézus Szíve Orsolyita Nővérek
      Rendjébe. A háború alatt a németek elhurcolták, és a
      háború után nem tért vissza Lengyelországba. Angliában
      ment férjhez.
 109. Malgorzata Gimbutt anya.
 110. Valószínűleg a varsói rendes gyóntatók egyike.
 111. Maria Józefa Brzoza nővér.
 112. Feltételezett engedélyről akkor beszélünk, ha egy
      szerzetes elöljárója tudta nélkül abban a
      meggyőződésben tesz valamit, hogy elöljárója engedélyt
      adna arra.
 113. A nővérek a harmadik próbaidőt a novíciátus házában
      végezték.
 114. Ld. 55. sz. jegyzet.
 115. Fausztina nővér attól tartott, hogy belső élményei
      hallucinációk lehetnek, annál is inkább, mivel ezt így
      látta nem egy gyóntatója és elöljárója is.
 116. ,,Örök fogadalom'' – az utolsó szerzetesi fogadalom,
      mely által a szerzetes sírig tartó tisztaságot,
      szegénységet és engedelmességet fogad Istennek. Ez
      alól a fogadalom alól csak az Apostoli Szentszék
      oldhat fel.
 117. ,,Szemfedő'' – halotti fátyol, nagy fekete lepel,
      közepén fehér kereszttel. Az Irgalmasság Anyja Kongr.
      szertartásai szerint örökfogadalmuk letétele, azaz a
      fogadalom szövegének elmondása előtt a nővérek kitárt
      karral arcra borultak az oltár előtt, ahol halotti
      lepellel takarták le őket annak jeléül, hogy meghaltak
      a világ számára. Ezalatt a szertartáson részt vevő
      többi nővér a 129. Zsoltárt (De profundis) recitálta,
      szóltak a harangok, mint temetés alatt. A celebráns –
      általában a püspök – szenteltvízzel hintette meg a
      halotti lepel alatt fekvő nővéreket, majd így szólt
      hozzájuk: ,,Keljetek fel, ti, akik meghaltatok a világ
      számára, és Jézus Krisztus beragyog titeket''.
 118. Michal Sopockót.
 119. Az Irgalmasság Anyja Kongregációban szokás volt, hogy
      a nővérek minden hónapban engedélyt kértek
      elöljárójuktól apró önmegtagadások gyakorlására, és
      olyan imáik végzésére, melyek nem tartoztak a Rend
      által előírt imák közé. Ugyanígy felmentést is
      kérhettek bizonyos előírások alól, melyeknek
      pillanatnyilag nem tudtak eleget tenni. Más személyes
      ügyeiket is ilyenkor beszélték meg az elöljáróval.
 120. Ezekben az években rendszerint Stanislaw Rospond
      püspök vezette a krakkói házban a beöltözéseket és a
      fogadalomtételek szertartásait.
 121. Michaela Moraczewska anya.
 122. Czestochowában ebben az időben Serafina-Salomea
      Kukulska volt a főnöknő, szül. 1873. nov. 30-án, a
      Rendbe 1894. júl. 18-án lépett be, nevelőnő volt, majd
      főnöknő lett Krakkóban, Czestochowában és Walendówban.
      1964. jún. 10-én halt meg.
 123. Ld. 59. sz. jegyzet.
 124. Az Irgalmasság Anyjának ünnepe – augusztus 5-én
      ünnepelték – rendi ünnep.
 125. Iz 53, 2-9.
 126. Ld. Napló 53, 67.
 127. P. Kazimierz Dabrowski S.J. szül. 1890. febr. 8. 1920.
      máj. 29-én szentelték pappá. Hatévi egyházmegyei
      szolgálat után 1926. júl. 30-án belépett a Jézus
      Társaságába, ahol mint misszionárius, előadó és
      gyóntató működött. 1976. ápr. 16-án halt meg.
 128. Az Isteni Irgalmasság képének megfestése, az Isteni
      Irgalmasság ünnepének bevezetése.
 129. Irena Krzyzanowska anya.
 130. Lelki vezetője, M. Sopocko atya.
 131. Eugeniusz Kazimirowski Vilniusban készült képéről van
      szó.
 132. ,,Hűséges szolgám'' – itt: M. Sopocko.
 133. Michal Sopockótól.
 134. Ez a Szent Mihály templomban volt, ahol Sopocko atya
      rektor volt, és rendszeresen misézett.
 135. Eugeniusz Kazimirowskinál.
 136. Irena Krzyzanowska anya.
 137. Filomena Andrejko nővérre vonatkozhat az utalás, aki
      1934. júl. 13-án halt meg 16.45-kor Varsóban. Négy
      éven át szenvedett súlyos szívasztmában. 14 órán át
      haldoklott. – Filomena-Wiktoria Andrejko, szül.1878.
      máj. 25., a Rendbe 1894. nov. 25-én lépett be, s
      nevelői, sekrestyési és gondnoki teendőket látott el a
      varsói házban.
 138. Az Irgalmasság Anyja Kongregációban szokás volt, hogy
      csütörtökönként 21-22 óra között minden egészséges
      nővér engesztelő imaórát, ún. ,,szent órát'' tartott.
      A hónap első pénteke előtti csütörtökön az engesztelés
      egész éjszaka tartott, a nővérek óránként váltották
      egymást.
 139. Dr. Helena Maciejewska (1888-1965) – ebben az időben
      a Rend vilniusi házának orvosa volt.
 140. M. Sopocko.
 141. Irena Krzyzanowska anya.
 142. ,,Elmélkedés'' – gondolati ima: az Isteni igazságokon
      való gondolkodás, mely valamilyen gyakorlati
      elhatározással zárul. Az Irgalmasság Anyja
      Kongregációban a nővérek naponta fél óra elmélkedést
      végeznek. Előző este előkészítik a következő reggeli
      elmélkedés pontjait.
 143. Az Isteni Irgalmasság tiszteletének terjesztése.
 144. M. Sopocko.
 145. ,,Az embereink'' – itt: azokra a szállítókra
      vonatkozik, akik a pékárut hordták a kolostorba.
 146. Krakkóban, a Smolensk utcában áll egy az Isteni
      Irgalmasságnak szentelt kis templom. 1626-1629-ig
      épült, 1665. okt. 25-én szentelték fel. A templom
      búcsúját szept. 14-én, a Szent Kereszt
      felmagasztalásának ünnepén tartják.
 147. ,,Káptalan'' – így nevezték a nővérek gyűléseit,
      melyeken a ház főnöknője rövid aszkétikai előadást
      tartott, figyelmeztetett a rendi előírások
      betartására, a nővérek pedig megvallották a rendi
      szabályzat ellen elkövetett vétkeiket, mulasztásaikat.
 148. ,,Anya'' – a ház főnöknője. Ebben az időben
      Vilniusban Borgia-Jadwiga Tichy nővér, szül. 1887.
      jan. 25., a Rendbe 1913-ban lépett be, ápolónő és
      főnöknő Vilniusban és Walendówban. Wroclawban halt meg
      1970. ápr. 26-án. Fausztina nővér információs perében
      tanú volt.
 149. ,,Áldás'' – rövid ájtatosság az Oltáriszentséggel
      adott áldással összekötve.
 150. Az Irgalmasság Anyja Kongregáció egyik szokása –
      szentképek hátára vagy kis lapokra felírják az Isteni
      Személyek és különböző szentek neveit, és az új év
      első napján reggelinél minden nővér húz egy lapot, s
      így kap egy védőszentet az új évre.
 151. Az ,,övhöz'' (ld. 102. jegyzet) hasonló ,,lánc''
      viselése is a különböző vezeklési formák egyike volt.
 152. Michal Sopocko 1937. novemberében Fausztina nővérhez
      írt leveléből kiderül hogy az Isteni Irgalmasság
      ünnepének ügyében beszélt a lengyelországi nunciussal,
      Filip Cortesi érsekkel, és számított arra hogy a
      nuncius továbbítja az ügyet a Szentatya felé.
 153. Fausztina nővér kéziratában ez az elhatározás külön
      oldalon szerepel.
 154. Ez a látomás mintegy előre jelzi az Isteni Irgalmasság
      tiszteletének Fausztina nővér által közvetített
      formáit ért támadásokat. A Szent Offícium
      Kongregációjának 1959. márc. 6-i bejegyzése [Acta
      Apostolicae Sedis LI (1959) 271. old.] megtiltja az
      Isteni Irgalmasság kultuszának terjesztését a
      Fausztina nővér által megadott formákban. Ennek a
      bejegyzésnek értelmében sok templomból eltávolították
      a Fausztina nővér látomása alapján festett képeket, a
      papok nem hirdették tovább az Isteni Irgalmasság
      tiszteletének ezt a formáját. Maga Sopocko atya is
      szigorú figyelmeztetést kapott az Apostoli
      Szentszéktől, és más kellemetlenségeket is el kellett
      viselnie.
      Az Irgalmasság Anyja Kongregációnak szintén
      megtiltották ennek a kultusznak a terjesztését – így
      abbahagyták a képeknek, az Irgalmasság rózsafüzérének
      és Fausztina nővér más imáinak terjesztését. Minden
      jel arra mutatott, hogy Fausztina nővér küldetése
      teljesen feledésbe megy.
      A fent említett jegyzék megjelenéséig – a Rend
      krakkói házában, ahol Fausztina nővér meghalt, az
      Isteni Irgalmasság képét nagy tisztelet övezte, és
      számos hálaadomány díszítette. Minden hónap harmadik
      vasárnapján ünnepi szentmisét mondtak a kápolnában,


      amelyeken a papok az Isteni Irgalmasságról
      prédikáltak, a húsvét utáni első vasárnapot pedig az
      Isteni Irgalmasság ünnepeként tartották meg. Adam
      Sapieha bíboros 1951-ben hét évre szóló teljes búcsút
      adományozott erre az ünnepre.
      Az Apostoli Szentszék részéről érkező tilalommal
      kapcsolatban a nővérek Eugeniusz Baziak érsekhez
      fordultak azzal a kérdéssel, mi legyen a
      mellékoltárukon található, a hívek nagy tiszteletének
      örvendő Isteni Irgalmasság képének további sorsa,
      valamint hogy hogyan viszonyuljanak az eddig
      megtartott ünnepségekhez. Válaszában E. Baziak érsek
      azt javasolta, hogy a képet hagyják eddigi helyén, és
      a híveknek ne tiltsák meg, hogy kegyelmekért
      imádkozzanak előtte, s az eddig bevezetett ünnepeket
      szintén ne szüntessék be. Ily módon az Isteni
      Irgalmasság tiszteletének Fausztina nővér által
      közvetített formája kiállta az idő próbáját itt, a
      Rend krakkói központjában, ahol Fausztina nővér földi
      maradványai nyugszanak.
      És ami a legfontosabb: 1978. jún. 30-án az Apostoli
      Szentszék eltörölte a Szent Offícium említett
      tilalmát. A Hittani Kongregáció 1978. ápr. 15-én kelt,
      Franjo Seper bíboros prefektus és titkára, Jérőme
      Hamer érsek aláírásával hitelesített jegyzéke [AAS LXX
      (1978) 350. old.] kimondja: ,,Miután különböző
      helyekről, különösen Lengyelországból hivatalos
      szinten is több kérdés érkezik arra vonatkozóan,
      érvényesnek tekintendők-e azok a tilalmak, melyeket a
      Szent Offícium az Acta Apostolicae Sedis 1959. évi
      könyvében a 271. oldalon megfogalmaz az Isteni
      Irgalmasság tiszteletének Faustyna Kowalska nővér
      által javasolt formáit illetően – a Kongregáció
      számos, 1959-ben nem ismert eredeti dokumentum
      megvizsgálása után, figyelembe véve a megváltozott
      körülményeket és számos lengyel megyéspüspök
      véleményét, ezennel kijelenti, hogy a fent említett
      jegyzék tilalmai többé nem érvényesek.''
      A Hittani Kongregáció prefektusa, Franjo Seper bíboros
      1979. júl. 12-én a Szűz Mária Szeplőtelen
      Fogantatásáról nevezett Marianus Atyák rendfőnökének
      írt válaszlevelében, aki a Rend amerikai Kosztka Szt.
      Szaniszlóról nevezett tartományának elöljárója nevében
      kérte a Fausztina nővér által közvetített ájtatossági
      formákra vonatkozó tilalmat visszavonó 1978-i jegyzék
      autoriatív értelmezését, a következőket írta: ,,A
      levelében említett ügyet illetően tisztelettel
      értesítem, hogy az 1978. ápr. 30-án kelt [AAS LXX
      (1978) 350. old.] jegyzék által, mely az eredeti
      dokumentáció fényében és az akkori krakkói érsek,
      Karol Wojtyla bíboros pontos információinak
      köszönhetően került megfogalmazásra – a Szentszék úgy
      döntött, hogy a korábbi, 1959. évi [AAS, (1959) 271.
      old.] jegyzékében foglalt tilalmat érvényteleníti.
      Ennek értelmében a továbbiakban a Kongregáció részéről
      nincs semmi akadálya az Isteni Irgalmasság
      tiszteletének a fent nevezett nővér (Faustyna
      Kowalska) által javasolt formák szerinti
      terjesztésének.''
      Jelenleg ez a kultusz új erővel terjed, és a
      teológusok növekvő érdeklődése kíséri. Fausztina nővér
      jövendölése tehát teljesülni látszik.
 155. Ezen a helyen Fausztina nővér a megfelelő írásjelekkel
      történő jelölés nélkül tér át látomásának leírásáról a
      ,,belsőleg'' hallott szavak idézésére.
 156. Ezt a lelkigyakorlatot (1935.febr. 4-12.) Vilniusban
      (a keleti szertartáshoz tartozó) Pawel Macewicz S.J.
      tartotta. A lelkigyakorlat végén keleti szertartás
      szerinti mise volt, amelyen a nővérek két szín alatt
      áldoztak.
 157. Az ,,igen'' szóval Fausztina nővér minden jelzés
      nélkül kezdi idézni az Úr Jézus ,,belsőleg'' hallott
      szavait.
 158. A szerzetesi fogadalmak megújítása. Az Irgalmasság
      Anyja Kongr. szabályzata szerint minden nővér évente
      kétszer, a nyolcnapos és a háromnapos lelkigyakorlatok
      után újítja meg tisztasági, szegénységi és
      engedelmességi fogadalmát.
 159. ,,A ház Ura'' – az Oltáriszentségben rejtőző Úr
      Jézus.
 160. Maria Józefa Brzoza anya, Fausztina nővér mesternője a
      novíciátusban, később főnöknő Varsóban.
 161. ,,Józefinek'' – ld. 47. jegyzet.
 162. Az általános főnöknő, Michaela Moraczewska anya, ekkor
      néhány napot töltött a Grochów-i házban.
 163. Borgia Tichy anya.
 164. Maria-Salomea Olszakowska, 1962 júniusában halt meg.
 165. Az Isteni Irgalmasság Eugeniusz Kazimirowski által
      festett képéről van szó. Ezt a képet az Ostra Brama-i
      kápolnában tették ki először nyilvános tiszteletre a
      Világ Megváltásának Jubileumi Évét lezáró ünnepségek
      keretében, 1935. ápr. 26-28. között. (Ld. Napló 419 és
      1.sz. jegyzet.)
 166. M. Sopocko.
 167. M. Sopocko.
 168. A kéziratban: ,,akadályoztam''.
 169. M. Sopocko.
 170. A kéziratban ,,40 napos ájtatosság'' szerepel.
      Fausztina nővér ezt tévesen jegyezte fel, itt ui. 40
      órás ájtatosságról van szó, amelynek során 40 órára
      kihelyezték az Oltáriszentséget. Ennek az
      ájtatosságnak engesztelő és könyörgő jellege van. Az
      Irgalmasság Anyja Kongr. házaiban rendszerint Szent
      József ünnepe márc. 19. vagy Szent József Oltalmának
      ünnepe (a Húsvét utáni második vasárnapot követő
      szerdai nap) előtt tartottak ilyen ájtatosságot.
 171. Fausztina nővér úgy gondolta, hogy ki kell lépnie a
      Rendből, és egy új Kongregációt kell alapítania,
      melynek az lesz a feladata, hogy Isten irgalmasságát
      hirdesse, és ezt az irgalmasságot kiesdje a világ
      számára.
 172. M. Sopockóval. Sopocko atya megjegyzi
      visszaemlékezéseiben, hogy nem lévén módja Fausztina
      nővér hosszas beszámolóit végighallgatni a
      gyóntatószékben, azt tanácsolta neki, hogy írja le
      azokat Naplójába. Azokat az ügyeket, melyeket szóban
      kellett megbeszélniük, Fausztina nővér Sopocko atya
      szobájában mondta el neki.
 173. Az Úr Jézusnak ez a kívánsága fokozatosan érlelődött
      meg Fausztina nővér gondolataiban, és egy bizonyos
      fejlődésen ment át – egy szigorúan zárt szemlélődő
      rendtől kiindulva (melyet kezdetben alapítani akart,
      és amely számára a szabályzat lényegét is
      összeállította) egészen egy, az apostoli rendeket és
      világiakat is magába foglaló mozgalomig (Ld. Napló
      1155-1158).
      Az új rend alapításának gondolatát Fausztina nővér
      életében lelki életének fényében kell vizsgálnunk. Ha
      elemezzük Fausztina nővér ebben az időben átélt lelki
      élményeit, megállapíthatjuk, hogy azok teljesen
      megegyeznek Keresztes Szent Jánosnak A lélek sötét
      éjszakája c. művében leírtakkal. E tapasztalatai által
      Isten a misztika csúcsaira emelte fel őt. Benne adott
      példát az új rend feladatainak és lelkiségének
      tökéletes megvalósítására.
      Fausztina nővér halála után az új rend eszményét sokan
      sokféleképpen értelmezték és váltották életre.
      Egyesek – ennek az új rendnek a II. Vatikáni Zsinat
      megújulási törekvéseivel mély összefüggést mutató
      feladatait és lelkiségét – saját régi szerkezetükbe
      ötvözve kívánják valóra váltani. Ezek közé tartozik
      mindenekelőtt az Irgalmasság Anyja Kongregáció, mely
      saját lelki örökségeként ápolva Fausztina nővér
      küldetését, korábbi feladatai közé felvette Isten
      Irgalmasságának hirdetését és ennek az irgalomnak
      kiesdését a világ számára. A rendben eredetileg is
      meglévő ,,irgalmasság'' lelkületét elmélyítette a
      Naplóban foglalt új ájtatossági formákkal és teológiai
      tanítással.
      Mások – új közösségeket alapítanak a lelkiség
      megvalósítása céljából. Az első ilyen közösség az
      Irgalmas Jézus Nővéreinek Kongregációja volt. Első
      tagjai (J. Osinka és I. Naborowska) a II. világháború
      idején Vilniusban tettek magánfogadalmat M. Sopocko
      atya kezébe. Lengyelországba érkezve Myslibórzban
      telepedtek le. 1947. aug. 25-én kezdődött meg a Rend
      közös élete. M. Sopocko és L. Nowak S.J. egy világi
      intézetet is alapítottak Az Isteni Irgalmasság
      Intézete néven. Ezen kívül mind Lengyelországban, mind
      határain túl több közösség is céljául tűzte ki az új
      rend feladatainak megvalósítását. Az Isteni
      Irgalmasság tisztelőinek hatalmas mozgalma a világi
      hívők körében is terjed, akik csoportokban vagy
      egyénileg tevékenykednek szerte a világon.
      II. János Pál pápa Dives in misericordia kezdetű
      enciklikájában az egész kortárs Egyház elé állította
      feladatként mindazt, amit az Úr Jézus az ,,új
      rendtől'' kívánt.
      [Kiegészítés az új rend alapításához: ,,1938.
      szeptemberében Sopocko atya meglátogatta a
      szanatóriumban haldokló Fausztina nővért, és kifejezte
      neki véleményét, hogy a kolostor alapítására vonatkozó
      kinyilatkoztatás, s valószínüleg a többi is csak a
      képzelet játéka volt, hiszen ha meghal, nem tudja
      megvalósítani.
      Fausztina nővér megígérte neki, hogy megkérdezi erről
      Jézus véleményét. Másnap reggel mise közben Sopocko
      atyának ez a gondolata támadt: amint a képet nem tudta
      maga megfesteni, csak adatokat tudott közölni hozzá,
      úgy ezt a kongregációt sem tudja maga megalapítani,
      hanem csak jellegét megadni.
      Amikor Sopocko atya másnap ismét meglátogatta
      Fausztina nővért, s megkérdezte tőle, kapott-e választ
      az Úr Jézustól, ő ezt mondta: ‘Nem, semmit. Az Úr
      Jézus a mise alatt megmagyarázott Önnek mindent.’
      Miután Sopocko atya eltávozott tőle, eszébe jutott,
      hogy át akart adni neki néhány írást az Isteni
      Irgalmasságról. Ezért visszatért Fausztina nővérhez.
      Mikor ajtaját kinyitotta, látta, hogy a nővér
      elragadtatásban imádkozott, az ágy fölött lebegve,
      kitágult pupillával egy pontra tekintve.
      Nem akarta megzavarni őt imájában, s távozásra
      gondolt, amikor a nővér hirtelen magához tért. Az atya
      átadta neki az írást. A nővér ezzel búcsúzott el tőle:
      ‘Viszontlátásra a mennyben!’'' (Ld. Isten Irgalmának
      hírnöke, Isten Szolgálója, Fausztina Nővér. Backi
      Vinogradi, é.n. 104. o. – a szerk.)]
 174. Úrnapja ünnepe 1935-ben június 20-ra esett. Az Isteni
      Irgalmasság E. Kazimirowski által festett képét az
      úrnapi körmenet alkalmából állított oltárok egyikén
      helyezték el.
 175. M. Sopocko.
 176. A Rend vilniusi házában tartott gyónás. A gyóntató M.
      Sopocko volt.
 177. 1935. aug. 12-16 között Vilniusban a háromnapos
      lelkigyakorlatot Emil Zyczkowski S.J. tartotta – a
      vilniusi jezsuita gimnázium igazgatója, később a
      jezsuiták nagylengyelország-mazóvia-i tartományának
      tartományfőnöke (1899-1945).
 178. M. Sopocko.
 179. M. Sopocko.
 180. Romuald Jalbrzykowski érseknél.
 181. Az Isteni Irgalmasság rózsafüzére. M. Sopocko
      fáradozásainak eredményeként nyomtatták ki Krakkóban
      az E. Kazimirowski által festett kép reprodukciójának
      hátoldalán.
 182. Romuald Jalbrzykowski érseknél.
 183. Szent Mihály Arkangyal ünnepe: szeptember 29.
 184. Sopocko atya, mivel nem volt biztos Fausztina nővérnek
      az új rend alapítására vonatkozó sugallatai
      tekintetében, ezt az ügyet egy másik pappal is felül
      akarta vizsgáltatni. Ezért tanácsolta Fausztina
      nővérnek, hogy tárja fel ezeket a belső sugallatait
      krakkói gyóntatója, P. Józef Andrasz S.J. előtt.
 185. Krisztus Király ünnepét 1969-ig október utolsó
      vasárnapján ünnepelték. Ez 1935-ben okt. 27-re esett.
 186. Az Isteni Irgalmasság Rendjének Krakkóban külön
      temetője van a kolostori kert végében. Ebben a
      temetőben nyugszanak a Krakkóban elhunyt nővérek és
      növendékek. Itt temették el Fausztina nővért is, és
      itt nyugodott egészen exhumálásáig, 1966. nov. 25-ig.
 187. Witalina-Barbara Maslowska nővér, szül. 1852. dec. 4.,
      meghalt. 1939. jan. 6.
 188. Havonkénti személyes beszélgetésük során kértek a
      nővérek engedélyt a főnöknőtől, hogy szabad idejükben
      olyan imákat végezhessenek, melyek nem tartoznak a
      Rend által előírt imák közé.
 
Második füzet
189. Fausztina nővér gyóntatója, Michal Sopocko atya
     utasítására kezdte el írni a Naplót. Fausztina
     gyóntatója utasítását oly szigorúan vette, mint az
     engedelmességi fogadalom nevében kiadott bármilyen más
     utasítást.(Ld. pl. Napló 894.) A Napló további részében
     olyan kijelentésekkel találkozunk, melyek arról
     tanúskodnak, hogy magától az Úr Jézustól is kapott
     utasítást az írásra.
190. Az Irgalmasság Anyja Nővérei Kongregációban hivatalosan
     nem látják el a rendi nevet jelzővel. A nővérek azonban
     magánszemélyként tehetik ezt. Ennek megfelelően
     Fausztina a Legméltóságosabb Oltáriszentségről nevezett
     Fausztina nővérnek nevezte magát.
191. Abban az időben az volt a szokás a Kongregációban, hogy
     a hónap első péntekje előtt egész éjjel imádást
     tartottak. Jelen esetben azonban valamilyen más
     imádásról van szó, amelyre a helyi főnöknő mindig
     megadhatta az engedélyt a nővéreknek, bizonyos
     körülmények között pedig ajánlhatta is, hogy végezzék
     el azt.
192. November 15-ről van szó, mert november 16-ra esik az
     Ostra Bramai Szűzanya ünnepe.
193. A vilniusi ház főnöknője abban az időben Borgia Tichy
     nővér volt.
194. A nővérek gyóntatója akkor Michal Sopocko atya volt.
195. A nővérek ebédlőjében (refektórium) fel volt függesztve
     egy tábla, melyen a ház főnöknője kis kártyákat
     helyezett el. Ezeken volt feltüntetve az ügyeletes
     nővérek neve. Jelen esetben a közös étkezés alatt
     teljesített portai szolgálatról volt szó.
196. A fejezet beosztása az Irgalmasság Anyja Nővérei
     Kongregáció 1930-ban kiadott Alkotmánya alapján
     készült.
197. A Kongregáció korábbi Alkotmánya szerint az ,,anya''
     cím a generális tanács tagjait, valamint a rendházak
     főnöknőit illette meg. Hogy minél családiasabb hangulat
     uralkodjék a Kongregáció által vezetett
     nevelőintézetekben az ,,anya'' megszólítást használták
     a növendékek is nevelőikkel szemben.
198. Offícium (breviarium) – az Egyház liturgikus imája,
     mely zsoltárokból és olvasmányokból áll.
199. Klauzúrán a rendház elkülönített részét értjük, ahová
     senki nem léphet be a rend tagjain kívül.
200. Fausztina nővér látomásában megjelent az a ház, melyben
     az új Kongregáció székháza lett volna. Ez az épület
     Vilniusban a Szent Anna út 12. szám alatt állt,
     teljesen meg volt rongálódva. Fausztina nővér
     gyóntatója Michal Sopocko atya saját költségén
     felújította, szándékában állt elhelyezni itt egy új
     Kongregációt. A háború azonban megakadályozta tervének
     megvalósítását.
201. Az Isteni Irgalmasság képét a ,,Jézusom, bízom
     Benned.'' 2 felirattal.
202. Michal Sopocko atya.
203. Fausztina nővér itt a ,,zapaska'' szót használja, mely
     ebben az esetben gyermekinget, pendelyt jelent.
204. Az eredetiben Fausztina nővér a régies ,,odprawia
     dyscypline'' kifejezést használja, melynek jelentése:
     önfenyítést gyakorol.
205. Nehéz meghatározni, hogy Fausztina nővér melyik két
     böjtre gondolt. Feltételezhetjük azonban, hogy
     Hamvazószerdáról és Nagypéntekről van szó.
206. A köznyelvben ,,száraznapok'' elnevezéssel terjedt el.
     Minden negyedévben három nap (szerdán, pénteken és
     szombaton) kötelező volt a böjt.
207. Abban az időben a következő ünnepek előestéjén volt
     kötelező a böjt: Szentlélek eljövetelének (Pünkösd),
     Mária mennybevétele (Nagyboldogasszony) valamint
     Mindenszentek ünnepe.
208. Az Irgalmasság Anyja Nővérei Kongregáció más
     kongregációkhoz hasonlóan a Szűzanyát választotta meg a
     Kongregáció általános főnöknőjévé, s ezzel kezébe
     ajánlott minden mulandó és örök ügyet. Az ünnepélyes
     aktusra 1937. augusztus 5-én került sor a rend központi
     házában, Varsóban a Zytnia utca 3/9. szám alatt, ahol
     minden rendház főnöknője megjelent. A későbbiek
     folyamán a Kongregáció összes házában megismételték az
     ünnepélyes aktust 1937. augusztus 15-én.
209. ,,Télikert'' – itt melegházat jelent.
210. Michal Sopocko atya.
211. Ld. 200. jegyzet.
212. Romuald Jalbrzykowski érseknél.
213. Feltételezhetjük, hogy Romuald Jalbrzykowski érsekről
     van szó, aki fenntartással viseltetett Fausztina nővér
     szándékai iránt az új kongregáció megalapítását
     illetően.
214. Ez a pap valószínűleg Michal Sopocko atya volt, aki
     visszaemlékezéseiben így ír Fausztina nővérről:
     ,,Nehézségeim 1936. januárjában érték el a tetőfokot.
     Senkinek sem beszéltem róluk, egészen a kritikus napig,
     mikor megkértem Fausztina nővért, hogy imádkozzon
     értem. Legnagyobb csodálatomra még aznap megszűntek
     nehézségeim, eltűntek, akár egy szappanbuborék.
     Fausztina nővér ellenben azt mesélte nekem, hogy magára
     vette szenvedéseimet, s hogy ezen a napon oly nagyon
     szenvedett, mint még életében soha.''
215. Te Deum laudamus – Téged, Isten, dicsérünk egyházi
     hálaadó himnusz.
216. Michal Sopocko atyát.
217. Ez valószínűleg Weronika-Marcjanna Rapisz nővér volt.
     Szül. 1853. márc. 18., 1881. dec. 16-án lépett be a
     Kongregációba; szerzetesi életét kerti munkával
     töltötte el. Vilniusban halt meg 1936. január 28-án.
218. ,, Az egész Kongregáció'' – ebben az esetben a
     vilniusi ház nővérei.
219. A vilniusi ház főnöknője akkor Borgia Tichy nővér volt.
220. Minden valószínűség szerint Michal Sopocko atya volt ez
     a személy. Ezt tanúsítják a ,,hármas koronáról'' szóló
     szavak, melyről személyével kapcsolatban már
     olvashattunk korábban. (Napló 596)
221. Szent Józsefet nevezi Fausztina nővér ,,Szent
     Öregnek''. Egyes keresztény hagyományok szerint ugyanis
     Szent József már hajlott korban volt, amikor
     megszületett Jézus.
222. Valószínűleg Michal Sopocko atyáról van szó.
223. Michal Sopocko atya 1972. március 31-én kelt levelében
     tesz említést Fausztina nővér látomásáról.
224. Az Irgalmasság Anyja Nővérei Kongregáció más házához
     hasonlóan Vilniusban is működött leánynevelő intézet.
     Az intézet növendékei néha a nővérekkel együtt imádták
     az Úr Jézust – ily módon engesztelvén saját és mások
     bűneiért.
225. Feltételezhetően az új kongregáció megalapításáról van
     szó.
226. Borgia Tichy anya.
227. Ld. Napló 506.
228. Borgia Tichy anya.
229. Michaela Moraczewska anya.
230. Az esti ájtatosság áldása az Oltáriszentség
     felmutatásával.
231. Valószínűleg Antonia Grejwul nővér, aki
     visszaemlékezéseiben a következőket írja Fausztina
     nővérről: ''Gyónás után nyugtalanságot éreztem, s
     kétségeim támadtak afelől, hogy Jézus megbocsátott-e
     nekem. Sírva kértem Fausztina nővért, hogy imádkozzék
     értem. A következő nap reggelén ezt mondta nekem: Jézus
     kegyelemben részesítette a nővért, mert azonnal azt
     válaszolta, hogy nem haragszik a nővér bűnei miatt,
     ellenben fáj Neki, hogy a nővér nem hisz
     megbocsátásában. Imádkozni fogok azért, hogy
     megbocsásson a nővér miatt.’''
     Antonia nővér – Agata Grejwul, szül. 1877. szept. 13.,
     1909. jún. 9-én Vilniusban lépett be a Kongregációba, s
     ott is maradt egészen 1945-ig, a rendház feloszlásáig.
     A II. világháború alatt, 1939-ben más nővérekkel együtt
     börtönbe zárták Vilniusban a Lukiszkin. Egy bizonyos
     idő elteltével azonban lett származása miatt szabadon
     engedték. A vilniusi ház evakuálása után a Kongregáció
     Plock környéki házába, Bialaba került. Itt halt meg,
     1960. jan. 22-én.
232. Fausztina nővér tévedésből írta a mondat végére
     másodszor is a ,,láttam'' szót.
233. Valószínűleg Regina nővér lehetett, aki a novíciátusból
     ismerte Fausztina nővért. Regina nővér (Waleria
     Jaworska) 1905. nov. 28-án született, 1926-ban lépett
     be a Kongregációba. A Fausztina nővérről folyó
     információs eljárás során tanú volt. 1984. ápr. 27-én
     halt meg.
234. A walendówi ház akkoriban nagyon nehéz gazdasági
     problémákkal küszködött.
235. Akkoriban Czeslaw Maliczewski (1880-1957) atya,
     Nadarzyn egyházközség plébánosa volt a nővérek
     gyóntatója. Nem lehet tudni, hogy gyónt-e nála
     Fausztina nővér.
236. Józef Andrasz atya S.J.
237. Azaz kilép az Irgalmasság Anyja Nővérei Kongregációból,
     hogy egy új kongregációt alapítson, melyre a belső
     sugallatok késztetik.
238. Michaela Moraczewska anya.
239. ,,Azelőtt'' – vagyis 1933-ban, Krakkóban az örök
     fogadalom előtt (Ld. Napló 52).
240. Michal Sopocko atya levelét, melyet Vilniusban írt,
     1936. júl. 10-én.
241. Valószínűleg Michal Sopocko atya Az Isteni Irgalmasság
     című brosúrájáról van szó, melyet 1936-ban, Vilniusban
     adtak ki.
242. A brosúra fedőlapján Eugeniusz Kazimirowski
     festményének másolatát ábrázoló színes kép állt.
243. Lengyelül így hangzik ez a mondat: ,,najglebiej
     przejelam sie chwila''. Az eredeti kéziratban Fausztina
     nővér tévesen ezt írja: ,, przejelam mie chwila''.
244. A pradniki szanatórium orvosától – dr. Adam
     Silbergtől. 1896-ban született, katolikus hitre áttért
     zsidó. 1937-től 1939-ig (a II. világháború kitöréséig)
     a Városi Egészségügyi Intézet (Miejskie Zaklady
     Sanitarne), közismertebb nevén a ,,szanatórium''
     igazgatója volt Krakkóban a Pradnikon (Jelenleg: II.
     János Pál Városi Kórház – Miejski Szpital
     Specjalistyczny im. Jana Pawla II.). A háború kitörése
     után sorsáról nincsenek biztos adatok.
245. A Kongregáció krakkói házában Fausztina nővér főnöknője
     egész idő alatt Irena Krzyzanowska anya volt.
246. A pradniki ,,szanatórium'' orvosa Fausztina nővérnél
     tüdőbajt állapított meg. Elrendelte a beteg
     elkülönítését, hogy megvédje a többi nővért a
     fertőzéstől. Fausztina nővér a súlyos betegek részére
     fenntartott szobába került, melyet lengyel nyelven
     ,,infermeria''-nak neveznek.
247. Ebben az esetben – az elmélkedés pontjainak (a
     vezérgondolatok) hallgatása, melyeket Wladyslaw Wojton
     atya S.J. adott meg, aki 1936. okt. 20-19. között a
     nővérek fogadalma előtt tartott lelkigyakorlatot.
248. ,,Betánia'' – itt pihenőhelyet jelent. Az evangélium
     Betániájában éltek Jézus barátai, akiknél szívesen
     megfordult, ha pihenésre vágyott. (Vö. Jn 12,1-11)
249. A lelkigyakorlatot követő fogadalom megújítására 1936.
     október 30-án, pénteken került sor.
250. A kolostorkertnél lévő temetőbe.
251. Michaela Moraczewska anyával.
252. Ld. Napló 46.
253. Fausztina nővér időleges fogadalmát (egyéves
     fogadalomnak nevezi) 1928. április 30-án tette le.
254. Michal Sopocko atya feltehetően az Isteni Irgalmasság
     kultuszának terjesztésén, az Isteni Irgalmasság
     ünnepének bevezetésén, s az új kongregáció
     megalapításán gondolkodott.
255. Egy 1936. nov. 21-én kelt levelet, melyben M. Sopocko
     atya tájékoztatja Fausztinát az Isteni Irgalmasság
     kultuszának terjesztéséről, valamint az új kongregáció
     megalapításával kapcsolatos ügyekről.
256. Itt Fausztina nővér valószínűleg eltévesztette évei
     számát, hiszen maga írja a Naplóban (Napló 15), hogy
     ezt a kegyelmet 1925-ben, Úrnapja nyolcadán kapta meg.
     Mivel 1905-ben született, így 1925-ben nem 18, hanem 20
     éves volt. (Ld. Napló 16. és 14. jegyzet.)
257. A szerző tévedésből a ,,boldogság'' szó után is odaírja
     a ,,lélek'' szót.
258. Fausztina nővér ezen azt a néhány perces imádást érti,
     mellyel az Oltáriszentségben lakozó Úr Jézushoz
     fordult.
259. Dr. Adam Silberg.
260. Dawida nővér (Antonina Cedro, szül. 1898. szept. 17.)
     az Úr Jézus Legszentebb Szívének Szolgálóleányai
     Kongregáció tagja (Jézus Szíve–nővérek). A kongregáció
     nővérei a pradniki kórházban dolgoztak.
261. Az ,,irgalom záloga'' helyett ezen a helyen az irgalom
     ,,túszának'' vagy ,,fundamentumának'' kellene
     szerepelni.
262. Az eredetiben így hangzik ez a mondat: ,,Délután volt
     az első verandám''.
263. Felicja nővér – Janina Zakowiecka, szül. 1900-ban,
     1926-ban lépett a Kongregációba, Vilniusban és
     Krakkóban a rendház gazdasági ügyeivel foglakozott,
     később a Kongregáció rabkai, majd derdyi házának lett a
     főnöknője. Fausztina nővérrel Vilniusban és Krakkóban
     találkozott (1936-1938 között). A Fausztina nővér
     ügyében lefolytatott információs eljárás során tanú
     volt. A Kongregáció wroclawi házában halt meg 1975.
     november 7-én.
264. Az Irgalmasság Anyja Kongregáció krakkói háza
     (Lagiewniki nevű városrészben) 10 km-re volt
     Pradniktól, ahol Fausztina nővér gyógykezelésen volt.
     Az akkori közlekedési körülmények között hosszú ideig
     tartott, s nagy nehézségekbe ütközött a ,,kórház''
     megközelítése. Ezzel magyarázható, hogy Fausztinát
     ritkán látogatták meg.
265. Arról a szenvedésről és megaláztatásról van szó, melyet
     Michal Sopocko atyának kellett elviselni az Isteni
     Irgalmasság kultusza terjesztésének s az új kongregáció
     megalapításának ügyében. Fausztina nővér belső
     felismerésben részesült a szenvedéseket illetően,
     melyről be is számolt Sopocko atyának. (Magának Sopocko
     atyának 1972. márc. 6-án kelt leveléből tudunk erről.)
266. Chryzostoma nővér – Maria Korczak, szül. 1892., 1921-
     ben lépett be a Kongregációba. Először nevelőként, majd
     ápolónővérként dolgozott. Fausztina nővérrel Vilniusban
     találkozott, ill. nem sokkal halála előtt Krakkóban. Az
     információs eljárás során hivatalos tanú volt. 1982.
     júl. 19-én halt meg.
267. Dr. Adam Silberg.
268. Fausztina nővérért Kajetana nővér – Maria Bartkowiak
     ment el a kórházba. 1911. jan. 19-én született, 1933-
     ban lépett be a Kongregációba. Fausztina nővérrel
     Varsóban volt együtt. Tanú volt az információs eljárás
     során.
269. Ld. 221. jegyzet.
270. A pradniki kórház elkülönítőjébe.
271. A karácsonyi ünnepek után Damiana Ziólek nővér kísérte
     vissza Fausztinát a pradniki kórházba. Ő így meséli el
     a történteket: ,,Éjjel egy kisgyermeket tettek a
     kolostor portája elé. Reggel Franciszka nővér találta
     meg a gyermeket, rögtön gondozásba vette, megfürdette,
     megetette, majd elkezdett valakit keresni, aki
     foglalkozna a kicsivel. Tudomást szerzett erről a
     közelben lakó szomszédnő, akinek nem volt saját
     gyermeke, s ezért magához akart venni egyet. A
     Kongregáció javaslatára örömmel magához fogadta a
     talált gyermeket, akit a saját nevére akart venni. E
     célból az adott személy igénybe vette a bricskát,
     mellyel Fausztina nővér Pradnikba utazott, s a
     gyermekkel együtt elment a podgórzei templomba, hogy
     megkereszteljék a gyermeket, s hogy az egyházi
     anyakönyvbe bekerüljön a feljegyzés. Erről a személyről
     tesz említést a Naplóban.'' Damiana nővér – Zofia
     Ziólek, szül. 1911. okt. 18., 1927-ben lépett a
     Kongregációba. Fausztinával 1932-ben találkozott
     Plockban, később pedig Krakkóban. Az információs
     eljárás során tanú volt. 1990. jún. 12-én halt meg.
272. Szent József plébániatemplom (Krakkó-Podgórze nevű
     városrész).
273. Damiana Ziólek nővér.
274. Romuald Jalbrzykowski érsekért.
275. Valószínűleg a 241. jegyzetben tárgyalt brosúráról van
     szó.
276. Valószínűleg Romuald Jalbrzykowski érsekért, Michal
     Sopocko atyáért és Józef Andrasz S.J. atyáért.
277. Fausztina 1934. jan. 2-ra gondol, amikor is először
     látogatott el Eugeniusz Kazimirowskihoz az Isteni
     Irgalmasság képének ügyében.
278. A pradniki kórházban Sebastiana nővér – Helena Wasik
     (1899-1952) volt a Jézus Szíve–Nővérek főnöknője.
279. Ti. egy kongregáció megalapítására, melynek fő célja,
     hogy hirdesse és kikönyörögje a világ számára az Isteni
     Irgalmasságot.
280. Fausztina nővér az I. számú tuberkulózis osztályon
     feküdt, mely hetven lépésre volt a kápolnától.
281. Vö. Lk 2,34-35.
282. Az eredetiben Fausztina a ,,sekretnik'' szót használja.
     Ez olyan levelet jelöl, melyhez nem tartozik boríték,
     csak a szélei vannak összeragasztva.
283. Valószínűleg Romuald Jalbrzykowski érsekért, Michal
     Sopocko és Józef Andrasz S.J. atyákért.
284. Melyet 1937. február 3-7, a Fülöp-szigeteki Manilában
     tartottak.
285. Ekkor J. Andrasz atya S.J. volt Fausztina lelki
     vezetője; így feltételezhető, hogy neki írta a levelet,
     melyben engedélyt kért bizonyos vezeklési
     gyakorlatokra.
286. Passió – itt: a Nagyböjtben tartott ájtatosság, mely
     alatt Lengyelországban az ún. Keserű panaszt (Gorzkie
     zale) éneklik.
287. Ezen könyörgések alapján állította össze Michal Sopocko
     atya az Isteni Irgalmasság litániáját. Egyes
     könyörgéseket átszerkesztett, és több, mint tíz új
     könyörgést írt hozzá.
288. Rendi neve napját február 15-én ünnepelte Fausztina
     nővér.
289. Michal Sopocko atya, mint Fausztina nővér lelki
     vezetője, azt ajánlotta neki, hogy pontosan húzzon alá
     mindent Naplójában, mely szerinte isteni eredetű,
     legfőképpen azokat a dolgokat, mely az Isteni
     Irgalmasság ünnepének bevezetésére és az új kongregáció
     megalapítására vonatkozik.
290. Ti. a szanatórium kápolnájában, ahol az
     Oltáriszentséget őrizték.
291. Dr. Adam Silberg.
292. 1937. febr. 15-én halt meg Plockban Kornelia nővér –
     Zofia Trzaska. Szül. 1888-ban, 1905-ben lépett be a
     Kongregációba, ahol cipészként dolgozott.
293. Bonawentura Kadeja atya, piarista pap, akkoriban
     Krakkóban a Pijarska utcában (ul. Pijarska) lakott.
     1906-ban született, 1932-ben szentelték pappá. A
     rendben a házfőnöki, generális tanácsos és a
     tartományfőnöki tisztséget töltötte be. 1965-1966: bíró
     volt Fausztina nővér boldoggá avatásának ügyében
     folytatott információs perben. 1980. szept. 13-án halt
     meg.
294. Nagyböjt idején az ún. Keserű panaszt (Gorzkie zale)
     énekelték a szanatórium kápolnájában.
295. Az ,,aratás'' szó papi nyelven Nagyböjtöt jelent – a
     lelkigyakorlatok és a hívek gyónásának időszaka.
296. Ezen ügyről ír Fausztina 1938. jún. 10-én kelt
     levelében nővéreinek, Nataliának és Wandának.
297. Mikor Fausztina nővér egynapos lelkigyakorlatot tartott
     (a hónap összeszedettségben eltöltött napja) részt vett
     a lelkigyakorlatos tanításokon, melyet Bonawentura
     Kadeja tartott a szanatórium személyzetének.
 
Harmadik füzet
298. JMJ – Jézus, Mária, József.
299. A ,,lelkiatyáim'' megjelölés arra utalhat, hogy nemcsak
     Michal Sopocko atya ajánlotta Fausztinának a Napló
     írását, hanem Józef Andrasz atya S.J. is.
300. Michal Sopocko atya, aki Vilniusban volt Fausztina
     nővér lelki vezetője, így emlékszik vissza rá: ,,Olyan
     különleges adományok... megvilágosodás, ezenkívül benső
     hangokat is hallott.'' Ezen adományok egyikéről
     olvashatunk itt: ti. a Fausztinával kapcsolatban álló
     személyek élményének belső felismeréséről.
301. Az új kongregáció megalapítását illetően.
302. ,,Passióra'' – a Keserű Panaszra (Gorzkie zale).
303. Az Irgalmasság Anyja Nővérei Kongregációban az első
     fogadalom után a nővérek fekete fátylat, keresztet,
     rózsafüzért, és övet kaptak. Erről a keresztről ír
     Fausztina nővér.
304. Az Isteni Irgalmasság ünnepének bevezetését, húsvét
     utáni első vasárnap.
305. Abban az időben az Irgalmasság Anyja Kongregáció
     kápolnáját egyedül csak a nővérek és az intézet
     növendékei látogathatták. A megszállás idején nyitották
     meg a hívek számára is.
306. ,,Sötétkamra'' – Nagycsütörtökön az Oltáriszentség
     őrzésére szolgáló oltár vagy kápolna.
307. A lengyel rádió közvetítette a nagyheti ájtatosságot.
308. Józef Andrasz atya S.J.
309. Valószínűleg Teodor Czaputa atyának, aki káplánként
     szentbeszédet mondott minden vasárnap a Kongregáció
     kápolnájában.
310. A novíciátus újoncmesternője Kaliksta nővér – Helena
     Piekarczyk volt. Szül. 1900. márc. 30., 1920-ban lépett
     a Kongregációba. 1934. dec. 10. lett a novíciátus
     újoncmesternője Mária Józefa Brzoza nővér után, s ezt a
     tisztséget töltötte be egészen 1945. szept. 8-ig. 1947.
     szept. 11-én halt meg.
311. Az ,,ügy'', ,,dolog'', ,,mű'' – ezekkel a szavakkal
     nevezi meg Fausztina nővér küldetésének tárgyát a
     Naplóban. Ez nem más, mint az Isteni Irgalmasság
     kultuszának a terjesztése, többek között egy új ünnep
     bevezetésével és egy új kongregáció megalapításával.
312. Michal Sopocko atyának az Isteni Irgalmasságról írt
     cikkéről van szó, mely egy vilniusi hetilapban, a
     Tygodnik Katolicki-Nasz Przyjacielben (Katolikus
     Hetilap-Barátunk) jelent meg. 1934. 14. sz.
313. A kéziratban és a kritikai kiadásban ,,nim'' (=
     amennyire) szó szerepel.
314. Az Irgalmasság Anyja Kongregáció krakkói házának
     káplánja minden héten tartott előadást a nővéreknek az
     aszkézisről. Ezeket az előadásokat nevezték egyszerűen
     ,,katekizmusnak''.
315. Ld. Napló 40 – ,,Midőn a térdeplőtől...'' szavaktól.
316. Az Irgalmasság Anyja Kongregáció nővérei a nyolcnapos
     lelkigyakorlaton kívül minden évben tartanak háromnapos
     lelkigyakorlatot is.
317. A Kongregáció krakkói házában nyolcnapos
     lelkigyakorlatot (1937. ápr. 20-29.) tartottak a
     nővérek fogadalma és a beöltözés előtt. A
     lelkigyakorlatot Józef Plaza atya S.J. (1884-1950)
     tartotta, a jezsuiták krakkói házának (rezidencia)
     akkori főnöke. A rendház abban az időben a Maly Rynek-
     en (Kis tér) állt.
318. A Józef Plaza S.J. atya által tartott lelkigyakorlatról
     van szó.
319. Nehéz kapcsolatba hozni a Napló ezen mondatát
     bármilyen, a Vatikánban tárgyalt konkrét üggyel, amely
     az Isteni Irgalmasság ünnepének bevezetését érintette
     volna. – Eugeniusz Pacelli bíboros abban az időben az
     Apostoli Szék államtitkára volt.
320. Az általános főnöknő, Michaela Moraczewska anya ekkor
     Krakkóban tartózkodott. Meglátogatta a rendházat, ahol
     részt vett a nővérek fogadalomtételén.
321. Krakkóban a Kongregáció nővéreinek rendes gyóntatói
     voltak akkoriban: Golab atya és Teodor Czaputa atya.
     Nem tudható, hogy kiről ír Fausztina nővér.
322. ,,Vezetőm'' – lelki vezető, Józef Andrasz atya S.J.
323. Úrnapi körmenetről van szó. Ez a körmenet a Borek
     Faleckin álló plébániatemplomtól indult, s az utolsó
     oltárnál fejeződött be, mely az Irgalmasság Anyja
     Kongregáció kertjében állt. Az Oltáriszentség ekkor a
     nővérek kápolnájában maradt.
324. Úrnapja nyolcadán tartott körmenet Krakkóban. Az
     Irgalmasság Anyja Kongregációban a kertben haladt végig
     a körmenet.
325. Jézus Legszentebb Szívének ünnepét Úrnapja nyolcadát
     követő pénteken tartják.
326. Vö. Napló 435-438, 559, 563, 573, 1155-1158 és más
     helyeken.
327. A nevelőintézet növendékei számára játékra kijelölt
     hely az épület előtt, melyet formájáról ,,négyszögnek''
     neveztek.
328. Jolanta nővér – Aleksandra Wozniak, a Kongregáció
     vilniusi intézetének nevelője. Ekkor, 1937 júliusában
     Krakkóban egy nevelők részére tartott tanfolyamon vett
     részt. 1909-ben született, 1929-ben lépett be a
     Kongregációba. Nevelőként dolgozott a Kongregáció
     intézeteiben, majd később főnöknő volt Radomban,
     Czestochowában és Krakkóban. 1988. jún. 14-én halt meg.
329. Az Irgalmasság Anyja Nővérei Kongregáció védőszentjei
     voltak: Irgalmas Szűzanya (augusztus 5.), Loyolai Szent
     Ignác (júl. 31.), Szent József (március19.), Szent
     Mihály arkangyal (szept. 29.), Szent Mária Magdolna
     (július 22.), Jézusról nevezett Szent Teréz (okt. 15.),
     Páduai Szent Antal (jún.13.).
330. Az Irgalmasság Anyja Kongregációnak kis üdülőháza van
     Rabkán, melyet ,,Loretónak'' neveznek.
331. Emlékezzél meg... – Szent Józsefhez intézett ima,
     melyet régebben mindennap elmondtak az Irgalmasság
     Anyja Kongregációban.
332. A Naplóban szereplő kilenced bizonyos változtatással
     1937-ben megjelent nyomtatásban a Krisztus, az
     Irgalmasság Királya című brosúrában. (Kiadó: J.
     Cebulski, Krakkó) A brosúra fedőlapjára az Irgalmas
     Krisztust a sugarakkal és a ,,Jézusom, bízom Benned''
     felirattal ábrázoló színes kép került. A kiadvány
     tartalmazza az Isteni Irgalmasság kilencedét, a
     litániát és a rózsafüzért. A krakkói ház főnöknője –
     Irena Krzyzanowska anya a brosúrákat szétküldte a
     Kongregáció házaiba.
333. Az eredetiben Fausztina nővér a ,,goja sie'' –
     ,,gyógyulnak'' szó helyett a régiesebb, inkább a
     köznyelvben, mintsem irodalmi nyelvben használatos
     ,,zagajaja sie'' szót alkalmazza, melynek jelentése
     megegyezik az előzőével.
 
Negyedik füzet
334. Ld. Napló 585
335. Az Irgalmas Szűzanyát megválasztották a Kongregáció
     általános főnöknőjévé.
336. Az illetékes egyházi hatóságoknak jóvá kell hagyni a
     vallási tárgyú szövegek kinyomtatását (imprimatur).
     Michal Sopocko atya megkapta a kért engedélyt a már
     említett imádságok kinyomtatására.
337. A szerző tévesen jegyezte fel a dátumot, szept. 5-ét
     írt aug. 5-e helyett.
338. A portás – kötelessége jellegéből adódóan – a nap
     jelentős részét szerzetesi közösségtől távol töltötte
     el. Ezért nevezi Fausztina nővér a portát
     ,,remeteségnek''.
339. Michal Sopocko atya.
340. Fausztina nővérnek két fivére volt – Stanislaw és
     Mieczyslaw Kowalski. A Napló további részében tudjuk
     meg, hogy Stanislaw látogatta meg.
341. Jézus Szíve Hírnöke – a krakkói jezsuita papok
     havilapja, mely 1872-ben jelent meg először.
342. Valószínűleg az Isteni Irgalmasság kilencedét,
     rózsafüzérét és litániáját tartalmazó könyvecske
     kinyomtatásának ügyében.
343. Valószínűleg J. Cebulskihoz, egy nagy kegytárgybolt
     tulajdonosához.
344. Az Isteni Irgalmasság litániája. (Ld. Napló 949)
345. Az Isteni Irgalmasság rózsafüzére. (Ld. Napló 475-476)
346. A nyomtatásra vonatkozó egyházi engedélyt.
347. Eugeniusz Kazimirowski képének másolatát, melyet a
     Vilniusban élő Lucja Balzukiewiczówna készített a
     redemptorista papok részére. Ez a másolat később
     Krakkóba került.
348. Irena Krzyzanowska anya – a ház főnöknője.
349. Eugeniusz Kazimirowski képét.
350. Vagyis a nevelőintézetbe. Az intézet növendékeit
     egyszerűen csak ,,gyermekeknek'' nevezték.
351. Józef Andrasz atya mögé.
 
Ötödik füzet
352. ,,Karpánt'' – vékony, tüskés, összecsatolt lánc.
353. Drótövet.
354. A nővérek rendszerint feljegyezték lelki életük
     formálásában aratott győzelmeiket, valamint az
     elszenvedett kudarcokat is.
355. A lelkigyakorlat végén Fausztina nővér elment a
     jezsuiták templomába, hogy meggyónjon Józef Andrasz
     atyánál, aki a Napló tanúsága szerint megerősítette
     lélekben az apácát.
356. A beöltözés és fogadalomtétel szertartása.
357. Michal Sopocko atya.
358. Irena Krzyzanowska anyáról van szó, aki Fausztina nővér
     főnöknője volt Krakkóban. (1936. május 12-től egészen a
     nővér haláláig, 1938. október 5-ig.) A nővérek
     ,,anyácskának'' becézték főnöknőjüket.
359. Az Isteni Irgalmasság kilencedét, olvasóját és
     litániáját tartalmazó könyvecske.
360. Dominika nővér – Józefa Szymanska, szül.1875. nov. 28-
     a Kongregációba 1897-ben lépett be. 30 évig a krakkói
     házban dolgozott cipészként. 1937. Nov. 15-én halt meg.
361. Chryzostoma Korczak volt az ápolónővér.
362. Ld. 314. jegyzet.
363. Michal Sopocko atya járt közben akkoriban az egyházi
     hatóságoknál az Isteni Irgalmasság ünnepének, valamint
     az új rend megalapításának ügyében.
364. A sátánt nevezi Krisztus ,, a hazugság atyjának'' –
     Ld. Jn 8,44.
365. A Római Martyrológiumból származó részlet, melyet az
     ebédlőben olvastak fel étkezés előtt, az imádságot
     követően.
366. A ,,hogy'' után megszakad az elkezdett mondat.
     Feltételezhetően valaki megzavarta Fausztina nővért az
     írásban, s később már nem tért vissza a megkezdett
     gondolathoz.
367. Vagyis a bűnbánat szentségénél.
368. A ,,betegápoló nővér'' Chryzostoma Korczak volt.
369. Az Isteni Irgalmasság ünnepének bevezetésén.
370. Irena Krzyzanowska anya Fausztina nővér boldoggá
     avatásának ügyében lefolytatott információs eljárás
     során tanú volt. Nehéz azonban bármit is mondani Maria
     Brzoza anya (meghalt: 1939-ben) vallomásáról.
371. Teodor Czaputa atyánál.
372. Michal Sopocko atyáról.
373. A kéziratban és a kritikai kiadásban ,,nim'' (=
     amennyire) szó szerepel.
374. A kéziratban a ,,spelznac'' igét használja, melynek szó
     szerinti jelentése: megfakul.
375. A ,,hogy'' szó szükségtelenül került ide, a szerző
     véletlenül írta le.
376. A kéziratban: ,,we wnetrzy mojej'' – ,,bensőmben''
377. Vagyis a gyóntatókkal, lelki vezetőkkel és elöljárókkal
     szemben.
378. Betegsége idején Fausztina nővér szegélyt készített az
     oltárterítőkhöz.
379. Michal Sopocko atya.
380. A Kongregáció szokása az volt, hogy a haldoklókért az
     Ó, legkegyelmesebb Jézust... és a 129. Zsoltárt, a De
     profundist mondták el.
381. Józef Andrasz atya S.J.
382. Az Irgalmasság Anyja Nővérei Kongregációjának nincs még
     szentté avatott tagja.
383. Józef Andrasz atya S.J.
384. Michal Sopocko atyának.
385. Fausztina nővér életében elöljárók voltak: Malgorzata
     Gimbutt anya – a novíciátus kezdetén és az örök
     fogadalom előtti harmadik próbaidőben. Rafaela
     Buczynska – Krakkóban és Varsóban; Róza Klobukowska –
     Plockban; Ksawera Olszamowska anya – Kiekrzben; Borgia
     Tichy anya – Vilniusban; Serafina Kukulska -
     Walendówban.
386. Michaela Moraczewska anyának.
387. Maria Józefa Brzoza anyának, aki a novíciátusban
     Fausztina nővér újoncmesternője volt.
388. J. Andrasz atyának S.J.
 
Hatodik füzet
389. Ld. 2 Kor 12, 1-6.
390. Ld. 1 Kor 2,9.
391. Ld. Zsolt 68,21.
392. Teodor Czaputa atya volt a novíciátus gyóntatója.
     Néhányan a fogadalmasok közül is nála gyóntak.
     Akkoriban Fausztina nővér itt világosan elkülöníti a
     gyóntatót lelki vezetőjétől.
393. Tarzycja nővér – Kazimiera Piotrowicz, 1891-ben
     született, 1912-ben lépett be a Kongregációba, egy
     ideig ápolónővér volt a Kongregáció krakkói házában.
     1978. dec. 2-án halt meg.
394. Ez a személy lehetett Amelia Socha nővér is, aki jó
     barátságban volt Fausztina nővérrel.
395. Józef Andrasz atya (ld. 70. pont).
396. A mondat megszakad a ,,Midőn visszatértem'' után.
397. Fausztina nővér fél oldalt szabadon hagyott a
     kéziratban. Elképzelhető, hogy a vershez akart még
     hozzáírni néhány versszakot.
398. Az volt a szokás a Kongregációban, hogy először a
     novíciák gyóntak, majd őket követték a fogadalmasok.
     Ezért ajánlotta a főnöknő Fausztinának, hogy beszéljen
     a novíciátus újoncmesternőjével, s kérje meg, hadd
     gyónhasson a novíciák előtt.
399. A novíciátus újoncmesternője Kaliksta Piekarczyk nővér
     volt.
400. A kéziratban így hangzik a mondat: ,,Itt ismertem fel,
     hogy milyen nagy szükség van a lélekre, a betű maga nem
     növeli a szeretetet.''
401. Valószínűleg 1938. márc. 25-én, pénteken. Fausztina
     nővér gyakran péntekenként érzett szenvedést az Úr
     Jézus sebeinek helyén.(Ld. Napló 759, 942, 1010, 1055,
     1196, 1247, 1468, 1627)
402. A Kongregációban a nővérek nem szoktak enni- vagy
     innivalót tartani a cellájukban.
403. A Jézus Szíve Hírnöke c. lapról van szó.
404. A rend kápolnája úgy kapcsolódik Krakkóban a
     rendházhoz, hogy az első emeleti folyosó közvetlenül a
     kápolna kórusára vezet. Fausztina nővér így részt vett
     a szentmisén. Nem volt azonban annyi ereje, hogy
     lemenjen, s csatlakozzék a pálmás (virágvasárnapi)
     körmenethez.
405. Andrzej Zukowicz atya S.J. (1886-1962), tevékenyen
     részt vett az imaapostolság terjesztésében, és a Jézus
     Szíve Hírnöke c. folyóirat szerkesztője volt; 1933-
     1957. a jezsuita tartomány titkára. Baráti szálak
     fűzték az Irgalmasság Anyja Kongregációhoz.
406. 1938. ápr. 14.
407. Kajetana Bartkowiak nővér.
408. A novíciátusban együtt voltak Fausztina nővérrel:
     Idősebb novíciák: Alicja Dabrowska, Cherubina Kowieska,
     Ernesta Szczyrba, Iwona Goebel, Joachima Gluc, Kinga
     Knopik, Krescencja Bogdanik, Laurenta Kosinska, Longina
     Suchowska, Lucyna Tomaszewska, Natalia Fiszer, Placida
     Putyra, Renata Jodlowska, Szymona Nalewajk, Walentyna
     Leszczynska.
     Fiatalabb novíciák: Anuncjata Peraj, Bernarda Wilczek,
     Celina Bronikowska, Felicja Zakowiecka, Justyna
     Golofit, Klementyna Gluc, Ludwina Gadzina, Martyna
     Górecka, Regina Jaworska, Sewerina Marciniak, Terezyta
     Kaczmarek, Zenobia Saja.
     Faustynával együtt öltöztek be: Bernadetta Federowicz,
     Bonawentura Edelmann-Glowacka, Florentyna Pajak,
     Henryka Skulimowska.
     Faustyna nővérrel levelezett: Justyna Golofit, Ludwina
     Gadzina, Regina Jaworska, s lehet, hogy mások is,
     kiknek levelei nem maradtak fenn.
409. A pradniki kórházba.
410. Felicja Zakowiecka nővér – a krakkói rendház gazdasági
     felelőse.
411. Az Úr Jézus Legszentebb Szívének Szolgálóleányai
     Kongregáció nővérei (Jézus Szíve-nővérek), akik a
     pradniki kórházban dolgoztak.
412. Dawida Cedro, Alana Wilusz, Medarda Podrazik.
413. Dawida Cedro, a kórházi osztály ápolónővére.
414. Dr. Adam Silberg, a pradniki kórház igazgatója.
415. Fausztina nővér kedvenc foglalatossága volt, még
     mielőtt belépett volna a Kongregációba.
416. 1938. máj. 26. Az Úr mennybemenetelének ünnepe.
417. Fausztina nővér valószínűleg az influenzajárványra
     gondolt, mely az év februárjában ütötte fel a fejét, s
     kisebb-nagyobb szünetekkel néhány hónapig tartott.
418. (A második kar) segítő nővérei.
419. Dawida Cedro nővérrel, a pradniki kórház
     ápolónővérével.
420. 1938-ban a Szentlélek Eljövetelének Ünnepe (Pünkösd)
     június 5-re esett.
421. A kéziratban: ,,o ile'' – annyival.
422. 1938-ban Úrnapja június 16-ra esett, az Úrnapja utáni
     első péntek így jún. 17-én volt.
423. Nehéz meghatározni, hogy melyik nap is volt ez. A Napló
     végéig Fausztina már nem tünteti fel a dátumot, csak
     azt írja, hogy ,,ma''.

Wasik, Sebastiana                  864.
  (= Helena, Jézus Szíve-nővér)
Wilczynska, Waleria                167.
  (F. nővér rendtársa)
Wilusz, Alana                      1675.
  (= Karolina, Jézus Szíve-nővér)
Wojton, Wladyslaw S.J.             733.
Wozniak, Jolanta                   1171.
  (= Aleksandra, F. nővér
  rendtársa)
Zakowiecka, Felicja                816, 1675.
  (= Janina, F. nővér rendtársa)
Ziólek, Damiana                    849.
  (= Zofia, F. nővér rendtársa)
Zukowicz, Andrzej S.J.             1658.
Zyczkowski, Emil S.J.              456, 458, 461.
========================================================================
Helynevek
 
 
Biala                           71.
Borek Falecki (=Krakkóban       1136.
Czestochowa (= Jasna Góra)      259, 521.
Derdy                           177, 646.
Kiekrz, (Poznan mellett)        158.
Krakkó                          21, 61, 214, 216, 218, 251, 489,
                                490, 492, 504, 506, 521, 655, 725,
                                794, 859, 1004, 1005, 1081, 1207,
                                1233, 1234, 1236, 1238, 1301,
                                1324, 1325, 1590, 1752, 1804.
Plock                           71.
Podgórze (Krakkó)               849.
Pradnik (Krakkó)                794, 798, 849, 859, 1066, 1674,
                                1752.
Rabka                           251, 1198, 1199, 1201, 1236.
Róma                            1044, 1118, 1168.
Skolimów (Varsó mellett)        20.
Szentföld                       271.
Varsó                           7, 10, 20, 42, 61, 164, 167, 192,
                                314, 397, 403, 405, 488, 490, 624,
                                631, 634, 1112.
Vatikán                         1110.
Vilnius                         4, 5, 34, 53, 64, 85, 87, 89, 240,
                                251, 257, 258, 259, 261, 299, 314,
                                371, 374, 375, 395, 407, 456, 489,
                                521, 525, 563, 628, 1171, 1301,
                                1497.
Walendów                        167, 636, 653.
========================================================================
Tárgymutató
 
 
Alázatosság                       55, 113, 115, 122, 132, 133, 144,
                                  182, 253, 298, 427, 436, 440, 506,
                                  512, 538, 544, 550, 573, 587, 591,
                                  593, 602, 625, 758, 779, 785, 786,
                                  793, 831, 1021, 1049, 1092, 1099,
                                  1220, 1293, 1306, 1398, 1436,
                                  1502, 1503, 1597, 1602, 1624,
                                  1661, 1701, 1779.
 
Angyal                            20, 334, 412, 419, 471, 474, 490,
                                  522, 630, 635, 651, 667, 683, 706,
                                  820, 1049, 1174, 1202, 1271, 1553,
                                  1676, 1677.
 
Apostolság                        302, 305, 314, 325, 350, 396, 401,
                                  404, 421, 459, 537, 539, 551, 641,
                                  648, 679, 741, 745, 759, 875, 927,
                                  931, 1249, 1283, 1305, 1366, 1399,
                                  1475, 1581, 1645, 1741.
 
Áldozat                           80, 135, 136, 137, 190, 235, 325,
                                  482, 483, 641, 648, 668, 686, 745,
                                  751, 784, 904, 908, 915, 923, 954,
                                  957, 961, 1035, 1064, 1103, 1316,
                                  1318, 1341, 1358, 1386, 1401,
                                  1647, 1680, 1690, 1740, 1767,
                                  1783, 1785, 1809, 1826.
 
Bűn, bűnös                        72, 112, 118, 190, 207, 239, 308,
                                  350, 378, 408, 445, 612, 630, 687,
                                  699, 741, 866, 901, 926, 927, 948,
                                  975, 987, 999, 1016, 1076, 1122,
                                  1170, 1181, 1241, 1274, 1322,
                                  1334, 1396, 1428, 1434, 1451,
                                  1486, 1521, 1572, 1579, 1641,
                                  1645, 1665, 1673, 1702, 1728,
                                  1730, 1777, 1783.
 
Egyház                            112, 180, 197, 481, 482, 508, 551,
                                  623, 641, 664, 740, 749, 939,
                                  1123, 1364, 1366, 1469, 1475,
                                  1489, 1505, 1758, 1806.
 
Elhatározások, F. nővér           82, 163, 176, 224–226, 230, 241,
                                  243, 245, 246, 253, 255, 277, 375,
                                  377, 380, 385, 389–391, 504, 671,
                                  680, 735, 743, 789, 790, 792, 861,
                                  905, 1105, 1175, 1177, 1198, 1351,
                                  1352, 1356, 1367, 1368, 1398,
                                  1549, 1550, 1621, 1623, 1624,
                                  1759, 1764, 1762, 1769, 1771,
                                  1778.
 
Engedelmesség                     28, 151, 354, 362, 364, 369, 372,
                                  374, 381, 440, 444, 523, 535, 615,
                                  894, 933, 981, 1023, 1187, 1378,
                                  1381, 1594.
 
Fausztina nővér küldetése         52, 154, 177, 281, 302, 331, 436,
                                  441, 482, 483, 491, 570, 580, 598,
                                  635, 682, 694, 697, 699, 729, 971,
                                  998, 1072, 1074, 1142, 1160, 1199,
                                  1242, 1275, 1298, 1325, 1342,
                                  1362, 1389, 1396, 1401, 1446,
                                  1448, 1452, 1519, 1521, 1553,
                                  1559, 1567, 1605, 1659, 1660,
                                  1666, 1690, 1693, 1695, 1728.
 
Gyónás (jelentősége)              113, 115, 132, 139, 169, 225, 377,
                                  496, 497, 557, 560, 640, 647, 654,
                                  671, 975, 1205, 1448, 1464, 1469,
                                  1602, 1637, 1677, 1715, 1725,
                                  1802.
 
Halál                             201, 321, 342, 694, 696, 697, 825,
                                  854, 899, 918, 952, 1036, 1230,
                                  1343, 1344, 1435, 1520, 1530,
                                  1543, 1573, 1679, 1729, 1787.
 
Hallgatás                         92, 118, 119, 127, 171, 375, 407,
                                  434, 452, 477, 487, 552, 682, 739,
                                  743, 790, 837, 888, 896, 905, 944,
                                  1105, 1119, 1164, 1177, 1200,
                                  1249.
 
Hit                               62, 97, 132, 210, 352, 567, 742,
                                  763, 890, 944, 1123, 1248, 1420,
                                  1473, 1522, 1549, 1618, 1759,
                                  1814, 1815.
 
Hűség                             106, 156, 170, 175, 189, 204, 263,
                                  291, 306, 352, 434, 507, 544, 637,
                                  666, 683, 716, 743, 756, 771, 787,
                                  893, 1071, 1166, 1173, 1235, 1239,
                                  1243, 1347, 1353, 1394, 1409,
                                  1462, 1548, 1760, 1812, 1822.
 
Imádság (jelentősége, értéke)     95, 114, 146, 147, 157, 166, 202,
                                  245, 288, 320, 325, 392, 480, 488,
                                  516, 860, 872, 927, 944, 1035,
                                  1103, 1290, 1313, 1387, 1401,
                                  1465, 1690, 1717, 1783.
 
– Formái (F. nővértől)           04, 05, 66, 69, 72, 73, 76, 79,
                                  80, 81, 84, 91, 94, 110, 116, 119,
                                  187, 195, 223, 230, 239, 240, 242,
                                  247, 249, 256, 264, 273, 278, 283,
                                  286, 296, 297, 298, 306, 315, 328,
                                  334, 338, 340, 343, 356, 357, 363,
                                  366, 371, 376, 382, 410, 423, 428,
                                  460, 465, 475, 483, 492, 495, 497,
                                  501, 505, 507, 514, 525, 571, 576,
                                  591, 609, 611, 617, 631, 650, 660,
                                  670, 679, 688, 692, 697, 725, 727,
                                  761, 791, 813, 819, 830–832, 836,
                                  841, 843, 845, 867, 869, 874, 885,
                                  896, 898, 908, 915, 918, 949, 950,
                                  951, 952, 957, 984, 989, 1003,
                                  1005, 1007, 1030, 1040, 1052,
                                  1064, 1071, 1093, 1122, 1161,
                                  1178, 1183, 1204, 1208, 1211,
                                  1213, 1215, 1217, 1219, 1221,
                                  1223, 1225, 1227, 1229, 1234,
                                  1237, 1239, 1245, 1264, 1265,
                                  1289, 1307, 1319, 1323, 1325,
                                  1326, 1328, 1331, 1340, 1342,
                                  1345, 1350, 1351, 1356, 1360,
                                  1365, 1366, 1403, 1418, 1426,
                                  1456, 1466, 1473, 1474, 1480,
                                  1482, 1484, 1490, 1506, 1518,
                                  1523, 1524, 1535, 1553, 1557,
                                  1562, 1563, 1568, 1570, 1573,
                                  1574, 1575, 1581, 1582, 1584,
                                  1590, 1595, 1596, 1600, 1606,
                                  1609, 1620, 1622, 1630, 1631,
                                  1655, 1661, 1680, 1691, 1692,
                                  1696, 1708, 1729, 1730, 1733,
                                  1734, 1740, 1741, 1743, 1745,
                                  1747, 1749, 1751, 1759, 1764,
                                  1769, 1771, 1779, 1794, 1795,
                                  1800, 1803, 1805, 1810, 1811.
 
Isten akarata                     12, 19, 40, 56, 136, 170, 195,
                                  240, 386, 443, 444, 449, 462, 479,
                                  493, 515, 518, 603, 615, 618, 643-
                                  -644, 650, 652, 663, 665, 666,
                                  678, 698, 715, 724, 775, 787, 795,
                                  821, 886, 897, 904, 950, 952,
                                  1001, 1003, 1085, 1145, 1169,
                                  1190, 1204, 1205, 1208, 1264,
                                  1265, 1356, 1360, 1394, 1403,
                                  1450, 1493, 1498.
 
Isten irgalmassága
 
– Az irgalmas szívű Jézus        72, 167, 177, 223, 229, 299, 367,
                                  385, 395, 465, 522, 528, 592, 595,
                                  628, 655, 657, 699, 733, 836, 886,
                                  906, 1053, 1074, 1142, 1148, 1183,
                                  1190, 1242, 1298, 1309, 1318,
                                  1321, 1327, 1447, 1450, 1478,
                                  1486, 1520, 1532, 1535, 1537,
                                  1550, 1570, 1588, 1621, 1663,
                                  1702, 1703, 1739, 1777, 1821.
 
– Az irgalmas Isten              3, 56, 72, 83, 88, 163, 180, 207,
                                  239, 281, 299, 301, 367, 378, 458,
                                  483, 611, 651, 654, 660, 664, 692,
                                  835, 951, 1073, 1074, 1146, 1148,
                                  1172, 1273, 1396, 1439, 1485,
                                  1570, 1576, 1602, 1605, 1673,
                                  1684, 1741, 1743.
 
Isten irgalmába vetett bizalom    69, 72, 178, 189, 237, 244, 249,
                                  275, 283, 294, 300, 309, 505, 681,
                                  718, 723, 742, 852, 929, 930, 944,
                                  992, 1059, 1065, 1144, 1182, 1195,
                                  1273, 1318, 1337, 1361, 1406,
                                  1452, 1520, 1541, 1567, 1578,
                                  1602, 1679, 1690, 1730, 1777,
                                  1783, 1797, 1817.
 
Isten kegyelme                    8, 15, 31, 55, 56, 62, 71, 109,
                                  113, 121, 142, 158, 164, 239, 255,
                                  256, 263, 266, 283, 287, 291, 380,
                                  400, 561, 579, 606, 622, 642, 715,
                                  738, 739, 768, 769, 770, 786, 912,
                                  916, 1017, 1020, 1043, 1056, 1057,
                                  1069, 1074, 1086, 1099, 1100,
                                  1143, 1220, 1256, 1260, 1279,
                                  1294, 1315, 1336, 1341, 1343,
                                  1357, 1416, 1432, 1486, 1511,
                                  1532, 1548, 1559, 1602, 1630,
                                  1658, 1701, 1705, 1734, 1753,
                                  1759, 1776, 1777, 1783, 1799,
                                  1801, 1814.
 
Isten tulajdonságai               16, 30, 60, 85, 95, 180, 231, 275,
                                  281, 300, 304, 320, 411, 458, 507,
                                  620, 703, 762, 770, 870, 1074,
                                  1133, 1153, 1172, 1307, 1338,
                                  1339, 1406, 1417, 1466, 1470,
                                  1523, 1675, 1713, 1741, 1743,
                                  1745, 1747, 1749, 1755, 1800,
                                  1801, 1802.
 
– Szentsége                      23, 92, 102, 118, 233, 283, 291,
                                  377, 552, 584, 603, 666, 678, 758,
                                  938, 1053, 1107, 1122, 1165, 1306,
                                  1331, 1333, 1343, 1361–1364,
                                  1372, 1505, 1556, 1571, 1581,
                                  1601, 1650, 1783.
 
Istenanya                         25, 32, 33, 40, 70, 79, 88, 170,
                                  182, 240, 260, 315, 316, 325, 330,
                                  349, 454, 529, 561, 564, 620, 625,
                                  635, 637, 677, 686, 688, 728, 785,
                                  786, 798, 805, 830, 834, 843, 846,
                                  874, 915, 1097, 1114, 1174, 1206,
                                  1232, 1244, 1388, 1412, 1414,
                                  1415, 1585.
 
Istengyermekség                   241, 290, 295, 332, 333, 722, 992,
                                  1481, 1485, 1818, 1819.
 
Isteni Irgalmasság
 
– Isten irgalmassága által       20, 23, 48, 51, 225, 271, 300,
ajándékozott kegyelmek            378, 639, 687, 699, 754, 811, 848,
                                  927, 1074, 1075, 1146, 1275, 1397,
                                  1517, 1521, 1540, 1541, 1577,
                                  1659, 1684, 1698, 1728.
 
– A kép                          1, 47, 48, 49, 51, 52, 74, 88, 89,
                                  125, 152, 154, 299, 313, 326, 327,
                                  341, 414, 416, 417, 420, 421, 441,
                                  473, 500, 570, 742, 851, 916,
                                  1299, 1300, 1379, 1789.
 
– Órája                          1320, 1572.
 
– Ünnepe                         49, 74, 88, 206, 280, 299, 300,
                                  341, 420, 458, 463, 505, 570, 699,
                                  715, 742, 796, 1041, 1042, 1059,
                                  1073, 1082, 1100, 1517, 1530.
 
– Litánia                        949, 1255, 1379.
 
– Kilenced                       341, 476, 796, 851, 1059, 1209,
                                  1255, 1379.
 
– Rózsafüzére                    474, 475–476, 687, 714, 752, 754,
                                  796, 810, 811, 847, 848, 851, 926,
                                  1035, 1036, 1128, 1255, 1379,
                                  1541, 1565, 1731, 1791, 1797.
 
– Nehézségek                     378, 1066, 1295, 1301, 1390, 1586.
 
– Kultuszának terjesztése        378, 379, 1075, 1540.
 
Isteni tanítás                    267, 274, 527, 528, 588, 599, 733,
                                  744, 749, 758, 808, 815, 828, 840,
                                  852, 904, 961, 969, 970, 996, 997,
                                  1019, 1020, 1023, 1029, 1034,
                                  1048, 1058, 1069, 1075, 1078,
                                  1082, 1102, 1123, 1131, 1143,
                                  1172, 1250, 1270, 1279, 1329,
                                  1394, 1433, 1437, 1458, 1477,
                                  1499, 1546, 1566, 1571, 1578,
                                  1588, 1599, 1602, 1641, 1643,
                                  1645, 1674, 1701, 1702, 1711,
                                  1728, 1760.
 
Isteni útmutatások (F. nővérnek)  10, 32, 45, 169, 186, 190, 191,
                                  206, 267, 308, 325, 341, 352–354,
                                  372, 435, 443, 494, 526, 570, 588,
                                  599, 627, 635, 687, 699, 714, 796,
                                  797, 881, 961, 965, 966, 967, 968,
                                  969, 975, 980, 998, 1023, 1032,
                                  1034, 1035, 1053, 1058, 1059,
                                  1061, 1069, 1070, 1072, 1074–
                                  1076, 1078, 1082, 1130, 1142,
                                  1209, 1210, 1212, 1214, 1216,
                                  1218, 1220, 1224, 1226, 1228,
                                  1244, 1374, 1381, 1414, 1458,
                                  1492, 1516, 1519, 1539, 1540,
                                  1541, 1542, 1543, 1544, 1559,
                                  1560, 1561, 1563, 1565, 1566,
                                  1567, 1571, 1572, 1577, 1578,
                                  1587, 1588, 1599, 1603, 1628,
                                  1641, 1643, 1644, 1645, 1650,
                                  1663, 1664, 1665, 1666, 1674,
                                  1683, 1685, 1688, 1690, 1693,
                                  1695, 1697, 1701, 1702, 1703,
                                  1709, 1725, 1728, 1731, 1738,
                                  1739, 1754, 1757, 1758, 1760,
                                  1761, 1763, 1765, 1767, 1768,
                                  1770, 1773, 1775, 1777, 1779,
                                  1782, 1784, 1787, 1797.
 
Istennel való egyesülés           115, 121, 123, 135, 137, 142, 185,
                                  193, 254, 268, 318, 346, 451, 454,
                                  457, 462, 466, 467, 472, 478, 480,
                                  482, 486, 491, 560, 575, 577, 581,
                                  582, 604, 605, 622, 627, 629, 640,
                                  703, 707, 725, 729, 747, 767, 769-
                                  -772, 799, 821, 824, 838, 841,
                                  843, 867, 882, 883, 887, 891, 903,
                                  911, 970, 983, 987, 994, 1012,
                                  1019, 1024, 1049, 1057, 1073,
                                  1090, 1094, 1135, 1136, 1145,
                                  1181, 1205, 1278, 1281, 1302,
                                  1306, 1334, 1366, 1391, 1416,
                                  1425, 1439, 1443, 1522, 1556,
                                  1573, 1581, 1595, 1609, 1625,
                                  1669, 1681, 1699, 1710, 1718,
                                  1721, 1781, 1806.
 
Karizmák, F. nővér:
 
– Lelkek állapotának ismerete    603, 604, 685, 690, 705, 759,
                                  1079, 1196, 1247, 1277, 1280,
                                  1283, 1305, 1335, 1357.
 
– Halottakkal való kapcsolat     207, 314, 810, 820, 828, 835, 880,
                                  935, 936, 971, 973, 1015, 1536,
                                  1565, 1639, 1684, 1798.
 
– Érintkezés a tisztítótűzben    21, 58, 515, 519, 520, 594, 748,
szenvedő lelkekkel                809, 1185, 1186, 1375, 1382, 1723.
 
Kísértés                          18, 23.
 
Krisztus követése                 1351, 1505, 1694.
 
Látogatás                         18, 23, 77, 98–101, 129, 173,
                                  192, 673, 872, 1086, 1115, 1117,
                                  1405, 1497, 1558, 1560, 1580,
                                  1611, 1648, 1704, 1715, 1760,
                                  1802, 1824.
 
Lelkiismeret-vizsgálat            65, 162, 377, 547, 619, 703, 743,
                                  861, 905, 1250, 1352–1355, 1544,
                                  1659, 1789.
 
Lelki vezetés                     34, 35, 51, 53, 61, 75, 108, 112,
                                  113, 121, 122, 127, 132, 139, 144,
                                  174, 232–234, 331, 333, 337, 362,
                                  436, 444, 504, 506, 595, 639, 643,
                                  644, 647, 653, 654, 658, 659, 671,
                                  680, 721, 749, 763, 773, 792, 895,
                                  910, 937–941, 967, 968, 979, 981,
                                  1117, 1118, 1163, 1205, 1255,
                                  1260, 1308, 1374, 1489, 1544,
                                  1550, 1561, 1644, 1760, 1784.
 
Napló                             6, 163, 459, 523, 710, 839, 895,
                                  1006, 1142, 1338, 1457, 1471,
                                  1540, 1567, 1593, 1665, 1666,
                                  1693, 1782, 1784.
 
Oltáriszentség                    105, 223, 355, 356, 360, 486, 524,
                                  558, 717, 814, 826, 840, 902,
                                  1037, 1231, 1233, 1324, 1350,
                                  1392, 1394, 1404, 1427, 1458,
                                  1509, 1569, 1591, 1678, 1718,
                                  1748, 1803, 1804–1828.
 
Orvos                             316, 325, 694, 710, 801, 842, 878,
                                  894, 902, 923, 934, 970, 972, 999,
                                  1029, 1276, 1633, 1634, 1636,
                                  1679, 1729.
 
Pokol                             741.
 
Rend (= Új rend alapítása)        435–438, 463, 473, 489, 506, 536-
                                  -559, 563, 565, 567, 568, 585,
                                  664, 765, 892, 1154.
 
Sátán                             97, 320, 323, 378, 412, 418, 520,
                                  540, 601, 666, 713, 764, 812, 873,
                                  938, 939, 1127, 1167, 1287, 1338,
                                  1384, 1405, 1465, 1497, 1499,
                                  1583, 1789, 1802.
 
Szándék                           38, 66, 128, 341, 484, 550, 615,
                                  619, 621, 632, 800, 822, 1234,
                                  1310, 1325, 1549, 1566, 1640,
                                  1647, 1740, 1779.
 
Szegénység                        532, 533.
 
Szenvedés (értelme és értéke)     38, 41, 57, 67, 102, 109, 114,
                                  190, 203, 227, 268, 270, 276, 303,
                                  321, 324, 342, 351, 384, 394, 487,
                                  515, 538, 573, 578, 596, 614, 669,
                                  678, 709, 735, 740, 746, 755, 776,
                                  786, 838, 843, 893, 913, 953, 963,
                                  976, 981, 995, 996, 999, 1028,
                                  1054, 1055, 1060, 1061, 1103,
                                  1117, 1119, 1184, 1276, 1357,
                                  1369, 1394, 1418, 1425, 1459,
                                  1515, 1612, 1619, 1647, 1662,
                                  1697, 1762, 1767, 1808.
 
– Stigmatikus                    46, 203, 384, 614, 705, 759, 913,
                                  931, 942, 976, 1010, 1054, 1055,
                                  1196, 1247, 1425, 1468, 1627,
                                  1646, 1663, 1724.
 
– Lelki                          23, 24, 25, 36, 37, 38, 67, 68,
                                  70, 78, 96–102, 128, 190, 211,
                                  213, 268, 284, 311, 456, 496, 615,
                                  644, 653, 667, 672, 702, 708, 770,
                                  774, 893, 927, 943, 1108, 1113,
                                  1115, 1116, 1120, 1124, 1199, 1235-
                                  -1237, 1263, 1268, 1274, 1277,
                                  1315, 1428, 1430, 1431, 1453,
                                  1464, 1496, 1558, 1559, 1657,
                                  1785, 1788.
 
– Testi                          26, 37, 316, 325, 694, 696, 710,
                                  760, 782, 783, 801, 842, 878, 894,
                                  897, 902, 923, 934, 970, 972, 999,
                                  1051, 1062, 1085, 1088, 1089,
                                  1201, 1202, 1268, 1276, 1319,
                                  1428, 1451, 1454, 1554, 1619,
                                  1633, 1636, 1640, 1647, 1652,
                                  1658, 1668, 1679, 1697, 1729,
                                  1730, 1787.
 
Szeretet:
 
– Isten iránti                   27, 57, 140, 201, 279, 283, 293,
                                  303, 338, 373, 392, 427, 470, 481,
                                  502, 507, 513, 586, 587, 589, 616,
                                  702, 708, 742, 778, 781, 802, 807,
                                  889, 890, 947, 984, 990, 995, 997,
                                  1022, 1050, 1092, 1098, 1121,
                                  1132, 1191, 1241, 1309, 1358,
                                  1369, 1409, 1415, 1500, 1523,
                                  1542, 1624, 1643, 1644, 1653,
                                  1776, 1779, 1781, 1808, 1811,
                                  1828.
 
– Felebaráti                     117, 118, 155, 192, 241, 243, 373,
                                  383, 426, 550, 567, 568, 579, 632,
                                  633, 742, 766, 781, 789, 871, 901,
                                  1029, 1031, 1039, 1063, 1194,
                                  1269, 1297, 1305, 1313, 1348,
                                  1382, 1509, 1510, 1634, 1636,
                                  1649, 1695, 1768, 1769, 1779.
 
Templom:
 
– Szent Mihály                   1, 34.
 
– Kosztka Szent Szaniszló        9.
 
– Szent Jakab                    11.
 
Tisztaság                         17, 40, 55, 79, 109, 115, 534,
                                  558, 573, 770, 805, 852, 874, 1094-
                                  -1099, 1316, 1415, 1575, 1624,
                                  1706.
 
Tisztítótűz                       20, 1226, 1227, 1738.
 
Türelem                           37, 86, 509, 607, 632, 885, 901,
                                  920, 944, 1084, 1152, 1163, 1236,
                                  1311, 1376, 1394, 1514, 1550.
 
Vágyakozás Isten után             15, 26, 77, 180, 413, 469–471,
                                  657, 807, 850, 853, 885, 918, 946,
                                  1050, 1054, 1121, 1137, 1145,
                                  1186, 1303, 1304, 1573, 1589,
                                  1600, 1710, 1713.
 
========================================================================
Fausztina nővér életének állomáshelyei
 
 
(A térkép a Napló 1981. évi német kiadásából került
átvételre – a szerk.)
========================================================================
Az Isteni Irgalmasság Rózsafüzére
 
 
Bevezetés:
Miatyánk, Üdvözlégy, Hiszekegy.
 
Nagy szemekre:
,,Örök Atya! Felajánlom Neked szeretett Fiadnak, a mi Urunk,
Jézus Krisztusnak testét és vérét, lelkét és istenségét
engesztelésül bűneinkért és az egész világ bűneiért.''
 
Kis szemekre:
,,Jézus fájdalmas szenvedéséért irgalmazz nekünk és az egész
világnak!''
 
Befejezésre (háromszor):
,,Szent Isten, Szent Erős, Szent Halhatatlan, irgalmazz
nekünk és az egész világnak!''
========================================================================
Képek
 
 
  A program tartalmazza a könyv képanyagát fekete-fehér
változatban, alacsony, képernyő felbontásban. A program csak
256 színű képernyőbeállítás mellett tudja a képeket
hitelesen mutatni, ha ennél kevesebb szín van definiálva, a
képek torzítva jelennek meg. Ebben az esetben állítsa át a
képernyőt legalább 256 színre és indítsa újra a programot.
  Kattinston a kép számára vagy a kép leírására, hogy lássa
azt!
 
1.    Fausztina nővér. – Archív felvétel. (Színezett.)
2.    Fausztina nővér 1936 (?) után. – Archív felvétel.
3.    Prof. dr. Michal Sopocko
      * 1888. 11. 1. Juszewszczyzna s.g. Nowosady, + 1975.
      11. 15. Bialystok. – Archív felvétel. (További
      életrajzi adatok: Jegyzetek 41)
4.    Az Irgalmasság Anyja Nővérei Kongragációjának krakkói
      kolostora. Kraków–Lagiewniki, ul. Siostry Faustyny
      3/9. Fotó: Stanislaw Markowski.
5.    Az Irgalmas Jézus vilniusi képe. Festette: Eugeniusz
      Kazimirowski 1934. Fotó: dr. Stanislaw Swidzinski.
6.    Az Irgalmas Jézus krakkói képe. Festette Adolf Hyla
      1943. A lengyel felirat: JEZU, UFAM TOBIE. A felirat
      komputeres cseréjét a magyar fordítás számára a kiadó
      végezte el.
7.    Az Irgalmas Jézus-oltár a krakkói kolostor
      kápolnájában A. Hyla festményével. Fausztina nővért
      bodoggá avatása után az oltár alatt helyezték örök
      nyugalomra. Fotó: Stanislaw Markowski.
8.    Fausztina nővér bodoggá avatása alkalmával (1993. ápr.
      18.) Rómában kiállított kép. Fotó: Krisztof Bartczak.
9.    Az Irgalmas Jézus-oltár a várpalotai Nagyboldogasszony
      templomban 1996. Festette: Csonka Ernő (Szombathely).
      – Fotó: Pintér László

